
ETAPELE ASTRONOMIEI GRECEŞTI PÂNĂ LA ARISTOTEL" 


ŞERBAN N. NICOLAU 


După cum observa Pierre Duhem la începutul monumentalei sale istorii a 
doctrinelor cosmologice!, „în geneza unei doctrine ştiinţifice nu există început 
absolut”. Mult înaintea grecilor, Orientul antic pusese bazele astronomiei de 
observaţie, iar pentru prestigiul de care se bucurau aceste observaţii despre eclipse 
şi mersul astrelor stau mărturie adevărate legende privind vechimea lor. După 
Simplicius, tradiţia vorbea de o vechime de 630 000 de ani în Egipt şi de 1 440 000 
de ani în Babilon’, sau, după cronologia mitică din Caldeea, de 72 000, 470 000 
sau chiar 720 000 de ani“. Teoriile astronomice ale Orientului antic se bazau în 
realitate pe observații vechi de câteva mii de ani în vremea grecilor. Tot Simplicius, 
bazându-se pe mărturia lui Porphyrius, istoriseşte în amplul lui comentariu la tratatul 
aristotelic De caelo că nepotul lui Aristotel, Callisthenes, însoțitor al lui Alexandru 
cel Mare, i-a trimis filosofului după cucerirea Babilonului tăblițe cu observaţii ale 
eclipselor pe 1903 ani”. Întrega astronomie a Evului Mediu, spune Pierre Duhem, a 
dus la formarea sistemului copernican. Pe de altă parte, prin intermediul ştiinţei 
islamice, astronomia Evului Mediu se leagă de doctrinele şcolilor greceşti, care la 
rândul lor moşteniseră zestrea observațiilor făcute de egipteni, asirieni, caldeeni şi 
indieni”. Această adevărată înlănţuire de doctrine cosmologice care s-au influențat 
şi, până la urmă, s-au generat unele din altele poate fi urmărită descendent până la 
teoriile greceşti, despre care, cu toată sărăcia surselor, avem mai multe informaţii 
față de lumea Orientului antic, despre care se cunosc prea puţine lucruri. 

Aşa cum ştim din tratatul De caelo, în vremea lui Aristotel erau cunoscute 
trei feluri de corpuri cereşti. Ele sunt puse în corespondenţă cu cele trei sensuri în 
care era folosit cuvântul owpovâc (cer). Aristotel pleacă de la analiza lingvistică şi 
distinge trei întrebuinţări pe care le-a fixat limba”. „În primul sens, spune Aristotel, 
numim cer substanța orbitei extreme a universului (Tăv oùoiav Tv TG EOXOTEG 


” Paginile de faţă reiau pe alt plan probleme şi idei din Şerban Nicolau, Studii introductiv în 
vol. Aristotel, Despre cer, trad. Rom. Şerban Nicolau, Bucureşti, Editura Paidea, 2005, p. 15-166. 

! P, Duhem, Le système du monde. Histoire des doctrines cosmologiques de Platon à Copernic; 
vol. I-V, Paris, Ed. Hermann, 1913-1917; vol. VI-X (postume), Paris, Ed. Hermann, 1954-1959. 

2 P, Duhem, Le système du monde, vol. I, Paris, Ed. Hermann, 1913, p. 5. 

3 Cf. Simplicii in Aristotelis De caelo commentaria (Commentaria in Aristotelem graeca 
(CAG), edita consilio et auctoritate Academiae litterarum regiae Borussicae, volumen VII; citat în 
continuare Simplicius, Jn de caelo.), edidit I.L. Heiberg, Berlin, 1894, 117, 24-27. 

4 Cf. A. Rey, La Science dans l'Antiquite, vol. I (La Science orientale avant les Grecs), Paris, 
Éd. La Renaissance du Livre, 1930, p. 166. 

5 Cf. Simplicius, In de caelo, 506, 8—16. 

* Cf. P. Duhem, op. cit., p. 5. 

7 Cf. Aristotel, De caelo, I (A), 9, 278b11-21. 

100 NAVTOG Nepupopâc), sau corpul natural care este pe orbita extremă a universului 
(opa PVOLKOV TÒ év t EOXWTN/nepupopă to navToG), căci avem obiceiul să 
numim cer extremitatea (tò Eoxarov) şi mai ales regiunea de sus (tò &va), în care 
spunem că este aşezat tot ce este divin”. Acesta este primul înţeles al cerului 
(ovpov6c), cel de substanţă extremă mişcată circular (ù ESX&TN KvKhopopovuevn 
0Vo10) sau cerul stelelor fixe (oJajthavng ovbavoc)" după comentariul lui 
Simplicius, sau primul cer (o npârog obdpav6c)!! ori cerul exterior (0 ¥OXATOG 
oùpavóç)”, cum îl mai numeşte Aristotel în tratat. Aici se găseşte primul fel de 
corpuri cereşti, astrele fixe (o4&orEpec 2vâe5epevoi)!* sau ceea ce numim acum 
stelele, numite fixe nu pentru că erau nemişcate, ele rotindu-se împreună cu primul 
cer, ci pentru că erau fixate de acesta şi nu-şi schimbau, pentru un observator antic, 
poziţia unele față de altele. „În alt sens iarăşi, spune Aristotel, numim cer corpul 
continuu cu orbita extremă a universului (tò Svvexeţ, oôpa t Eox&Tn/nepupopg 
toñ navT6G), în care este Luna, Soarele şi unele dintre astre, căci şi acestea spunem 
că sunt în cer”!f. Este regiunea de sub sfera stelelor fixe sau orbita extremă, 
continuă cu aceasta, în care se găsesc astrele numite rătăcitoare (nhovnr6ş!5 
însemnând rătăcitor, înşelător, care se îndepărtează de la calea dreaptă) din cauza 
traiectoriei lor greu descriptibile, acestea având mişcări retrograde şi schimbări de 
poziţie unele faţă de altele în comparaţie cu mişcarea celor fixe. Aici este locul 
celui de-al doilea fel de corpuri cereşti, astrele rătăcitoare (ta; nħavóueva &57po)!€ 
sau planetele (o1 nh&wnrec)!!. „Al doilea înţeles al cerului se spune potrivit cu ceea 
ce numim cerul rătăcitor (tò riavouevov ovpavâv), căci acesta este în mod cert 
corpul continuu cu orbita extremă a universului (tò Svvexeţ oua tÀ EOXOTN/ 
nepupopă tod novToc), în care se află Luna, Soarele şi alte astre numite rătăcitoare 
(Tà Gia &oTpa tà niavâca Aeyópeva)”, comentează Simplicius în termeni 
aproape identici cu cei aristotelici!$. „Altfel încă, continuă Aristotel, numim cer 
corpul care este învăluit de orbita extremă (tò nepiex6uevov oua no tiG 
£EOXOTNG nepupopâg), căci deopotrivă avem obiceiul să numim cer totul (tò 610v) 
şi universul (tò nGv)”"”. Este înţelesul cel mai general al cerului, cel de univers 
întreg, care cuprinde în sine atât regiunea extremă a astrelor fixe, cât şi regiunea 
intermediară a astrelor rătăcitoare. În centrul universului se află Pământul imobil, 


8 Aristotel, De caelo, I (A), 9, 278b11-15 (trad. n.). 

CE, Simplicius, In de caelo, 280, 5-6. 

COF Simplicius, In de caelo, 83, 11. 

| Cf. Aristotel, De caelo, II (B), 12, 292b22; III (T), 1, 298a24. 
? CF. Aristotel, De caelo, I (A), 3, 270b15. 

3 CF. Aristotel, De caelo, II (B), 8, 280a19. 

+ Aristotel, De caelo, I (A), 9, 278b16-18 (trad. n.). 

5 De la nhovâa — a rătăci, a se îndepărta de la calea dreaptă, a înşela. 
ê Cf. Aristotel, De caelo, II (B), 12, 292a1, 293a1. 

7 Cf. Aristotel, De caelo, II (B), 8, 290319. 

$ Simplicius, In de caelo, 280, 28-31 (trad. n.). 

” Aristotel, De caelo, I (A), 9, 278019 (trad. n.). 

al treilea fel de corp ceresc cunoscut atunci. Potrivit sintezei aristotelice din tratatul 
De caelo, dacă Pământul era unic, astrele fixe aparţineau „lucrurilor de nenumărat” 
(râv &vapiuirov)” cum spune Aristotel, în timp ce astrele rătăcitoare cunoscute 
atunci erau doar şapte. În afară de Lună şi Soare, în sistemul geocentric clasic mai 
erau cunoscute Mercur, Venus, Marte, Jupiter şi Saturn. Despre primele două feluri 
de corpuri cereşti, astrele rătăcitoare şi fixe, va fi vorba în cele ce urmează, trecând 
în revistă mărturiile antice cu privire la natura şi compoziția lor, la mişcarea, 
ordinea şi sfericitatea acestora, precum şi examinarea aristotelică a teoriei armoniei 
sferelor, care s-a bucurat de un prestigiu deosebit până târziu în Renaștere. 
Problema naturii şi compoziției astrelor apare odată cu reflecţia asupra 
universului în zorii filosofiei, dar urme ale ei se găsesc începând cu mitologia 
greacă. Din ce sunt alcătuite corpurile cereşti, este o întrebare la care vechii filosofi 
greci au răspuns în cele mai diverse şi neaşteptate moduri. Anaximandru imagina 
Soarele şi Luna ca pe nişte roţi de foc rotindu-se în jurul Pământului în tuburi 
circulare în care exista un orificiu ce permitea exhalarea focului interior”. Despre 
celelalte astre sărăcia mărturiilor permite doar presupunerea că tuburile în care se 
găsea focul ar fi avut mai multe orificii”. Pentru Anaximene toate corpurile cereşti 
îşi aveau originea în Pământ, amintind de zămislirea hesiodică a cerului înstelat din 
Geea”, deşi admitea că cele vizibile acum sunt de foc”. Vechii pitagoricieni îşi 
imaginau corpurile cereşti şi întreg universul ca realizat din puncte, linii, suprafeţe 
şi corpuri”. La Xenofan toate corpurile cereşti erau nori luminoşi sau de foc”, iar 
Soarele era un conglomerat de scântei mici şi numeroase” care se năştea în fiecare 
zi“%. Pentru Heraclit corpurile cereşti erau constituite din flăcări adunate într-un fel 
de cupe întoarse cu partea interioară spre noi şi în care se adunau exhalațiile din 
pământ şi din mare”. Parmenide credea că Pământul a fost făcut din aer comprimat", 
în timp ce stelele au fost făcute din foc, iar Calea Lactee ar fi un amestec de dens şi 
rar din care s-au desprins Soarele, din partea rară şi fierbinte, şi Luna, din cea densă 
şi rece”). Ca şi în cazul altor gânditori presocratici sursele păstrate oferă informaţii 
contradictorii. În altă parte”? ni se spune că Parmenide şi Heraclit ar fi crezut că 


% Cf. Aristotel, De caelo, II (B), 12, 292312. 

2! CF. Aëtius, De placitis philosophorum (citat Aëtius, De plac.): IL, 15, 6 (fe. A18 DK); 20, 1 
(fr. A21 DK), 21,1 (fr. A21 DK), DK = H. Diels — W. Kranz, Die Fragmente der Vorsokratiker 
(griechisch und deutsch), vol. I-III, Dublin / Zürich, Weidmann, 1964. 

22 Cf. W. K. C. Guthrie, O istorie a filosofiei greceşti, Bucureşti, Editura Teora, 1999, vol. I, p. 82. 

% Cf. Hesiod, Theogonia, 126. 

24 Cf. Pseudo Plutarh, Sfromata (citat Pseudo Plut., Strom.), II (ft. A6 DK); Hippolytos, Refutatio 
omnium haeresium (citat Hippolit, Ref.), 1, 7, 5 (fr. A7 DK); Aëtius, De plac., II, 13, 10 (fr. A14 DK). 

25 CF. Sextus Empiricus, Pyrrhoneioi hypotyposeis (citat Sextus Empiricus, Pyrrh.), HI, 155. 

2 CF. Diogenes Laertios, De vitis philosophorum (citat Diog. Laert., De vitis), IX, 19 (fr. Al DK). 

27 Cf. Pseudo Plut., Stom., IV (fr. A32 DK); Aëtius, De plac., II, 20, 3 (fr. A40 DK). 

?8 CF. Hippolit, Ref., I, 14, 3 (fr. A33 DK). 

? Cf. Diog. Laert., De vitis, IX, 9-11. 

30 CF, Pseudo Plut., Strom., 5 (fr. A22 DK). 

31 Cf. Aëtius, De plac., II, 7, 1 (fr. A37 DK); II, 20, 8a (fr. A43 DK). 

3 Cf. Aëtius, De plac., IIL, 13, 8 (fr. A39 DK). 

stelele ar fi mase de foc condensat şi chiar întreg cerul ar fi de foc”. Empedocle 
admitea că stelele sunt fierbinţi şi făcute din elementul foc pe care aerul l-ar 
conţine în sine", dar substanța Soarelui nu era focul, ci o reflexie a lui precum este 
cea din apă, după unele surse. După altele, când elementele s-au separat, cerul a 
fost format din eter şi Soarele din foc*®. La fel ca pentru Anaximene, pentru Anaxagora 
corpurile cereşti îşi aveau originea în pământ. Pentru el stelele erau pietre rupte din 
Pământ şi devenite albe din cauza căldurii provocate de mişcarea lor”, iar Soarele 
era o piatră incendescentă"* mai mare decât Peloponezul“”. Despre Lună spunea că 
este, asemenea Soarelui, o piatră incandescentă, iar Calea Lactee este lumina 
anumitor stele“. Discipolul lui, Archelaos, n-a preluat teoria maestrului său despre 
corpurile cereşti, ci s-a întors la teoria lui Anaximene, considerându-le născute din 
aer prin rarefiere şi densificare“!. Aerul produs de foc se transformă prin aprindere 
în stele, dintre care cea mai mare este Soarele, apoi Luna şi celelalte, denumindu-le 
bulgări incandescenți în termenii maestrului său”. Despre Diogenes din Apollonia 
ni se spune că ar fi considerat stelele, Soarele şi Luna ca fiind asemănătoare cu o 
piatră poroasă încinsă”, iar cometele ca fiind stele“. Pentru Leucip, corpurile 
cereşti erau concentrații umede şi noroioase de atomi mişcaţi de vârtejul universal 
în care erau prinşi, care se uscau pe măsură ce erau purtate în cerc, luând în final 
foc şi formând substanţa stelelor încinse datorită vitezei mişcării'5. Pe urma lui, 
Democrit explica faptul că natura de foc a Soarelui şi Lunii s-ar datora prezenţei în 
ele a atomilor rotunzi şi netezi specifici acestui element“, că aceste corpuri cereşti 
au avut inițial o mişcare proprie, fiind total lipsite de căldură şi lumină, cu o substanță 
foarte asemănătoare cu cea a Pământului, şi care, în cazul Soarelui, s-a umplut cu 
foc pe măsură ce orbita lui s-a lărgit“. La Platon, cerul şi astrele sunt vieţuitoare al 
căror corp este alcătuit din foc în Timaios*, sau foc şi aer în Legile”, şi al căror 
suflet este de natură divină”. 


33 Cf. Aëtius, De plac., II, 11, 4 (fr. A38 DK); II, 15, 4 (fr. A40a DK); II, 20, 8 (fr. A41 DK). 

34 Cf. Aëtius, De plac., Il, 13, 2 (fr. A53 DK). 

35 Cf. Pseudo Plut., Strom., apud Eusebios din Cesarea, Praeparatio Evangelica (citat Eusebios, 
Praep. Evang.), 1, 8, 10 (fr. A7 DK). 

3 CF. Aëtius, De plac., II, 6, 3 (fr. A49 DK). 

37 Cf. Aëtius, De plac., II, 13, 10 (fe. A14 DK); Hippolit, Ref, I, 7, 5 (ft. A7 DK). 

38 Cf. Platon, Apologia, 26d; Xenofon, Memorabilia, 4, 7, 7. 

3 Cf. Hippolit, Ref., 1, 8, 8 (fr. A42 DK); Aëtius, De plac., IL, 21, 3 (fr. A72 DK). 

4 CF. Aristotel, Meteorologica (citat Meteor.), I (A), 8, 345a25. 

41 Cf. Aëtius, De plac., I, 3, 6 (fr. A7 DK). 

# Cf. Aëtius, De plac., II, 13, 6 (frt. A15 DK). 

% Cf. Aëtius, De plac., IL, 13, 5 şi 9 (fr. A12 DK). 

+ Cf. Aëtius, De plac., III, 2, 8 (fr. A15 DK). 

45 Cf. Diog. Laert., De vitis, IX, 30-32 (fr. A1 DK). 

46 Cf. Diog. Laert., De vitis, IX, 44. 

+ Cf. Pseudo Plut., Stom., 7 (fr. A39 DK). 

48 Cf. Platon, Timaios, 40a. 

+ Cf. Platon, Legile, X, 898d. 

50 Cf. Platon, Timaios, 40b. 

Aristotel este primul”! care consideră cerul şi astrele alcătuite din al cincilea 
element, eterul. Demonstrând existenţa şi discutând proprietăţile celei de-a cincea 
esențe”, el îi desemnează statutul de element unic al lumii supralunare, prin comparaţie 
cu celelalte patru elemente tradiționale ce constituie lumea sublunară (pământ, apă, 
aer, foc). Între cele patru şi eter diferenţa este de esență. Ideea naturii divine a 
eterului la Aristotel are o dublă origine. Mai întâi era presiunea tradiţiei care cobora 
de la Hesiod şi orfici. Dacă la Homer eterul era partea luminoasă şi de sus a 
atmosferei”, în orfism el devine unul din principiile lumii”, în timp ce la Hesiod 
este privit ca o divinitate”. Erau apoi raţiunile legate de propriul sistem fizic. 
Astrele şi cerurile trebuiau alcătuite dintr-un element fără greutate sau uşurinţă, 
negenerat şi indestructibil, nesupus creşterii şi descreşterii, nealterabil, dar mişcat 
circular uniform şi etern. Or, singurul element despre care tradiția, observaţia şi 
limba sugerau toate aceste lucruri era eterul“. 

Aşadar, pentru Aristotel astrele şi sferele cereşti sunt alcătuite din eter. Prin 
urmare, fiind mişcate circular, ele vor fi supuse unui singur fel de schimbare 
(uerafoAm), anume mişcării potrivit categoriei locului sau mișcării locale (x vno 
Kxatà tónov). Fiind exceptate de la creştere şi descreştere, ele nu vor fi supuse mişcării 
potrivit categoriei cantităţii sau mișcării cantitative (x vnos KaTă no60v), după cum 
vor fi exceptate de la alterare, şi deci nesupuse mişcării potrivit categoriei calităţii sau 
mişcării calitative (Kuwnow ară nov). Fiind negenerate şi indestructibile, astrele şi 
sferele cereşti nu vor fi supuse nici schimbării potrivit categoriei substanței sau 
schimbării substanţiale (ueraBoin Kat ovotav). Aceasta este, pe scurt, teoria 
aristotelică despre natura şi compoziţia corpurilor şi sferelor cereşti”. 

Alte două probleme încearcă în schimb să rezolve Aristotel”. Prima este 
căldura aştrilor, iar a doua este luminozitatea lor. În sistemul imaginat aici de 
Aristotel, fiecare astru pare a fi o sferă din eter cu un diametru mai mare decât 
grosimea sferei cereşti, deopotrivă constituită din eter, pe care este fixat. Despre 
deosebirile dintre ele, Aristotel nu vorbeşte nimic, spunând doar că „este mai 
rațional ca fiecare ființă să fie constituită din acele elemente în mijlocul cărora 
fiecare există”. Ceea ce este cert, este faptul că nici astrele, nici sferele nu sunt 


[58 


51 În tratatul De caelo, dacă ignorăm teoria asemănătoare din Epinomis, 981-986, contemporană, se 
pare, cu Aristotel; potrivit lui Diogenes Laertios (De vitis, III, 37), nu Platon, ci Philippos din Opus, 
astronom şi matematician, elevul lui şi cel care-ar fi transcris Legile, este autorul lui Epinomis; pentru 
diferenţele şi asemănările teoriei din Epinomis şi De caelo privind a cincea esență vezi P. Duhem, 
op. cit., p. 45 şi urm. 

5 Cf. Aristotel, De caelo, I (A), 2—4. 

55 Cf. Homer, Iliada, XVII, 645; XIX, 350. 

54 Cf. Damascius, De principiis, 124 (fr. B12 DK). 

55 Cf. Hesiod, Theogonia, 124. 

56 Cf. Aristotel, De caelo, I (A), 3. 

5 Natura şi proprietățile celei de-a cincea esențe, eterul, ocupă trei capitole din prima carte 
(De caelo, I (A), 2-4). 

58 Cf. Aristotel, De caelo, II (B), 7. 

s Aristotel, De caelo, II (B), 7, 289a18-—19 (trad. n.). 

aprinse în felul în care credeau atâţia gânditori înaintea lui. Căldura şi lumina s-ar 
datora, spune el, frecării puternice a aerului sub acţiunea deplasării acestor aştri, 
lăsându-ne să înţelegem că sub fiecare sferă eterică purtătoare s-ar găsi aer, nu 
numai sub sfera inferioară cum afirmă în alte locuri“. Astrele se încălzesc datorită 
izbirii (rima)! aerului, spune Aristotel cu un cuvânt nepotrivit după Simplicius, 
care-l explică prin „frecarea (nop&rpiy1g) care produce aprinderea”, devenind 
foc, mai ales unde se găseşte fixat Soarele. Încercând să rezolve problema caldurii 
şi luminozităţii aştrilor, Aristotel se vede obligat să revizuiască teoria repartiţiei 
elementelor tradiţionale, aşa cum apare ea în restul tratatului De caelo, adică sfera 
pământului învăluită de sfera apei, apoi a aerului şi cea a focului sub cea a eterului, 
admițând că aerul se găseşte nu doar sub sfera eterică inferioară, ci şi între celelalte 
sfere eterice purtătoare. O revizuire asemănătoare va fi forțat să admită şi pentru 
explicarea unor fenomene meteorologice“. Într-adevăr, repartiţia sferelor primelor 
patru elemente, aşa cum apar în tratat“, şi respingerea teoriei armoniei sferelor“ 
exclud frecarea aerului şi aprinderea aştrilor care le explică lumina şi căldura“. 

În epoca lui Aristotel sfericitatea astrelor era deja opinia cea mai răspândită şi 
acceptată”. Prin urmare, Aristotel nu face decât să o justifice în tratatul De caelo“% 
cu două argumente de tipuri diferite. Primul este un argument teleologic des întâlnit 
la el“: natura nu creează nimic nerațional sau inutil. De vreme ce astrele nu se 
mişcă natural prin sine, înseamnă că natura le-a dat o configuraţie care să aparțină 
cel mai puţin unui mobil, adică cea sferică”. Al doilea argument este unul 


© Cf. Aristotel, De caelo, II (B), 4, 287a30-b14; 9. 

6l Cf. Aristotel, De caelo, II (B), 7, 289327. 

“2 Simplicius, In de caelo, 439, 25 (trad. n.). 

DR Aristotel, Meteor., I (A), 3; acest lucru a dus la ideea că teoria în fața căreia ne aflăm este 
contemporană cu locul din Meteorologice şi posterioară cap. 4 şi cap. 9 ale cărții a I-a lui De caelo 
(cf. P. Moraux, Introduction, în Aristote, Du ciel, texte établi et traduit par Paul Moraux, Paris, 
Ed. Les Belles Lettres, 1965, p. CII, n. 1). 

64 Cf. Aristotel, De caelo, II (B), 4. 

65 Cf. Aristotel, De caelo, II (B), 9. 

6&6 Cf. Aristotel, De caelo, II (B), 7; un argument în plus, nesemnalat, în favoarea ipotezei lui 
Paul Moraux, potrivit căreia cap. II (B), 7 ar fi o inserare târzie contemporană cap. I (A), 3 din prima 
carte a Meteorologicelor, este reluarea în cap. II (B), 8 a problemei mişcării aştrilor;, conform teoriei 
dezvoltate în cap. II (B), 7, astrele nu se mişcă prin sine, ci sunt fixate de sferele eterice purtătoare 
mişcându-se odată cu acestea; cap. II (B), 8 reia ab initio întrebarea dacă astrele se mişcă prin sine, 
dacă au mişcări proprii sferelor, sau dacă au organe de mişcare, probleme rezolvate, în parte cel puţin, 
în cap. II (B), 7. 

© Cf. P. Moraux, op. cit., p. CV. 

68 Cf. Aristotel, De caelo, II (B), 11. 

© Cf. De generatione animalium (citat De gen. anim.), II (B), 6, 744b16; De partibus animalium 
(citat De part. anim.), TV (A), 10, 686a22. 

7 Simplicius (cf. In de caelo, 477) şi Themistius (cf. Themistii In libros Aristotelis de Caelo 
paraphrasis hebraice et latine (Commentaria in Aristotelem graeca (CAG), edita consilio et auctoritate 
Academiae litterarum regiae Borussicae, voluminis V; citat Themistius, In de caelo), edidit Samuel 
Landauer, Berlin, 1902, 118, 31) au observat că demonstrația de față legată de cea din cap. II (B), 8 al 
tratatului este un cerc vicios. 

astronomic bazat pe două observaţii făcute potrivit simţurilor (Stà tv parvopévæv 
KaTă tùv &160n01w). Observaţia sensibilă asupra fazelor Lunii şi asupra eclipselor 
solare indică forma ei sferică. Prin urmare, dacă un astru este sferic, în mod 
evident, spune Aristotel, şi celelalte vor fi la fel. 

În privința mişcarii astrelor C problema este de a arăta, mai întâi, nu cum se 
mişcă astrele, ci de ce se mişcă aşa cum o fac. Locul poate fi un exemplu despre 
cum înțelege Aristotel cunoaşterea ştiinţifică pornind de la diferența dintre ştiinţa 
faptului şi ştiinţa cauzei. Nu numai faptul că (97) ceva exista, ci şi cauza pentru 
care (56157.) există dau cunoaşterea completă, ştiinţifică, care este o cunoaştere a 
cauzei înțeleasă ca rațiune de a fi (ratio essendi) şi deopotrivă rațiune de a cunoşte 
(ratio cognoscendi)” . În Analitica secundă” este dezvoltată diferenţa dintre dr şi 
5101 şi ilustrată cu numeroase exemple din astronomie. Aşadar, Aristotel caută aici 
cauza pentru care astrele se mişcă aşa cum observaţia confirmă. 

Mai întâi se va demonstra că astrele sunt mişcate de către cerurile lor şi nu 
Prima ar fi aceea potrivit căreia cerul şi astrele sunt nemişcate. A doua ar fi aceea 
potrivit căreia cerul şi astrele sunt amândouă mişcate. A treia ar fi aceea potrivit 
căreia cerul este fix şi astrele sunt mişcate. Mai întâi, dacă acceptăm şi imobilitatea 
cerului alături de imobilitatea Pământului, care pentru Aristotel este de necontestat”, 
nu vom putea explica fenomenele observate (tà porvópeva)™®, deopotrivă de 
necontestat. Prin urmare, rezultă că doar cerul se mişcă. Apoi, dacă cerul şi astrele 
sunt împreună mişcate, nu vom putea explica în cazul astrelor fixe de ce stelele mai 
apropiate de polii universului parcurg un cerc mai mic în acelaşi timp, o zi, cu 
stelele apropiate de ecuatorul universului care parcurg un cerc mai mare, decât 
acceptând că vitezele lor sunt proporțional mai mari pe măsură ce ne îndepărtăm de 
poli. Ca şi prima, şi a doua ipoteză este respinsă, căci nu este raţional, spune 
Aristotel, ca vitezele aştrilor să depindă de mărimile cercurilor, căci schimbându-le 
reciproc locul în cercuri, unul va fi mai rapid, altul mai lent. Ceea ce, deopotrivă, 
nu se observă din experiență. Pornind de aici, el deduce că şi astrele rătăcitoare nu 
se mişcă prin ele însele, ci sunt purtate de sferele de care sunt fixate. În cea de-a 
treia situaţie, dacă cerul cu cercurile lui este fix şi astrele sunt mişcate, ar urma că 
astrele învecinate ecuatorului celest se mişcă mai repede, iar vitezele sunt 
proporționale mărimii cercurilor, ceea ce duce la aceleaşi absurdităţi ca în cazul 
celei de-a doua ipoteze. Prin urmare, respingând cele trei ipoteze, Aristotel 
concluzionează că astrele nu se mişcă prin sine, ci sunt mişcate de cercurile pe care 


71 Cf. Aristotel, De caelo, II (B), 8. 

72 Cf. Mircea Florian în Aristotel, Analitica secundă, în Organon, vol. III, Bucureşti, Editura 
Ştiinţifică, 1961, p. 52, n. 1. 

7? Cf. Aristotel, Analytica posteriora (citat An. post.), I (A), 13. 

74 Cf. Aristotel, De caelo, II (B), 8, 289b1-290a7. 

75 Cf. Aristotel, De caelo, II (B), 14, 296b25-297a8. 

76 Cf. Aristotel, De caelo, II (B), 8, 289b5. 

sunt fixate. Cum s-a demonstrat mai sus că universul este continuu”, rezultă că 
astrele sunt mişcate de sferele eterice de care sunt fixate. 

În al doilea rând, se va demonstra că astrele nu au mişcări proprii sferelor”. 
Dacă ar avea mişcările proprii sferelor, ar trebui să identificăm fie rularea 
(xóMoĘç) sau volutatio cum se numeşte în traducerea latină a lui Themistius”, fie 
rotația (5ivn516) sau conversio după Themistius* ori circumgyratio după Sylvester 
Maurus. Rularea este mişcarea de rostogolire înainte a unei sfere, în timp ce rotația 
este mişcarea unei sfere în jurul axei sale. „Rotaţia sferei se produce în acelaşi loc 
în jurul axei proprii, pe când rostogolirea schimbă pe rând locul”, comentează 
Simpliciust!. Or, fenomenele astronomice observate nu permit identificarea 
niciuneia dintre cele două mişcări proprii sferelor. Prin urmare, rămâne că astrele 
nu sunt mişcate prin ele însele. 

În al treilea rând, Aristotel va arăta că astrele nu au organe de mişcare“, aşa 
cum au animalele a căror configuraţie este total diferită de cea sferică. Dacă ar fi 
trebuit să se mişte singure, raționează Aristotel, natura, care nu face nimic la 
întâmplare, le-ar fi atribuit mijloacele necesare. Pare deci intenţionată, în cazul 

În vremea în care Aristotel expunea armonia sferelor în tratatul De caelo“”, 
teoria putea să fie veche de două secole. Prestigiul de care s-a bucurat înainte şi 
după el s-a prelungit până târziu în Renaştere““. După cum atestă acest pasaj", 
teoria este creaţia pitagoricienilor şi poate constitui un exemplu al încercării lor de 
a explica universul prin legătura esenţială dintre matematică şi muzică. Expunerea 
care o consacră şi prima mărturie păstrată în literatura greacă este cea sub forma 
mitului lui Er din Republica*S. Dar prima descriere clară din ceea ce s-a păstrat, şi 
critică spre deosebire de Platon care o acceptă şi o îmbogăţeşte, este cea în fața 
căreia ne aflăm. În Metafizica“ Aristotel sintetizează doctrina pitagoreică care a 
dus la armonia sferelor: „lar când băgară de seamă că raporturile şi legile armoniei 
muzicale se pot reda prin numere, că celelalte lucruri sunt făcute în natura lor după 
asemănarea numerelor, iar numerele sunt lucrul cel mai de seamă din lume, 
ajunseră la concluzia că elementele numerelor sunt elementele tuturor lucrurilor şi 
că întregul univers se reduce la număr şi armonie. Şi toate potrivirile pe care ei 


7! Cf. Aristotel, De caelo, II (B), 4. 

78 Cf. Aristotel, De caelo, II (B), 8, (290a7-29). 

7 Cf. Themistius, In de caelo, 114, 18. 

80 Cf. Themistius, In de caelo, 114, 19. 

SI Simplicius, In de caelo, 452, 18—19 (trad. n.). 

82 Cf. Aristotel, De caelo, II (B), 8, 290a29-35. 

83 Cf. Aristotel, De caelo, II (B),9, 

5 Vezi W. K. C. Guthrie, op. cit., vol. 1, p. 206 şi urm., şi A. Koestler, Armonia sferelor în 
vol. Lunaticii, Bucureşti, Editura Humanitas, 1995, p. 25-37. 

35 Cf. Aristotel, De caelo, II (B), 9, 291a8. 

5 Cf. Platon, Republica, 616b-617c. 

57 Cf. Aristotel, Metaphysica (citat Met.), I (A), 5, 985b32-986a6. 

putură să le descopere, spre a le da la iveală, între numere şi Armonie, pe de o 
parte, şi între stările şi părțile Cerului şi între întocmirea Totului, pe de altă parte, le 
strânseră la un loc, alcătuindu-le într-un sistem”. Mai întâi, Aristotel expune 
teoria armoniei astrelor”, apoi critică şi respinge această teorie” şi încheie cu 
corolarul că astrele nu sunt automotoare’. Trebuie spus de la început că Aristotel 
nu prezintă decât faţa fizico-matematică a teoriei, ignorând faţa mistico-religioasă a 
ei”, consecvent cu obiectul unei cercetări de filosofie naturală cum este cea din 
tratatul De caelo. O prezentare scurtă şi sugestivă găsim în comentariul lui Alexandru 
din Afrodisia la pasajul din Metafizica citat mai sus: „Deopotrivă, ei afirmă şi că 
întreg cerul este într-un fel alcătuit potrivit armoniei (căci acest lucru este limpede 
din spusele lui potrivit cărora şi întreg cerul este număr), din cauză că este alcătuit 
din numere şi potrivit numărului şi armoniei. Într-adevăr, între corpurile care sunt 
mişcate în jurul centrului distanțele avute sunt proporţionale, iar unele sunt mişcate 
mai repede, altele mai încet, cele mişcate mai încet producând şi un sunet mai grav, 
dar mai ascuţit decât cele mişcate mai repede; aceste sunete generate potrivit 
proporţiei distanțelor produc din ele un sunet repetitiv armonios; în mod just, spun 
ei, numărul este principiul care produce armonia, iar principiul cerului şi întregului 
univers a fost presupus numărul”. Controversa iscată între istorici la mijlocul sec. 
al XIX-lea, anume cum producerea simultană a tuturor notelor unei octave poate fi 
armonioasă, mişcarea astrelor fiind neîncetată şi simultană, s-a prelungit mai bine 
de un veac. Cert este că antichitatea greacă nu a dat nicio explicație, iar criticii 
teoriei au ocolit acest punct”. Alta era întrebarea la care trebuiau să răspundă 
susținătorii. Cum se face că armonia sferelor nu e auzită? Tradiţia pitagoreică 
punea în legătură, într-adevăr, iniţierea cu capacitatea de a asculta muzica sferelor, 
aşa cum se spunea despre Pitagora”. Dar explicaţia lor, rezumată aici de Aristotel, 
se baza pe faptul că ne naştem şi trăim toată viaţa cu această armonie, incapabili 
fiind de-a o deosebi de tăcere, „tot aşa cum fierarul nu pare să deosebească nimic 
din cauza obişnuinţei””€. Aristotel va respinge teoria pitagoricienilor cu două feluri 
de argumente. Mai întâi cu argumente ce țin de observaţia sensibilă. Sunetele, 
spune el, sunt proporţionale cu masa corpurilor mişcate. Cum masa astrelor e 
uriaşă, iar sunetele excesive pot distruge şi cele mai tari corpuri, ar fi firesc să 
observăm efectul sonor al mişcării corpurilor cereşti acționând asupra corpurilor 


5 Aristotel, Met., trad. St. Bezdechi, Bucureşti, Editura Academiei, 1965, p. 66. 

5 Cf. Aristotel, De caelo, II (B), 9, 290b 12-29. 

Cf. Aristotel, De caelo, II (B), 9, 290b30-291a6. 

9! Cf. Aristotel, De caelo, II (B), 9, 291a6-28. 

?2 Cf. P. Moraux, op. cit., p. CIV, n. 3. 

?3 Alexandri Aphrodisiensis In Aristotelis Metaphysica Commentaria (Commentaria in Aristotelem 
graeca (CAG), edita consilio et auctoritate Academiae litterarum regiae Borussicae, volumen I; citat 
Alexandru, In metaph. ), edidit Michael Hayduck, Berlin, 1891, 39, 22 — 40, 3 (trad. n.). 

%4 Vezi W. K. C. Guthrie, op. cit., vol. 1, p. 208-209. 

9% C£ Porphyrios, Pithagorae vita, 30, şi Simplicius, In de caelo, 468, 27. 

% Aristotel, De caelo, II (B), 9, 290b28—29. 

sublunare, ceea ce observaţia nu confirmă. Al doilea tip de argumente fine de fizica 
aristotelică. Este firească producerea unui sunet când un corp se mişcă într-un 
mediu inert, dar nu este firească atunci când mediul se mişcă odată cu mobilul, aşa 
cum e cazul astrelor fixate de sferele lor eterice şi mișcându-se odată cu acestea. 
Cum s-a spus mai sus, forma iniţială a teoriei aristotelice din De caelo nu admitea 
existenţa aerului între sferele eterice purtătoare, cum este şi în capitolul de faţă. 
Abia sub presiunea de-a explica fie lumina şi căldura, fie unele fenomene 
meteorologice”, Aristotel va admite existenţa aerului între aceste sfere cereşti. 
Mişcându-se odată cu sferele lor, astrele nu pot produce niciun sunet. 

Problema ordinii astrelor” este lăsată de către Aristotel în seama observaţiilor 
astronomilor, printr-o formulă folosită şi în alte locuri din tratatele sale”, după cum 
procedase înaintea lui şi Platon!%. Ceea ce-l interesează acum este să găsească o 
explicaţie cauzală sau pentru ce-ul (tò 6107.) mişcării astrelor în funcţie de ordinea 
lor, ordine înţeleasă ca apropiere sau depărtare de extremitatea cerului, sfera 
stelelor fixe, şi centrul fix, Pământul. Cum s-a spus mai sus, este aceeaşi exigenţă a 
cunoaşterii ştiinţifice, aşa cum o concepe Aristotel, aceea de a căuta cauza mişcării 
mai rapide sau mai lente a astrelor. În vremea lui Aristotel, cu excepţia notabilă a 
şcolii pitagoreice prin Philolaos, care aşeza în centrul universului focul central şi 
admitea existenţa unui Antipământ construind astfel decada sau numărul perfect'"!, 
erau cunoscute, alături de Lună şi Soare, încă cinci astre rătăcitoare: Mercur, 
Venus, Marte, Jupiter şi Saturn. 

Aristotel admite că vitezele planetelor sunt proporţionale cu distanţele. 
Fiindcă sfera stelelor fixe se roteşte cel mai rapid, de la est la vest, influențând 
proporțional astrele rătăcitoare de sub ea, astrul cel mai apropiat de sfera stelelor 
fixe parcurge retrograd de la vest la est cercul lui în timpul cel mai lung, iar astrul 
cel mai depărtat în timpul cel mai scurt, împlinind ceea ce se numeşte revoluția 
zodiacală. Viteza planetelor este proporțională cu apropierea de Pământ, mişcarea 
lor retrogradă fiind cu atât mai rapidă cu cât cercul parcurs este mai mic. Cele două 
mişcări de rotaţie, cea a sferei fixelor de la est la vest şi cea retrogradă a planetelor 
de la vest la est, dau naştere prin compunere mişcării finale a acestora. Planetele 
mai apropiate de centru vor efectua mişcarea de revoluție mai lent decât cele mai 
îndepărtate sau decât sfera stelelor fixe. 


97 Cf. Aristotel, Meteor., I (A), 3. 

% CF. Aristotel, De caelo, II (B), 10; asemănarea scurtei expuneri din cap. 10 cu teoria mişcării 
planetelor la Platon (cf. Timaios, 36d, 38c-39d) l-a făcut pe Paul Moraux (cf. op. cit., p. CV, n. 1) să 
presupună anterioritatea locului față de momentul adoptării de către Aristotel a sistemului sferelor 
homocentrice a lui Eudoxos cu modificările făcute de Callippos (vezi infra), moment ce poate fi 
aproximat înaintea teoriei finale a mişcării planetelor aşa cum apare în Metafizica (cf. Met., XII (L), 8). 

% Cf. De caelo, II (B), 11, 291a21; Met., XII (A), 8, 1073b11, 1074a16. 

1% Cf, Platon, Timaios, 40c. 

101 La Philolaos, decada, considerată numărul perfect al corpurilor cereşti, era constituită din 
cele şapte astre rătăcitoare vizibile cu ochiul liber, focul central, Pământul şi Antipământul, invizibil 
nouă fiind opus Pământului (cf. Aristotel, Met., I (A), 5, 98634). 

Prin urmare, rezumând, astrele pentru Aristotel, fie ele fixe sau rătăcitoare, 
sunt alcătuite din al cincilea element, eterul. Ele sunt supuse unui singur fel de 
schimbare, mişcarea locală circulară, eternă şi imuabilă. Deşi de formă sferică, 
astrele nu au mişcările proprii sferelor şi nu au organe de mişcare, ataşate fiind de 
sferele eterice care le poartă veşnic cu o viteză proporţională cu distanţele. 
Sensurile de rotaţie ale numeroaselor sfere planetare sunt diferite de sensul de 
rotaţie al unicei sfere care poartă nenumăratele stele fixe. 

Dacă descrierea mişcării astrelor fixe nu punea probleme deosebite 
astronomilor, descrierea şi explicarea mişcării astrelor rătăcitoare, cu regresiile, 
staţionările, accelerările şi încetinirile lor, crea mari dificultăţi, aşa încât, în finalul 
studiului aştrilor din tratatul De caelo'?, Aristotel revine la problema mişcării 
acestora încearcând să rezolve două probleme de natură să creeze dificultăți şi 
propriei teorii. Amândouă se referă la relaţia dintre numărul aştrilor şi mişcările 
acestora. În primul rând, se întreabă Aristotel, care este explicaţia că nu există o 
corelaţie între ordinea aştrilor rătăcitori şi numărul mişcărilor prin care sunt 
descrise traiectoriile acestora? Dacă primul cer, cel al stelelor fixe, este deplasat cu 
o mişcare unică, ar trebui să existe o progresie crescătoare „sau orice altă ordine de 
acest fel (Ñ tuva &AAnv zovorbrnv 1&&iv)""% privitoare la numărul mişcărilor acestor 
aştri. Or, în sistemul lui Eudoxos, pe care se pare că-l adoptase Aristotel când scria 
aceste rânduri!" aşa cum se va vedea mai departe, lucrurile stăteau altfel, mişcarea 
primelor cinci planete de la sfera stelelor fixe către Pământ (Saturn, Jupiter, Marte, 
Venus şi Mercur) fiind combinarea mişcării a patru sfere, iar mişcarea ultimelor 
două de lângă Pământ (Soarele şi Luna) fiind combinarea mişcării doar a trei sfere. 
În al doilea rând, se mai întreabă Aristotel, din ce cauză prima deplasare, cea a 
stelelor fixe, poartă un număr atât de mare de aştri încât s-ar putea spune că aparțin 
lucrurilor imposibil de numărat (toV ajapıðunvov)"®, dar dintre celelalte, planetele, 
nu există două mişcate de aceeaşi deplasare? Ambele situaţii erau de natură să ducă 
la ideea unei dezordini inadmisibile pentru gândirea greacă care concepea cosmosul 
în primul rând ca oglindire a unei ordini şi armonii divine. 

De la întrebări precum cele din tratatul lui Aristotel şi din alte surse antice 
ştim că exista în timpul lui o adevărată problemă astronomică, la fel de veche, se 
pare, ca şi şcoala lui Pitagora'%. Dificultăţile astronomiei bazate pe observarea 
mişcării astrelor rătăcitoare au dus la cristalizarea ideii unei astronomii geometrice 
capabile să salveze aparențele (owew tà parvópeva) mişcărilor neregulate ale 


102 Cf. Aristotel, De caelo, II (B), 12. 

19% Cf, Aristotel, De caelo, II (B), 12, 291b34. 

10% Gf: P; Tannery, Recherches sur l'histoire de l'astronomie ancienne, Paris, Éd. Gauthier- 
Villars, 1893, p. 26 şi P. Moraux, op. cit., p. CV, n. 4; 

105 Cf, Aristotel, De caelo, II (B), 12, 292a12. 

1% Cf, P, Duhem, op. cit., p. 104; vezi şi Th. Heath, Aristarchus of Samos, the Ancient 
Copernicus. A History of Greek Astronomy, Oxford, The Clarendon Press, 1913, p. 46-51; J. L. E. Dreyer, 
History of The Planetary Systems, Cambridge, The University Press, p. 35-52. 

planetelor”. Veche din vremea când Pitagora rezolvase complicata spirală pe care 
Soarele o face anual descompunând-o în două mişcări circulare şi uniforme, prima 
zilnică de la est la vest urmând ecuatorul universului, a doua anuală de la vest la est 
urmând ecliptica'%, ideea este formulată pentru prima dată de Platon'%. Plecând de 
la credinţa mişcării circular uniforme a corpurilor cereşti, sarcina astronomiei 
geometrice era de a stabili care sunt mişcările circulare perfect regulate ce trebuie 
considerate ca ipoteză pentru a salva aparențele mişcărilor neregulate ale planetelor. 
Niciunde formulată explicit în opera scrisă în care este dezbătută problema 
astronomică!" sarcina astronomiei geometrice se pare că a ajuns până la noi din 
învățământul oral al lui Platon pe un drum lung şi întortocheat!!!. „Primul dintre 
greci care încercă soluţia problemei puse de Platon fu Eudoxos din Cnidos, după 
cum istoriseşte Eudemos în cartea a doua a Istoriei astronomiei şi Sosigenes, 
preluând aceasta după Eudemos ...”'!7. După mărturia lui Diogenes Laertios care 
se bazează pe Sotion''*, Eudoxos, geometru genial în seama căruia e pusă a V-a carte 
a Elementelor lui Euclid şi socotit cronologic primul astronom grec, s-a numărat 
printre auditorii lui Platon la Atena. Din scrierile lui Eudoxos problema astronomiei 
geometrice formulată de Platon va trece în /storia astronomiei a lui Eudemos, de 
unde este preluată de filosoful şi astronomul Sosigenes, profesorul lui Alexandru din 
Afrodisia. De la Sosigenes ea va trece în comentariul lui Simplicius la De caelo, 
graţie căruia avem şi singura formulare păstrată a problemei puse de Platon. 
Plecând, aşadar, de la ideea că observaţiile mişcării planetelor nu sunt altceva 
decât aparențe (pouvoueva) şi că realitatea are la bază alte fundamente (wnoBEoeG), 
Platon formulează principiile metodei geometrice pentru cunoaşterea lor. Potrivit 
mărturiei lui Geminus’, problema lui Platon era aceeaşi şi în sânul şcolii pitagoreice 
contemporane lui. Două restricții va impune Platon: prima era aceea ca toate 
mişcările circulare să aibă acelaşi centru, Pământul; a doua, ca acest centru în care 
se găsea Pământul să fie imobil. Cele două restricţii au fost întregite cu o 
adăugire'!5, căci după Theon din Smyrna, „Platon spunea că s-ar face o muncă 
inutilă dacă s-ar dori expunerea acestor fenomene fără imagini care să vorbească 


0 Cf. P. Duhem, XOZEIN TA GAINOMENA. Essai sur la Notion de Théorie physique de 
Platon à Galilée, Paris, Ed. Hermann, 1908, p. 3 şi urm. 

% CF. Ioannis Stobaei Eclogarum physicarum et ethicarum libri duo, lib. I, cap. 23, recensuit 
Augustus Meineke, vol. I, Leipzig, Ed. B. G. Teubner, 1860, p. 138, 19-21; cf. Pseudo Plutarh, 
De placitis philosophorum, lib. II, cap. 12, § 3. 

% Cf. P. Duhem, Le système du monde, vol. I, Paris, Ed. Hermann, 1913, p. 104. 

19 Republica, Timaios, Legile, Epinomis. 

11 Cf. P. Duhem, op. cit., p. 103. 

2 Simplicius, In de caelo, 488, 18-22 (trad. n.). 

15 Cf. Diog. Laert., De vitis, VIII, 86. 

14 Cf. Gemini Elementa astronomiae (Isagoge in Phaenomena Arati), recensuit Carolus 
Manitius, Leipzig, Ed. B. G. Teubner, 1898, cap.I, § 19-22, p. 10, 2-24. 

15 Cf. Theon de Smyrne, Exposition des connaissances mathématiques utiles pour la 
lecture de Platon (gr.-fr.), éd. et trad. J. Dupuis, Paris, Ed. Hachette, 1892, IIL-e pr. (T), XVI, p. 232, 
20-238, 19. 


Etapele astronomiei greceşti până la Aristotel 19 


ochilor”!!€. Prin urmare, mişcările trebuiau reprezentate prin rotirea unor sfere 
solide, concrete, încastrate una în alta. Aşa încât, în formularea ajunsă până la noi, 
problema astronomică la Platon era următoarea: în primul rând, încastrarea mai 
multor sfere homocentrice având în centrul lor Pământul; în al doilea rând, 
animarea fiecăreia dintre ele cu o mişcare circulară, uniformă, constant regulată; în 
al treilea rând, compunerea mişcării sferei inferioare cu a celei superioare, apoi 
compunerea mişcării rezultate a celei din urmă cu cea superioară ei etc.; în al 
patrulea rând, combinarea acestor mişcări în maniera în care rezultanta mişcării 
astrului fixat pe orbita cea mai apropiată de centru să descrie mişcarea aparentă a 
planetei. Astfel, principiul mişcării circular uniforme, care va domina astronomia 
până la Kepler'"”, a dus la dezvoltarea sistemelor astronomice de sfere homocentrice 
ale lui Eudoxos, Callippos şi Aristotel. 

Platon însuşi a fost tentat să găsească soluţia problemei pe care o pusese!!. Pe 
urma celei imaginate de Pitagora în cazul Soarelui, el atribuia fiecărei planete două 
mişcări. Prima, aceeaşi pentru toate, avea loc de la est la vest în jurul axei de rotaţie a 
sferei stelelor fixe într-o zi. A doua, specifică fiecărei planete, era mai lentă decât 
prima şi avea loc de la vest la est în planul eclipticii. În ce măsură a rezolvat Platon 
problema, stă mărturie faptul că a transmis-o astronomilor şi matematicienilor ca 
Eudoxos şi Callippos. Combinarea celor două mişcări din sistemul lui nu reuşea să 
salveze aparențele mişcării planetelor. Dacă mişcarea Soarelui, de pildă, s-ar face 
după sistemul lui, ea ar fi uniformă şi ar împărți prin punctele solstiţiilor şi 
echinocțiilor ecliptica în patru părți egale. Prin urmare, durata anotimpurilor ar trebui 
să fie egală. Or, în vremea lui Platon inegalitatea anotimpurilor era incontestabilă, 
fiind cunoscută chiar de Thales, dacă dăm crezare lui Theon din Smyrna care citează 
Istoria astronomiei a lui Eudemos. Determinarea solstițiilor şi echinocțiilor era, în 
fapt, veche de pe vremea caldeenilor, babilonienilor şi egiptenilor, ca şi ideea 
inegalităţi anotimpurilor. În Grecia, câţiva ani înainte de nașterea lui Platon, în 432 
î. Ch. Euctemon şi Meton determinaseră, odată cu reforma calendarului, durata 
anotimpurilor cu o precizie întrecută doar o sută de ani mai târziu de Callippos. 

Cum s-a spus mai înainte, Eudoxos din Cnidos a fost primul dintre greci 
care a încercat soluţia problemei puse de Platon”. Lui îi aparţine primul model 
aşezat pe o bază geometrică exactă'”. Sistemul său din tratatul intitulat Despre 
viteze, rezumat de Eudemos în /storia astronomiei şi reprodus de Sosigenes în 


116 Theon de Smyrne, op. cit., p. 238, 3-6. 

117 Cf. P. Duhem, op. cit., p.105. 

18 Pentru soluţia lui Platon vezi: P. Duhem, op. cit., p. 107-111; A. Rey, La Science dans 
l'Antiquité, vol. IV (L'Apogee de la Science technique grecque), Paris, Éd. Albin Michel, 1946, 
p. 37-54; Th. Heath, op. cit., p. 134—189; J. L. E. Dreyer, op. cit., p. 53—86. 

ulei: Simplicius, In de caelo, 488, 18. 

120 Pentru soluţia lui Eudoxos vezi: G. Schiaparelli, Le sfere omocentriche di Eudosso, di Callippo e 
di Aristotele, în Memoria del Reale Istituto Lombardo di Scienze e Lettere, Milano, vol. XIII, IV della 
Serie III, 1877 (p. 117-179), p. 126-158; P. Duhem, op. cit., p. 111-123 şi A. Rey, op. cit., p. 55-62; 
Th. Heath, op. cit., p. 190-211; J. L. E. Dreyer, op. cit., p. 87—103. 

tratatul Despre sferele care se rotesc în sens contrar, toate trei deopotrivă 
pierdute astăzi, a fost păstrat, alături de sistemul lui Callippos, în comentariul lui 
Simplicius la De caelo!” şi în Metafizica lui Aristotel”. Pe scurt, sistemul lui 
Eudoxos era un ansamblu de 27 de sfere homocentrice, corporale şi contigue, 
având în centru Pământul imobil. Sfera exterioară, având fixate stelele fixe, era 
numită şi nerătăcitoare (&riavnhg) prin comparaţie cu sferele care purtau cele 
7 planete sau astre rătăcitoare (ni&vnTeg). Ea se rotea de la est la vest cu o 
viteză uniformă în jurul axei care unea cei doi poli ai universului într-o zi 
siderală care era socotită de greci aproape cât o zi solară. Sub sfera exterioară a 
stelelor fixe urmau în ordine spre centru 5 sisteme de câte 4 sfere care mişcau 
planetele Saturn, Jupiter, Marte, Venus, Mercur şi două sisteme de câte 3 sfere 
care mişcau Soarele şi Luna. Fiecare din cele 7 sisteme aveau un mecanism 
propriu independent de mişcare, fără a se influenţa reciproc. Planeta era fixată 
pe ecuatorul sferei celei mai interioare a fiecărui sistem, sfera purtătoare. În 
sistemele de 4 sfere primele trei erau sfere nepurtătoare sau sfere fără astre 
(&vactpor Spaipor), cum le numea Theophrast'*, sau sfere care se rotesc în 
sens contrar (&veAurrovoa 6poipar), cum le numea Eudoxos'*. În sistemele 
de 3 sfere, ultimele spre centru, ale Soarelui şi Lunii, primele două erau sferele 
nepurtătoare. Un sistem de 3 sau 4 sfere funcţiona prin compunerea mişcărilor'”. 
Sfera exterioară se rotea cu o viteză uniformă în jurul axei universului într-un 
anumit sens. Sfera interioară contiguă primeia se mişca cu o mişcare compusă 
din rotirea uniformă a primeia şi o mişcare de rotaţie uniformă proprie după o 
axă, un sens şi o viteză specifice ei. Sfera interioară contiguă celei de-a doua se 


121 Simplicius, In de caelo, 488-506. 

12 Cf. Aristotel, Met., XII (A), 8. 

123 Cf. Simplicius, In de caelo, 491, 19; 493, 18. 

124 CE Simplicius, In de caelo, 493, 5. 

125 În sistemul lui Eudoxos, Soarele şi Luna aveau nevoie de câte 3 sfere fiecare, iar celelalte 
5 planete de câte 4 sfere fiecare (cf. Met., XII (A), 8, 1073b 17-32). În total era nevoie de mişcarea 
a 26 de sfere pentru planete plus una singură, ultima dacă ne raportăm la Pământul aflat în centru, 
cea pe care erau fixate stelele fixe. Un complex de 4 sfere care descriau mişcarea astrului A 
funcţiona astfel: sfera exterioară S4, cu axa A, orientată nord-sud şi ecuatorul E4, având un 
observator în centrul P (Pământul), reproduce mişcarea aparentă diurna; sfera S, din interiorul lui 
S, are axa polilor P} perpendiculară pe planul eclipticii E. care face față de planul ecuatorului E4 
un unghi de aprox. 23%30; ecuatorul ei E; se roteşte în planul eclipticii cu perioada zodiacală a 
planetei; ultimele două sfere sunt folosite pentru explicarea schimbărilor în latitudine, a 
staţionărilor şi a mişcărilor retrograde; sfera S, are polii P) pe cercul zodiacal, adică pe ecuatorul 
E; al sferei S}, aşa încât axa ei A» aparţine planului eclipticii Ec; S2 se roteşte cu aceeaşi perioadă, 
dar în sens opus; axa A, a sferei S,, concentrică cu celelalte trei, face față de axa A» un unghi a 
diferit de la planetă la planetă şi care este situată pe ecuatorul E, al sferei S}; mişcările de rotaţie 
combinate ale lui Sı şi Sọ fac planeta A să descrie o curbă lemniscată sferică (curbă asemănătoare 
cifrei 8) culcată de-a lungul zodiacului. Se putea descrie astfel, în mod aproximativ, mişcarea 
aparentă a planetelor (vezi A. Koestler, op. cit., p. 55 şi comentariul lui W. D. Ross în Aristotle ’s 
Metaphysics (a revised text with introduction and commentary), Oxford, The Clarendon Press, 
1953, vol. II, p. 383 şi urm.). 

mişca cu o mişcare compusă din mişcarea celei de-a doua şi o mişcare uniformă 
proprie, deopotrivă după o axă, un sens şi o viteză specifice ei. În sistemele de 
3 sfere aceasta era şi sfera purtătoare a planetei. În sistemele de 4 sfere mişcarea 
celei de-a treia se compunea cu rotația uniformă a sferei interioare contiguă ei, 
rotaţie specifică asemenea celorlalte. Pentru cele 5 planete exterioare animate de 
sisteme cu 4 sfere, aceasta era sfera purtătoare. Mişcarea astrului aflat pe 
ecuatorul ultimei sfere era, prin urmare, rezultatul compunerii tot atâtor mişcări 
uniforme de rotaţie câte sfere intrau în compunerea sistemului planetei. În 
funcţie de particularitățile pe care le prezenta mişcarea aparentă a planetei se 
alegea numărul rotaţiilor care intrau în compunere şi elementele acestor rotații, 
în aşa fel încât rezultanta finală să descrie traiectoria observată sau fenomenul. 
Indiferent de numărul sferelor care intrau în compunerea lor, la Eudoxos 
sistemele aveau două caracteristici comune!7. Mai întâi, în toate sfera exterioară 
se rotea uniform de la est la vest în jurul axei universului într-un timp numit 
zi siderală egal cu rotirea sferei stelelor fixe, în aşa fel încât, fără a fi totuşi 
produsă prin antrenare de către aceasta, fiecare planetă să participe la rotirea 
diurnă a tuturor corpurilor cereşti. Apoi, în toate sistemele a doua sferă se rotea 
uniform de la vest la est în jurul unei axe perpendiculare pe planul eclipticii, dar 
într-un timp diferit specific fiecărei planete. Perioada acestei revoluţii era, de 
pildă, în cazul Lunii puţin peste 27 de zile solare. În cazul celor cinci planete, 
această durată, numită şi revoluție zodiacală, era egală cu timpul în care astrul 
parcurgea întreg cercul eclipticii şi era cunoscută lui Eudoxos cu o exactitate 
uimitoare, am putea gândi, pentru acel timp”. 

Sistemul format din trei sfere care încerca să reproducă mișcarea Lunii’? 
reuşea în mai mare măsură să salveze observaţia astronomică decât cel destinat 
mişcării Soarelui”. În schimb, adevărata măsură a talentului şi ingeniozităţii de 
geometru a lui Eudoxos se vede în teoria mişcării prin sisteme de câte patru sfere 
homocentrice a ultimelor cinci planete'*. Sfera exterioară era rotită uniform de la 
est la vest în jurul axei universului într-o zi siderală. A doua sferă era rotită de la 
vest la est în jurul axei perpendiculare pe planul eclipticii într-un timp egal cu 
revoluţia zodiacală a fiecărei planete. Pe ecuatorul celei de-a doua sfere era 
considerat un punct fictiv numit poziția medie a planetei. Prelungirea razei care 
unea centrul universului cu planeta aflată pe ultima sferă interioară intersecta a 
doua sferă într-un punct numit poziția adevărată a planetei, diferită de poziția 


12 Cf, P. Duhem, op. cit., p. 113. 

127 Cf. P. Duhem, op. cit., p. 116, tabelul; în cazul lui Venus şi Mercur revoluția zodiacală la 
Eudoxos şi moderni este aceeaşi, 1 an; pentru Marte, Eudoxos calculase 2 ani în loc de 1 an şi 322 zile, 
pentru Jupiter, 11 ani în loc de 12 ani şi 315 zile, iar pentru Saturn, Eudoxos calculase 30 ani în loc de 
29 ani şi 166 zile la moderni. 

RGR Simplicius, In de caelo, 494—495. 

urai Simplicius, In de caelo, 493—494. 

OE Simplicius, Jn de caelo, 495-497. 

medie a ei. Poziţia adevărată a planetei descria pe cea de-a doua sferă o anumită 
curbă închisă pentru care poziția medie a planetei se găsea în centru. Parcurgerea 
acestei curbe de către poziţia adevărată a planetei compusă cu parcurgerea 
eclipticei de către poziţia medie a planetei avea ca rezultantă o mişcare cu 
staționări, mers retrograd şi variaţii de latitudine care reprezentau traiectoria 
planetei în raport cu astrele fixe. Timpul parcurgerii acestei curbe de către poziția 
adevărată a planetei era diferit pentru cele cinci planete şi era numit de 
matematicieni timpul traiectoriei (3e&650v xp6voc)!”!, sau ceea ce modernii au 
numit durata revoluţiei sinodice. Ca şi în cazul calculului revoluțiilor zodiacale, 
calculul revoluțiilor sinodice făcut de Eudoxos, potrivit cifrelor păstrate la 
Simplicius", este, cu excepţia valorii pentru Marte, extrem de apropiat de 
calculele moderne. Cea de-a treia sferă se rotea în jurul unei axe perpendiculare pe 
raza care unea centrul comun cu poziția medie a planetei într-un timp egal cu 
durata revoluţiei sinodice a planetei. A patra sferă, şi ultima, se rotea în jurul unei 
axe care făcea cu axa celei de-a treia sfere un unghi ascuțit cu o valoare specifică 
fiecărei planete, într-un timp deopotrivă egal cu durata revoluţiei sinodice, dar în 
sens contrar mişcării celei de-a treia. Planeta era fixată pe ecuatorul celei din urmă 
sfere şi descria o curbă închisă asemănătoare cifrei 8 culcate de-a lungul eclipticei, 
sau ceea ce modernii numesc o /lemniscată sferică, având două bucle egale şi tăind 
de patru ori ecliptica în trei puncte din care prin cel din mijloc, poziţia medie a 
planetei, de două ori. Pe durata revoluţiei sinodice planeta avea de patru ori, în cele 
patru puncte de intersecție, latitudinea zero, în rest fiind când latitudine boreală, 
când australă. După Simplicius", Eudoxos numea această curbă piedica calului 
(innone6m). G. Schiaparelli, care a făcut studiul acestei curbe cu aceleaşi mijloace 
matematice cunoscute şi lui Eudoxos, a explicat această denumire pornind de la 
tratatul de echitație De re equestri al lui Xenofon în care néðn (piedică) este o 
curbă de forma cifrei 8 care obişnuieşte calul să se întoarcă trăgând de frâu într-o 
parte sau într-alta“. 

Cu toate că era genial de ingenioasă, construcția geometrică a lui Eudoxos nu 
reuşea pe deplin să reproducă mişcările aparente ale planetelor, dar era un pas uriaş 
față de încercarea lui Platon. În sistemul lui, de exemplu, poziţiile medii ale lui 
Mercur şi Venus coincideau, dar acestea, descriind uniform ecliptica, nu puteau 
coincide cu poziția Soarelui din cauză că Eudoxos a avut neinspiraţia de a-l plasa 
pe ultimul pe o orbită în afara eclipticii'*5. Sau, sistemul lui nu putea explica, ca şi 
soluţia lui Platon, inegalitatea anotimpurilor'*%. Pentru aceste motive şi altele în 


P rOR Simplicius, In de caelo, 496, 4. 
1920£. Simplicius, In de caelo, 496, 4-11. 
10 OF Simplicius, In de caelo, 497, 3. 

134 Cf. G. Schiaparelli, op. cit., p. 150. 

135 Cf. P. Dudem, op. cit., p. 123. 

136 Cf. P. Duhem, op. cit., p. 124. 

plus, al căror inventar îl găsim în comentariul lui Simplicius, soluția lui Eudoxos a 
fost socotită nesatisfăcătoare şi susceptibilă de îmbunătățiri. 

Deşi, cum se va vedea, nu era singurul în epocă care încerca rezolvarea 
problemei puse de Platon, lui Callippos din Cyzicos!* îi fu dat să îmbunătăţească 
soluţia lui Eudoxos. Împreună cu Polemarchos, astronom din Cyzicos despre care 
Simplicius ne spune că era prietenul lui Eudoxos, fu probabil discipol al acestuia 
din urmă. Tot Simplicius povesteşte că, venind la Atena, încercă împreună cu Aristotel 
să completeze sistemul lui Eudoxos'"% prin introducerea unor sfere suplimentare. 
Fenomenele de la care plecă Callippos în modificarea sistemului, şi care nu puteau 
fi explicate în teoria lui Eudoxos, fenomene despre care Aristotel nu ne spune 
nimic în Merafizica, sunt cunoscute din rezumatul pe care-l face Simplicius!” la 
relatarea lui Eudemos din Istoria astronomiei. Dacă între solstiţii şi echinocții 
timpul scurs este inegal, sau, altfel spus, durata anotimpurilor este diferită, aşa cum 
calculaseră cu peste un secol înainte în 432 î.Ch. Euctemon şi Meton, mişcarea 
fiecăruia din cele două sisteme de trei sfere destinate Soarelui şi Lunii nu era 
suficientă pentru a salva aparențele sau observaţiile (ootew tà parvópeva)*. 
Potrivit Papirusului lui Eudoxos!", Callippos reluă calculele lui Euctemon şi 
Meton constatând deopotrivă inegalitatea anotimpurilor astronomice şi ajungând, 
comparativ cu calculele după formulele moderne aplicate anului 330 î.Ch. în jurul 
căruia se presupune că a făcut această determinare, la valori cu erori sub o jumătate 
de zi'“. Prin urmare, pentru a salva această anomalie zodiacală provocată de 
mişcarea Soarelui sau alte nepotriviri dintre fenomene şi teoria mişcării planetelor, 
Callippos complică sistemul lui Eudoxos atribuind în plus câte două sfere Soarelui 
şi Lunii şi câte una lui Mercur, Venus şi Marte, lăsând neschimbate mecanismele 
lui Jupiter şi Saturn. Sistemul lui cuprindea acum, în loc de 27 de sfere, 34 de sfere 
într-o progresie crescătoare de la sfera stelelor fixe către centru. Saturn şi Jupiter 


37 Pentru soluţia lui Callippos vezi: G. Schiaparelli, op. cit., p. 158-164, P. Duhem, op. cit., 
p. 123-126; A. Rey, op. cit., p. 63—64; Th. Heath, op. cit., p. 212-216; J. L. E. Dreyer, op. cit., 
p. 103-107. 

BCF Simplicius, In de caelo, 493, 5. 

5 Cf, Simplicius, In de caelo, 497, 15-22. 

% Cf. Simplicius, In de caelo, 497, 21. 

4l Celebru papirus cunoscut şi sub numele de Didascalia cerească a lui Leptines sau Arta lui 
Eudoxos, conţinând date despre calendar datorate lui Euctemon şi Meton, Eudoxos, Callippos şi alți 
astronomi de după ei, păstrat la muzeul Luvru (cf. P. Duhem, op. cit., p. 108, n. 2). 

“ Durata anotimpurilor determinată de Euctemon şi Meton în 432 î.Ch. şi de Callippos în 330 
î.Ch. după Papirusul lui Eudoxos (cf. G. Schiaparelli, op. cit., p. 162): 

Calculul anotimpurilor în zile 


Pentru anul 432 î.Ch. după: Pentru anul 330 î.Ch. după: 
Euctemon şi Meton moderni eroarea Callippos moderni eroarea 
Primăvară 93 94,23 —1,23 94 94,17 —0,17 
Vară 90 92,01 -2,01 92 92,08 —0,08 
Toamnă 90 88,52 +1,48 89 88,57 +0,43 


Iarnă 92 90,50 +1,50 90 90,44 -0,44 

erau mişcate de câte 4 sfere, Marte, Venus şi Mercur erau mişcate de câte 5 sfere, 
iar Soarele şi Luna tot de câte 51%. Aşa încât, prima întrebare pe care o pune 
Aristotel la începutul cap. II (B), 12 din tratatul De caelo, privitor la o ordine 
crescătoare a numărului mişcărilor care se compun pentru a rezulta mişcarea 
planetelor, este un argument în favoarea datării locului ca anterior colaborării cu 
Callippos şi posterior adoptării sistemului lui Eudoxos!*. Despre rolul pe care-l 
aveau aceste sfere suplimentare nu se ştia nimic încă din timpul lui Simplicius, căci 
de la Callippos nu s-a păstrat niciun tratat, iar Aristotel în Metafizica nu ne spune 
mai mult. Se ştie doar că erau astfel corectate anomalia zodiacală solară şi un 
număr de anomalii planetare!*%. 

Modelele lui Eudoxos şi Callippos erau modele pur geometrice care încercau 
să soluţioneze problema astronomică în formularea lui Platon. Că Platon va fi 
crezut sau nu în existența reală a sferelor celeste, este greu de spus după mărturiile 
rămase. Theon din Smyrna'“, relatând adăugirea pe care-ar fi făcut-o Platon în 
continuarea restricțiilor la care trebuiau să se supună geometrii şi astronomii, 
potrivit căreia „fenomenele trebuie descrise în imagini care să vorbească ochilor”, 
pare a autoriza ideea că el ar fi crezut în existența reală, concretă a sferelor. Ceea ce 
pare probabil dacă ne gândim la construcţia fusului Necesităţii din mitul lui Er în 
Republica, sau la întrebările privitoare la alcătuirea corpurilor cereşti din Epinomis. 
Dar tot Theon din Smyrna pare şi a insinua că sferele erau, în concepţia lui Platon, 
simple reprezentări ale imaginaţiei menite să ajute raţiunea“. Întrebarea, de 
nedezlegat în cazul lui Platon, nu avea nicio importanță la astronomii geometri de 
după el. Pentru Eudoxos şi Callippos modelul funcţiona în măsura în care mişcarea 
rezultată din compunerea rotirilor uniforme ale diverselor sfere homocentrice 
reuşea să descrie, cât mai aproape de observaţia astronomică, traiectoria planetelor. 
Pentru ei, ca geometri, întrebarea privitoare la posibilitatea fizică a realizării 
modelului nu exista. Aici este şi punctul esenţial care-l diferenţiază pe Aristotel de 
toți înaintaşii săi în această problemă. Pentru el formele nu existau în afara 
concretului, ci doar prin el. Sferele celeste trebuiau să se realizeze fizic printr-o 
materializare sensibilă. Corpurile cereşti şi sferele de care sunt fixate erau alcătuite, 
aşa cum s-a văzut mai sus, din a cincea esență sau al cincilea element, eterul. 
Această reprezentare sensibilă a sferelor eterice translucide corporale va domina 
totalitar Evul Mediu şi va trece dincolo de Copernic!“%. Aristotel regândeşte, 
aşadar, modelul geometric creat de Eudoxos şi îmbunătăţit de Callippos 
transformându-l într-unul fizic. Cu primele patru momente, prin Pitagora încercând 
să rezolve mişcarea Soarelui, prin Platon formulând primul problema şi prin 


143 Cf. Aristotel, Met., XII (A), 8, 1073b32-38. 
144 Cf. P. Moraux, op. cit., p. CV, n. 4. 

145 Cf. A. Rey, op. cit., p. 64. 

146 Cf, supra, n. 117. 

147 Cf. P. Duhem, op. cit., p. 106. 

148 Cf. A. Rey, op. cit., p. 67. 

Eudoxos şi Callippos dând modele aproximative dar acceptabile ale traiectoriilor 
planetelor, astronomia rămânea doar geometrică. Cu al cincilea moment, prin 
Aristotel, astronomia devine şi prima explicaţie coerent articulată cu o teorie fizică. 
Problema lui era ca acest ansamblu complicat de sfere homocentrice să fie conectat 
mecanic astfel încât „să fie posibilă realizarea (noieto8ou) deplină a mişcării 
planetelor”. Capitolul II (B), 12 al tratatului De caelo, care a prilejuit scurta 
incursiune în istoria astronomiei geometrice, a fost scris, cum s-a arătat, ca adept al 
soluţiilor lui Eudoxos, dar înainte de colaborarea cu Callippos. De la soluţiile celui 
din urmă va pleca Aristotel, mult după redactarea acestui capitol, pentru a schiţa 
modelul său fizic privitor la mişcarea planetelor în Metafizica'“. În mod paradoxal 
soluţiile întrebărilor din tratatul de fizică Despre cer nu sunt fizice, în timp ce 
soluţiile din Metafizica sunt în acord cu fizica aristotelică. 

Concret, problema lăsată nerezolvată de către înaintaşi, pe care trebuia s-o 
rezolve acum Aristotel, era cum în ansamblul sferelor homocentrice, conectate 
totuşi mecanic, mişcarea unei planete să nu fie transmisă şi următoarei planete, 
ştiut fiind că el nu admitea existenţa intervalelor vide. Sferele fiind deci contigue, 
fiecare sistem care mişca o planetă ar fi trebuit să participe la mişcarea tuturor 
sistemelor care-l învăluiau şi nu doar la mişcarea diurnă a primei sfere, cea a 
stelelor fixe. Trebuia imaginat, prin urmare, un mecanism care să anuleze 
mişcările sistemelor superioare, salvând libertatea de mişcare a fiecăruia, şi care 
să asigure transmiterea rotației diurne a sferei fixelor. Soluţia lui Aristotel"! va fi 
intercalarea între două sisteme succesive a unui număr de sfere cu aceleași 
elemente ca şi cele ale sferelor sistemului superior, dar mişcate în sens invers, 
astfel încât mişcarea lor să compenseze mişcările sistemului superior şi să 
anuleze efectul acestuia asupra sistemului inferior. Aceste sfere, numite de 
Aristotel sfere care se rotesc în sens contrar (&veMnovoai Spoipou)'” şi de 
Theophrast sfere remanente (&vravapepoboai Spotpai)'**, având aceleaşi axe 
de rotaţie şi viteze unghiulare cu sferele superioare a căror mişcare o anulau prin 
sensul invers al rotirii, erau cu una mai puţin decât sferele sistemului superior. 
Din cauză că toate sistemele trebuiau să participe la mişcarea diurnă a stelelor 
fixe, nefiind necesară independenţa absolută a lor aşa cum fuseseră gândite 
geometric de Eudoxos şi Callippos, la care sfera exterioară reproducea mişcarea 
diurnă a sferei fixelor pentru toate planetele, mişcarea sferei extreme a 
universului nu trebuia anulată, ci transmisă la cele şapte sisteme de sfere pe care 
le învăluia. Sistemul lui Saturn, de exemplu, era mişcat de rotirea diurnă a sferei 


149 Cf. Aristotel, Met., XII (A), 8, 1074a4-5. 

150 Cf. Aristotel, Met., XII (A), 8, 1073b32-1074a16. 

151 Pentru soluţia lui Aristotel vezi: G. Schiaparelli, op. cit., p. 164-168, P. Duhem, op. cit., 
p. 126-129; A. Rey, op. cit., p. 64-67; Th. Heath, op. cit., p. 217-248; J. L. E. Dreyer, op. cit., 
p. 108-122. 

152 Cf. Aristotel, Met., XII (A), 8, 107489, 11. 

155 C£ Simplicius, In de caelo, 504, 6, 7. 

stelelor fixe şi ar fi transmis, prin cele patru sfere care-l formau, sistemului 
următor al lui Jupiter patru mişcări, din care prima era cea diurnă a stelelor fixe 
plus trei proprii. Ultimele mişcări proprii erau anulate de mişcările a trei sfere 
compensatoare la Aristotel, astfel încât Jupiter primea de la Saturn doar mişcarea 
diurnă a cerului stelelor fixe. La rândul său, Jupiter transmitea, la fel, doar 
mişcarea diurnă a stelelor fixe, celelalte trei proprii fiind anulate de trei mişcări 
compensatoare. În acest fel, Aristotel măreşte numărul sferelor fiecărui sistem cu 
numărul sferelor lui Callippos minus una. Sistemele lui Saturn şi Jupiter cu câte 
trei sfere compensatoare, ajungând la câte şapte, sistemele lui Marte, Venus, 
Mercur şi Soare cu câte patru sfere compensatoare, ajungând la câte nouă, iar 
Luna rămânând tot cu cele cinci sfere ale lui Callippos, sub ea aflându-se 
Pământul prin definiție imobil. În total era nevoie de 55 de sfere pentru mișcarea 
planetelor plus una pentru sfera stelelor fixe”. 

Dar, potrivit acestui raționament, mişcarea diurnă a sferei stelelor fixe 
afectează dublu fiecare din cele şapte sisteme de sfere homocentrice. O dată, pentru 
că sfera exterioară a unui sistem la Callippos avea tocmai rolul de a reproduce 
mişcarea sferei stelelor fixe în cadrul fiecărui sistem. A doua oară, pentru că sferele 
compensatoare, mai puţine cu una decât sferele lui Callippos, anulau toate 
mişcările sistemului superior mai puțin rotația diurnă a sferei stelelor fixe. Prin 
urmare, în cadrul fiecărui sistem, mai puţin al Lunii care nu trebuia să transmită 
nicio mişcare, sfera exterioară a lui Callippos devenea inutilă. Mişcarea primului 
cer, cum îl mai numea Aristotel, se conserva de la un sistem la altul. Saturn, de 
pildă, nu avea nevoie de sfera exterioară, primind rotația diurnă direct de la sfera 
stelelor fixe şi transmiţând-o lui Jupiter, care, la rândul lui, se putea lipsi de sfera 
exterioară a sistemului lui etc. Aşa încât, scăzând pentru fiecare din cele şase 
sisteme începând cu Saturn şi terminând cu Soarele sfera exterioară a lui Callippos, 
numărul total de sfere necesare pentru cele şapte planete devenea 49. Este ceea ce 
se pare că a ignorat Aristotel. Analiza şi critica soluţiei lui a făcut-o Sosigenes în 
tratatul său Despre sferele care se rotesc în sens contrar, astăzi pierdut, dar 
rezumat de Simplicius în comentariul la De caelo!*. 

Privind însă dintr-o altă perspectivă, nu este sigur că Aristotel a greşit 
menţinând cele şase sfere exterioare ale lui Callippos care dădeau fiecărui sistem 
rotația diurnă a stelelor fixe. Din contră, în acelaşi capitol 8 al cărții A a 
Metafizicii unde îşi expune teoria, rămasă definitivă, Aristotel acceptă existența 
motoarelor multiple pentru mişcarea planetelor. „Dar, de vreme ce acel ce este 
capabil de a fi mişcat este necesar să se mişte sub acţiunea cuiva şi primul motor 
este în sine nemişcat, iar mişcarea eternă are loc sub acţiunea a ceea ce se mişcă 
etern, o singură mişcare având loc sub acţiunea unuia singur'*, de vreme ce, pe 


154 Cf. Aristotel, Met., XII (A), 8, 1073b38-1074b12. 
155 Cf. Simplicius, In de caelo, 498-504. 
156 Cf. Aristotel, Physica (citat Phys.), VIII (O), 6. 

lângă simpla mişcare de translație a universului pe care, spunem noi, o produce 
substanţa primă şi nemişcătoare, vedem existând şi alte mişcări de translație 
eterne, cele ale planetelor (căci corpul mişcat circular se mişcă etern şi fără 
oprire, precum s-a arătat despre acestea în cărțile de fizică'*7), este necesar ca 
fiecare dintre aceste mişcări să aibă loc sub acţiunea unei substanţe eterne şi 
nemişcate în sine. (...) Prin urmare, din cauza celor spuse mai înainte, este 
evident că trebuie să existe tot atâtea substanţe, veşnice prin natură, nemişcate 
în sine şi fără mărime, [câte sunt şi mişcările astrelor]. Este evident, deci, şi că 
există mai multe substanţe, şi că dintre acestea una este prima, alta a doua [şi tot 
aşa], potrivit aceleiaşi ordini a translaţiilor astrelor”!*. Este, prin urmare, mai 
probabil ca Aristotel să nu fi greşit în acel moment menţinând sferele exterioare 
ale lui Callippos în fiecare sistem ce mişca o planetă, ci să fi avut în vedere 
existența tot atâtor motoare inferioare primului, ce mişca sfera stelelor fixe. 
Acest loc împreună cu altul din tratatul De caelo'” au constituit punctul de 
plecare al teoriei scolastice a inteligenţelor. Tinzând totuşi către un sistem 
monist, cum singur afirmă cu un vers din iada în capitolul 10 al cărții A din 
Metafizica'“, teoria motoarelor inferioare a rămas nedezvoltată. Critica lui 
Sosigenes şi inutilitatea sferei exterioare a fiecărui sistem gândit de Callippos se 
referă la ceea ce pare a fi ultima formă a teoriei aristotelice. Chiar în privința 
numărului de sfere el pare nehotărât, căci adaugă în continuarea pasajului în care 
afirmă că sunt 55: „Dar, dacă nu adăugăm în plus Lunii şi Soarelui mişcările de 
care am spus, toate sferele vor fi patruzeci şi şapte”. Nu este limpede cum se 
ajunge la acest număr, iar Aristotel nu ne dă nicio altă explicaţie. În comentariul 
la acest loc, Alexandru din Afrodisia face trei ipoteze!?. Potrivit primei, în 
sistemul de nouă sfere al Soarelui, Aristotel se gândeşte să reducă două sfere ale 
lui Callippos plus cele două sfere compensatoare corespondente, făcând la fel şi 
în sistemul de cinci sfere al Lunii, uitând că aici nu mai există sfere compensatoare. 
Potrivit celei de-a doua, el reduce toate sferele lui Callippos şi cele adăugate de 
el în sistemul Soarelui şi Lunii, uitând că două din sistemul Soarelui erau 
necesare pentru a anula două din sistemul Soarelui la Eudoxos. Potrivit celei 
de-a treia, pe urma unei sugestii a lui Sosigenes, éntá (şapte) ar trebui citit 
Evvea (nouă), 47 devenind 49'%. Dar, cum singur mărturiseşte în final!“%, în 


57 Cf. Aristotel, Phys., VIII (9), 8-9 şi De caelo, I (A), 2; II (B), 3-8. 

58 Aristotel, Met., XII (A), 8, 1073a26-b3 (trad. şi subl. n.). 

5 Cf. Aristotel, De caelo, I (A), 9. 

60 Cf. Aristotel, Met., XII (A), 10, 1076a4: „Nu-i bine mulți să comande, ci doar unul stăpân 
să fie” (IL, II, 204, trad. Şt. Bezdechi). 

6l Aristotel, Met., XII (A), 8, 1074a13—14 (trad. n.). 

€ Cf. Alexandru, In metaph., 706, 8-15. 

& Pentru încercările de a explica numărul de 47 de sfere vezi W. D. Ross, op. cit., vol. II, 
p. 393. 


5 Cf. Aristotel, Met., XII (A), 8, 1074316. 

această materie Aristotel lasă exactitatea în seama celor mai versaţi decât el, 
astronomii geometri!%5. 

În privința descrierii traiectoriei planetelor, într-adevăr modelul aristotelic nu 
era o îmbunătăţire în comparaţie cu modelele lui Eudoxos şi Callippos. Sferele 
compensatoare introduse de Aristotel rezolvau doar problema conectării sistemelor 
şi problema motoarelor care le mişcau, ambele rezultate din ideea corporalităţii 
întregului ansamblu. Geometric ele nu reprezentau o perfecţionare în sensul 
descrierii mai fidele a traiectoriilor planetelor. Întâietatea lui Aristotel nu poate fi 
contestată însă în construirea primei teorii fizice. Pentru prima dată, pornind de la 
anumite principii simple în privinţa mişcării astrelor, aşa cum erau cele formulate 
de Platon şi pitagoreici, prin Eudoxos este construit un model geometric ipotetic 
care salva datele experienţei sensibile, prin Callippos este corectat şi completat 
pentru o exactitate mai apropiată de observație, pentru ca în final, prin Aristotel, să 
fie din nou corectat şi articulat coerent cu o teorie fizică. Este prima alianţă între 
matematică şi o teorie fizică, alianţă care a creat metoda ştiinţelor fizice, pusă când 
în seama lui Galilei, când a lui Descartes, când a lui Bacon. În realitate, metoda a 
fost precis definită de Platon şi pitagoreicii contemporani lui şi aplicată pentru prima 


dată aşa cum s-a văzut!%, 


1% Numărul sferelor directe (d) şi compensatoare (c) în sistemele homocentrice ale lui: 


Eudoxos Callippos Aristotel (Mez., A, 8) Sosigenes 
(1074311) (1074a13) 

1. Sfera fixelor ld ld ld ld ld 
2. Saturn 4d 4d 4d+3c=7 4d+3c=7 (4-1)d+3c=6 
3. Jupiter 4d 4d 4d+3c=7 4d+3c=7 (4-1)d+3c=6 
4. Marte 4d 5d 5d+4c=9 5d+4c=9 (5-1)d+4c=8 
5. Venus 4d 5d 5d+4c=9 5d+4c=9 (5-1)d+4c=8 
6. Mercur 4d 5d 5d+4c=9 5d+4c=9 (5-1)d+4c=8 
7. Soare 3d 5d 5d+4c=9 5 sau 3 (5-1)d+4c=8 
8. Luna 3d 5d 5d l sau 3 5 
total: 1+26=27 1+33=34 1+55=56 1 + 47 = 48 1 + 49 = 50 


1% Vezi P, Duhem, op. cit., p. 128 şi urm. 


PROBLEMATICA RĂULUI ŞI A PUNIŢIEI 
IN METAFIZICA CREŞTIN-ELENISTICA 


MIHAI D. VASILE 


I. ONTOLOGIA RĂULUI ÎN FILOSOFIA GREACĂ VECHE 


1. DUALISMUL ONTO-LOGIC 


Răspândită în toate religiile, din toate timpurile, problema răului este soluționată 
de vechii greci cu ajutorul mitului şi al metaforei. De exemplu, în Omul politic, 
Platon transpune problema răului în istoria alternanțelor cosmice: universul, când 
guvernat, când abandonat de către Zeu (Dumnezeu). Mitul, după o opinie general 
admisă, proiectează o succesiune de întâlniri intemporale ale Înţelepciunii cu 
materia. Dacă Dumnezeu „abandonează” universul, nu o face nici din lipsă de 
„bunăvoinţă”, nici din capriciu, nici din retragere în față vreunei forțe antagonice; 
ci fiindcă universul „participă la corporalitate” şi de aceea „nu este în întregime 
ferit de schimbări”. Nici creaţia, nici abandonarea ei nu sunt decizii înscrise în 
temporalitate. Înainte de timp, Unul purcede din ființă, pe când Multiplul se naşte din 
materie. Atotputernicia Zeului (Dumnezeu) este pe măsura ființei sale. Nu 
Dumnezeu este neputincios să modeleze pe deplin devenirea după chipul său, ci 
devenirea nu-i poate primi fiinţa în întregime. 

„Tot ceea ce se naşte se şi corupe””, atât cetatea ideală, cât şi plantele, 
animalele şi ființa umană. Acelaşi şi celălalt, identicul şi multiplul, se proiectează, 
în lumea sublunară, ca alternanţe ale generării şi degenerării, dar în lumea celestă 
dualităţile coexistă şi se armonizează. Mişcările regulate ale corpurilor cereşti 
dovedesc că, la acest nivel, înţelepciunea divină reuşeşte, fără încetare şi fără 
ruptură, să observe necesitatea. Deşi participă la corporalitate şi ar trebui să fie, în 
consecință, coruptibile, astrele nu sunt niciodată risipite pentru că voinţa divină le 
conferă imortalitate. Voința divină nu este bunul plac ca liber arbitru, nici al unui 
tiran, nici al unui binefăcător. Zeul (Dumnezeu) este bun, dar „a voi disoluția a 
ceea ce este perfect armonios şi bine făcut ține de esenţa răului '*. Dumnezeu nici 
nu poate fi şi nici nu poate voi răul. Bunătatea Sa (sau voinţa Sa, care constituie un 
tot identic) este radiaţia fiinţei Sale. 

Origen vede nuanţat problema răului, izolând-o la nivel uman. Astfel, Dumnezeu 
nu poate fi decât bun şi drept, în toate acţiunile Sale: „Dumnezeu cel drept şi bun, 
Dumnezeul Legii şi al Evangheliilor, este unul şi acelaşi Dumnezeu care săvârşeşte 


! Platon, Omul politic, 269 d-e. 
? Platon, Republica, VIII, 546 a2. 
3 Platon, Timaios, 4la-b. 

binele cu dreptate, dar pedepseşte cu bunătate, pentru că nici bunătatea fără 
dreptate şi nici dreptatea fără bunătate nu pot indica vrednicia firii dumnezeieşti” 
(Peri Arhon, II, 5, II). Răul rezidă în liberul arbitru uman care poate lucra, fie spre 
apropiere de binele suprem care este Dumnezeu, fie depărtându-se de Dumnezeu 
spre rău, fiindcă răul nu este decât „lipsirea de bine” — privatio boni — celebra 
formulă a cărei paternitate îi este atribuită — după cum se vede, pe nedrept — Fericitului 
Augustin: „Căci Creatorul a hărăzit ființelor înțelegătoare, pe care le-a creat, 
posibilitatea de a se mişca voluntar şi liber, pentru ca în felul acesta ele să-şi 
dobândească un bun cu adevărat propriu, atunci când îl păstrează prin voinţa lor 
proprie. Dar nelucrarea şi nepăsarea față de păstrarea binelui, înstrăinarea şi 
neglijența față de mai bine, au format începutul îndepărtării de bine. Or, 
îndepărtarea de bine nu este altceva decât căderea în rău, pentru că, în fond, e 
sigur că răul nu este decăt lipsirea de bine” (Peri Arhon, II, 9, IT). Materia nu este 
rea, ci este — în mod esenţial şi imposibil de schimbat — „absenţa lui Dumnezeu” şi 
ignorare a lui Dumnezeu. 

Platon pare că depăşeşte, astfel, opoziţia originară dintre Dumnezeu şi materie 
prin opoziția dintre ştiinţă şi ignoranță. Totuşi, întâlnind fără încetare necesitatea de 
a observa înţelepciunea, ignoranţa este, într-un anume sens, o in-formare necontenită. 
Se pare că, după Platon, numai la nivel uman ignoranţa persistă indefinit şi fiindcă 
nu se poate invoca niciodată ca scuză inconştienţa sa, ignoranţa devine greşeală şi, 
în consecinţă, uitare. Prin uitare se alterează cetatea ideală şi datorită uitării (4797) 
sufletele sunt condamnate la reîncarnare, iar universul mitului se îndreaptă spre 
marele ocean al pierderii asemănării cu Zeul (Dumnezeu)”. 

În ordinea universului (ho kosmos), după Platon, nu se poate admite existența 
„vreunui cuplu de zei cu voințe opuse”, după cum nu se poate opune înţelepciunea 
Demiurgului şi a sufletului lumii, vreunui alt spirit rău. S-a observat, pe bună 
dreptate, că Legile admit iniţial un suflet bun şi un suflet rău, pentru a conchide 
apoi că numai sufletul bun guvernează lumea, şi că, deci, teza iniţială a avut rolul 
de ipoteză abandonată imediat prin reducere la absurd, datorită faptului că sufletul 
rău rămâne fără obiect?. Sensul demersului platonician este asemănător celui din 
Timaios, unde Timaios se întreabă dacă Demiurgul intenționează modelul inteligibil 
sau modelul vizibil. Răspunsul lui Socrate este că modelul vizibil este evident o 
pură ficţiune şi, în consecință, ipoteza lui este respinsă ca o impietate. De altfel, 
ipoteza modelului vizibil este în contradicţie cu întregul platonism: din moment ce 
există meşteşugarul cel bun, este clar că el nu-şi poate lua ca model decât forma 
inteligibilului. În mod similar, a admite că la scară cosmică există un spirit rău 
înseamnă o impietate şi o contradicţie faţă de primordialitatea înțelepciunii“. Exegeţii 
lui Platon au observat, de asemenea, că în anumite texte obiectele sensibile 


+ Platon, Republica, VIII, 546 a sqq., Phaidros, 248 c7; Omul politic, 273 b2—c7. 
5 Platon, Omul politic, 269 e9-270 al; Legile, X 896 e sqq. 
ê Platon, Timaios, 29 a4; Legile, X, 898 c6-8; Republica, X 596 b—598 a; Phileb, 28 e. 

participă la două forme (idei) opuse, şi că aparența rea a unui obiect nu provine din 
faptul că obiectul participă simultan la bine şi la rău, ci din faptul că, „participând 
la corporalitate” obiectul nu participă decât în mod imperfect la binele divin. Nu 
există forme „ridicole”” Şi, cu atât mai puţin, rele. Este posibil să existe lucruri care 
par „cu totul fără valoare”, ca de exemplu noroiul. Dar olarul este un contraexemplu şi 
o dovadă că forma chiar a noroiului sau a firului de păr îşi trage valoarea din binele 
divin. Doctrina platoniciană a guvernării lumii de către binele divin are reminiscenţe 
în Evanghelie, sub forma grijii Logosului față de trimiterea Apostolilor în lume: 
„Iată, Eu vă trimit ca pe nişte oi în mijlocul lupilor... Cât despre voi, până şi perii 
din cap, toţi vă sunt numărați” (Matei, 10: 16-30). 


2. NECESITATEA ONTO-LOGICĂ A RĂULUI: MATERIA CA RECEPTACUL 


Acţiunea formei binelui asupra sufletului lui Socrate este irezistibilă, însă la 
fel de necesare sunt, pentru definiţia situației lui Socrate întemnițat, spiritul lui 
Socrate, constituţia lui fiziologică, cetatea Atenei, închisoarea şi chiar cetățile Megara 
şi Beoţia, pentru ca să poată exista opțiunea de a evada, adăugându-se astfel la 
cauzalitatea binelui situaţia concretă a lui Socrate pentru a explica decizia sa. 
Platon subliniază că este esenţial ca ideea de bine să fie; şi mai mult, să fie 
inteligibilă, după cum este esențial pentru spiritul filosofului să cunoască în mod 
inteligibil forma binelui şi să o imite datorită cunoaşterii generate de idee în spiritul 
cunoscător“. Pentru ca imitaţia să devină acțiune precisă, trebuie să existe o materie 
a acțiunii, o situaţie concretă şi materii prime asupra cărora să se exercite acțiunea 
imitaţiei. În succesiunea devenirii, de la binele în sine, la binele cunoscut pentru a 
ajunge la binele imitat, este evidentă ruptura dintre cel de-al doilea şi al treilea 
stadiu. Este evident adevărat că imitarea este cauzată şi impusă de forma binelui, şi 
că Socrate nu este liber să i se sustragă, voința lui Socrate nu poate prelungi 
cunoaşterea în acțiune decât dacă găseşte un receptacol asupra căruia să exercite 
acțiunea de imitare. 

Existenţa materiei ca „altceva” decât formele divine este impusă cu necesitate 
atât de către existenţa universului, cât şi de către actele umane. După Platon, 
meşteşugarul divin nu creează ex nihilo; el se limitează să „ia materia vizibilă, să o 
scoată din repaos, să o mişte şi să o orienteze de la dezordine la ordine, deoarece 
el consideră că ordinea este mai bună decât dezordinea”. Dacă ar exista numai 
formele divine, nu ar mai fi nevoie nici de Demiurg, nici de universul vizibil, la fel 
cum dacă sufletul lui Socrate nu s-ar fi întrupat, n-ar mai fi existat filosoful şi nici 
procesul lui Socrate în Atena. 


7 Platon, Parmenide, 130 c7; Sofistul, 227 a—b. 
s Platon, Republica, VI, 490 b. 
” Platon, Timaios, 30 a. 

Dualismul la Platon este evident de constatat şi constant, de la Phaidon la 
Timaios!. În decursul timpului, au existat încercări de a reduce dualismul 
platoniciam la un monism spiritualist considerând materia nu o substanță primordială, 
ci non-ființă, neavând nici o calitate proprie (şi, deci, nici existenţă) înainte de 
acțiunea formelor divine. Rolul ei se reduce la a oferi un „lăcaş” lucrurilor pe cale 
de a se naşte şi, chiar înainte de a fi modelată de Demiurg, ea suferă influența 
ordonatoare a formelor divine!!. Platon diminuează la extrem consistenţa materiei 
şi rolul său în lucrarea formelor divine, până la a afirma supremaţia formelor 
asupra materiei, considerând materia o consecință a formelor (materia ca idee). 
Platon însă nu a formulat niciodată consecinţa ontologiei sale, deoarece, după el, 
guvernarea formelor nu este absolută, iar necesitatea ca formă nu se lasă reflectată 
în întregime în materie şi de aceea în lumea sensibilă există imperfecţiune şi 
contingență. Universul vizibil nu este decât o imagine (un chip — eikov — şi o 
asemănare — 6poovoiu), şi niciodată copia nu egalează modelul!?. 

Demiurgul lui Platon şi creaţia sa sunt departe de Dumnezeu, Creatorul din 
Sfânta Scriptură: „Dumnezeu S-a uitat la tot ce făcuse; şi iată că erau foarte 
bune” (Geneza, I, 31). Exegeţii i-au reproşat lui Platon aserțiunea imitaţiei după un 
model perfect şi a creaţiei imperfecte, igorând că imitaţia nu este creaţie, ci este 
impusă materiei, şi că perfecțiunea modelului este alterată de dezordinea din materie. 
În raport cu materia, creaţia ca ordine este bună. Universul vizibil nu este, după 
Platon, într-o stare decăzută ca rezultat vinovat al îndepărtării de o perfecțiune 
originară; el nu este, la origine, decât o dezordine infinită, iar fiinţa absolută nu 
creează o materie în care să se oglindească, pentru a-şi alunga singurătatea, pentru 
a avea „un altul” sau alții cărora să le împartă partea degradată a perfecțiunii sale. 

Demiurgul (Dumnezeu) lui Platon nu este cauza a tot ceea ce se întâmplă”. 
Dar rezistența pe care o opune „cauza pasivă” la acţiunea divină nu limitează 
suveranitatea Demiurgului (Dumnezeu). Non-fiinţa materiei dezordonate este în afara 
lui Dumnezeu, sau, după expresia din Timaios, în non-ființă Dumnezeu este absenti“. 
Fiinţa absolută (Demiurgul, Dumnezeu), la Platon, nu este deci atotputernică, în 
sensul că ea nu este atât de puternică încât să resoarbă în sine non-fiinţa, deoarece 
devenirea nu o poate primi în întregime, astfel încât creaţia este etern neîncheiată'?. 
Puterea Demiurgului (Dumnezeu) sălăşluieşte în mod esențial în fiinţa şi perfecțiunea 
Sa, şi numai în al doilea rând înseamnă difuziune şi procesualitate. „Cauza pasivă” 
nu intră ca element ireductibil în planul divin al creaţiei, şi nici nu constituie 


0 Simone Petrement, Le Dualisme chez Platon, les Gnostiques et les Manicheens, Paris, 
P.U.F., 1947, trad. rom. loana Munteanu şi Daria Octavia Murgu, Eseu asupra dualismului la Platon, 
la gnostici şi la maniheeni, Bucureşti, Editura Sympozion, 1996, p. 385-393. 

! Platon, Timaios, 49 a; 53 c sq. 

? Platon, Timaios, 29b 1-2; 48 a. 

? Platon, Republica, II, 379 c. 

+ Platon, Timaios, 53 b3. 

5 Platon, Omul politic, 269 d—e; Republica, III, 403 d. 

condiţia necesară a unei creații imaginate în mod liber de către Demiurgul (Dumnezeu) 
drept „cea mai bună posibil”. Atotputernicia Demiurgului este un atribut periculos 
de echivoc şi nu are valoare decât în raport cu binele absolut. Demiurgul nu 
acționează prin forţă, ci prin persuasiune, după Platon, astfel că, în loc de a-l 
înfățişa ca pe un creator atotputernic al universului, unii exegeţi au insistat asupra 
acțiunii sale pur ordonatoare'€. Materia nu face parte din creaţia divină, fiindcă ea 
nu este „cauză materială”, ci doar „cauză ocazională”. În măsura în care se poate 
vorbi de crearea unei copii în materie a formei divine, nu se poate spune că 
Dumnezeu creează materia, ci doar că Dumnezeu creează spre binele materiei”. 


II. DOCTRINA ELENISTICĂ A RĂULUI ÎN ONTOLOGIA UMANULUI 


Teologia platoniciană a răului s-a constituit prin controverse asupra misterelor 
dionisiace, orfice şi mai ales eleusine'€. Eleusinele teletai (reherai) şi sacrii Aóyor 
constituiau un corp de credinţe hieratice mai dogmatice şi mai abstracte decât 
religia poemelor homerice, distincte atât de ea cât şi de teologia zeilor chtonieni. 
Doctrina eleusină era centrată pe credinţa în imortalitate şi se baza pe misterul a 
două istorii sacre. Prima era legată de zeița Demetra în căutarea fiicei sale 
Persephona răpită de Hades; al doilea mit povestea soarta copilului Dionysos, fiul 
lui Zeus şi al Persephonei, răpit şi mâncat de titanii fulgerați de Zeus şi transformați în 
cenuşă pentru fapta lor abominabilă. Din rămăşiţele lor fumegânde s-a născut rasa 
umană, care a moştenit astfel, în carnea trupului perversitatea şi răutatea titanilor, 
iar în suflet, o părticică din substanţa divină a copilului zeiesc. De aceea omul este 
constituit dintr-o parte muritoare rea — trupul titanic — şi o parte nemuritoare bună — 
sufletul divin — dintre care trupul este casa şi închisoarea sufletului"? 


1. RĂUL CA DETERMINARE A OMULUI ÎN LUME 


Din orfism, Platon a preluat doctrina transmigraţiei sufletelor, deoarece 
orfismul a fost preocupat de destinul sufletului individual, de originea sa cerească, 
de natura sa neschimbabilă, de persistenţa sa personală de-a lungul unui şir indefinit de 
reîncarnări”. După moarte, sufletul este eliberat spre a fi fericit sau spre a fi 


16 René Schaerer, Dieu, l’ Homme et la Vie d’après Platon, Neuchâtel, Éditions de la Baconnière, 
1944, p. 171 sqq. 

17 Palton, Sofistul, 219 bl; 265 bl. 

18 W.K.C. Guthrie, The Greeks and their Gods, London, Methuen & Co., 1950, p. 339. 

1 Platon, Republica, 400 c; Phaidon, 62 b; Gorgias, 493 a. 

2 W.K.C. Guthrie, Orpheus and Greek Religion, London, Methuen & Co., 1952, p. 56. 

pedepsit, în funcţie de faptele săvârşite în timpul vieţii, în conformitate cu o lege 
inflexibilă şi implacabilă, stabilită de Tatăl acestui univers, care stipulează retribuția 
automată a faptelor omeneşti. Platon se exprimă fără echivoc în acest sens: „Când 
sufletele vor fi prin necesitate întrupate şi când o parte din trupul lor se va naşte şi 
o alta va pieri, atunci se va naşte mai întâi în ele, în mod necesar, senzația — 
aceeaşi pentru toți — izvorâtă din impresii violente; apoi se va naşte dorința, 
amestecată cu plăcere şi durere, adăugându-se frica, mânia şi toate câte se 
însoțesc cu acestea şi sunt în chip firesc contrare lor. Dacă vor domina toate 
aceste pasiuni, ele vor trăi potrivit dreptăţii, iar dacă vor fi dominate de ele, vor 
trăi potrivit nedreptăţii. Şi acela care va trăi frumos în timpul ce i se cuvine, după 
ce se va reintoarce în sălaşul astrului hărăzit lui, va avea o viaţă fericită şi de 
acelaşi fel cu cea a stelei sale; dar, dacă nu va reuşi acest lucru, se va transforma, 
la o a doua naştere, într-o natură de femeie; şi dacă şi acum va persista în cele 
rele, atunci, potrivit felului în care a greşit, se va transforma de fiecare dată într-o 
natură de fiară, potrivit răului anumit care s-a născut în el” (Timaios, 42 a-c). 

Este de reţinut faptul că „mecanismul” sau „motorul” care pune în mişcare 
transmigraţia sufletelor — nu numai a sufletelor omeneşti — ca proces infinit în 
temporalitate, este legea divină a retribuției automate a faptelor — fie răsplată, fie 
pedeapsă — conform căreia nu este de ajuns o singură viaţă pentru a ispăşi o trăire 
potrivit nedreptăţii şi, mai ales, persistența în rele într-o viaţă terestră. Demonstrația 
transmigraţiei sufletelor este realizată de Platon în dialogul Phaidon. Platon este 
convins că şi preexistența sufletelor şi postexistența lor şi transmigraţia sunt 
procese reale: „toate acestea sunt realități: şi reînvierea, şi faptul că cei vii se nasc 
din cei morți, şi existenţa sufletelor celor morți” (Phaidon, 72 e), „şi nu greşim 
spunând că sufletele morților există undeva de unde ei renasc” (ibid., 72 a). Cel 
mai puternic argument în favoarea tezelor platoniciene este fenomenul anamnezei 
realităților de care Socrate vorbeşte mereu, frumuseţea, binele şi toate celelalte de 
acelaşi ordin, a căror cunoaştere este dobândită înainte de naştere, uitată la naştere 
şi redobândită prin exerciţiul simţurilor asupra obiectelor corespunzătoare, fenomen 
probat de Platon în dialogul Menon, dar şi în Phaidon (75 c—76 a), de unde decurge 
cu necesitate că: „prin urmare, sufletele noastre existau şi înainte de a se afla în 
acest chip uman, existau despărțite de trup şi înzestrate cu puterea de a gândi” 
(ibid., 76 c). 

Lumea de dincolo, a sufletelor fără trup, este guvernată de zeul Hades: „după 
moartea oamenilor, sufletele lor la Hades au fiinţă şi ființează acolo, sosite de aici, 
şi, de asemenea, ele revin aici în lumea aceasta, şi se nasc din morţi” (ibid., 70 c). 
În universul religios descris de Platon, „incă din timpul vieții, fiecărui om îi este 
hărăzit un daimon, care, după ce omul a murit, are în seamă să-l ducă spre locul 
obştesc de judecată” (Phaidon, 107 d), într-un loc descris în Republica (614, c) ca 
o câmpie a dreptăţii; în Axiochos (371 b), este rememorat ca un câmp al adevărului 
guvernat de judecătorii Minos şi Radamanthys unde sunt judecaţi fiecare din noii 

sosiți „cu privire la felul de viaţă pe care l-au dus şi la treburile cu care s-au 
îndeletnicit în timpul cât sălăşluiau în trup” (ibid.), iar în Gorgias (524 a), ca o 
pajişte unde sunt judecători fiii lui Zeus, Minos, Radamanthys şi Eac, la o răscruce 
de unde pleacă un drum către Insulele Fericiţilor şi alt drum către Tartar. 

Astfel — Platon argumentează sub influenţa orfismului”" — fiecare om, cu sau 
fără ştirea lui, este însoţit toată viața de un daimon călăuzitor care, în pofida 
interiorităţii lui, nu este o parte constitutivă a sinelui, ci un spirit autonom, o anume 
divinitate intermediară şi care, după moarte, îl călăuzeşte la dreapta judecată până 
la locul de răsplată sau de pedeapsă. 

Locul uimitor al judecății se află între două deschideri în pământ, cărora le 
corespund alte două deschideri sus în cer. Între aceste deschideri sunt aşezaţi 
judecătorii, care, „după ce pronunțau sentința, le porunceau celor drepți să o apuce 
prin deschiderea din dreapta şi din sus, din cer, punându-le înainte însemnele 
faptelor judecate. Celor nedrepți le porunceau să se îndrepte prin deschiderea de 
jos şi din stânga, având şi aceste suflete la spate, însemnele tuturor faptelor 
săvârşite” (Republica, 614 c). Fragmentul citat din Republica face parte din Mitul 
lui Er „armeanul pamphyl de neam” considerat de exegeza platoniciană că este 
traversat de motive orfico-pitagoreice — ca şi dialogul Timaios, considerat document 
pitagoreic de altfel, unde personajul principal, Timaios, este filosof orfic — ca de 
exemplu, „dreapta”, „susul” şi „înaintele”, care erau în concepţia orfico-pitagoreică 
benefice, spre deosebire de „stânga”, „josul” şi „înapoiul” considerate malefice”. 

Există însă şi o mare diferență faţă de orfism — care învăța că omul poate 
dobândi eliberarea din ciclul nesfârşit al reîncarnărilor, prin inițiere în mistere şi 
participare la ceremonialurile orfice, în timpul vieții, iar după moarte, prin rostirea 
unor formule magice de către sufletul eliberat, în momentul ajungerii „dincolo””. 
Platon consideră că nu există eliberare din ciclul reîncarnărilor, după cum nu există 
nici o formulă capabilă să asigure sufletului o soartă mai bună după moarte. Singurul 
fapt sigur şi la îndemâna omului este ca, folosindu-și libertatea şi discernământul, 
omul să aleagă să viețuiască după dreptate, prin alegerea modelului filosofic de 
viață şi cultivarea virtuţii în timpul vieţii pământeşti, caz în care, după moarte, 
sufletul lui se poate bucura de o mie de ani de beatitudine în lumea cerească, iar 
după „soroc”, poate face o nouă alegere, mai bună decât prima, sau mai rea. Omul 
obişnuit, lipsit de exerciţiul înţelepciunii, deşi a trăit cu dreptate şi s-a bucurat de 
„sorocul” ceresc de o mie de ani, are toate şansele să aleagă rău şi să sufere, după o 
altă moarte, un „soroc” infernal. 


21 Marcel Detienne, La notion de Daimon dans le pythagorisme ancien, Paris, Société d'Edition 
„Les belles lettres”, 1963, p. 60 sq. 

Walter Burkert, Lore and Science in Ancient Pythagoreanism, trad. de Edwin L.Minar, Jr., 
Cambridge, Massachusetts, Harvard University Press, 1972, p. 43—84. 

23 François Cumont, Lux Perpetua, Paris, Librairie Orientaliste, Geuthner, 1949, p. 245 sq. 

2. PUNIŢIA CA DESTIN AL SUFLETULUI OMENESC 


Destinul sufletului omenesc este un etern balans între vieți relativ mai bune şi 
vieți relativ mai rele. Dintre toţi oamenii, filosoful — argumentează Platon — îşi 
poate exercita libertatea de alegere, datorită exerciţiului filosofiei, evitând capcanele ce 
apar în momentul alegerii, spre a alege vieți din ce în ce mai bune evitând atât 
suferinţele pământeşti, cât şi pedepsele infernale, astfel că va fi din ce în ce mai 
fericit şi eliberat — nu din ciclul devenirilor, ci — din veşnicul balans între mai bine 
şi mai rău al destinului celor mulți”: „sufletele, după ce au ajuns acolo, au trebuit 
să se îndrepte către Lachesis. Un profet al acesteia le-a aşezat mai întâi în ordine, 
apoi, luând de pe genunchii lui Lachesis sorții şi modelele de vieți, a rostit: suflete 
de o zi, iată începutul unei alte perioade aducătoare de moarte neamului omenesc. 
Cel dintâi care va ieşi la sorţi, să aleagă viaţa pe care, prin forța necesităţii, o va 
trăi. Aici se află întreaga primejdie pentru om, astfel încât, deosebind viaţa 
vrednică de cea rea, să aleagă mereu, pretutindeni, viaţa cea mai bună dintre cele 
cu putinţă. În felul acesta, omul va fi cel mai fericit. Dar, nu puţini erau cei prinşi 
în astfel de capcane, majoritatea sufletelor schimbau răul pe bine şi invers. După 
ce toate sufletele şi-au ales viețile, s-au îndreptat către Lachesis. Ea trimitea 
fiecăruia, drept paznic al vieţii şi împlinitor al faptelor alese, daimonul tras la 
sorţi. Dacă cineva, când ar ajunge în viața aceasta, s-ar îndeletnici serios cu 
filosofia, există şansa nu numai ca el să fie fericit aici, dar şi ca drumul său de aici 
într-acolo şi înapoi, să nu fie pământesc şi aspru, ci uşor şi ceresc” (Republica, 
617 d-622 c). 

Procedura judecării sufletelor este descrisă de Platon în dialogul Gorgias 
(523 a-527 c), ca având o istorie şi o devenire până a ajunge la forma finală şi 
stabilă din prezentul istoric. Astfel, „în timpul lui Cronos şi la începutul domniei 
lui Zeus, judecătorii erau oameni în viaţă care-şi judecau semenii în ziua când 
aceştia — înştiințaţi de Prometeu — urmau să moară. Ca urmare, judecăţile erau 
rău făcute” (ibid., 523 b), fiindcă acuzaţii se prezentau la judecată cu trupurile 
frumoase şi bogat împodobite, însoțiți de rude, mulți martori şi susținători care îi 
apărau atestând că au dus o viaţă după dreptate, aşa încât, judecătorii, impresionați 
de spectacol, au pronunţat judecăţi greşite conform cărora mulţi oameni au ajuns în 
locaşuri nepotrivite cu faptele săvârşite, unii ajungând în Insulele Fericiţilor fără să 
merite, iar alţii în locaşul de ispăşire şi pedepsire numit Tartar fără să aibă vreo 
vină. De aceea, Zeus, la plângerea cârmuitorilor Insulelor Fericiţilor şi a lui Hades — 
stăpânul lumii de dedesubt şi al Tartarului — a hotărât să curme această stare de 
lucruri: „Mai întâi, spuse Zeus, oamenii trebuie să înceteze să-şi mai cunoască 
dinainte moartea, aşa cum o ştiu acum — şi-i porunci lui Prometeu să nu-i mai 
înştiințeze. Apoi, ei trebuie judecaţi goi, cu toții după ce au murit. Şi judecătorul 


4 P.-M. Schubl, Etudes sur la fabulation platonicienne, Paris, P.U.F., 1947, p. 89. 

trebuie să fie gol, deci mort, ca să privească cu sufletul său, sufletul fiecăruia, 
îndată ce a murit, departe de toate rudele sale şi de toate podoabele de pe pământ, 
pentru ca judecata să fie dreaptă” (ibid., 523 d—524 a). 

Judecătorul priveşte cu sufletul, sufletul fiecărui împricinat „vârstat şi plin de 
cicatricele produse cu care fiecare faptă a sa l-a însemnat” şi cântărindu-l, „Îl trimite 
imediat sub pază acolo unde va urma să îndure chinurile care i se cuvin” (ibid., 
525 a). Zeus a hotărât, de asemenea, doi judecători de suflete, Radamanthys pentru 
oamenii din Asia şi Eac pentru cei din Europa, şi un judecător superior, Minos, 
împuternicit să decidă „asupra cazurilor nedezlegate de ceilalţi doi, pentru ca 
judecata asupra strămutării oamenilor să fie cât mai dreaptă” (ibid., 524 a). 
Radamanthys şi Eac „împart dreptatea ținând în mână câte un toiag” — ca o 
prefigurare a funcţiei episcopului în ierarhia creştină — în timp ce Minos, ca o 
imagine a patriarhului, „şade şi-i supraveghează ținând un sceptru de aur” (ibid., 
526 c-d). 

Pedepsele formulate de judecători împotriva nedreptăţilor săvârşite în timpul 
vieții sunt distribuite în două categorii, în funcție de gravitatea faptelor şi 
prefigurează doctrina morală creştină cu privire la tipologia păcatelor şi, respectiv, 
a pedepselor. Astfel, o primă categorie de culpabili este constituită din „cei care 
au săvârşit cele mai grave nedreptăţi, ajungând din cauza lor nevindecabili şi, fiind 
de nelecuit, îndură pentru veşnicie cele mai mari, mai dureroase şi mai cumplite 
suferințe, țintuiţi ca nişte pilde grăitoare, în locaşul lui Hades, ca o privelişte 
amenințătoare pentru nelegiuiţii care sosesc întruna acolo” (ibid., 525 c), 
deoarece „văzându-se mărimea păcatelor lor, erau socotiți fără leac, şi, potrivit 
soartei ce li se cuvine, aceştia sunt azvârliți în Tartar, de unde nu mai ies 
niciodată” (Phaidon, 113 e). 

Casele lui Hades sunt dispuse în jurul centrului adâncului — Tartarul — devenit 
în escatologia creştină iadul, sub influența descrierii platoniceiene de o cutremurătoare 
expresivitate: „regiunile interioare ale pământului sunt numeroase, cu râuri de o 
lungime nemăsurată, cu ape care calde, care reci, ce curg veşnic pe sub pământ, şi 
mult foc, şi lungi râuri de foc; şi numeroase râuri de noroi lichid, unele mai 
limpezi, altele mai nămoloase; între hăurile pământului există unul îndeosebi, care 
este cel mai mare şi care străbate întregul adânc al pământului, cel despre care 
vorbeşte Homer atunci când spune: 


«Foarte departe-n pământ, acolo unde se află 
Hăul cel mai adânc» 


acela căruia şi el, în alte locuri, şi alți poeți îi dau numele de Tartar... acolo suflul 
de aer, ocilând cu masa lichidă, produce, şi intrând şi ieşind, vânturi cumplite şi 
uriaşe ... acolo anumite râuri se întorc şi fac un circuit complet, înfăşurându-se o 
dată sau de mai multe ori în jurul pământului, ca nişte şerpi, coborând astfel cât 
mai jos cu putinţă înainte de a se azvârli în abis” (ibid., 111 c—112 d). 

A doua categorie de vinovaţi este aceea a „tuturor celor supuşi unei pedepse, 
ce li se cuvine pe drept, şi li se întâmplă să tragă folos de pe urma ei, ajungând 
mai buni”, dacă au săvârşit nedreptăţi expiabile, numite de Platon „greşeli de 
îndreptat”; fiindcă „este în folosul lor să îndure chinuri şi suferințe şi pe pământ şi 
în Hades, altminteri nu se poate îndrepta nedreptatea din ei” (Gorgias, 525 b). 
Locul privilegiat în lumea de dincolo, unde culpabili pardonabili expiază „greşeli 
de îndreptat”, a fost numit, în doctrina romano-catolică, Purgatoriu. 


3. RĂUL ÎNTRE SUBLIMARE ŞI ETERNITATE 


Atunci când înfăţişează — în dialogul Phaidon — destinul sufletelor pardonabile, 
Platon descrie geografia grandioasă a lumii de dincolo, traversată de numeroase 
râuri, lungi şi felurite, între care se disting — ca şi râurile care înconjoară Paradisul 
Vechiului Testament — cu precădere patru: Okeanos, Acheron, Pyriphlegethon, şi 
Cocytos, pe cursul cărora s-au format două lacuri, Acherusias şi Styxul (Phaidon, 
112 e-113 d). Styxul este lacul morții definitive. Puterile lui redutabile îi obligau 
pe zeii înşişi să-şi respecte jurămintele rostite prin invocarea numelui lui, şi 
închidea iremediabil, fără speranță, pentru eternitate în Tartar sufletele condamnate 
să-i traverseze apele. 

În soteriologia platoniciană, lacul Acherusias are funcţia de a despărți sufletele 
pardonabile în două categorii: „Acolo sosesc sufletele celei mai mari părți a celor 
morţi şi acolo rămân atâta cât le este sorocit, unele mai mult, altele mai puţin, 
până când sunt trimise iarăşi spre alte naşteri în fiinţe vii” (Phaidon, 113 a). Prima 
categorie este constituită din sufletele care „au dus o viață mijlocie” şi, conduşi 
fiecare de daimonul său, „pleacă pe Acheron, în bărci hărăzite lor, cu care ajung 
până la lacul Acherusias. Şi rămân să locuiască acolo şi să se purifice, ispăşindu-şi 
vinile, câte le-au avut, prin pedepse care le aduc dezlegarea şi primind, în 
schimbul faptelor lor bune, răsplăţile meritate de fiecare” (ibid., 113 d), pentru ca 
apoi, să pornească pe drumul „în sus”. 

O a doua categorie este formată din acele suflete „ale căror greşeli sunt 
considerate grave, dar nu ireparabile” (ibid., 113 e). Pentru a delimita această 
clasă de suflete, Platon analizează crimele comise de oamenii în viața care i-au 
însuflețit şi ajunge pentru prima oară, în istoria dreptului penal, la teoria unei 
deosebiri între crima voluntară şi crima involuntară, distingând: „acei oameni care, 
sub imperiul mâniei, au uzat de violenţă față de tatăl sau de mama lor, dar s-au 
căit apoi cât au trăit; ori alții care, în condiţii analoage, au săvârşit un omor” 
(ibid.). Astfel, omuciderea este, pentru Platon, de trei categorii: asasinatul premeditat; 
asasinatul involuntar — Platon dă ca exemplu, uciderea sub imperiul mâniei — şi 
accidentul. Crimele din cea de-a doua categorie sunt considerate de Platon mai 
puţin condamnabile decât primele, dar mai grave decât ultimele. Paricidul — 

condamnat şi pedepsit, de altfel, cu moartea atât în Vechiul Testament (Exod, 21: 
17; Levitic, 20: 9; Deuteronom, 27: 16) dar şi de către lisus Hristos (Matei, 15: 4) — 
şi violarea templelor, prin care Platon exemplifică distincția celei de-a doua 
categorii de suflete şi pedepsele corespunzătoare faptelor lor, denumesc cele mai 
vechi şi mai vinovate forme de sacrilegiu pe care le-a conceput tradiţia greacă, 
vinovăţii pentru care tribunalul atenian vota pedeapsa de atimie (pierderea tuturor 
drepturilor cetăţeneşti şi inclusiv drepturile religioase), sau, şi mai grav, pedeapsa 
cu moartea — ca în cazul lui Socrate. 

În lumea de dincolo, astfel de fapte sunt pedepsite — în viziunea lui Platon — 
într-un mod fără precedent în literatura antică. Potrivit soartei ce se cuvine 
făptuitorilor de grave nedreptăţi dar nu ireparabile, sufletele lor sunt supuse necesității 
de a fi aruncate în Tartar, „unde rămân timpul cuvenit”, după care sunt azvârlite 
afară de acolo, „până la lacul Acherusias, unde încep să strige şi să cheme, unii pe 
cei pe care i-au ucis, alții pe cei asupra cărora au ridicat mâna: îi cheamă, îi 
imploră, îi roagă să-i lase să treacă pe lac, să-i primească la ei. Dacă izbutesc să-i 
înduplece, trec şi suferinţele lor încetează; dacă nu, sunt iarăşi duşi în Tartar şi de 
acolo iarăşi aduşi de râuri, şi nu scapă de aceste pătimiri până nu izbutesc să-şi 
înduplece victimele. Căci aceasta este pedeapsa hotărâtă pentru ei de judecători” 
(Phaidon, 114 a-b). În niciunul din textele religioase escatologice nu există vreo 
ipostază a sufletului culpabil, asemănătoare sau conciliabilă cu viziunea sufletului 
pedepsit pentru vinovăția sa, obligat să-şi înduplece victimele să-l ierte. 

Pe drept cuvânt s-a afirmat că — în viziunea lui Platon — funcţia lacului 
Acherusias nu este nici „infernală”, nici „paradisiacă”, ci una „purgatorie”, unde 
sufletele sunt constrânse să se consacre exerciţiilor de purificare”. De aceea, textul 
platonic trebuie inclus drept sursa fundamentală şi autentică în dosarul teologic 
referitor la geneza doctrinei catolice a Purgatoriului, ale cărui alte izvoare componente 
sunt inventariate de Jacques Le Goff”: patru texte biblice, din care unul din Vechiul 
Testament (II Macabei, 12: 41-46, unde se povesteşte despre sacrificiul poruncit de 
Iuda Macabeul pentru răscumpărarea soldaților căzuţi în bătălie); şi trei texte din 
Noul Testament (Matei, 12: 32, unde se face referire la pedepsirea păcatului 
împotriva Duhului Sfânt şi în veacul acesta şi în veacul viitor; Luca, 16: 19-31, 
unde se istoriseşte parabola sărmanului Lazăr şi a bogatului nemilostiv în care nu 
este vorba la modul propriu despre Purgatoriu, ci de un timp intermediar de expiere 
până la Judecata de apoi; I Corinteni, 3: 11—15, unde este descrisă purificarea, după 
moartea săvârşitorilor, a unor anumite categorii de fapte, prin foc). La aceste 
dovezi, autorul citat adaugă trei mari tradiții antice cu privire la călătorii în lumea 
de dincolo, şi anume: tradiţia povestirilor despre coborârea în Infern — enumerând 


* D, Gallop, Dreaming and Waking in Plato, în: J.P. Anton & G.L. Kustas (eds.), Essays in 
Ancient Greek Philosophy, Albany, University of New York Press, 1971, p. 187-201. 

i Jacques Le Goff, La naissance du Purgatoire, Paris, Gallimard, 1981; trad. rom. Maria 
Carpov, Naşterea Purgatoriului, 2 vol., Bucureşti, Editura Meridiane, 1995, vol. I, p. 35—54 et passim. 

judecarea viteazului egiptean, Nergal, de către regele Infernului şi coborârile în 
Infern ale eroilor Ghilgameş, Enkidu şi Eneea, adăugând mitul lui Er şi geografia 
lumii de dincolo din Republica lui Platon, din lectura cărții lui Victor Goldschmidt, 
La religion de Platon; povestirile despre călătoriile în lumea de dincolo din 
apocaliptica iudeo-creştină; şi povestirile cu totul „barbare” — în special legendele 
celtice. 

La constituirea imaginii despre Purgatoriu ca timp, loc şi modalităţi specifice 
de ispăşire a păcatelor grave, dar nu ireparabile, a contribuit, de asemenea, 
literatura onirică din textele sacre, în primul rând moştenirea biblică din Vechiul şi 
Noul Testament a viselor profetice şi apoi, visele păgâne din Odiseea lui Homer, 
din Hesiod, Virgiliu, Cicero şi, în trecere, din Republica lui Platon — un text nesem- 
nificativ din Cartea a IX-a, 571 a—572 a. Jacques Le Goff conchide că „naşterea” 
Purgatoriului a avut loc în teologia occidentală a secolelor al XII-lea şi al XIII-lea, 
„în cadrul unei mari mutații petrecute în sfera mentalităților şi a sensibilităţilor, 
printr-o serioasă remaniere a geografiei lumii de dincolo şi a relaţiilor dintre 
societatea celor vii şi societatea celor morţi”. 

În pofida omiterii lui Platon din ierarhia părinţilor fondatori ai teologiei 
catolice a Purgatoriului, doctrina fundamentală despre Purgatoriu a fost consacrată 
de către Toma din Aquino într-un quodlibet de Crăciun din anul 1269, într-o frază 
ce pune clar în evidenţă identitatea structurală cu viziunea platoniciană atunci când 
afirmă că „perioada de ispăşire în Purgatoriu poate fi mai lungă sau mai scurtă şi 
că nu există egalitate între sufletele aflate în Purgatoriu în ceea ce priveşte timpul 
de purificare” ”. De altfel, între marii scolastici din secolul al XIII-lea, care includ 
şi consacră Purgatoriul prin sistemele lor teologice, Toma din Aquino — deşi nu 
este explicit platonist, este considerat că prin el, Aristotel intră în serviciul 
platonismului”” — este normativ în cadrul reflecţiilor teologice globale ordonate în 
Summa Theologiae”, şi justifică, implicit, asumarea lui Platon la geneza Purgatoriului. 

Există o diferenţă fundamentală — în viziunea lui Platon — între „ceea ce se 
numeşte îndeobşte curaj” şi curajul adevărat, între „ceea ce oamenii cei mai mulți 
numesc cumpătare” şi adevărata cumpătare (Phaidon, 68 c); între „răstimpul pe 
care îl numim viaţă” şi eternitate (ibid., 107, c); între „ceea ce numim în chip 
obişnuit moarte” — considerată o urmare necesară a unei boli care atacă sufletul 
obligându-l să se întrupeze, ceea ce înseamnă „începutul nimicirii lui” (ibid., 97 d) 
şi neființă. De altfel, la Platon există mai multe tipuri de eternitate măsurată cu 


21 Idem, Imaginarul medieval, trad. Marina Rădulescu, Bucureşti, Editura Meridiane, 1991, 
p. 181-182. 

% Toma din Aquino, loc. cit., apud Jacques Le Goff, Imaginarul medieval, trad. Marina 
Rădulescu, Bucureşti, Editura Meridiane, 1991, p. 138-139. 

? Pierre Faucon, Aspects néoplatoniciens de la doctrine de Saint Thomas d’Aquin, Paris, Quai 
Malaquais, 1975, p. 53. 

H, Dondaine, L'objet et le medium de la vision béatifique chez les théologiens du XIII 
siècle, în: „Revue de théologie antique et médiévale”, 19, 1952, p. 60—130. 

măsură omenească. Pe de o parte, există eternitatea pedepsei sufletelor impardo- 
nabile, pe de altă parte, eternitatea transmigrației sufletelor, şi, în sfârşit, eternitatea 
în Dumnezeu, dobândită, după apocatastază, de către toate sufletele create. 

Marea diferență dintre ființă şi neființă constă — în viziunea lui Platon — în 
faptul că, „în clipa în care sufletul se arată ca fiind nemuritor, nu se mai arată 
pentru el nici o altă scăpare şi nici o altă mântuire decăt în strădania de a deveni 
cât mai bun şi cât mai înţelept. Căci, coborând la Hades, sufletul duce cu el numai 
atâta: cultivarea sa proprie întru bine şi felul în care s-a purtat în viaţă” (ibid, 
107, c-d). 

Platon nu spune că teama de pedeapsă în viaţa terestră sau într-o viață 
ulterioară, sau satisfacția recompensei constituie motive pentru a fi bun în viața 
actuală, ci afirmă că păcatul este prin el însuşi o povară insuportabilă pentru suflet, 
şi că, până la urmă, nedreptatea trebuie ispăşită şi sufletul purificat. Este însă foarte 
important de înțeles ce înseamnă — pentru Platon — expresia „până la urmă” sau 
„în cele din urmă”. 

Când expresia „până la urmă” sau „în cele din urmă” se referă la destinul 
sufletelor care se despart de trupurile lor în stare de puritate, asemenea modelului 
lor ceresc ce şi-a făcut un exerciţiu neîntrerupt din filosofie „deprinzându-se 
stăruitor să se despartă cu uşurinţă de viaţă, căci oare nu aceasta e filosofia, o 
stăruitoare pregătire pentru moarte?” (Phaidon, 80 e), starea lor în lumea de 
dincolo este uşor de prevăzut. Sufletul curat, murindu-i trupul, „se duce către ceea 
ce îi seamănă, spre ceea ce este divin şi e nemuritor şi înţelept, scăpat de rătăcire, 
de nesăbuinţe şi de spaime, de sălbatice iubiri, de toate relele vieții omeneşti, îl 
aşteaptă la capătul drumului său fericirea” (ibid., 81 a), „într-o altă lume, într-un 
loc nobil, pur, nevăzut, pe tărâmul Nevăzutului, în preajma zeului cel bun şi 
înțelept” (ibid., 80 d). Tărâmul unde merg sufletele curate este echivalentul ceresc 
al pământului: „cei a căror viață a fost recunoscută de o deosebită sfințenie sunt 
lăsaţi slobozi să plece din locurile subpământene şi se duc sus, în lăcaşurile cele 
pure, statornicindu-se deasupra, în înaltul pământului. Şi, dintre aceştia, cei care 
s-au purificat îndeajuns prin filosofie, trăiesc în eternitate total desfăcuţi de trup şi 
ajung la lăcaşuri şi mai frumoase, pe care nu mi-ar fi uşor să le descriu” (ibid., 
114 b-c). Printr-o figură de stil, inversând cronologia istoriei reale, s-ar putea 
spune că descrierea lui Platon consună cu kerygma lui Hristos din Joan, 14: 2: „În 
casa Tatălui Meu multe locaşuri sunt”. 

În metadiscursul final, Platon vorbeşte — „cu o precizie aproximativă” — 
despre o recunoaştere a faptului că eforturile de a asigura doctrina imortalității 
sufletului împotriva oricăror îndoieli sunt condamnate să aibă numai în parte 
succes, fără a micşora cât de cât teama de moarte a oamenilor, cu excepţia celor 
care au un suflet cu totul purificat, ca şi despre un tărâm pur locuit de un mare 
număr de fiinţe, îndeosebi oameni, dintre care „unii locuiesc în mijlocul uscatului, 
alții, aşa cum noi trăim la marginea mării, trăiesc la marginea aerului, alții s-au 
aşezat în vecinătatea uscatului, pe insule înconjurte de aer. Pe scurt, ceea ce este 

apa şi marea pentru noi şi pentru nevoile noastre, este aerul pentru cei de acolo. 
Iar ce este pentru noi aerul, este pentru ei eterul. Clima lor este atât de temperată 
încât ei nu suferă de boli şi au o viață mult mai lungă decât cei de aici. lar 
vederea, auzul, cugetul şi toate celelalte ale lor le întrec pe ale noastre cu atât cu 
cât aerul întrece în puritate apa, şi eterul, aerul. Şi au şi ei crânguri ale zeilor şi 
temple în care zeii locuiesc cu-adevărat şi oracole şi profeţii, precum şi înfățișări 
nemijlocite ale zeilor, cărora şi ei li se înfăţişează deopotrivă. Şi oamenii aceia văd 
soarele şi luna şi stelele aşa cum sunt ele cu adevărat. lar la toate acestea se 
adaugă tot ce-i mai trebuie unei depline fericiri” (Phaidon, 111 a—c). 

Aserţiunea, că adevăratul pământ este pur, are — la Platon — un caracter 
metafizic, deşi ulterior, geografi şi călători vestiți au căutat să-l localizeze în lumea 
veche sau într-o lume mai nouă. Viziunea noului pământ trebuie completată cu teza 
că — după cum argumentează Platon în Republica, 592 b — cetatea cea bună are un 
model ceresc, la îndemâna celui ce vrea să o vadă, şi văzând-o, „vrea să se 
zidească pe sine”, şi nu contează, „nu este nici o deosebire dacă cetatea există 
undeva, ori dacă va exista în viitor” (ibid.). Strălucirea Ierusalimului ceresc din 
mesianismul iudaic al robiei babiloniene, exaltat de profetul Iezechiel (Jezechie/ 
40-47) s-a intersectat cu viziunea platoniciană a cetății ideale dintr-un alt pământ 
ceresc şi pur”, spre a genera teologia Împărăției Domnului din primele veacuri 
creştine, desăvârşită de Augustin în De civitate Dei. Simbolismul purității şi al 
luminii conţinut în descrierile citate are o proiecție în plan moral prin faptul că 
fiinţele fericite (eudaimones), trăind „în eternitate” sau „o viață mult mai lungă 
decă cei de aici”, nu rătăcesc în căutarea binelui, frumosului şi al adevărului, ci au 
revelația lor întreită. 


4. RĂUL TRANSFIGURAT ŞI RĂUL RETURNABIL 


Se pare că în escatologia platoniciană — din Phaidros, 246 e-257 b — sufletele 
purificate se împart, la rândul lor, în două categorii, după cum reuşesc, sau nu, să se 
mențină în locul supraceresc (hyperouranios topos) al Fiinţei-în-Fiind (ousia ontos 
ousa) unde toate ajung — aşa cum sufletele vinovate, mai uşor sau mai grav, 
poposesc toate pe malul lacului Acherusias: „Sufletele ce-şi zic nemuritoare, când 
ajung pe culme, străpung bolta, se aşează pe spinarea ei şi, nemişcate, se lasă 
purtate de roata cerului, privind toate câte se află dincolo de ea, spre fiinţa însăşi — 
deci ceea ce există cu adevărat, care nu are nici formă, nici culoare, nici nu poate 
fi atinsă, pe care n-o poate contempla decât cârmaciul sufletului, intelectul, şi care 
reprezintă obiectul adevăratei ştiinţe” (Phaidros, 247 c). 

În Republica (517 b), Platon numeşte locul unde sufletul contemplă Forma 
Binelui, noetos topos (lumea inteligibilă). În toate textele escatologice, Platon 


*1 Reginald Hackforth, Immortality in Plato's Symposium, în: „Classical Review”, 64, 1950, 

tratează statutul şi raportul dintre Forme şi suflete numai în pasaje cu caracter 
mitic, deoarece mitul conferă Formelor un statut mai înalt în lumea Fiinţei-în-Fiind, 
care nu este numai deasupra pământului, ci deasupra cerului însuşi. Demiurgul are în 
vedere, atunci când plăsmuieşte atât sufletul cât şi trupul universului, modelul 
Fiinţei-în-Fiind (Forma vieții — noeton zoon), ceea ce înseamnă că Formele sunt, 
cel puţin logic, anterioare lumii şi sufletului lumii, şi, în consecință, anterioare 
sufletelor individuale. Forma însăşi a vieţii (noeton zoon) este în mod special 
menționată ca entitate evident indestructibilă, nu numai pentru că este eternă — 
după cum toate Formele sunt — ci şi că este forma particulară la care participă în 
mod esenţial sufletele individuale, devenind pecetea lor particulară care face ca 
sufletul să fie indestructibil. Forma vieţii ca model aflat în nous-ul Demiurgului — 
ca şi orice altceva care îi aparține şi, prin urmare, nu admite moarte, deoarece are 
viața ca pe un atribut esenţial — este incapabilă să sufere o încetare, astfel că nu 
admite distrugerea”. 

Dar sufletele — Platon defineşte sufletul drept „ceea ce se mişcă de la sine, 
fiind nemuritor” (Phaidros, 245 c) — ajunse în „locul supraceresc”, intră în contact 
cu Formele eterne şi neschimbătoare (nemişcate), ceea ce generează o stare de fapt 
ininteligibilă, deoarece este logic contradictorie: este o contradicţie logică, sau un 
mister religios, cum poate sufletul — mişcător prin sine — să participe şi să 
contemple Formele eterne — nemişcate prin sine. De aceea Platon foloseşte mitul, 
deoarece „este adevărat că există un element astral sau astronomic — dacă viziunea 
platoniciană a cerului şi a locului supraceresc este considerată o doctrină astronomică 
exprimată alegoric — dar este imposibil să analizezi în cadrul componentelor 
ştiinţifice, religioase (sau teologice) tot ceea ce mitul a sudat laolaltă într-un 
întreg”. În afara mitului, nu există nici o altă explicaţie logic consistentă pentru 
faptul că unele suflete rămân în „locul supraceresc” iar altele cad spre a reintra în 
ciclul renaşterilor. Astfel, în prima categorie Platon aşază sufletele cu cugetul 
zeiesc: „cugetul acesta contemplă dreptatea în sine, contemplă înțelepciunea, 
contemplă ştiinţa, nu însă pe aceea supusă devenirii, nici pe aceea care îşi 
schimbă chipul după chipul obiectelor pe care obişnuim să le numim reale, ci 
adevărata ştiinţă, având ca obiect ființa cea adevărată. Tot astfel sufletul 
contemplă şi celelalte câte există cu adevărat şi, după ce s-a desfătat îndeajuns, el 
se cufundă iar în sânul cerului şi se întoarce în sălaşul său” (Phaidros, 247 d-e). 

Respectând regulile de simetrie, Platon introduce în scenă legiuirea zeiţei 
Adrasteia, prin omologie cu sorții zeiței Lachesis din Republica (617 d—622 c) care 
guvernează transmigraţia sufletelor păcătoase, dar pardonabile. Adrasteia este o 
zeiță de origine troiano-frigiană, asimilată, în istoria mitologiei greceşti, cu zeița 
Nemesis Urania, cu care s-a contopit într-o unitate ce personifică ordinea necesară 


* R.S. Bluck, Plato's Life and Thought, with a Translation of the Seventh Letter, London, 
Routledge & Kegan Paul, 1949, p. 193-194. 

3 R. Hackforth, Plato’s Phaedrus, 2" ed., Cambridge, Cambridge University Press, 1972, 
p. 72-74. 

a universului — exprimată prin ananke, în Republica, 616 c. Odată cu asumarea 
ordinii necesităţii, în ipostaza personificată a zeiţei, discursul platonician trece în 
întregime într-un registru orfic*. Primul paragraf al legiuirii zeiţei Adrasteia 
priveşte destinul sufletelor înaripate cu cugetul zeiesc: „Fiece suflet însoțitor de 
zeu, care ajunge să privescă un crâmpei din lucrurile adevărate, va fi străin de 
orişice durere, în tot răstimpul cât cerul dă o roată; iar de ajunge să le privească 
în vecie, va fi în veci nevătămat” (Phaidros, 248 c). 

Cel de-al doilea paragraf instituie o a doua categorie de suflete din ordinea 
cerească, anume sufletele căzătoare, ale căror aripi se frâng sub greutatea 
imperfecțiunii sufletelor, care „doresc din răsputeri să ţină urma spre înalt, însă, 
neputincioase fiind, ele cad şi-s prinse într-un obştesc vârtej, iar multe îşi află 
mulțime de aripe frânte, şi toate, după multă osteneală, iau drumul înapoi fără să 
fi avut parte de priveliștea Fiinţei şi, din această clipă, părelnicia rămâne să le fie 
hrană” (ibid., a—-b). 

Descrierea căderii sufletelor a fost împrumutată de Platon din doctrina orfică 
cu unele amendamente de stil” care conferă un farmec literar inefabil dialogurilor 
platoniciene, ca de exemplu, transformarea oracolului (chrema) orfic al necesității 
(anankes) în legiuirea Adrasteei (/hesmos Adrasteias), hrana sufletului zeiesc (trophe 
theou psyches), care este spiritul şi cunoaşterea (nous kai episteme), datorită căreia 
sufletul zeiesc este capabil să privească Fiinţa-în-Fiind şi să se menţină în vederea 
ei fără să cadă, față în față cu părelnicia ca hrană (doxaste trophe), de o consistență 
îndoielnică şi de o realitate iluzorie, proprie măsurii sufletelor care se sustrag din 
condiţia adevărului (a/erheias), spre a trăi în câmpul părelniciei, al opiniei (doxas); 
simetria câmpiilor din cer şi din infern, respectiv Câmpiile Elizee, Insulele Fericiţilor 
şi, în special, Câmpia Adevărului (to alerheias pedion), faţă în faţă cu Câmpia 
Uitării (fo tes lethes pedion), Pajiştea Dezolării (ates leimon), Locul Călăuzirii 
(daimonios topos) cu vederea „pustiului lui Lethe şi a nimicului propriu stării de 
sustragere din neascundere”**. 

Există la Platon o ierarhie a sufletelor, de la macro la microcosmos, guvernată de 
parabola atelajului cu doi cai struniţi de un surugiu înaripat: „Sufletul ne apare 
asemenea unei puteri ce prinde laolaltă, din fire îngemănați şi înzestrați cu aripi, 
atelajul şi pe vizitiul său înaripat” (Phaidros, 246 a). La început, toate sufletele 
sălăşluiesc în cer guvernate de Sufletul lumii (care ordonează, în acelaşi timp, şi 
natura fizică în totalitatea sa), şi se situează, în ierarhia Fiinţei atât cât le permite 
„medianitatea” esențială a naturii fiecăruia dintre ele”. Sub Sufletul lumii, sălăşluiesc 
sufletele astrelor, care sunt zeii tradiționali ai Greciei antice, anume Zeus şi 
cortegiul de doisprezece zei însoțitori, dintre care prima este zeița Hestia (ibid., 


* Ibidem, p. 82-83. 

33 Auguste Diès, Autour de Platon, Paris, Société d’Édition „Les Belles Lettres”, 1924, p. 432-449. 

* Martin Heidegger, Parmenide, trad. de Bogdan Mincă şi Sorin Lavric, Bucureşti, 

246 e—247 a). „Când e vorba de zei, şi caii şi vizitiii sunt cu toții buni şi de viță 
nobilă” (ibid., 246 a), astfel că părţile lor sunt perfect echilibrate, iar mişcările lor 
de o regularitate desăvârşită, dovedesc perfecțiunea rațiunii (nous) care le 
comandă. În zona sublunară sălăşluiesc celelalte suflete, al căror fel de a fi este 
amestecat: „există mai întâi conducătorul carului, cel care mână caii înhămaţi la 
car, apoi, cât priveşte caii, unul e un bidiviu adevărat, frumos şi de soi ales, pe 
când celălalt e rău şi de neam prost” (ibid., 246 b). Alegoria atelajului trimite la 
doctrina tripartită a sufletului (Republica, 434 d—441 b) compus din partea raţională 
sau reflexivă (nous sau /ogistikon), partea înflăcărată (7hymoeides) şi partea apetentă 
(epithymetikon). Traducerea alegoriei este relativ simplă: surugiul sau rațiunea 
(nous), în măsura în care struneşte calul de neam prost sau partea apetentă (epithy- 
metikon), merge pe drumul drept al adevărului către contemplarea Fiinţei-în-Fiind; 
iar dacă se lasă condus de calul cel rău, surugiul cade cu car cu tot din cer tot mai 
jos, chiar până în cele mai întunecate profunzimi ale infernului. 

Parabola din Phaidros are însă un element în plus, simbolizat prin „aripi”, 
care nu este nici înțelepciune (sophrosine), nici rațiune (nous) şi nici logos, dar cu 
o funcţie care depăşeşte facultăţile sufletului: „Demiurgul a înzestrat aripa cu 
puterea de a face ca ceea ce este greu să se ridice către înalturi, acolo unde îşi are 
neamul zeiesc sălaşul. Din toate câte țin de suflet, ea mai ales înrudeşte umanul cu 
divinul. lar divinul este înţelept, frumos, bun, şi în toate celelalte chipuri la fel de 
minunate. Şi aripile sufletului se hrănesc tocmai cu bunurile acestea şi de la ele îşi 
sporesc puterea, în timp ce răul şi urâtul, şi toate ce-s potrivnice celor dinainte, le 
vlăguiesc şi le aduc pieirea” (Phaidros, 246 d-e). Aflat între divin şi infernal, 
sufletul uman se poate înălța cu ajutorul aripilor folosindu-le în chip desăvârşit, 
până-n grădina zeilor, sau poate cobori, de îndată ce şi-a pierdut aripile, până-n 
străfundurile Tartarului: „iar în locul de unde a plecat, sufletul nu se mai poate 
reîntoarce decăt după zece mii de ani şi, în tot acest răstimp, el e lipsit de aripile 
sale” (ibid., 248 e), fără a-şi pierde însă pe de-a-ntregul posibilitatea aripii, 
deoarece, de oriunde ar veni, odată întrupat în om, sufletul care alege să trăiască 
iubind cu credinţă înțelepciunea însuflețit de o filosofică iubire, de trei ori la rând 
în zece mii de ani, „în cea de a treia rotire milenară, în ultimul din cei trei mii de 
ani, îşi recapătă aripile şi se duce de aici” (ibid., 249 a). 

Sufletele căzute din condiţia divină — mulţimea lor formează o a doua clasă 
din totalitatea sufletelor celeste — fiindcă au fost „năpădite, prin cine ştie ce 
năpastă, de viciu şi uitare, se îngreunează şi, îngreunate astfel, îşi vatămă aripile 
şi cad pe pământ” (ibid., 248 c). Născându-se pentru prima dată în condiţie umană, 
sufletele decăzute din condiţia divină sunt constrânse, de legea retribuţiei automate 
a meritelor, la întrupări distribuite pe o scară ierarhică, în funcție de mărimea 
măsurii contemplate din Fiinţa-în-Fiind, într-o ordine descrescătoare, din care 
Platon menționează nouă poziţii: „cel care a apucat să vadă cel mai mult e menit 
să meargă într-un făt ce-i hărăzit să ajungă iubitor de înțelepciune sau de 
frumuseţe, închinător la Muze şi îndrăgitor de Eros; iar sufletul ce vine în al doilea 

rând, va merge în trup de rege închinător la legi sau bun războinic şi priceput în a 
conduce; al treilea va merge să se aşeze într-un om de stat, într-un chibzuitor de 
bunuri sau într-un neguţător; al patrulea, într-un iubitor al trudnicilor exerciţii 
corporale, sau într-un om menit să tămăduiască trupul; al cincilea va avea viaţă 
de proroc sau de iniţiator întru mistere; al şaselea va fi bun pentru un făurar de 
versuri sau pentru oricine s-ar îndeletnici cu arta imitării; al şaptelea, pentru 
meşteşugar sau pentru lucrătorul gliei; al optulea, pentru sofist sau pentru cel 
priceput să-i fie mulțimii pe plac; al nouălea, pentru tiran” (ibid., 248 e). După o 
astfel de viaţă, sufletele sunt aduse, individual, la judecată şi fiecare, după cum a 
dus o viaţă cuviincioasă are parte de o soartă mai bună, îndreptându-se spre un loc 
din cer unde vieţuieşte pe măsura faptelor săvârşite pe pământ în chip de om; sau 
apucă pe drumul spre temnițe subpământene, dacă dimpotrivă, a trăit în necuviință 
şi nedreptate; şi „după o mie de ani, sufletele vin cu toatele să tragă la sorţi şi să-şi 
aleagă viaţa de a doua — conform legiuirii zeiţei Lachesis — și fiecare îşi alege 
viața după cum îi este voia” (ibid., 249 b). După fiecare mie de ani, tipul de viață 
ales poate fi schimbat, într-un ciclu de zece mii de ani. 

Oamenii ignoranţi sau cei care tăiesc conform părerii (doxa, 5680) au ca 
hrană părelnicia (doxaste trophe) şi de aceea trec cu uşurinţă peste doctrina 
mortalităţii sufletului cu toate consecințele ei, de la contemplația ideilor, la 
suferinţele infernului’, fiindcă suflelete lor sunt pângărite şi impure, deprinse să 
urască şi să fugă tremurând de spaima celor nedesluşite şi nevăzute cu ochii trupului, 
înțelese şi cuprinse doar de filosofie, plângând desfacerea de trup asemenea 
sufletului care „ca unul care a trăit unit cu acel trup, l-a îngrijit şi l-a iubit, 
lasându-se atât de mult vrăjit de el încât să creadă că adevărat e numai ceea ce e 
corporal, numai acele lucruri care pot fi pipăite, văzute, băute, mâncate, iubite 
trupeşte” (Phaidon, 81 b). 

Sufletele impure sunt încă încărcate cu corporalitate şi atrase de corporalitate, 
pătimesc şi bântuie locurile şi persoanele pe care le-au iubit, ca şi locul unde au 
murit. Impuritatea şi corporalitatea sufletelor grav vinovate „trebuie să o gândim 
ca ceva greu, compact, ca de pământ — argumentează Platon — vizibil, astfel că 
sufletul încărcat cu corporalitate, înspăimântat de invizibilul meleag al lui Hades, 
Nevăzutul, este atras din nou către tărâmul celor ce se văd, unde tot dă târcoale 
printre morminte funerare, printre locuri de îngropăciune, în preajma cărora chiar 
ar fi fost văzute arătări de umbră ale sufletelor moarte — tocmai chipul în care se 
pot înfățișa asemenea suflete care, eliberate de trupul lor nu în stare de puritate, ci 
de participare la vizibil, sunt prin urmare ele însele vizibile” (ibid., 81 c-d). 

Platon argumentează astfel că încătuşarea sufletului în trup introduce o nouă 
stare a călătoriei sufletelor vinovate în lumea de dincolo, deoarece corporalitatea şi 
celelalte pecetluiri materiale deviază sensul călătoriei sufletului, într-o direcție care 
integrează credințele şi superstiţiile populare legate de strigoi şi fantome (phantasmata 

eidola). Dar, spre deosebire de credința comună, conform căreia sufletul întrupat a 
suferit o nedreptate pe care trebuie să o răzbune chiar şi după moartea trupului şi de 
aceea bântuie locurile crimei săvârşite asupra sa, Platon sugerează că mortul ar fi el 
însuşi răspunzător de acest destin“. Aceste suflete au o soartă cu totul dureroasă în 
lumea de dincolo, unde fiecare dintre ele, după ce s-a lăsat îndelung robit de trup şi 
de lumea vizibilă, se lasă dus cu greu de către daimonul hărăzit lui“, şi numai după 
multe împotriviri şi suferinţe, cu silă împotrivindu-se, păşeşte totuşi în Hades unde 
„rătăceşte singuratic pradă tuturor nedumeririlor, până la împlinirea unor timpuri 
la sorocul cărora, în virtutea unor necesități, este dus în lăcaşul ce i se cuvine” 
(ibid., 108 b-c). 

„Sorocul” este format din „multe şi lungi întoarceri ale timpului”, care, aşa 
cum se arată în Republica (615 a), sunt în număr de zece, fiecare din ele durează o 
sută de ani şi reprezintă pedeapse pe care sufletul impur este obligat să le primească şi 
să le ispăşească înainte de a intra din nou în ciclul încarnărilor: „pentru toate 
nedreptăţile săvârşite şi pentru toți oamenii cărora le făcuse un rău, sufletul dă 
seamă rând pe rând, pentru fiecare nedreptate — de zece ori. Aceasta înseamnă că 
fiecare pedeapsă are loc într-un interval se o sută de ani” (Republica, 615 a). 
Pedepsele prevăzute de cazuistica platoniciană sunt amănunțite şi sugestive pentru 
viciile omeneşti şi năravurile animalelor în care sufletele vicioase sunt obligate să 
se întrupeze după „soroc”. Astfel, „aceia care, în loc să se ferească de ele cât mai 
mult, s-au deprins cu lăcomia, cu desfrâul, cu beţia, aceia fără doar şi poate se 
întrupează în măgari; cei cărora le-a plăcut mai mult decât orice să facă 
nedreptăți, să asuprească, să despoaie, acestora li se cuvine trupul lupilor, al 
şoimilor, al uliilor; cei care au practicat activitate socială sau civică cu dreptate 
izvorâtă din deprinderi lipsite de filosofie şi de cuget, le revine firesc să ajungă 
fiinţe grupate într-o comunitate bine rânduită, ca de pildă, albinele, viespile sau 
furnicile” (Phaidon, 81 e-82 b). Însumând cele zece cicluri de pedepse, care durează 
fiecare o sută de ani, rezultă că timpul cuvenit, „sorocul” de ispăşire este, aşadar, 
de o mie de ani. 

Prin contrapondere, presbiterul Papias — ipoteticul discipol al Apostolului 
loan — episcop de Hierapole, după Eusebiu de Cesareea (Istoria bisericească, III, 
39, 1-17), a inventat hiliasmul, doctrina pogorârii împărăției de o mie de ani — 
millennium — a lui Hristos pe pământ spre a se bucura împreună cu creştinii 
victorioşi rămaşi în viață după lupta cu Antihristul, urmând ca după aceea să vină 
sfârşitul lumii, învierea generală şi judecata viitoare“. 


3 WK.C. Guthrie, Plato's Views on the Nature of the Soul, în: W. K. C. Guthrie er al., 

Gregory Vlastos (ed.), Plato — A Collection of Critical Essays: Ethics, Politics and Philosophy of Art 

În doctrina platoniciană a imortalităţii sufletului, vieţuirea după dreptate sau 
după nedreptate, cu consecinţele sale faste sau funeste asupra periplului sufletului 
în lumea de dincolo, face să crească valoarea simbolismului tradițional al călăuzirii 
sufletului de către daimonul hărăzit lui, atât în viaţă cât şi în moarte”. Omul surd la 
poveţele daimonului său — numit de Platon „un om fără iubire” (Phaidros, 256 e) — 
amestecat cu o înţelepciune omenească a unei omeneşti chibzuieli ce naşte-n suflet 
doar porniri meschine, nu-i va aduce sufletului său „decât pedeapsa ca, vreme de 
nouă mii de ani să bântuie, părăsit de judecata minţii, jur-împrejurul tărâmului de- 
aici şi pe sub coaja lui” (Phaidros, 256 e-257 a). 

Omul înţelept trebuie — în viziunea lui Platon — să ducă o viaţă potrivită cu 
călăuzirea daimonului hărăzit lui despre ceea ce urmează după moarte, astfel încât 
să practice asceza şi o igienă alimentară vegetariană pentru a dobândi o reîncarnare 
superioară condiţiei sale actuale. Şi dacă gândirea lui îndrăgeşte în chip statornic 
înțelepciunea şi „trăieşte desprins de toate câte-s poftite de omeneasca râvnă, 
nestăruind decât în preajma a ceea ce-i divin, îi este dat să aibă — din nou — aripi” 
(Phaidros, 249 c), deşi, pentru lumea părelniciei a celor mulți, dă temei părerii — 
„opinia-doxa”; temei ca „să se creadă” — că a fost robit smintelii: „cei mulți, fără să 
înțeleagă că el este locuit de un zeu, găsesc cu cale să îl mustre şi-l judecă precum 
pe un smintit” (ibid., 249 d). Şi dacă omul posedat de zeu ajunge la înţelepciunea 
justiţiei divine să treacă în destinul trezitorului de conştiinţe, atunci, întorcându-se 
la oamenii înlănţuiţi în peşteră — mânat de compasiune şi iubire pentru cei înlănțuiți, cu 
intenţia de a-i elibera din „casa robiei”, spre a-i îndruma în sus, spre soarele 
adevărului — fără să cadă din sfera ştiinţei esenţiale şi fără să eşueze în pustiul 
întunecat al peşterii dominat de realitatea iluziilor comune, rămânând cu sufletul 
orientat către direcția fundamentală a năzuinţei sale, acolo jos, el devine prilej de 
râs şi i se dă de înţeles că, acolo sus, el a urcat pentru a se întoarce în peşteră cu 
ochii vătămaţi, şi că nu merită nicicum să porneşti pe drumul care duce în sus: „Jar 
dacă — oamenii înlănţuiţi în peşteră — ar pune mâna pe acela care s-ar încumeta să 
îi elibereze de lanţuri şi să-i îndrume în sus, şi ar putea să-l ucidă, l-ar ucide cu 
siguranță” (Republica, 517 a). 

Mitul platonician pune în evidență — ceea ce istoria reală a confirmat de 
nenumărate ori, anume — soarta tragică a celor drepţi şi, dintre ei în special, a 
trezitorului de conştiinţe, aşa cum a fost Socrate în istoria Atenei şi lisus Hristos în 
istoria umanităţii, ale căror destine au fost puse nu de puţine ori în paralel”. 


* Paul Friedländer, Plato, transl. from the German by Hans Meyerhoff, New York and 
Evanston, Harper & Row, Publishers, 1958, p. 66-68. 

8 Lane Cooper, Plato: On the Trial and Death of Socrates, Ithaca, Cornell University Press, 
1941, p. VII-VIII; Ferdinand Christian Baur, Das Christliche des Platonismus oder Sokrate und 
Christus. Eine religionphilosophische Untersuchung, Tiibingen, Ludwig Friedrich Fues Verlag, 1837, 
p. II-V; 21-29; 122-140. 

5. ZONA ETERNITĂŢII PUNIŢIEI 


Deşi în mitologia greacă spaţiul oamenilor şi spaţiul zeilor sunt perfect 
izolate, aşa cum în mod similar sunt descrise în Evanghelie lăcaşurile de mângâiere 
şi de osândă — „Afară de aceasta, între noi şi voi este o mare prăpastie, astfel că nu 
se poate trece nici de aici de la noi acolo, şi nici de la voi de acolo aici la noi” 
(Luca, 16: 26) — totuşi, ideea unei comunicări între ele accentuează caracterul 
soteriologic al ascensiunii ca şi al posesiei divine a sufletului uman „care iubeşte 
cu credință înțelepciunea sau care se apropie de ea însuflețit de o filosofică iubire” 
(Phaidros, 249 a). Privit de foarte sus, din perspectiva „sorocului” ceresc — timpul 
periodic al universului, chronos, din Timaios 37 e 4-38 b5, asumat de Platon şi, 
după el, de stoici la un ciclu de 29-30 000 ani, după care istoria se va repeta, astfel 
că din nou Socrate va „corupe” tinerii în Agora Atenei, din nou va fi acuzat, 
judecat, condamnat şi ucis ş.a.m.d. — periplul sufletului omenesc are un domeniu de 
definiție închis între două limite — eterna contemplaţie a binelui suprem ca fericire 
eternă şi eterna damnaţiune pentru greşeli (păcate) impardonabile — între care 
sufletul rătăceşte reîncarnându-se sau transmigrând de un număr indefinit de ori, în 
câte un răstimp de zece mii de ani; şi în timpul vieții, ca şi în toate morţile pe care 
le suferă rând pe rând, sufletul face sufletelor semene lui şi primeşte de la ele toate 
cele ce li se cuvin sufletelor, unele de la altele. Nici un suflet, fericit sau nefericit, 
nu a scăpat de legea retribuției automate a faptelor — numită de Platon „judecata 
Zeului” (Legile, cartea a X-a) — fiindcă şi acela (Zeul) care a instituit-o, a instituit-o 
înaintea şi mai presus de toate celelalte judecăţi, şi de aceea ea este respectată în 
toate modurile sufletului, astfel că sufletul va suferi — fără a putea scăpa vreodată 
de ea — pedeapsa cuvenită, fie pe pământul acesta, fie în altă viaţă şi lume, fie că 
s-ar duce într-o lume şi mai înspăimântătoare. Şi deşi pare că pronia divină nu are 
nici o grijă de soarta oamenilor, fiindcă nu se poate totdeauna urmări şi înțelege 
legătura faptelor mârşave cu sfârşitul unei părelnice prosperități, aceeaşi soartă de 
ispăşire o au aceia care, prin nelegiuire sau crimă, au ajuns mari din mici cum erau, 
şi care au fost văzuţi crezându-se că trec de la suferinţă la fericire. Transmigrația 
are, aşadar, loc numai pentru sufletele aflate între cele două nemuriri absolute, 
anume eterna contemplare a binelui suprem şi eterna ispăşire în Tartar. 

Există totuşi — în viziunea lui Platon — un sfârşit al timpului şi al periplului 
sufletelor, când, „până la urmă” sau „în cele din urmă” — aflate, fie în spaţiul 
supraceresc al contemplaţiei binelui suprem, fie etern chinuite în Tartar, fie în faza 
transmigraţiei pe pământ sau sub coaja lui — toate sufletele vor fi mântuite, 
indiferent de locul relativ unde se află: „Și, fot schimbându-se, orice suflet va 
ajunge la capătul suferințelor sale, la forma primei şi cele mai bune stări, după ce 
s-a supus revoluţiei identicului şi asemănătorului din el însuşi dominând cu 
rațiunea marea mulțime de elemente adăugate ulterior, tumultuoase şi iraționale, 
şi alcătuite din foc, aer, apă şi pământ” (Timaios, 423 c-d). Astfel, Platon formulează, 
pentru prima dată în istoria ideilor religioase din spațiul mediteranean, doctrina 
apocatastazei. 

În mod aproape unanim, se consideră că doctrina păcatului originar şi a 
mântuirii au fost introduse în lumea occidentală prin religia misterelor orfice, în 
opoziţie cu ceea ce se numeşte în mod obişnuit panteon elen tradiţional, astfel că, 
datorită influenţei asupra lui Platon şi prin el, orfismul a devenit un element 
important în credinţele religioase ulterioare, inclusiv în tradiţia iudeo-creştină””. 

Majoritatea savanților sunt de acord că viziunile platoniciene despre judecata 
de pe urmă şi viaţa viitoare provin din, sau au fost influențate de tradiţia orfică şi în 
clasa miturilor orfice a fost incriminat mai ales nefericitul împrumut al dezonorantei 
doctrine despre pedeapsa eternă“, cu întreaga parabolă a sufletului uman constrâns 
să se prezinte la judecata de pe urmă gol şi despărţit de trup, reţinând însă toate 
urmele actelor trupeşti, fapt ce are drept consecinţă doctrina renaşterii sau a trans- 
migrației. A fost lansată chiar teoria că doctrina socratică a „mai-binelui” de a 
suferi răul decât de a face rău, împreună cu alegerea necondiționată a binelui 
absolut, are farmecul învăţăturii creştine“, deşi povestea titanilor pedepsiţi pentru 
sacrificarea copilului divin Dionysos — considerată o versiune aproximativă a 
doctrinei păcatului originar — este cu totul fabuloasă pentru a fi comparată cu 
vreunul din elementele istoriei iudeo-creştine. 

Platon este însă acela care a clasicizat motivul orfic al sufletului închis în trup 
ca într-un mormânt, sau ca într-o temniţă, pentru a pedepsi crima originară comisă 
de titanii strămoşi ai oamenilor — care, printr-un act trădător, l-au ucis pe zeul copil 
Zagreus* — speculând maniera orfică despre homofonia dintre soma (trup) şi sema 
(mormânt), după cum este evident în Phaidon 62 b; 92 a şi Cratylos 400 b—c, într-o 
doctrină orfico-platoniciană coerentă greu de respins, după cum confirmă Xenocrates 
platonicianul citat de Loriaux*%, care face trecerea de la metafora trupului-închisoare 
(mormânt) — frecventă în descrierea relaţiei dintre trup şi suflet — la tema soterio- 
logică a filosofului — ca trezitor de conştiinţe — capturat şi reînlănțuit într-o 
închisoare (peşteră) ca loc de trecere, unde condamnatul aşteaptă executarea unei 
alte sentinţe, a zeilor, cu privire la confirmarea actului său compasional urmat de 
ridicarea sa la cer. Totuşi, este exagerată afirmaţia că trăsăturile cele mai caracteristice 
ale orfismului, anume conştiinţa păcatului, nevoia de purificare şi răscumpărare, 
ciclul păcatelor şi al pedepselor infernale şi eterne sunt comune orfismului şi 


4 A. Seth Pringle-Pattison, Studies in the Philosophy of Religion, Oxford, Clarendon Press, 
1930, p. 211. 

“5 Jane Harrison, Prolegomena to the Study of the Greek Religion, New York, Meridian Books, 
1955, p. 612. 

46 Werner Jaeger, Paideia, trad. de G. Highet, 2 vol., Oxford, Blackwell, 1947, vol. 2, p. 42. 

4 Salomon Reinach, Orpheus. Histoire générale des religions, Paris, Publications Alcide 
Picard, 1921, p. 122. 

48 R. Loriaux, L'Etre et la Forme selon Platon. Essais sur la dialectique platonicienne, Paris, 
Brouges, Desclée de Brouwer, 1955, p. 162 sq. 

creştinismului, datorită obstinaței apologeților creştini de a-l considera pe Orfeu 
„teologul prin excelență al păgânismului, şi totodată precursorul creştinismului”. 

O analiză cât de sumară pune în evidență diferența esențială şi fundamentală 
dintre doctrina orfico-platonică despre renaşterea sufletului ca transmigraţie şi 
învăţătura creştină despre renaşterea omului prin botezul lui Hristos, ca şi marea 
diferență dintre învierile orfice ale sufletului condamnat la reîncarnări succesive 
pentru ispăşirea păcatelor, şi învăţătura creştină a învierii morţilor la judecata 
universală şi obştească. 

În viziunea lui Platon, pacea şi liniştea sufletească preced extazul (ExoTao1G) 
şi împreună constituie argumente puternice pentru confirmarea speranței în nemurirea 
sufletului. Doctrina orfică a imortalităţii sufletului omenesc promitea ascetului 
consecvent renaşterea ca zeu sau asemenea zeului. Ideea identității sau a asemănării 
cosubstanţiale dintre divin şi uman, până acolo încât omul poate deveni zeu, este 
considerată de origine egipteană”, dar nu a fost preluată de Platon ca atare din 
misterele egiptene ale zeităților Isis şi Osiris, ci sub forma orfică teoretizată şi mai 
ales eleusină a deofiinţimii (Ka &uoiwow) creaţiei cu divinitatea“. De altfel, 
elemente din mistica misterelor difuzaseră şi în religia populară”, astfel că altarul 
zeului necunoscut fusese locuit de numeroşi zei străini”, până la predica Apostolului 
Pavel în Areopag. Cea mai importantă achiziţie pentru platonism a fost, însă, modul 
filosofic de viață conceput ca o respectare continuă a unui ritual de purificare 
(k&0apoc)". 

Remarcabil este, îndeosebi, faptul că până la Platon niciun filosof nu a fost 
preocupat şi, cu atât mai puţin, nu a teoretizat problema imortalităţii sufletului 
omenesc şi nici relația lui cu Demiurgul (Dumnezeu). Pe bună dreptate se poate 
afirma că învăţăturile de seamă rostite de Socrate, care par să aibă farmecul duhului 
creştin, sunt de fapt de origine platonică. Cu Platon, religia a devenit intelectuală şi 
filosofică, iar credința religioasă s-a transformat în teologie. Procesul inițiat de 
Platon a dobândit cea mai grandioasă ilustrare în Şcoala de teologie creştină din 
Alexandria. 


# André Boulanger, Orfeu. Legături între orfism şi creştinism, trad. de Dan Stanciu, Bucureşti, 
Editura Meta, 1992, p. 108-109. 

5 Lewis Richard Farnell, Greek Hero Cults and Ideas of Immortality, Oxford, Clarendon 
Press, 1921, p. 383. 

5! Platon, Timaios, 29 e: „Demiurgul a vrut ca totul să fie cât mai asemănător cu sine. Dorind 
deci ca toate să fie bune şi, cât îi stătea în putinţă, nimic să nu fie imperfect, Demiurgul a luat tot ce 
era vizibil, lipsit de repaus şi aflat într-o mişcare discordantă şi haotică şi l-a condus din dezordine în 
ordine (xóouocs), considerând că ordinea este întru totul mai bună decât dezordinea”. 

52 Martin P. Nilsson, Greek Popular Religion, New York, Columbia University Press, 1940, p. 103. 

5 Jane Harrison, Prolegomena to the Study of the Greek Religion, New York, Meridian Books, 
1955, p. 495. 

54 John Burnet, Early Greek Philosophy, London, Blackwell, 1930, p. 82-83. 

III. PROBLEMA RĂULUI ÎN CREŞTINISMUL PRIMAR 


1. TIPOLOGIA RĂULUI UMAN ŞI CRITERIUL BINELUI ABSOLUT 


Tipologia platoniciană a greşelilor are un corespondent în etica creştină. 
Astfel, din perspectiva teologiei morale creştine”, faptele omeneşti conştiente şi 
libere se divid în fapte bune şi fapte rele, ceea ce înseamnă că atrag după sine o 
sancţiune, respectiv răsplată pentru fapte bune — a căror consecvență conduce la 
virtute — şi pedeapsă pentru fapte rele, a căror săvârşire înseamnă păcat şi a căror 
consecvență în săvârşire conduce la viciu. Păcatul, în sens creştin, este o faptă rea a 
cărei gravitate rezidă în aceea că este potrivnică voinței lui Dumnezeu exprimată 
prin legea divină. 

Originea păcatului nu este însă în conştiinţa umană, ci — după modelul 
veterotestamentar al ispitirii protopărinților, şi spre deosebire de Platon — în acţiunea 
exterioară a Ispititorului. Clement Alexandrinul sesizează cu multă fineţe etapele 
umane ale păcătuirii, dar care au acelaşi final — ca şi la Platon — necesitatea 
răsplătirii; însă, în timp ce pedeapsa este purificatoare pentru suflet, cununa 
biruinţei este întreită ca scop: „Diavolul ne ispiteşte, pentru că ştie ce suntem, dar 
nu ştie dacă putem îndura. Vrea să ne zdruncine credința noastră şi încearcă să ne 
supună lui. Şi numai acest lucru i s-a îngăduit diavolului! Mai întâi, pentru că noi 
înşine trebuie să lucrăm la mântuirea noastră, luând în ajutor poruncile lui 
Dumnezeu; apoi pentru că trebuie să facem de ruşine pe diavol, care încearcă să 
ne zdruncine credinţa şi nu reuşeşte; în sfârşit, pentru întărirea membrilor Bisericii 
şi pentru cugetul celor care se minunează de răbdarea noastră” (Stromate, IV. 85.1). 

Datorită liberului său arbitru, omul are puterea de a împlini sau de a încălca 
legea divină, săvârşind, în mod corespunzător, fapte bune sau păcate. Clement 
respinge paradigma platonică a transmigraţiei sufletelor ca o consecinţă necesară a 
răsplătirii automate a faptelor, deoarece conduce la contrazicerea liberului arbitru 
uman şi la încuviințarea unui fapt de experienţă inacceptabil, anume că chinuitorii 
şi călăii fac bine ce fac din voia Proniei: „Dacă mucenicul este chinuit pentru 
păcatele săvârşite înainte de intrarea sufletului în trup şi că va primi astfel rodul 
viețuirii sale în viaţa aceasta, că aşa a fost orânduită conducerea lumii, atunci vom 
întreba dacă această răsplătire se face pe temeiul Proniei. Dacă nu se face pe 
temeiul unei conduceri dumnezeieşti, atunci lumea aceasta nu mai e un loc de 
curățire şi toată învățătura lor cade; iar dacă curăţirile din lumea aceasta se fac 
prin Pronie dumnezeiască, atunci tot datorită Proniei sunt şi pedepsele. lar dacă 
Pronia îşi are începutul mişcării de la Arhon |Unul, Primul, Cel Vechi de zile — în 
termeni basilidieni], atunci ea a fost însămânțată de Dumnezeul universului chiar 
de la facerea substanțelor. Și dacă aşa stau lucrurile, atunci ei trebuie să admită 


55 Arhim. dr. loan Zăgrean, Morala creştină, Bucureşti, Editura Institutului Biblic şi de 
Misiune al Bisericii Ortodoxe Române, 1974, p. 107-134. 

sau că chinuirea mucenicilor nu este dreaptă — şi deci au dreptate cei care 
pedepsesc şi prigonesc pe mucenici — sau că persecuțiile sunt o urmare a voinţei 
lui Dumnezeu” (Stromate, IV. 88. 1-4). 

Omul, în viziunea creştină, poate păcătui întreit în mod personal: față de 
Dumnezeu; față de aproapele; şi faţă de sine însuşi, săvârşind păcate uşoare sau 
pardonabile; sau păcate grele sau de moarte, numite astfel pentru gravitatea lor atât 
de mare încât prin ele omul este veşnic despărțit de Dumnezeu, pierzând harul 
divin şi atrăgând în schimb, moartea sufletului şi osânda veşnică „acolo unde va fi 
plânsul şi scrâşnirea dinţilor” (Matei 13: 42). 

Criteriul diferenţei finale între viața adevărată şi eternitatea morţii, formulat 
de Platon, este surprinzător de similar cu măsura judecății de pe urmă predicată de 
Mântuitorul lisus Hristos: „Căci Fiul omului are să vină în slava Tatălui Său, cu 
îngerii Săi; şi atunci va răsplăti fiecăruia după faptele lui” (Matei, 16: 27). lar 
faptele mântuirii sau pierzării sunt binefacerile, respectiv, ignoranţa către aproapele: 
„Când va veni Fiul Omului în slava Sa, cu toți sfinţii îngeri, va şedea pe scaunul de 
domnie al slavei Sale. Toate neamurile vor fi adunate înaintea Lui. El îi va despărți 
pe unii de alții cum desparte păstorul oile de capre; şi va pune oile la dreapta şi 
caprele la stânga Lui. Atunci Împăratul va zice celor de la dreapta Lui: «Veniţi 
binecuvântaţii Tatălui Meu de moşteniți Împărăţia care v-a fost pregătită de la 
întemeierea lumii. Căci am fost flămând şi Mi-aţi dat de mâncat; Mi-a fost sete şi 
Mi-aţi dat de băut; am fost strein şi M-aţi primit; am fost gol şi M-aţi îmbrăcat; am 
fost bolnav şi aţi venit să Mă vedeţi; am fost în temniţă şi aţi venit pe la Mine»..., 
fiindcă, ori de câte ori aţi făcut aceste lucruri unuia din aceşti foarte neinsemnaţi 
fraţi ai Mei, Mie Mi le-aţi făcut; şi, ori de câte ori nu ați făcut aceste lucruri unuia 
din aceşti foarte neînsemnaţi fraţi ai Mei, Mie nu Mi le-aţi făcut” (Matei, 25: 31-46). 


2. CĂDEREA RĂULUI ÎN LUME 


Origen distinge trei stări ale condiţiei omului de a-fi-în-lume. Prima este 
constituită din „cei care au rămas în starea primordială, pe care am descris-o ca 
fiind asemănătoare cu sfârşitul ce va să vină, unii vor primi, în rânduiala şi 
conducerea lumii ca rod al strădaniilor lor proprii, rang de îngeri, alții de puteri, 
alții de căpetenii, alții de stăpânii,..., alții vor avea rang de tronuri chemate să 
judece şi să conducă şi, în sfârşit, alții pe cel de domnii: toate acestea le-au fost 
date de providența dumnezeiască printr-o judecată dreaptă şi cinstită, după 
vrednicia şi strădania de a urma lui Dumnezeu şi de a se face părtaşi Lui” (Peri 
Arhon, |. 6. II). Sufletele din starea întâi nu au nevoie de mântuire, fiindcă sunt deja 
mântuite, singura lor grijă fiind să se menţină în vrednicia de a urma lui Dumnezeu 
şi de a fi asemenea Lui, deoarece starea de beatitudine se poate pierde datorită 
liberului arbitru cu care sunt dotate şi, datorită căruia — spune Platon şi Origen 
subînțelege — pot face alegeri greşite care le pot prăvăli din cerul fericirii supreme, 
în trupuri muritoare sau chiar mai jos. 

A doua stare este constituită din „cei care s-au îndepărtat de starea fericirii 
dintâi, dar care n-au căzut de tot, şi din nădejde, vor fi puşi sub îndrumarea şi 
îndreptarea cetelor sfinte şi fericite pe care le-am descris mai înainte, pentru ca, 
folosindu-se de povăţuirile lor, dacă se îndreaptă prin îndrumări şi învățături 
salvatoare, să se poată întoarce din nou la vechea lor stare de fericire” (Peri 
Arhon, I. 6. II). Pentru unii ca aceştia a venit Hristos ca să-i mântuie atunci când va 
fi „un cer nou şi un pământ nou” (Isaia, 65: 17), aducându-i pe toţi la unitatea 
credinţei şi a cunoaşterii Fiului lui Dumnezeu în Biserica creştină, care este o 
icoană a împărăției viitoare, aşa cum a cerut Fiul Tatălui: „ca toți să fie una, după 
cum Tu, Părinte, întru Mine şi Eu întru Tine, aşa şi aceştia în noi să fie una” (Ioan, 
17: 20-21). Aceştia, ca suflete, locuiesc în trupurile în care au căzut din starea de 
beatitudine iniţială, dar care, în acelaşi timp, le opresc căderea infernală, oferindu-le 
posibilitatea de a urca din nou spre contemplarea lui Dumnezeu, prin lisus Hristos, 
deoarece întruparea lui Hristos, misiunea Sa, jertfa şi învierea Sa constituie un 
singur act la care sufletul aflat în suferință răspunde prin urcuşul său spre Dumnezeu. 
Hans Urs von Balthasar spune că, astfel, lumea sufletelor ostenite este absorbită în 
unitatea lui Hristos, rugătorul Tatălui din Joan 17: 22. 

În Comentariul la Cântarea Cântărilor, Origen afirmă că începutul desăvârşirii 
este acesta: „la început să râvneşti cel puţin să te odihneşti la umbra virtuților”, 
pentru a continua tot aici o laudatio la adresa iubirii în chip de cale regală spre 
unirea cu Dumnezeu: „Jubirea este o cale spre desăvârşire, aşa ne-a arătat-o şi 
Dumnezeu”. Origen face distincţie între cuvintele agape şi eros folosite pentru a 
exprima iubirea, optând pentru agape capabil să exprime enoptike, o năzuință pură, 
spirituală spre ceea ce este nevăzut, un dor pasionat al sufletului după Cuvântul lui 
Dumnezeu, la care duhul omenesc nu poate ajunge decât prin intermediul iubirii şi 
al sprijinirii pe mila lui Dumnezeu. Astfel, sufletul intră în cea mai înaltă etapă a 
urcuşului său mistic, descrisă de Origen cu ajutorul distincţiei lui Platon din 
Banchetul (180 e) între iubirea vulgară (eros pandemos) şi iubirea cerească (eros 
ouranios), aplicată ființei umane în care „sufletul care a privit frumusețea 
cuvântului lui Dumnezeu este cuprins de o iubire mântuitoare pentru el” (Coment. 
Cânt. Cânt., ibid.). Iubirea pentru Cuvântul lui Dumnezeu operează sciziunea între 
omul exterior, material, plămădit din gunoiul lumii şi omul spiritual, interior, format 
după chipul şi asemănarea lui Dumnezeu (Coment. Cânt. Cânt., I, II), dotat cu cinci 
simţuri spirituale” deşteptate prin har dumnezeiesc, din ce în ce mai active pe 


5% Hans Urs von Balthasar, Parole et Mystere chez Origen, Paris, Editions du Cerf, 1957, n. 26, 
p. 122. 

i Origen, Comentariu la Cântarea Cântărilor, Il, V, în: Origen, Scrieri alese. Partea întâia, 
trad. pr. prof. T. Bodogae, Nicolae Neaga şi Zorica Laţeu, în col.: „Părinţi şi Scriitori Bisericeşti”, 
vol. 6, Bucureşti, Editura Institutului Biblic şi de Misiune al Bisericii Ortodoxe Române, 1981, p. 331. 

58 bid., IL, VII, p. 333. 

® Karl Rahner, Le début d'une doctrine des cinq sens spirituels chez Origène, în: „Revue 
d'ascetique et de mystique”, 13,1932, p. 113—145, (aici 113 sq.). 


Problematica răului şi a puniţiei în metafizica creştin-elenistică 55 


măsură ce simţurile trupeşti amorțesc (Peri Arhon, I. 1. IX). Culmea urcuşului 
duhovnicesc se realizează prin mila lui Dumnezeu şi desemnează momentul — ca şi 
la Platon — când sufletul trece dincolo de ceea ce poate realiza prin eforturile sale 
proprii, astfel că vederea finală a lui Dumnezeu se realizează dintr-o dată (exaiphanes), 
cu particularități distincte la Origen față de Platon, anume că: sufletul nu poate face 
nimic pentru a atinge această theoria finală (ca şi la Platon); el este în prezenţa 
nemijlocită a frumuseţii supreme (ca şi la Platon); sufletul cu puterile sale şi cu 
simţurile transfigurate se abandonează frumuseţii supreme (spre deosebire de Platon); 
părăsirea este brusc uşurată prin venirea Cuvântului lui Dumnezeu (spre deosebire 
de Platon), după cum o atestă experiența abandonării suferită de Origen însuşi: 
„Apoi mireasa caută cu privirea pe mire, care, după ce s-a arătat, s-a făcut 
nevăzut. Aceasta se întâmplă deseori, în întreaga cântare şi el singur poate pricepe 
cine l-a ispitit. Deseori, Dumnezeu este martor, simțeam că mirele se apropia de 
mine şi era cu mine cât se putea, apoi, deodată, el se ducea şi nu mai puteam găsi 
ceea ce căutam. Din nou începeam a dori venirea lui şi uneori el revenea, şi când 
îmi apărea, eu îl ţineam de mâini. Dar iată că nu o dată el îmi scăpa şi dispărea, 
iar eu plecam din nou în căutarea lui. A făcut acest lucru până ce l-am prins bine 
ca apoi să mă înalt la iubitul meu” (Coment. Cânt. Cânt., |, VII). 

Atunci când vorbeşte de durata urcuşului duhovnicesc al sufletelor intermediare 
căzute în trupuri muritoare, Origen are formulări stranii, care sugerează faptul că el 
concepe procesul la scara universului şi nicidecum al istoriei umane terestre, 
într-un răstimp de mii de ani, aproape similar — din punct de vedere funcțional — 
modului în care Platon vede peregrinarea sufletelor ajunse pe malurile lacului 
Acherusias, condamnate să-şi ispăşească păcatele cât de cât pardonabile. În acest 
sens, Origen se exprimă: „Asfel, unii încă din primele veacuri, alții în cele următoare, 
pe când alţii chiar şi în vremile mai de pe urmă trecând prin chinuri din cele mai 
mari şi mai grele, după ce au îndurat — aşa zicând — fără încetare veacuri de-a 
rândul, până la urmă s-au îndreptat în urma unor pedepse apăsătoare şi s-au 
restabilit, fiind luminaţi mai întâi de către îngeri, iar mai târziu de către puterile 
celor mai înalte, ajungând să fie ridicaţi astfel din treaptă în treaptă şi să ajungă 
apoi până la cele nevăzute şi veşnice, împlinind astfel una după alta diferitele 
Slujiri ale puterilor cereşti, în scopul de a fi mai bine instruiți” (Peri Arhon, 1. 6. III). 
După cum se poate observa, Origen — spre deosebire de Platon, la care procesul 
ispăşirii se produce automat, fiecare greşeală având repartizată o pedeapsă cores- 
punzătoare — introduce un element conştient reprezentat de „îngeri” şi de „puterile 
înalte”, care luminează şi supraveghează strădaniile de îndreptare săvârşite în urma 
pedepselor apăsătoare, ispăşitoare şi purificatoare îndurate de sufletele păcătoase 
angajate în urcuşul duhovnicesc spre cele nevăzute şi veşnice. Îngerul păzitor, pe 
care Platon îl atribuie fiecărui suflet, nu face altceva decât să conducă sufletul prin 
vămile lumii de dincolo. 

A treia stare a sufletelor este constituită din „cetele celor care lucrează sub 
ascultarea diavolului şi se pleacă răutăţilor lui” (Peri Arhon, 1. 6. III). Sufletele 

din starea a treia sunt condamnate pentru vecie, stare ce pare că nu durează însă, în 
viziunea lui Origen, o eternitate. Origen întreabă retoric: „Se vor putea ele întoarce 
din nou, cândva, în veacurile viitoare, la bunătatea dintâi pentru motivul că a 
rămas în ele facultatea liberului arbitru?” (Peri Arhon, 1. 6. III). Şi, deşi lasă la 
latitudinea cititorului decizia alegerii unui răspuns — „Cercetează şi tu, cititorule, 
dacă atât în veacurile care se văd şi se scurg, cât şi în cele care nu se văd şi care 
sunt fără de sfârşit, ar mai fi cumva cu putință ca această părticică a creaturilor 
lui Dumnezeu să fie cu totul despărțită de unitatea şi armonia sfârşitului!” (Peri 
Arhon, I. 6. Ul) —, Origen formulează o alternativă surprinzătoare, utilizând metafora 
lutului pe care olarul îl modelează cum vrea atâta vreme cât stă pe roată, dar, după 
ce îl arde în foc, restabilirea lutului la forma dintâi nu mai este cu putință: „Cât 
timp Suntem în viaţa aceasta, noi suntem modelaţi ca într-o olărie, pentru că vasul 
nostru este de lut nears. Suntem modelaţi, fie după modelul păcatului, fie după al 
virtuţii. Totuşi, suntem modelaţi în aşa fel încât şi răutatea noastră să poată fi 
spartă ca să se facă o făptură nouă, mai bună, şi înaintarea noastră în virtute să 
poată fi schimbată, după modelare, într-un vas de lut nears. Dar, după ce trecem 
de veacul acesta, ajungând la sfârşitul vieţii noastre, suntem arşi, fie de focul 
săgeților asprinse ale vicleanului, fie de focul cel dumnezeiesc, căci Dumnezeul 
nostru este şi el foc mistuitor. Astfel, devenim ceea ce trebuie să devenim, arşi fie 
de un foc, fie de celălalt. Dacă acum, după ce am fost fie vase frumoase, fie vase de 
calitate inferioară, suntem sparţi şi nimiciţi, nu putem fi refăcuţi din nou, nici 
starea noastră nu mai poate fi îmbunătăţită. De aceea, cât timp suntem în viaţa 
aceasta să fim ca şi cum am fi în mâna olarului: chiar dacă vasul nostru cade din 
mâna lui, olarul îi găseşte leacul şi îl făureşte din nou”®. 

Din răspunsul la metafora olarului, s-ar părea că, pentru Origen, viaţa terestră 
este crucială şi definitivă, pentru mântuirea omului, fie ca damnare eternă, fie ca 
posibilitate de dobândire a asemănării cu Dumnezeu şi de acces la starea de fericire 
şi la bunătatea dintâi. Dacă s-ar lua în considerare numai aceste formulări 
doctrinare cu privire la cea de-a treia stare a sufletelor — ignorând aserțiunea stranie 
referitoare la veacurile viitoare pe care sufletele din a doua stare le au la dispoziţie 
pentru a-şi ispăşi păcatele şi a ajunge la asemănarea cu Dumnezeu — atunci nu ar 
exista nici un motiv de a-l exila pe Origen din cadrele celei mai autentice ortodoxii 
creştine. Însă Origen are, răspândite „cu sfială” câteva formulări — ipotetice poate — 
care sugerează doctrina despre apocatastază (&nokatáotaowg). În primul rând, 
Origen consideră că sfârşitul lumii — marcat de cea de-a doua venire a lui Hristos — 
va restaura începutul imaculat al creaţiei divine: „starea primordială — afirmă 
Origen — este asemănătoare cu sfârşitul ce va să vină” (Peri Arhon, I. 6. Il). 
Afirmația lui Origen cu privire la identitatea dintre începutul şi sfârşitul lumii a fost 

interpretată — la Sinodul al V-lea (553) de la Constantinopol — ca o susţinere a 
doctrinei apocatastazei (ànokatáotaoc), în sensul că, la sfârşitul veacurilor, după 
cea de-a doua venire a lui Hristos, în Ierusalimul ceresc — după exprimarea 
proorocului lezechiel — Împărăţia Tatălui — în exprimarea Evangheliei — se vor 
regăsi restaurate toate ființele de la începutul creaţiei, înclusiv ceata îngerilor 
căzuţi, în frunte cu Satan redevenit Lucifer, împreună cu sufletele muritorilor 
căzuţi în robia păcatului. 

Origen a oferit şi un al doilea argument acuzatorilor săi, atunci când s-a 
exprimat — deşi a subliniat că este părerea sa personală — că datorită liberului 
arbitru pe care îl posedă de la creaţie, orice suflet viu, şi datorită legii divine a 
retribuţiei faptelor în conformitate cu care toate ființele sunt tratate „după vrednicia 
faptelor” (Peri Arhon, |. 6. III), orice ființă cugetătoare poate urca din cel mai 
adânc străfund al iadului până în paradis, sau „luneca” şi cobori din starea dintâi a 
fericirii până în cel mai întunecat abis al infernului: „De aici înțelegem, după 
părerea mea, că orice fiinţă cugetătoare poate trece dintr-o categorie în alta şi să 
ajungă de la toate prin fiecare şi de la fiecare prin toate, întrucât din cauza 
liberului arbitru fiecare ființă poate fi supusă în mod variat progresului sau 
regresului după libertatea cu care se mişcă şi se străduieşte” (Peri Arhon, |. 6. II). 

Argumentul liberului arbitru este completat de Origen cu o convingere, de 
asemenea personală deşi întemeiată pe Scriptură, în conformitate cu care răul nu 
poate fi etern — nici ca existenţă în sine, nici ca existență condamnată: „Dar 
întrucât ni s-a făgăduit că Dumnezeu va fi totul în toate şi în toţi, e logic... să 
credem că nicio răutate nu va dura până la acel sfârşit de teamă ca, întrucât s-a 
spus că atunci «Dumnezeu va fi totul în toate», să nu se spună că undeva, într-un 
vas, s-ar mai afla atunci încă vreun pic de răutate” (Peri Arhon, III. 6. IT). 


3. DINCOLO DE RĂU 


În al treilea rând, Origen are o formulare, deşi „foarte categorică” totuşi cu totul 
inacceptabilă din punct de vedere ortodox, din care se înţelege că Dumnezeu este 
autorul atât al binelui, cât şi al răului, susţinere care, de-a lungul timpului, nu a fost 
profesată decât de gnostici şi de protestanți — în cadrele doctrinei „de servo arbitrio”, 
despre aşa-numitul „liber arbitru subordonat”. În acest sens, Origen afirmă că: 
„Toate sufletele şi toate firile cugetătoare, fie cele bune, fie cele rele, au fost create 
sau plăsmuite (de Dumnezeu)” (Peri Arhon, 1. 7. 1). În continuare, modul în care 
Origen concepe creaţia sufletelor şi a firilor cugetătoare este aproape similară 
creaţiei platoniciene. Astfel, Origen lasă să se înţeleagă că, iniţial, întreaga creaţie a 
fost spirituală — sau în spiritul Creatorului — după cum la Platon, Demiurgul, înainte 
de a porni creația, a avut un model. Astfel, Origen scrie: „În adâncul fiinţei lor, 
toate sunt create fără de trupuri, dar pentru că n-au trup nu însemnează că n-ar fi 
fost create” (Peri Arhon, |. 7. I). La Platon, creaţia după un model preexistent nu 

are nici o consecință asupra creaturii. La Origen, în schimb, în contextul istoriei 
sacre a Genezei vechitestamentare şi a Evangheliei, apar consecinţe care nu au fost 
niciodată formulate de către Părinţii Bisericii, sau, dacă au fost gândite, niciodată 
nu au fost acceptate, ca de exemplu, preexistenţa lui Adam, a lui lisus Hristos şi 
chiar a vânzătorului Iuda Iscarioteanul, în modelul divin al creaţiei. 

Exegeza origenistă a considerat că „această teorie a preexistenței, inclusiv 
aceea a umanităţii lui Hristos, este pentru Origen, urmând linia constantă a 
teologiei sale când ea nu se sprijină în mod direct pe Scriptură, o ipoteză, dar o 
ipoteză favorită pe care el o presupune în mod constant, chiar şi atunci când ea nu 
este explicit menţionată”. Mai mult, ipoteza preexistenţei sufletelor l-a determinat 
pe Origen să afirme că păcatul originar a avut loc în starea de preexistență — în 
particular, pentru a se apăra contra atacurilor marcioniţilor — care negau liberul 
arbitru — arătând, că în diversitatea situațiilor în care se găsesc după cădere în 
creaţia sensibilă, fiinţele raţionale iau decizii şi săvârşesc fapte în consecință cu 
propriul lor liber arbitru“. Păcatul originar, săvârşit în starea de preexistență a 
sufletelor, l-a determinat pe Origen să susţină că, la naştere, copilul este maculat de 
păcatul actului procreator în care se originează şi, de aceea, botezul copiilor este 
necesar şi justificat. 

Exegeza origenistă este de acord cu faptul că în teoria despre liberul arbitru 
se află sursa imediată a erorilor lui Origen referitoare la viaţa viitoare*?. Origen 
afirmă cu insistenţă — spre deosebire de gnostici, pentru care căderea are loc din 
treaptă în treaptă, din ce în ce mai jos până la ultimul termen care este materia, ca 
efect al fatalităţii — că liberul arbitru este cauza căderii sufletelor preexistente, care, 
saţiate de contemplaţia divinului, din proprie voinţă şi fără nici o constrângere, au 
alunecat spre materie, astfel că iubirea de Dumnezeu s-a transformat în patimă 
carnală. În sistemele gnostice nu există libertate, iar căderea este necesară, deoarece, 
fără ea, universul actual (k6ouog) nu ar fi existat. După Origen, căderea nu poate 
avea loc la infinit, ci trebuie ca la un moment dat ea să se oprească, anume atunci 
când a atins străfundul abisului, după care sufletele încep să urce, din treaptă în 
treaptă pentru a reveni la starea primitivului lor început. Demonii — cel puţin 
teoretic — redevin oameni, oamenii se ridică la starea de wvyui (suflete), iar 
sufletele se transformă, din nou, în inteligenţe pure — vânoerc — entități dotate cu 
rațiune. În final, materia va dispărea, iar starea primordială va fi restabilită, astfel 
că Dumnezeu va fi din nou totul în toate. O condiţie esenţială a renaşterii 
paradisiace a sufletelor este acțiunea asupra lor prin persuasiune şi educaţie. 
Misiunea lui Hristos, după întrupare, nu a constat în altceva decât în a fi, în mod 
esenţial, o pedagogie divină. În viziunea lui Origen, lisus Hristos nu este altceva 
decât un educator, iar mântuirea, un act de educaţie divină: „Cred aşadar că atunci 

când se despart de această viaţă toţi îngerii rămân într-un loc de pe pământ, pe 
care Scriptura îl numeşte «rai», unde petrec ca într-un auditoriu sau şcoală a 
sufletelor, în care sunt instruiți în tot ce au văzut pe pământ şi în care li se 
împărtăşesc şi unele îndrumări în legătură cu viața de dincolo, care va urma, după 
cum S-au primit şi în viaţa de aici indicaţii pentru cele viitoare, e drept numai «ca 
prin oglindă, în ghicitură», lucruri care se fac cunoscute sfinţilor în chip mai 
deplin şi mai limpede acum, la locul şi la timpul potrivit” (Peri Arhon, II. 11. VI). 
Din acest punct de vedere, încă o dată Origen se dovedeşte un spirit format la 
şcoala lui Platon“, care, în dialogul Republica, propunea ca singură metodă de 
edificare a cetăţii perfecte educarea celor trei clase constitutive: conducătorii 
filosofi, războinicii apărători şi meşteşugarii lucrători. 

Scripturile — constată Origen — învaţă că oamenii pe pământ sunt în luptă cu 
diavolul şi cu puterile diabolice ostile salvării ființei umane păcătoase. De aceea, 
pentru a fi cât mai convingător, Origen face un inventar amănunţit al textelor din 
Vechiul şi Noul Tetament, referitoare la diavol şi puterile lui, în capitolul trei, 
secțiunea a doua din Peri Arhon, subliniind eroarea celor simpli care aruncă toată 
responsabilitatea păcatelor lor asupra diavolului, deşi liberul arbitru, asistat atât de 
îngerii cei buni cât şi de cei răi, îi incriminează. Origen accentuează că, în toate 
luptele interioare, Dumnezeu îl ajută pe om, astfel că nu permite ca atacul forţelor 
malefice să fie disproporționat în raport cu puterea umană de a suporta şi rezista. 

În cartea a patra, secțiunea a patra din Peri Arhon, Origen recapitulează 
achiziţiile doctrinare reuşite în tratat. Lumea şi păcatul trebuie să aibă un sfârşit, 
aşa cum au avut un început, fapt ferm stabilit de Scriptură, conchide Origen. Şi tot 
atât de sigur este — conform Scripturii — că după distrugerea lumii actuale, va urma 
o alta identică lumii din primitivul început al preexistenţei ideale perfecte a 
sufletelor. Creaţia lumii este exprimată în Septuaginta prin termenul grec xaraBoAn, 
care desemnează acţiunea de a descinde, a cobori, ceea ce denotează cu claritate 
faptul că creaţia lumii coincide cu căderea sufletelor preexistente. Răul are ca 
origine slăbirea — în sens de sațiere, răcire, glisare — sufletelor, pe care Dumnezeu, 
lăsându-le să alunece din ce în ce mai jos până pe pământ, nu le-a lăsat, totuşi, fără 
călăuză, până într-acolo încât le-a trimis pe propriul Său Fiu spre a le readuce la EI, 
nu din necesitate, ci dintr-o pornire voluntară. Reîntoarcerea la Dumnezeu 
înseamnă sfârşitul păcatului şi al suferințelor sufletelor. 

Ideea de sfârşit este exprimată prin termenul rehoc, în sensul filosofiei 
profane de scop, unde desemnează ca şi în Scriptură, conformitatea sau asemănarea cu 
Dumnezeu (6uoi001G tõ Oe — celebra formulă a lui Platon din dialogul Theaiter). 
Textul Evangheliei după loan (17: 21) dovedeşte cu claritate că sfârşitul tuturor 
lucrurilor va fi în incorporal, în spiritual, în duh, pentru a respecta asemănarea cu 
Dumnezeu, astfel că sufletele vor fi readuse la starea de puritate primordială, care 
nu cunoaşte nimic altceva decât pe Dumnezeu, şi astfel Dumnezeu va fi totul în 
toate. 


* Eugène de Faye, Esquise de la pensée d'Origene, Paris, Editions Ernest Leroux, 1925, p. 115. 

Urmând cuvintele Sfântului Pavel cu privire la corpul spiritual, Origen 
formulează concluzia că, la sfârşitul sfârşitului, moartea va fi ultimul duşman care 
va fi distrus, în sensul subtil că acest ultim adversar al omului nu va fi aneantizat, ci 
distrus ca duşman şi ca moarte. La sfârşitul lucrurilor şi al veacurilor, nu va rămâne 
decât „pământul cel nou” al lui Isaia, cu învățătura pe care o conţine, altfel spus 
Cuvântul şi domnia lui Hristos. În „pământul cel nou” al Împărăției Domnului, 
omul răscumpărat de Hristos va fi încununat de efectele binecuvântate ale îndum- 
nezeirii (061) sale, dacă cei răscumpăraţi se vor uni indisolubil unii cu alţii prin 
legătura dragostei, aşa cum Persoanele Sfintei Treimi sunt unite în Fiinţa divină”. 

Dumnezeu Cel în Treime închinat este izvorul şi fundamentul îndumnezeirii. 
Sfântul Atanasie a avut un rol deosebit de important în cristalizarea şi fundamentarea 
doctrinei despre starea de a-fi-în-lume a omului după modelul dogmei Sfintei 
Treimi, dogmă fundamentală a Bisericii, în care îşi au temelia cea mai puternică 
hristologia, antropologia, soteriologia, eclesiologia, pneumatologie şi spiritualitatea 
autentic ortodoxe“. Din opera sa vastă rezultă că învățătura despre Sfânta Treime 
este un specific al credinţei ortodoxe şi trebuie corect înțeleasă şi trăită de către 
omul răscumpărat. Treimea nu e făcută, ci este veşnică, în Treime este o singură 
dumnezeire şi Sfânta Treime are o singură slavă: „7reimea este creatoare şi 
făcătoare (...). Căci dacă acum dumnezeirea în Treime e desăvârşită şi aceasta 
întemeiază adevărata şi singura credinţă în Dumnezeu, iar în Acesta stau binele şi 
adevărul, acest bine şi adevăr trebuie să fie aşa pururea, ca să se producă binele şi 
adevărul şi să alcătuiască prin adaosuri plenitutinea dumnezeirii”“”. 

Omul este chip şi asemănare a lui Dumnezeu Cel în Treime, creat spre 
îndumnezeirea în har — în gândirea Sfântului Atanasie — iar omul ca ființă spirituală 
în trup este coroana întregii creații, tocmai prin faptul că este creat după chipul şi 
asemănarea Fiului lui Dumnezeu, care, la rândul Său, este „după Chipul” Tatălui 
ceresc, „Făcătorul şi Împăratul tuturor, Care este mai presus de toată ființa şi 
gândirea omenească...”. În starea primordială, protopărinţii Îl contemplau necontenit 
pe Dumnezeu cel în Treime, „indulcindu-se de vederea Acestuia şi înnoindu-se 
prin dorul de EI". Deoarece curăţenia sufletului este în stare să odihnească în sine 
pe Dumnezeu, precum zice Domnul: „Fericiți cei curați cu inima, căci aceia vor 
vedea pe Dumnezeu” (Matei, 5: 8). 

Urmarea catastrofală a căderii în păcatul strămoşesc a protopărinților Adam 
şi Eva a fost salvată prin Logosul întrupat coborât printre oameni pentru a mântui 
omenirea. 


6 Pr. prof. dr. I. G. Coman, Aspecte soteriologice ale doctrinei Sfântului Atanasie cel Mare, în 
„Studii Teologice”, anul XXV, nr. 7-8, 1973, p. 466. 

66 Pr, dr. Gheorghe Sima, Îndumnezeirea omului după învăţătura Sfântului Atanasie cel Mare, 
în: „Studii Teologice”, seria a II-a, anul XLII, nr. 4, 1990, p. 16. 

S Ibidem. 

4 Ibidem, p. 17. 

Sfântul Atanasie prezintă ideea că fără a urma viața Logosului întrupat, nu se 
poate desăvâşi starea ființei umane, şi, în consecință, omul nu poate ajunge la ținta 
ultimă a vieții sale, îndumnezeirea. Pentru a dezvolta această idee în toată pro- 
funzimea ei, Sfântul Atanasie citează rugăciunea de la Joan, 17: 11 şi 17, 20: 37. 
De repetate ori Sfântul Părinte vorbeşte despre faptul că atât în ceea ce priveşte 
viața de aici, dar şi în cea de dincolo a credinciosului creştin, puterea lui susținătoare 
este Logosul şi de aceea creştinul poate să rămână în comuniune cu Hristos, fiindcă 
Hristos rămâne, pentru starea desăvârşită a creştinului, eternul izvor al vieţii. Din 
iubirea, bunătatea şi adevărul revelat de Logosul întrupat se hrănesc nu numai cei 
desăvârşiţi, ci toţi cei care sunt însetați după mântuire“. Este exprimat astfel de 
către Sfântul Atanasie adevărul fundamental că Logosul întrupat îndumnezeieşte pe 
oameni, întrucât se extinde în chip tainic în ei absorbindu-i în Sine şi întrucât îi 
asimilează în omenitatea Sa înviată”. 

Tot ceea ce Dumnezeu Tatăl face şi dă, dăinuieşte prin Fiul; dar, întrucât este 
Fiul Omului, se zice despre El că a primit în chip omenesc cele ce însuşi dă, 
deorece trupul este al Său şi este capabil în natura Sa să primească harul, fiind 
înălțat prin faptul îndumnezeirii. Pentru că s-a făcut om, trupul omenesc s-a sfințit: 
„În timp ce El primea Duhul, ne-a făcut şi pe noi vrednici de a-l primi”. Faptul că 
Logosul întrupat este propriul şi adevăratul cuvânt al Tatălui, garantează înfierea şi 
îndumnezeirea omului. Unirea ființei umane cu Dumnezeu se realizează prin 
Hristos pentru că Hristos a strâns la un loc natura umană şi a unit-o cu Dumnezeu. 
Aceasta este o idee esenţială ce străbate ca un fir roşu întreaga hristologie a 
Sfântului Atanasie. „Omul este într-devăr o fiinţă pământească şi cerească, însă nu 
prin deofiinţime cu Dumnezeu ci prin har” 

Toţi oamenii sunt îndumnezeiţi prin cuvântul lui Dumnezeu fiind părtaşi în 
trupul Său la moştenirea vieţii veşnice. Îndumnezeirea omului, după Sfântul Atanasie, 
este inseparabil legată de cunoaşterea şi descoperirea Cuvântului. 


4. COMPLEMENTARITATEA ELENISM - CREȘTINISM 


Doctrina evanghelică este mult mai cuprinzătoare cu privire la natura umană 
în acțiune, deoarece sesizează nu numai legătura dintre bine-frumos-adevăr şi 
roadele lor bune în faptele umane, ci şi conexiunea necesară dintre rău—întuneric— 
minciună şi consecinţele lor asupra soartei individului uman pe calea mântuirii, în 
contextul unei libertăţi absolute de alegere formulate ca disjuncţie exclusivă: 


© Pr. prof. I. G. Coman, Persoana Logosului lisus Hristos în lumina primelor patru secole 
patristice, în: „Studii Teologice”, anul XXVI, nr. 9-10, 1974, p. 669. 

70 Pr. prof. D. Stăniloae, Învățătura Sfântului Atanasie despre mântuire, în: „Studii Teologice”, 
anul XXV, nr. 5-6, 1973, p. 328. 

71 Pr. dr. Gheorghe Sima, op. cit., p. 20. 

„Nimeni nu poate sluji la doi stăpâni. Căci, sau va uri pe unul şi va iubi pe celălalt, 
sau de unul se va lipi şi pe celălalt îl va dispreţui; nu puteți sluji şi lui Dumnezeu şi 
lui Mamona” (Matei, 6: 24). Parabola pomului care se cunoaşte după roade, iar 
omul după fapte, ilustrează în mod desăvârşit alegoria platonică a lui Hercule la 
răscruce de drumuri, pus să aleagă între calea virtuţii şi calea desfrânării: „orice 
pom bun face roade bune, dar pomul rău face roade rele. Pomul bun nu poate face 
roade rele, nici pomul rău nu poate face roade bune. Aşa că după roadele lor îi 
veţi cunoaşte” (Matei, 1: 17—20). Modelul hristic de cunoaştere şi slujire a binelui 
(Dumnezeu) a fost ulterior preluat, comentat şi dezvoltat de numeroşi filosofi, 
dintre care Immanuel Kant a dat cea mai celebră întemeiere în Prefaţa la ediţia a 
Il-a a monumentalei sale Kritik der reinen Vernunft (1787). Subtilitatea cuvântului 
evanghelic constă şi în faptul că distinge între „frumos” cu sensul de „bun”, şi 
„stricat” cu sensul de „rău” când se referă la pom şi rodul lui — respectiv: „tò 6Ev5pov 
KOAOV kal TOV Kapròv 0VTOD KOAOV” şi „TO ðévõpov GUNPOv Kal TÒV KApTÒV 
aùtoð canpóv”; de asemenea, textul revelat utilizează în mod precis, fără echivoc 
atunci când se referă la ființa umană şi la faptele sale, opoziţia conceptuală „bun” 
(„6 åyaðòc &vBponoc”, „Tod &yovob Onoavpob”, „àyaðá”), respectiv „pervers” 
(„6 novnpos &vBponoc”, „rob novnpob 6ncavpob”, „novnpd”): „Ori rodiți — 
„nowmoare”, ed. Nestle-Aland — ca[tr.n.] pomul frumos (av — ed. Nestle-Aland) 
şi rodul lui frumos, ori faceţi [ca] pomul rău şi rodul lui stricat: căci pomul se 
cunoaşte după rodul lui. lar din prisosul inimii grăieşte gura. Omul bun (ó 
àyaðòc ăvOponoc), din visteria lui cea bună, scoate afară cele bune, pe când, 
omul rău scoate afară cele rele din visteria lui cea rea” (Matei, 12: 33—35). 

A fost nevoie de cuvântul revelat pentru a fi sesizată ambiguitatea frumuseţii. 
Pentru Platon, spiritul uman se întăreşte prin artele frumoase (poezia, muzica, 
sculptura) pe calea spre binele suprem (Dumnezeu). Pentru el, adevărul este 
întotdeauna frumos, dar nu a sesizat că frumuseţea depăşeşte adevărul, aşa cum 
Lucifer, purtătorul de lumină, se transformă în Prinţul Întunericului. Dintre filosofi, 
Plotin neoplatonicul şi-a dat seama că: „Răul este prins în țesătura frumuseții 
asemenea unui rob ale cărui lanţuri de aur îl ascund privirii oamenilor” (Enn. I. 8 — 
ed. Emile Brehier, 1924). De fapt, istoria exemplară a primei ispitiri sugerează că 
bucuria frumosului trece de bine: „Femeia a văzut că pomul era frumos ca hrană 
(„el6ev 1] yov kañòv tò údov sics Bpâow” — Septuaginta, ed. Alfred Rahlfs, 
1935), şi plăcut ochilor („oi &peorăv Toig 6pOaipoic” — Septuaginta, ed. Alfred 
Rahlfs, 1935), şi că pomul era de dorit ca să deschidă mintea cuiva. A luat deci din 
rodul lui şi a mâncat” (Geneza, 3: 6). Frumosul sensibil inundă inteligibilul, trans- 
formându-se într-un vehicul între Bine şi Rău, cu un efect pervers de convertire a 
sufletului uman la un cult idolatru, ce uzurpă cu deplină indiferenţă faţă de Bine şi 
de Adevăr, locul lui Dumnezeu. Fiindcă nu numai Dumnezeu se îmbracă în frumusețe, 
ci şi Diavolul: „Tu erai pecetea desăvărşirii, deplinătatea înțelepciunii şi cununa 

frumuseţii; te aflai în Eden, în grădina lui Dumnezeu, tu erai heruvimul pus ca să 
ocroteşti; te aşezasem pe muntele cel sfânt al lui Dumnezeu. Fost-ai fără prihană 
în căile tale din ziua facerii tale şi până s-a încuibat în tine nelegiuirea. Din 
pricina frumuseţii tale s-a îngâmfat inima ta, şi ţi-ai lepădat înțelepciunea ta în 
schimbul frumuseţii tale” (lezechiel, 28: 12—17). Cuvântul biblic precizează, fără 
nicio umbră de îndoială, raportul dintre bine şi rău, Dumnezeu şi Diavol pe 
domeniul de definiţie al frumosului: „Tu ziceai în inima ta: voi fi ca Cel prea Înalt. 
Cum ai căzut din cer, Luceafăr strălucitor, fiu al zorilor! Cum ai fost doborât la 
pământ, tu, biruitorul neamurilor! Strălucirea ta s-a pogorât şi ea în locuința 
morţilor, cu sunetul alăutelor tale; aşternut de viermi vei avea, şi viermii te vor 
acoperi” (Isaia, 14: 11-14). 

Platon, însă, reabilitează virtuțile multiple şi trecătoare, „fantome ale fericirii””. 
Iubirea care îl determină pe filosof să abandoneze totul în favoarea binelui şi a 
frumosului, îl constrânge să imite perfecțiunea lor în lumea sensibilă. Cunoscând 
forma (ideea) binelui, filosoful ştie „să utilizeze aşa cum trebuie” bunurile aparente 
şi să le confere astfel o valoare derivată, nicidecum eternă”. 

Adevărul, binele şi frumosul sunt trei aspecte ale aceleiaşi realități supreme 
din care derivă toate formele. Dar în timp ce copiile obscure mai degrabă ascund 
formele (ideile) decât să le întrupeze, ideea de frumos se oglindește în chipuri atât 
de luminoase, încât orice om de bună-credinţă recunoaşte dincolo de ele modelul 
spre care se îndreaptă în mod spontan. Expresia teologică desăvârşită a doctrinei 
platonice referitoare la raportul dintre bine (Dumnezeu) şi aparențele frumoase se 
regăseşte în parabola evanghelică a luminii: „Voi sunteți lumina lumii. Şi oamenii 
nu aprind lumina ca să o pună sub obroc, ci o pun în sfeşnic, şi luminează tuturor 
celor din casă. Tot aşa să lumineze şi lumina voastră înaintea oamenilor, ca ei să 
vadă faptele voastre bune, şi să slăvească pe Tatăl vostru, care este în ceruri” 
(Matei, 5: 14—16). 

În experienţa iubirii — expozeul lui Platon detaliază — binele este perceput de 
către suflet, căruia i se revelează în mod necesar şi dovedeşte că binele, pe care 
orice suflet îl urmăreşte, depăşeşte binele comun. Însă fără elanul Erosului, doctrina 
formelor ar rămâne o simplă teorie. Fără realitatea şi revelaţia formelor, Erosul, 
alterat, rămâne deposedat de orice obiect şi intenție”. 

După filosofie, teologia, ajungând la forme şi prin forme la bine, atinge 
obiectul care este în întregime adevărat, bun şi frumos. Strădanie a unui om şi nu a 
unui suflet neîntrupat, teologia este — la Platon — totodată cunoaştere şi acţiune, fără 
să depindă de vreo dispoziţie privilegiată spre analiză şi disociere în idee, a existenţei 


7? Platon, Republica, V, 475 b—c; VI, 490 a-b; Banchetul, 209 a; Euthydem, 290 c. 
“3 Platon, Phaidros, 250 b. 
14 Platon, Republica, VI, 505 e. 

de normă. Teologia este în mod esenţial supunere eliberatoare faţă de o realitate şi 
o voință de sus. Aşa cum iubirea autentică nu-şi creează obiectul, nici aspirațiile 
umane nu întemeiază formele. „Dumnezeu este măsura tuturor lucrurilor” — 
argumentează Platon — iar binele produce adevărul şi facultatea de cunoaştere“. 
Formele (ideile) nu datorează nimic entuziasmului sau sentimentului religios, şi 
nici nu sunt „idealul” făurit de om. Realităţile divine se lasă contemplate, deoarece 
ele există chiar dacă n-ar exista niciun suflet să le perceapă. 


Ja Platon, Legile, IV, 716 c. 
76 Platon, Republica, VI, sqq., VII, 533b-c; Gorgias, 481c; Phaidros, 99 e sqq. 


RAȚIONALISMUL TEOLOGIC. HOBBES ŞI SPINOZA 


GABRIELA TĂNĂSESCU 


Exegeza ultimelor decenii a reconsiderat în măsură însemnată ponderea 
diferitelor influenţe ideatice şi metodologice exercitate asupra filosofiei lui Spinoza. 
„Raționalismul inveterat” al lui Spinoza a rămas doar parţial atribuit descendenței 
carteziene, o sursă importantă de inspiraţie a lui fiind identificată în tentativele 
occidentale deiste şi panteiste de renovare teologică, precum cele datorate lui Jean 
Bodin, Giordano Bruno, Pierre Gassendi, în cele de factură marrano reprezentate 
de Uriel da Costa şi Isaac de La Peyrere şi, deopotrivă, în „direcţiile intelectualiste” 
ale misticismului şi raționalismului evreiesc. Dintre perspectivele reformatoare şi 
radical critice asupra religiei şi autorităţii textelor biblice din spațiul occidental care 
l-au influenţat pe Spinoza este tot mai stăruitor reliefată cea a „empiristului” 
Hobbes, autorul unei concepţii pozitiviste asupra religiei şi a principiilor raționaliste — 
«contractualiste» — de întemeiere a societăţii politice. Cele ce urmează reprezintă 
încercarea de argumentare a unor pregnante afinități între raționalismul teologic al 
lui Spinoza şi „teologia negativă” a lui Hobbes, filosofia lui laică de inspiraţie 


ssl 


epicureică şi raționarea metodică considerată consonantă „adevăratei filosofii” . 


HOBBES ŞI SPINOZA - INFLUENȚĂ ŞI AFINITATE 


Într-un plan cuprinzător de analiză, influența novatoare, chiar „subversivă”, a 
gândirii lui Hobbes, situabilă în descendența „marilor atomişti”, poate fi examinată 
în domeniile majore ale reflecției filosofico-politice spinoziene: (I) raționalismul 
teologic şi tema separaţiei radicale între filosofie şi teologie, (II) categoriile 
metafizice, teoria cunoaşterii şi definirea libertăţii umane, (III) „problema politică” 
şi tema puterii legitime şi a relaţiei dintre religie, puterea de stat şi libertatea 
individuală. În cele ce urmează mă voi referi la primul domeniu, problema cunoașterii 
şi cea a construcţiei societăţii politice şi autorității suverane, proeminente în 
gândirea lui Hobbes, necesitând o tratare aparte. 

Teza care rezumă de o manieră categorică influența lui Hobbes asupra 
gândirii spinoziene este că lui Hobbes şi perspectivei republicane olandeze de 
inspirație hobbesiană — prezentă îndeosebi în scrierile lui Lambert van Velthuysen 
şi fraţilor Pieter De la Court şi Johan De la Court — le datorează Spinoza 


! M-am referit la semnificaţia lui Hobbes pentru parcursul raționalismului secolului al XVII-lea şi 
pentru contextul intelectual favorabil gândirii lui Spinoza în cartea mea Spinoza — rațiune şi libertate. 
Libertatem philosophandi, Bucureşti, Editura Institutului de Ştiinţe Politice şi Relaţii Internaţionale, 
2010, p. 60-68. 

principalele linii de analiză desfăşurate în Tratatul teologico-politic?, în prelungirea 
şi prin rafinarea unui model raționalist de interpretare a Bibliei, a unei atitudini 
pozitiviste față de religie şi a unui limbaj logic adecvat susținerii „aserțiunilor 
universal adevărate”. Asumpţia mea urmează o teza mai puțin radicală, anume că 
lucrările De cive şi Leviathan“ au constituit pentru Spinoza o substanţială încurajare 
într-un demers prin care, de fapt, a reuşit să-l depăşească „în îndrăzneală” pe 
autorul lor, etichetat drept „ateu”5. Două sunt temeiurile atenuării tezei, susţinute 


? Vezi Noel Malcolm, „Hobbes and Spinoza” (1991), în vol. Aspects of Hobbes, Oxford, New 
York, Oxford University Press, 2002, p. 47. 

* În lista bibliotecii lui Spinoza figurează doar Elementa Philosophica seu politica de cive, id 
est de vita civili et politica prudenter instituenda (Paris, 1642) [9, in duodecimo, în A. J. Servaas van 
Rooijen, Inventaire des Livres Formant la Bibliothèque de Benedict Spinoza, Paris, La Haye, 1888, 
http://www.archiveorg/details/inventaire], Elementorum philosophiae sectio tertia de Cive în diviziunile 
tripartite ale Elementa philosophiae. Lucrarea De cive (1642, în latină; 1951, în engleză, sub titlul 
Philosophical Rudiments Concerning Government and Society), care conţine multe argumente 
preluate şi dezvoltate în Leviathan, prezintă practic în cele trei capitole — „Of Liberty”, „Of 
Dominion”, „Of Religion” — nu doar temele fundamentale ale contractualismului şi ale absolutismului 
monarhic: „starea omului fără societatea civilă”, „dreptul naturii privind contractele”, „cauzele şi 
începuturile guvernării civile”, „dreptul celui care are puterea supremă în stat”, „dreptul stăpânului 
asupra supuşilor”, „dreptul părinților asupra copiilor şi guvernarea ereditară” — care apar şi în The 
Second Treatise of Government (1689) a lui John Locke —, ci şi comparaţia între cele trei tipuri de 
guvernământ: democraţie, aristocrație, monarhie — care l-a preocupat şi pe Spinoza în Tractatus 
politicus —, dar şi consideraţii asupra religiei şi teologiei şi asupra relaţiei între puterea temporală şi 
puterea spirituală: „despre împărăția lui Dumnezeu, prin natura lucrurilor”, „despre împărăţia lui 
Dumnezeu sub vechea convenție [jurământ]”, „despre împărăția lui Dumnezeu prin noua convenţie”, 
„despre acele lucruri necesare pentru intrarea noastră în Împărăția Cerurilor”. 

4 Comparativ cu De cive, Leviathan cuprinde patru părți — „Of Man”, „Of Commonwealth”, 
„Of a Christian Commonwealth”, „Of the Kingdom of Darkness” —, primele două consacrate definirii 
structurilor legale şi constituționale menite să suţină puterea suverană într-un corp politic sigur şi 
paşnic, celelalte două „politicii creştine”, „numărului, vechimii, scopului, autorităţii şi interpretării 
Cărţilor Sfintei Scripturi”, „semnificației spiritului, îngerului şi inspiraţiei în Cărţile Sfintei Scripturi”, 
„semnificației Sfintelor Sacramente” etc. Deşi nu figurează în lista bibliotecii lui, Leviathan a fost 
probabil consultată de Spinoza, care fie a „avut încă timp” — înainte de publicarea Tratatului teologico- 
politic — să beneficieze de traducerea sa latină (în 1668, într-un volum care cuprindea şi alte scrieri ale 
lui Hobbes), fie a avut acces la o traducere în olandeză realizată între anii 1665 şi 1667 de unul dintre 
prietenii săi. Vezi în acest sens Noel Malcolm, „Hobbes and Spinoza” (1991), op. cit., p. 47, care reia 
argumentul expus de C. V. Schoneveld în /ntertraffic of the Mind: Studies in Seventeenth-Century 
Anglo-Dutch Translation with a Checklist of Books Translated from English into Dutch, 1600-1700, 
Leiden, 1983, p. 8, 40. Argumentul apare şi la Edwin Curley, “IZ Durst Not Write So Boldly’ or How 
to Read Hobbes Theologico-Political Treatise”, http://umich.edu/emcurley/spinoza. 

5 În această privință trebuie specificat că mulţi dintre comentatorii importanţi ai lui Hobbes au 
reiterat dificultatea determinării gradului său de heterodoxie, de teism sau de ateism. Până în secolul 
al XIX-lea a fost considerat ateu de mulți filosofi şi teologi, în prezent este apreciat de anumiţi istorici 
ca precursor al filosofiei neokantiene a religiei [vezi Leo Strauss, „Persecution and the Art of 
Writing”, în vol. Persecution and the Art of Writing, Chicago & London, The University of Chicago 
Press, 1988, p. 27-28]. Hobbes însă a căutat să atenueze, dacă nu să infirme, suspiciunile de erezie. În 
acest sens, în ediţia latină a Leviathan-ului din 1668 a publicat un Appendix menit să infirme 
învinuirea de erezie („ateism, blasfemie şi profanare”) pentru care The High Court of Commission 
instituită de House of Commons era împuternicită „să primească informaţii”. Appendix-ul specifica că, 
în principiu, erezia ar fi putut apărea din faptul negării Crezului niceean, dar că Leviathan nu a produs 

încă de Leibniz, că Hobbes, în „„monstruoasa carte” Leviathan, „a fundamentat” 
„calea” pe care a urmat-o Spinoza — „sădind seminţele unei deosebit de inteligente 
critici pe care acest om îndrăzneţ (homo audax) a făcut-o Sfintei Scripturi”. Pe de 
o parte, există mărturia că elaborarea Tratatului teologico-politic (TTP) începuse în 
1665”, cu cel puţin doi ani înaintea publicării Leviathan-ului într-o limbă în care 
Spinoza putea să parcurgă lucrarea lui Hobbes. Pe de altă parte, există mărturia că 
„multe lucruri”, „multe teme” care au apărut în TTP fuseseră cuprinse în Apologia 
pe care Spinoza o scrisese „înainte de ieşirea din Sinagogă”*, în 1656. De altfel, 
cred că teza cristalizării unei poziţii raționaliste spinoziene în privinţa interpretării 
Bibliei şi a raportării la teologie înainte de „întâlnirea” cu Leviathan este sustenabilă, 


o astfel de negare. Totuşi, perceperea sa ca ateist a avut repercusiuni atât în privința interdicției de 
publicare a lucrărilor de factură morală şi antropologică, cât şi a relaţiilor sale cu membri ai London 
Royal Society. Dorinţa arzătoare a lui Hobbes de a deveni membru al distinsei societăți nu s-a 
materializat niciodată, cel mai probabil din cauza reputației ideilor sale politice şi religioase. Aidoma 
lui Hobbes, Spinoza a încercat să se pună la adăpost de orice învinuire precizând în ultimul alineat al 
Tratatului teologico-politic [şi într-o formă aproape identică în ultimul aliniat al Prefeţei]: „Mai 
rămâne să atrag cât se poate de clar luarea aminte că n-am scris în el nimic din ceea ce n-aş supune 
din toată inima examenului şi judecății puterilor supreme ale patriei mele...”. În ciuda acestei 
precizări, a considerat, cu îndreptăţire, primejdioasă semnarea lucrării la prima ei apariţie în 1670, 
mai apoi a asumat-o cu inițialele B.D.S., care vor apărea şi la Opera Posthuma. Filosofia şi analiză 
biblică heterodoxă a 77P i-au atras însă lui Spinoza cele mai aprige învinuiri de ateism, înscrierea 
tuturor lucrărilor lui în Index Librorum Prohibitorum, ca şi interzicerea TTP de autorităţile seculare 
ale Provinciilor olandeze, alături de Levithan-ul lui Hobbes şi de Philosophia Sacrae Scripturae 
Interpres a lui Lodewijk Meyer. De asemenea, lucrarea lui Leibniz, 7heodicee, nu avea indicat 
numele autorului la publicarea ei în 1710 în franceză. 

€ „29. Leibniz an Jakob Thomasius, 23. September (3. Okt.) 1670”, Gottfried Wilhelm Leibniz, 
Sämtliche Schriften und Briefe. Reihe 2. Philosophischer Briefwechsel. 1663 — 1685, Erster Band, ed. 
Akademie der Wissenschaften, Berlin, Akademie Verlag, 1923, p. 66. A se vedea şi Edwin Curley, 
"Homo Audax: Leibniz, Oldenburg and the TTP”, Studia leibnitiana Supplementa: Leibniz” Aus- 
einandersetzung mit Vorgängern und Zeitgenossen, ed. by Ingrid Marchewitz & Albert Heinekamp, 
Stuttgart, Franz Steiner Verlag, 1990, p. 278-279. 

7 Aşa cum rezultă din Scrisoarea XIII A, Oldenburg to Spinoza, September 1665, conform 
numerotaţiei din SPINOZA ’S CORRESPONDENCE (abridged) în vol. Benedict de Spinoza, On the 
Improvement of Understanding. Ethics. Correpondence, vol. 2, translated from the Latin, with an 
Introduction by R.H.M. Elwes, New York, Dover Publications, Inc., 1955 (republicarea nemodificată 
a ediţiei originare a celor două volume Works of Spinoza, London, George Bell and Son, 1883) (În 
numerotaţia ediţiei Abraham Wolf, Letter XXIX, To the very illustrious Mr. B. D. S., from Henry 
Oldenburg). 

8 Pierre Bayle, Dictionnaire historique et critique, Volume 4, p. 255, The ARTFL Project, 
http://artfl.atilf.fr/ dictionnaires/BAYLE/. Vezi în acest sens şi Edwin Curley, “7 Durst Not Write So 
Boldly’ or How to Read Hobbes Theologico-Political Treatise”, loc cit. Ca răspuns la decizia de 
„mare «cherem»” — „excluderea” din comunitate în sens fizic şi social, pronunţată în absenţa 
învinuitului de Mahamad-ul comunității evreilor portughezi din Amsterdam, adică de o autoritate 
laică şi nu ecleziasctică, fără ca „judecătorii” să fi semnat actul de acuzare — Spinoza a scris probabil 
Apologia. Scrierea nu s-a păstrat, dar se presupune că prin intermediul ei autorul a încercat să 
respingă învinuirea de „erezie” şi să explice decizia de a părăsi sinagoga. Există un consens amplu 


religiei şi critica biblică. 

dată fiind recunoaşterea sa în „perioada Amsterdam” (a cercului său de discuţii 
filosofice, „coteria filosofică radicală” care mai târziu a format „«secta» spinozistă”) 
drept cel mai redutabil exponent al comentariului şi criticismului biblic şi, 
deopotrivă, recunoaşterea sa drept „unul dintre gânditorii-cheie ai epocii” (de către 
membri unei „reţele de érudits europeni” care l-au inclus pe Spinoza între „savanții 
de nivel înalt” vizitaţi de Oldenburg” în 1661). Vizita lui Oldenburg la Rijnsburg în 
1661 — înainte ca Spinoza să devină cunoscut pentru prima sa lucrare publicată, 
Renati Des Cartes Principia Philosophiae (1663) — reprezenta desigur recunoaşterea 
„rangului său între minţile filosofice de frunte ale timpului” (adică începutul 
„legendei Spinoza” încă înainte de 1661'9). Redactarea lucrărilor De intellectus 
emendatione (1660) şi Tractatus brevis de Deo et homine ejusque felicitate (începând 
din 1661) — cea de a doua focalizată în mare parte asupra temelor care fac obiectul 
Eticii şi cuprinzând formularea lipsită de ambiguitate a celebrei sale teze panteiste!! —, 
certifică faptul că „fundaţia sistemului” lui Spinoza era configurată în perioada 
deosebit de intensă de reflecţie filosofică de după 1656, că la cinci ani după exco- 
municare Etica exista deja, într-o formă nefinisată, „în manuscris”. Ca atare, cred 
că în Leviathan Spinoza a identificat numeroasele afinități cu gândirea lui Hobbes 
şi, deopotrivă, puncte de dezacord, că Leviathan a constituit pentru Spinoza o 
îmbucurătoare confirmare a legitimităţii filosofice a raționalismului său teologic şi 
o importantă încurajare în decizia de a publica TTP. Leviathan reconfirma şi 
dezvolta desigur liniile de conținut din lucrarea pe care Spinoza o avea la dispoziţie, 
De Cive, inclusiv pe cele ce vizau raportul religiei cu „o schemă raţională a 
politicii”, şi, spre deosebire de De Cive, cuprindea (în faimosul capitolul 33) şi „o 
schemă rațională” de interpretare biblică, dar cred că ea a reprezentat pentru 
Spinoza doar un termen major de comparaţie. Există o evidentă similitudine între 
lungimea discuţiei despre Vechiul Testament în Tratatul teologico-politic şi în 
Leviathan şi între concluziile despre profeție, miracole şi autoritatea Scripturii, dar 
trebuie precizat că resortul şi finalitatea acestor analize a fost diferită în cazul celor 


? Viitorul secretar al London Royal Society care, cu ocazia unei călătorii în Ţările de Jos în 
scopul unor „afaceri ştiinţifice”, a consacrat „un număr mare de ore” discuţiilor cu Spinoza. Leibniz 
însuşi, importantul critic al lui Spinoza şi corespondent al lui Oldenburg — uimit şi îngrijorat imediat 
după publicarea TTP —, în corespondența purtată pentru contracararea „acestei cărți intolerabile 
despre libertatea de filosofare”, îşi exprima respectul pentru erudiţia lui Spinoza şi pentru buna sa 
cunoaştere a limbilor semite, ca şi dorința ca respingerea cărții să fie întreprinsă de cineva „egal în 
erudiție cu Spinoza”. 

1 Vezi în acest sens Jonathan I. Israel, Radical Enlightenment: Philosophy and the Making of 
Modernity 1650-1750, Oxford, New York, Oxford University Press, 2001, p. 161-171. 

!! Prin vocea personajului Erasmus, Spinoza pune problema „cauzei imanente a tuturor 
lucrurilor”, a „efectului unei cauze interioare cu care formează un tot” şi care „nu poate pieri atâta 
timp cât durează cauza sa”. [Benoit de Spinoza, Court Traité. Sur Dieu, l’homme et la santé de son 
âme, în vol. Spinoza, Traité de la reforme de 1 'entendement, traduction et notes par Charles Appuhn, 
Paris, GF Flammarion, 1964, p. 60 sqq.] 

doi autori. Hobbes, angajat într-un demers de construire a unei forme „„pur” raționale a 
politicii, a întreprins „legitimare nonreligioasă” a puterii supreme a suveranului 
inclusiv în probleme religioase şi explicarea „schimbării religioase în istorie” prin 
examinarea „canonicității” sau „autenticităţii” Scripturii!?. Demersul lui Spinoza 
s-a originat în distanțarea față de iudaism şi credință şi de tradiţia filosofică 
acceptată”. În cazul lui Spinoza, polemica cu conceptele şi principiile iudaismului 
şi efortul de a „conferi credinţei caracter rațional”, înainte de excomunicare, apoi 
„ruptura iremediabilă care i-a transformat viaţa şi, în final, prin filosofie, întrega 
gândire şi cultură occidentală”, s-a soldat cu transcenderea „limitelor acceptabilităţii 
religiei doctrinare”, a valorilor consacrate ale iudaismului şi cu întoarcerea spre 
studiul naturii umane, spre reflecția filosofică cu caracter universal, cosmopolit, 
raţionalist şi liberal. Dacă Hobbes a căutat soluţia unei „probleme practice” şi a 
țintit la „separarea” politicii de religie, Spinoza a fost preocupat de soluționarea 
unei „probleme intelectuale”, anume „separarea” filosofiei de teologie. 

Caracterul radical liberal al susținerii spinoziene a libertăţii de gândire, de 
conştiinţă, de exprimare, prin „eliberarea filosofiei de teologie”, şi al prevenirii 
excesului de putere politică constituie diferența specifică cea mai pregnantă dintre 
Spinoza şi Hobbes, cum mărturiseşte autorul TTP însuşi". Genul proxim însă, care 
cuprinde cele mai importante afinități între cei doi, cel al raționalismului teologic, 
conține în fapt două tipuri şi sfere specifice de criticism radical. Hobbes, în ciuda 
antitrinitarismului şi „mortalismului” pe care le-a susţinut, ca şi a concluziei lipsei 
de necesitate a religiei în cadrul statului, s-a bucurat însă de o receptare critică mult 
atenuată față de cea care i s-a aplicat lui Spinoza şi al cărei ton „acut” a fost 
imprimat de Leibniz. La apariţia TTP, reacţia lui Hobbes a fost să declare, după 
mărturia biografului său John Aubrey, că „nu ar fi avut curajul să scrie atât de 
îndrăzneţ (obraznic)” precum Spinoza’. Neîndoielnic, Spinoza, aşa cum arăta unul 
dintre interpreţii săi consacraţi, „a încercat să forțeze” limitele disputei specifice 


!2 Vezi Paul Dumouchel, Hobbes & Secularization: Christianity and the Political Problem of 
Religion, “Contagion: Journal of Violence, Mimesis, and Culture”, Volume 2, Spring 1995, p. 52 sq. 

B Vezi Yirmiyahu Yovel, Spinoza and Other Heretics, vol. I.: The Marrano of Reason, 
Princeton, Princeton University Press, 1988, p. 5. 

4 Jonathan I. Israel, op. cit., p. 166. „Ieşirea din sinagogă” a lui Spinoza sau „îndepărtarea de 
poporul lui Israel” a fost considerată ca distrugere de facto a „legăturii ombilicale care îl lega de 
poporul său”. Vezi Samuel Lewis Feuer, Spinoza and the Rise of Liberalism, Beacon Hill Boston, 
Beacon Press, 1959, p. 30. 

15 În Scrisoarea L. (50). Spinoza to Jelles, June 2, 1674, conform numerotaţiei din Spinoza ’s 
Correspondence, ed. cit. 

16 Brief Lives, chiefly of contemporaries, set down by John Aubrey, between the years 1669 
and 1696, ed. from the author’s mss. by Andrew Clark, Oxford: Clarendon Press, 1898, vol. I, p. 357, 
apud Edwin Curley, “*/ Durst Not Write So Boldly’ or How to Read Hobbes Theologico-Political 
Treatise”, loc. cit. 

modernităţii asupra criticii textelor biblice şi a raportării moderne la Revelaţie!. 
Ceea ce se impune a fi adăugat, deşi adaosul nu face mai uşoară apropierea de 
aceste aspecte, este că în multe privințe Hobbes a fost egalul lui Spinoza în 
încercarea de a recurge la religiozitatea filosofică cu prețul imposibil al pierderii 
Transcendenţei. 


TEOLOGIA NEGATIVĂ 


Perspectiva din care Hobbes a realizat interpretarea Bibliei a implicat 
asumpţii materialiste, o „metafilosofie” sau o poziţie ontologică ce a circumscris 
tipul de „realism al unei singure lumi” [cea a universului corporal], în manieră 
epicureică şi, aş adăuga, în mod evident în maniera în care Giordano Bruno a 
preluat epicureismul'$. 

Materialismul teist „uimitor” al lui Hobbes rezultă din transpunerea „cuvintelor 
CORP-SPIRIT” în „limbajul Şcolilor [ca] substanțe corporale şi necorporale” „şi, 
conform acestei accepțiuni..., substanță şi corp semnifică acelaşi lucru; şi de aceea 
substanța necorporală sunt cuvinte care, atunci când sunt puse împreună, se 
distrug unul pe altul, de parcă cineva ar spune corp necorporal”!”. Caracterul 
radical al acestei definiri este relevat de precizarea: „Întrucât universul este agregatul 
tuturor corpurilor, nu există parte reală a sa care nu este de asemenea corp; nici 
vreun lucru, pe drept cuvânt un corp, care nu este de asemenea parte a (acelui 
agregat al tuturor corpurilor) universului. De asemenea, ...varietatea apariţiilor 
[formelor], cu sensul de creaturi vii, se numeşte substanță, ceea ce înseamnă 
subiect al diverselor accidente [modificări]””. Hobbes întăreşte această definire, 
specificând: „Lumea (vreau să spun nu doar pământul, ...ci universul, adică 
întreaga masă a lucrurilor care sunt) este corporală, ceea ce echivalează cu a spune 
corp; şi... în mod consecvent fiecare parte a universului este corp, şi aceea care nu 
este corp nu este parte a universului: şi întrucât universul este totul, acela care nu 
este parte a lui este nimic şi, în mod corespunzător, este niciunde. Nu rezultă de aici 


11 Leo Strauss, „The Dialog between Reason and Revelation. Progress or Return?”, în vol. The 
Rebirth of Classical Political Rationalism. An Introduction to the Thought of Leo Strauss, Essays and 
Lectures by Leo Strauss, Selected and Introduced by Thomas L. Pangle, Chicago and London, The 
University of Chicago Press, 1989, p. 267-268. 

18 De altfel Hobbes, care arăta că „cu fiecare zi apare din ce în ce mai clar că anii şi zilele sunt 
determinate de mişcările pământului”, considera că orice alăturare a oamenilor „la fals” duce la „suprimarea 
adevăratei filosofii”. Desigur, el îl viza pe Bruno când afirma: ,„...oamenii care au presupus în scrierile 
lor asemenea doctrină, pentru a lăsa deschise explicaţiile pro sau contra ei, au fost pedepsiți de 
autoritatea ecleziastică. Dar din ce motiv? Pentru că asemenea opinii sunt contrare adevăratei religii? 
Nu poate fi aşa, dacă ele sunt adevărate”. [Thomas Hobbes, Leviathan, edited with an Introduction by 
J.C.A. Gaskin, Oxford, New York, Oxford University Press, 1996, cap. 46, 42, p. 456.] 

19 Ibidem, cap. 34, 2, p. 261. 

% Ibidem. 

că spiritele sunt nimic: întrucât ele au dimensiuni sunt cu adevărat corpuri...”?!. Pe 
baza argumentului inexistenței entităților necorporale, Hobbes ajunge să susțină că 
raiul şi iadul sunt plasate pe pământ şi, prin aceasta, să contrazică total învățăturile 
Bisericii. 

Metoda pe care o foloseşte Hobbes este cea a „argumentului prin definiție”. 
După Gaskin, ceea ce Hobbes considera a fi o definiție „clară şi acceptată” era o 
„elucidare a cuvântului de definit în aşa fel încât receptorul ei să aibă în minte 
concepţiile [conotaţiile] evocate de numele utilizate în definiție, care sunt similare, 
dar mai clare față de concepția [conotația] pe care a avut-o el inițial asupra numelui 
compus...”. În plus, definiţa trebuia să exprime conotaţia identică a receptorului şi a 
emițătorului şi, mai mult, să tindă la statutul de conotaţie „universal acceptată”. 
Astfel de definiţii erau considerate de Hobbes piese ale unui limbaj logic menit să 
susțină în mod universal adevărul aserţiunilor pe baza cărora puteau fi formulate 
principii filosofice prime, universal acceptate, ca bază a adevăratei filosofii. În 
cadrul ei, geometria reprezenta ramura cunoaşterii care aproxima cel mai bine tipul 
de raţionare consonant adevăratei filosofii. Prin aceasta Hobbes îl valorifica pe 
Descartes” şi îl anunţa pe Spinoza, contribuind la fundamentarea „gândirii metodice”, 
singura în măsură să facă diferenţa dintre filosofie (ştiinţa naturală sau fizica”*) şi 
religie. 


”! Ibidem, cap. 46, 15, p. 447. 

2 J C.A. Gaskin, Introduction la Thomas Hobbes, Leviathan, ed. cit., p. XXIII. 

% În principal teza privind rolul aplicării metodice a criteriului de stabilire a veridicităţii 
cunoaşterii: claritatea, distincția şi evidența verificabilă, a operaţiunilor logice elementare, a geometriei şi 
algebrei ca instrumente raționale inductive, toate ca elemente fundamentale ale noii paradigme de 
cercetare ştiinţifică. 

” Distincte faţă de antropologie sau de politică (philosophia moralis et civilis). O separație 
(sugerată de formularea: „Când natura lucrurilor este incomprehensibilă”) între filosofie sau ştiinţă şi 
religie a fost afirmată explicit în De corpore (1655, în latină; 1656, în traducere engleză): „|Filosofia] 
exclude din ea însăşi teologia, adică ceea ce am numit doctrina despre natura şi atributele Dumnezeului 
etern, necreat, incomprehensibil, şi în care nicio compunere şi nicio divizare nu poate fi stabilită şi 
nicio producere nu poate fi înțeleasă” [În De corpore, I, 8, apud J.C.A. Gaskin, Introduction, în 
Thomas Hobbes, Leviathan, ed. cit., p. XXVII]. De altfel, divizarea tripartită cuprinsă în Elementa 
philosophiae — De cive (Elementorum philosophiae sectio tertia de cive, 1642), De corpore 
(Elementorum philosophiae sectio prima de corpore, 1655), De homine (Elementorum philosophiae 
sectio secunda de homine, 1657) —, anume doctrina despre corp, doctrina omului şi doctrina 
cetățeanului, este mai puțin adecvată, după Leo Strauss, decât „organizarea internă” sau separarea 
doctrinei corpurilor naturale de doctrina corpurilor politice [care împarte De homine în două părți] şi 
care se datorează, pe de o parte, distincției ontologice — prezente în Leviathan — între natură („arta 
prin care Dumnezeu a creat şi conduce lumea”) şi artă („arta omului, ..., care poate face un animal 
artificial... prin artă este creat acel mare LEVIATHAN, numit COMUNITATE sau STAT (în latină 
CIVITAS), care este doar un om artificial...”) [Thomas Hobbes, Leviathan, ed cit., p 7] şi, pe de altă 
parte, distincţiei între metoda demonstraţiei (deducţiei) şi metoda experienţei (umane, a experienţei pe 
care o are fiecare om despre el însuşi). După Strauss, această configurare este susținută de diferența 
dintre scopul ştiinţei naturale (fizica) — fericirea omului [creşterea fără limite a puterii sale asupra 
oamenilor şi asupra lucrurilor] — şi scopul politicii (antropologiei, philosophia moralis et civilis): 
suferința omului. Această diferență de scopuri „cognitive” este fundamentată pe dualitatea scopurilor 

În plan metodic, ştiinţa şi religia „izvorăsc din aceeaşi rădăcină”, adică 
presupun deopotrivă gândirea în termenii cauzelor. Metodicitatea este cea care 
deosebeşte demersurile lor de cercetare a cauzelor fericirii şi nefericirii: „cercetarea 
nemetodică a cauzelor produce religia”, iar cercetarea şi diferenţierea cauzelor 
adevărate de cele doar aparente este proprie filosofiei. După Leo Strauss, o astfel 
de perspectivă asupra opoziției între gândirea metodică şi cea nemetodică a implicat, în 
cazul lui Hobbes, o critică a religiei ca „rezultat subsidiar al analizării şi definirii 
ştiinţei”, iar acest „lucru trebuie accentuat întrucât analiza [hobbesiană] a religiei 
este în multe puncte în armonie cu analiza epicureică a religiei””5. Ca atare, critica 
religiei reprezintă critica asumării unor cauze iluzorii, a divagaţiei, a eşecului de a 
servi fericirii umanităţii, toate ca rezultat al folosirii unor mijloace ineficiente. În 
acest sens critica religiei este identică cu ştiinţa, iar atitudinea ştiinţifică înseamnă 
contrapunerea la atitudinea preoților şi profeților. După Strauss, Hobbes a asumat o 
atitudine pozitivistă față de religie, adică o „analiză a religiei [în care] explicarea 
religiei în termenii naturii umane este complementul şi apogeul criticii religiei”, o 
critică care continuă „originalitatea arhetipală, mărimea şi profunzimea integrală, 
care caracterizează critica în cazul lui Epicur şi Lucreţius””€. 

Ceea ce cu referire la Hobbes s-a numit „teologie negativă” reprezintă 
interpretarea Scripturii — îndeosebi a modului în care „Dumnezeu a vorbit 
profeților” — într-o manieră atât de „adâncit inconfortabilă”%, într-o grilă a concretului 
şi identificabilului, încât cuvintele lui Dumnezeu îşi pierd semnificația”. Ca şi 


legitime ale omului, dualitatea determinanților voinţei: teama de moartea violentă şi urmărirea 
dominației asupra lucrurilor, astfel încât distincţia între cele două părți ale cunoaşterii apare ca o 
„adâncă înrădăcinare în concepția lui Hobbes despre om” iar „renegarea formală a acelei distincții în 
favoarea «progresului [unidimensional] de la cel mai mare grad de generalitate la cel mai mare grad 
de particularitate», pe care Hobbes a preferat-o mai târziu, nu a putut să modifice decât sub aspectul 
externalității întregul filosofiei sale... Fiecăreia dintre aceste două ştiinţe ...îi corespunde o 
semnificaţie caracteristică a «iluziei» sau o pantă caracteristică în critica sa a religiei” [Leo Strauss, 
Spinoza 's Critique of Religion, ed. cit., p. 87-88]. Strauss îi citează în acest sens pe Tönnies şi pe 
Dilthey, care considerau concepţia unei ştiinţe universale ce progresează de la abstract la concret ca 
fiind nu doar idealul ştiinţific al lui Hobbes ci şi al pozitivismului, în general. După Strauss, „dacă 
acest ideal este luat drept călăuză, se ajunge la eşec îndeosebi în privinţa elucidării motivelor esenţiale 
ale criticii religiei” [nota 96, p. 284-285]. 

25 Leo Strauss, „Thomas Hobbes” [în cap. „The Tradition of the Critique of Religion”], în vol. 
Spinoza 's Critique of Religion, ed. cit., p. 90. 

% Ibidem, p. 87. 

21 Sintagmă folosită de J.C.A. Gaskin. 

% J C.A. Gaskin, op. cit., p. XXV. 

29 Se poate spune pe bună dreptate că Dumnezeu are voce şi limbaj, dar nu poate fi spus pe 
bună dreptate că are limbă sau alte organe, ca un om? Profetul David argumentează astfel (Psalmul 
94.9), Să nu vadă cel care face ochii? sau cel care face urechea să nu audă? Dar aceasta se poate 
spune, în mod obişnuit, nu pentru a semnifica natura lui Dumnezeu, ci pentru a semnifica intenția 
noastră de a-l onora. ... Prin urmare suntem în situația de a interpreta spusele lui Dumnezeu către 
oameni în mod nemijlocit, pentru modul (oricare ar fi el) prin care Dumnezeu îi face pe ei să-i 
înțeleagă voința”. [Thomas Hobbes, op. cit., cap. 36, 9, p. 282-283] 

Bruno, Hobbes oferă ca argument cosmologic afirmaţia că Dumnezeu există, ca 
„substanță imaterială” sau ca „spirit necorporal”, dar definirea lui este realizată în 
mod concesiv, minimalist şi în limita „curiozităţii şi a iubirii cunoaşterii cauzelor” 
care „conduc un om... să caute cauza; şi, în continuare, cauza acelei cauze; până 
când inevitabil el trebuie să ajungă, în cele din urmă, la gândul că există o anumită 
cauză, în legătură cu care nu există nicio cauză precedentă, dar care este eternă; pe 
care oamenii o numesc Dumnezeu. Astfel încât este imposibil de făcut orice cercetare 
profundă asupra cauzelor naturale fără a fi înclinat prin aceasta să crezi că există un 
Dumnezeu etern; deşi ei [oamenii] nu pot avea vreo idee în privința naturii 
sale...”*. Afirmațiile privitoare la natura lui Dumnezeu sunt considerate „expunere 
nesemnificativă” (insignificant speech), dar consecventă totuşi surselor scripturale”!. 
În privinţa criticii biblice, Hobbes a susținut că originea Scripturii se impune 
a fi stabilită „în acord cu raţiunea naturală”, aplicând criterii verificabile şi nu 
recurgând la autoritatea argumentelor Şcolilor [autorilor consacrați, scolastici cu 
preponderență]. Hobbes a considerat că autoritatea Scripturii nu se întemeiază în ea 
însăşi, că Pentateuhul nu a fost compus de Moise”, ci că atât el cât şi alte părţi ale 
Vechiului Testament reprezintă redactări sau compilări ale unor surse anterioare. 
Hobbes a atribuit scrierea Scripturii în exclusivitate comenzii puterii temporale, 
interesate în menținerea păcii şi încredințată că oamenii obişnuiţi nu au revelații 
supranaturale. Ca urmare, oamenii au fost puşi în situaţia de a recunoaşte ca 
revelate scrierile pretinse de către puterea politică legitimă ca fiind revelate. De 
asemenea, Hobbes a fost sceptic în privința profeţiilor, a miracolelor (dincolo de 
perioada testamentară)”” şi în privinţa calităţii de martir, a argumentat că vrăjitoria 


% Ibidem, cap. 12, 25, p. 70. Cu toate acestea, aşa cum precizează exegeţii operei hobbesiene, 
în ediţia latină din 1668 autorul consideră că am putea cunoaşte cel puţin o trăsătură a lui Dumnezeu, 
anume întinderea. Aceast adaos, coroborat cu specificarea lui Hobbes din Answer to Bishop Bramhall 
(redactat în 1668, publicat în 1682), anume că Dumnezeu este „...cel mai pur, simplu, invizibil spirit 
corporal”, deschide către o afirmare a prezenţei sale în lume. Vezi J.C.A. Gaskin, op. cit., p. XXVI. 

* Ibidem, p. XXVII. 

Cu excepția Cărţii deuteronomice a Legii (Deuteronomul), care a fost pentru evreii de 
dinaintea Răspândirii evreilor singura care a reprezentat Cuvântul lui Dumnezeu. Alte excepţii: 
Psalmii, scrişi în cea mai mare parte de David, Ecleziastul şi Cântarea Cântărilor (în afara titlurilor), 
opera regelui Solomon. După Hobbes, forma cunoscută actualmente a Vechiului Testament a fost 
stabilită după întoarcerea evreilor din captivitatea în Babilon şi înainte de epoca lui Ptolemeus 
Philadelphus, care l-a tradus în greacă. Vezi în acest sens Leo Strauss, op. cit., p. 103—104. 

3 În privința modului ambiguu în care a preferat Hobbes să se exprime asupra unor teme 
biblice de maximă semnificație religioasă, Edwin M. Curley a reliefat circularitatea evidentă prin care 
Hobbes discută problema autenticității miracolelor şi a profeților. „În capitolul despre miracole 
suntem puşi în situaţia de a judeca autenticitatea unui miracol prin autenticitatea doctrinei folosite 
îndeobşte ca sprijin, dar în capitolul despre profeție trebuie să judecăm pretenţia profetului de a fi 
purtătorul de cuvânt al lui Dumnezeu prin performanţele sale în privința miracolelor. Dacă Hobbes a 
fost conştient de această circularitate, nu i-a dat atenţie. Poate că nu a semnalat-o. Probabil, aşa cum 
ar putea sugera Strauss, el a lăsat cititorul să o descopere el însuşi.” [E. Curley, “ ‘I durst not write so 
boldly’ or, How to Read Hobbes's Theological-Political Treatise”, loc. cit.] 

e doar un mit şi Paradisul o iluzie, a situat religia (prin apelul său la teamă, 
îndeosebi) în vecinătatea superstiţiei, a exprimat, în general, un profund anti- 
clericalism şi a accentuat necesitatea subordonării Bisericii față de stat. 

Procedând în manieră carteziană şi respingând interpretările de referință, 
indiferent de natura lor mistică sau alegorică, Hobbes a marcat în istoria interpretării 
textelor biblice momentul trecerii de la paradigmele exegetice tradiționale la cele 
de factură „ştiințifică”, deşi, spre deosebire de Spinoza, preocuparea sa dominantă 
nu a fost ştiinţa biblică ci construcţia politică a statului şi în acest sens „interpretarea sa 
politică a istoriei biblice indică o cale specifică, explicată în măsură suficientă de 
propria concepţie asupra politicului”. Strauss arată în acest sens că Hobbes şi-a 
început Leviathan-ul cu Adam şi Abraham, acordând o atenție specială naturii 
particulare a autorităţii de dinainte de Moise întrucât a încercat să marcheze 
diferența dintre civitas institutiva, afirmată prin contractul social, şi autoritatea 
patriarhală, pe când Spinoza şi-a început Tratatul teologico-politic cu poporul lui 
Israel, problema contractului social ocupând în lucrarea sa un loc mult diminuat. 


TEORIA RAŢIONALĂ A RELIGIEI 


Interpretarea Bibliei prin concluziile demersului cunoaşterii raționale a avut 
ca rol fundamental încercarea de a descifra semnificaţia ei mistică şi morală şi ca 
scop ultimativ legitimarea concepția asupra cunoaşterii — prin „îndreptarea inte- 
lectului” — şi a concepţiei asupra lui Dumnezeu prin cunoaşterea mistică a lui 
Dumnezeu. 

Prin delimitare de „teologia rațională” a lui Lodewijk Meyer şi de teza că 
„doar rațiunea poate stabili natura divină a Bibliei”, Spinoza a elaborat o „teorie a 
religiei”, a creat o nouă ştiinţă a criticii contextualizate a Bibliei, a folosit rațiunea 
ca „instrument analitic, dar nu s-a aşteptat să găsească adevărul încorporat în 
conceptele scripturale”*5. 

Legitimarea unei perspective proprii „asupra întrebuințării rațiunii în explicarea 
Sfintei Scripturi”? a fost făcută de Spinoza printr-un demers de reexaminare a 
Scripturii „în mod nepreconceput şi în spirit liber” şi de adoptare ca „principiu 
hermeneutic”, cum îl numește Leo Strauss", ca „regulă generală” de interpretare, a 
principiului admiterii ca „învăţătură” a Scripturii doar a ceea ce se poate „afla cu 
cea mai mare claritate din ea însăşi”, doar învățătura „desprinsă cât se poate de 


3 Leo Strauss, op. cit., p. 104. 

35 Vezi în acest sens Jonathan I. Israel, Radical Enlightenment. Philosophy and the Making of 
Modernity 1650-1750, ed. cit., p. 201-202. 

% G. W. Leibniz, „Discurs asupra conformităţii credinţei cu rațiunea”, în Eseuri de Teodicee. 
Asupra bunătăţii lui Dumnezeu, a libertăţii omului şi a originii răului, traducerea de Diana Morăraşu 
şi Ingrid Ilinca, laşi, Polirom, 1997, p. 53. 

37 Leo Strauss, „How to Study Spinoza”s Theologico-Political Treatise”, în vol. Persecution 
and the Art of Writing, ed. cit., p. 145. 

lămurit din istoria Scripturii”"5. Introducerea criteriului cunoaşterii sigure, obiective şi 
a raţiunii, ca instrument unic de interpretare a Scripturii, viza tocmai transcenderea 
pietății prin încercarea de a demonstra, de fapt, fragilitatea şi nesiguranța tălmăcirilor 
Revelaţiei, relativitatea şi variabilitatea lor. Obţinerea „cunoaşterii sigure”, a ideilor 
clare şi distincte despre existenţa lui Dumnezeu era motivată de faptul că 
„certitudinea care se năştea în sufletul profeților din semne nu era o certitudine 
matematică (adică o certitudine care să rezulte din necesitatea percepţiei lucrului 
perceput sau văzut), ci numai una morală, şi că semnele nu erau date decât spre a-l 
convinge pe profet... potrivit cu opiniile şi capacitatea [lui]... de aceea semnele 
variau de la profet la profet. Tot astfel varia însăşi Revelația... potrivit cu tempe- 
ramentul fiecărui profet,... cu imaginaţia sa şi cu opiniile lui..."*. Mai mult, 
„reprezentările variau nu numai în ce priveşte felul, ci şi în ce priveşte claritatea 
lor”. Justificarea introducerii certitudinii în interpretarea Bibliei, obținută prin 
„cunoaşterea naturală” [care ajungea la precizia axiomelor, definiţiilor, demonstrațiilor 
matematice], era originea ei, adică „dictarea” ei de „natura lui Dumnezeu... şi de 
hotărârile sale”, chiar dacă cunoaşterea „pe care toţi o numesc dumnezeiască”, 
„cunoaşterea profetică”, „trece dincolo de limitele celei naturale”. 

Metoda de interpretare a Bibliei, „metoda adevărată de a interpreta Scriptura”, 
„sigură” şi „unică”, este, după Spinoza, identică metodei de interpretare a naturii, 
astfel încât, după modelul inferării definiţiilor lucrurilor naturale din datele oferite 
de „istoria naturală”, autorul TTP a încercat „alcătuirea unei istorii fidele” a 
Scripturii din care să fie dedusă „în mod logic şi corect intenția autorilor 
Scripturii” şi definițiile lucrurilor despre care vorbeşte Scriptura. După Spinoza, 
istoria Scripturii trebuia să conțină, în primul rând, natura şi proprietățile limbii în 
care au fost scrise Cărţile Scripturii şi pe care o vorbeau autorii lor, pentru a cerceta 
toate sensurile pe care le poate primi în limbajul obişnuit fiecare fel de vorbire în 
parte. Întrucât atât Vechiul Testament cât şi Noul Testament au fost scrise de evrei, 
se impune cunoaşterea istoriei limbii ebraice. Spinoza a ţinut să precizeze importanța 
tradiției „nefalsificate” a iudeilor în privința „înţelesului cuvintelor în limba 
ebraică” şi importanța cunoaşterii exacte a limbii ebraice pentru cunoaşterea 
deplină şi sigură a Sfintei Scripturi. 

În privinţa metodei sale, Spinoza considera că „darurile naturale” — mintea, 
senzațiile, conştiinţa — şi „cunoaşterea naturală”, comună tuturor oamenilor, nu 
sunt „cu nimic mai prejos decât cunoaşterea profetică”. El asuma prin „metoda 


proprie” un studiu aplicat prin date istorice, lingvistice şi biografice menit să 


38 Spinoza, Tratatul teologico-politic, traducere, studiu introductive şi note de I. Firu, Bucureşti, 
Editura Ştiinţifică, 1960, p. 9; VII, p. 116. 

% Ibidem, TI, p. 36. 

“9 Ibidem, II, p. 39. 

4l Ibidem, I, p. 16. 

* Ibidem, VII, p. 115. 

8 Ibidem, VII, p. 123-124. 

dezvăluie contradicţiile şi erorile produse fie prin preluări succesive din scrierile 
Apostolilor, fie prin intenţia de a conferi Scripturii autoritate în probleme de natură 
speculativă. În consecință, profețiile, profeţii, „evreii, ca aleşi ai lui Dumnezeu”, 
lex divina, ceremoniile, istoriile biblice, minunile, autenticitatea Pentateuhului şi a 
celorlalte Cărţi ale Vechiului Testament, apostolii şi natura Epistolelor, natura 
Scripturii şi Cuvântul lui Dumnezeu, menirea Scripturii — adică „lucrurile 
spirituale” şi fundamentele credinţei — au fost tratate printr-o grilă „destructurantă” 
şi „demistificatoare” care cuprinde cîteva mari „inferenţe”, să le spunem, dintre 
care, în ordinea a ceea ce ne interesează, o să le amintesc pe cele mai relevante. În 
primul rând, Spinoza formulează argumentul caracterului „indus” al credinței. Din 
el este derivat argumentul că o credință indusă nu determină ataşamentul față de 
„eternitate”, întrucât prin intermediul ei oamenii ajung „să adore Cărțile Scripturii 
mai mult decât însuşi Cuvântul lui Dumnezeu”. Întrucât „Cărţile” pot prezenta 
„trunchiat”, „falsificat” şi „în dezacord cu sine însuşi” Cuvântul lui Dumnezeu, el 
şi legământul veşnic al lui Dumnezeu, „precum şi adevărata religie” trebuie înţelese ca 
fiind „gravate în inimile oamenilor... gravate în chip minunat în conştiinţa 
omenească, şi în această conştiinţă omenească... adevăratul exemplar originar al 
izvodului lui Dumnezeu, pe care El însuşi l-a pecetluit cu pecetea sa, adică cu ideea 
despre sine — imagine a dumnezeirii sale”*. Alte două inferenţe — să le spunem, 
argumentul cognitiv şi argumentul etic — întemeiază teza iubirii intelectuale de 
Dumnezeu, ultimativ înţeleasă ca iubire a semenilor în calitatea lor de părţi ale 
„Totalităţii” — ceea ce semnifică, de fapt, nu doar înţelegerea etică a religiei, ci şi 
transformarea religiei în morală — şi teza „separării” filosofiei de religie. 

Legea divină, „foarte simplă”, se preocupă de „supremul bine” care constă, 
pentru spirit, în perfecțiunea sau „desăvârşirea” intelectului, adică de „partea cea 
mai bună din noi”, prin dobândirea cunoaşterii, a „ideii clare şi distincte despre 
Dumnezeu” şi, prin ea, posibilitatea de a ajunge la adevăr. Întrucât întreaga „cunoaştere 
adevărată” trimite la principiile cauzale prime şi cele mai înalte, ultimativ ea constă 
în „cunoaşterea şi iubirea adevărată a lui Dumnezeu”. Spre deosebire de lex 
humana, care „slujeşte numai la ocrotirea vieţii şi a statului” şi pe care Spinoza îşi 
clădeşte concepţia despre ius civile ca fundamentis Reipublicce, lex divina indică 
„natura binelui suprem” şi relevă concepţia ontologică spinoziană, deplin conturată 
încă înainte de publicarea TTP, în 1670. Prin lex divina, aşa cum o înţelege 
Spinoza, sunt prescrise mijloacele necesare pentru realizarea „desăvârşirii” intelectuale, 
a perfecțiunii, „cunoaşterea şi iubirea adevărată a lui Dumnezeu”, ca „sumă a 
binelui suprem” care procură finalmente beatitudinea. 

„Cunoaşterea lui Dumnezeu” implică, după Spinoza, cunoaşterea a tot ce 
există, „fiindcă fără Dumnezeu nu poate exista nimic şi nu poate fi conceput nimic”. 
Întrucât conceptul de Dumnezeu exprimă „tot ce există în natură”, cunoaşterea 
„mai desăvârşită” a lui Dumnezeu sau a „esenţei” lui Dumnezeu se face printr-o cât 


+ Ibidem, XII, p. 193. 

mai bună cunoaştere a lucrurilor naturale, ceea ce echivalează cu o cunoaştere a 
cauzei tuturor lucrurilor prin cunoaşterea efectului cauzei. După Spinoza, nu numai 
că întreaga noastră cunoaştere — „bunul nostru cel mai de preț” — depinde de 
cunoaşterea lui Dumnezeu şi constă pe-de-a-ntregul în această cunoaştere, dar ea 
contribuie la desăvârşirea omului prin „natura şi desăvârşirea lucrului pe care îl 
iubeşte mai mult decât pe celelalte”, anume prin cunoaşterea intelectuală a lui 
Dumnezeu. Cea mai mare plăcere, beatitudinea şi „scopul ultim al tuturor acţiunilor 
omeneşti” constă în iubirea „existenţei celei mai desăvîrşite”, a lui Dumnezeu, iar 
mijloacele şi „modul chibzuit de viaţă” necesare pentru a atinge acest scop şi, 
implicit, pentru a împlini poruncile legii dumnezeieşti „ţin de etica universală”. În 
măsura în care ideea de Dumnezeu există în noi, mijloacele cerute pentru realizarea 
cunoaşterii şi iubirii intelectuale de Dumnezeu, care pot fi numite şi porunci 
întrucât ele au fost predestinate de însuşi Dumnezeu, sunt reguli de viață care 
trasează anumite tipuri de comportament favorabil atât scopului cognitiv cât şi 
nouă înşine şi celorlalți. Aceste reguli de viaţă sunt principii de acțiune — esenţiale 
pentru o bună comunitate, pentru o organizare socială sănătoasă şi pentru împlinirea 
semenilor noştri ca ființe umane —, sunt concentrate în îndemnul „lubeşte-ţi aproapele 
ca pe tine însuţi”. Porunca iubirii de Dumnezeu — ca iubire acordată „adevăratului 
nostru bine” şi nu din teamă sau speranţă de răsplată —, împreună cu porunca iubirii 
aproapelui dau întregul conţinut al legii divine, singura valabilă în mod universal, 
fără condiţionare temporală, spaţială sau circumstanţială, obligatorie pentru toate 
fiinţele umane, indiferent de credinţa religioasă. Ca mesaj al Scripturii, suprema 
lege morală poate fi dedusă prin rațiunea umană din natura umană. 

Formal, „separarea” filosofiei de teologie propune nereducerea teologiei la 
filosofie. În esență, „separarea” camuflează situarea teologiei în afara criteriilor de 
legitimare logică, de „cunoaştere intelectuală”. „Cunoaşterea intelectuală, adică 
desăvărşită, a lui Dumnezeu” este deplasată de la „lumina supranaturală” [autoritate 
exterioară”], de la religia revelată cuprinsă în Scriptură, la „lumina naturală” 
[„comună tuturor”] şi la „lucrurile naturale”. Apoi, separarea filosofiei de religie 
implică concedarea doar a unei funcţii morale şi sociale teologiei, nu şi recu- 
noaşterea ca funcţie esențială a ei revelarea adevărului despre om, Dumnezeu şi 
lume. În consecință, „separarea” echivalează cu preluarea prerogativelor teologiei 
de către filosofie, întrucât „adevărata teologie este filosofia” sau „adevărata 
teologie” se reduce la „concluziile răsunătoare ale filosofiei şi ştiinţei”?. În plus, în 
TIP demersul argumentării capacităţii filosofiei de a se pronunţa asupra Revelaţiei 
semnifică de facto adoptarea paradigmei de gândire raționalistă care separa net 
interpretarea formală şi „populară” a Scripturii ca document revelat de interpretarea 
„superioară? — ce valorifica elemente introduse de umanişti şi de Reformă, de 
poziţia sola scriptura, Biblia ca unică autoritate religioasă —, dar care se focaliza 
asupra „investigației” istorico-filologice de interpretare. 


45 Jonathan I. Israel, op. cit., p. 208-209. 

Ceea ce a propus Spinoza în Tratatul teologico-politic reprezintă înlocuirea 
modelului dominant de teoretizare a religiei şi a poziţiei sale în raport cu filosofia 
cu unul complet diferit, radical chiar şi în cadrul „noii filosofii”, anume de 
dominație a filosofiei în câmpul gândirii prin identificarea ei cu raţiunea, cu ştiinţa, 
cu o cunoaştere certificată matematic. Practic, prin „separarea” filosofiei de religie 
Spinoza a încheiat etapa în care, după „înfrângerea scolasticii” şi renunțarea la condiția 
filosofiei pusă în serviciul teologiei creştine, preocuparea majoră a gânditorilor 
moderni a fost cea a căii convenabile, rezonabile, de „coexistență” a teologiei cu 
„noua filosofie”, calea care să evite tentaţia de a considera teologia ca o „piedică” 
pentru dezvoltarea liberă a gândirii filosofice. Numeroasele controverse şi conflicte 
teologice ale timpului — cu tot cortegiul lor de implicaţii în planul credinței, al 
societăților, mentalităților, politicii — au solicitat o altă perspectivă generală de 
abordare, o perspectivă dincolo de orice încadrare confesională, ca fundament 
pentru pacea religioasă şi toleranță. Spinoza a conceput acest fundament ca pe o 
perspectivă anticonfesională şi care să transcendă epoca, să aibă valoare durabilă şi 

valabilitate universală, o perspectivă filosofică — în acelaşi timp „speculativă” şi 
„ştiințifică”, separată de religia revelată — de care „depinde soarta întregii religii”. 
Dar, în dorinţa de a obţine autonomia filosofiei şi recunoaşterea raţiunii ca sursă a 
libertăţii de a crede şi de a afirma „propriul adevăr”, în opţiunea pentru cunoaşterea 
clară şi distinctă a „întregului”, după model matematizat al ştiinţei moderne, Spinoza a 
contrazis exigența cercetării continue în privința unui subiect asupra căruia îşi 


afirmase neputinta, asupra căruia îşi suspendase judecata, anume Revelația. 


UN PARADOX: DE LA HETERONOMIE 
LA AUTONOMIE 

Modernitatea se defineşte pe sine într-un mod special vis-à-vis de restul 
istoriei, ca şi de univers. Se defineşte ca fiind o epocă absolută nouă faţă de ceea ce 
a fost, care întreține un anumit raport cu timpul şi cu mediul înconjurător. Omul 
modern şi modernitatea se definesc pe sine ca fiind self-making şi ca autolegislatori, 
timpul fiind privit ca mediul în care apare noul, acesta din urmă fiind ca bun numai 
prin faptul de a fi nou, ceea ce e vechi fiind prin definiţie retrograd, rău, etc. 
Înțelegerea de sine a omului modern pleacă de la o concepţie nouă despre timp şi 
despre locuirea în timp, de la ideea că omul modern este ceva absolut inedit, fără 
precedente, complet diferit şi infinit superior faţă de ceea ce a fost înaintea sa. 
Omul este definit ca un nou mod de a fiinţa, creativ şi făcător de istorie, el fiind 
liber în sens tare, fiind propriul său autor, fiind se/f-making!. Omul este producător 
al istoriei, adică al autocreaţiei, de unde şi basmul vehiculat în modernitate a lui self- 
made man. Sensul acestei sintagme este unul radical, omul crezându-se creator în 
sens tare, considerându-se autooriginator, fără a fi supus soartei sau vreunei 
providenţe sau chiar mersului şi sensului istoriei. Această atitudine este asociată şi 
cu ceea ce a fost numit conceptul negativ al libertăţii, conform căruia a fi liber 
înseamnă a nu fi împiedicat în a-ţi îndeplini ceea ce doreşti, concepţie care priveşte 
orice fel de lege sau morală ca fiind automat constrângeri şi ca fiind exterioare 
libertăţii. Autonomia care a fost scopul vizat de către modernitate devine anomie în 
măsura în care fiecare îşi este sieşi lege, iar rolul statului şi al societății nu mai 
constă în a furniza un conţinut pozitiv legii, ci doar de a regla spaţiul de joc dintre 
sferele în care fiecare monadă umană crede că îşi impune legea sa proprie”. Societatea, 
omul sunt redefinite de către această nouă antropologie, în care ceea ce contează 
este doar afirmarea diferenţei şi a particularului, a urmăririi stricte a scopurilor, 
intereselor, pasiunilor şi plăcerilor proprii fără a lua în calcul latura colectivă a 
societăţii şi chiar împotriva acesteia”. Democraţia se înţelege în contemporaneitate 
drept ceea ce se opune oricând integrării voinţei individuale în voința generală şi 
care garantează că nu are loc o astfel de integrare, deşi voința generală a fost 
considerată locul unde s-a crezut că se găseşte spiritul egalității. Democraţia apare 
acum ca ceea ce se opune situării individului în punctul de vedere al colectivului. 

Cum s-a ajuns aici? Răspunsul este paradoxal. Este vorba de o revoluţie 
religioasă, conform gânditorului francez Marcel Gauchet, sau este vorba de 


! Michael Allen Gillespie, The Theological Origins of Modernity, Chicago, Chicago University 
Press, 2008, p. 2. 

? Marcel Gauchet, Ieşirea din religie, traducere Mona Antohi, Bucureşti, Humanitas, 2006, p. 12. 

3 Ibidem, p. 70. 

teologia nominalist-voluntaristă care a distrus cadrul teologic-filosofic medieval, 
care sintetiza gândirea creştină cu filosofică antică. Concepţia lui Gauchet pune în 
evidenţă cadrele generale ale religiei zeului transcendent şi separat de lume, 
viziune religioasă care duce paradoxal la ruperea lumii de aici de cea de dincolo“, 
iar concepţia lui Gillespie pune în evidenţă, concret, cum, dintr-o încercare de a 
purifica creştinismul, s-a ajuns la concepţia modernă despre lume, dar şi la nihilism, 
care, chiar dacă Gillespie nu le identifică, sunt foarte strâns legate una de alta. 

Ce înseamnă ieşirea din religie? Ea înseamnă, într-o primă instanţă, faptul că 
religia şi sacrul îşi pierd rolul ordonator şi configurator al societăţii, al instituțiilor, 
al spiritului uman şi că principiile de organizare ale ființării-laolaltă provin de la 
oameni, din gândirea şi voinţa lor, iar societatea ca şi acțiunile omului încetează să 
mai reflecte vreo ordine cosmică, extraumană care impune îndatoriri şi selectează 
anumite moduri de comportament în detrimentul altora, etc. Ieşirea din religie nu 
semnifică dispariția fizică a religiei sau religiilor, ci faptul că ele nu mai definesc 
spațiul public, că nu mai organizează şi gestionează ființarea-laolaltă a omului în 
fiinţă, ca şi relaţia acestuia cu semenii, cu cosmosul. Ea nu mai structurează viața 
materială, socială şi psihică a persoanelor şi a societății. Mai există remanențe ale 
acestei epoci, convingeri, sisteme de convingeri, dar modul de a acţiona şi de a se 
raporta la lume este opusul celui prescris de către religie în radicalitatea ei, adică în 
negarea schimbării şi în negarea capacităţii umane de a schimba lumea, prin 
supunerea la dominarea acţiunilor umane şi la configurarea lor conform modelelor 
date de strămoşii/divinităţile mitice, care se găsesc mereu în trecut. Faptul că există 
biserici, temple, că lumea merge la biserică sau se închină nu este relevant în 
această privință, şi nu este relevant chiar dacă Dumnezeu există şi a prescris omului 
anumite îndatoriri şi o anumită cale. Ceea ce contează este — şi aici ne confruntăm 
cu un paradox — logica acţiunii colectivităţilor, a societăților umane, logică ce 
devine individualistă. Ceea ce a fost afectat, negat, inversat este ceea ce e numit de 
filosoful francez „logica conservatoare a integrării în ființă şi a solidarităţii cu datul 
natural/cultural”. Dispare credinţa în necesitatea legăturilor ordinii ierarhice, 
convingerea că există ierarhii naturale, ca şi constrângerile care fac posibilă 
conceperea şi perceperea lumii ca fiind peste tot unită şi în armonie cu originea sa. 
Cadrul uman şi social este complet recompus, ca şi relaţia dintre societate şi sacru, 
dintre societate şi credincios, dintre credincios şi organizarea religioasă 
instituțională. "Țesătura ce unea versantul subiectiv şi cel obiectiv-social al credinței 
se destramă, refacerea acesteia ieşind din discuţie. Conceperea divinului sub formă 
personală şi transcendentă, ca ceva complet diferit şi separat de lume şi la care 
putem avea acces pe cale interioară, a dus la desolidarizarea definitivă a polului 
personal de cel instituţional al credinţei”. Astfel a fost scurtcircuitat tot aparatul de 
mediere dintre om şi sacru, care încerca, împotriva a ceea ce era vizibil în faptul 


4 Marcel Gauchet, Dezvrăjirea lumii. O istorie politică a religiei, trad. Vasile Tonoiu, Editura 
Ştiinţifică, 1995. 
5 Gauchet, op. cit., p. 143. 

Întrupării, să menţină unitatea ierarhică ce definea tocmai religia în sensul ei arhaic. 
Alteritatea, sacrul se dovedeşte a fi neutru din punctul de vedere al organizării sociale, 
el reapărând sub altă formă în organizarea socială modernă, chiar sub hainele în 
care se manifestă organizarea propriu-zis politică a societăţii. Această transformare 
are la bază inversarea a ceea ce Gauchet a numit pasiunea pentru imuabil, forța de 
negare a istoriei şi a schimbării, care este esenţa însăşi a religiei şi este cel mai mai 
bine ilustrată în cadrul religiilor arhaice şi a miturilor, în care trecutul fondator este 
atotputernic şi unde orice act, orice faptă a omului trebuie să se conformeze 
gesturilor primordiale ale strămoşilor efectuate în illo tempore. Există o separare 
față de fundament, dar şi o unitate cosmo-biologică a întregii existenţe, integrând 
omul şi natura, o ierarhie care străbate toate lucrurile şi fiinţele, ca şi o lege care 
trebuie urmată fără abatere şi fără inovaţii. Confruntarea este înlocuită cu 
apartenenţa. În acest caz, principiul generator al lumii şi al societăţii este complet 
exterior acesteia, acțiunile omului afirmând neîncetat dependenţa radicală a omului 
față de acest principiu fondator, în acelaşi timp fiind afirmată şi intangibilitatea 
perenă a ordinii ce menţine totul laolaltă. Inclusiv ordinea muncii este determinată 
de către prescripţiile provenite de la eroii mitici fondatori şi nu permite inovaţia. 

Limbajul în care este formulată această viziune asupra lumii este cel al 
deposedării şi al datoriei, orice posibilă inovaţie fiind văzută tot ca operă a unui 
erou fondator, ea este aşadar redusă tot la dimensiunea trecutului fondator, fiindu-i 
răpită tocmai istoricitatea şi noutatea. Religia, în forma ei autentică şi pură, în 
radicalitatea ei, este puterea negaţiei şi schimbării, fiind folosită tocmai împotriva 
schimbării şi a istoriei însăşi. Principiul organizării societăţii este situat în afara ei 
şi a omului, e situat în trecut, şi nu este de reapropriat. Rămâne ceva extern, 
societatea şi existența umane sunt complet heteronome. Legea ancestrală, legea 
fiinţei este ceva la care se aderă automat, neexistând posibilitatea unei luări de 
distanţă critice față de aceasta. Legea strămoşească este legea ființei. Ceea ce este, 
este summum bonum. Societatea, prin actele rituale care repetă actele fondatoare, 
este unită cu fundamentul său ontologic; acesta este situat undeva într-un timp al 
originilor, dar este actualizat cu regularitate. Nu există perspectiva sau promisiunea 
izbucnirii alterități în lume şi asimilarea lumii de către aceasta, nu există 
promisiunea transfigurării. Omul care trăieşte sub imperiul legii strămoşeşti nu se 
simte străin faţă de lume şi nici nu simte nevoia contestării legii respective. El 
primeşte şi acceptă legea mitică aşa cum este ea dată. Este orientat către trecut şi 
către menținerea neschimbată a paradigmelor moştenite legate de acţiune, etc. Este 
vorba de cultul alterităţii, un cult care semnifică negarea puterii omului asupra ceea 
ce este dat“. 

Ieşirea din religie desemnează o ieşire din organizarea religioasă a socialului, 
ieşirea din paradigma trecutului fondator şi a paralizării puterii şi acţiunii creatoare 
şi transformatoare a omului asupra lumii, înseamnă acceptarea unei origini care, 


ê Ibidem, p. 142. 

deşi e transcendentă, acționează în prezent asupra lumii, astfel încât originea şi 
prezentul nu mai sunt divergente. Ieşirea din religie semnifică ieşirea din imobilism 
şi abandonarea logicii holistice a fuziunii dintre societate şi univers. Relaţia cu 
lumea devine cu totul alta, ca şi aceea cu timpul; activitatea şi privirea omului se 
îndreaptă spre prezent şi viitor, chiar divinitatea transcendentă înnobilează prezentul 
pentru că ea acționează în prezent, iar faptul unic al Întrupării Mântuitorului acordă 
un sens inedit noului. Dacă lumea şi societatea, în concepţia religioasă radicală, 
erau date şi primite, ele trebuie acum constituite prin muncă, prin activitatea 
transformatoare a reflecţiei, a dezbaterii, a reformei. În organizarea religioasă a 
lumii, societatea şi natura erau privite ca fiind în fuziune, aflându-se în comunicare, 
relațiile sociale modelând relaţia cu natura, natura, universul înconjurător fiind în 
această paradigmă, cel puţin teoretic, inviolabile, de neapropriat. Natura era ceva 
imuabil, pătrunsă de suprauman, scoasă din sfera de intervenţie a actorilor umani. 
Respectul datorat obiceiurilor şi modelelor ancestrale este datorat şi naturii, astfel 
încât nu se poate întreprinde nimic care să modifice natura, pentru că acest lucru 
contravine originilor şi violează modelul ancestral. A respecta strict cutuma şi a 
lăsa ca lucrurile să se desfăşoare după modul lor firesc de a fi, sunt două chestiuni 
solidare. Omul este şi se simte solidar cu acest curs al lucrurilor, raportul cu natura 
nefiind nici măcar un sector autonom al activităţii umane, el este perceput şi 
determinat de către contextul social-religios. Nu se putea pune problema transformării, 
îmbunătățirii ei şi a manipulării în vederea unor scopuri proprii. Dezintricarea 
vizibilului de invizibil duce la umanizarea lumii, a naturii în alt sens decât până 
atunci; dispar scopurile atribuite naturii, aşadar dispar prescripţiile care ar decurge 
din presupusa finalitate a naturilor; această tendinţă a fost accentuată şi realizată de 
către teologia nominalist-voluntaristă, prin accentul ei pus pe individ şi prin 
negarea existenţei universaliilor, etc. Eliberată de sub tirania presupusei raționalități 
şi a scopurilor, ea devine ceva care se pretează la manipulare, la transformare, ceva 
care există tocmai pentru a fi folosit, transformat, apropriat de către om. Apariția 
dualității dintre zeul transcendent şi lumea creată, lume care îşi are propria lege şi 
completitudine, duce la ideea că omului îi revine sarcina de a îşi apropria nelimitat 
această lume, de a o transforma astfel încât să se ajungă la un acord complet între 
el şi lume; omul o denaturează pentru a putea trăi, locui în ea. Prin activitatea sa 
omul aduce la lumină, realizează completitudinea potenţială a lumii create. Nu ar fi 
vorba despre o spoliere şi distrugere iresponsabilă a lumii, susține Gauchet (deşi 
practica şi situația actuală arată altceva), ci de acceptarea de către om a unei res- 
ponsabilități metafizice asupra lumii, care constă în a realiza suficiența ontologică a 
acestei lumi’. Din punct de vedere intelectual, lumea/natura apare ca fiind 
autonomă, autosuficientă, dar practic supusă unei negării sistematice, care ar fi în 
serviciul unei amplificării şi valorizări ideale, care se exprimă în societatea 

industrială şi capitalistă. Tocmai cultul sacrului divin, care a funcționat ca interdicţie în 
cadrul modului arhaic şi radical al religiei, devine acum motor al expansiunii şi al 
aplicării altfel a puterii de negație. Or, practica modernă şi contemporană a 
alterității constă în refuzul datului şi negarea acestuia. Această atitudine declanşează o 
dinamică ce nu poate fi oprită, dinamică ce implică un versant al comprehensiunii 
şi al asimilării acestui material mort care a devenit lumea şi un versant productiv în 
care această natură dezvrăjită, devenită material brut, e transformată, reinventată, 
remodelată etc. Negaţia, puterea religioasă a negaţiei, e pusă în slujba realizării 
unei expansiuni terestre, a unei remodelări a lumii de aici în vederea unei 
autonomii depline a acestei sfere, autonomie care poate implica fie reducerea totală 
a alterităţii, fie încercarea de a o face să dea mai mult decât oferă. Deşi contestă că 
ar fi vorba de o încercare de a realiza un absolut, misiunea pe care şi-a asumat-o 
omul de a realiza completitudinea şi suficiența ontologică a lumii este infinită, 
mereu reluată şi aprofundată, omul încercând în cadrul acestui demers să descopere 
noi dimensiuni ale acestei lumii, creând noi aspirații şi exigenţe, începând cu 
domeniul reprezentării guvernaților de către guvernanti şi trecând până în domeniul 
plăcerilor. Este o încercare de a învăţa şi dobândi puterile acestei lumi, ca şi ale 
plăcerilor trupului, parte integrantă din această sferă a vizibilului. Evident că acest 
refuz de adaptare la ceea ce este dat, această putere de schimbare poate fi ilustrată 
şi de către practica schimbării de sex, de operații estetice, de încercarea de a găsi o 
cale de a îmbunătăţi genetic o rasă, un popor, de a elimina defecțiunile genetice, 
etc. Este vorba, zice Gauchet, de un efort de comprehensiune, de stăpânire, de 
creştere, ca şi de maximizare a resurselor sferei vizibilului. 

Aceste transformări au avut o cauză. Anume, apariția religiei zeului transcendent 
şi separat de lume, dar mai ales a creştinismului, şi apariția unui anumit tip de stat, 
care a afirmat şi exploatat o legitimitate cvasi-religioasă, independentă de cea 
afirmată şi reclamată de biserică. Important este că există o concepţie asupra 
divinității, a creaţiei şi mântuirii, care nu devalorizează, precum în anumite religii 
extrem orientale sau maniheice, lumea de aici, care este văzută ca fiind bună, deşi 
este afectată de păcat. Mântuirea nu constă, decât în anumite variante, într-o fugă 
față de lume; chiar şi atunci când apar mânăstiri, apar exigenţele legitime ale lumii 
de aici. Este instaurat un nou raport cu lumea, care este subversiv față de viziunea 
arhaică a lumii şi a sacrului, viziune condensată în imaginea ierarhiei şi a unităţii 
tuturor fiinţelor. De asemenea, se modifică, vrând-nevrând, şi statul persoanei 
umane, ca şi relaţia acesteia cu divinitatea. Persoana nu mai e definită prin locul pe 
care îl ocupă într-o anumită ierarhie a ființei şi nici relația cu divinul nu mai 
depinde de această ierarhie sau poziţionare în cadrul ei; persoana se singularizează 
şi se individualizează în relaţia cu divinul, aceasta fiind directă şi personală, 
nemaifiind necesară o mediere, fie ea şi sacramentală. 

Cheia în această imprevizibilă şi cu totul inedită dezvoltare a religiosului şi a 
societăţii este dată de figura Mântuitorului şi de Întrupare, care, paradoxal, atestă 

misterul lui Dumnezeu, dar şi diferenţa de netrecut dintre cele două ordini ale 
realităţii“. Faptul unirii fără amestecare a celor două naturi în Mântuitor atestă, fără 
tăgadă, ruptura dintre Dumnezeu şi lume, Dumnezeu nefiind vârful unei ierarhii 
continue a fiinţei. Devine vizibil că această unitate, ca şi atingerea divinului, sunt 
opera lui Dumnezeu şi nu pot fi opera omului, a vreunui mediator de tip uman, 
chiar dacă el ar fi conceput după vechiul model al regelui mediator. Este distrus 
astfel vechiul model de înţelegere a lumii ca unitate cosmologico-biologico-socială, 
organizată ierarhic, fiind practic introdusă ruptura tocmai atunci când este atestată 
unitatea. Astfel, se distruge vechea unitate dintre legea comunităţii şi legea ființei, 
care caracteriza concepţia arhaică a religiosului şi societăţii. Acestă ruptură a fost 
anunţată şi instaurată în fenomenul profetic, care, pe această latură, îşi are apogeul 
tot în figura Mântuitorului, care reprezintă locul atestării ireductibilei diferenţe 
dintre divin şi spațiul terestru. 

După cum spuneam, ruptura dintre legea divină şi norma comunitară este 
atestată şi de fenomenul profetic (chiar dacă intenţia profetului era aducerea 
comunităţii la supunere faţă de legea divină). Prin profet, datorită criticilor sale şi 
îndemnurilor, acuzelor aduse comunităţii şi reprezentanţilor acesteia cum că nu 
ascultă de legea divină, că s-au îndepărtat de la ea, se produce un fenomen nou, 
anume punerea în conflict a comunităţii (religioase) în numele legii divine, fiind 
scoasă la iveală astfel tensiunea existentă între fundament şi fapt, între o aparentă 
corespondenţă între legea ce domină comunitatea şi legea lui Dumnezeu, des- 
chizându-se un spaţiu care permite critica. Se obţine un spațiu al interogației 
privitoare la resorturile acţiunii, ca şi ale principiului ultim al acesteia. Oamenii 
încep să reflecteze asupra actelor şi faptelor lor, asupra legilor, asupra eticii care le 
ghidează acţiunea. Paradoxal este că profeţii doreau tocmai supunerea la lege şi nu 
naşterea unei conştiinţe critice, aşadar coincidenţa dintre existența umană şi legea 
divină, care ar fi făcut inutilă critica, dar exemplul lor a dat impuls şi legitimitate 
tocmai acelei atitudini care acordă valoare religiei interioare față de religia tradiţiei, 
legitimităţii alegerii individuale în faţa alegerilor colectivităţii. Această ruptură îşi 
are apogeul în Întrupare, care este tocmai figura inversă faţă de suveranul-mediator 
al concepţiilor religioase clasice, în care acesta din urmă era la vârful ierarhiei. Ca 
atare, figura lui Christos aduce cu sine o subversiune a înţelegerii universale şi 
arhaice a raportului cu divinul şi cu legea, atestând, ori, mai bine spus, aducând cu 
sine viziunea unei legii transcendente, universale, care nu se reduce la legea 
comunității, ci e dincolo de ea, chiar în contradicţie cu aceasta. Astfel e negată 
validitatea lanțului dependenţelor care culmina în figura monarhului suveran, ca 
mediator între cele două lumi. Odată cu el apare o obligaţie diferită de obligația 
societală, şi anume aceea întemeiată pe autonomia sufletului. De asemenea, avem 
de-a face şi cu apariţia unor persoane, chiar dacă încă nu cu o ordine individualistă, 
care se eliberează lăuntric de adeziunea la legea comunității şi de domnia acesteia; 


8 Ibidem, p. 113. 

aşadar se creează o dualitate în om, o ruptură şi un potenţial conflict. A trăi conform 
naturii umane autentice, conform relaţiei autentice cu transcendentul, semnifică 
acum ruperea cu obligaţia societală; înseamnă că aceasta îşi pierde legitimitatea, 
având în vedere că bazele obligaţiei sociale cuprindeau inclusiv ceea ce stă la baza 
războiului: reciprocitatea violentă, răzbunarea sângelui, răzbunarea ca datorie față 
de comunitatea de apartenenţă lezată. Porunca dragostei este aşadar o poruncă ce 
delegitimează îndatorirea de apartenență şi îndatorirea față de colectivitate. Ea 
arată că temeiul şi existenţa, conform originii transcendente, nu au nimic de a face 
cu imperativele acestei lumi, că ierarhia nu reflectă vreo ordine naturală. Aşadar, se 
pun bazele unei potenţiale revoluţionări a societăţii. Însăşi natura universală a 
mesajului creştin, a mesajului religiei zeului transcendent, creează condiţiile de 
posibilitate ale individualismului; este un mesaj care transcende comunitățile şi se 
supraadaugă la conştiinţa diferenţei generate de activitatea profetică, adâncind şi 
mai mult distanţa dintre individ şi comunitate, făcând posibilă ignorarea sau 
negarea exigenţelor legitime ale colectivităţii în numele altor exigenţe. Persoana 
umană începe să apară ca fiind divizată interior, între o mască adresată exteriorității 
şi colectivului şi un aşa-zis om interior, absolut, care are o relaţie privilegiată cu 
Dumnezeu, cu adevărul — omul autentic —, şi care are un contact interior cu sursa. 
Există o lege exterioară a comunităţii şi una interioară a individului. Colectivitatea 
este scindată, iar individul este, la rândul său, scindat. 

Un alt pas către autonomie/anomie îl reprezintă naşterea modernităţii propriu- 
zise, atunci când ruptura sintezei medievale dintre teologia creştină şi filosofie nu 
mai poate fi împiedicată, când alianța nefirească, conform lui Gauchet, între 
creştinism şi imaginea arhaică şi ierarhică a lumii, încetează să mai funcţioneze. 
Conform lui Michael Gillespie sursa modernității constă într-un conflict intrateologic, 
declanşat de apariţia teologiei nominaliste şi a concepţiei voluntariste despre 
Dumnezeu. Ceea ce este important este că accentul cade în această nouă concepție 
teologică numită nominalist-voluntaristă pe voinţă şi pe individ. Dumnezeu creează 
doar indivizii, universaliile sunt doar nişte nume, nu sunt in re, iar esenţial în cazul 
conceperii lui Dumnezeu este voinţa. Şi atotputernicia ei. Crearea universaliilor ar 
fi echivalat cu o limită, cu o lipsă a voinţei lui Dumnezeu, ceea ce era de necon- 
ceput pentru susținătorii acestei teologii. Această voință este absolut neîngrădită, 
neexistând niciun fel de obligaţie care să îi poată fi impusă, nefiind supusă nici 
unei promisiuni, o promisiune făcută nelegându-l pe Dumnezeu, neobligându-l cu 
nimic. Tot voinţa divină este sursa binelui şi a răului, acestea neexistând în lucruri, 
neexistând nicio lege naturală care să prescrie ce şi cum, neexistând scopuri, 
universul creat fiind indiferent omului, fiind un univers neutru. Această concepţie a 
dus şi la alte evoluţii surprinzătoare. Natura îşi pierde dimensiunea teleologică. 
Conform teologiei trecute prin aristotelism, fiecare lucru în Creaţie actualizează 
sau trebuie să îşi actualizeze scopul care îi este prescris. Dar dacă nu mai există 
universalii, nu mai există nici cauze finale. Deoarece nu mai există universalii, nu 

mai există nici scopuri universale în natură care se cer realizate. Chiar şi aşa mai 
există îndatoriri morale, dar nu din pricina unei legi naturale care ar prescrie în 
funcţie de un scop anume, neexistând nici motive soteriologice care ar putea 
funcţiona ca impuls pentru supunerea la legea morală sau la poruncile divine. 
Mântuirea nu se acordă pentru ceea ce faci sau nu faci, ci e un act al graţiei divine, 
numai gratitudinea, recunoştinţa fiind unicul motiv pentru acţiunea morală. 
Dumnezeu nu răspunde omului, între cei doi existând o prăpastie ce se lărgeşte. 
Dumnezeu acţionează liber şi este indiferent faţă de consecințele actelor sale. Chiar 
dacă Dumnezeu e sursa unor reguli pentru conduita umană, el le poate schimba în 
orice moment. Relaţia sfințenie-salvare, damnare-păcat este una accidentală, iar 
ideea că Dumnezeu l-ar iubi pe om devine foarte neclară şi improbabilă în acest 
context. Lumea creată de acest Dumnezeu e o lumea a haosului, în care nu există 
un principiu ordonator, în care nu există niciun punct de sprijin, nici cea mai mică 
certitudine. Legătura creaturilor cu Dumnezeu se face direct, nemediat, iar dacă 
există standarde de salvare, acestea sunt idiosincratice, conform fiecărui individ”. 
Accentul cade în teologia şi antropologia nominalistă pe individ, pe voinţa 
acestuia. Duns Scotus şi William Ockham au afirmat libertatea radicală a voinței 
divine, procurând astfel o nouă justificare/legitimare voinţei umane, scoțând-o pe 
aceasta în prim plan. Omul, ca imagine a lui Dumnezeu, nu mai e atât o ființă 
rațională, cât una care voieşte, voindă, ca să spunem aşa. Ca atare, se conchidea că 
voința umană poate juca un rol în mântuire şi că dacă cineva face tot ceea ce îi 
revine să facă, Dumnezeu îl va mântui (principiul Facientibus). Întrucât mântuirea 
e în funcţie de individ, aşadar pentru că standardele ei sunt idiosincratice, determinarea 
sfințeniei unei persoane e scoasă din mâna bisericii, fiind astfel subminată 
autoritatea spirituală şi morală a acesteia!%. Chiar dacă rolul voinţei umane este 
accentuat, aceasta are prea puţine de spus în mântuire, deoarece toate evenimentele 
şi alegerile erau predestinate de către Dumnezeu la modul absolut. Dar Dumnezeu 
devine, vrând-nevrând, şi cauză a răului, absolvind omul de orice responsabilitate. 
Concepţia nominalistă, deşi pornită şi adăpată de la izvoarele biblice, revelează 
imaginea unui Dumnezeu absolut incognoscibil, impredictibil, de temut în puterea 
sa, neconstrâns de natură şi rațiune, indiferent la rău şi la bine!!. Nominalismul a 
influenţat şi făcut posibil protestantismul, unde accentul cade tot pe voință, pe 
voința absolută a lui Dumnezeu, care e sursa exclusivă a îndreptării şi mântuirii 
credinciosului. De aceea, faptele nu au valoare în viziunea lui Luther, ci doar 
credința. Numai voirea corectă/dreaptă putea salva de la păcat, dar această voire 
depinde numai şi numai de Dumnezeu. Credinţa este voinţa unirii cu Dumnezeu ”. 


? Michael Allen Gillespie, The Theological Origins of Modernity, p. 26. 
19 Jbidem, p. 28. 
!! Ibidem, p. 29. 
12 Ibidem, p. 33. 

Această voire însă e intermediată prin Sfânta Scriptură, care, spre deosebire de 
nominalism, e un mod de adresare directă a lui Dumnezeu către om. Dumnezeul 
terifiant al lui Ockham devine astfel o putere interioară omului. Concepția teologică 
nominalist-voluntaristă a produs o zdruncinare a creştinismului şi a societății 
occidentale, ea nemaifiind de fapt creştină, universul creat de aceasta este unul care 
provoacă anxietate şi incertitudine, omul nemaiavând un loc fixat şi neexistând o 
lege naturală care să îl ghideze, binele şi răul nefiind înscrise în structura universului. 
Această imagine seamănă destul de bine cu imaginea unui univers indiferent 
omului, golit de prezența divină, care nu oferă criterii de bine şi rău şi în care omul 
e lăsat să îşi determine/ să îşi creeze singur soarta. Viziunea ştiinţifică şi materialistă 
contemporană este, de fapt, dacă urmăm teza teologului american, secularizarea 
viziunii nominaliste despre Dumnezeu, necesitatea absolută a voinţei Acestuia fiind 
transferată naturii sub forma cauzalităţii necesare, iar voinţa absolută fiind transferată 
omului. Reconsiderarea ontologiei nominaliste a făcut posibilă dezvoltarea ştiinţei 
moderne, cu agnosticismul/ateismul său profesat. 

Un pas mai departe către această viziune şi către nihilism este reprezentat 
chiar de opera unui mistic, a lui Meister Echkart, unde se ajunge clar la identificarea 
dintre voinţa şi acţiunea lui Dumnezeu cu mişcarea cauzală, fără scop a lumii. 
Dumnezeu este prezent în univers, în Creație, ca mişcare, nu ca esenţă a acestora. 
Aplicând terminologia nominalistă, Dumnezeu este voire pură, activitate pură, 
putere pură, iar lumea în devenirea ei este voinţa/voirea divină”. Lumea este 
mişcare permanentă, iar voinţa divină este cauzalitatea mecanică a acesteia. 
Această identificare va duce şi la identificarea teologiei naturale cu ştiinţa naturală. 
Studierea legilor mişcării semnifică studierea legilor sau hotărârilor divine. 


„To discover the divinely ordained character of the world, it is 
thus necessary to investigate becoming, which is to say, it is necessary 
to discover the laws governing the motion of all beings. Theology and 
natural science thereby become one and the same.”!* 


Această viziune a determinat una din cele mai importante răsturnări în 
antropologie şi în filosofia politică pe care le-a furnizat secolul al XVII-lea. 
Aceasta se regăseşte în opera lui Thomas Hobbes şi are ca temei convingerea că 
mişcarea este singura realitate şi că libertatea, în concepţia finală a lui Hobbes în 
Leviathan, este capacitatea de a te mişca fără a fi împiedicat din exterior!*. Nomi- 
nalismul, la care se adaugă o secularizare a viziunii lui Meister Eckhart constituie 
temeliile ascunse ale cunoaşterii ştiinţifice moderne, raționalismul şi materialismul 
mişcându-se în acest cadru, interpretându-l însă diferit. Materialismul are, paradoxal, o 


55 Ibidem, p. 35. 

14 Ibidem, p. 36. 

15 Quentin Skinner, Hobbes and Republican Liberty, Cambridge, Cambridge University Press, 
2008, p. 50, 162. 

înrădăcinare teologic-nominalistă. Dacă Dumnezeul-voinţă al nominalismului este 
înțeles în maniera eckhartiană, atunci totul este doar voire, mişcare nesfârşită fără 
scop şi fără regularitate. În această privinţă, nu mai există nicio diferenţă între 
universul nominalist şi un univers materialist de materie în permanentă mişcare'“. 
Mişcarea, schimbarea capătă astfel accente pozitive, iar timpul nu mai e fie degenerare, 
fie imagine a eternității, simbol al divinului. Posibilitatea de a cerceta legile ce 
guvernează schimbarea şi faptul că schimbarea poate fi ceva bun au dus la ideea că 
aceasta poate fi folosită, atunci când e ghidată de o umanitate luminată pentru a 
produce bunăstare, pentru a îmbunătăţi situaţia omului. Pentru acest lucru, nu mai 
trebuia să se ştie ce este natura, ci doar cum funcţionează ea. Sinteza dintre rațiune 
şi credinţă este distrusă de această doctrină individualistă şi voluntaristă, fiind 
desființată astfel fundaţia teologică a lumii medievale. Acest lucru a fost facilitat şi 
de către anumite evenimente, precum marea ciumă, marea schismă şi războiul de o 
sută de ani, de cruciade etc. Versiunile ulterioare ale scolasticii au fost influențate 
de nominalism, nemaifiind recuperată unitatea pierdută a sintezei rațiune/credință. 
Acest accent pus pe voinţă a fost transpus asupra omului prin intermeiul uma- 
nismului şi al filosofiei (Descartes, de exemplu). 

Accentul pus pe voinţă, ca şi golirea universului de o raţionalitate/legitate 
proprie, alături de ideea că omul nu are un scop, sunt paşi ce facilitează naşterea 
modernităţii, ca şi a nihilismului, înţeles ca divinizare a voinţei umane. O altă etapă 
către această construcție ideologică este cea reprezentată de umanism, Gillespie 
discutându-i pe F. Petrarca şi pe Desiderius Erasmus. Umanismul celor doi are ca 
punct de plecare creştinismul, ca şi dorinţa sau necesitatea de a reînnoi moral omul 
şi a purifica biserica de corupție. Una din ideile de bază ale umanismului şi 
modelul uman pe care dorea să îl realizeze, plecând de la creştinism şi de la 
anumite virtuţi păgâne, este acela al unui individ uman autarhic, complet în sine şi 
a cărui voință umană nu este dată ab inito, ci se auto-crează!”. Însă, la fel precum la 
Ockham şi adepţii săi, viziunea umanistă neagă ideea că omul are avea vreun telos. 
Petrarca şi franciscanul britanic sunt contemporani, ei fiind prezenţi în acelaşi timp 
la curtea papală de la Avignon. Spre deosebire de nominalism, regiunea ontică care 
are întâietate în umanism este individul uman, el reprezintă centrul lucrurilor, chiar 
dacă nu se bucură de omnipotenţa Dumnezeului nominalist. Acest model uman are 
afinități cu Dumnezeul nominalist, fiind un meşteşugar precum Creatorul său şi 
putând a se identifica pe sine cu orice ființă şi deveni fiecare dintre acestea. Omul e 
aici poet în sens de producător, un artizan care se face pe sine. 


„This notion of a self-willing being has clear affinites to the 
model of nominalist God. Like the God who creates him, this man is an 


1 Gillespie, 2008, p. 36. 

artisan, but an artisan whose greatest work of art is himself, a poet in 
the literal sense of the term, able to identify with every being and make 
himself into any one of them.”"5 


Un moment esențial în aceast proces îl constituie formularea, în cadrul 
filosofiei, a transferului imaginii Dumnezeului-voinţă din teologia voluntaristă 
asupra imaginii omului. Divinizarea voinţei omului şi încercarea de a face din om 
stăpânul naturii merg mână în mână, nefiind decât fețele aceleiaşi monede. Această 
revoluţie conceptuală se reflectă mai ales într-un anumit tip de filosofie care se 
doreşte practică şi care vizează îmbunătățirea condiţiei umane, a extinderii puterii 
omului. Ştiinţa şi tehnica sunt pruncii acestei atitudini. Rene Descartes este unul 
dintre cei care preiau problematica nominalistă şi reelaborează elemente ale 
acesteia, chiar dacă nu neapărat în mod conştient. El a dorit să ofere o oază de 
certitudine în mijlocul universului haotic lăsat moştenire de către nominalism” şi 
să pună capăt, cu ajutorul ştiinţei şi al metodei pe care dorea să o dezvolte, atât 
vieţii neplăcute şi incomode a omului, cât şi războaielor care sfâşiau continentul. El 
împărtăşea, împreună cu cei mai mulți umaniști, încrederea în independenţa voinţei 
umane, dar credea în plus că omul poate deveni stăpânul şi posesorul naturii prin 
cunoaşterea şi manipularea forțelor ascunse în aceasta. Pentru împlinirea acestui 
deziderat, omul trebuie să se concentreze asupra lumii naturale şi să folosească 
matematica. El nu accepta distincţia dintre cunoaşterea teoretică şi cunoaşterea 
practică, teoria trebuind să fie pusă în slujba practicii. Metoda pe care o concepuse 
ar fi trebuit să fie aplicată la societate în întregimea ei, inclusiv la politică, astfel 
încât oamenii să ajungă la aceleaşi rezultate şi să creeze o societate ordonată. Deşi 
proiectul său diferă de cel umanist nu este străin de moştenirea teologică voluntaristă. 
Ideea fundamentală este infinitatea voinţei umane, care astfel nu diferă de voinţa 
divină. Chiar actul de a gândi se transformă într-un act de voință”, obiectul, prin 
gândire, fiind transformat într-o serie de coordonate. Gândirea, conceperea lumii, 
reprezintă un act voluntar de reconstruire a ei pe anumite coordonate. Însuşi actul 
de dobândire a certitudinii este un act de voință, eliminarea posibilității îndoielii, şi 
chiar îndoiala ca formă a negaţiei, fiind o afirmare de sine, afirmaţii ale voinţei. 
Prin acest act al îndoielii hiperbolice, voinţa se constituie pe sine ca sine şi ca 
subiect, ca temei al cunoaşterii şi al lumii. Principiul ştiinţei vizate de Descartes 
este tocmai afirmarea individuală ce se naşte tocmai din îndoială şi negarea de sine, 
această afirmare fiind una din puţinele forțe care se pot opune unui Dumnezeu 
sălbatic şi neîmblânzit, a cărui voinţă este radicală. Ştiinţa creată, ca şi imaginea 
lumii, sunt, în concepția pe care Descartes o construieşte, nişte artefacte care 
depind în totalitate de om. Orice adevăr trebuie să fie clar şi distinct, să aibă acelaşi 

statut ca „eu sunt”. Certitudinea însă nu scapă complet de Dumnezeu, dar acesta, 
fiind perfect, nu este o putere care înşală. Voința umană, ca şi omul sunt, în noua 
concepție, limitări ale infinitului, de aceea existând posibilitatea de a-L înţelege pe 
Dumnezeu, chiar dacă este infinit. Dar Dumnezeu în această viziune nu e înşelător 
pentru că nu e conştient de sine, iar în momentul în care omul devine conştient de 
sine, devine conştient de diferenţa faţă de Dumnezeu şi de propria imperfecţiune. 
De asemenea, în Dumnezeu inteligenţa nu se deosebeşte de voinţa sa. Fiind 
infinită, inteligența/voința sa nu e îndreptată spre nimic specific, ci este cauzalitate 
pur mecanică”!. El este sursa mişcării materiei. Obiectivul ştiinţei lui Descartes este 
dobândirea controlului asupra acestei mişcări şi asupra cauzalităţii ce e în inima 
naturii. Acest lucru se petrece prin restructurarea haosului lumii şi reconfigurarea 
fluxului experienţei într-o reprezentare a unui spațiu analizabil matematic. 
Dumnezeul nominalist intră în acest spaţiu numai în măsura în care reprezentarea 
despre Dumnezeu elimină voinţa necondiționată şi capricioasă. Astfel, Dumnezeul- 
voinţă intră în posesiunea egoului ştiinţific. 


„In this reading, Descarte”s proof of God” s existence is a proof of 


God's impotence or at least of his irrelevance for human affairs”?. 


Diferenţa dintre om şi Dumnezeu nu se referă la voință, ci doar la cunoaştere, 
voința omului şi a lui Dumnezeu fiind indiferente, infinte, perfect libere, nesupuse 
unei reguli. Sigur că o astfel de înțelegere a lui Dumnezeu, dacă e răspândită, duce 
la încetarea conflictelor religioase. Acest lucru ar trebui să se întâmple deoarece 
Descartes înlocuieşte imaginația cu gândirea în conceperea relației cu divinul. Prin 
urmare, superstiţiile şi opiniile false ar fi distruse de aplicarea corectă a gândirii 
prin metodă. Dispare frica de păcate publice sau secrete, iar omul va fi guvernat de 
bunul simț, mai ales atunci când vor fi recunoscute drepturile subiecţilor gânditori. 
Este esenţial în înţelegerea concepţiei lui Descartes convingerea că puterea umană 
este limitată doar de către cunoaşterea pe care o posedă, dar voinţa sa e infinită. De 
altfel, voinţa este în om semnul infinitului, ea face posibil să ne dăm seamă că 
există Dumnezeu datorită infinității ei, ea este cea cea mai înaltă perfecțiune 
existentă în om şi numai datorită ei un om poate fi lăudat sau blamat. El vrea să 
cunoască totul, are dorinţe insaţiabile, iar limitele intelectului şi ale cunoaşterii sale 
nu sunt intrinseci acestuia, ci sunt rezultatul unei aplicări proaste a voinţei în 
trecutul îndepărtat”. Aşadar, voinţa omului este divinizată, iar prin ştiinţă omul va 
recupera distanţa dintre el şi Dumnezeu, având astfel la îndemână instrumentele 
necesare dominării naturii şi reformării societăţii. Aşadar, şi lumea şi societatea 
există pentru a fi luate în posesiune de către om şi în scopul de a face ceea ce vrea 
cu ele. 


2! Ibidem, p. 204. 
* Idem. 
% Ibidem, p. 205. 

Dacă universul creat de către Dumnezeu e haotic, indiferent şi incert, atunci 
omul prin puterile sale trebuie să încerce să îşi făurească propria stabilitate; voința 
lui Dumnezeu şi a omului par a fi de acelaşi tip, adică creatoare. La o asemenea 
răsturnare a temeliilor lumii medievale şi a înţelegerii de sine a omului creştin, a 
trebuit să existe un răspuns, care s-a înrădăcinat cumva în breşele deschise deja de 
creştinism în înţelegerea arhaică, ierarhică a lumi. Una din aceste consecinţe a fost 
reorganizarea, reconceptualizarea modului de înțelegere şi de percepere a comunității 
umane şi a organizării social-politice a acesteia, ca şi a relaţiei cu natura şi cu 
universul. Modul în care trebuie înţelese legile şi modul de înțelegere al constituirii 
şi scopului (lucru care se reflectă în juridizarea existenţei umane în societățile de 
sorginte liberală, political corectness-ul putând fi un exemplu al acestui imperativ) 
existenţei autorităţii politice s-a schimbat: legile trebuie ascultate, deoarece ele sunt 
comenzi, iar autoritatea politică îşi pierde orice temei cosmic şi natural nemai- 
existând nici o ierarhie naturală. Originea oricărei autorități şi jurisdicții se găseşte 
în comunitate”. Cuvântul sau conceptul-cheie este cel de voinţă. Aici voinţa umană 
este esenţială, iar societatea apare ca o unealtă/un dispozitiv ce există numai în 
vederea realizării unor scopuri ale indivizilor. Această revoluționare a societăţii şi a 
gândirii europene a fost însoțită de apariția ideii de stat suveran şi de apariția 
concepţiei guvernării ca poruncă-obedienţă, schemă ilustrată de către opera lui 
Thomas Hobbes, dar care se regăseşte şi în formulări liberale ale contractului 
social. De reținut este ideea că statul este produsul unui contract social, că omul 
este un atom social şi că scopul existenţei statului este satisfacerea dorințelor şi a 
ceea ce vrea el, are un loc important. Această reducere a scopurilor existenței 
statului, legilor şi societăţii la rolul de paznic sau operator de realizare a dorințelor 
individului este un simptom al trecerii de la heteronomie la anomie prin intermediul 
autonomiei. Astfel devin posibile nihilismul şi anomia ca politică generalizată. 
Dacă relaţiile dintre oameni sunt definite formal, iar morala este înlocuită cu 
dreptul şi redusă la un set de proceduri, golite de substanţă, iar chestiunile de bine 
şi rău sunt trimise în domeniul privat, singura regulă de coexistenţă fiind aceea de a 
nu impieta asupra libertății aproapelui, atunci ne aflăm în regatul anomiei. Precum 
în cazul concepţiei Dumnezeului nominalist, sursa binelui şi răului devine voința 
omului sau o voinţă inconştientă, care se manifestă în impulsurile, pasiunile, înclinațiile 
acestuia, şi care e considerată automat ca fiind bună numai în temeiul faptului că 
este interioară, că nu e impusă din afară. Statutul acesteia este astfel contrazis, iar 
coabitarea diferitelor interese şi autolegislaţii individuale devine un basm pentru 
copii mici. 

Un alt nume pentru această stare poate fi cel de celebrare a diversităţii şi de 
afirmare neostenită a diferenţei împotriva regulilor de coabitare umană şi împotriva 
aspectului colectiv al existenţei umane, împotriva cerinţelor legitime şi necesare ale 


24 Jean Fabien Spitz, La liberté politique, Paris, Presse Universitaires de France, 1995, p. 29. 

colectivităţii, chiar dacă existența acesteia este pusă sub semnul întrebării. Acest 
stadiu a fost numit de către Gauchet al democrației judecătorilor şi drepturilor fiindcă 
reprezintă o dominare de-a dreptul totalitară a unui aspect al democraţiei asupra 
celorlalte, democraţia încetează a mai semnifica puterea poporului sau integrarea 
voinţei individuale în voința colectivă, aşadar depăşirea punctului de vedere 
interesat strict individual, al pasiunilor individuale şi situarea în punctul de vedere 
universal, ci semnifică tocmai refuzul şi încercarea de delegitimare a înscrierii în 
colectiv”. Colectivitatea e văzută ca o construcţie artificială, a cărei unică 
justificare este doar realizarea intereselor membrilor particulari; ideea de îndatorire, 
de apartenenţă, de serviciu public efectuat din altruism dispar, de unde şi o creştere 
a corupției în mediul public şi nu numai. 

Această concepţie este solidară cu aceea că numai indivizii sunt capabili şi 
sunt singurii care au legitimitate în a-şi judeca sau evalua propriile interese. În 
această nouă configurare a societăţii, scopurile majorităţii, scopurile care trebuie să 
ghideze guvernarea, nu mai au rol funcțional. Colectivitatea, ca exigență impusă 
individului, dispare, scopurile ultime nu se dau la nivel colectiv, ci doar la cel 
individual, iar, întrucât nu se poate decide obiectiv între ele, ele trebuie reprezentate 
toate în diferenţa lor la nivel politic, nivel care devine oglinda societății civile, iar 
ceea ce este privat devine public, capătă valoare publică. Nu mai există interes 
general care să transceadă interesele particulare. Acestea numai prin faptul că sunt 
particulare sunt legitime, iar un eventual interes general rezultă din acestea. Ele 
trebuie să respecte doar regulile formale de coexistență paşnică, statul având doar 
rolul de a asigura respectarea acestor legi, precum în economie are doar rolul de a 
asigura respectarea legilor pieţei. Practic, viaţa social-politică este asemenea vieții 
presupusei pieţe libere. Un mecanism misterios armonizează aceste interese. Acest 
model al pieţei este interiorizat şi apare un nou tip de om, care nu este cel al omului 
dezinteresat ce se pune în slujba binelui public, noul tip de om fiind modelat de 
imperativul de a îşi urma propriul interes. Acest lucru afectează şi modul în care 
sunt concepute identitățile şi convingerile, un individ putând avea mai multe 
convingeri şi identități, care sunt ierarhizate într-un anume fel, dar care sunt fluide 
şi care se schimbă în funcţie de interese. A fi cetăţean semnifică să fim noi înşine, 
să fim autentici. Acest tip de identitate şi de interese impune exigența recunoaşterii 
şi respinge orice pretenţie de a-i fi contestată, cercetată legitimitatea. Ceea ce 
contează e doar respectarea acestor diferenţe, nu integrarea într-un tot, iar planul 
global, dimensiunea colectivă e neglijată, negată, ajungându-se la o neputinţă a 
politicii, iar toate mecanismele politice şi sociale tind să devină indescifrabile în 
ciuda tuturor măsurilor şi programelor de transparentizare, rezultatul fiind o 
incapacitate de acţiune la nivel colectiv, deci de rezolvare chiar a unor probleme ce 
țin de administrarea şi buna funcționare a mecanismelor publice, dar şi de rezolvare 


25 Marcel Gauchet, Ieşirea din religie, p. 70. 

a unor probleme fundamentale, cum sunt educaţia, relaţia dintre oameni, etc. 
Această neputinţă este rezultatul instalării drepturilor omului, ca singură sursă de 
legitimitate şi de politică”€, această ideologie fiind la origine expresia principiului 
de autonomie exclusivă, o sursă de legitimitate opusă principiului de heteronomie”, 
fiind solidară cu viziunea contractualistă asupra societății, având drept corolar 
istoricitatea, adică faptul că omul se constituie pe sine. Această celebrare a 
diferenţei şi exaltarea individualismului şi a ceea ce vrea/îşi doreşte individul este o 
ideologie care funcționează ca un operator de schimbare, dar care nu explică de ce 
lucrurile sunt cum sunt şi care ar fi cauza care face schimbarea necesară şi bună. 
Din contră, această ideologie caută să descalifice sistematic şi constant orice 
încercare de căutare a unor explicații care încalcă dogma şi aduc atingere principiului 
voinţei individuale ca surse a binelui şi răului. Orice încercare de explicare a 
faptelor, orice încercare de a justifica diferenţele dintre ceea ce este şi exigenţele 
ideologiei drepturilor omului e considerată un scandal, ceva condamnabil, un pact 
cu inamicul. Această ideologie introduce o simplificare drastică a realităţii şi lasă 
să se înțeleagă că realizarea drepturilor omului este la o aruncătură de băț. Faptul 
că drepturile omului nu sunt realizate deja este un scandal. Situaţia că există o 
diferenţă între fapt şi ideal este nejustificabilă şi condamnabilă în această viziune”. 
Prin urmare, această ideologie se transformă într-o practică a denunţului şi este 
chiar un instrument de condamnare (penală), iar ca doctrină a diferenţei se 
dovedeşte a fi o păcăleală. Ea este doar afirmarea unei diferenţe în cadrul strâmt al 
Identităţii. Occidentul, ca şi orice societate pătrunsă de acest morb al drepturilor 
omului, pierde orice mijloc de a (re-)cunoaşte diferența cu adevărat sau de a 
înțelege o altă societate/sau propria istorie. Centrarea pe individ, pe unicitatea lui, 
reducerea oricărui criteriu de legitimitate politică la ceea ce vrea sau îşi doreşte 
acesta, face ca orice altă societate sau etapă a propriei istorii să apară fie doar ca 
produsul tiraniei, fie ca o conspirație împotriva libertăţii sau ca etapă din mersul 
inexorabil spre democraţie, etapă care se cere a fi depăşită sau care se depăşeşte”. 
În ciuda promisiunilor pe care le face, efectele practice sunt cu totul altele. Pe lângă 
faptul că produce o îngustare morală, mentală şi cognitivă remarcabilă, ea duce la 
deposedarea de sine, la o cădere paradoxală în heteronomie, deoarece neagă 
legitimitatea colectivului şi a faptului că individul există într-o societate şi că e 
produsul unei societăţi”, aşadar pentru că neagă şi trece sub tăcere condiţiile care 
fac posibilă existența umană. Paralizia sistemelor educaționale, distrugerea lor prin 
faptul că ceea ce vrea elevul este pus în centrul procesului pedagogic şi nu 
transmiterea unui conținut cultural şi disciplinarea pasiunilor, sau prin simplificarea 


2% Gauchet, La democratie contre elle-meme, Paris, 2002, p. 303. 
” Ibidem, p. 336. 

% Ibidem, p. 359. 

” Ibidem, p. 373. 

3 Ibidem, p. 380-381. 

conținuturilor etc. este doar un exemplu. Aplicarea acestei ideologii, susţine Marcel 
Gauchet, face societatea mai puţin coerentă, inteligibilă şi guvernabilă”!. 

Eşecul permanent al acestei ideologii a fost remarcat în alt context, şi într-un 
alt limbaj, şi de către un alt autor francez, Jean Fabien Spitz. Acesta observa că 
istoria oficială şi liberală a formării conceptului modern de libertate, istorie parţială 
care ascunde alte aspecte ale dezbaterilor referitoare la semnificația termenului de 
libertate, istorie care asociază nişte drepturi naturale ale indivizilor (drepturile 
omului) cu o lege care ar proteja aceste drepturi, este doar o istorie parţială ce 
ascunde un eşec, iar corolarul ei, adică domnia nestingherită şi atotputernicia 
limbajului drepturilor omului, nu este decât efectul incapacității de a răspunde la 
interogaţiile şi atacurile adversarilor privind devenirea libertăţii şi a virtuţii în 
societățile liberale contemporane. Acestea, ca şi limbajul şi ideologia drepturilor 
omului şi a celebrării diferenţei, nu fac decât să ascundă faptul că omul e redus în 
existenţa sa la dimensiunile de producător şi consumator”, fiind reintrodusă o 
dimensiune a servituţii care anulează autonomia şi libertatea mult lăudate, anomia 
morală fiind doar faţa care ascunde o heteronomie mai adâncă şi care nu trimite la 
vechea dependenţă care lega omul şi societatea de o lege naturală cu origini 
supraumane şi sacre, ci îl leagă pe om de bunul plac şi de mofturile unor voințe 
omeneşti. 


31 Idem. 
3? Jean Fabien Spitz, op. cit., p. 23. 


CÂTEVA IPOSTAZE ALE RECONSTRUCŢIEI 
FILOSOFICE LEIBNIZIENE 


ALEXANDRU ŞTEFĂNESCU 


PRETEXT 


Fiecare secol, ca parte dintr-un corpus macroistoric a tot ce s-a petrecut şi se 
va petrece vreodată, vine cu conştiinţa a ceea ce este, dar şi cu reprezentarea 
aproape arhetipală a tot ceea ce a fost. Într-un al treilea plan, viitorul, ceea ce va să 
fie, nu reprezintă numai o formă de continuitate, ci şi o modalitate de resemnificare 
retroactivă a ceea ce s-a consumat. Mai mult decât atât, predispoziția autentică 
pentru un anume sistem filosofic, poate fi retrasată şi dincolo de istoria propriu- 
zisă, în condițiile ei psihologice de posibilitate. De pildă, credem că Leibniz trebuia 
să ajungă la un substanţialism monadist de factură modernă prin chiar evoluția 
istoriei filosofiei anterioare secolului său. Dar mai credem și că oricare ar fi fost 
adâncimea viziunilor mecaniciste ale tânărului Leibniz, condiţiile psihologice de 
împlinire ale substanţialismului erau concomitent prezente. Acesta e un fel de a 
spune că Leibniz „ştia” către ce anume se îndreaptă, chiar şi înainte de a şti 
propriu-zis, ori înaintea deciziei conştiente de a căuta autenticitatea substanţială în 
metafizică. 

Această „programare” a istoriei (deşi noi, oamenii, construim istoria şi prin 
aceasta părem a ne „programa” pe noi înşine) e ceea ce îl obligă pe filosoful nostru 
să „aleagă”. Iar indeciziile sale şi implicita succesiune de afinități repudiate şi de 
repudieri transformate în afinități, reprezintă doar simptomul unei libertăți mai 
mult tranzitorii, vehicul a ceva ce este aproape „impus”. Pe scurt, drumul leibnizian 
de la scolastică la mecanicism şi apoi la monadologie pare mai degrabă ceva 
destinal. Înăuntrul textului pe care îl propunem, o vedere de ansamblu asupra 
legăturilor dintre ceea ce a fost (filosofia greacă şi cea scolastică), ceea ce este 
(mecanicismul) şi ceea ce va fi (ontologia substanţialistă) confirmă un traseu dictat 
parcă de o mână divină. Considerăm, aici, că inclusiv relaţia dintre o „filosofie 
reformată” şi pretenţiile mecanicismului, pregătind proiectul său de maturitate, ne 
vorbeşte despre condiţiile de posibilitate (atât cultural-filosofice, cât şi psihologice) 
ale împlinirii sale ca primul filosof cu adevărat modern. 

Nu e întâmplător faptul că secolul său stă practic între două lumi distincte. 
Istoric vorbind, suprapunerea dintre primatul rațiunii şi configurarea ipotezei 
indivi-dualiste este, în logica decodării pe care istoria filosofiei şi-o propune, 
efectul perspectivei inversate în raport cu medievalitatea. Modernitatea îşi asumă o 
paradigmă a diferenței, a alterității individului, chiar în pofida faptului că acesta 
participă la un plan ontologic comun. Pornim aşadar de la metafizica individualității, 
precum în cazul lui Leibniz — o generoasă ontologie, nelipsită, după cum am arătat 

într-o analiză dedicată filosofului din Hanovra, şi de consonanţe social-politice!. 
Dar acestei tipologii moderne de a face filosofie îi corespund mai multe modele de 
lucru. Cunoaşterea carteziană, de pildă, se întâlneşte aici cu ontologia leibniziană, 
iar o semnificativă parte a reconstrucției operate de Leibniz pleacă de la Descartes 
şi de la erorile proiectului cartezian. Cu toate acestea, în textul de faţă ne interesează 
mai repede reconstrucția sensului din spatele universului leibnizian. Descartes nu 
constituie decât un impuls — al opoziţiei faţă de ceea ce Leibniz se va strădui să 
edifice, inclusiv prin „repararea” cartezianismului. 

Urmărim, aşadar, relația individualismului cu dubla tipologie a raționalității 
(cartezian-leibniziană) precum şi, ulterior, împlinirea acesteia în câmpul fizicalist. 
Avem în vedere, în primă fază, problema dezideratului modernist-eclectic al filosofiei 
lui Leibniz (primele două capitole — primul mai tehnic, celălalt mai speculativ) şi 
ulterior problema întinderii (capitolul trei) şi implicit relaţia substanţei cu întinderea, 
ca specie de reformare filosofică. 

Dacă ipoteza noastră iniţială este corectă, atunci proiectul leibnizian de 
tinereţe, prin tot ceea ce face, are o singură utilitate impusă parcă din afara sa: 
aceea de a-şi construi, piesă cu piesă, viitoarea viziune monadistă. Astfel, chiar şi 
atunci când se crede un mecanicist, înăuntrul filosofului nostru tot un substanțialist 
va locui. 


I 
PHILOSOPHIA REFORMATA 


În pofida consecuției dintre paradigma individualității şi particularizările 
experienței, cauza pretenției individualiste carteziene stă în eludarea mijlocirii 
cunoaşterii prin experiență şi a impactului ei formativ, la nivel comunitar. Pe de 
altă parte însă, monadologismul leibnizian va reorienta dinamica pretențiilor 
individualiste către satisfacerea unor exigențe sociale, inclusiv ca urmare a necesității 
de a decoda în acestea o finalitate universalistă. Aşadar, am putea spune că 
„depersonalizarea” parțială a individualismului şi intenţia de a întemeia legături 
macroexistențiale sunt susceptibile de a satisface emulaţiile moderniste mai 
degrabă decât patternul cartezian al rezecționării individului din „lume”. Căci atât 
metodologic, cât şi structural-tematic, dezideratul modernităţii filosofice ridicate în 
jurul noțiunii de individ îşi va fi găsit temeiurile anticipative în eclectismul 
conciliator? de secol XVII. 

Spre deosebire de Descartes a cărui filosofie aproape profetică în acel 
context, va fi preluată de o manieră cvasi-apologetică, Leibniz va prelua el însuşi 


! Am în vedere ipoteza interpretării ontologiei leibniziene ca demers social din cartea mea 
Leibniz şi paradigma individualităţii: de la ontologie la politică şi înapoi, Bucureşti, Paideia, 2011. 

? Vezi Christia Mercer, Leibniz's Metaphysics: Its Origins and Development, Cambridge 
University Press, 2001, p. 23-59. 

filosofiile anterioare timpului său, prin Renaştere, nominalism şi înapoi, până la 
Aristotel, Platon şi Pitagora, desigur fără a fi scutit vreun moment de dificultăţile 
cernerii conceptual-tematice operate de filosofia scolastică. Mai mult, originalitatea 
sistematică, dar şi simbolică a ne-originalităţii” sale constituie un punct de vizitare 
tematică şi coordonare istorică, inaccesibil unui cartezianism recalibrat pe eu şi, din 
perspectivă macro-istorică, structural non-contemplativ. Acest tip de reducționism 
operat are bineînțeles, dincolo de proiectul metafizic propriu-zis, un substrat 
cultural mai larg, referitor la decepția acumulativă carteziană. Ceea ce vrem să 
spunem e că Descartes nu „crede” în istorie. lar o atare neîncredere în produsul 
istoric al gândirii e mai mult ca sigur corelabilă unei idiosincrazii referitoare la 
filosofia predată de către iezuiţi, cu precădere Aristotel”. 

În logica analogiei cu filosofia leibniziană, această observaţie e esențială, mai 
cu seamă din perspectiva modernistă, filosofic reconciliatoare. Căci transgresarea 
leibniziană înspre o paradigmă universalist-comunitară, despre care spuneam că 
împlineşte mai bine dezideratul noului proiect filosofic global redimensionat, decât 
failibilismul socio-universal cartezian, reprezintă urmarea unei combinatorii reva- 
lorizatoare. În acest sens, filosofia modernă depindea în bună măsură de reuşita 
unificării paradigmatice aristotelico-mecaniciste — proiect a cărui posibilă întemeiere 
va fi făcut obiectul scrisorii lui Leibniz către maestrul său Jakob Thomasius, din 
aprilie 1669, prin aceea că, în pofida fundamentalei distanţe teoretice dintre 
Descartes-Gassendi şi Aristotel, instituia deopotrivă paralelismul aristotelico- 
mecanicist şi inovaţia conceptuală a unei substanţe“ care să fi căzut sub incidenţa 
unei atari reconcilieri. Dezideratul unui asemenea proiect, aparent imposibil de 
satisfăcut prin faptul că lega împreună paradigme virtual ireconciliabile”, poate sta 
sub câteva explicaţii distincte: 1. un interes particular legat de operarea unei 
schimbări de interpretare a filosofiei lui Aristotel; 2. o imagine distorsionată asupra 


3 Vezi enunţarea anterioară a acestui concept în Leibniz și paradigma individualității, p. 20-21, 27. 

4 Vezi Alexis Philonenko, Relire Descartes, Paris, J. Grancher, 1994, p. 21. 

5 Leroy Loemker, Philosophical Papers and Letters, Dordrecht, Reidel, 1969, 93—104; şi 
C.I. Gerhardt, Die philosophischen Schriften von G. W. Leibniz, Berlin, Weidmann, 1875—1890, I, 
15-27; IV, 162-174. (În notele viitoare, ediţiile Loemker şi Gerhardt vor fi invocate prin numele 
editorului şi cifrele corespunzătoare citării.) 

é “He [Leibniz — n.n.] insists that much of mechanical philosophy follows from Aristotelian 
principles and that Aristotle's physics is explicable in mechanical terms. His argument includes a 
reformation of Aristotle's notions of substantial form and matter into a mechanical conception of 
body. Leibniz happily concludes that by such means the mechanical philosophy “can be reconciled 
with Aristotle”s”” — Mercer, op. cit., p. 99. 

7 “The philosophies proposed by mechanists like Descartes and Gassendi explicitly reject the 
foundations of the Aristotelian system. Aristotle”s conception of individual substance, as a union of 
matter and an organizing substantial form, stands at the centre of his metaphysics. The rest of 
Aristotle”s philosophy assumes this notion. Therefore, when Descartes, Gassendi, and many other 
mechanical philosophers reject Aristotle”s account of substance and insist that all corporeal features 
can be explained wholly in terms of the motion of extended stuff, they discard the very foundations of 
the Aristotelian philosophy” — ibid., p. 99—100. 

8 Vezi ibid., p. 100. 

Antichității filosofice; şi 3. un interes global pentru satisfacerea unui deziderat 
eclectic reconciliator — preocupare prin intermediul căreia, alături de specificitatea 
dialecticii sale individual-universal, Leibniz va fi devenit, în opinia noastră, primul 
modern’. Mai departe, asumându-ne certitudinea apropierii lui Leibniz de cea de-a 
treia variantă expusă, ar trebui să ne întrebăm ce clarificări am putea obţine din 
consecuţia dintre un atare proiect leibnizian, ca parte a unei reformări filosofice 
generale, şi contextul istoriei filosofiei contemporaneității sale. 

i. Înainte de toate, pretenţia de autenticitate a demersului reconciliator aristo- 
telico-mecanicist ar fi depins de comentariile scolastice şi renascentiste ale filosofiei 
Stagiritului. Prin urmare, atât timp cât, pe de o parte, scolastica renunţase la 
soliditatea temeiurilor şi punctelor de reper din filosofia aristotelică şi, pe de altă 
parte, pretenţia umanistă a reinterpretării filosofiilor Antichității în cheie creştină 
abdicase, la rându-i, de la exigenţele completitudinii şi autenticităţii de sistem, 
proliferând în construcţia de compendii şi sintetizări ocult-dogmatice'”, proiectul 
leibnizian ar fi fost, atât din punct de vedere psihologic, cât şi din perspectiva 
continuității filosofico-tematice, oarecum lipsit de acoperire. Chiar şi Germania 
protestantă a lui Leibniz găzduise cu amabilitate o suită de tendinţe combinatorii 
referitoare la valorificarea segmentului aristotelico-teologic. Totodată, însă, necesitatea 
ca o asemenea manieră de construcţie sintetizatoare să fi căutat a eluda inconsis- 
tenţele ivite din apropierea filosofiei lui Aristotel de lutheranism!!, urmărind 
întemeierea unei forme de „scolasticism protestant”!?, va fi descalificat autenticitatea 
proiectului, apăsând în mod suplimentar asupra veridicității şi întemeierii viitorului 
proiect eclectic leibnizian. Pe de altă parte, însă, o atare obiecţie va fi întrucâtva 
atenuată prin faptul că reedificarea, odată cu redescoperirea Metafizicii” în secolul 
al XVII-lea, a proiectului protestant german pe baze mai solide ar fi coincis cu 
recalibrarea climatului cultural-filosofic în care Leibniz şi-a consumat tinereţea. 

ii. Aşadar, în al doilea rând, reținem transgresarea formelor eronat interpretative 
(despre care nu putem presupune că i-ar fi servit lui Leibniz altfel decât erodând 
parţial temeiurile veridicităţii intenţiilor sale moderniste) înspre autenticitatea unor 
dispoziţii reconciliatoare bazate pe mecanicismul noilor filosofii ale naturii. Într- 
adevăr, prima jumătate a secolului al XVII-lea va cerne mecanicismul filosofilor 
lui Galilei, Descartes ori Gassendi, precum şi intenţiile reformatoare ale articulării 
ipotezei de lucru aristotelico-mecaniciste. Cu toate acestea, uniformitatea imediată 
a dispoziţiilor sintetice europene reprezenta o cerință necesară în vederea alinierii 
europenității la exigenţele modernităţii în filosofie, precum şi în ştiinţă, dar aproape 


” Reiau aici una din concluziile expuse în Leibniz şi paradigma individualităţii, şi totodată 
supoziţie pentru un proiect viitor. 

1 E.g. Agostino Nifo în De Intellectu şi Everard Digby în Theoria Analytica — vezi Mercer, 
op. cit., p. 100-101. 

1! E.g. proiectul lui Philipp Melanchthon — vezi ibid., p. 101. 

"2 William Turner, History of Philosophy, Boston, Ginn and Company, 1903, p. 439. 

15 Vezi Mercer, op. cit. 

imposibil de satisfăcut. Căci, în mod paradoxal sau nu, filosofia franceză ar fi 
valorificat unificaționismul aristotelico-cartezian, în timp ce valorizarea expresiei 
mecaniciste a noii filosofii a naturii ar fi rămas inaccesibilă unei Germanii pronunțat 
conservatoare, aflate în pragul colapsului socio-identitar. Motivaţiile unei atari 
impenetrabilități sunt multiple şi țin de: structura socială şi partern-urile cultural- 
mentale, impactul devastator al Războiului de Treizeci de Ani, continuitatea 
scolasticismului şi absenţa — cel puțin până la 1700 — a unui nucleu intelectual 
asemănător Societăţii Regale londoneze ori Academiei de Ştiinţe pariziene". 

iii. (a) În al treilea rând, cuantificăm dispoziţiile moderniste ale gânditorilor 
secolului. Desigur, asemenea proiecte vor fi stat în legătură cu contextualitățile mai 
mult sau mai puţin generoase, corespunzătoare atât modelelor cultural-filosofice 
francez, german, olandez etc. şi coordonatelor socio-economice inerente lor, cât şi 
unui deziderat paneuropean abil insinuat în conştiinţa unei epoci ce va reactiva 
latenţele cultural-mentale progresiv sedimentate odată cu ieşirea de sub presiunea 
medievalităţii. În acest sens, o consecință a apelului la o paradigmă paneuropeană 
ar subzista în tentativa de depăşire a specificităţii unui context particular. Erhard 
Weigel, ca şi Leibniz, de pildă, sunt depozitarii unei atari inițiative în raport cu care 
conservatorismul socio-politic german, precum şi tradiţionalismul scolastic al 
germanităţii ar constitui, paradoxal, un anacronism blocat într-un prezent circular. 
Prin urmare, apropierea leibniziană de noua filosofie modernistă, în condiţiile în 
care Germania îşi va asuma apropierea de o paradigmă ştiinţifică de abia în vremea 
lui Kant, poate fi văzută ca expresie a unei anomalii”. În ciuda acestei interpretări 
construite pe certa realitate a unui izolaţionism propriu unei germanități fracturate 
la nivel identitar, înclinăm să considerăm că atâta vreme cât ne permitem să vedem 
în Leibniz prim-exponentul metamorfozei filosofice moderniste, numai absența 
participării leibniziene active la un atare proiect ar fi constituit adevărata anomalie. 
Pe de altă parte, observaţia lipsei de disponibilitate cultural-mentală a contextului 
germanic mai larg pare a ne acutiza afirmaţia, mai degrabă decât ne-ar putea-o 
invalida. Căci o limitaţiune de acest tip, ca expresie a unei identități fragmentariste, 
nu numai că potenţează, prin opoziţie, individualismul paradigmatic leibnizian, dar 
oferă în acelaşi timp prilejul saltului de la contextul germanităţii cultural-filosofice 
la imaginea paneuropeană' a proiectului filosofic modernist. Aşadar, involuţia 


14 Tbid., p. 104 şi n. 19. 

15 Vezi Petersen în Geschichte, p. 340-341, apud Mercer, op. cit., p. 104. 

16 Credem că dezideratul unificaţionist european (politic, social, religios, cultural, filosofic etc.) 
reprezintă de fapt o miniatură a universalităţii. Europa leibniziană e doar „numele” destinului umanităţii ca 
atare. Căci, pe de o parte, avem stranietatea indulgenţei cu care Leibniz visează la o Europă încă 
măcinată de conflicte politice, religioase şi economice; iar, pe de altă parte, avem şi certitudinea că 
europenismul e doar o haină simbolică a ceva mult mai ambițios — vezi Walter H. O”Briant, Leibniz 
Europeanism and the Characteristica universalis, în Leibniz-Kongress, VI (ii), p. 218-227. Desigur, 
internaționalismul leibnizian are o bază ontologică şi una socio-politică doar prin asociere cu 
ontologia. Iar dacă unei astfel de lumi îi este caracteristică şi o tipologie anume de limbaj (characteristica 
universalis), atunci faptul că Leibniz descoperă, în corespondenţa sa cu iezuiţii din China, asemănări 

socio-culturală, impusă de istorie, pe pământ german va fi corelabilă preocupării 
de a ajusta un asemenea proiect în aşa fel încât să servească unui scop practic ar fi 
făcut, desigur, obiectul unei problematizări distincte. În al doilea rând, absenţa 
reducţiei la un context exclusiv germanic şi totodată saltul de la contextul german 
la însăşi sfera europenităţii, certifică lipsa de sens în a atribui demersului leibnizian 
logica unei anomalii istorice. În realitate, lucrurile s-au petrecut la timpul potrivit şi 
în locul potrivit!”. În mod analog, însă, nu-i mai puţin adevărat că, limitat la 
germanitate, proiectul leibnizian ar fi devenit artificial şi, poate, lesne perisabil. Pe 
de altă parte, depăşind particularitatea socio-istorică a nucleului german — deziderat 
satisfăcut cu brio atât de Leibniz, cât şi de Weigel — atari dificultăți de înscriere în 
logica timpului vor fi fost, la rându-le, depăşite. În cele din urmă, europenismul va 
fi salvat nu numai filosofia, ci şi germanitatea însăşi. 

iii. (b) În ceea ce priveşte reconcilierea structurală propusă de Weigel, aceasta 
viza revizitarea unor fundamente metodologice matematice a căror resemnificare 
din perspectiva filosofiei Stagiritului ar fi metamorfozat adevărurile filosofiilor lui 
Descartes şi Gassendi în extensii şi corelaţii ale fundamentelor aristotelice. Într-adevăr, 
putem vedea în anticipaţia weigeliană a dezideratului modernist declicul cu adevărat 
reformator al filosofiei universale — superior atât exclusivismului anti-aristotelic al 
lui Paracelsus, cât şi mefienţei carteziene structurale înaintea aparatului filosofic 
occidental — şi totodată un model inspiraţional pentru tânărul Leibniz’. Mai 
departe, reformismul filosofic ce va fi influenţat decisiv proiectul filosofului din 
Hanovra, poate fi urmărit în ceea ce-i priveşte pe Kenelm Digby, Jean-Baptiste du 
Hamel, şi Johannes de Raey'. Anterior invocata perspectivă europeană centralizatoare 
s-ar fi reflectat în sistematizările acestor relativ minori gânditori. Căci alături de 


între pictogramele chinezeşti şi fundamentele limbajului său universal, reprezintă inclusiv o extindere 
a europenităţii la structuri fundamental non-europene, deci universale. Pentru o vedere aprofundată 
asupra relaţiei leibniziene atât cu iezuiţii din China, cât şi cu filosofia chineză, vezi Franklin Perkins, 
Leibniz's Exchange with the Jesuits in China în Paul Lodge, Leibniz and His Correspondents, 
Cambridge University Press, 2004, p. 141-161; precum şi David Mungello, Leibniz and Confucianism, 
The University Press of Hawaii, 1977. 

17 În ciuda faptului că prezenţa proiectului leibnizian european într-un secol de conflict şi 
confuzie socio-umană ridică anumite semne de întrebare — vezi O"Briant, loc. cit., p. 218-219. 

18 Cf Gerhardt, VI, 343; în problema reformismului, vezi scrisoarea către Thomasius din 
aprilie 1669, precum şi Christia Mercer, Leibniz and His Master: The Correspondence with Jakob 
Thomasius în Lodge, op. cit., p. 10-46. Totodată, vezi clasificarea tipurilor de reformă filosofică, cu 
referire şi la Paracelsus şi la Descartes, în analogie cu reforma teologică, în Gerhardt, I, 23; şi cf. 
Stuart Brown, The 17% Century Intellectual Background, în Nicholas Jolley, The Cambridge 
Companion to Leibniz, Cambridge University Press, 1995, p. 61/n. 25. 

19 Vezi Mercer, op. cit., p. 105. De asemenea, lista e completată de: Thomas White şi 
Honoratus Fabri — vezi Brown, op. cit., p. 52; Scaliger, Trew şi Boyle — vezi Daniel Garber, Motion 
and Metaphysics in the Young Leibniz, în Michael Hooker, Leibniz: Critical and Interpretive Essays, 
Manchester University Press, 1982, p. 162 şi 179/n. 9; precum şi, indirect, Sturm — vezi Ch. Mercer 
and R.C. Sleigh Jr., Metaphysics: The Early Period to the “Discourse on Metaphysics” în Jolley, 
op. cit., p. 69 şi Mercer, op. cit., p. 47/n. 104. 

Weigel ca reprezentant al germanității, propunerile celorlalți trei vor constitui 
alternativele filosofice ale culturilor engleză, franceză şi olandeză la pretenţiile 
exclusiviste proprii deopotrivă mecanicismului şi aristotelismului tradiționalist””. 
Dincolo de chestiunea eliberării filosofiei universale prin încurajarea libertății 
combinatorii de sistem, şi problema necesității de a conserva adevăratul sens al 
filosofiei lui Aristotel ca fundament al noului proiect filosofic, aşa cum sunt 
acestea formulate de Digby şi du Hamel, probabil că cea mai acută perspectivă 
sintetică îi aparţine, din câteva considerente, lui De Raey. Nu atât locurile comune 
referitoare la falsitatea, fie ea şi de bună-credinţă, a interpretărilor scolastice şi la 
accidentele perpetuate în istoria filosofiei europene prin asimilarea comentariilor 
arabe ne interesează aici, ci mai degrabă pregnanţa legăturii dintre Aristotel şi 
Descartes”. În mod corespunzător, coordonatele proiectului sintetic se regăsesc 
atât în îndreptarul conceptual-tematic făcut posibil prin emergenta cartezianismului 
(prilej de interogaţie şi reflecţie cu privire la posibilitatea împlinirii unei atari 
resemnificări aristoteliene în absența filosofiei lui Descartes), cât şi în dezideratul 
pe-acum de suprafaţa iluzorie a unei perspective eronate şi programatic întreţinute 
cu largul concurs al idiosincraziilor scolasticii, filosofia îşi va fi intrat în drepturi 
odată cu reasamblarea, în ordine autentică, a filosofiei Stagiritului. Pe de altă parte, 
însăşi autenticitatea proiectului autenticizării aristotelice propuse de către De Raey 
reprezintă o chestiune distinctă”. Cu toate acestea, fundamentul deopotrivă proiectiv şi 
simbolic al construcţiei sale, prin aceea că îi ridică lui Leibniz o importantă minge 
la fileu, surclasează în bună măsură posibilul exces de zel de care filosoful olandez 
ar fi dat dovadă. 

iv. Aşadar, disociind filosofia lui Aristotel de interpretarea scolastică, Leibniz 
va sfârşi prin a-i atribui Stagiritului, în scrisorile către Thomasius din 1669, o 
paradigmă cvasi-mecanicistă a cărei întemeiere va depinde bineînţeles de o perspectivă 
reformistă. Filosofia sa nu trebuia respinsă, ci pur şi simplu reformată”, idee pe 
care Leibniz o va transfera şi filosofiei scolastice. Aşadar, Aristotel nu va fi 
reprezentat un mecanicist în sine, ci unul relativ la un generos punct de referință 
tematică, direct corespunzător unui deziderat unificaţionist””. Urmările acestei 
congruenţe totalizatoare nu se opresc însă aici. Înainte de toate, propunem, e 
adevărat, consecuţia dintre proiectul moştenit de la reformiştii anterior menționați 
şi instituirea unei perspective simbolico-statutare, care va fi sfârşit în fundamentarea 


% Vezi Mercer, op. cit., p. 105. 

?! Vezi Theo Verbeek, Descartes and the Dutch: Early Reactions to Cartesian Philosophy, 
1637-1650, Southern Illinois University Press, 1992, p. 8. 

? Vezi problema noţiunii de formă substanţială şi identitatea materie-substanță în Mercer, 
op. cit., p. 108—109. 

3 Vezi Mercer, art. cit., p. 17; precum şi Verbeek, op. cit., p. 8—9. 

24 “The one question is whether Aristotle’s abstract theories of matter, form and change can be 
explained by magnitude, figure and motion. This the Scholastics deny and the philosophical reformers 
affirm” — Loemker, 94—95; şi vezi detaliile explicative referitoare la Aristotel, în Loemker, p. 95 sqq. 

noii filosofii. Vrem să zicem nu neapărat ea singură, ci ca parte a unui deziderat 
eclectic mai larg, la rându-i parte a unui proiect centrat pe o solidă paradigmă 
individualistă, coroborată cu originalitatea şi unicitatea acestei filosofii combinatorii. 

Acest paradox — altundeva discutat” — al originalității lipsei de originalitate, 
reprezentând deschiderea către o semnificare latentă pe care filosofia lui Leibniz ar 
fi reactivat-o, colectând fără doar şi poate pe merit beneficiile unei atari reuşite, 
face din Leibniz un receptacul de vechi şi de nou, precum şi un veritabil sintetizator 
al acestora. Ceea ce suscită un alt set de observaţii de metodă. Căci odată clarificată 
o bună parte din contextualitățile dezideratului unificaţionist, se cuvine să ridicăm, 
de o manieră comparativă, problema accesului conştient la istoria filosofiei. Altfel 
spus: atâta vreme cât o perspectivă simbolică, deşi fără îndoială necesară, nu va 
satisface mult mai ambițiosul proiect leibnizian, croită fiind pe un tipar nesa- 
tisfăcător, declicul modernităţii filosofice, despre care presupunem că începe cu 
asumarea fundamentelor electice leibniziene, va reclama dizolvarea tematică a 
vechii filosofii înăuntrul paradigmei individualiste. Cu alte cuvinte, nu e suficient 
să presupunem că Leibniz este un eclectic doar fiindcă a trăit într-un secol 
pluristratificat tematic. Trebuie arătate explicit căile prin care filosofia sa a fost 
„contaminată”. Consecințele absorbției filosofice vor întruchipa următorul nivel 
demonstrativ al analizei noastre, atunci când depăşind semnificaţia simbolică a 
unificaționismului, sinteza filosofico-tematică îşi va impune propriile exigenţe şi 
condiţionări”“. Cert este însă că, aici, Descartes şi Leibniz se întâlnesc, deloc 
surprinzător până la urmă, într-o intuiție comună, chiar dacă în mod evident 
corespunzătoare unor finalități distincte. Vedem aşadar o similitudine între cei doi 
filosofi cât priveşte reformarea filosofiei, cu deosebirea că îşi opun pretențiile 
reformiste, în sensul în care, în timp ce filosofia lui Descartes va reprezenta 
expresia unei mefienţe structurale înaintea valabilității tradiției filosofice, Leibniz 
va fi mai degrabă dispus să rescrie informaţia prin asimilare. Acum, măsura în care 
exclusivismul globalist cartezian ar reprezenta mai curând o consecință a 
formalismului metodei de recuzare a cunoaşterii şi nu o valorificare a discernerii 
particulare dintre adevăr şi falsitate, va fi făcut obiectul unei discuţii separate. În 
mod independent (sau nu!) de aceasta, se cuvine poate să ne întrebăm: dacă 
asemenea variante sunt complementare? Şi, mai ales: cine are şanse mai mari de 
adecvare a proiectului? Am văzut deocamdată că atât Descartes, cât şi Leibniz 


25 Vezi mai pe larg în Leibniz şi paradigma individualității, p. 15-39. 

26 O variantă a acestei chestiuni o găsim în dihotomia exclusiune-coexistență (“competitive 
exclusion” versus “coexistence”) aplicată relaţiei dintre forme substanţiale pure şi substanţe corporale, în 
Glenn A. Hartz, Monads and Corporeal Substances: Competitive Exclusion or Coexistence?, în 
Leibniz-Kongress, VI (i), p. 324-330. Ea reprezintă inclusiv o specie a interogaţiei: ce şi cât a luat 
Leibniz din filosofia antecesorilor şi contemporanilor săi, precum şi dacă există posibilitatea de a 
reconcilia paradigme virtual opuse? Mai mult, aceasta face şi obiectul întrebării dacă Leibniz se află 
sau nu în contradicție cu sine însuşi! În opoziţie cu competiționalismul iniţiat pe linia Erdmann- 
Russell, poziția lui Hartz mi se pare mult mai atrăgătoare; ea va face obiectul unui alt articol. 

participă mai mult sau mai puţin direct la resemnificarea noii filosofii; şi aceasta în 
pofida faptului că, în acord cu teza pe care o propunem, Descartes nu va fi 
îndeplinit decât jumătate de ecuație, lăsând — fără voie, dar în acord cu o insațiabilă 
viclenie a istoriei filosofiei — împlinirea dezideratului construcţiei filosofice moderniste 
în seama filosofului din Hanovra. 

Există, prin urmare, o formă de continuitate, chiar dacă nu directă, între 
filosofiile celor doi raționalişti. Nuanţăm aşadar, aici, ipoteza — în genere, corectă — 
conform căreia Leibniz nu îl continuă pe Descartes într-o formulă apropiată de 
presupusele consecinţe ale apartenenţei la aceeaşi specie filosofică.” Resemnificarea 
critică a cartezianismului şi descalificarea erorilor cartezienilor'*, mutarea 
accentului în direcţie ontologică şi recuzarea fizicii lui Descartes” — toate acestea 
nu reprezintă urmările unei continuări pozitive, ci mai curând roadele întoarcerii la 
fundamentele raționalismului spre a alege un alt drum. Pe de altă parte, însă, în 
pofida unei vizibile separaţii tematice, intuiţia reformismului va întemeia poate 
unica posibilitate coerentă de a ridica o punte structurală între cele două filosofii. 
Nu e, aşadar, câtuşi de puţin lipsit de sens a ne întreba: nu cine anume va prevala, 
căci măcar atâta lucru ştim, ci mai curând: care va fi fost raportul de şanse? 

Într-adevăr, ştim că dezideratul reformării filosofiei va fi satisfăcut de către 
Leibniz, inclusiv prin aceea că ar fi avut acces la proiectul mentorului său Erhard 
Weigel, în timp ce Descartes s-ar fi blocat, de o manieră similară anti-aristo- 
telismului lui Paracelsus, în recuzarea nediferenţiată a tradiției filosofice. Această 
formă de blocaj poate fi văzută drept premisă a faptului că, deşi Descartes a avut la 
îndemână finalitatea proiectului reformator, nu a putut să o fructifice nu ca urmare 
a unei incapacităţi teoretice structurale, ci mai curând datorită unei idiosincrazii. lar 
o atare premisă va sta, la rându-i, la baza concluziei egalității de şansă. Căci atât 
similitudinea contextuală, cât şi funcţionarea cartezianismului sub cele două mari 
premise ale filosofiei leibniziene: dezideratul reformist şi individualismul cronic — 
ambele satisfăcute, în aparenţă, chiar dacă de o manieră specifică”, de proiectul 
cartezian — aduc filosofia lui Descartes în preajma posibilității de a fi postulat ceea ce 
Leibniz însuşi va postula câteva decenii mai târziu. 

Aşadar, deopotrivă simbolic şi tematic, proiectul leibnizian ar fi fost în 
proximitatea posibilității lui Descartes de a-l pătrunde. Chiar opinia lui Leibniz 


21 Vezi anumite detalii ale traseului dublu de la Descartes la Leibniz şi înapoi la Descartes şi în 
partea I din Leibniz şi paradigma individualităţii, p. 15—89. 

% Vezi, de pildă, faptul că filosofia carteziană şi cartezienii n-au înțeles natura substanței 
corporale (Gerhardt II, 269), precum şi critica definirii substanţei prin întindere (Gerhardt II, 58). 

% Vezi Gerhardt, Leibnizens mathematische Schriften, A. Asher et co., 1849-1863, VI, 117-119. 

30 Măsura în care această specificitate va antrena o întemeiere doar parțială şi care, astfel, ar 
impieta totuşi asupra şanselor de satisfacere a proiectului modern, va reprezenta o problematică 
pentru mai târziu. 

însuşi cu privire la modalitatea în care Descartes şi-ar fi ratat”! dezideratul generic 
al filosofiei sale întăreşte concluzia unei atari vecinătăţi. Din acest motiv — precum 
şi din perspectiva acordării la o suită de constrângeri similare — se cuvine ca 
cernerea raporturilor filosofice dintre cei doi să preceadă nuanţarea discuţiei cu 
privire la: 1. satisfacerea amintitelor condiții de o manieră specific distinctă de cum 
se vor fi împlinit acestea sub regulile formatoare ale filosofiei lui Leibniz; şi 
2. veridicitatea consecuţiei dintre o metodologie diferită şi pretenţia unei finalități 
virtual neschimbate. Pe scurt, ne vom întreba: ce anume a contribuit în mod decisiv 
la ratarea proiectului cartezian? În ce măsură un atare eşec stă în satisfacerea 
specifică a condiţionărilor extrase din proiectul filosofic leibnizian? Ce rol joacă 
idiosincrazia carteziană cu privire la acceptul tradiţiei filosofice în specificitatea 
satisfacerii condițiilor amintite, şi dacă poartă aceasta, fie şi în mod indirect, vreo 
responsabilitate mai mult sau mai puţin ocultă? Dacă eventualul succes al carte- 
zianismului ar fi coincis cu o anticipație a modernismului filosofic? Şi totodată ce 
rol joacă ratarea proiectului cartezian în echilibrul pre-modern şi modern al 
filosofiei şi, implicit, dacă ne putem permite să ne raportăm structural nenuanțat la 
aceasta pe filonul unei interpretări exclusiviste ce nu (re)cunoaşte decât extremităţile 
valorice? 

acutiza odată cu împlinirea analizei comparative dintre pretenţiile, exiguităţile şi 
finalitățile conţinute în filosofiile lui Descartes şi Leibniz. Plecăm, aşadar, de la 
realitatea transgresării înspre modernitate a proiectului leibnizian, de la chestiunea 
originalității lipsei de originalitate corespunzătoare cernerii valorice a îndreptarului 
filosofic şi a acumulărilor cultural-istorice reorientate deopotrivă tematic şi meto- 
dologic, de către filosoful din Hanovra. Dimensiunea simbolică a contrarietăţii, sub 
însemnul căreia stă filosofia sa, e structural corelabilă dezideratului reformist. 

Pe de altă parte, însă, dincolo de simbolismul imaginii noii dimensiuni para- 
digmatice în filosofie, sistemul leibnizian cunoaşte, de asemenea, anumite consecințe 
tematice ale proiectului unificator: întâi, în ceea ce priveşte ontologia şi accepțiunea de 
substanță, inclusiv din perspectiva adversităţii dintre formele substanțiale pe de o 
parte, înţelese ca tendinţe înnăscute ale corpurilor” şi instituind un adaos 
interpretativ imposibil de cuprins în logica mecanicii corpurilor şi de aceea, cumva, 
lesne de postulat de o manieră abstractă — şi la fel de lesne capabil de a eluda orice 
rigoare empirică verificaţionistă — şi perspectiva mecanicistă a apelului la dimensiune, 
formă şi mişcare pe de altă parte; apoi, în al doilea rând, cu referire la fizica 


31 Vezi Loemker, 152, 223, 655. Totodată, vezi şi suprapunerea cu opiniile lui Spinoza referitoare 
la proiectul cartezian, în E.M. Curley, The Collected Works of Spinoza, vol. I, Princeton University 
Press, 1985, Ep. 2; şi în A. Wolf, The Correspondence of Spinoza, Allen & Unwin, London, 1928, 
Ep. 81. 

3? Vezi Daniel Garber, Leibniz: Physics and Philosophy, în N. Jolley, op. cit., p. 271. 

leibniziană, incluzând relaţia cu fizica lui Aristotel, trecerea la mecanicismul pre- 
modernist şi fizica corpusculară, precum şi sensul criticii leibniziene a proiectului 
mecanic cartezian şi a reverberaţiilor acestuia în ontologie. 


II 
MOMENTUL ROSENTAL ŞI „JOCUL” MECANICISMULUI 


Cercetarea consecinţelor demersului unificator, deopotrivă în fizică şi 
metafizică, laolaltă cu sesizarea unei consecuţii dintre mecanicismul leibnizian de 
tinereţe şi metafizica maturității sale, ridică o serie de probleme de context tematic 
asupra cărora ne vom opri dintru început. Ele gravitează în jurul acelei ambivalenţe 
mecanicist-substanţiale"” care va reverbera, cu maximă putere şi influenţă teoretică 
decizională, înăuntrul spațiului intelectual-educaţional al tânărului filosof. Astfel, 
în măsura în care putem presupune că Leibniz ar fi fost bântuit de o formă sau alta 
de indecizie cu referire la teoretizarea structurii şi texturii substanțiale a universului, o 
atare precizare contribuie în mod evident la reliefarea unui context activ propriu 
dezideratului unificaţionist. Credem, aşadar, că şi prin celebra deliberare interioară 
consumată odată cu plimbările din crângul Rosental"“, aflat în împrejurimile 
Leipzig-ului, şi susceptibilă de a se erija într-o mai mult sau mai puțin certă 
poziţionare filosofică, Leibniz nu numai că ar fi înclinat o balanţă, al cărei echilibru 
va întruchipa ulterior obiectul unei reevaluări, dar va pune totodată bazele filosofiei 
moderne. 

În mod oarecum independent de acuratețea determinării temporale a acestui 
moment de tinerețe, dezideratul reformist, repercutat prin forța împrejurărilor 
asupra embrionului modernismului filosofic, va începe cu prevalența filosofiei 
mecaniciste înaintea formelor substanțiale“. Scolastica va reprezenta, deci, implicit, 
obiectul acestei respingeri, totodată însă acutizând măsura în care filosofia aristotelică 
însăşi, în chip de punct de origine al conversiei la scolasticism, va putea fi 
salvgardată. lar de coerenţa unei atari salvgardări am văzut că ar fi depins în bună 
măsură destinul de mai târziu al filosofiei occidentale. 

În mare, sensul unicităţii acestui moment de (in)decizie leibniziană — momentul 
Rosental — stă în cele trei consecinţe structurale: i. preeminenţa mecanicismului şi a 


33 Parte activă a „jocului” pe care îl imaginăm, cu toate fețele acestuia: Aristotel, solastica, 
reformismul structural, relația cu Descartes şi „lupta” cu acesta pentru supremația secolului, dar şi 
speculaţiile noastre de istorie contrafactuală a filosofiei. 

34 Vezi Gerhardt, III, 606. 

35 Legat de controversa determinării în timp a momentului Rosental, vezi Willy Kabitz, Die 
Philosophie des jungen Leibniz, Heidelberg, 1909, p. 49-51; şi Mercer, op. cit., p. 24-26. 

“ «After having finished the trivial schools, I fell upon the moderns, and I recall walking in a 
grove on the outskirts of Leipzig called the Rosental, at the age of fifteen, and deliberating whether to 
preserve substantial forms or not. Mechanism finally prevailed and led me to apply myself to 
mathematics” — Loemker, 655; Gerhardt, III, 606. 

fundamentelor matematice înaintea formelor substanțiale; ii. reorientarea viitoare 
către metafizică şi, implicit, către concluzia substanțialismului monadic, prin aceea 
că matematica nu pot livra, în mod adecvat, o ultima ratio a mecanicii"; 
iii. fundamentarea dezideratului filosofic unificaționist prin posibilitatea de a conjuga 
mecanicismul cu filosofia lui Aristotel, deci şi cu acele segmente ale scolasticii în 
care se conservă verticalitatea şi adecvarea interpretativă a filonului aristotelic. Într- 
adevăr, existența unei finalități parțial scolastice este probabilă, însă importanţa 
scolasticii ca punct de plecare — nemaivorbind de faptul că garantează stabilitatea 
punctului de origine al demersului comparativ Descartes-Leibniz — este certă. 
Leibniz nu caută a transgresa paradigmatic dinspre aristotelism înspre mecanicism, 
ci — credem — dinspre filosofia scolastică înspre o filosofie a principiilor fizicii 
mecaniciste, purtând cu sine, e adevărat, motivația descoperirii unui filon mecanicist 
care să satisfacă şi să întregească proiectul reconcilierii unui atare program 
mecanicist cu filosofia Stagiritului“S. 

În acest sens, putem totodată decreta posibilitatea anticipaţiei proiectului 
modernist prin intermediul acurateţei interpretărilor scolasticii. Dezideratul reformist 
s-ar fi simplificat, aşadar, în mod considerabil, printr-o interpretare medievală 
„corectă” a vechii filosofii. În acest caz, tendințele moderniste n-ar mai fi presupus: 
1.pe de o parte, apropierea dintre mecanicismul pre-modern şi filosofia lui 
Aristotel, iar 2. pe de altă parte, separaţia — activată de perspectiva renascentistă — 
dintre aristotelism şi scolasticism; ci 3. exclusiva relație scolastico-mecanicistă 
dintre segmente filosofice cvasi-concomitente ori imediat consecutive. Întoarcerea 
la fundamentele antice, prilejuită de filosofia Renaşterii, va reactiva acea necesitate 
de a eradica lipsa — mai mult sau mai puţin conştientă — de onestitate şi adecvare 
interpretativă, necesitate pe care Leibniz şi-o va asuma atunci când, sărind parțial 
din schemă filosofia scolastică, va alege să se reîntoarcă la sursele acesteia spre a 
găsi un numitor comun al înseși istoriei filosofiei. Iar ironia acestei finalități va sta 
inclusiv în aceea că scolasticismul însuşi va fi unul din beneficiarii dinamicii 
filosofice reformiste, prin faptul că nici mecanicismul şi nici fundamentele aristotelice 
singure nu vor fi epuizat sfera noii ontologii reformatoare. Reîntoarcerea la formele 
substanţiale, în pofida insistenţei cu care Leibniz vedea filosofia lui Aristotel în 
acord cu centrarea pe necesitatea de a oferi explicaţiile fenomenalităţii în termeni 
relativi la dimensiune, figură şi mişcare”, va demonstra acest lucru. 


37 Şi continuare scrisorii către Remond: “But when I looked for the ultimate reasons for 
mechanism, and even for the laws of motion, I was greatly surprised to see that they could not be 
found in mathematics but that I should have to return to metaphysics. This led me back to entelechies, 
and from the material to the formal, and at last brought me to understand [...] that monads or simple 
substances are the only true substances and that material things are only phenomena, though well 
founded and well connected” — Loemker, 655. 

38 Vezi Mercer, op. cit., p. 27. 

3 Vezi Loemker, 94; şi pentru detalii, infra, nota 48. 

Revenind însă la ipoteza contrafactuală a identităţii şi adecvării conceptual- 
tematice dintre filosofia Stagiritului şi scolasticism, şi la posibilitatea ca finalitatea 
proiectului leibnizian să fi fost satisfăcută prin conjugarea dintre mecanicism şi 
filosofia scolastică, aşadar, fără a apela în mod direct la fundamentele antice, ci 
numai la finalitatea acestora în medievalitate, s-ar cuveni poate să ne întrebăm; 
1. dacă şi cum ar fi resemnificat aceasta (in)decizia leibniziană a momentului 
Rosental? Şi 2. când şi cum ar fi putut reacționa Descartes înaintea unei atari 
posibilități, care ar fi transformat idiosincrazia sa aristotelică într-o chestiune caducă? 

Într-adevăr, pare posibil ca realitatea acestei ipoteze să fi transformat dilema 
leibniziană într-o problematizare superfluă, în măsura în care descoperirea meca- 
niciştilor vine şi ca o alternativă la un proiect scolastic nesatisfăcător. Pe de altă 
parte, însă, opțiunea inițial mecanicistă ar putea fi văzută drept o alegere conştient- 
pozitivă, mai degrabă decât ca făcând obiectul unui refugiu filosofic. Este deci 
posibil ca propunerea de corelaţie a acesteia cu filosofia lui Aristotel, spre a deschide 
drumul către o viziune global-modernistă, să nu fi inclus neapărat substratul 
superiorității de veridicitate a aristotelismului înaintea interpretărilor scolastice. 

În al doilea rând, fireşte, invocata posibilitate implică un proces de anticipație 
pe care trebuie să-l confruntăm cu contextualitățile momentului pre-leibnizian. Cu 
alte cuvinte, atâta vreme cât istoria filosofiei nu ar mai fi trebuit să aştepte un 
filosof cu energia de a ridica un arc atemporal peste vechi şi nou, în ce măsură 
putem presupune că proiectul reformist ar fi căzut sub sfera de influenţă a unuia 
dintre acei gânditori aflați în imediata vecinătate structurală a viitoarei modernități, 
şi totodată purtând directa responsabilitate a inovației mecaniciste în filosofie? 
Descartes, desigur, e unul din aceştia, precum sunt şi Gassendi ori Hobbes, însă, 
spre deosebire de aceştia din urmă, chestiunea sensului de raportare la o prezumtiv 
altă față a scolasticii îl identifică şi îl evidențiază drept punct de referință al 
exerciţiului imaginat. Căci nici empirismul şi nici mecanicismul însuşi nu vor mijloci, 
precum paradigma raționalistă, coerenţa confruntării cu o filosofie scolastică 
zămislită din rațiune. 

Cu toate acestea, în ce măsură apropierea scolasticii de fundamentele autentic 
antice ar fi schimbat ceva din mefiența carteziană înaintea tradiției cognitiv- 
filosofice, reprezintă o destinaţie cu potenţial analitic, dar incertă, şi asta din mai 
multe motive, în general corelabile condiţiilor anterior invocate referitoare la 
naufragierea lui Descartes în proximitatea dezideratului reformist leibnizian. Aici, 
trebuie considerată predispoziția carteziană către o abordare critică mai adâncă, şi 
infinit mai puţin constructivă în forma sa reformistă, deopotrivă faţă de tradiția 
filosofică a medievalităţii şi în relaţie cu structura experienței. În acest sens, şi cu 
atât mai mult cu cât cea din urmă ar fi impietat asupra celei dintâi, acordarea 
filosofiei scolastice la veridicitatea aristotelismului ar fi reprezentat probabil o 
furtună într-un pahar cu apă. Dimpotrivă chiar, Descartes ar fi putut fi îndreptățit să 
considere că aristotelismul şi-ar fi meritat soarta de a fi sistematic — fie şi numai în 
mod parţial conştient — trunchiat şi expropriat de către filosofia medievală, după 

cum scolastica însăşi îşi va fi meritat, la rându-i, poate, destinul disipării sub 
paradigma mecanicist-modernistă. Pe de altă parte, trebuie cuantificată şi dimensiunea 
cronicizării unei forme specifice de individualism cartezian, şi care se desparte de 
modelul individualismului leibnizian — despre care ştim deja că va satisface 
dezideratul reformării filosofiei — prin lipsa unei determinaţii socio-comunitare“” 
coerente. „Eu”-ul lui Descartes rămâne blocat în singular, în timp ce, în mod 
corespunzător, „eu”-ul leibnizan alege a transgresa înspre un „noi” corelat 
multiplicităţii socio-culturale, şi totodată parte indelebilă din conştiinţa umanității 
moderniste. 

Aplecarea asupra unei ipoteze contrafactuale referitoare la valabilitatea 
scolasticii şi la impactul adecvării interpretative asupra tendinţelor de reformare a 
unei filosofii mai mult sau mai puţin captive înăuntrul unei paradigme limitative, 
nu face decât să întărească, dincolo de cercetarea posibilității ca Descartes să-şi fi 
depăşit cumva condiţia, necesitatea exploziei mecaniciste în istoria filosofiei. Oricare 
ar fi fost destinul cultural al medievalității filosofice, aportul mecanicismului la 
construcția dezideratului reformist ar fi reprezentat ingredientul final al trecerii în 
modernitate. Descartes însuşi va intui aceasta, în rând cu alți iluştri mecanicişti, dar 
va rămâne totodată blocat în pretenția singularității şi suficienţei pattern-ului 
mecanico-fizicalist. Chiar structurarea metodologică propusă prin intermediul 
„metaforei arborelui” oferă, în mod just, măsură alinierii proiectului său pe o axă 
ascendentă fizico-mecanicistă, deşi întemeiată pe fundamente metafizice şi sfârşind 
în aplicaţii material-morale ale individului. Ca şi în ceea ce-l priveşte pe Leibniz, 
consecuţia corelativă dintre „trunchi” şi „rădăcini”, conform metaforei din prefața 
Principiilor, adică dintre fizică şi metafizică, va avea un cuvânt specific de spus. În 
fapt, apropierea fizicii de o suită de coordonate metafizice va comporta o dublă 
relaţie: pe de o parte indirectă, prin intermediul matematicii şi metodei carteziene, 
pe de altă parte, directă prin aceea că legile fundamentale ale fizicii ar fi reclamat 
un fundament metafizic“. 

În ceea ce priveşte acel segment al fizicii care ține de teoria mişcării sau de 
mecanică, aportul mecanicismului ca explicaţie fenomenală a cărei întemeiere ar fi 
transformat formele substanțiale şi calitățile oculte în principii superflue, se va fi 
suprapus punctualităţii dezideratului cartezian, fără a fi asimilabil, precum în cazul 
lui Leibniz, unui proiect cu mult mai generos. Desigur, dincolo de o predilecție 
către o anumită paradigmă, şi de contextualitățile contactului cu Gassendi şi Hobbes, 
Descartes întrunea toate condiţiile obstinaţiei în a eradica eşafodajul filosofic al 
scolasticii. Departe de el fie şi numai gândul posibilităţii de a oferi scolasticii — şi 
prin aceasta, modernităţii filosofice în devenire — şansa răscumpărării păcatelor ei. 


4 Cu referire la proiectul cartezian în politică, dar şi în morală, vezi articolul meu Descartes şi 
politica, în „Sfera politicii”, vol. XVIII, nr. 8 (162), 2011. 
41 Cf. O. Hamelin, Le systeme de Descartes, Paris, F. Alcan, 1921, p. 310. 


Câteva ipostaze ale reconstrucției filosofice leibniziene 109 


Motivul pentru care insistăm pe o atare inadecvare a răspunsului cartezian 
ține de similitudinea situaţiilor în care cei doi filosofi s-ar fi regăsit înaintea 
mecanicismului şi a necesităţii de a-i oferi acestuia un fundament final. Acea 
indirectă relaţionare matematică şi a metodei carteziene în fizică, urmată de apelul 
la o formă de adecvare metafizică a legilor fizicii, va trebui confruntată cu 
motivaţia leibniziană a întoarcerii, odată cu imposibilitatea de a găsi fundaţiile 
finale ale mecanicismului în matematică, la metafizică! Faptul că posibilitatea de a 
vedea o nepotrivire între mecanică şi fundamentele sale matematice e atenuată de 
dualismul fizico-metafizic, contribuie la distrugerea oricărei posibilități ca Descartes să 
fi putut decide a substitui, precum Leibniz, — fireşte, ca valoare şi substrat ontologic, şi 
nu ca strictă realitate a existenţei — întinderea, masa ori dimensiunea extensivă 
printr-o formă sau alta de entelehie. Leibniz însuşi va fi posedat de morbul unei 
nesiguranţe ce va face, în cele din urmă, obiectul unei răzgândiri corespunzătoare 
deviației de la paradigma mecanicistă înspre o formă de compromis sistemic. 

Această tipologie, la rându-i, de dualism ontologic final, al concomitenţei 
materiei universului fizic şi principiilor incorporale leibniziene, e virtual inaccesibilă 
lui Descartes tocmai din pricina ratării, la limită am spune, a dezideratului 
conciliator. Astfel, chestiunile singularității şi suficienţei fizicaliste par a fi expresiile 
acestui eşec, în pofida faptului că recunoaşterea necesităţii de a invoca anumite 
fundamente metafizice îl apropie de filosoful din Hanovra. Dacă aşa stau lucrurile, 
atunci imposibilitatea de a proiecta o imagine uniformă asupra destinului filosofic 
modern este o consecință a metodei, şi nu numai a intenţiei reformatoare. Căci 
Descartes este el însuşi un reformist în felul lui, fără a intra însă, precum Leibniz, 
în logica unei „reforme conciliatoare”! 

Într-adevăr, posibilitatea reformei este structural înscrisă în proiectul 
cartezian, prezentă atât vizavi de contextualitățile filosofico-empirice ale timpului 
său, vasăzică necesitatea recuzării scolasticii precum şi îndreptarea failibilismul 
cogniţiei individuale, cât şi acutizată prin efectele posterităţii interpretativ-exegetice 
asupra cartezianismului, în mod independent adică de îndreptățirea pretențiilor pe 
care cartezienii ori necartezienii le vor fi lansat în numele şi pe socoteala filosofului. 
Transferate fiind dinspre filosofie înspre aparatul socio-politic, observăm că 
urmările interpretării reformismului cartezian se concentrau, de pildă, în jurul unei 
titulaturi revoluţionar-conspirative”. În acest sens, atât refuzul tradiţiei filosofice 
Şi, poate, prin extensie, şi al tradiției sociale, cât şi contextul împovărării 
cartezianismului cu antagonismul proliferat vreme de cincizeci de ani de către 
Curtea Franţei şi Ludovic al XIV-lea, ar fi contribuit la ridicarea unui astfel de 
edificiu interpretativ cvasi-iluzoriu. Motivele respingerii acestei interpretări — 
dimpreună cu sensul în care ea s-ar fi putut, măcar parţial, justifica — au fost expuse 


# Cât priveşte includerea filosofului francez într-o grupare „conspirativă” care s-ar fi opus 
despotismului, arbitrarului politic şi puterii discreţionare, vezi Quentin Taylor, Descartes 's Paradoxical 
Politics în “Humanitas Journal”, vol. XIV, nr. 2, 2001, p. 76 sqq. 

anterior“. Fără a le mai relua aici, considerăm că ele dau măsura unui climat 
generic de răspuns individual cu privire la consumarea hiatusului esențial-tematic, 
dar şi simbolic, ce se va fi ivit în prelungirea post-medievalităţii, ori în imediata 
proximitate a modernităţii. Nu poate fi o coincidență ca Descartes să-şi fi definitivat 
stilul într-o atare post-medievalitate, ci mai degrabă o consecință a unilateralității 
istoriei într-un timp anume, după cum nu poate fi văzută drept coincidență nici 
definitivarea stilistică leibniziană în apropierea modernităţii pe care considerăm că 
o va inaugura. 

Urmările confruntării dintre posibilitatea carteziană a reformei şi, în mod 
concomitent, imposibilitatea concilierii sintetizatoare a aceluiaşi Descartes, se 
insinuează, aşadar, în jurul unui mecanicism presupus a eluda dogmatismul sub- 
stanțialității scolastice, dar care, la rându-i, e iremediabil limitat printr-o suficiență 
fizicalistă cronicizată. Ea va trebui fără doar şi poate urmărită în confruntarea cu 
consecuţia leibniziană dintre mecanicism şi metafizică. Ceea ce vom şi face în cele 
ce urmează. 


III 
„METAFIZICA” ÎNTINDERII 


Am văzut anterior cum, asimilând impactul unei paradigme mecaniciste — 
instinctiv văzute de către Leibniz ca expresie a modernismului“, ceea ce contribuie 
cumva la ironia identificării unei alte felii de modernitate a cărei recunoaştere vine 
din partea primului gânditor cu adevărat modern, de unde şi „inadvertenţa” istorică 
reliefată prin această observaţie — asupra formelor substanţiale, Leibniz va trăi cu 
senzația unei descoperiri dacă nu antologice, atunci măcar semnificative. Decelarea 
sensului profund al acesteia, atât dintr-o perspectivă esenţial-tematică în filosofie, 
cât şi dintr-una augmentat simbolică, va face obiectul scrisorilor adresate mentorului 
său Jakob Thomasius în 1668-1669, cu referire la impactul ontologic, dar şi istoric 
al paradigmei mecaniciste. În mod fundamental, perspectiva istorică, care va face 
inclusiv obiectul unei rescrieri interpretative a filosofiei lui Aristotel spre a o aduce 
pe aceasta la zi, în acord cu dinamica filosofică a ceea ce se va numi „modernitate”, 
reprezintă expresia dezideratului sintetic-unificator pe care Leibniz alege a şi-l 
asuma de la un moment dat încolo. În mod corespunzător, chiar dacă anumiți 
exegeți consideră că mecanicizarea aristotelismului va reprezenta o tendinţă relativ 
pasageră” , susceptibilă de a se estompa ulterior, cert este că roadele fundamentale 
ale unui proiect filosofic stând sub dimensiunea paradigmatic unificaționistă 
leibniziană, vor fi fără doar şi poate culese ulterior. Reverberaţiile tematico- 


% Vezi Leibniz şi paradigma individualității, ed. cit., p. 192-204. 
Prin chiar folosirea termenului de „modern” — vezi Loemker, 655. 
15 Vezi Garber, op. cit., p. 162. 

simbolice ulterioare vor compensa, aşadar, orice neajuns al unei posibile lipse de 
consecvență. Spunem posibile, deoarece în fapt nici nu poate fi vorba, riguros 
vorbind, de o lipsă de consecvență, cât mai degrabă de o nuanțare venită ca şi 
consecință a indeciziei legate de posibilitatea mecanicismului de a invalida paradigma 
substanțialistă. Căci plecând, practic, de la un fundament ambivalent al pendulării 
între două seturi distincte de condiții şi urmări, Leibniz nu ar avea față de ce anume 
să fie (in)consecvent. 

În ceea ce priveşte, însă, posibilitatea de invalidare, înscrisă chiar în logica 
opoziției dintre cele două structuri, se cuvine să fim bine înţeleşi: reîntoarcerea 
leibniziană cu fața la simbolismul şi sensul formal al formelor substanțiale nu 
constituie atât urmarea preeminenței acestora asupra materiei, cât consecința ideii 
conform căreia ultima ratio a existenței material-mecanice se va fi găsit în metafizică, 
nicidecum în matematică“. Propunem, prin urmare, un sens de deconstrucție, de 
augmentare a negativităţii, aşadar, o logică a relației şi a diferenţei relaţionale. 

Am discutat deja, în cartea mea despre Leibniz, atât sensul simbiotic al 
metafizicii leibniziene, cât şi structurarea filosofiei sale pe ceea ce am numit logica 
diferenţei. Ceea ce, desigur, nu ar face câtuşi de puțin inoportună reaplecarea 
asupra câtorva nuanțări referitoare la această poziție. Între metafizica simbiozei şi 
preocuparea în a găsi atât fundamente „anacronice” ale actualității, cât şi expresii 
ale actualităţii filosofice în Antichitate nu este decât o diferență de perspectivă: 
metodologico-tematică versus istorică. Cea istorică serveşte identificării unui 
climat de gândire filosofică a cărei structură conceptuală, dar şi simbolică, va face 
posibilă inovaţia tematică pregătită de Leibniz, acea „inovaţie neinovatoare” care 
ridică problema modului în care filosoful german converteşte neoriginalitatea 
conceptuală într-un edificiu filosofic peren. 

Tot astfel, (in)decizia mecanicistă, revizitarea filosofiei Stagiritului şi forma 
de compromis metafizic corespunzător declicului dualist constituie rădăcinile 
proiectului leibnizian. Ca o observație suplimentară: faptul că Leibniz îşi permite 
să formuleze apropierea paradigmei universaliste aristotelice, aflată în opoziție de 
premise şi metodă cu logica diferenţei, de explicaţiile microfilosofice ale meca- 
nicismului, evocă îndrăzneala — pe care majoritatea sistematizărilor combinatorii 
s-ar cuveni s-o aibă — în a presupune existenţa unui sâmbure comun concluziv. Or 
deducția aceleiaşi concluzii din şi prin premise, respectiv metode contrare, atinge 
fără îndoială coarda vibrantă a valabilităţii ireductibile metodologic. Un adevăr 
ultim planează, aşadar, asupra construcțiilor teoretice, recognoscibil fiind atât în 
micro cât şi în macrofilosofie. Identitatea lui eluzivă, susceptibilă de a fi cernută de 
false reprezentări şi indicii eronate, constituie o lume în sine. Deocamdată, ceea ce 
ştim e că există. 

Indecizia mecanicist-substanţialistă, laolaltă cu tot ceea ce-i este subsumat, 
reprezintă, deci, expresia unei echidistanţe relative la o finalitate comună şi presu- 


46 Vezi supra, nota 37. 

punând absenţa preeminenţei uneia asupra celeilalte. Desigur, Leibniz lucrând cu 
incertitudinea teoreticianului silit să-şi populeze alegerile cu presupoziţii şi artificii 
teoretice cu valoare de adevăr, s-ar cuveni să opteze într-un sens sau altul, 
întorcându-se cu faţa către ceea ce-i oferă adecvare contextuală, confort mental şi 
valabilitate simbolică. Însă, în spatele acestei opţiuni, oricare ar fi aceasta, va sta 
sentimentul ingrat al distrugerii inoculate prin chiar ideea de opțiune, şi al refuzării 
adevăratei valabilități simbolice caracteristice echidistanţei. Adevărul e neutru ca 
existenţă, el nu optează, ci se cere descoperit, reclamând acea opţiune corectă a 
cărei valabilitate n-o recunoşti, însă, decât în al doisprezecelea ceas, atunci când e, 
probabil, prea târziu să te mai răzgândeşti. Din cenuşa unui atare eşec se naşte o 
necesitate primară: anticipaţia valabilităţii — un deziderat cu adevărat banal şi totuşi 
o rara avis printre gânditori. De aceea, în logica severă a failibilismului cognitiv 
uman, problematizarea absenței valabilităţii pare a face obiectul unei posibilități 
ceva mai reduse de eşec. 

Am putea spune, aşadar, că problema negativităţii deconstructive şi logica 
diferenţei, dimpreună cu neutralitatea unui adevăr final în raport cu care Leibniz va 
fi căutat să altereze inalterabilul din istoria filosofiei, salvgardează filosofia 
leibniziană de ea însăşi. Căutând a se re-construi pe sine în acord cu structura 
acestui adevăr, oricare ar fi fost aceasta, şi odată cu sine, filosofia însăşi, viitorul 
acesteia, dar şi trecutul deja scris, Leibniz va fi păşit, iată, în mod corespunzător, 
într-o modernitate a viitorului, dar în egală măsură şi a trecutului; o modernitate ce 
va aduna, piesă cu piesă, concept peste concept, metodă după metodă, o dare de 
seamă asupra unei lumi ridicate din substanțe şi subiecţi, o universalitate a 
indivizilor, precum şi o individualitate a universaliilor. Un puzzle tot atât al deosebirii 
asemănărilor, cât şi al asemănării deosebirilor. Ajutat, deci, de presupoziţiile de 
lucru ale nominalismului, Leibniz îşi va fi întors fața de la macro-filosofia 
universalist-comunitară aristotelică înspre paradigma micro-diferențială, numai 
spre a reconfrunta ulterior globalismul filosofic al Antichității cu particularitatea 
explicației fizicaliste caracteristice mecanicismului post-medieval. Că însăşi filosofia 
leibniziană va permite întrezărirea unui holism îmbrăcat în hainele individualităţii — 
aceasta constituie întregirea paradoxului ontologic ori, dimpotrivă, urmarea adevă- 
ratului curs al filosofiei sale, travestite la rându-i în paradox. 

În fapt, exerciţiul critic-deconstructiv invocat e urmarea firească a unei stări 
de lucruri incomode. Făcând apel la contextualitățile secolului al XVII-lea în care 
mai reverberau încă atât consecinţele cultural-simbolice ale proiectului renascentist 
şi urmările conceptual-metodice pe termen lung ale cvasi-eşecului“ scolastic, cât şi 
noile paradigme mecanicist-ştiinţifice de lucru, înţelegem de ce raționaliştii întrezăreau 
necesitatea unei construcţii filosofice noi, clădite din aceleaşi materiale. Un 


+ Căci atâta vreme cât fundamentele reale ale mecanicismului îl vor conduce pe Leibniz 
înapoi la entelehii şi implicit la prevalarea, fie şi numai simbolică — deşi, desigur, nu e vorba numai de 
atât — de formele substanţiale, scolastica nu va fi eşuat cu totul; vezi şi infra, nota 54. 

asemenea proces începea, aşadar, cu negația, cu posibilitatea de a refuza, cu 
cernerea, cu centrarea pe substituția prin absenţă şi pe îndreptarea prin dispariţie. 
Dublat într-o atare perspectivă de Descartes, sau mai bine zis, el însuşi dublându-l 
pe filosoful francez, Leibniz îl va depăşi pe acesta tocmai la nivel constructiv şi, 
implicit, în ceea ce priveşte cumulul de consecinţe de sistem. Această observaţie e 
întărită inclusiv de nepotrivirea existentă la Descartes dintre posibilitatea reformei, 
ca şi consecinţă a criticismului său deopotrivă istoric-tradiţional şi empiric-cognitiv, şi 
imposibilitatea fundamentării unui proiect eclectic-conciliator. În ceea ce priveşte, 
însă, criticismul leibnizian, şi anume refuzul inițial al scolasticii şi al preeminenței 
formelor substanțiale, urmat apoi de refuzul refuzului şi întoarcerea la fundamentul 
metafizic, urmărirea relației ambivalente dintre mecanicism şi metafizică, dintre 
materie, mişcare pe de o parte şi latura non-empirică a corpurilor pe de altă parte, 
va lumina poate semnificaţiile mai mult sau mai puţin ascunse ale traseului gândirii 
sale de tinereţe. 

Există o deosebire fundamentală între mecanicism şi metafizică ca demers 
explicativ, de la care putem porni. Primul dintre cele două nu poate fi negat. 
Desigur, el poate face obiectul unei discuţii cu privire la ceea ce îl însoţeşte, în 
măsura în care propunem o explicaţie duală asupra lumii. Aşadar, îi putem contesta 
completitudinea ori suficiența, dar nu îl putem invalida cu totul. Corpurile ori 
materia există, ceea ce presupune un set de legi şi enunţuri ce studiază şi regle- 
mentează constituţia acestora şi modul în care se comportă în lume. Mai mult, spre 
a păstra coerenţa demersului, ele vor sta sub însemnul unui reglaj logico-dinamic 
similar. În acest sens, existenţa unei omogenităţi corporale funcţionează ca presupoziţie 
fundamentală a mecanicismului. În conformitate cu acest principiu, corpurile au 
aceeaşi natură şi nu se deosebesc între ele decât în virtutea caracteristicilor 
referitoare la magnitudine, figură şi mişcare“&. Atât din perspectivă istorică, cât şi 
dintr-un punct de vedere tematic al filosofiei sale, faptul că Leibniz se angajează în 
logica acestei viziuni fizicaliste este de înțeles şi, prin urmare, nu reprezintă o 
problemă. Cu atât mai mult cu cât el însuşi se va grăbi în a dubla asumata 
perspectivă mecanicistă printr-o trimitere la fundamentul mera-fizic. Pe alocuri, 
însă, absorbit probabil de ritmul proiectului fizicalist, ori poate nu îndeajuns de 
copt încă pentru a face față tentaţiei de a simplifica, în aparență, lumea încon- 
jurătoare prin apelul la o înţelegere empirizată, Leibniz va înclina către suficiența 


48 «I maintain the rule which is common to all these renovators of philosophy, that only 
magnitude, figure, and motion are to be used in explaining corporeal properties” — Loemker, 94; şi 
Sämtliche Schriften und Briefe, Berlin, Akademie Verlag, 1923-—, II, i, 15 (ediţie prescurtată în 
continuare: Acad.). Şi, mai departe, plecând de la mecanicism, scrisoarea către Thomasius probează, 
printre rânduri, şi relaţia cu Descartes, inclusiv în oglindă cu Aristotel: „Descartes himself, I hold, 
merely proposed this rule of method, for when it came to actual issues, he completely abandoned his 
strict method and jumped abruptly into certain amazing hypotheses. [...] Hence I do not hesitate to 
say that I approve of more things in Aristotle”s books on physics than in the meditations of Descartes” — 
Loemker, 94. 

pattern-ului mecanicist. O suficienţă cumva similară celei care va descalifica acea 
pretenţie carteziană — metamorfozată mai târziu în epicentrul criticii leibniziene a 
cartezianismului — de a reduce natura corpurilor la întindere. lar o atare suficiență 
mecanicistă constituie de astă dată o problemă. Una a cărei rezolvare ţine de justa 
apreciere relativă la adevărata natură a corpurilor. 

Aşadar, recapitulând până aici, spre a putea trece mai departe: Leibniz se va 
apropia de mecanicism, neîndoielnic ca reacție la filosofia scolastică şi la deliberarea 
referitoare la păstrarea formelor substanţiale, adoptând chestiunea explicării pro- 
prietăților corpurilor în termeni referitori la dimensiune/magnitudine, figură/formă 
şi mişcare şi manifestând o asemenea încredere în soliditatea principiului încât să 
purceadă la a reconcilia adversități paradigmatice. Faptul că apropierea aristo- 
telismului de mecanicism, dezbătută fiind şi de Robert Boyle în Origin of Forms 
and Qualities”, nu reprezintă, aşadar, un demers original, este practic lipsit de 
importanță. Leibniz începe de la proprietățile corpurilor, ridicând punți între ceea 
ce am numit macro şi micro-filosofie, spre a avansa apoi către sensul ontologic 
major al materiei. Prin urmare, chestiunea explicabilității proprietăților corpurilor 
constituie prima jumătate a demersului mecanicist, ei succedându-i discuţia referitoare 
la natura corpurilor. 

În acest sens, miezul discuţiei îl reprezintă pendularea între: 1. explicaţia 
întinderii à la Descartes“, adică tot ceea ce Leibniz va ajunge să deteste, inclusiv 
prin aceea că o perspectivă fizică de această natură ar suspenda-o practic pe cea 
meta-fizică, ca urmare a unei consecvenţe ce nu ţine cont de posibilitatea erorii 
materiale”; şi 2. explicaţia dublei calităţi întindere-adaos-la-întindere sau ceea ce 
Leibniz numeşte antitipie, adică rezistență, soliditate ori impenetrabilitate”?. Dar 
cum anume să putem spera a considera forța pasivă a antitipiei, a rezistenţei la 
penetrare, drept trăsătură fundamentală şi, iată, suficientă a unei unităţi corporale 
veritabile, în lipsa forței active” pe care Leibniz o va găsi în cele din urmă în 
entelehie? În acest sens, vedem cum în virtutea suficienţei pasivității nu putem găsi 
deosebiri semnificative între cele două, ceea ce implicit ne îndeamnă la a chestiona 
sensul celei de-a doua explicații. Nu, fără îndoială, singura claritate tematică a 
acestei opțiuni limitative vine din racordarea sa la mecanicism, iar faptul că pe 
Leibniz îl încearcă, poate pentru prima dată, un sentiment al apartenenţei la o castă 
filosofică, sedimentează această opțiune în ciuda faptului că Leibniz va alege a o 


“ Textul lui Boyle, publicat în 1666, se plasează cu câţiva ani înaintea scrisorilor leibniziene 
către Thomasius. Totuşi, se pare că Leibniz n-ar fi luat cunoştinţă de acesta decât ulterior scrisorii din 
1669. Cu referire la relaţia cu Boyle, vezi şi indicaţiile lui Garber din op. cit., p. 179/n. 10. 

5 Vezi supra, nota 28; şi relaţia întinderii cu legile mişcării şi ale coliziunii (e.g. Loemker, 
111-112, 390, 393; Acad., III, vi, 157-158). 

5! Adică, desigur relația x—y şi anume judecata dacă întinderea constituie natura corpurilor, 
atunci fundamentul metafizic e superfluu e posibil să fie material greşită, dar asta nu înseamnă că y nu 
a fost dedus în mod valid din x. 

* Vezi Loemker, 100-101. 

5 Vezi Gerhardt, IV, 478. 

depăşi. Că un atare deziderat, deopotrivă ştiinţific şi personal, al participării la o 
paradigmă colectivă se va dovedi cumva insuficient o arată chiar nevoia resimţită 
în a conjuga adevărul parţial al mecaniciştilor atât cu tradiția filosofică a anticilor, 
pe care proiectul renascentist o revalorificase deja, înlesnind aproape orice demers 
eclectic, cât şi cu fundamentele metafizicii parțial dogmatizate, parţial valorificate” 
a scolasticilor. Însă, exceptând finalitatea pe termen mediu a proiectului mecanicist, 
deocamdată ne interesează logica sa intrinsecă şi aliniamentul la structura explicativă a 
unui univers fizicalist. 

Într-adevăr, Leibniz nu pare a deţine, aici şi acum, cheia definirii naturii 
corpurilor dincolo de apropierea acestora, unele de celelalte, prin homogenea, şi de 
reducţia la diferenţierea prin magnitudine, figură şi mişcare. Mai mult, natura 
acestui insucces ridică o serie de întrebări. Ce anume semnifică o atare insuficiență? Şi 
ce impact are ea asupra necesităţii de a găsi o trăsătură internă a materiei? E până la 
urmă necesar a privi înăuntrul corpurilor mai degrabă decât în afară lor? Şi deci 
poate fi căutată natura corpurilor în afara acestora, de pildă în spaţiul pe care 
corpurile îl ocupă în univers? Aceasta e o întrebare legitimă şi, mai mult de atât, e o 
întrebare al cărei răspuns îl apropie pe filosoful din Hanovra de Descartes, chiar 
dacă numai spre a se îndepărta ulterior de acesta, cam tot atât de pregnant pe cât de 
aproape fusese în a emula perspectiva carteziană referitoare la investigația asupra 
naturii corpurilor. Fără îndoială, însă, că această balansare succesivă înspre şi 
dinspre Descartes, ar fi făcut la rându-i parte din acest joc spontan al indeciziei 
leibniziene mecanicist-substanţialiste, ca preambul la o mare filosofie a existenţei. 

Orientarea către posibilitatea unui fundament extern — de fapt, în mod fals 
extern, după cum vom vedea — al corpurilor e, aşadar, o consecinţă a statutului 
oarecum neclar pe care Leibniz îl atribuie inițial naturii corpurilor, dar un prilej în 
plus pentru a vizita atributul întinderii şi implicit debuşeul cartezian al fizicalismului 
leibnizian. Pendularea între chestiunile întinderii, cu sau fără proprietatea antitipiei, 
ca explicaţii centrale ale naturii corpurilor, e corelabilă amestecului spaţialităţii în 
bucătăria internă a structurii materiei. Practic, Leibniz propune aici definirea 
corpului ca ceea ce există în spațiu”. Desigur, sensul acestei definiţii nu este unul 
exclusiv. El trebuie văzut drept o tentativă de a clarifica incertitudinea statutară a 
naturii materiei prin transgresarea de la internalitatea explicativă, la un principiu 
extern reprezentat de existența obiectului în spaţiu. Prin urmare, e de bun-simţ să 
presupunem faptul că Leibniz caută a răspunde cumva la o suită de interogații 


5 „Chiar prin specificul acestei forțe [o forță activă, adică ceea ce se cuvenea adăugat 
corpurilor dincolo de masă şi antitipie — n.n.], ce conferă unitatea sa substanţială unei materii care în 
sine nu este decât masă sau agregat, conceptul scolastic de «formă substanțială» poate să îşi găsească 
reabilitarea (cf. Système Nouveau de la Nature, 1695, parag. 3)” — Jacqueline Russ, Istoria filosofiei: 
Inventarea lumii moderne, Bucureşti, Univers Enciclopedic, 2000, p. 251. Mai mult chiar, însăşi filosofia 
leibniziană va fi „reabilitată” prin întoarcerea cu faţa la o accepţiune modernă a acestui concept 
anacronic — vezi, de pildă, corespondența cu Arnauld. Pentru o perspectivă mai generoasă a relaționării 
dintre întindere şi adevărata substanţă, vezi şi Leibniz şi paradigma individualităţii, p. 117—148. 

55 Acad., VI, ii, 167. 

similare celor formulate în paragraful anterior. Şi anume: reprezintă oare omo- 
genitatea, dimpreună cu cele trei puncte de reper ale mecanicismului, nucleul unei 
tipologii explicative satisfăcătoare? Şi mai departe: reclamă această paradigmă un 
adaos explicativ exterior, referitor la locul corpurilor în univers? A căuta o confirmare 
de statut prin definirea corpului ca existență în spaţiu reprezintă, credem, urmarea 
acestor interogaţii. Pe de altă parte, însă, apelul la un fundament intern al materiei 
este inconturnabil. Căci imediat ce dorim să vedem în spaţialitate un fundament 
extern al corpului a cărui existenţă o investigăm, aceasta pare a se constitui mai 
degrabă într-o falsă externalitate. O atare structură de pseudo-fundament extern şi 
implicit de internalitate mascată, se clarifică odată cu identitatea propusă de 
Leibniz între proprietăţile întinderii şi existenței în spațiu. Aşadar, justificarea 
întinderii prin chestiunea spaţialității va proveni din definirea corpului ca ceea ce 
există în spațiu, suprapusă definirii întinderii ca nimic altceva decât existenţa în 
spaţiu”. Ceea ce ar întoarce problematizarea înapoi la punctul de origine. Căci 
existând în spaţiu, corpul va fi necesarmente întins. lar falsa posibilitate a unei 
întemeieri exterioare nu face decât să întărească exclusivitatea acelor proprietăți 
corporale interne corelabile percepţiei şi experienţei. 

Prin urmare, o atare deturnare discursivă prin spaţiu şi, în cele din urmă, 
înapoi la „internalismul” proprietăţilor mecanice reprezintă o reîntemeiere a 
principiului întinderii în accepțiune carteziană. Pe de altă parte, aşa cum am văzut, 
acestei explicații Leibniz îi va adăuga explicaţia dualității întindere-antitipie. 
Utilitatea tematică a acestei precizări e, însă, discutabilă. Căci între ele nu există, 
de fapt, deosebiri majore, în sensul în care nici una dintre cele două variante nu 
lucrează cu un principiu activ, substanțial. Antitipia însăşi e o formă de pasivitate 
prin rezistenţă, incapabilă de a însufleți materia inanimată. Ea nu face altceva decât 
să explice suplimentar o stare a materiei în relația cu spaţiul ori cu alte corpuri”. 
Iar în lumina filosofiei lui Leibniz, adaosul referitor la definirea naturii corpurilor 
în termeni de întindere plus antitipie, pare a face — după cum am văzut anterior — 
obiectul unei utilități mai degrabă statutar-simbolice. 

În ceea ce priveşte însă problematizarea spaţialităţii, am văzut că ea 
contribuie implicit la ridicarea argumentaţiei referitoare la coerenţa preeminenţei 
mecaniciste. Practic, folosindu-se de eşecul tentativei de a adăuga naturii corpurilor 
un temei al încadrării şi posibilităţii de existenţă, al reflexiei spațiului ca receptacul 
universal al materiei, reîntoarcerea la existența extensivă va amplifica ideea 
conform căreia sensul spaţiului ţine de sesizarea dimensiunii, fiind un instrument al 
percepţiei. Pe de altă parte, fireşte, atâta vreme cât spaţiul e conceptibil în absenţa 
materiei, iar existența materiei e inconceptibilă în absenţa spaţiului în sensul că 
oriunde există corpuri există şi spaţiul în care acestea ființează, rolul spațiului de 


5% Acad., II, i, 23. 

57 “To be extended [...] is nothing else but to be in space, and antitypy is the impossibility of 
being in the same space with another thing, but one or the other having to move or be at rest” — 
Loemker, 101. 

adjuvant în sesizarea naturii dimensionale a corpurilor pare nerealist şi poate chiar 
nedrept. Pare însă a fi in „interesul” tânărului Leibniz ca, adoptând identitatea 
dintre întindere şi existența în spaţiu, încercarea de a atribui corpului un temei 
extern să fi eşuat. Desigur, această identitate nu poate presupune lipsa de autonomie ori 
independență a spaţiului. Căci fiind vorba de definirea întinderii ca existență a 
corpurilor în spaţiu, ea va presupune implicit un concept autonom al spațiului, 
ulterior transformat în explicaţie a întinderii numai prin intervenţia existenţei 
materiei într-însul. Ce semnificație am putea atribui, însă, interesului leibnizian de 
a nu găsi în spaţiu un altfel de temei al naturii corpurilor, dincolo de întindere? Cu 
atât mai mult cu cât am văzut deja că acest eşec pare mai degrabă a reitera 
exclusivitatea proprietăţilor mecanic-empirice. 

În fapt, pare aproape evident că, deşi atrăgător la prima vedere, Leibniz nu 
are nevoie, psihologic" vorbind, atât de un principiu fizic al spaţialităţii, fie el 
chiar şi exterior corpurilor, cât de un fundament meta-fizic. În acest sens, explicaţia 
majoră a eşecului spațialității ar ține de ideea faptului că, deşi neîmplinit, dezideratul 
adaosului externalist-spațial la proprietăţile mecaniciste reprezintă expresia insufi- 
cienței acestora ca „proprietăți ale experienţei”, precum şi anticipația fundamentului 
meta-fizic, acel fundament pe care explicaţia fizicalistă a întinderii d la Descartes 
mai mult ca sigur că îl va suspenda. Prin urmare, formulăm totodată ideea sensului 
paradoxal al întinderii: pro şi anti-cartezian. Căci prin invocarea spațialităţii şi în 
cele din urmă reducția ei la proprietatea fizicalistă a întinderii, paradigma carteziană e: 
1. confirmată, prin întoarcerea la întindere, odată cu determinarea falsității 
fundamentului extern, ceea ce va suspenda inclusiv fundamentul metafizic; şi 
2. infirmată, prin chestionarea, fie numai şi simbolică, a suficienţei mecanicismului 
şi totodată netezirea terenului pentru adaosul metafizic. 

Un alt sens cumva paradoxal al întinderii îl reprezintă apropierea lui Leibniz, 
prin mecanicism, de Boyle şi Locke, deci inclusiv de empirism. Nu întrebăm 
aşadar: ce sens ar avea influența empiristă asupra construcției metafizice ulterioare? 
Există o relaţie vizibilă dintre ceea ce Leibniz are în comun cu majoritatea 
mecaniciştilor mai mult sau mai puțin consacrați şi ceea ce îl deosebeşte de aceştia, 
cu precădere stratul meta-fizic ca ultima ratio a mecanicii fizicaliste. lar atâta 
vreme cât ne permitem o consecuţie între cele două finalități ale demersului, 
temeiul metafizic va descinde, prin tranzitivitate, inclusiv din: 1. cartezianism; şi 
2. empirism. În măsura în care metafizica nu va chestiona valabilitatea existenţei 
fizice, ci doar completitudinea demersului mecanicist, nu vom avea o problemă 
logică, căci între fizică şi metafizică nu va exista vreo contradicţie şi nici, aşadar, 
trecerea de la cea dintâi la cea din urmă nu va ridica obiecţii, ci exclusiv o problemă 
contextual-istorică şi de profunzime simbolică. Desigur, în cazul unei suficiente 
fizicaliste de tipul investirii întinderii cu prerogativele completitudinii carteziene, 
lucrurile vor fi stat cu totul altfel. 


58 2 r Ani aai i i i i ia d 
In sensul în care tânărul Leibniz resimte, credem, o nevoie pe care filosofia sa de mai târziu 
i-o va „explica”. 


118 Alexandru Ştefănescu 


Trezit însă dintr-un atare miraj al suficienței mecaniciste, Leibniz va ridica o 
punte existenţială care nu numai că-şi va urmări interesul substanţialist de 
perspectivă investind metafizicul drept temei ontologic, dar care va valoriza 
totodată, înăuntrul marii ecuaţii a lumii, pattern-urile de lucru ale tuturor adversarilor 
raționalismului. În sens localizat, Descartes” însuşi va fi unul dintre aceştia. 
Precum vor fi şi mecaniciştii, dar şi filosofii experienței. Iată deci cum construcția 
ontologică leibniziană va debuta printr-un simbolism eclectic incipient, expresie a 
unei intuiții ulterior perfecționabile şi susceptibile de a fi ridicată la rang de metodă. 
Chiar statutul necesar, dar nu şi suficient al nivelului corespunzător proprietăților 
experienţei deschide drumul perspectivei substanţialiste fără a descalifica punctul 
de vedere empiric-descriptiv al existenţei în univers. În fapt, Leibniz nu va opera 
substituiri, cât mai degrabă adaosuri. Adaosul de față corespunde transgresării 
exclusivității mecanicist-fizicaliste, prin apelul la un filon meta-fizic(alist) al 
substanței, dublând astfel atributul întinderii relative la dimensiune, formă şi 
mişcare, printr-un meta-atribut substanţialist. 


5 Paradoxul cartezianismului ca raționalism anti-raţionalist reprezintă o chestiune pe care o 
vom aborda riguros altcândva. Pe scurt însă: considerăm că intenţia carteziană de legitimare 
fundamentală a întinderii reprezintă un eşec al proiectul raționalist. Leibniz însuşi fusese foarte 
aproape de a comite aceeaşi eroare. 

Frumosul, idee a sufletului. Cea mai subtilă relaţie pe care Kant o păstrează 
cu ideile platonice este realizată prin frumos. El nu este etern, nu decurge din 
modelul ființei eterne, nici nu apare ca formă a Universului definit prin proporţie şi 
perfecțiune. De un aspect formal şi proporționat se va bucura totuşi frumosul şi la 
Kant, dar nu al Universului ca entitate aparte, întrucât ca atare el a ieşit din preocupările 
critice, ci al obiectelor Universului supuse judecării umane. Însă legătura profundă 
şi subtilă dintre cele două expresii ale armoniei reiese din dependența frumosului 
de suflet. Drept care, odată cu gândirea critică a frumosului apare şi problema 
provenienţei sale din complexul care controlează trăirile şi mentalul în genere 
numit suflet, pentru că, față de raportul celorlalte idei cu valoare categorială şi 
facultățile sufletului corespunzătoare lor, frumosul este constitutiv legat de facultatea 
prin care este apreciat ca atare. Această dependenţă atrage necesitatea expunerii 
sale în relație cu principalele facultăţi sau capacităţi ale sufletului, de unde reiese că 
fiecare dintre ele îşi aduce contribuția la punerea în valoare a frumosului, întărind 
facultatea atipică de cunoaştere care este cea de judecare sau de apreciere. Dacă 
privim structura facultăţilor sufletului, observăm că ele sunt direcționate către 
domeniul naturii şi domeniul libertății, fiind ireductibile una la cealaltă. Prima şi 
cea mai importantă dintre ele este facultatea de cunoaştere, care tratează cunoaşterea 
teoretică; ea are acces la obiectele experienței posibile în cadrul fenomenal al 
naturii prin intelectul pur, sediu al principiilor a priori; prin ele legiferează acest 
domeniu, dându-i posibilitatea să îşi manifeste autonomia. Celeilalte facultăți 
principale, care este facultatea dorinţei, îi revine legiferarea domeniului practic prin 
conceptul de libertate, după cum îi revine şi autonomia asupra acestui domeniu; 
independenţa sa față de variabilitatea informațiilor asupra naturii din care intelectul 
îşi extrage cunoştinţele a determinat considerarea sa ca o facultate superioară 
acestuia, unde superioritatea este dată de fermitatea principiilor. 

Între aceste două facultăți care şi-au împărţit ceea ce era disponibil într-o 
lume în care în afară de natură şi de omul care trebuie să acţioneze şi să dezvolte 
un domeniu al practicului prin libertate nu mai există altceva, sentimentului de 
plăcere sau neplăcere îi rămâne să se ocupe de o realitate a subiectivului, lipsită de 
un domeniu propriu; spre compensare însă el îşi poate atrage ceva de la natură şi 
altceva de la libertate, manifestându-se ca o capacitate intermediară sau receptivitate a 
sufletului în genere, ce acţionează prin facultatea de judecare. Neavând un 
domeniu propriu asupra căruia să îşi exercite autonomia, legiferarea de care dispune 
şi-o răsfrânge asupra sa ca heautonomie. Nici de principii a priori nu dispune ea ca 
celelalte facultăți, ci apriorismul ei este unul special sau inversat, unde universalitatea 
conținută de forma finală universală este aplicată prin reflecţie diversităţii de cazuri 

particulare oferite de natură, dar nu printr-o cunoaştere, ci printr-o „percepţie 
reflexivă”!; chiar şi în această expresie specială, principiile sale a priori reuşesc să 
asigure puritatea facultății de judecare, spre a putea realiza funcția de mediatoare 
între celelalte două facultăți pure de cunoaştere. Dacă se spune despre intelect că 
este cea mai importantă facultate de cunoaştere este şi pentru faptul că el acordă 
asistenţă fiecărei facultăți, pe temeiul că el oferă necesarul oricărei cunoaşteri. Cu 
atât mai benefic este suportul său adus sentimentului care procedează prin judecata 
estetică, dat fiind că elementul cel mai important al operării şi transmiterii care este 
conceptul, lui îi lipseşte. Facultatea de judecare, răspunzând într-un mod sui generis 
cerințelor de integrare în structura cognitivă a principalelor facultăţi, beneficiază întru 
consolidare şi de asistența facultăţii dorinței, ce îi oferă spre operare cel mai 
important concept practic, care este binele. Aceste susțineri primite de facultatea de 
judecare fac din ea un punct de legătură între substratul sensibil în limitele căruia 
intelectul investighează natura şi substratul inteligibil la care are acces raţiunea. 
Împreună, cele trei facultăți ale sufletului cuprind în genere tot ceea ce înseamnă 
investigaţie filosofică, distanțându-se de abordarea totalității Universului, la care 
ele nu pot contribui. Şi nu pot contribui, pentru că simpla percepție reflexivă a 
frumosului este un instrument insuficient abordării sale. Nici celelalte facultăți, 
deşi mai bine dotate pentru cunoaştere nu o pot face, pentru că ar deveni excesive. 
Criticismul kantian le cere celor trei facultăţi ale sufletului să renunţe la dorinţa de 
a se ocupa de lucruri măreţe, dar inaccesibile şi să se mulțumească să evolueze în 
propriile lor limite, unde îşi pot da măsura exactă. Coborând de la nivelul metafizicii 
Universului la cel al cunoaşterii lumii, se poate spune că limita de principiu a 
facultății de judecare este aceea că ea nu poate produce nicio cunoaştere stricto 
sensu prin judecăţile sale estetice, dat fiind că principiile sale sunt subiective. Ca 
facultate, ea procedează prin intuiții sensibile, care se raportează la o idee a naturii, 
a cărei legitate nu poate fi înțeleasă în lipsa raportului ei cu substratul supra- 
sensibil”; datorită acestor particularităţi, modul său de operare se deosebeşte de cel 
al facultății intelectului, ale cărui principii sunt obiective sau logice şi pot legifera 
fără să apeleze la substratul inteligibil. 

Provenit dintr-o astfel de facultate atipică ce operează cu principii subiective, 
frumosul nu poate fi decât atipic prin subiectivitatea sa constitutivă. Ea a făcut ca 
pentru prima dată în istoria teoretizărilor frumosului să se distragă expres atenția de 
la obiectul numit frumos, pentru a se pune accentul pe ceea ce determină aprecierea 
ca atare a obiectului. În vederea ei este necesară sintetizarea diversului intuiţiei 
sensibile provenite de la obiect prin imaginaţia subiectului, urmate de unificarea 


! Imm. Kant, Werke Band V, Kritik der Urteilskraft, Akademie Textausgabe, p. 165-486, 
Walter de Gruyter & Co., 1968, p. 191. Opere, Critica facultății de judecare. Prima Introducere la 
Critica facultății de judecare, Traducere, Studiu introductiv, Studiu asupra traducerii, Note, 
Bibliografie selectivă, Index de concepte german-român, Index de concepte de Rodica Croitoru, 
Bucureşti, Edit. All, 2007, p. 128. 

? Imm. Kant, Werke, Erste Einleitung in der Kritik der Urteilskraft, p. 193—251, Band XX, 
p. 247; rom., p. 101. 

reprezentărilor prin intelect şi prezentarea rezultatului într-o judecată de apreciere a 
obiectului. Cazul a-tipic prin subiectivitatea” sa, pe care îl prezintă judecata 
estetică, cere ca forţele de cunoaştere puse în mişcare într-o reprezentare să iasă din 
limitele reglementate întru obiectivitate ale cunoaşterii teoretice, exercitându-se 
printr-un joc liber: unde una dintre facultăți o stimulează sau o blochează pe 
cealaltă, întrucât niciun concept determinat sau regulă nu reglementează relaţia lor. 
În jocul lor spontan, imaginaţia“ dă frâu libertăţii şi devine productivă şi spontană, 
favorizând arbitrar intuiţii. Această relaţie nereglementată afectează starea sufletului, 
care poate fi receptată ca un fel de cunoaştere în genere, bazată numai pe ceea ce se 
petrece în subiectul judecății prin reprezentare. Despre judecata în care se combină 
un interes sau o satisfacție asociată existenței unui obiect se spune că nu este o 
judecată de gust, pentru că nu provine din facultatea de judecare, ci din facultatea 
dorinţei de a fi satisfăcută printr-un lucru. Or, frumosul se disociază de interesul 
față de existenţa lucrului şi este apreciat odată cu contemplarea provenită din 
intuiție sau din reflecția liberă. Contemplând, cel ce apreciază îşi exprimă judecata 
asupra frumosului, făcând dovadă de gust. Aici important este ceea ce se petrece în 
subiectul contemplării prin reprezentare nu dependenţa subiectului de existența 
obiectului spre a da răspunsul său estetic. Imixtiunea interesului, care se asociază 
reprezentării existenţei unui obiect, ar priva judecata de gust de puritate. 

Dacă frumosul, în calitatea sa de centru al aprecierii estetice, este indiferent 
față de obiect, alte sub-centre estetice care se manifestă de asemenea prin plăcere, 
ca ceea ce este bun sau ceea ce este agreabil sunt, prin structura lor, dependente de 
obiect. Adeziunea lor se datorează, în cazul a ceea ce este bun, plăcerii rezultate 
dintr-un concept şi descifrate pe cale raţională. În el este inclus conceptul unui 
scop, ce face dovada raportului rațiunii cu voliția, şi prin scop satisfacția produsă 
de existenţa unui obiect sau a unei acţiuni însoţită de un anumit interes. Pentru a 
afla că obiectul este frumos, noi nu avem nevoie de concept. Satisfacţia sa trebuie 
să depindă doar de reflecția asupra unui obiect, prin care frumosul se deosebeşte şi 
de agreabil, care se bazează în întregime pe senzaţie. Agreabilul place simţurilor în 
senzaţie. La fel ca binele, agreabilul se raportează la facultatea dorinţei şi implică o 
satisfacție primară sau, după Kant, „condiţionată-patologic””. Faţă de ele, judecata 


* E. Moutsopoulos (Forme et subjectivité dans l'esthétique kantienne, Institutions Philosophiques 
Reunies, 1997, 199 p.) interpretează subiectivitatea judecății de gust „ca o garanție a libertăţii sale 
particulare, ea însăşi asigurată prin natura reprezentării (imaginative) formei obiectului de gust; aici se 
află unul din temeiurile pentru care estetica kantiană leagă forma de subiectivitatea judecății estetice. 
O atitudine formalistă şi subiectivistă, ca cea a lui Kant, este indispensabilă dacă se voieşte salvarea 
libertăţii gândirii în expresia sa cea mai înaltă...” (p. 43). 

+E, Moutsopoulos (op. cit.) este de părere că „Sensul noţiunii de imaginaţie este aici alterat, 
aceasta desemnând facultatea care oferă intuiții spiritului [sufletului, s.n.]; pe scurt, ea este intuiţia, în 
sensul că la fel ca aceasta, care este pe cale de a fi definită (...), se opune intelectului considerat fără 
să antreneze nici forme, nici reprezentări, ci concepte... Noţiunea de imaginație se află astfel legată 
direct de noțiunile de intuiție şi de sensibilitate... S-ar putea adăuga că la Kant există o balansare 
foarte evidentă asupra limitelor diferitelor facultăți de percepţie estetică, astfel încât este posibil să 
numim partea cea mai extinsă a Criticii facultății de judecare o psihologie a percepției” (p. 33—34). 

5 Op. cit., p. 209; rom. p. 147. 

asupra frumosului este indiferentă față de existenţa unui obiect, asociind calitatea 
acestuia cu sentimentul de plăcere şi neplăcere. Dintre aceste trei feluri de plăcere, 
cea a gustului pentru frumos este o satisfacţie dezinteresată şi liberă, în vederea 
căreia niciun interes, al simțurilor sau al raţiunii, nu poate constrânge adeziunea. 
Din considerarea primului moment al cantităţii judecății de gust rezultă prima 
definiţie a frumosului: „Gustul este facultatea de apreciere a unui obiect sau a unui 
mod de reprezentare printr-o satisfacție sau lipsă de satisfacţie, fără niciun interes. 
Obiectul unei astfel de satisfacţii se numeşte frumos”®. 

O problemă a judecăților asupra frumosului, mai mare decât cea a dezinteresului 
față de obiect, în pofida necesităţii reflecției de a se exercita asupra unui obiect, 
este aceea a comunicabilității sale. Starea de joc liber a facultăților de cunoaştere 
față de o reprezentare este subiectivă, întrucât nu urmează nicio regulă determinată, 
şi totuşi ea trebuie să fie comunicată universal, şi se întâmplă astfel, întrucât 
cunoaşterea prin determinarea obiectului este singura valabilă pentru fiecare. Dar 
comunicabilitatea universală subiectivă a reprezentării într-o judecată de gust se 
realizează fără supoziţia unui concept determinat, şi atunci nu mai rămâne decât 
supoziţia etapei anterioare conceptualizării, şi anume starea sufletului proprie 
jocului liber dintre imaginaţie şi intelect. Kant mizează pe conştientizarea acestui 
raport subiectiv corespunzător cunoaşterii în genere, pe care îl dă ca valabil, în 
egală măsură, pentru fiecare şi comunicabil universal, după cum este orice cunoaştere 
determinată, care se bazează întotdeauna pe acel raport, dar numai ca o „condiţie 
subiectivă””. Cunoaşterea nedeterminată, de tip estetic, se bazează numai pe această 
condiţie subiectivă. Pe latura obiectivităţii compatibile cu universalitatea ea rămâne 
deficitară; dar din indiferența față de obiect nu rezultă numai imposibilitatea de 
conceptualizare, dar şi imposibilitatea de comunicare universală tipică. 

Din cele două limitări menţionate, respectiv de conceptualizare şi de comunicare, 
rezultă şi marele semn de întrebare asupra validității universale a frumosului. Ea 
pune receptarea într-o situație deosebită: pe de-o parte se cere ca obiectul să se afle 
în faţa receptorului şi să dea impresia că satisfacția estetică este dependentă doar de 
senzaţia sa momentană; şi, pe de altă parte, numind obiectul frumos nu este dat 
răspunsul numai la acea senzaţie, ci aprecierea se petrece ca şi cum dincolo de 
senzaţia personală s-ar afla aprobarea tacită a tuturor celor care ar putea recepta 
obiectul, exprimată printr-un vot universal, prin care senzaţia ar rămâne doar o 
evidenţă personală. Gustul este cel care pretinde acest vot universal, în virtutea 
culturii estetice prin care s-a format. De aceea judecata estetică ce pretinde 
universalitate doar pe baza unei senzații care impresionează starea sufletului este 
cel mai bine numită judecată de gust, numită astfel, ea reprezintă şansa judecății 
estetice de a putea fi considerată valabilă pentru toţi apreciatorii posibili. Fiind o 
judecată în care gustul şi nu senzaţia îşi spune cuvântul, nu se postulează acordul 
fiecăruia, ci numai i se atribuie fiecăruia acordul ca un caz al unei reguli, asupra 
căreia nu se aşteaptă o confirmare prin concepte. Despre acest vot universal care 


€ Ibidem, p. 211; rom. p. 149. 
7 Ibidem, p. 218; rom. p. 157. 

pluteşte în atmosfera frumosului se spune că nu este mai mult decât o idee, întrucât 
nu este sigur dacă cel care emite o judecată de gust apreciază în fapt conform 
acestei idei; ceea ce este sigur este că în raportarea sa, ideea de vot universal 
transpare din „expresia de frumusețe”? rezultată într-un mod la fel de nesigur, după 
cum este şi universalitatea stării sufletului pe care o are drept bază: frumosul este 
ceea ce rămâne în urma eliminării formelor estetice mai puţin reprezentative decât 
el (agreabilul şi ceea ce este bun). Or, o universalitate ca aceasta, care nu se 
întemeiază pe concepte ale obiectelor nu este logică, ci estetică, întrucât nu include 
o cantitate obiectivă a judecății; dispunând doar de o cantitate subiectivă, ea este 
denumită validitate comună, prin care nu se desemnează sensul tare al validității 
dat de raportul unei reprezentări cu facultatea de cunoaştere, ci sensul slab al 
validității dat de raportul unei reprezentări cu sentimentul de plăcere şi neplăcere al 
fiecărui subiect. Faţă de acest tip de judecată, judecăţile asupra agreabilului nu se 
împărtăşesc dintr-o singularitate ce revendică universalitatea; fiind judecăţi 
aparținătoare simțurilor, ele nu revendică nimic mai mult decât calitatea lor de 
judecăţi estetice singulare. Judecata asupra a ceea ce este bun se situează între 
aceste două tipuri de judecăţi, pentru că asupra sa se pot face judecăţi cu 
universalitate logică nu doar estetică, întrucât judecarea a ceea ce este bun 
determină satisfacție faţă de un obiect considerat ca atare şi poate fi valabilă ca o 
cunoaştere a obiectului şi, deci, ea este valabilă pentru fiecare. 

Pentru ca o judecată să aparțină gustului ar trebui ca obiectul său să fie 
determinat cu privire la satisfacţie şi la predicatul frumuseţii, independent de 
concepte, doar prin senzaţie!”. Şi astfel se întâmplă când imaginaţia şi intelectul 
sunt stimulate în vederea unei activități armonioase dar nedeterminate, care se află 
într-un raport neîntemeiat pe un concept, ci care este conştientizat numai prin 
acordul reciproc dintre cele două facultăţi transpus în senzație. Din el rezultă o 
reprezentare corespunzătoare condițiilor universalităţii, ea aduce facultățile de 
cunoaştere într-o dispoziţie armonioasă, care este pretinsă de la orice cunoaştere şi 
de aceea este considerată valabilă pentru orice om care judecă prin intelect şi 
simțuri. Valabilitatea universală a judecății singulare de gust generează al doilea 


5 Ibidem, p. 216; rom. p. 155. 

°’ Ibidem, p. 215; rom. p. 154. 

1 Jean-François Lyotard („La réflexion dans Pesthetique kantienne”, Revue Internationale de 
Philosophie, 44, nr. 4, 175, 1990, p. 507-551) este de părere că „senzaţia...informează “spiritul” 
asupra “stării sale”. Să spunem că “starea spiritului”, * Gemniitszustand”, este o nuanţă. Această nuanță 
afectează gândirea în timp ce ea gândeşte ceva. Afectul deține o poziţie pe un nuanţator de afecte ce 
se întinde de la plăcerea extremă până la neplăcerea extremă. Senzaţia, aisthesis semnalează unde se 
află “spiritul” pe scala tonurilor afective. Se poate spune că senzaţia este deja o judecată a gândirii 
asupra ei însăşi. Gândirea judecă că este “bine” sau “rău”, dată fiind activitatea care este a sa. Această 
judecată sintetizează astfel actul gândirii, care este pe cale să se realizeze prin relaţia unui obiect cu 
un afect” (p. 516). Şi: „Recurența senzației cu fiecare ocurență a gândirii (conştiente) are drept efect 
faptul că gândirea “ştie” (în cunoaştere) starea în care se află în eveniment. Senzaţia poate să tranziteze 
astfel diferite mişcări ale gândirii pe care le-a deosebit critica. Ea are loc cu ocazia oricărui obiect pe 
care gândirea îl poate gândi sau care se află “în câmpul” cunoştinţelor posibile. Căci senzaţia nu are 
loc niciodată cu ocazia unei gândiri” (518). 

moment al definiției frumosului, prin care el ne apare ca „ceea ce place universal 
fără concept”!. Lipsită de concept este însă doar judecata de gust pură, pe care 
niciun fel de satisfacție empirică, ca atracţia şi emoția, nu o influenţează. Rezultatul 
ei este non-conceptuala frumusețe liberă (pulchritudo vaga), ea este frumuseţea 
existentă pentru sine, ocazionată de un obiect. Frumusețea doar dependentă 
(pulchritudo adhaerens) presupune un concept al unui anumit scop şi perfecțiunea 
obiectului conform acestuia; ea este atribuită obiectelor, dar este nereprezentativă 
pentru cunoaşterea de tip estetic. 

Un alt aspect definitoriu al frumosului este finalitatea subiectivă, rezultată din 
reprezentarea obiectului. Indiferenţa faţă de obiect stipulată de primul moment al 
definiţiei frumosului exclude orice scop, fie obiectiv, fie subiectiv, astfel încât 
aprecierii nu îi mai rămâne decât forma finalităţii subiective, apărută odată cu 
reprezentarea prin care este dat obiectul. Această latură formală a finalităţii este 
considerată comunicabilă universal, chiar şi în lipsa conceptului, şi totodată temeiul 
determinant al judecății de gust. Conştiinţa finalității formale în jocul facultăților 
de cunoaştere ale subiectului în raport cu o reprezentare prin care este dat un 
anumit obiect constituie plăcerea însăşi, care întemeiază activitatea subiectului cu 
privire la stimularea facultăților sale de cunoaştere; activitatea îndreptată spre 
stimularea facultăților reprezintă o cauzalitate finală asociată cunoaşterii în genere, 
care nu este limitată la o cunoaştere determinată, ci este doar o formă, respectiv a 
finalităţii subiective a unei reprezentări într-o judecată estetică. Plăcerea pe care o 
produce ea nu este practică, după cum este cea apărută din temeiul „patologic” al 
agreabilului, nici după cum este cea întemeiată intelectual prin reprezentarea 
binelui. Ea este o plăcere specială, rezultată dintr-o cauzalitate specială, ce are rolul 
de a întreţine starea de reprezentare şi de activitate a facultăților de cunoaştere, fără 
o altă intenție. 

Spre a întări aprecierea prin formele finale oferite de natură şi a trasa un 
cadru interpretativ favorabil acestora, facultatea de judecare a creat un concept 
originar, ce dezvăluie o capacitate organizatorică prin care a devenit posibilă 
considerarea întregii naturi ca artă, ca o facere intențională cu privire la legile ei 
particulare; el are valoarea unui principiu care se conformează legilor experienței, 
făcând posibilă investigarea orientată după ceea ce pare a fi un scop al naturii. 
Acest concept este cel de tehnică a naturii, care se prezintă ca o maximă a 
facultății de judecare, spre „a observa şi a unifica formele naturii”!?. Spre deosebire 
de principiile celorlalte facultăți de cunoaştere, cel de faţă nu poate trece drept o 
lege obiectivă. Investigarea naturii conform principiului finalităţii este importantă 
pentru analiza naturii ca sistem, unde se procedează tehnic, asemănător artei, şi 
anume, se evidenţiază faptul că structura internă a anumitor plante sau animale 
aminteşte de intenționalitatea artei. Definiţia frumosului, dedusă din cel de-al 
treilea moment, are enunţul: „Frumuseţea este forma finalității unui obiect, în 


1! Op. cit., p. 219. 
12 Ibidem, p. 205; rom. p. 59. 

măsura în care o percepem fără reprezentarea unui scop””. Ea reprezintă cel mai 
bine frumosul ca produs al unei facultăți de cunoaştere al cărui principiu a priori 
este dat tocmai de la forma finalităţii, şi care se poate integra prin el în sistemul 
facultăților. 

Dacă judecata de gust revendică asentimentul fiecăruia, rezultă că numirea 
unui obiect ca frumos este necesară. Trebuirea prin care se exprimă judecata 
estetică este însă condiționată. Asentimentul este solicitat tacit celorlalți, întrucât 
toți au un temei comun pe care s-ar putea conta, plecând de la starea sufletului 
impresionată de interacţiunea unor facultăți comune tuturor receptorilor posibili. 
De ce nu putem fi însă siguri în această interacţiune este corectitudinea subsumării 
adeziunii particulare sub regula generală. Dacă judecăţile de gust ar avea un 
principiu obiectiv determinat, necesitatea necondiționată a judecății s-ar impune. 
Dimpotrivă, dacă judecăţile nu ar avea niciun principiu, ca în cazul celor ale 
gustului simțurilor, nu s-ar pune problema necesităţii lor. Dar judecăţile de gust au 
un principiu, care nu este obiectiv, şi folosesc simţurile, dar nu ca principiu. 
Principiul lor subiectiv trebuie să determine doar prin sentiment, dar cu valabilitate 
universală, ceea ce place sau displace. Un astfel de principiu poate fi înțeles ca un 
simţ comun, deosebit de intelectul comun care judecă conform conceptelor sau al 
principiilor reprezentate confuz“. Norma nedeterminată a simțului comun este cea 
pe care o presupunem noi, drept care formulând o judecată de gust pretindem că ea 
este corectă. Dar, în fapt, nu există un astfel de simţ comun ca principiu constitutiv 
al posibilităţii experienței, nici nu există un principiu superior al rațiunii ca 
principiu regulativ, capabil să producă în noi un simţ comun. Şi dacă nu există un 
astfel de organ sau facultate comună speciei umane, rezultă că nici gustul nu este o 
facultate originară şi naturală, ci doar o facultate care se dobândeşte prin cultură şi 
exerciţiu; de unde rezultă că o judecată de gust ce pretinde asentimentul universal 
nu este decât o revendicare a rațiunii „de a produce o astfel de unanimitate a 
modalităţii sensibile, iar trebuirea, adică necesitatea obiectivă a fuziunii sentimentului 
tuturor cu cel particular al fiecăruia nu semnifică decât posibilitatea concordanței în 
această privinţă”!%, pentru care judecata de gust serveşte drept exemplu al aplicării 
acestui principiu. Din necesitatea aprecierii unui obiect din perspectiva formei sale 
frumoase rezultă al patrulea moment al definiției frumosului, conform căruia „Frumos 
este ceea ce este cunoscut fără concept ca obiect al unei satisfacţii necesare”!€. 

Aceste consideraţii demonstrează faptul că frumosul este neobiectual, deci 
pus în imposibilitatea de conceptualizare, dispunând doar de anumite aspecte 
definitorii care să îi dea posibilitatea investigării şi integrării sale într-o structură 
cognitivă. Pentru acest motiv, facultatea de judecare nu dispune de categorii care să 
ordoneze cunoaşterea, după cum se întâmplă cu principalele facultăți răspunzătoare 
pentru legiferarea câte unui domeniu al cunoaşterii. Ceea ce va ajuta frumosul în 


v Op. cit., p. 236; rom. p. 176. 
14 Ibidem, p. 238; rom. p. 178. 
15 Ibidem, p. 240; rom. p. 180. 
16 Ibidem, rom. ibidem. 

acest scop ordonator şi sistematizator este susținerea sa venită din partea celui mai 
puternic concept al filosofiei transcendentale, care este cel de bine. Este, la prima 
vedere, o mare diferenţă între această perspectivă tehnică, bazată pe posibilitățile 
facultății de judecare de a aborda frumosul, împreună cu susţinerea venită din 
partea facultăţilor principale, pe de-o parte, şi perspectiva platonică asupra frumosului 
ca idee eternă, ca parte a triadei supra-categoriale fi-umos-adevăr-bine" şi totodată 
ca o calitate a lucrurilor, pe de altă parte. Ceea ce au ele în comun mai presus de 
aceste diferenţe este însă frumosul-formă provenită din suflet. 

Frumosul ca simbol al binelui moral. O încercare de întărire a facultăţii prin 
care este exprimat frumosul şi totodată de consolidare a propensiuni sale spre 
inteligibil o vom afla prin înțelegerea fondului său moral, prin care el poate 
simboliza binele moral”. Şi, într-adevăr, noi putem înţelege mai bine caracterul 
superfluu al frumosului, dacă descifrăm în prezența sa un concept ferm, precum 
este binele moral. De altfel, binele nu trebuie să placă, ci să se impună prin forța sa 
legiferatoare; plăcerea pentru realizarea sa a fost lăsată în seama corespondentului 
său sensibil, care este frumosul. Fiind sensibil şi atrăgând plăcerea, frumosul are 
probleme în privința comunicabilității sale universale; dacă el revendică asentimentul 
tuturor în numele unor facultăți comune de receptare şi chiar aşteaptă din partea 
receptorilor împărtăşirea sa ca o datorie”, acest lucru se întâmplă şi datorită asocierii 
datoriei de a realiza binele prin faptele noastre. Această asociere poate avea loc 
datorită sufletului, care este elementul constitutiv al frumosului; el percepe în 


11 Rodica Croitoru („Le moment du devenir dans le couple humain kantien”, În: L'Universel et 
le devenir. Actes du XXX" Congrès International de l'ASPLF, 28 Août-1 Sept., eds. Ali Chenoufi, 
Taoufik Cherif, Salah Mosbah, Tunis, 2010, p. 261-266.) susține ideea după care Kant a folosit 
paradigma valorică adevăr-frumos-bine de inspirație platonică numai în perioada sa precritică în 
Observații asupra sentimentului de frumos şi sublim (1764) şi în Notele de manuscris asupra acestora, 
cu privire la cuplul uman, revenind asupra acestei paradigme numai în perioada sa doctrinală în 
Antropologia din perspectivă pragmatică (1798); aşadar, în perioada sa critică, reprezentată de 
Critica facultății de judecare (1790) ea este absentă. 

18 Rodica Croitoru (SĂ la recherche du beau en tant que symbole de la moralité dans les 
Réflexions sur les Observations sur le sentiment du beau et du sublime”, în: Années 1747-1781. 
„Kant avant la Critique de la raison pure”, sous la direction de Luc Langlois, Paris, J. Vrin, 2009, 
p. 217-224) spune: „.Spre a ajunge la marea paradigmă critică a frumosului ca simbol al binelui 
moral, Kant a trebuit să pună în evidență analogiile structurale dintre cele două elemente ale paradigmei, 
plecând de la proveniența lor din facultăţile sufletului. Respectiv a fost necesar, în primul rând, să 
sublinieze faptul că frumosul, la fel ca binele, poate fi exprimat într-o judecată a cărei sferă să poată 
asimila universalitatea binelui ca asentiment universal; şi, în al doilea rând, să evidenţieze funcţionalitatea 
unei astfel de facultăți a sufletului, în special capacitatea sa de autolegiferare, prin care ea putea fi 
responsabilă de domeniul pe care îl reprezintă. Iniţial, Kant a tatonat în jurul elementului care putea să 
unifice aparenţa frumosului cu principiul binelui moral. În reflecţiile scrise pe marginea eseului 
precritic asupra sentimentului frumosului şi sublimului, temeiul transferului reciproc al caracteristicilor 
frumosului şi binelui moral se situează la un nivel inferior celui al facultăților principale ale sufletului 
ea să reflecte simplitatea naturii. Plecând de la sensibilitate şi de la natură, Kant va ajunge gradat la 
considerarea binelui moral prin asocierea frumosului” (p. 217). 

1 Ibidem, p. 353, rom. p. 303. 

afinitatea cu binele conştiinţa unei anumite „înnobilări şi înălțări””, dincolo de 
receptivitatea față de plăcerea produsă de impresiile simţurilor. În ea, respectiv prin 
sufletul care face posibilă înălţarea, se întrevede prezenţa inteligibilului la nivelul 
căruia se poate manifesta binele şi datorită căruia gustul tinde, la rândul său, către 
inteligibil, unde facultăţile superioare de cunoaştere se pun de acord. Prin propensiunea 
gustului către inteligibil, el reuşeşte ca în aprecierea empirică să elibereze facultatea de 
judecare de eteronomia legilor experienţei, iar asupra obiectelor unei satisfacţii 
pure numai ea să îşi dea legea, după cum procedează rațiunea cu privire la 
facultatea dorinței. Datorită acestei posibilităţi interne a subiectului, cât şi a 
posibilității externe a naturii care se acordă cu ea, facultatea de judecare este pusă 
în relaţie cu ceva din subiectul însuşi şi din afara lui, unindu-se cu temeiul 
libertăţii, care este suprasensibilul în care facultăţile teoretică şi practică se unesc, 
dar într-un mod necunoscut nouă. 

Fondul moral care transpare în frumos nu face posibilă doar evidenţierea de 
similitudini între cele două surse ale armoniei, după cum ne-am putea aştepta de la 
o operaţie de asociere prin simbolizare, ci mai ales diferenţe care fac din bine un 
suport necesar al frumosului. Cea mai importantă distincţie marchează apartenența 
frumosului la o facultate?! care nu legiferează asupra unui domeniu, pe când binele 
legiferează asupra unui domeniu determinat; drept care primul place nemijlocit în 
intuiţia reflexivă şi fără vreun interes, iar al doilea place numai prin concept şi este 
purtătorul unui interes, care apare însă în urma judecății asupra satisfacției, la fel ca 
în cazul judecății asupra frumosului. Nu numai în vederea simțirii plăcerii ambele 
au nevoie de un anumit cuantum de libertate, cu deosebirea că în aprecierea 
frumosului el este mai mic, după cum îi este necesar imaginaţiei neîngrădite să se 
pună de acord cu legitatea intelectului; pe când în judecata morală el este mai 
important, întrucât voinţa trebuie să fie în mod expres liberă spre a se pune de 
acord cu sine însăşi, conform legilor universale ale raţiunii. Principiul subiectiv al 
aprecierii frumosului este reprezentat ca fiind universal, fără posibilitatea de a fi 
cunoscut prin universalitatea conceptului, în timp ce principiul obiectiv al 
moralității este în fapt universal, valabil pentru toţi subiecţii care acționează şi 
cognoscibil printr-un concept universal. Datorită obiectivităţii principiului prin care 
acționează, judecata morală se poate folosi de fermitatea principiilor constitutive 
determinate, în timp ce judecata estetică se foloseşte numai de laxitatea principiilor 
de reflecţie”. 


2 Jbidem; rom. ibidem. 

2! Rodica Croitoru, op. cit.: „Paradigma frumosului ca simbol al binelui moral reprezintă o 
construcție teoretică foarte complexă, rezultată din conceperea facultăţii de judecare ca tip specific al 
facultății de cunoaştere. Analogii şi substituții au existat de timpuriu între cei doi termeni ai 
paradigmei în gândirea kantiană; dar evidențierea modalităţii unei gândiri simbolice opuse gândirii 
şi realizată conform unui procedeu rafinat de transferare a reflecţiei plecând de la un obiect al intuitiei 
până la un concept diferit căruia nu îi corespunde nicio intuiţie. El nu poate fi realizat atâta timp cât 

% C, Noica (Două Introduceri şi o trecere spre idealism, Cu traducerea primei Introduceri a 
„Criticei judecării”, Bucureşti, Fundaţia Regală pentru Literatură şi Artă, 1943) acordă principiilor de 

Aceste analogii şi diferenţe sunt prezente în conştiinţa celui care apreciază 
estetic, astfel încât Kant observă că în starea sufletului aceluia pătrund judecăţi 
morale”, vizibile în asocierea frecventă de atribute morale unor obiecte frumoase 
ale naturii sau artei: „Noi numim clădirile şi copacii majestuoase şi măreţe, sau 
câmpiile surâzătoare şi vesele; chiar şi culorile sunt numite nevinovate, modeste, 
gingaşe, întrucât ele trezesc senzaţii, ce conţin ceva analog conştiinţei unei stări a 
sufletului indusă de judecăţi morale”. Aceste asocieri sunt un rezultat al prezenţei 
gustului, care face posibilă trecerea de la simpla atracţie a simțurilor la interesul 
moral”; imaginaţia liberă este reprezentată determinat, oferind forme finale 
intelectului şi deprinzându-ne să aflăm o satisfacţie liberă în obiectele simţurilor. 

După cum se poate vedea din cele de mai sus, Kant a păstrat raportul platonic 
al frumosului cu binele, dar a inversat ordinea importanţei lor. Şi el a fost constrâns 
să procedeze la această inversiune, dat fiind că el a renunţat la un frumos care pune 
în valoare forțele Demiurgului în crearea lumii, în favoarea evaluării forțelor 
umane, care au posibilitatea să aprecieze lumea deşi numai fragmentar, totuşi mai 
profund; iar umanul, pentru că dispune de oarecare forţe cognitive şi reflexive, 
trebuie mai întâi să meargă pe urmele Creatorului şi să făptuiască ceva după 
posibilităţi în scopul realizării binelui, şi în urma făptuirii să se bucure de frumosul 
Creaţiei. Aceasta este calea kantiană a armoniei realizate prin frumos: ordinea dată 
de tehnicitatea judecății şi sistemul în care judecata îşi atrage spre întărire facultățile 
principale ale sufletului, întărind, la rândul ei, sistemul în totalitate. 


reflecţie un rol dacă nu important, cel puţin complementar principiilor determinative. El spune că 
„Natura... coboară şi se specifică, pentru ca judecata să poată regăsi în specific generalul. Naturii i se 
atribuie deci o tehnică, pentru ca tehnica inversă a judecății să poată funcţiona. Iar rolul artei din 
tabloul kantian e să arate cum e posibil exercițiul judecății prin această punere a naturii în curent 
invers față de ea: prin determinabilitatea ei, pentru ca judecata să-şi exercite reflectibilitatea. Arta nu 
e altceva decât tehnicismul naturii, aşa cum judecata era tehnicismul spiritului” (p. 70). 

% Michael Rohlf („The Transition from Nature to Freedom in Kant's Third Critique”, Kant- 
Studien, 99, nr. 3, 2008, p. 339-360), deşi este de acord că raţiunea domină sensibilitatea printr-un 
„respect pur”, el priveşte şi invers, de la estetic către moralitate, considerând că legea morală poate fi 
judecată estetic ca fiind frumoasă; această perspectivă reprezintă un stadiu intermediar, dar esențial 
pentru a face posibilă tranziţia către „dezvoltarea deplină a capacităților noastre în vederea autonomiei 
morale” (p. 358). 

4 Op. cit., p. 354, rom. 304. 

* Henry E. Allison („Beauty and Duty in Kant's Critique of Judgment, Kantian Review, 1, 
nr. 1, 1997, p. 53-81) vede această tranziţie astfel: „,...Gustul implică transcendenţa interesului bazat 
pe sensibilitate şi adoptarea unui punct de vedere universal, care este analogul estetic al punctului de 
vedere asupra autonomiei agentului moral privit ca membru al domeniului scopurilor. În acest fel, 
dezvoltarea gustului poate fi văzută ca o pregătire a moralității... Indirect ea ia forma unei “aproape-datorii” 
şi nu a unei datorii autentice. Este evident că o voință bună necesită un fel de distanțare față de interesul 
sensibil pe care îl include gustul, dar Kant desigur că nu a dorit să revendice faptul că această 
distanţare estetică este necesară sau suficientă distanţei morale. Prima ar fi respinsă, întrucât exclude 
posibilitatea unei voințe bune pentru cei cărora pur şi simplu le lipsesc capacitățile fizice sau şansa de 
a aprecia frumosul, iar ultima întrucât ar necesita atribuirea unei astfel de voințe estetului” (p. 69). 


CONSIDERAŢII LĂMURITOARE LA PREFAȚA CĂRŢII 
LUI HEGEL FENOMENOLOGIA SPIRITULUI 

Opera lui G.W.Fr. Hegel este, în bună măsură, absentă din interesul publicului 
român interesat de filosofie. Poate fi vorba de o modă sau poate fi vorba de un 
impas. A fost o vreme în care Hegel părea să-şi fi câştigat o oarecare celebritate în 
cultura noastră. Acest lucru s-a întâmplat înainte de 1989, într-o vreme despre care 
se spunea că este dogmatică. Atunci au şi fost traduse operele cele mai importante 
ale lui Hegel. A fost şi perioada în care, datorită traducerilor făcute, spiritul românesc a 
făcut cei mai importanți paşi spre o sincronizare cu spiritul european în general. În 
ciuda traducerilor, nu se poate spune, însă, că Hegel a pătruns prea adânc în 
conştiinţa filosofică românească. El a rămas în continuare o „nucă tare” pentru cei 
preocupaţi de filosofie din România. Motivele sunt multiple: scrisul dificil al lui 
Hegel, universul de idei al filosofiei sale considerat acum drept „inactual”, vetust; o 
îndepărtare a culturii române de cea germană şi o reorientare a ei mai ales spre 
cultura anglo-saxonă şi temele acesteia, etc. Aşa se face că imensa majoritate a 
cititorilor de filosofie români rămâne la nivelul unei cunoaşteri generale şi foarte 
superficiale a gândirii lui Hegel. Nu demult, un exeget al lui Noica spunea, în chiar 
prefața cărţii acestuia — unul dintre puţinii hegelieni de marcă ai culturii române — 
că aproape nimeni nu mai citeşte Fenomenologia spiritului. Impresie sau nu, cu 
siguranță, acest fapt nu este întru lauda cititorului (român). 

Hegel, oricât de inactual ar fi astăzi, rămâne un maestru al gândirii de care 
trebuie să te apropii şi în preajma căruia trebuie să stai suficient de mult timp 
pentru a ajunge să înţelegi ce este gândirea. Aşa cum maestrul oriental îşi iniţiază 
ucenicul nu în propria sa concepţie, ci în adevărul însuşi, tot astfel Hegel te ajută să 
descoperi care sunt resorturile intime ale gândirii. Hegel este, poate, filosoful care 
te învață cel mai mult despre pre-judecăţile filosofice, el, care este, în mod 
paradoxal, gânditorul Absolutului. La el deprinzi abilitatea de a te mişca între ceea 
ce pare definitiv şi ceea ce are doar un caracter relativ. La el înveţi ce este 
istoricitatea gândirii şi cum se desfăşoară ea. El te face să vezi cât de complex este 
„adevărul” şi prin câte forme naive de gândire poate fi ratat acest adevăr. Pentru a-l 
parafraza pe Heidegger, pe Hegel trebuie să-l citeşti nu pentru a hegelianiza, ci 
pentru a învăţa să filosofezi, pentru a pune întrebările bune şi pentru a găsi un 
răspuns adecvat lor. 

Într-un fel sau altul, toată lumea are la un moment dat întrebări de natură 
filosofică. Fiecare dintre noi răspunde însă după propriile puteri la ele. Chiar şi 
atunci când cineva crede a nu răspunde, socotind că este cu neputinţă, el dă, de 
fapt, un răspuns filosofic: se consideră un sceptic. Aceste răspunsuri, de cele mai 
multe ori lipsite de valabilitate, întrucât sunt formulate fără o temeinică şi educată 
reflecţie, ne clădesc destinul (atât ca indivizi, dar mai ales ca comunitate). Dar 


130 Claudiu Baciu 


această reflecţie nu este suficient să fie privită ca o reflecţie critică: filosofia nu este 
doar critică a gândirii — iată o altă pre-judecată pe care o întâlneşti adeseori în 
manualele de filosofie, întreţinută de autori care, confruntaţi cu diversitatea 
sistemelor filosofice, nu ştiu cum ar putea, altfel, salva prestigiul filosofiei —, ci 
este în primul rând creație filosofică, deschiderea unui spaţiu nou, şi, de ce nu, a 
unei lumi noi, în care omul se ridică, încă o dată, la adevărata sa demnitate. 
Adevărată, pentru că demnitatea omului este posibilă doar atunci când omul se ştie 
pe sine trăindu-şi viaţa într-o lume pe care o înţelege, care nu îi este în mod radical 
străină şi pe care, astfel, o poate iubi. 

Hegel a recunoscut situaţia ingrată a filosofiei ca întreg: aceea de a părea de 
la distanță un mozaic de piese lipsit de unitate. O făcuse şi Kant înaintea lui. Însă, 
spre deosebire de el, Hegel va reuşi să integreze trecutul disparat al istoriei 
filosofiei într-o unitate, multiplicității de idei contradictorii ale acestui trecut el a 
ştiut să-i confere o formă, şi astfel să-i insufle o nouă viaţă. Pentru că un trecut cu 
care poţi dialoga, în care vezi germenii identităţii tale actuale, care mijesc de 
pretutindeni, fără să aibă însă puterea de a se împlini singuri în lumina zilei, ci 
chemându-te, parcă, în ajutor, nu mai este un simplu conţinut muzeal mort, ci 
devine un alt chip al prezentului. Hegel este cel care ne-a arătat pentru prima oară 
că felul în care priveşti trecutul nu depinde doar de trecut ca atare, ci depinde şi de 
cel care eşti acum, de conţinutul actualității tale. După el, trecutul a putut deveni 
obiectul unei multiple reîntrupări. 

Opera unui filosof are la bază mereu o idee. Osmoza dintre cei doi este atât 
de adâncă încât se poate spune chiar că nu filosoful este cel care deţine ideea, ci 
ideea îl stăpâneşte pe filosof. Importanța unei idei filosofice constă însă nu în 
formularea ei brută, ci în energia filosofului de a aduce totul sub lumina acestei 
idei, de a interpreta totul din perspectiva ei, de a arăta cum totul capată un sens 
doar pornind de la acea idee. Ideea filosofică nu are şi nu poate avea un adevăr prin 
ea însăşi. Ea este o idee, şi nimic mai mult. Ca idee, ea este mult prea generală 
pentru a putea fi vreodată confirmată sau infirmată de cineva. Kant a arătat că nu se 
poate decide dacă lumea are sau nu are un început. Că gândirea noastră alunecă 
mereu în tot felul de sofisme, atunci când ajunge la acest nivel de generalitate. A 
spune că totul este materie sau spirit, este o simplă afirmaţie pe care nimic nu o 
poate proba în mod definitiv. În primul rând, pentru că „totul” nu va putea fi 
niciodată cuprins de om, şi în al doilea rând pentru că „materia” sau “spiritul” sunt 
termeni pe care nu-i putem suficient elabora pentru a putea fi utilizați cu destulă 
claritate. În schimb, dacă asemenea afirmaţii generale nu pot fi demonstrate, ele pot 
deveni temeiul interpretării realităţii. Pot deveni acele conţinuturi prin care 
realitatea ne devine inteligibilă. Nietzsche a încercat să privească realitatea din 
perspectiva conceptului de „voinţă de putere”. Aceasta înseamnă că el a încercat să 
desluşească pretutindeni conflictele, tensiunile dintre elementele, care i se arătau ca 
fiind opuse, ale realității, elemente care se constituiau, astfel, în centre de putere, şi 
felul în care se ajunge la un echilibru dinamic între aceste centre, echilibru prin 
care se configurează realitatea în diferitele sale dimensiuni. Darwin a formulat 

ideea evoluţionismului biologic. În scopul argumentării acestei idei, el a cercetat 
întreaga biologie, conferindu-i o nouă inteligibilitate. După Darwin speciile nu mai 
apar ca fiind ceva imuabil, ci se află într-o continuă, chiar dacă slab discernabilă, 
transformare. Doar faptul că această transformare are loc atât de încet, i-ar fi făcut 
pe oameni să creadă anterior, consideră Darwin, că există specii imuabile. Biologia 
a încetat, prin aceasta, să mai creadă în asemenea specii, ea devenind, s-ar putea 
spune, dintr-o ştiinţă a viului, mai degrabă o ştiinţă a metamorfozelor viului. (În acest 
sens, manipularea genetică de azi a organismelor vii nu este deloc o consecință 
întâmplătoare.) 

S-ar părea că între idei nu există nici un fel de legătură, că fiecare idee se 
impune cum poate şi cum are şansa să o facă. Istoria gândirii ar fi astfel un fel de 
coş în care s-au strâns, într-o mulțime pestriță, din întâmplare, o sumedenie de idei 
diferite. Un gânditor ar fi fost fascinat de o idee, altul de alta, aşa încât s-a creat, cu 
timpul, acest bazar care este istoria filosofiei. Nu ar exista nici un fel de necesitate 
interioară care să le lege. Sau dacă da, atunci nu se înţelege prea bine în ce anume 
ar consta această necesitate. Încercând să dea o explicaţie acestui fapt, Max Scheler 
spunea că impunerea diferitelor idei în istoria culturii nu are o necesitate logică, ci 
una care ține de contextul emoţional şi impulsional al unei epoci. Înainte sa, Marx a 
fost cel care a coborât dialectica hegeliană în realitatea istorică, argumentând că 
procesele reale, sociale, dar şi naturale, au loc într-o formă dialectică, a punerii, a 
negației şi a sintezei. Aceste procese reale nu sunt coordonate din afară, ci se 
desfăşoară dintr-o constrângere imanentă, aşa cum se desfăşoară creşterea în 
natură, spontan. Suprastructura ideatică şi ideologică a unei epoci ar corespunde, ca 
proiecţie, şi aici conţinutului concret al realităţii sociale. 

Fenomenologia spiritului a lui Hegel este o istorie spirituală a omului. 
Aceasta înseamnă că ea este o prezentare a succesiunii momentelor fundamentale 
care au alcătuit înţelegerea de sine a omului şi înțelegerea lumii de către el, în 
relaţia lor, în fond a diferitelor idei care au dominat cultura şi existenţa umană. Însă 
nu este vorba aici despre o simplă descriere a succesiunii, aşa cum ai zugrăvi un 
peisaj natural, cu toate componentele sale între care nu există nicio legătură, lângă 
un copac aflându-se o casă, sau din mare ridicându-se în mod neaşteptat o stâncă, 
ci de o descriere logică a acelei succesiuni, şi anume de un procedeu care arată cum 
un moment emerge din altul, prin aceea că momentul anterior devine, ca să spunem 
aşa, conştient de insuficienţa sa, de inadecvarea sa, şi trece în momentul ulterior. 
Desigur, pentru aceasta este nevoie de cunoaşterea seriei empirice, reale, a momentelor 
istorice: abia după ce cunoşti faptele istorice poţi să le atribui o legătură logică 
imanentă, iar nu anterior. Astfel, abia după ce cunoşti faptul concret, istoric, al 
religiei medievale, pe de o parte, şi epoca iluminismului, pe de altă parte, poţi 
vedea în ce măsură ele se pot raporta şi logic unul la celălalt. lar raportare logică 
înseamnă aici nu deducere, ca şi când ai deduce o teoremă din altă teoremă, ci 
înseamnă să arăţi cum cunoaşterea umană a ajuns la un moment dat să nu mai fie 
satisfăcută de felul în care ea cunoştea anterior un anumit obiect şi şi-a găsit 
această satisfacție, şi-a găsit echilibrul, spune Hegel, într-o nouă perspectivă asupra 

acelui obiect. La început eşti entuziasmat de înțelegerea unui fapt. Apoi această 
înţelegere îţi devine familiară. Însă lucrurile nu sunt statice în viaţă: întâlneşti 
oameni noi, trăieşti întâmplări diferite, situaţii neaşteptate te solicită. Simţi că felul 
în care ai înţeles faptul iniţial nu-ţi mai este propriu. Este nevoie de altceva. lar 
atunci când ai găsit un nou răspuns, atunci îți găseşti şi un nou echilibru. După 
Hegel, ne-am obişnuit deja cu acest mers al lucrurilor, mai ales de când dezvoltarea 
ştiinţei a cunoscut revoluţii care, pe vremea lui Hegel, erau de negândit. Astăzi se 
admite, ca o banalitate, ideea că acumularea de fapte, pornind de la o anumită 
teorie ştiinţifică, acumulare pe care tocmai acea teorie o face posibilă, conduce 
treptat la inadecvarea acestei teorii la faptele noi care încep să apară şi să se 
înmulțească, şi care impun, de aceea, formularea unei teorii superioare, în care atât 
faptele vechi, explicabile prin vechea teorie, cât şi faptele noi, inexplicabile prin 
acea teorie, să poată fi clarificate. Pentru Hegel, însă, era vorba despre o descoperire 
epocală, prin care istoria (în toate palierele sale) devenea inteligibilă ca un proces 
dialectic. Aceasta înseamnă că la Hegel întâlnim pentru prima oară conștiința 
faptului că procesul istoric nu este niciodată o simplă succesiune ternă de fapte, ci 
este una în care treptele care se succed le înglobează, le potenţează, le îmbogăţesc, 
le „sublimează” pe cele anterioare. Că istoria, ca succesiune în timp, nu este un 
simplu spaţiu în care există o mulţime de lucruri fără niciun fel de legătură între 
ele, ci este, ca să spunem aşa, mereu o împlinire, o dezvoltare, iar nu doar o înşiruire. 
Atunci când studiezi filosofia, s-ar putea să dobândeşti impresia greşită că 
filosofia este doar o încercare de a interpreta lumea sub aspectul naturii exterioare, 
al lucrurilor care o compun. În această cercetare, însă, omul ar rămâne cumva în 
afara adevărului. Sau, invers, filosofia ar fi doar o analiză a umanului, aşa cum se 
întâmplă mai cu seamă după a doua jumătate a secolului al XIX-lea, când filosofia 
s-a ancorat profund, parcă definitiv, în domeniul subiectivităţii (cum vedem astăzi 
că stau lucrurile cu fenomenologia, hermeneutica, filosofia analitică sau filosofia 
minţii), indiferent în ce formă a acestei subiectivităţi. Hegel reprezintă încercarea 
grandioasă de a cupla cele două domenii, al lumii obiective şi al lumii subiective. 
El a încercat să arate cum depind fiecare unul de celălalt. Idealismul transcendental 
kantian a arătat cum depinde lucrul (ca fenomen) de subiect, de conştiinţa umană. 
Idealismul fichteean a arătat cum poate fi lucrul explicat pornind integral şi exclusiv 
(adică fără restul lucrului în sine kantian) doar de la subiect. Schelling descoperă 
deja unitatea superioară care integrează subiectul şi obiectul cunoaşterii şi din care 
cele două emerg, în conceptul de Absolut. Însă el nu va reuşi (cel puţin până la 
apariția Fenomenologiei hegeliene) să arate cum emerg cele două, care este dinamica 
alcătuirii lor, cum se determină reciproc unul pe celălalt, subiectul şi obiectul, în 
transformarea lor reciprocă. Schelling descoperă doar conceptul de Absolut, ca un 
mediu static, imuabil, care cuprinde subiectul şi obiectul de peste tot, fără ca în 
acest mediu să existe vreo schimbare oarecare. Tocmai de aceea îl şi critică Hegel 
atunci când spune, că acest Absolut este un fel de noapte în care toate vacile sunt 
negre. Importantă este nu doar afirmarea acestui Absolut, ci şi să arăţi cum el se 
concretizează, să-i limpezeşti structura interioară. Hegel nu rămâne la perspectiva 

statică, ce opune subiectul şi obiectul, sau chiar subiectul şi proiecția sa trans- 
cendentală (ambele lipsite de mişcare interioară, adică fără transformare, fixe, date 
o dată pentru totdeauna). Kant spera ca subiectul transcendental, o dată descoperit, 
să nu mai necesite nici un fel de investigare viitoare. Ştiinţa pe care o viza Kant 
trebuia să fie o ştiinţă definitivă. Hegel înţelege însă că nu există un asemenea 
subiect pur, imuabil, ci că obiectul cunoaşterii pretinde mereu un anumit subiect 
aferent, care „i se potriveşte”, ca să spunem aşa. Atunci când ieşi dintr-o anumită 
înțelegere a obiectului, ieşi de fapt şi dintr-o anumită înţelegere de sine a celui care 
cunoaşte acel obiect: subiectul nu mai rămâne acelaşi. Aceasta este marea artă a lui 
Hegel: de a fi arătat pentru prima oară cum cei doi poli ai cunoaşterii pot sta 
îmbrăţişaţi într-un dans în care, de la un ritm la altul, are loc o metamorfozare 
simultană şi complementară a ambilor. 

În plus, această metamorfozare nu are loc doar într-un singur domeniu, pe un 
singur palier, ci are loc simfonic, pe mai multe niveluri: nu este vorba doar de 
conţinutul teoretic, ci şi de conţinutul etic, estetic, religios etc., atât al lumii, ca şi al 
subiectului. Este oare lumea privită de ştiinţă, structura lumii sub aspectul forţelor 
fundamentale care o compun, aceeaşi cu lumea a cărei ordine imanentă o admirăm? 
Einstein spunea că atunci când vezi ordinea prezentă în lume, nu poţi să nu te 
întrebi cu privire la existenţa unei inteligenţe cosmice creatoare. Ceea ce se uită 
însă, atunci când se citează aceste cuvinte ale lui Einstein, este faptul că lumea, 
care ajunge obiect de admiraţie, nu mai este doar lumea fizică, şi nici omul de 
ştiinţă, care admiră şi se înclină înaintea frumuseții lumii, nu mai este doar un 
simplu cercetător. Pe de o parte, lumea a dobândit o dimensiune nouă, în momentul 
în care din explicaţia forțelor care o compun emerge frumuseţea ei. lar, pe de altă 
parte, cercetătorul, care vedea anterior doar un complex cauzal de procese şi fenomene, 
este acum un contemplator al Universului, iese dintr-o experiență interioară a 
gândirii (explicaţia teoretică) şi intră într-o altă experienţă (reverenţa tăcută în fața 
De-Necuprinsului), într-o experienţă cvasi- (ori chiar) religioasă. Obiectul (Universul) 
şi subiectul (cercetătorul) şi-au modificat conţinutul, lumea şi omul s-au schimbat. 
Mai putem încerca să înțelegem cu aceleaşi instrumente aceşti doi noi poli ai 
cunoaşterii care au apărut? Oare nu va trebui să-i privim acum altfel pe fiecare 
dintre ei? Să ne creăm noi mijloace de înţelegere pentru a le putea pricepe natura 
nouă, mijloace care aproape că nu mai au nimic în comun cu ceea ce era înainte (ce 
mai are în comun explicația rațional-matematică a teoriei fizicii relativităţii 
einsteiniene cu viziunea unui Univers grandios, înaintea căruia simți că eşti gâtuit 
de emoție, şoptind, parcă fără să vrei, vorbele din Biblie ale lui Avraam, că omul 
nu este decât praf şi cenuşă înaintea lui Dumnezeu?). Această noutate a conţinutului nu 
înseamnă totuşi că tot ceea ce a fost până atunci este abandonat. Noua privire 
contemplativă a lui Einstein nu este posibilă fără cunoaşterea pe care i-a procurat-o 
observaţia fizică. S-a schimbat punctul de vedere iar vechiul conţinut este ridicat la 
o nouă înțelegere, mai bogată, în care apare, aşa cum am văzut, şi o altă dimensiune, o 
altă calitate a Universului decât simpla sa textură cauzal-material-energetică. 
Acesta este nucleul ideii hegeliene de suprimare, de Aufhebung. Sau al dialecticii. 

Pentru că dialectica înseamnă la Hegel o trecere, în care negația nu înseamnă 
simplă respingere, eliminare, ci transformare calitativă, adică o îmbogăţire a ceva, 
care, prin această îmbogăţire, îşi schimbă, ce-i drept, constituţia, însă nu devine o 
alteritate absolută în raport cu sine. 

Suntem obişnuiţi în cazul filosofiei cu un discurs anistoric, cu o problematică 
atemporală, „conceptuală”, care discută concepte pure, eterne. Şi totuşi, Feno- 
menologia hegeliană nu este de această factură, nu discută conţinuturi logice, ci 
descrie istoria, sau mai precis momente ale istoriei, momente care au marcat istoria 
omului. Succesiunea acestor momente apare ca fiind „logică”, întrucât Hegel susține că 
momentele ulterioare, care succed altora, emerg din cele precedente în mod 
necesar, pentru că momentele anterioare îşi epuizează posibilitățile interioare, şi 
realitatea se reconfigurează pe un alt plan, dar un alt plan care nu este cu totul 
diferit de cel iniţial, ci păstrează, din acesta, nucleul logic, nucleul care-i conferea 
acestuia semnificaţie, şi-i asociază acestui nucleu o nouă trăsătură, care va sta la 
baza epocii ulterioare. Realitatea concretă (das Dasein), existenţa în fapt, seamănă 
astfel cu o plantă, cu un organism infinit din care ies la iveală mereu noi şi noi 
organe din cele vechi. Necesitatea este a celui care înţelege, dar nu este o necesitate 
de felul celei matematice, o necesitate cantitativă, ci este o una calitativă. Calitățile 
sunt cele care se succed în istorie, şi anume configuraţiile, formele pe care cel care 
cercetează istoria spiritului le sesizează ca întreguri în mod nemijlocit. 

„Prefaţa” Fenomenologiei Spiritului a lui Hegel ocupă un loc aparte în opera 
acestuia. Ea nu este o simplă prefaţă doar a acestei cărți, ci poate fi, şi chiar a fost 
mereu, considerată o veritabilă introducere la întreaga operă a lui Hegel şi în 
gândirea sa. Deşi Hegel a predat textul Prefeței editorului după ce înmânase deja 
restul manuscrisului cărții, există motive pentru a considera că Hegel lucra de mult 
timp la ea, întrucât în carnetele sale mai vechi pot fi întâlnite numeroase însemnări, 
idei, aforisme care au fost preluate ca atare în ea. Pe de altă parte, cartea însăşi 
conține şi o Introducere, care lămureşte o altă direcţie de probleme. Fără îndoială, 
Prefaţa aduce numeroase clarificări cu privire la intenţia şi concepţia hegeliană de 
ansamblu, însă, în primul rând, ea oferă explicaţii foarte importante pentru înţelegerea 
Fenomenologiei înseşi, scrise din perspectiva viziunii pe care Hegel o avea după ce 
a scris această carte. Totuşi, în mod explicit, ea nu se vrea o prefaţă obişnuită, o 
prefață în care autorul ar trebui să prezinte sintetic rezultatul întreprinderii care 
urmează. Motivul acestei respingeri este natura adevărului filosofic, spune Hegel, 
un adevăr care nu poate fi expus succint şi nici nu poate fi înțeles doar din 
perspectiva unei simple concluzii. 

Atunci când auzi asemenea afirmații despre „adevărul filosofic” poţi fi oarecum 
contrariat. De ce ar fi adevărul filosofic un tip aparte de adevăr? Considerăm, în 
general, adevărul drept corespondenţa dintre ceea ce gândim şi lucrul real despre 
care gândim sau spunem ceva, sau, în celebra formulare aristotelico-scolastică 
adevărul este adaeguatio rei et intellectus. Caracterul aparte al adevărului filosofic 
nu stă atât în relația de adecvare amintită, cât în obiectul la care gândirea trebuie să 
se conformeze, un obiect care nu poate sta niciodată înaintea celui care formulează 

un asemenea adevăr. O propoziţie de felul: lumea este infinită în timp şi spaţiu, nu 
poate fi la fel de uşor acceptată ca fiind adevărată precum propoziţia acum plouă. 
În cea de-a doua, obiectul la care gândirea mea se adecvează îmi este dat în 
experiența nemijlocită, pe când în prima propoziţie, lumea nu poate să-mi fie dată 
în nici o experiență posibilă. Desigur, eu am acces tot timpul la fragmente ale 
lumii, văd o parte sau alta a ei, dar nu pot vedea lumea în ansamblu, pentru a putea 
spune ceva despre ea. Filosofia îşi îndreaptă atenţia spre asemenea existențe sau 
situaţii care nu ne pot fi date complet în cunoaştere, dar care, cu toate acestea, 
reprezintă un obiect de interes major pentru noi. Toate temele filosofiei se sustrag 
unei perceperi directe, nemijlocite, fie că este vorba despre lume, despre sufletul 
omului, despre gândire, libertate, istorie sau Dumnezeu. Filosofia, spune Hegel, 
este domeniul universalului, altfel spus a ceea ce nu ne apare decât în gândire. 
Aceasta din urmă uneşte multiplicitatea şi scoate la suprafață diferite entități 
mentale pornind de la ceea ce ne este dat în mod nemijlocit. Unităţile pe care 
gândirea le sesizează astfel sunt obiectele pe care le cercetează filosofia. Lumea 
este şi ea o asemenea unitate a tot ceea ce vedem şi trăim, a multiplicității 
evenimentelor la care participăm. Cum putem vorbi însă despre ceea ce nu poate fi 
verificat în nici un fel, pentru că nu poate fi perceput niciodată în întregul său? Nu 
este aceasta o trufie din partea filosofiei, o pretenție absurdă? Nu ar trebui să tăcem 
dacă nu putem vorbi despre astfel de întreguri care ne depăşesc nespus? În mod 
ciudat, însă, stă în natura omului să descopere la tot pasul entități pe care nu le 
poate sesiza decât prin gândire, fapt pe care-l vedem de-a lungul istoriei omului, fie 
că privim creaţiile sale religioase, ideile după care şi-a ridicat cetățile şi s-a 
organizat înăuntrul lor ori a ales să-şi trăiască viaţa. Ghilgameş, la începutul istoriei 
scrise, căuta nemurirea, ceva cu care niciun om nu a avut de-a face, ea fiind totuşi o 
reprezentare care l-a obsedat pe om dintotdeauna şi nu va înceta vreodată să o facă. 
Gândirea completează, aşadar, mereu realitatea, altfel spus, o aduce la completitudine. 
Ceea ce este doar parțial intrigă şi incită gândirea omului. 

Adevărul filosofic înseamnă, în consecință, calitatea (paradoxală) pe care o 
pot dobândi anumite exprimări ale omului cu privire la entități doar ale gândirii, 
entități construite sub forma unei completări (care poate avea loc în numeroase 
forme) a realităţii accesibile. Această completare, fiind un specific al oricărei gândiri, o 
întâlnim (desigur, în dimensiuni mult mai modeste) nu doar în filosofie, ci şi în alte 
domenii ale culturii. Orice ştiinţă operează cu „generalizări” şi conţine teorii care 
depăşesc faptul nemijlocit. Totuşi gradul de generalizare al unei ştiinţe nu atinge 
gradul de generalizare al filosofiei, ştiinţa învățând de-a lungul unei istorii milenare 
a culturii să găsească drumul spre un anumit tip de construcţie teoretică şi spre 
acele instrumente care să-i poată verifica adevărurile. Dacă filosofia nu a făcut-o, 
aceasta nu rezidă totuşi într-o încăpățânare a ei, ci în specificul obiectului ei. 
Abordarea filosofică se caracterizează prin cel mai înalt grad de radicalitate, altfel 
spus ea caută un punct în care presupoziţiile sale (respectiv, idei care să nu fie 
acceptate doar datorită puterii unei tradiții sau a obişnuinţei) să fie cât mai puţine şi 
clare prin ele însele, şi unde prejudecățile comune să fie ignorate. De aceea, 

dintotdeauna filosofii au pus în discuţie tot ceea ce există, s-au întrebat despre ceea 
ce este ansamblul lucrurilor (şi nu doar o parte sau alta a lor). Filosofii s-au întrebat 
ce este lumea ca întreg, iar nu ce este doar organismul viu (aşa cum face biologia), 
sau care sunt legile de mişcare ale corpurilor (aşa cum face fizica), ori care sunt 
proprietăţile spaţiului (cum face geometria). lar în acest întreg, au încercat să 
descopere cum se integrează omul, cu tot ceea ce el trăieşte, gândeşte şi face. 

Lumea şi omul, ambele ca totalităţi (adică zor ce este lumea şi tor ce este 
omul) — iată domeniile la care se referă adevărul filosofic. Cum ar putea o prefață 
să spună în câteva cuvinte ce este lumea şi ce este omul, fără a cădea în ridicolul 
unor sentințe misticoide enunțate cu emfaza unuia care se consideră pe sine 
deţinătorul adevărului absolut? Iar dacă cineva ar încerca să spună totuşi ce este 
pentru el lumea şi omul, s-ar vedea constrâns să facă acest lucru nu într-o scurtă 
prefață, ci de-a lungul a numeroase pagini (sau chiar a mai multor opuri) în care 
să-şi poată justifica, pornind de la faptele pe care le cunoaşte, completările prin 
care el a reuşit să-şi construiască o imagine unitară a lumii şi a omului, o Weltan- 
schauung. De aceea, în trecut, s-a considerat că filosoful trebuie să cunoască cât 
mai multe lucruri, chiar dacă s-a admis că o asemenea cunoaştere cantitativă nu 
aduce cu sine neapărat şi înțelepciunea. 

Pe de altă parte, oricine va admite că prin progresul istoric şi numărul faptelor 
cunoscute de om creşte. Mai mult decât atât, şi ideile oamenilor se înmulţesc, 
experiența de viaţă a societăţii — în toate privinţele — se îmbogăţeşte, astfel încât, 
inevitabil, toate acestea constrâng filosofii să regândească „adevărul filosofic” — 
imaginea despre lume şi om, cât şi corespondenţa lor — de la o epocă la alta, să 
elaboreze noi concepţii filosofice care să fie într-un acord mai veridic cu ceea ce se 
cunoaşte la un moment dat şi să completeze mai bine o imagine a lumii mai 
elaborată şi mai complexă decât au făcut-o epocile anterioare. Aşa se face că nu a 
existat şi probabil nu va exista niciodată un adevăr filosofic unic, definitiv. Cel 
puţin, aşa vedem noi astăzi lucrurile. Hegel descoperă istoricitatea gândirii, însă, cu 
toate acestea, pare a fi încă marcat de ideea unui adevăr filosofic definitiv, unul 
atotcuprinzător în raport cu ideile filosofice anterioare. El este cel care va arăta că 
succesiunea ideilor şi a concepţiilor filosofice nu este una arbitrară, întâmplătoare, 
o succesiune marcată doar de diferențele de personalitate şi temperament ale filosofilor, 
ci dimpotrivă, este una necesară, ceea ce înseamnă că există o legătură de la un 
filosof la altul şi de la o epocă la alta. Este celebră din acest punct de vedere 
asemănarea pe care o face la începutul Prefeței dintre succesiunea necesară a 
acestor concepții care, într-un fel, se elimină unele pe altele, cu dezvoltarea 
organică. Criticând opinia comună, care nu ar înţelege istoricitatea gândirii filosofice, 
el spune că aceasta „concepe diversitatea sistemelor filosofice nu atât în dezvoltarea 
progresivă a adevărului, pe cât vede în diversitate numai contradicția. Mugurul 
dispare în apariţia florii şi s-ar putea spune că el este infirmat de către aceasta. La 
fel, prin fruct, floarea este arătată ca fiind o falsă existenţă a plantei şi fructul trece 
în locul florii ca adevăr al ei. Aceste forme nu numai că se deosebesc, dar ele se 
elimină una pe alta ca fiind de neîmpăcat. Natura lor curgătoare face însă totodată 

din ele momente ale unităţii organice, în care ele nu numai că nu intră în conflict, 
dar în care un moment este tot atât de necesar ca şi celălalt, şi această egală 
necesitate constituie mai întâi viaţa întregului.” ' 

E paradoxală totuşi această viziune a lui Hegel, care, pe de o parte susţine 
trecerea necesară a unei concepții filosofice în alta, şi, pe de altă parte, consideră că 
poate fi descoperit totuşi un adevăr filosofic la care concepţiile anterioare nu au 
avut acces, această combinaţie între relativism şi certitudine. O asemenea viziune 
se datorează faptului că filosofia nu este doar o simplă completare a cunoaşterii 
empirice, oricât de vastă ar fi aceasta. Filosofia are şi o autonomie a ei, o logică 
specifică. Altfel spus, imaginea despre lume pe care o formulează un gânditor 
depinde de ideile care au fost elaborate în alte concepţii filosofice, de trăsăturile 
întregului pe care un filosof sau altul le-a sesizat deja. În cazul de față, îmbinarea 
dintre relativism şi ideea unui adevăr filosofic definitiv, la Hegel, derivă din felul 
în care era filosofia înţeleasă ca ştiinţă, în epoca sa. 

Fenomenologia hegeliană nu este o fenomenologie a ceea ce înțelegem astăzi 
prin termenul de „spirit”, respectiv o descriere a spiritului uman, ca spirit uman. La 
noi, o asemenea înţelegere a fost favorizată de Povestirile despre om ale lui Constantin 
Noica — interpretarea acestuia la Fenomenologia spiritului —, Povestiri care puneau, 
dintr-un motiv am spune pedagogic, dar poate şi politic, prea mult accentul pe om. 
Însă privind dinspre om cartea lui Hegel, ea nu mai poate fi înțeleasă în intenţia sa 
autentică, ba chiar, am putea spune, că nu mai poate fi înțeleasă deloc. În plus, nici 
măcar filosofia lui Hegel, ca un declarat Idealism absolut, obiectiv, opus oricărei 
forme de idealism subiectiv, nu mai poate fi înțeleasă. O simplă fenomenologie a 
spiritului uman ar însemna, aşadar, doar o descriere a spiritului uman în 
istoricitatea sa, în dimensiunea sa istorică. Însă astfel, nu se mai poate înţelege de 
ce ar fi vorba în cele din urmă de o ştiinţă aici (pentru că Hegel spune că 
Fenomenologia spiritului este o parte a „ştiinţei”), şi nu de o simplă descriere 
„rapsodică”, adică a ceva care doar s-a întâmplat în istoria omului. Cel mult, s-ar 
putea vorbi despre o ştiinţă în sensul în care este istoria (ca scriere a istoriei trăite) 
o ştiinţă. Numai că Hegel însuşi se delimitează de o asemenea interpretare, el 
considerând că fenomenologia sa, ca ştiinţă, aduce un alt tip de adevăr decât 
adevărul istoric. Ce este atunci fenomenologia ca știință, respectiv ca parte (intro- 
ductivă) a unei ştiinţe mai ample, ştiinţa logicii, pentru Hegel? 

Termenul de ştiinţă pe care-l foloseşte filosoful german este un termen care, 
în cultura epocii, se referă nu atât la ştiinţa naturii, care începe din ce în ce mai 
mult să ia un avânt extraordinar, cât la filosofia ca ştiinţă. Impulsul îl dăduse Kant, 
atunci când îşi concepuse proiectul său filosofic ca o ştiinţă, cu alte cuvinte, atunci 
când încerca să găsească un mijloc de a se opune relativismului, scepticismului şi 
neîncredereii absolute față de metafizică, rele de care suferea toată epoca lui. 
Filosofia, pentru a face faţă acestor rele, nu mai trebuia să fie o simplă meditaţie, 

reflecţie vagă, incoerentă, ci să producă cunoştinţe certe, valabile o dată pentru 
totdeauna, aşa cum făceau ştiinţele vremii (matematica, logica şi fizica sau chimia). 
Este drept, visul unei filosofii ştiinţifice reprezintă idealul modern, deja de la 
Descartes şi Spinoza (acesta din urmă concepându-și filosofia more geometrico). În 
intenția lui Kant, filosofia putea deveni o asemenea ştiinţă doar dacă va avea o 
singură accepţie: dacă va deveni o cercetare asupra condiţiilor cunoaşterii omeneşti, în 
sens larg, sau, mai precis, o cercetare asupra acelor condiţii ale cunoaşterii 
omeneşti care fac posibilă ştiinţa naturii, respectiv acel domeniu al cunoaşterii unde 
pot fi întâlnite cunoştinţe apriori veritabile (matematica, fizica, logica). Dacă 
metafizica, anterior, se încumeta să „speculeze”, adică să pretindă că oferă cunoştinţe 
autentice despre lucruri despre care nimeni nu putea şti nimic (ca, de pildă, dacă 
lumea are un început, dacă sufletul uman este sau nu nemuritor etc.), acum Kant 
consideră că a sosit timpul ca filosofia să nu se mai aventureze în sfere în care 
facultatea umană de cunoaştere nu mai are nici o putere, ci să se limiteze la o 
analiză de sine, la încercarea de a se înţelege şi de a se cunoaşte pe sine complet. O 
asemenea intenţie putea fi una legitimă şi cât se poate de realizabilă, putea crede pe 
atunci Kant, de vreme ce obiectul unei asemenea cunoaşteri — capacitatea umană de 
cunoaştere — nu era un obiect străin filosofului, şi care să fie situat în cine ştie ce 
zone greu accesibile lui, ci se afla la îndemâna oricărui cercetător interesat de 
înțelegerea felului în care funcționează cunoaşterea. De aceea, filosofia, dacă se 
înțelegea pe sine în această formulă „critică”, avea şansa de a deveni o ştiinţă care 
să poată lămuri definitiv care sunt componentele facultății de cunoaştere şi până 
unde poate înainta ea pentru a putea produce cunoştinţe certe. Filosofia ca ştiinţă 
era de aceea posibilă doar ca o „Critică a raţiunii pure”. Iar întrucât ştiinţa nu este 
posibilă decât cu ajutorul experimentului, Kant consideră că filosofia se poate 
folosi de „experimentul raţiunii pure”, adică de o demonstrare a faptului că 
producerea de cunoştinţe apriori în ştiinţe (respectiv posibilitatea de a face predicții 
certe despre viitor, adică despre ceva care nu a mai fost observat niciodată, natura 
fiind în acest fel anticipată în ceea ce priveşte cursul ei) nu putea fi înțeleasă decât 
pornind de la felul în care era înţeleasă facultatea de cunoaştere în propria sa 
filosofie. O teorie (Critica rațiunii pure) şi un experiment („experimentul rațiunii 
pure”) puteau astfel garanta pentru Kant statutul de ştiinţă filosofiei. 

Filosofia se vrea astfel concepută în epocă drept o ştiinţă al cărei rol este, pe 
de o parte, cel de a cunoaşte elementele ultime ale facultăţii de cunoaştere umane, 
şi, pe de altă parte, de a arăta cum se concretizează activitatea acestei facultăţi de 
cunoaştere prin activitatea însăşi de cunoaştere. Kant prezentase ultima sarcină în 
secțiunea privind principiile intelectului, din Critica rațiunii pure, acolo unde el 
deduce principiile fundamentale ale ştiinţelor fizico-matematice ale naturii pornind 
de la elementele fundamentale ale capacității umane de cunoaştere. Ştiinţa care era 
filosofia devenea astfel deopotrivă şi o întemeiere a ştiinţei, sau, cum va spune un 
alt filosof, o „doctrină a ştiinţei”. E vorba despre Johann Gottlieb Fichte. 

Cu filosofia lui Fichte se petrece însă o răsturnare la care Kant nu s-ar fi 
aşteptat, şi pe care Kant nu a acceptat-o. Dorindu-se o filosofie „critică”, filosofia 

lui Kant introduce o perspectivă din care apar o serie de concepte ce produceau, 
considerau criticii filosofiei sale, numeroase contradicții logice în interiorul chiar al 
concepţiei kantiene. Este vorba de perspectiva care separă cunoaşterea noastră de 
lucrurile însele, existente independent de cunoaşterea noastră, şi care introduce, 
astfel, distincția dintre fenomen şi lucrul în sine. Lucrurile pe care le vedem în 
experiența noastră, spune Kant, pot fi înţelese în două feluri: pe de o parte, aşa cum 
ne apar ele în mediul cunoaşterii noastre, respectiv ca fenomene (utilizând o explicaţie 
actuală: aşa cum ne apar, ca urmare a prelucrării, de către creier, a datelor oferite 
acestuia de organele noastre de simţ), şi aşa cum ar fi ele independent de acest 
mediu, ca lucruri în sine, dacă mediul cunoaşterii noastre nu s-ar aplica niciodată 
asupra lor. Între cele două imagini ar exista, spune Kant, o separație absolută, noi 
neputând avea, desigur, acces decât la fenomene. Ştiinţele noastre se aplică doar la 
fenomene, nu şi la lucrurile în sine. Ipoteza aceasta a reprezentat un şoc intelectual, 
nu doar prin simpla ei formulare, cât prin maniera complexă în care a fost 
elaborată, prin arhitectonica prezentării sale, care-i confereau o mare veridicitate. 
Această arhitectonică avea totuşi un temei care părea precar contemporanilor. 
Friedrich Heinrich Jacobi spunea în acest sens că fără ipoteza lucrului în sine nu se 
poate intra în sistemul kantian, însă cu această ipoteză nu se poate rămâne acolo, 
pentru că ea produce contradicții logice. Şi anume, contradicția logică cea mai 
importantă era aceea că admiterea lucrului în sine constrângea filosoful să extindă 
valabilitatea categoriei de cauzalitate dincolo de sfera fenomenelor, chiar asupra 
lucrurilor în sine (care ar acţiona cauzal asupra sensibilităţii umane receptive), fapt 
pe care filosofia kantiană îl nega complet. Dar, întrucât Kant reuşise performanța 
extraordinară de a cartografia, ca nimeni altul până atunci, constituția internă a 
facultății umane de cunoaştere, nu se putea renunța la această filosofie, ci se cerea 
o rescriere a ei, în aşa fel încât, pe de o parte, să se păstreze structura capacităţii 
noastre de cunoaştere, aşa cum a conceput-o Kant, dar, pe de altă parte, să se meargă 
mai adânc, arătându-se cum ipoteza lucrului în sine, cea care crea atâtea probleme, 
poate fi abandonată. Această nevoie o exprima, bunăoară, Friedrich Wilhelm 
Schelling la 6 ianuarie 1795, într-o scrisoare către Hegel: „Filosofia nu a ajuns încă 
la sfârşit, Kant a dat rezultatele: premisele lipsesc încă.”? Cu alte cuvinte, lipseşte o 
dezvăluire a punctului celui mai înalt al filosofiei, de la care pornind, toate 
judecăţile îşi pot găsi întemeierea”. Această sarcină şi-o asumă Fichte. El vrea să 
rescrie filosofia kantiană „in einem Stiick” (dintr-o singură bucată, iar nu din două, 
fenomenul şi lucrul în sine). Filosofia rămâne, pentru el, o ştiinţă al cărei scop este, 
în continuare, expunerea elementelor ultime ale capacităţii noastre de cunoaştere şi 
a relaţionării lor în scopul producerii cunoaşterii umane în general. Însă, prin 
eliminarea ipotezei lucrului în sine, Fichte este constrâns să remodeleze şi 
elementele capacităţii noastre de cunoaştere. Dacă la Kant, Eul transcendental 


? Citat după Rüdiger Safranski, Romantik. Eine deutsche Affäre, Carl Hanser Verlag, München, 
2007, p. 74. 

? Citat după Rüdiger Safranski, Romantik. Eine deutsche Affäre, Carl Hanser Verlag, München, 
2007, p. 74. 


140 Claudiu Baciu 


(numit de el apercepţie pură sau apercepţie transcendentală) reprezenta cheia de 
boltă a intelectului, care trebuia însă să primească din afară materialul asupra 
căruia să-şi exercite activitatea sintetică, Fichte va concepe acest Eu în aşa fel încât 
materia cunoaşterii să nu mai provină din afară, ci să provină din Eul însuşi: Eul 
devine astfel la Fichte un Eu absolut, iar nu unul limitat de prezenţa lucrului în 
sine. Ceea ce apare ca fiind „lucru în sine”, ca fiind, cu alte cuvinte, lucrurile 
obiective, independente de noi, este doar o iluzie (transcendentală). În fapt, aceste 
lucruri nu ar exista în afara Eului, ci în interiorul său, dar având aparența unei 
independente în raport cu acest Eu. 

Fichte porneşte în elaborarea sistemului său de la o intuiție, respectiv de la un 
conținut al gândirii pe care fiecare dintre noi îl întâlneşte în experiența de sine: de 
la experienţa identităţii pure de sine. Dacă ne vom retrage într-un loc liniştit, vom 
închide ochii şi ne vom orienta atenţia spre interior, eliminând orice conţinut care 
ne-ar putea abate de la simpla percepere de sine, atunci vom descoperi acolo faptul 
identităţii noastre cu noi înşine, identitate pe care Fichte o enunță ca „Eu sunt Eu”. 
Această identitate o întâlnim însă şi în experienţele noastre curente: dacă simt o 
emotie, cine este în mine cel care recunoaşte emoția şi cine este cel care o trăieşte? 
Suntem în asemenea situații la un fel de limită a conştiinţei de sine, într-un punct în 
care nu mai putem distinge între subiectul şi obiectul gândirii sau al cunoaşterii, aşa 
cum distingem în mod obişnuit între subiect şi obiect în cazul unei percepții: aici, 
eu, ca fiind cel care percepe o casă, sunt subiectul percepţiei, iar casa, care îmi 
apare în percepție, este obiectul percepţiei mele. În cazul identităţii de sine însă o 
asemenea distincţie nu mai poate fi operată. Subiectul şi obiectul judecății sunt 
indiscernabili. De la această situaţie limită porneşte Fichte. Acest „Eu sunt Eu” sau 
„Eu=Eu” este ceea ce noi întâlnim în conştiinţa noastră comună, „empirică”. Fichte 
va desface însă această identitate, considerând că acest raport de reflectivitate este 
rezultatul târziu (din punct de vedere logic) al unui proces de o natură cu totul 
deosebită. 

Eul, la origine, anterior reflectivităţii din judecata „Eu sunt Eu”, este pentru 
Fichte o activitate intelectuală pură, el constituie substanţa realităţii însăşi (aşa cum 
ar fi materia, pentru materialist, doar că aici este vorba despre o substanţă ideală, 
gând pur, fără asocierea cu o conştiinţă de sine). Această substanță intelectuală este 
pură expansiune. La un moment dat însă, această expansiune se opreşte, iar activitatea 
pură face un „pliu”, ca să spunem aşa, începe să se întoarcă asupra ei însăşi, se 
„reflectă în sine”. Acesta este momentul în care ia naştere reflectivitatea, această 
mişcare de întoarcere în sine, ale cărei ultime forme le întâlnim la tot pasul în 
conştiinţa obişnuită, atunci când simţim ceva, gândim ceva, ne amintim ceva: în 
toate aceste situaţii atenția noastră nu este îndreptată spre exteriorul nostru, ci se 
întoarce asupra noastră înşine. Dar prin această reflectivitate ia naştere şi ceea ce 
apare ca fiind în afara noastră, tocmai pentru că ea creează un Eu care se simte pe 
sine şi care, în această simţire, se deosebeşte pe sine de ceea ce nu simte ca fiind 
Eu. Această reflectivitate stă la originea întregului domeniu care ne apare ca fiind 
exterioritatea noastră. Acest domeniu este numit de Fichte Non-Eul. Însă întrucât 

Eul este substanța realităţii, iar în afara unei asemenea substanţe nu poate exista 
nimic (aşa cum în teoria de astăzi a universului în expansiune, în afara acestui 
univers în expansiune nu există nimic, iar expansiunea lui este o „expansiune” care 
nu are loc într-un spațiu exterior universului, ci într-un spaţiu interior lui), Non-Eul 
este un întreg domeniu pe care Eul îl creează în interiorul său. 

Prin această teorie, Fichte va reuşi să elimine ipoteza speculativă a lucrului în 
sine. Succesivele trepte ale reflectivităţii, ale întoarcerii expansiunii pure a Eului, 
dinspre mişcarea pură în gol, ca expansiune pură, spre centrul acestei expansiuni, 
spre Eu, până în momentul în care se ajunge la conştiinţa simplă a identităţii celor 
două domenii în formula „Eu sunt Eu”, reprezintă felul în care se creează conştiinţa 
realităţii, cu toate componentele sale. Descrierea din partea filosofului a acestei 
mişcări şi a conţinuturilor care apar astfel este o „arheologie” a conştiinţei, spune 
Fichte. Ea este realizată de Fichte în Doctrina ştiinţei (Wissenschafislehre). Filosofia, 
ca ştiinţă, dobândeşte astfel la Fichte un conţinut nou: ea este teoria speculativă 
(însă nu o speculație transcendentă, ci una imanentă, prin urmare, transcendentală) 
cu privire la constituirea conştiinţei de sine pornind de la Eul pur, teorie care, prin 
faptul că explică modul în care emerge şi se constituie conştiinţa de sine, explică şi 
modul în care se produce realitatea care ne apare ca fiind în afara conştiinţei (astfel, 
noi nicăieri ne-având de-a face cu realitatea străină, obiectivă, ci permanent cu un 
conținut al conştiinţei despre realitate). Filosofia se apleacă asupra activităţii 
inconştiente a spiritului uman, încearcă să o scoată la suprafaţă. Fireşte, acest lucru 
este posibil doar prin speculație filosofică, adică printr-o gândire prin care ceea ce 
ne este dat în conştiinţa empirică imediată, ceea ce noi trăim permanent şi putem 
experimenta imediat, îşi găseşte o explicație logică, explicaţie care, deşi nu poate fi 
verificată sau testată prin nimic, este unica modalitate de înţelegere rațională (adică 
pe deplin coerentă, fără contradicții logice interioare) a posibilităţii conştiinţei 
noastre obişnuite şi a conţinuturilor ei. Aşa cum Kant explica posibilitatea de a 
prezice exact ceva în ştiinţă (fapt absolut de neînțeles dacă cunoaşterea noastră nu 
este altceva decât o învăţare din experienţa trecută, cum susțineau empiriştii, şi 
David Hume, ale cărui idei l-au intrigat cel mai mult pe Kant), pornind de la ideea 
că forma experienţei noastre este produsul activităţii capacității noastre de cunoaştere 
(de exemplu, spațiul nu mai este pentru Kant o realitate exterioră, ci o intuiție pură, 
adică o formă care ne aparţine şi pe care noi o proiectăm ca fiind în afara noastră şi 
în care se aşează această realitate), tot astfel, Fichte explică conținuturile conştiinţei 
noastre comune pornind de la o construcție teoretică al cărei eşafodaj strict logic 
este unica posibilitate de a explica complet posibilitatea acestor conţinuturi. Orice 
altă explicaţie face cu neputinţă de înţeles aceste conţinuturi, respectiv se încurcă în 
propriile contradicții. Ipoteza unei reflectări în conştiinţă a unei realități independente 
de conştiinţă, ipoteză care stă, la limită, la baza filosofiei kantiene, şi care admite, 
oarecum cartezian, două principii absolut independente unul de celălalt (principiul 
substanței cugetătoare şi principiul lucrului în sine, care deşi nu mai este un res 
extensa, îşi păstrează totuşi autonomia logico-ontologică în raport cu principiul 
substanței cugetătoare), s-a văzut că nu poate fi acceptată, întrucât conduce la 

consecințe contradictorii, care ajung să nege premisele de la care se pleacă. Un alt 
principiu, materialismul (la finele secolului XVII, materialismul francez al 
Luminilor avea încă un mare ecou), care consideră conştiinţa drept un rezultat al 
dezvoltării materiei, este iarăşi inacceptabil, socoteşte Fichte, pentru că gândirea — 
care nu poate fi înțeleasă decât ca spontaneitate pură, respectiv ca o activitate care 
începe fără o cauză din afară — nu poate fi explicată pornind de la materie, pentru 
că aceasta nu poate fi gândită decât ca o realitate absolut pasivă, în care tot ceea ce 
apare are nevoie de o cauză dată. Materialismul păcătuieşte prin faptul că explică 
spontaneitatea absolută a gândirii prin pasivitatea absolută a materiei, pura 
interioritate prin pura exterioritate, fiind astfel suprema expresie a unei contradicții 
logice. Singura alternativă viabilă logic rămâne, aşadar, pentru Fichte, să explici 
totul pornind de la idealitate, de la elementul ideal. Să explici, cu alte cuvinte, 
printr-un factor ideal atât realitatea materială, cât şi conştiinţa, acestea două 
provenind ambele din acel factor ideal, superior, pe care Fichte îl numeşte Eu. În 
măsura în care acest Eu originar, absolut, este substanţa ideală a realului, el este 
ceea ce religia numeşte Dumnezeu. 

Deşi ideea filosofiei ca ştiinţă este lansată de Kant, sonoritatea termenului de 
ştiinţă în cazul filosofiei (Wissenschaft), i se datorează, prin urmare, lui Fichte. 
Ştiinţa pe care o are Fichte în vedere este, cum spuneam, acea întreprindere 
teoretică prin care se arată etapele prin care se ajunge de la Eul absolut, originar, 
substanță ideală pură a realităţii, la conştiinţa empirică, comună. E vorba despre o 
întreprindere „speculativă”, dar care are caracterul unei scoateri la suprafaţă a unui 
proces care se desfăşoară în miezul conştiinţei noastre (şi, implicit, al realului). De 
aceea, Fichte vorbeşte chiar de o arheologie a conştiinţei, care se bazează pe o 
istorie a acesteia. Este vorba însă, desigur, despre o istorie transcendentală, dacă se 
poate spune aşa, adică despre o istorie care nu se realizează în timp, de vreme ce ea 
stă chiar şi la baza timpului (timpul fiind şi el un conţinut al conştiinţei), ci este o 
succesiune logică, o suită de etape logice care conduc de la eterul absolut al Eului 
la conştiinţa concretă a omului. 

Abordarea lui Fichte a stârnit şi ea o serie de critici, datorită avântului ei 
speculativ, care, pentru că nu putea fi verificat de nimic, părea mai degrabă un 
produs al inspiraţiei artistice, decât al unei gândiri bazate pe fapte, aşa cum este 
ştiinţa. În acest context, tot Jacobi este cel care va ridica cerința unei rămâneri la 
conştiinţă, la ceea ce poate fi urmărit în conştiinţă. Eul pur al lui Fichte este dincolo 
de conştiinţă, este o activitate pe care nu o putem sesiza nemijlocit prin conştiinţă, 
ci o putem doar presupune, pentru a putea explica conştiinţa de sine. 

Hegel, şi el, consideră că epoca lui este suficient de matură pentru a înţelege 
necesitatea transformării filosofiei în Șiință, şi anume ştiinţa în accepțiunea lui 
Fichte, a lui Schelling, şi a lui Kant. În acest sens, cunoaşterea filosofică trebuie să 
fie o cunoaştere logico-conceptuală, una sistematic-organică, şi una dialectică. Ea 
trebuie să arate cum întregul real poate fi înțeles pornind de la o unică idee şi cum 
această idee se diversifică interior pentru a cuprinde sub sine întregul divers al 
realului. Ca o cunoaştere rațională, filosofia nu este simplă dragoste de înţelepciune, 

aşa cum i-o indică etimologia, ci este o formă de sine stătătoare de cunoaştere. Ea 
are în vedere întregul realităţii, tot ceea ce este, Absolutul. Ea este o cunoaştere a 
acestui Absolut, însă nu într-o formă intuitivă şi nemijlocită, ci într-o formă discursivă, 
mijlocită, bazată pe relația logică a conceptelor. Cunoaşterea Absolutului nu 
înseamnă sesizarea lui nemijlocită, sesizare despre care Hegel spune că este mai 
degrabă o visare, ci este înțelegerea modului în care întregul real este cuprins în 
mod necesar sub lumina unei unice idei, Absolutul, respectiv Dumnezeu. 

În epocă, ideea unei realități ultime, atotcuprinzătoare, îşi făcuse deja, după 
cum am văzut, loc prin filosofia lui Fichte. Ea era însă privită ca un postulat, cu 
alte cuvinte, ca o reprezentare ce avea o bună doză de arbitrarietate. Nu spusese 
oare Fichte că a alege între materialism şi idealism depindea de caracterul filosofului: 
dacă filosoful este mai atras de ideea de libertate, va alege idealismul, pe când cel 
care este lipsit de curajul acestei libertăţi, va alege materialismul, concepţie în care 
conştiinţa este explicată printr-o cauză exterioară ei, astfel încât filosoful materialist va 
găsi mereu un subterfugiu pentru a-l face pe om să renunțe la responsabilitatea sa. 
O unică idee, aşadar, sau, mai exact, ideea unei unice realităţi atotcuprinzătoare, 
era perspectiva de la care se pleca, atât în filosofia lui Fichte, cât şi în aceea a lui 
Schelling. Nu exista nici o necesitate internă pentru care această idee trebuia 
acceptată sau nu (necesitatea era una externă, a filosofului care voia să explice 
coerent conştiinţa). În schimb, Hegel vrea să dovedească existenţa unei necesităţi 
care ne obligă să adoptăm o asemenea idee, şi anume o necesitate care rezultă din 
mersul istoriei culturii, mers care, în epoca sa ar fi ajuns în pragul înţelegerii de 
sine ca treaptă supremă a dezvoltării „Spiritului”. Totuşi, dacă Fenomenologia 
spiritului nu ar fi încă „ştiința” însăşi, respectiv, dacă în ea nu se arată încă modul 
în care realitatea ultimă (Absolutul) se diversifică în sine şi susţine din interior 
întregul real, ea este o introducere la această ştiinţă. De altfel, Hegel, atunci când a 
început să-şi scrie Fenomenologia, nici nu dorea să scrie o carte de sine stătătoare, 
ci doar o introducere pentru ceea ce trebuia să fie opusul său fundamental (care a şi 
fost elaborat mai târziu) Știința logicii, lucrarea în care Absolutul este, ca să 
spunem aşa, pus la lucru, respectiv în care se arată cum din Ideea ultimă emerg 
diferitele determinaţii logice prin care noi gândim întregul real. Însă materialul s-a 
dovedit a fi mult prea vast pentru o simplă introducere. 

Pentru Hegel, epoca sa se dovedea matură pentru a adopta perspectiva 
ştiinţei. În noua lui formulare, această perspectivă porneşte de la premisa că există 
o realitate atotcuprinzătoare, „substanța”, care este sesizată de filosof prin gândirea 
speculativă — o gândire care depăşeşte experiența, fiind orientată spre ceea ce 
întemeiază această experiență — ca simplă idee. Pornind de la această idee se 
explica, în ştiinţă, ulterior întregul real. Însă trebuia, totuşi, arătat de unde provenea 
această maturitate, ce anume i-ar fi îngăduit epocii să înțeleagă necesitatea acestei 
idei filosofice, pentru ca afirmarea unei atari necesități să nu pară o simplă 
postulare, ca oricare alta. Cerinţa epocii de a elabora o asemenea ştiinţă trebuia 
întemeiată pe fundalul unui anumit fel de înţelegere a istoriei. 

Hegel consideră că specificul concepţiei sale îl reprezintă intenţia de a gândi 
realitatea ultimă nu doar ca substanță atotcuprinzătoare, ci deopotrivă ca subiect. 

Filosofia a căutat mereu o substanță ultimă a realității. Ne putem aminti, în acest 
sens, de presocraticii greci. Creștinismul a deplasat interesul dinspre problematica 
substanței realului, situată în real, spre Creator, spre Dumnezeu, şi spre relația 
sufletului uman cu acest Creator. Lumea nu mai putea avea o substanță în ea însăşi, 
pentru că lumea nu mai exista prin sine, ci prin Creatorul ei. Astfel, de fapt, 
divinitatea va deveni, în creştinism, adevărata substanță a realității, ceea ce face să 
fie această realitate, ceea ce o creează şi o menține în ființă. Însă abia în Renaștere, 
cu teoria lui Nicolaus Cusanus despre Dumnezeu ca fiind Maximul, față de care 
totul este finit şi prin care acest finit îşi dobândeşte locul şi configurația ontică, va 
fi acceptată această consecință logică. Spinoza o va afirma apoi explicit cu teza sa 
Deus sive natura. Însă acest substanţialism spinozist pierde momentul conştiinţei 
de sine, al „spiritului”. Dacă conştiinţa umană îşi găseşte, în ceea ce priveşte relația 
sa cu realitatea şi posibilitatea cunoaşterii acestei realităţi, o explicaţie satisfă- 
cătoare prin teza substanței — cunoaştem realitatea pentru că suntem identici cu 
substanța acesteia, cu fondul prin care se articulează tot ceea ce este — în schimb, 
rămâne complet descoperită în privinţa înţelegerii interiorității şi a libertăţii sale, 
care, de altfel, dispare cu totul la Spinoza. Un substanţialism „idealist” întâlnim, 
mai târziu, la Leibniz, unde realitatea întreagă este o reprezentare a monadei divine, 
a lui Dumnezeu, şi unde toate monadele individuale, inclusiv conştiinţa umană, văd 
această realitate în şi prin Dumnezeu. Şi aici însă libertatea umană rămâne un 
paradox, pe care Leibniz încerca să-l explice printr-un subterfugiu. Specificul 
conştiinţei umane, gândirea ca spontaneitate, ca producere din sine a propriilor 
conținuturi, a fost elaborat abia odată cu Kant. Abia în filosofia lui subiectul uman 
îşi găseşte deplina întemeiere logică, abia aici se arată că gândirea nu poate avea o 
cauzalitate externă, că ea este aceea prin care orice cauzalitate poate să apară în 
general. Prin filosofia lui Kant se dă o nouă semnificaţie anticului adagiu sofist: 
omul este măsura tuturor lucrurilor, a celor ce sunt în ce fel sunt, a celor ce nu sunt 
în ce fel nu sunt. În filosofia lui Kant, numai prin conştiinţa umană, numai pornind 
de la ceea ce există în această conştiinţă, se poate explica „realitatea”. Orice 
încercare de a explica realitatea, ocolind conştiinţa şi gândirea umană este lipsită de 
valoare. Ceea ce este (în acest caz, ceea ce ne apare, ce vedem) este doar prin 
gândirea omului, altfel spus, în centrul substanţei (a tot ceea ce vedem, percepem, 
gândim) trebuie pus subiectul uman. Kant nu poate merge însă până la capăt cu 
idealismului său, el menţinând teza „lucrului în sine”. După Kant idealismul 
trebuia să devină unul complet. Aceasta înseamnă o concepţie în care substanţa şi 
subiectul uman să se identifice total, fără restul lucrului în sine. O concepție în care 
substanța nu are în sine nimic altceva decât ceea ce-i apare ca „fenomen” subiectului 
uman şi în care, de aceea, nu mai putea exista nimic în spatele fenomenului, nimic 
ascuns şi inaccesibil subiectului. Era inevitabil ca ideea unui idealism absolut să 
apară. Filosofii postkantieni ai idealismului german mizează totul pe „reprezentare”, 
dar o reprezentare care nu mai este reprezentarea a ceva situat în afara cunoaşterii, 
ci o reprezentare în care realitatea exterioară şi expresia ei ideală s-au contopit. 
Există însă şi aici direcţii diferite, în funcție de felul în care este înțeleasă 
această contopire. O explicaţie transcendental-genetică este ceea ce oferă filosofia 

lui Fichte, şi într-o oarecare măsură cea a lui Schelling. Spre deosebire de ei, Hegel 
vrea însă să se mențină la conştiinţa empirică, la ceea ce omul poate sesiza în 
experienţa sa. Cu alte cuvinte, el nu urmăreşte să realizeze o arheologie transcend- 
dentală, în care, pornind de la facultățile gândirii, să se arate cum apar conținuturile 
intuitiv-empirice ale conştiinţei. El vrea să arate cum această conştiinţă, din care nu 
trebuie să ieşim, este substanța însăşi a realităţii. Astfel, conştiinţa cunoscătoare, 
„empirică”, trebuie să îşi asigure, ca să spunem aşa, din interior, din ea însăşi, 
criteriul, certitudinea, adevărul faptului că reprezentarea sa nu este ceva subiectiv, 
şi nici reflectare a ceva străin, ci este realitatea însăşi, dar nu ca materialitate, ci ca 
idealitate. Conştiinţa trebuie să îşi probeze că atunci când are înaintea ei o realitate 
pe care o crede separată de ea însăşi, această realitate este de fapt creația ei. Dar în 
această întreprindere, cu toate acestea, ea nu trebuie să iasă din sine, să meargă, 
printr-un efort paradoxal, în spatele ei însăşi, spre facultăţile care o compun, ca 
cineva care ar asista la propria sa naştere, sau ca baronul Miinchhausen, care se 
scotea pe sine afară din mlaştină, trăgându-se de păr. Pentru Hegel tot ceea ce avem 
la dispoziție este ceea ce ne apare în experiență. Speculaţia, în sens rău, adică 
încercarea de a explica prin tot felul de ficțiuni ale gândirii şi ale raţiunii, ceea ce 
întâlnim în această experienţă, trebuie evitată. Avem la dispoziție doar ceea ce 
există în subiectul uman, adică ceea ce vedem, ceea ce trăim, ceea ce gândim, 
pentru a demonstra că ceea ce vedem, ceea ce trăim şi ceea ce gândim nu ne 
aparține, este mai mult decât subiectivitate empirică, este substanță, este realitate 
ideală, este, de fapt, Dumnezeu. Aceasta este ceea ce urmăreşte să demonstreze 
Hegel în Fenomenologia sa, ca introducere la Știința logicii, atunci când spune că 
în concepţia sa „totul revine la a înţelege şi a exprima adevărul nu ca substanţă, dar 
tot atât ca subiect”. 

Această demonstraţie paradoxală nu este însă posibilă prin simpla analiză a 
unei conştiinţe individuale, ci impune o cercetare a întregii istorii a omului, a 
„individului universal”, cum spune Hegel. Desigur, nu a tuturor faptelor care 
compun această istorie, însă a momentelor principale care o modelează, şi anume a 
acelor momente care conduc în mod necesar la înţelegerea de astăzi, din prezent, a 
naturii demiurgice a conştiinţei umane, la înțelegerea noastră că tot ceea ce este în 
jurul nostru se joacă de fapt în interiorul nostru. De ce este necesară istoria? Pentru 
că conştiinţa umană are la bază o seamă de „evidenţe”, de certitudini, de adevăruri, 
care au mereu o formă ideală şi care emerg întotdeauna doar unele din altele, fără o 
cauzalitate externă, determinată de vreo mişcare în lucruri sau chiar în creier. 
Evidenţele pe care le avem noi astăzi, oricât de „evidente” ni se par, sunt de fapt 
rezultate ale unui îndelungat proces istoric (de exemplu, adevărul potrivit căruia 
persoana umană — şi anume toate persoanele umane — reprezintă valoarea supremă: 
oare n-a fost o vreme când se considera că sclavii nu sunt oameni, când semenii 
noştri umani erau vânduți ca vitele la iarmaroc?). Evidenţele care nouă ni se par 

supremele adevăruri nemijlocite, sunt rezultatul unei mijlociri, le avem, cu alte 
cuvinte, prin mijlocirea istoriei, a trecutului. Ceea ce trebuie făcut este să se caute, 
mai întâi, momentele primare ale acestui lanţ al mijlocirilor, pentru ca apoi să se 
meargă pe şirul lor până se va ajunge la constituţia actuală a conştiinţei de sine, la 
prezentul epocii. În acest fel se va arăta că această constituție nu este întâmplătoare, că 
ceea ce epoca de astăzi pretinde — adevărul ca ştiinţă şi sistem — este consecința 
necesară a unei întregi dezvoltări. În această mișcare, adevărurile conştiinţei sunt 
explicate fără raportare la ceva din afară, doar prin ele însele, ca momente care i se 
impun spontan şi pentru impunerea cărora ea nici nu are nevoie de nimic din afară. 
Aşa după cum pentru a înţelege ideea de libertate nu ai nevoie decât să priveşti în 
tine însuţi, şi să vezi în mod imediat ce înseamnă a fi liber, tot astfel nu este nevoie 
să ieşi din conştiinţa umană pentru a-i întemeia acesteia adevărurile fundamentale. 
E nevoie doar să priveşti în trecut ca să vezi cum au apărut ele şi căror alte 
adevăruri le-au dat naştere. 

În mod paradoxal, idealismul absolut hegelian nu este, prin urmare, o 
concepţie care se aplică oricărei epoci, ca un fel de adevăr anistoric care surprinde 
o structură eternă a conştiinţei umane în relația sa cu realitatea. Idealismul absolut 
este concepţia timpului său, al lui Hegel, este adevărul acelui timp. Este drept, însă, 
că concluzia sa are un fel de aer de sfârşit al istoriei, prin aceea că pare să spună că 
odată ce conştiinţa şi-a înţeles şi şi-a demonstrat identitatea cu realul, niciun alt 
adevăr filosofic nu ar mai fi posibil sau necesar. Dar acest aer îl au toate filosofiile, 
toate concepţiile filosofice încearcă să afle „adevărul ultim”, „piatra filosofală” 
care să-i permită omului să iasă din timp ca să intre în eternitate, dar fără a pierde 
timpul, să descopere o „tinereţe fără bătrâneţe şi viața fără de moarte”. 

Accentul pe care-l pune Hegel pe mijlocire este ceea ce-i permite să vadă în 
rațiune facultatea esenţială a gândirii filosofice. Dacă în Antichitate şi Evul Mediu, 
între cele două facultăţi ale gândirii, intelectul şi raţiunea, cel dintâi a fost mereu 
privilegiat ca sursă a adevărului, ca o cale regală a cunoaşterii, la Kant, această 
ierarhie se schimbă. Chiar dacă intelectul este şi la el o sursă a adevărului, acestuia 
îi lipseşte capacitatea de a depăşi experienţa, de a se desprinde de ea şi de a se 
ridica deasupra acesteia pentru a o unifica sub puterea unei Idei. Abia rațiunea este 
cea care are această capacitate. Totuşi, rațiunea kantiană nu are puterea de a 
pătrunde în transcendență. O va face raţiunea hegeliană. Kant atrăgea atenţia că 
expresia logică a intelectului este judecata iar expresia logică a rațiunii este 
silogismul. În silogism întâlnim ceea ce se numeşte „termenul mediu”, conceptul 
comun judecăților din premise, care permite sinteza a două concepte complet 
diferite în concluzie, realizând mijlocirea între ele. Prin termenul mediu are loc un 
transfer al adevărului. Rațiunea devine la Hegel, pe această cale, facultatea care are 
capacitatea de a uni judecăţile intelectului, într-un fel de polisilogism universal, 
prin care se ajunge de la treptele elementare ale cunoaşterii, de la adevărurile cele 
mai simple, la ceea ce Hegel numeşte „cunoaştere absolută”, respectiv la adevărul 
ultim, la înţelegerea necesităţii admiterii idealismului absolut, a identității complete 
dintre conştiinţă şi realitate. Ca şi în silogism, unde adevărul concluziei nu mai este 

posibil fără adevărul şi mijlocirea premiselor, şi în ceea ce Hegel numeşte 
„cunoaştere absolută” adevărul nu mai poate să revină unei simple propoziţii. A 
exprima teza supremă a idealismului, în formula parmenidiană „e tot una a gândi şi 
a fi”, de pildă, şi a vrea să ştii imediat dacă această propoziţie este adevărată sau 
falsă prin ea însăşi, este cel puţin o naivitate. Pentru că adevărul ei nu se poate 
verifica prin nimic, teza respectivă este doar o idee. Iar ideile îşi găsesc legitimarea 
prin puterea lor de sinteză, de a unifica experienţa. Ele sunt adevărate nu la început, 
când sunt doar formulate ca un fel de orizont spre care tinde cunoaşterea, ci la 
sfârşit, atunci când această cunoaştere a traversat întregul domeniu aferent ei şi s-a 
coagulat într-un întreg unitar şi structurat interior, întreg care conferă un conținut 
concret, real ideii inițiale. Acesta este sensul celebrei sintagme hegeliene „Adevărul 
este întregul”. Filosofia nu-şi poate prezenta propriul adevăr fără întemeiere. Iar 
această întemeiere nu are de unde s-o ia decât din istoria gândirii, sau, în sens larg, 
a conştiinţei umane. Abia după ce teza identității absolute şi-a găsit legitimarea prin 
prezentarea ei ca o consecință istorică necesară, abia atunci „ştiinţa” îşi poate începe 
demersul propriu de a elabora în mod logic diversitatea pe care noi o numim realitate. 

Există aşadar o dublă intenție în abordarea hegeliană: prima mişcare o reprezintă 
fenomenologia, ca introducere la „ştiinţa logicii”. În această introducere se justifică 
teza idealismului absolut, arătându-se că necesitatea ei derivă din evoluția istorică a 
conştiinţei umane, fiind etapa ultimă a acesteia. Trebuie însă să reținem că această 
evoluţie este cercetată din mai multe perspective, ea nefiind o evoluţie lineară, ci 
una simfonică. Cea de-a doua mişcare, spre care fenomenologia doar deschide, şi 
care nu este concretizată aici, ci în Ştiinţa logicii, este de a arăta cum se înlănțuie 
categoriile fundamentale ale gândirii, categorii care, întrucât fenomenologia a dovedit 
că între gândire şi realitate există o identitate, reprezintă, de asemenea, categorii ale 
realităţii. Noi nu doar gândim realitatea prin intermediul lor, ci realitatea însăşi este 
structurată potrivit acestor categorii şi în felul în care ele se înlănţuie logic în 
gândirea noastră. 

Există însă şi un alt aspect pe care trebuie să-l remarcăm: teza identității, 
idealismul absolut pe care-l susţine Hegel, nu trebuie gândită doar în raport cu 
cunoaşterea umană. La el, identitatea mai înseamnă şi altceva decât producere prin 
subiect a obiectului, înseamnă identitate în sensul că conceptul, în cunoaştere, este 
expresia la nivelul conştiinţei a ceea ce este activ în lucruri în mod inconştient, 
adică fără conştiinţă, respectiv fără însoţirea reprezentării de eu gândesc. 

Am văzut că Hegel spune că în filosofia lui substanţa realului trebuie concepută 
deopotrivă ca subiect. Sensul termenului de subiect trebuie să-l înțelegem deopotrivă 
nu doar în relaţia sa cu cunoaşterea umană (aşa cum îl concepe modernitatea şi cum 
a fost reliefat anterior), ci şi în sensul că unitatea dinamică a unui existent, acea 
unitate care produce din interior dezvoltarea acelui existent, reprezintă subiectul 
adevărat în acel existent. Astfel, de pildă, copacul este o multitudine de aspecte, 

însă această multitudine de aspecte nu ne împiedică să vorbim totuşi despre un 
acelaşi copac. Ei bine, ceea ce constituie această unitate activă, dinamică, în 
diversitatea copacului este subiectul ei. De altfel, chiar etimologia termenului de 
subiect, de la gr. hypokeimenon, ceea ce stă dedesubt, exprimă această idee, Hegel 
revenind din acest punct de vedere întrucâtva la sensul antic, aristotelic, al termenului 
de subiect. Noi, în cunoaştere, surprindem tocmai această unitate, această esență a 
lucrurilor, esență care se desfăşoară în întreaga lor dezvoltare, scoțând la lumină 
toate însuşirile ascunse, neactualizate. Lumea în ansamblul ei are pentru Hegel o 
substanță care, pentru că determină şi ţine laolaltă, susține, toate transformările 
intramundane (aşa cum ţine laolaltă transformările copacului — de la sămânță, 
trecând prin arbust, la copacul matur şi apoi la decăderea sa — esența-subiect a 
copacului) este un asemenea subiect. 

Filosofia este un mediu al universalului, este afirmaţia lui Hegel. De asemenea, 
ca o descriere mai exactă, Hegel spune că filosofia este un tip de cunoaştere 
ştiinţifică, căreia îi revine ca instrument conceptul. Opinia curentă, considerată de 
Hegel ca opusă acestei concepții, ar fi dimpotrivă că intuiţia este ceea ce trebuie să 
revină filosofiei (înţeleasă însă în acest context ca dragoste de înţelepciune). 
Această opinie se naşte din impresia că intuiţia ar fi ceea care ne dă adevărul 
lucrurilor („„intuiţie” însemnând, spre deosebire de accepţia românească a termenului, 
în germană sesizarea nemijlocită a lucrurilor, perceperea lor imediată). Tot astfel, o 
asemenea intuire a „esenţei” lucrurilor ar însemna o percepere nemijlocită a 
adevărului ascuns din interiorul lucrurilor sau chiar al Creatorului lor. Omul vrea să 
spună „vreau să te pipăi şi să urlu: Este!”, acest fel de a sesiza ceva reprezentând 
chezăşia supremă a unei cunoaşteri a lui Dumnezeu. Dintotdeauna, percepția 
nemijlocită a reprezentat forma de cunoaştere cea mai de încredere pentru om, 
simplele „speculaţii” cu privire la lucruri pe care nu le poți percepe fiind considerate 
mai degrabă nişte jocuri ale minţii, decât mijloace de cunoaştere autentice. Opinia 
curentă, aşadar, vede în „intuiție” o „cale regală” spre adevăr, fapt pe care îl vedem 
şi astăzi în societate, unde parapsihologii, misticii şi vizionarii sunt la mare căutare 
în continuare, pentru că se crede despre ei că au un fel de „acces direct” la adevăr, 
acces oferit de această intuiţie. Spre deosebire de această perspectivă a opiniei 
curente, filosofia mizează, şi trebuie să mizeze, spune Hegel, pe „concept”. 
Conceptul este, într-o primă accepțiune, o simplă noțiune generală, sensul, înțelesul 
general, comun al unei clase de obiecte. Conceptul de „câine” este totalitatea 
trăsăturilor pe care le întâlnim la toate vieţuitoarele care poartă acest nume, este 
aşadar un fel de „schemă” generală pe care am regăsi-o în fiecare câine concret. 
Filosofia ar urmări, deci, asemenea scheme, s-ar orienta spre trăsăturile generale pe 
care le încorporează lucrurile, iar nu spre lucrurile concrete. Platon numea în 
antichitate aceste scheme Fidos-uri, Forme generale, termen pe care tradiția 
filosofică l-a încetățenit şi transmis ca „Idei”. Aceste Idei platonice sunt înțelesurile 
pe care le regăsim în tot ceea ce există, ceea ce face ca lucrul să fie ceea ce este şi 
nu altceva, ele nefiind doar conţinuturi ale conştiinţei noastre. Filosofia a căutat să 
surprindă mereu aceste unităţi ideale. Desigur, felul în care pot fi sesizate Eidos- 

urile nu este identic cu modul în care sesizăm prezenţa unui scaun înaintea noastră, 
cunoaşterea lor impunând o altă atitudine de cunoaştere decât percepția empirică. 
În plus, dacă ne gândim puţin la pretenţiile celor care socotesc că adevărurile 
supreme pot fi intuite în mod nemijlocit, aşa cum sunt percepute lucrurile concrete, 
este suficient să fie întrebaţi cum ar putea fi cunoscută lumea în ansamblul ei prin 
această percepție, de vreme ce lumea înseamnă un spaţiu infinit (sau cel puţin de 
necuprins pentru orice făptură umană). Pentru oricine este evident că lumea nu 
poate fi astfel cunoscută, ci mai degrabă ea este „doar” gândită: atunci când vorbim 
despre „lume” noi neavând în minte imaginea concretă a unui lucru, ci mai degrabă 
un fel de schemă mentală, un Eidos, o unitate ideală, un înțeles pe care-l găsim 
doar în gândire şi niciodată şi într-o realitate imediată. Astfel că atunci când 
filosofia se întreabă şi vorbeşte despre „lume” ea nu poate miza pe intuiţie, ci 
trebuie să apeleze la asemenea scheme mentale. La fel se întâmplă lucrurile atunci 
când vorbim despre „om”. „Omul” ca atare nu există, nu-l putem pipăi, „omul” este 
o noţiune, un „concept”, este mulțimea trăsăturilor pe care le-am putea întâlni în 
toți oamenii concreţi care ar exista vreodată. Tocmai faptul că aceste trăsături nu 
pot fi întâlnite în oamenii care există sau au existat, dar ar putea fi întâlnite (nu 
spunea autorul acela latin: om sunt, şi nimic din ceea ce este omenesc nu-mi este 
străin), face din „om” un concept atât de enigmatic. Nu toţi ne comportăm ca un 
Macbeth, dar, în anumite situaţii am putea deveni un asemenea personaj (lucru pe 
care ni-l arată istoria, chiar istoria cea mai recentă, a anilor de comunism, când 
oameni care, în alte situaţii, erau cât se poate de obişnuiţi, având putere de viaţă şi 
de moarte asupra semenilor lor au devenit mai răi decât nişte bestii). Tot astfel nu 
suntem toţi nişte sfinți, dar dacă am cunoaşte ceea ce cunosc sfinţii, dacă printr-o 
minune am avea parte, pentru o vreme, de felul lor de a privi lumea şi de a o 
înţelege, cu certitudine am deveni. În cazul „omului” vedem cel mai bine ce 
înseamnă conceptul: el este atât trăsăturile pe care le întrupează oricare existent din 
clasa care i se subsumează acelui concept, dar în acelaşi timp şi un fel de aură care 
depăşeşte aceşti existenţi, este un fel de trăsătură posibilă care s-a actualizat în 
trecut, cândva, la un om sau altul ori se va actualiza cândva în viitor la altcineva. 
Napoleon era un om, ce-i drept, dar câți dintre oameni sunt în stare să ajungă dintr-un 
ins insignifiant al unei statistici, dintr-un simplu soldat al unei armate în 
degringoladă, un împărat înaintea căruia să tremure şi să se încline toți conducătorii 
vremii. Un soldat, dar unul care a trebuit să depăşească nenumărate situații 
imposibile, să se transforme interior mereu şi mereu pentru a putea ține în mână 
destinele unei întregi civilizaţii. În schimb, dacă un simplu soldat ar emite pretenția 
de la bun început de a fi împărat, fie ar fi imediat închis la ospiciu, sau i s-ar trage 
un glonte în cap pentru trădare. „Omul” Napoleon nu este, ce-i drept, un 
„supraom”, adică faptele, deciziile, atitudinile, gândurile şi sentimentele care au 
făcut dintr-un soldat un empereur ar putea fi înfăptuite şi de alții (Hitler, un zugrav 
cu veleități de pictor la început, ori Stalin, un fost student la teologie şi apoi fost 
deţinut care dormea pe străzi, sunt două alte exemple), ele nu sunt străine 
„umanului”, însă majoritatea oamenilor nu fac aşa ceva, nu ajung să cunoască o 

asemenea transformare lăuntrică. Drept este că pe lângă elementele interioare, 
sufleteşti, este nevoie şi de o anumită situaţie istorică, de o anumită scenografie a 
evenimentelor care să te proiecteze oarecum dincolo de tine. Vedem, prin urmare, 
că „omul” înseamnă totalitatea oamenilor, dar şi cu mult mai mult decât această 
totalitate: de aceea, „omul” nu va putea fi niciodată perceput de nimeni, şi nici un 
parapsiholog sau vizionar nu va putea „vedea” ce este omul. Se va putea doar gândi 
„omul”. Dar a-l gândi ne este la îndemână tuturor. Pentru că toţi ne putem forma o 
„idee? despre „om”, putem încerca să construim un „concept”, adică un fel de 
schemă a omului pe care să o putem apoi aplica cumva oamenilor care sunt şi au 
fost pentru a-i putea înţelege. Atunci când se întâmplă acest lucru, facem filosofie. 

Afirmația că filosofia trăieşte în mediul generalului, al Conceptului, înseamnă 
că acesteia îi revine încercarea — pornind de la cercetarea realităţii, a realității 
materiale, a realităţii istorice ori sociale — de a descoperi acele trăsături generale 
care stau oarecum încrustate în corpul faptelor, „forma” pură pe care lucrurile şi 
evenimentele, oarecum ca un fel de pastă (materia din antichitate), o conţin în ele 
însele mulându-se pe ea şi prezentând-o ca un chip al lor. Această formă pură nu se 
poate spune că este doar în mintea noastră, dar nici nu se poate spune că există în 
realitate, pentru că nu are consistenţa materială a lucrurilor care ne-ar permite să o 
percepem, în termenii tehnici ai filosofiei hegeliene să o „intuim”. Ea există în acel 
topos atopos, într-un loc care nu este un loc în sensul obişnuit al cuvântului, despre 
care vorbea deja Platon. Ei îi revine deci, un tip de existență diferit de cel al 
lucrurilor concrete, cărora suntem obişnuiţi să le recunoaştem existenţa. Nu este 
întâmplător că Platon a socotit matematica drept o primă treaptă spre dezvoltarea 
aptitudinii de a sesiza Fidos-urile. Şi numerele, prin posibilitatea pe care ne-o dau 
de a manipula realitatea, relevă faptul că au aceeaşi existență inefabilă, stranie, 
nelocalizabilă, dar totuşi o existenţă, de vreme ce ecuaţiile matematice — simple 
numere şi relaţii între numere — susțin construcții monumentale ori pun în mişcare, 
într-un mod atât de neaşteptat pentru cineva nepregătit, navete spaţiale. Filosofia 
înseamnă a sesiza asemenea existenţe „inexistenţe”, asemenea „prezenţe transcen- 
dente”, Conceptul, cum spunea Hegel. Odată ce le-ai descoperit, existenţele inexistente 
se multiplică la nesfârşit. Pretutindeni îţi apar formele pure, incorporale, nespaţiale, 
materializate doar în realitatea empirică. 

Atunci când Constantin Noica încerca să repovestească Fenomenologia 
spiritului, el prezenta „mersul Conceptului” hegelian ca o evoluţie a omului, ca 
suită a experienţelor făcute de om în istoria sa, experienţe care l-au ridicat pe om la 
umanitatea sa actuală. Deşi intenţia lui Hegel nu mergea în această direcţie antro- 
pologică, accentul lui Noica nu este totuşi neîndreptățit: Conceptul nu are o existență 
de sine stătătoare, lucru pe care-l vedem şi în cazul numerelor. Ele nu există pur şi 
simplu, ci existenţa lor se deschide doar privirii educate a matematicianului (în 
sens larg). Numerele şi tot ceea ce alcătuieşte domeniul matematicii există într-un 
fel de spaţiu intermediar, pe care numai omul îl poate surprinde. Însă nici omul 
oricând şi oricum, ci doar atunci când şi-a format îndeajuns capacitatea de a le 
sesiza. Numerele se arată, ies la iveală doar pentru o conştiinţă umană educată 

pentru matematică şi în acea conştiinţă. Tot astfel şi „conceptul”, formele pure ale 
oricărei existenţe concrete apar doar pentru un om care le gândeşte, şi nici pentru 
om oricând şi oricum, ci doar după educația sau după experiențele care l-au făcut 
apt să le sesizeze. Cât timp i-a trebuit omului pentru a gândi că stejarul şi ghinda 
sunt două momente diferite ale aceleiaşi puteri (conceptul) care se desfăşoară în 
existența reală, arătându-se mai întâi ca simplă sămânță, ghindă, apoi ca o rădăcină, 
apoi ca o firavă tulpină, ca un lăstar, care de-a lungul vremii devine tot mai 
puternic, transformându-se într-un stejar impunător, cu ramuri impresionante şi un 
frunziş bogat! Această putere, aşadar, care este activă în desfăşurarea de la sămânță 
la planta dezvoltată şi apoi la scoarța goală ce rămâne, este pentru Hegel un 
concept, activ în lucruri, aşa cum active în lucruri sunt şi numerele şi ecuaţiile care, 
exprimate în lucruri şi în raporturi dintre lucruri, susțin cele mai impresionante 
construcții. Numerele sunt concepte încremenite, am putea spune, în timp ce 
conceptele sunt „prezenţe transcendente” dinamice, care conduc şi coordonează din 
interior procesele realităţii. Însă doar omul are „văzul-logos” necesar spre a le 
distinge. Doar pentru om lucrurile materiale devin translucide, dar pentru omul 
care a fost pregătit să le vadă. Platon, în Mitul peşterii, vorbea despre o ridicare 
dintr-un prinzonierat, echivalentă cu aptitudinea de a le vedea, cu o vedere a lumii 
reale şi o eliberare. Cel care distinge Fidos-urile are parte de o altă imagine a lumii 
decât cel care trăieşte cufundat în mediul lucrurilor concrete, lumea i se arată altfel, 
întâmplările nu mai sunt atât de întâmplătoare, pentru că ele se vădesc a fi 
consecinţele unor începuturi situate departe în trecut, aşa cum stejarul este apariția, 
desfăşurarea şi manifestarea completă a posibilităților latente în ghindă. Omul este 
astfel într-un mod ciudat legat de Concept, omul nu este doar un animal pe care l-a 
creat Natura prin jocul ei combinatoriu, ci este chiar „poarta de intrare a 
Spiritului”, singurul fundal pe care se pot reflecta, spre a putea fi sesizate, aceste 
„puteri” nevăzute, aşa cum şi lumina are nevoie de un suport pentru a putea fi 
sesizată. Şi, în funcţie de felul în care este alcătuit acest fundal, pe el se reflectă în 
mod diferit „concepte” diferite: un elin din vremea lui Homer va înţelege altfel 
lumea care i se arată în jur faţă de un irlandez contemporan cu James Joyce, iar în 
înțelegerea lor ordinea însăşi a lumii va dobândi chipuri cu totul diferite. Elinul şi 
irlandezul sunt spații lăuntrice diferite, chiar dacă trăsăturile anatomice îi apropie: 
constituţia lor interioară, gândirea lor alcătuiesc prisme deosebite pentru conceptele 
active, prezente în baierele lumii. Dar că fiecare dintre ei constituie asemenea 
prisme este în afară de orice îndoială! 

Pentru Hegel aceste concepte, aceste universalii reprezintă ceva simplu, 
elementar. Şi aşa şi este dacă raportăm conceptul la desfăşurarea sa concretă: cât de 
simplu ne apare conceptul de stejar în raport cu apariţia concretă, atât de diversă a 
unui stejar! Simplitatea conceptului, a universalului, este o simplitate care rămâne, 
permanentă, odată sesizată ea rămâne neschimbată în lucrul pe care-l vezi trans- 
formându-se înaintea ochilor tăi. Sesizarea aceasta este ceea ce formează cunoaşterea 
noastră, este simplitatea şi nemijlocirea pe care o întâlnim în noi înşine. Deşi în 
lucruri, noi vedem conceptul „cu ochii minţii”, şi prin aceşti ochi ai minţii se poate 

spune că conceptul este cel mai aproape de noi înşine, proximitatea lui este una 
totală, înțelesul îl avem în interiorul chiar al gândirii noastre. Ba chiar mai mult: 
conceptul este însăşi cunoaşterea noastră. Nu există o cunoaştere care ar sta pe de o 
parte şi conceptul pe de altă parte, ci conceptul alcătuieşte chiar miezul cunoaşterii 
şi al gândirii noastre. În gândire şi ca gândire, conceptul apare însă simultan şi ca 
fiind în lucruri. El nu poate să ne fie dat, nu-l putem descoperi decât prin 
intermediul lucrurilor: conceptul unui câine sau al unui organism nu-l vom putea 
niciodată sesiza ca atare, vom avea mereu nevoie de câinii obişnuiţi pentru a ne 
forma respectivul concept. Exprimat în limbajul hegelian, conceptul este mereu dat 
în mod mijlocit, realitatea sa este pentru noi una mijlocită, şi anume de lucrurile 
care-l întrupează. Datorită acestei stranii realităţi a conceptului de-a lungul vremii 
unii filosofi au spus că conceptul ar fi în lucruri (in re), alţii că ar fi doar în 
gândirea noastră (in mente). „Cearta universaliilor” este expresia a două atitudini 
mentale care stau şi la baza a două curente care au dominat tradiţia filosofică 
occidentală: realismul şi nominalismul. 

Identitatea dintre realitate şi gândire, identitate care apare atunci când vorbim 
ontologic despre conceptele lucrurilor, punctul de pornire al idealismului, nu este 
însă şi punctul de vedere al conştiinţei comune. Nimeni dintre noi, privind în jurul 
său, nu va spune că între lucrurile pe care le vede şi conştiinţa sau gândirea lui 
există vreo legătură nemijlocită: aceste lucruri există în afară, independent de noi, 
iar legătura nu poate fi sesizată nicăieri. Astfel că punctul de vedere al conştiinţei 
comune este acela al diferenţei absolute dintre ea şi realitatea exterioară. Atunci 
când Descartes statua existența a două substanţe radical diferite, substanța cugetătoare 
şi substanţa întinsă, dădea de fapt expresie acestei intuiţii, cât se poate de comune, 
a deosebirii radicale dintre minte şi lucrurile exterioare. Filosofia adevărată însă 
porneşte, după Hegel, de la premisa acelei identități, ceea ce înseamnă că opinia 
conştiinţei comune trebuie depăşită, această conştiinţă trebuie să fie aşadar ridicată 
la adevărul identităţii, adevăr pe care încă nu-l deţine. Această ridicare are loc prin 
educarea conştiinţei, filosofia îndrumând-o spre înțelegerea admiterii necesităţii 
acelei identități. În mod imediat, ea nu ne este dată. Este necesar un anumit efort de 
gândire pentru a o surprinde. Filosofia trebuie să-i arate conştiinţei comune care 
sunt acele elemente, prezente în ea şi în istoria ei, prin care se dovedeşte că 
diferența dintre sine şi realitate este o iluzie care se cere abandonată. E vorba, prin 
urmare, de o transformare a conştiinţei, de o devenire a acesteia, o devenire prin 
care aceasta se ridică la punctul de vedere al ştiinţei. 

Conştiinţa individului poartă în sine sedimentarea conştiinţei „individului 
universal”, a Spiritului, spune Hegel, a istoriei umanităţii, am spune noi astăzi. 
Aceasta nu înseamnă că ea şi exprimă imediat conținuturile acestuia, sau că ar 
cunoaşte aceste conţinuturi. Câţi dintre noi văd în gândirea proprie proiecţiile, 
reflecțiile ideilor generale ale epocii în care trăim, pre-judecăţile prin care ne 
raportăm la sine, la ceilalți şi la lume? Câţi dintre noi, bunăoră, suntem conştienţi 
de modelul mecanicist al felului în care înţelegem azi realitatea, de interesul nostru 

aproape exclusiv pentru cauza eficientă, model cu totul diferit de cel organicist, 
specific unui om din Evul mediu şi care era ataşat de o înţelegere finalistă a 
realității? Conştiinţa individuală trebuie făcută să discearnă în sine aceste sedimente 
ale Spiritului, trebuie făcută să înţeleagă că ceea ea consideră drept firesc, sau mai 
bine spus, drept un bun sau un adevăr etern al oricărei conştiinţe umane posibile, 
este rezultatul unei evoluţii trecute. Ridicarea conştiinţei individuale la înțelegerea 
tezei identității înseamnă astfel ridicarea acestei conştiinţe pe treapta actuală pe 
care Spiritul, istoria şi gândirea umanităţii în general, au reuşit deja să ajungă, la 
început prin intermediul câtorva gânditori. Prin această ridicare, însă, se poate 
spune că Spiritul însuşi, sau istoria universală, dobândeşte conştiinţă de sine. 

Ajunşi în acest punct putem clarifica sensul celebrelor expresii hegeliene „în 
sine” şi „pentru sine”, precum şi „în-şi-pentru-sine”. Un lucru oarecare, care se află 
înaintea noastră, există independent de noi, precum şi separat de orice altceva, 
există în el însuşi altfel spus „în sine”. Desigur, o privire mai adâncă ar descoperi 
relaţiile foarte complexe pe care acel lucru le are cu tot ce este în jurul său. Însă 
experiența noastră curentă nu porneşte de la aceste legături, ci ia lucrul aşa cum i se 
arată, ca un lucru concret, de sine stătător, ignorând toate celelalte relaţii de 
dependenţă posibile. Altfel ni se prezintă situaţia în cazul unui om: acesta nu există 
doar ca un lucru, în el însuşi, „în sine”, ci omul mai şi ştie de el, are o reprezentare 
de sine şi o simţire de sine, simpla lui existență exterioară dobândind prin aceasta şi 
o dimensiune interioară, o reprezentare în propria sa conştiinţă, moment în care 
omul este „pentru sine”. Orice om este „pentru sine” şi nici nu ar putea fi altfel, atât 
timp cât rămâne om (abia când moare, când nu mai vedem decât un cadavru la care 
nu mai distingem nici o urmă de interioritate, ci doar existenţa exterioară, de 
simplu lucru, omul cade într-o simplă existenţă „în sine”). A fi „pentru sine” este o 
trăsătură ontică a omului, el nu poate să existe fără a fi permanent „pentru sine”, 
adică fără a şti şi a se simți pe sine permanent. 

Revenind la utilizarea hegeliană a acestor termeni, „în sinele” se referă la tot 
ceea ce are calitatea de a fi un obiect (real) al conştiinţei, al gândirii. Tot ceea ce 
conştiinţa vede sau consideră ca având o existenţă independentă de ea însăşi, este 
privit ca existând în sine. Din acest punct de vedere, cartea din faţa mea, există „în 
sine”. Dar tot „în sine” există şi o lege a naturii, un număr oarecare sau o lege 
logică a gândirii. Acestea prezintă o independenţă în raport cu propria mea gândire, 
chiar dacă această independență apare pe planuri multiple. În momentul în care 
privesc însă obiectul nu în existența sa de sine stătătoare, ci în relația lui cu 
gândirea, atunci obiectul dobândeşte calitatea de a fi pentru mine, de a fi pentru 
gândire. Spre deosebire de aceste situaţii ontice, conştiinţa de sine a omului este o 
conştiinţă structurată de ceea ce am putea numi categoria de „pentru sine”. Omul 
ştie permanent de sine, sau, cu vorbele lui Kant, propoziţia „Eu gândesc” însoţeşte 
orice conținut al conştiinţei noastre. Există permanent, fie şi doar ca o urmă, ca 
ceva foarte vag, ca o privire fugară în spate, faptul că ştiu mereu despre mine 

însumi în tot ceea ce fac. Doar atunci când dorm nu ştiu de mine, timp în care se 
poate spune că eu nu mai sunt „pentru sine” (dar şi atunci doar dacă lăsăm de-o 
parte visul). Pentru Hegel, trecutul, privit dinspre prezent de o conştiinţă înţele- 
gătoare, cu toate conținuturile sale, are o existenţă „în sine”, reprezintă un univers 
având natura unei multitudini de lucruri. Tot ceea ce s-a întâmplat, ce a existat, s-a 
petrecut „în sine”, aşa cum un lucru îşi duce existenţa „în sine”, separat de tot şi de 
toate. Cercetarea trecutului înseamnă scoaterea acestor conținuturi din sfera „în 
sinelui” şi asocierea lor cu conştiinţa noastră, a celor care ne însuşim printr-un efort 
cognitiv astăzi istoria. Prin aceasta, trecutul dobândeşte calitatea de a fi „pentru 
noi”. Dacă gândim istoria ca un film care s-a derulat în trecut, fără niciun fel de 
spectator (desigur, conştiinţe umane au existat în trecut, dar ele sunt, în această 
analogie, personaje din interiorul filmului, iar nu spectatori din afară), această 
trecere de la trecutul care a fost, la înțelegerea lui, înseamnă că filmul dobândeşte 
un spectator, că trecutul este acum asociat cu o conştiinţă (a celui care cercetează şi 
înţelege istoria) sau, din punct de vedere logic, cu un „Eu gândesc”. Prin această 
asociere, trecutul, ca o multitudine de acte realizate în „substanţa” ideală de o 
conştiinţă atotcuprinzătoare (care însă nu ştie de sine, pentru că nu a ajuns încă la 
reflectivitate), dobândeşte trăsătura de a fi „pentru sine”, acea conştiinţă trezindu-se 
parcă la viaţă, amintindu-și acum, din această nouă condiţie, tot ceea ce a făcut. 
Conştiința neştiutoare, cea care trăieşte trecutul, este pentru Hegel Spiritul, însă 
doar ca „substanță”, respectiv este Spiritul în starea de „în sine”. Prin conştiinţa 
celui care se apleacă asupra trecutului, rememorează istoria şi o înţelege, acest 
Spirit, inconştient încă (sau înstrăinat, străin de sine, cum spune Hegel), ajunge să 
fie „pentru sine”, ajunge să ştie despre sine şi să vadă că toate întâmplările din 
trecut care l-au adus până aici, până în momentul în care el ştie acum de sine, au 
fost ceva necesar. Prin această înțelegere, spiritul străin de sine (trecutul) îşi dă 
conştiinţă de sine, se ridică pe treapta (auto) cunoaşterii. Această unire este scopul 
adevărat al istoriei însăşi: întreaga evoluţie a istoriei a condus spre acest moment. 
Aşa cum este de fapt şi capitolul ultim al cărţii pe care o scrie Hegel. Prezentarea 
trecutului, nu ca o mişcare haotică, ci ca o trecere logică necesară dintr-un mod de 
a înțelege şi de a se cunoaşte pe sine al omului în altul (cu alte cuvinte, de la o idee 
despre om şi despre lume care a dominat la un moment dat în istorie, la o altă idee 
care a dominat societatea umană într-un moment ulterior — pentru că spiritul străin 
de sine al trecutului este de fapt totalitatea ideilor pe care oamenii şi le-au făcut 
despre lucrurile din lume, despre lume şi despre sine), până la treapta în care 
spiritul ajunge să se recunoască pe sine, în prezent, ca fiind de fapt adevăratul 
subiect a tot ceea ce este, reprezintă intenția Fenomenologiei hegeliene. Atunci 
când Spiritul va fi înţeles această identitate, când istoria nu va mai prezenta niciun 
conținut care să nu fi fost, într-un fel sau altul, integrat în această înţelegere de sine 
dinamică, sau în această anamneză a Spiritului, căutarea va fi luat sfârşit, iar ideea 
filosofică îşi va fi găsit întemeierea completă. 

Hegel se vede, astfel, pe sine nu doar ca un autor, ci ca un exponent al 
Spiritului, ca un fel de medium prin care Spiritul îşi exprimă deplina cunoaştere de 
sine. Acest lucru poate părea o superbie, însă dacă ne amintim că de la începuturile 
filosofiei adevărul înseamnă, într-o formă sau alta, participare, şi anume participarea 
gândirii umane la esența realului, vom admite că Hegel nu face altceva decât să dea 
o nouă formă, una extrem de complexă, poate chiar cea mai complexă din istoria 
filosofiei, vechii teorii a participării. Gândirea filosofului participă la Spirit, iar 
cuvintele filosofului, deşi sunt doar ale omului, redau mai mult decât nişte 
conținuturi subiective, sunt expresia a ceea ce este cu adevărat, dincolo de om. 
Acelaşi lucru îl spunea în urmă cu câteva milenii şi Heraclit: „Dându-mi nu mie 
ascultare, ci logos-ului, înțelept este să cădeți de acord că toate sunt una”. 

Existența evoluează, pretutindeni vedem cum realitatea se transformă în jurul 
nostru. Această transformare are o relaţie esenţială cu cunoaşterea omului: ceea ce 
este ceva, un existent oarecare, nu poate fi cunoscut la începutul transformării, este 
nevoie de un anumit timp pentru ca proprietăţile lucrului cercetat să poată fi 
sesizate. Lucrul îşi dă propria măsură abia prin dezvoltarea sa. Despre un prădător 
nu ştim nimic atâta vreme cât îl vedem doar când este un pui. Numai după ce el s-a 
dezvoltat complet realizăm care este adevărata sa natură. „Adevărata sa natură” ni 
se impune de la sine, iese la iveală spontan, făcând ca tot ceea ce credeam anterior 
să apară ca fiind fals. Dacă înainte animalul era un pui drăgălaş, acum el este un 
carnivor feroce. Şi totuşi, ceea ce este el la final, când acest animal posedă o serie 
de tehnici de a-şi prinde prada, nu ar putea exista fără perioada când era un pui, şi 
când jocul îl iniţia în cerințele supraviețuirii. Orice proces natural are o asemenea 
evoluţie. De aceea, filosofia, care este cunoaşterea întregii realități, trebuie să privească 
întregul proces care conduce la suprafaţă „adevărata natură” a existentului în cauză, 
iar nu doar rezultatul. „Esenţa” care se manifestă în acel proces, esență care 
constituie natura reală a existentului, nu se arată doar la final, ci se manifestă de-a 
lungul întregului proces, al întregii „deveniri”. 

În ştiinţele fizico-matematice ale naturii nu întâlnim o asemenea perspectivă. 
Acolo o cunoştinţă este fie adevărată, fie falsă, iar demonstraţia ei nu aparține 
calităţii de a fi adevărată a respectivei cunoştinţe. Demonstrația este un instrument, 
care, după ce o teoremă a fost demonstrată ca fiind adevărată, este cvasi-abandonat. 
Nu face parte integrantă din teoremă şi din adevărul ei. Tocmai de aceea, o teoremă 
poate fi demonstrată în mai multe feluri, şi ţine de inventivitatea, adică, într-o 
oarecare măsură, de subiectivitatea arbitrară a cercetătorului să producă o 
demonstraţie sau alta. Odată ce cunoaştem adevărul unei asemenea teoreme, nu ne 
mai preocupă felul în care el a fost stabilit, ci ne preocupă funcţia pe care această 
teoremă o va avea pentru extinderea cunoaşterii. De aceea, în ştiinţe nici nu există 
„trecut”. Pentru filosofie, în schimb, trecutul, prin faptul că el este scena pe care 


* Filosofia greacă până la Platon, 1, partea a 2-a, Bucureşti, Editura ştiinţifică şi enciclopedică, 
1970, p. 357. 

„esenţa” (Conceptul) emerge în lume, se arată şi îşi manifestă felul propriu de a fi, 
rămâne un domeniu fundamental. Trecutul, în general timpul, este pentru Hegel 
„conceptul însuşi, fiinţând-în-fapt””, cu alte cuvinte, este esența unui lucru în 
desfăşurarea existenţei sale concrete, de la apariţia lucrului, trecând prin forma sa 
matură, până la dispariţia sa. Fenomenologia hegeliană, ca tip specific de filosofare, 
este interesată de această desfăşurare în concret a esenței, pe când logica (ceea ce 
înseamnă la Hegel ontologia, respectiv „ştiinţa logicii”) este interesată doar de 
relațiile pure dintre esenţele pure. 

În ştiinţele matematice cunoaşterea are un caracter strict cantitativ. Această 
orientare reprezintă însă pentru Hegel forma cea mai superficială (în sensul de 
exterioară, care ţine doar de suprafață, iar nu de coerență sau de exactitate) de 
cunoaştere, pentru că prin stabilirea de raporturi cantitative între lucruri cunoaşterea 
noastră nu ajunge la o cunoaştere reală a acestora, la o cunoaştere în care lucrurile 
să se exprime complet, la „conceptul” lor, la ceea ce sunt ele în ele însele, în 
calitatea lor ontică, ci se menţine doar la suprafață. Pentru a înţelege această idee 
este suficient să ne gândim la un raport oarecare din ştiinţe, la viteza de mişcare a 
unui lucru, care înseamnă raportarea distanţei parcurse la timpul necesar acestei 
parcurgeri. În această măsurare, constituţia lucrului pur şi simplu nu mai 
interesează ştiinţa, care face până-ntr-atât abstracţie de el încât nu mai vorbeşte 
decât despre un „punct în mişcare”. Nu mai interesează nici măcar legătura dintre 
mişcare şi lucrul ca atare, de ce se mişcă acel lucru, dacă are un „motiv” interior să 
o facă sau nu. Mişcarea este efectul unei cauze exterioare, nu a unei cauze 
interioare. Aşa se face că ştiinţa modernă nu mai concepe mişcarea în sensul antic, 
ca transformare, respectiv ca o stare care să-i aparțină lucrului, care să-i reflecte 
natura specifică (aşa cum căderea corpurilor exprima pentru gânditorul antic natura 
acestora de a se îndrepta spontan spre locul lor natural), ci doar ca stare în care 
lucrul poate să intre sau să iasă. Pentru filosofie, esenţa unui lucru se exprimă în şi 
prin manifestarea acestuia (ea este acel ceva care în plantă conduce întreaga 
dezvoltare de la sămânță la forma ei dezvoltată, de la ghindă, la stejarul dinaintea 
noastră), pentru ştiinţa matematică a naturii o asemenea esență încetează să mai 
existe. De aceea, filosofia are drept obiect „realul, ceea-ce-se-pune-el-însuşi şi 
trăieşte în sine, fiinţa-în-fapt în conceptul ei. (Acest real — n. C. B.) este procesul 
care îşi produce şi parcurge momentele sale, şi această întreagă mişcare constituie 
pozitivul şi adevărul său.” 

Este normal ca din acest unghi, adevărul filosofiei să privească nu doar un 
fapt izolat, față de care falsul poate fi detaşat în mod univoc, ci să privească 
întreaga mişcare a procesului, mişcare în care ceea ce apare ca fiind fals la un 


7 G.W.Fr. Hegel, Fenomenologia spiritului, traducere de Virgil Bogdan, Bucureşti, Ed. 
Academiei Republicii Populare Române, 1965, p. 32. 

8 G.W.Fr. Hegel, Fenomenologia spiritului, traducere de Virgil Bogdan, Bucureşti, Ed. 
Academiei Republicii Populare Române, 1965, p. 32. 

moment dat să se dovedească a fi o componentă a naturii reale a lucrului, şi deci a 
adevărului. Atunci când filosofia se întreabă cu privire la natura cunoaşterii înseși, 
ea nu ia în seamă simpla adecvare a cunoaşterii noastre la lucrurile la care se referă 
această cunoaştere (acest lucru îl face ştiinţa naturii). Natura cunoaşterii umane nu 
cuprinde doar simpla adecvare, ci şi procesul de adecvare. Face parte din însăşi 
natura, esența, modul de a fi al cunoaşterii, caracterul de proces al acesteia, de 
permanentă autodepăşire. Or, tocmai acest caracter nu este luat în seamă atunci 
când se vrea o reducere a adevărului filosofic la adevărul ştiinţific. Pentru filosofie 
adevărul şi falsul nu pot fi distinse în acelaşi mod în care o face ştiinţa faptelor. 
Adevărul şi falsul trec unul într-altul, cu alte cuvinte, ceea ce cunoaştem la un 
moment dat şi credem că este adevărat, se dovedeşte ulterior a fi fals. Numai că, 
atunci când încercăm să înțelegem cunoaşterea, noi nu putem face abstracţie de 
etapa prin care ea a trecut la un moment dat, etapă care acum ne apare ca fiind 
falsă, dar care rămâne totuşi o parte esenţială a evoluţiei cunoaşterii însăşi. 

Cunoaşterea ca proces permanent de adecvare înseamnă o necesară existență 
a falsului, iar nu una întâmplătoare. Oricât de adânc am pătrunde în cunoaşterea 
lumii, la un moment dat vom pătrunde şi mai departe, iar atunci, ceea ce ne apărea 
anterior ca fiind adevărat, ni se va părea ceva fals, o naivitate. Însă o naivitate fără 
de care nu am fi ajuns la momentul ulterior. Cât de naive ni se par astăzi 
cunoştinţele „ştiinţifice” ale celor vechi! Dar ce naiv ar fi din partea noastră să 
credem că peste câteva milenii cunoştinţele care fac astăzi mândria cunoaşterii şi a 
adevărului nostru vor fi pentru oamenii din viitor mai mult decât sunt pentru noi 
naivităţile anticilor! şi totuşi viitorul acela presupune prezentul nostru, nu este 
posibil fără el. 

Acest fapt al procesualităţii cunoaşterii este ceea ce-l interesează pe Hegel, şi 
anume de unde apare necesitatea sa ontologică. Un răspuns superficial ar putea fi 
acela că realitatea în care există omul are un caracter infinit, şi că, integrând 
domenii din ce în ce mai vaste ale acestei realități, este necesar ca cunoaşterea 
noastră să îşi modifice perspectiva şi metodele. Însă un asemenea răspuns uită 
dimensiunea ontologică în care este gândită această procesualitate: natura, felul de 
a fi al cunoaşterii umane nu este efectul relaţiei omului cu realitatea, ci ea face mai 
întâi posibilă această relaţie. Cu alte cuvinte, dacă cunoaşterea noastră nu ar fi, prin 
însăşi natura ei, prin ceea ce ea este „în sine” predispusă spre procesualitate, ea nu 
ar putea trece niciodată de la un fel de a privi lucrurile la altul. (Nu o fac animalele, 
care rămân pentru totdeauna captive în mediul lor natural, cu care se obişnuiesc şi 
dincolo de care nu pot trece, prin ele însele). După cum şi omul, dacă nu ar avea 
limbajul ca trăsătură esențială a modului său de a fi în lume, nu ar putea fi făcut de 
nimeni şi de nimic din această lume să vorbească, aşa cum nimeni nu va putea face 
să vorbească o bucată de fier, tocmai pentru că limbajul nu face parte din 
proprietăţile sale ontice. Cunoaşterea umană se transformă pentru că îi este dat să 
se transforme, consideră Hegel, şi nu pentru că se întâmplă să se transforme. Ea 
este un proces pentru că are o finalitate, conduce spre ceva. 

Orice sămânță se transformă pentru a deveni ceva, „esenţa” prezentă în acea 
sămânță iese din ea şi se manifestă în metamorfozările pe care acea sămânță le 
suferă. Finalitatea acestui proces este aceea de a aduce în existența concretă 
întreaga realitate, ascunsă pentru noi, a esenței. Numai că esenţa nu ne este dată 
nicăieri în percepție, ci ea este pura noastră gândire, care unifică întregul proces, 
gândindu-l ca manifestare în multiplicitatea fenomenală a unei esențe. Abia când 
înțelegem că esența este a gândirii, sau mai bine spus că esenţele pot fi sesizate 
doar prin gândire, înţelegem adevărata natură a cunoaşterii. Scopul ei, şi al întregii 
procesualități, nu poate fi acela al unei simple acumulări cantitative de cunoştinţe, 
ci al adâncirii, prin cunoaştere, a înţelegerii relaţiei dintre gândire şi realitate, în 
fapt a sesizării şi apoi a determinării cât mai clare a identităţii lor. Cu alte cuvinte, 
caracterul procesual al cunoaşterii realităţii este posibil pentru că, sau, mai exact, 
are scopul de a-l conduce pe om la înțelegerea faptului că între gândirea sa şi 
realitate există o identitate (să ne amintim că Thomas Kuhn, unul dintre cei mai 
importanţi istorici ai cunoaşterii ştiinţifice, vorbeşte nu de o evoluție a cunoaşterii 
ştiinţifice — în sensul unei adecvări din ce în ce mai bune a cunoaşterii la obiectul ei 
real —, ci de o schimbare de tip „gestaltist” a formelor realităţii percepute de omul 
de ştiinţă, forme care, la fel ca în Gestaltism, nu mai au o natură de sine stătătoare, 
extrinsecă subiectului cunoscător). Cunoaşterea, în sensul ei adevărat, am putea 
spune în conceptul ei filosofic, nu este cunoaşterea a ceea ce este în afara noastră, 
ci a ceea ce gândim despre ceea ce este în afara noastră. 

Poate părea destul de ciudată această afirmaţie (desigur, nu pentru cei 
familiarizați cu istoria filosofiei, întrucât deja în zorii acesteia o asemenea 
identitate a fost enunțată), însă dacă ne gândim la evoluţia fizicii din ultimul secol, 
această idee ar putea deveni mai clară, întrucât aici identitatea dobândeşte un 
caracter cât se poate de concret. În fizica cuantică obiectele cercetate nu mai au 
existenţa de sine stătătoare pe care o aveau obiectele din fizica newtoniană. Aici 
această independenţă permitea ca observatorul să rămână cu totul separat de 
obiectul cercetat, să-l cerceteze „obiectiv”, prin pură observaţie. În fizica cuantică 
însă obiectele nu mai pot fi „observate” fără a fi mai întâi produse, iar producerea 
lor depinde de tehnologia de care dispune cercetătorul. Aici observăm nu ceea ce 
există, ci ceea ce producem, în felul în care producem. Aici obiectul nu mai este 
independent de subiect, ci stă într-o indisolubilă unitate cu el, pentru că dacă nu-l 
producem, obiectul nu există. De aceea s-a şi vorbit despre o apropiere a fizicii 
recente de mistica orientală, în care, de asemenea, obiectul realității depinde de 
natura celui care-l contemplă. 

Abia atunci când cunoaşterea reuşeşte să se ridice la cunoaşterea esenței ca 
conținut deopotrivă al realității şi al gândirii — şi în acest sens „concept” —, abia 
atunci ea devine, pentru Hegel, o cunoaştere „speculativă”. „Speculativul” (cum 
mai numeşte Hegel cunoaşterea speculativă) nu mai este ca şi la Kant o cunoaştere 
îndreptată spre un domeniu situat dincolo de orice experiență posibilă, ci este acel 
tip de cunoaştere filosofică pentru care conceptul cunoaşterii este deopotrivă şi 

esenţa realităţii. Desigur, astfel înţeles „speculativul”, el era prezent şi la Kant (aşa 
cum şi ideea unei „ştiinţe a logicii”, ca ontologie, o regăsim în logica transcen- 
dentală kantiană, care este tot o ontologie). Numai că la el, conceptul nu era esența 
lucrurilor, ci doar al fenomenelor. Regândind fenomenele ca lucruri reale — o 
răsturnare care nu este nici pe departe una arbitrară, ci ţine, am văzut, de o întreagă 
dezvoltare ideatică a unei epoci istorice —, Hegel repune conceptul în realitate şi 
readuce esenţa în cunoaştere. El poate „specula”, adică urmări prin cunoaştere, 
evoluţia esenței în desfăşurarea realului. Speculaţia hegeliană nu mai este aşadar 
desprinsă de realitate. Ea transcende totuşi realitatea (şi aici îşi dobândeşte ea 
amprenta specifică de speculație) prin aceea că faptul concret, empiric, este privit 
nu dinspre multiplicitatea sa fenomenală, ci dinspre conţinutul său esenţial. Doar că 
acest conținut nu mai este gândit în mod arbitrar, fără nici o legătură cu realitatea 
concretă, precum în metafizica tradițională, ce făcea obiectul criticii kantiene, ci 
este privit permanent pornind de la felul în care ni se prezintă această realitate 
concretă. Esenţa este în realitate, nu în spatele ei: „Această natură a metodei 
ştiinţifice (ştiinţa în sensul de în care epoca gândeşte filosofia ca ştiinţă n. C. B.), 
spune Hegel, de a fi, pe de o parte, neseparată de conţinut, pe de altă parte de a-şi 
determina ea însăşi ritmul ei, îşi are, aşa cum s-a amintit, propria ei expunere în 
filosofia speculativă.” 

Se întâmplă însă că „esenţa” unui lucru, neavând o realitate care să poată fi 
percepută, ci este surprinsă doar de gândire, prezintă o natură plastică. Gândirea nu 
este o activitate univocă, nu este un fel de mediu, de canal care are o legătură 
nemijlocită cu în sinele realității. Gândirea este activitatea unui subiect, şi aici 
trebuie subliniat: este o activitate. Ea este mereu într-o neodihnă, prin aceea că 
descoperă mereu trăsături noi în lucrul cu care are de-a face, şi pe care-l credea 
cunoscut o dată pentru totdeauna. lar atunci când descoperă aceste noi trăsături, ele 
o constrâng să-şi modifice perspectiva asupra lucrului, fapt care o face să creadă, 
într-o primă instanță, că acest adaos îi aparține. Această modificare şi căutarea 
unui nou echilibru în raportul cu lucrul sunt ceea ce conferă gândirii caracterul de 
activitate, făcând-o infinit mai mult decât o simplă oglindire pasivă a unei realități 
exterioare. Abia ulterior, ea înțelege că trăsătura nouă a lucrului, prin aceea că 
permite o nouă diferențiere în raport cu celelalte lucruri, nu îi aparţine, ci face parte 
din ceea ce este real, şi nu este doar ceva pus de gândire. Există un joc, aşadar, aici, 
între activitate şi pasivitate, între ceea ce surprinde imediat şi ceea ce caută şi 
obţine gândirea. Chiar dacă înţelegerea, ca conştientizare la un moment dat a unei 
esențe, a unui adevăr, poate să apară drept o pasivitate (Max Scheler vorbea despre 
un caracter revelatoriu al surprinderii prin gândire a unei „esenţe”, a unui Eidos), 
căutarea acestei înţelegeri constituie dimensiunea activă a gândirii. Ceea ce apare la 
un moment dat ca fiind o anumită esență a unui lucru, îşi pierde ulterior această 


°? G.W.Fr. Hegel, Fenomenologia spiritului, traducere de Virgil Bogdan, Bucureşti, Ed. 
Academiei Republicii Populare Române, 1965, p. 39. 

dimensiune statuară, se transformă şi se îmbogăţeşte. Prin aceasta, esenţa ar putea 
părea că nu mai este o „esenţă” veritabilă, respectiv ceea ce este în mod etern şi nu 
se transformă, rămânând pentru totdeauna identic cu sine. De fapt, este vorba 
despre o adecvare din ce în ce mai înaltă a omului la esenţa realităţii, o sesizare din 
ce în ce mai clară a acesteia, mai complexă şi mai bogată a ei, iar nu de o simplă 
modificare. Fenomenologia hegeliană este prezentarea drumului pe care-l parcurge 
cunoaşterea de la un fel de a privi şi de a înţelege esența la altul, şi implicit a 
sfâşierii lăuntrice, a „disperării” prin care este constrânsă cunoaşterea să treacă, 
atunci când, în procesul de îmbogăţire a înţelegerii este silită să abandoneze un fel 
de a privi pentru a putea dobândi o perspectivă nouă, superioară. Acest proces este 
asemuit de Hegel cu o moarte şi o renaştere: „Dar nu viaţa care se sfieşte de moarte 
şi care se prezervă pură față de distrugere, ci aceea care suportă moartea şi se 
păstrează în ea este viaţa spiritului. Spiritul îşi câştigă adevărul său numai întrucât 
el se regăseşte în ruperea (sfâşierea — n. C. B.) absolută”. 

În acest proces, aşadar, esenţa nu rămâne inertă, pe ea adunându-se doar din 
ce în ce mai multe atribute sau predicate, ci natura ei însăşi se transformă, respectiv 
este regândită. Regândirea însă nu este doar o activitate care rămâne în sfera 
subiectului, ci conduce la o altă înțelegere a lucrului însuşi, înţelegere care ne 
aduce înainte, implicit, un lucru nou, diferit de cel dinainte, şi prin aceasta o esență 
nouă, un concept nou. Această transformare este ceea ce Hegel numeşte dialectică. 
Exemplificând cu ajutorul unei judecăţi logice, care are un subiect şi un predicat, 
Hegel spune că avansul cunoaşterii nu este dat prin adăugarea de predicate la un 
subiect dat (ceea ce ar face, eventual, o simplă cunoaştere empirică, în care prin 
observaţia aceluiaşi lucru am dobândi treptat din ce în ce mai multe cunoştinţe 
despre el), ci prin regândirea predicatului, respectiv prin transformarea acestuia 
într-un subiect nou (această situaţie înseamnă, de fapt, regândirea, printr-o nouă 
teorie sau concepție, într-o altă categorie, a lucrului anterior). Este ceea ce s-a 
întâmplat, de pildă, cu conceptul de mişcare la sfârşitul Evului Mediu, când 
gânditorii, reflectând asupra naturii lucrurilor în mişcare, şi-au modificat concepția 
despre mişcarea însăşi, trecând de la înţelegerea ei ca un atribut care aparţine 
lucrurilor şi nu poate fi cercetat în afara lor, la conceperea ei ca o realitate (stare) 
independentă de ele. Din acest motiv, mecanica poate face abstracţie de obiectul în 
mişcare. Predicatul a devenit aici subiect logic, deschizând un nou orizont pentru 
cunoaştere, orizont absolut inaccesibil anterior. Însă cât de mult trebuie să se fi 
schimbat omul pentru ca o asemenea regândire să fi fost posibilă! Iată ceea ce se 
uită atunci când se vorbeşte despre „progresul cunoaşterii”. 


10 GW.Fr. Hegel, Fenomenologia spiritului, traducere de Virgil Bogdan, Bucureşti, Ed. 
Academiei Republicii Populare Române, 1965, p. 24. 


ASPECTELE NEREALE ALE POLISEMIEI CATEGORIALE 
_A FIINȚEI LA ARISTOTEL ŞI ROLUL LOR 
ÎN GENEZA GÂNDIRII FENOMENOLOGICE 


ION TĂNĂSESCU 


Este un lucru bine cunoscut că disertaţia lui Franz Brentano Von der mannig- 
fachen Bedeutung des Seienden nach Aristoteles (1862)! a jucat un rol decisiv în 
geneza problemei ființei la tânărul Heidegger. În scrierile sale autobiografice, 
Heidegger s-a referit în mod special la aceasta şi a indicat în mod precis problema 
pe care a preluat-o de la Brentano: dacă pentru Aristotel ființa se enunță într-o 
accepţiune multiplă, atunci care este accepțiunea ei fundamentală?” Pentru Brentano, 
această accepţiune era reprezentată de substanţa primă, iar toate celelalte înțelesuri 
categoriale ale ființei: calitatea, cantitatea, acțiunea etc., aveau un sens numai în 
măsura în care se aflau într-un anumit raport, diferit de la categrie la categorie, cu 
substanţa. În ceea ce-l priveşte pe Heidegger, şi el distinge, pe urmele lui Brentano, 
două sensuri ale polisemiei ființei la Aristotel: polisemia la nivel categorial şi 
polisemia la nivelul celor patru accepţiuni fundamentale ale ființei: ființa în 
accepțiune categorială, ca putință şi act, ființa prin accident şi ființa ca adevăr’. 
Însă, spre deosebire de Brentano care nu problematizeză, ci preia ca atare ideea 
celor patru accepţiuni ale ființei, Heidegger merge mai departe şi se întreabă dacă 
în raport cu aceste patru accepţiuni nu s-ar putea stabili cumva o determinaţie 
simplă şi unitară care să poată fi privită ca origine comună a lor“. Pentru el, această 
determinaţie nu este substanța primă, ca pentru Brentano, ci on energeia, idee 
reluată în teza că întreaga filosofie greacă a gândit fiinţa ca prezență”. 

Aceleaşi scrieri autobiografice arată însă că disertaţia lui Brentano nu a fost 
unica sursă a gândirii heideggeriene, ci că un rol la fel de important l-a jucat ideea 
adevărului ca neascundere a fiinţării”. Or, în această problemă decisivă nu a fost 
disertația lui Brentano, ci polemica cu modul în care înţelegea Husserl conceptul de 
fenomen: pentru Heidegger fenomenele nu sunt reprezentate de trăirile conştiinţei 
şi de esenţa lor intențională, poziţia husserliană, ci de modul în care au concept 


! Brentano, Franz, Von der mannigfăchen Bedeutung des Seienden nach Aristoteles, Freiburg 
im Breisgau, Herder'sche Verlagshandlung, 1862 / Despre multipla semnificaţie a fiinţei la Aristotel 
(MSF) (trad. şi cuvânt înainte I. Tănăsescu), Bucureşti, Humanitas, 2003, 301 p. (toate trimiterile se 
fac la această ultimă ediţie) 

grecii adevărul ca neascundere sau ajungere la prezență a ființării”. Locul în care 
filosofia greacă atinge apogeul în gândirea acestei probleme este după Heidegger 
textul Met. IX 10, 1051b 17—33 unde Aristotel afirmă că adevărul înseamnă 
sesizarea nemijlocită a ta asynthetat. 

Pe acest fundal, teza susţinută în studiul de față este că în disertaţia lui 
Brentano pot fi identificate două filoane fenomenologice prin intermediul cărora 
Aristotel a influenţat fenomenologia secolului al XX-lea: ideea polisemiei fiinţei, 
valorificată în mod expres de Heidegger, şi analiza consacrată de Brentano ființei 
în minte la Aristotel. Deşi acest ultim filon nu s-a bucurat de nicio atenţie din 
partea lui Heidegger, pot fi aduse argumente convingătoare în favoarea ideii că 
analiza consacrată fiinţei în minte şi, în genere, problematicii fiinţei în disertaţie 
conduce la problema intenţionalităţii din psihologia brentaniană şi, mai de parte, la 
problema intenționalității din fenomenologia husserliană şi din operele altor 
reprezentanţi ai Şcolii lui Brentano (Twardowski, Marty sau Meinong). Din acest 
motiv, consider analiza fiinţei în minte din disertaţie ca filonul ei fenomenologic 
husserlian, pe când polisemia ființei poate fi considerată ca filonul ei fenomenologic 
heideggerian. Demonstrarea acestei teze se bazează pe următoarele idei: 

1. Pentru Brentano expresia „a fi ca a fi adevărat” este una polisemică care se 
enunţă în sens prim şi fundamental despre judecată. 

2. Chiar şi această accepţiune fundamentală a adevărului este echivocă întrucât şi 
în raport cu ea pot fi distinse două accepțiuni: (a) „este adevărat” ca enunțat despre 
judecată ca întreg, (b) „este adevărat” ca sens al copulei care constituie judecata 
sau drept accepţiune veritativă a ei. 

3. Brentano interpretează această accepțiune veritativă în direcție nearistotelică, 
conceptualistă şi ajunge astfel să afirme că Aristotel nu a susţinut două, ci trei 
concepte distincte ale adevărului. 

4. Esenţială pentru această interpretare este dezvoltarea ideii aristotelice a 
polisemiei fiinţei la nivelul fiinţei în minte şi legarea ei de teza „adevărul este în 
afirmaţie, falsul în negație”. 

5. Domeniul fiinţei în minte reprezentat de conceptele obiective este parte 
constitutivă a fundalului tradițional al problemei intentionalităţii la Brentano şi la 
elevii lui. 


1. FUNDALUL ARISTOTELIC AL POLISEMIEI FIINȚEI CA ADEVĂR LA BRENTANO 


După cum este cunoscut, la Aristotel pot fi distinse două concepte ale adevărului 
care se deosebesc după obiectul lor: adevărul drept concordanţă a gândirii cu 
lucrurile compuse şi adevărul ca sesizare a lucrurilor necompuse (fa asyntheta). 
Aristotel înțelege prin lucruri necompuse fie conceptele specifice claselor de 


7 Heidegger, “Mein Weg”, p. 86-87. 
8 Heidegger, Logik. Die Frage nach der Wahrheit, Frankfurt a. M., Klostermann, 1976, 

indivizi (sensul noţiunii de om, de animal etc.), fie substanţele necompuse”; în ceea 
ce le priveşte pe acestea din urmă, ele sunt interpretate diferit în literatura de 
specialitate, şi anume fie în perspectivă teologică ca motor prim nemişcat, ca 
divinitate, fie drept quidități ale substanţelor perceptibile senzorial”. Nu este 
problema mea să decid între aceste două interpretări, pentru tema studiului de față 
este suficient să spun că Brentano le interpretează preponderent teologic!!, şi că 
distincția lucruri compuse — lucruri necompuse se intersectează, fără să se 
suprapună însă, cu distincţia celor trei tipuri de substanţe importante pentru 
împărțirea ştiinţelor teoretice la Aristotel: substanțele separabile care au în ele 
însele principiul mişcării şi care sunt studiate de fizică, substanţele nemişcate, dar 
care nu există de sine stătător studiate de matematică şi substanţele eterne, 
nemişcate şi existente de sine stătător studiate de teologie”. Pe baza exemplelor 
date de Aristotel însuşi în tratarea problemei adevărului, se poate spune că adevărul 
drept concordanţă dintre gândire şi lucru este valabil în raport cu cunoaşterea 
substanțelor sensibile (lemnul alb de pildă) şi a obiectelor matematice precum 
diagonala comensurabilă cu latura pătratului, pe când adevărul drept sesizare a ceea 
ce este necompus se referă la cunoaşterea esenței conceptuale a lucrurilor şi a 
substanţelor necompuse!5. 

După cum am spus, conform teoriei adevărului corespondenţă, adevărul 
constă în concordanța judecății cu lucrurile compuse avute în vedere'?. Pentru 

Übers., Comm., 4. Bd. des Commentars zweite Hälfte, Tübingen, 1848, p. 187, MSF, p. 18, W.D. Ross, 
Aristotele’s Metaphysics, a revised text with introduction and commentary by W. D. Ross, vol. II, 
Oxford, Clarendon Press, 1958, p. 276, Wilpert, op. cit., p. 114 şi urm., sau P. Aubenque, „La pensée 
du simple dans la Métaphysique (Z 17 et ®© 10)”, în Études sur la métaphysique d'Aristote, Actes du 
VI° symposium aristotelicum publiés par P. Aubenque, Paris, Vrin 1979, p. 78 şi urm.; cea de a doua 
este susținută de H. Seidl, „Kommentar”, în Aristoteles, Metaphysik, Halbbd. 2.: Bücher VII (Z) — 
pildă discuția Aubenque — Berti, în „Discussion” în Aubenque op. cit., p. 85 şi urm. 

1! MSF, p., p. 81-82. 

12 Met. VI, 1, 1026a 13 şi urm. şi XI, 7, 1064a 10 şi urm. 

15 Met. IX, 10, 1051b, 25 şi urm. Interpreţii au observat de mult că adevărul judecății 
presupune adevărul sesizării conceptului: pentru a forma judecata „S este P”, trebuie să fi cunoscut şi 
sesizat deja sensul (“esența”) lui „A” şi a lui „B”; de pildă, pentru a spune că diagonala este 
incomensurabilă cu latura pătratului trebuie să ştiu deja ce înseamnă fiecare dintre aceşti termeni 
(Schwegler, op. cit., p. 187, Ross, op. cit., p. 276); pe de altă parte, Wilpert a atenţionat că nimic nu 
ne împiedică să formulăm judecăţi despre esenţele conceptuale (Wilpert, op. cit., p. 119). 

14 Fiinţa ca adevăr şi neființa ca fals se găsesc în unire şi separare, amândouă laolaltă însă 
divizând contradicția; adevărul adică are de partea sa afirmaţia la ceea ce este unit, negația la ceea ce 
este separat, pe când falsul are de partea sa opusul contradictoriu la ambele [...] Căci adevărul şi falsul 

aceste lucruri, ființa înseamnă „a fi legat şi a fi unul“, iar nefiinţa „a fi separat şi a 
fi mai multe”!*. Conform cu aceasta, judecăţile care prezintă lucrurile aşa cum sunt 
în realitate sunt adevărate, pe când cele care le înfăţişează altfel decât existența lor 
reală sunt false. Această teză se împleteşte la Aristotel cu o alta, anume cu ideea că 
judecata este o legătură a conceptelor al cărei adevăr este stabilit pe baza raportului 
ei cu realitatea!f. De pildă, enunţul „Socrate este alb” este adevărat!” pentru că 
starea de fapt exprimată în el există: substanţa primă numită Socrate are realmente 
proprietatea de a fi alb. 

dintre caracterul lucrurilor de a fi unite sau separate şi adevărul, respectiv falsitatea 
enunţurilor referitore la ele: lucrurile sunt fie (a) permanent în legătură şi niciodată 
despărțite (de pildă, triunghiul are întotdeauna suma unghiurilor egală cu 180 de 
grade), fie (b) lucrurile sunt permanent despărțite şi niciodată legate (de pildă, 
diagonala nu este niciodată comensurabilă cu latura pătratului), fie (c) ele sunt 
uneori legate, alteori despărțite. Conform cu aceasta, judecăţile care o să prezinte 
lucrurile numite la punctul a şi b aşa cum sunt ele în mod real o să fie permanent 
adevărate, în timp ce judecăţile care se vor referi la lucruri care pot să fie şi altfel 
decât sunt în prezent o să fie când adevărate când false, bunăoară propoziţia „eu 
stau” devine falsă când mă ridic în picioare'S. 

Înainte de a aborda chestiunea modului în care a fost receptată această teorie 
în disertaţia lui Brentano, doresc să fac o scurtă observaţie care este semnificativă 
pentru tema acestui studiu: analiza brentaniană a concepţiei aristotelice a adevărului 
din disertaţie porneşte de la ideea că termenul „adevăr”, la fel ca şi termenii „existent” 
sau „sănătos”, este un termen omonim prin analogie”. Astfel de omonime se 
caracterizează prin faptul că sunt enunțate în mai multe accepțiuni care nu urmează 
însă unele altora întâmplător, ci se ordonează, toate, în jurul unei semnificații 
fundamentale a termenului”. Drept urmare, noi spunem atât despre o judecată, cât 


nu sunt în lucruri [...], ci în intelect, iar în ce priveşte conceptele simple ele nu sunt nici în acesta.” 
(Met. VI, 4, 1027b 18-20, 25-28, trad. Brentano, MSF, p. 83—84); v. asupra acestei probleme studiul 
lui E. Tugenhaft „Der Wahrheitsbegriff bei Aristoteles”, în id. Philosophische Aufsätze, Frankfurt a. 
M., Suhrkamp, 1992, p. 251-261, care oferă o privire cuprinzătoare asupra pasajelor despre adevăr 
din Metafizica aristotelică. 

15 Met. IX, 10, 1051b 11-13. 

!6 De int. 16a 9-13. 

17 După cum se va vedea mai jos această semnificație a lui „este adevărat” constuituie prima 
semnificație a ființei ca adevăr la Brentano. 

'5 Met. IX, 10, 1051b 9-17. 

19 MSF, p. 148-149, 155; aceşti termeni nu sunt considerați de Aristotel ca omonimi prin 
analogie, aşa cum presupune în mod greşit Brentano despre ei, ci ca pros hen legomena (MSF, p. 147; 
v. asupra acestei probleme Aubenque Le probléme de l'être, p. 198-296), Brentano, dimpotrivă, îi 
consideră ca fiind sinonimi, ceea ce poate fi interpretat ca semn al faptului că în această privință el se 
află sub influența terminologiei medievale neoplatonice. (v. asupra acestei probleme M. Antonelli, 
Mauro, Seiendes, Bewuftsein, Intentionalität im Frühwerk von Franz Brentano, Freiburg/München: 
Karl Alber 2001, p. 85-94 şi bibliografia indicată acolo). 

20 MSF, p. 150 şi urm. 

şi despre o reprezentare a percepţiei, a fanteziei sau a gândirii sau despre oameni 
sau lucruri că sunt adevărate sau false. Însă în raport cu toate aceste entități diferite 
despre care este enunțat termenul „adevăr”, judecata este singurul purtător în sens 
propriu al termenului, cel despre care se spune în sens cu totul propriu că este 
adevărat sau fals; rațiunea acestei stări de lucruri constă în aceea că intelectul care 
judecă este singura facultate care ajunge să cunoască faptul că se află în acord cu 
realitatea. Toate celelalte facultăți de cunoaştere nu ajung la aceasta, motiv pentru 
care adevărul şi falsul se enunţă despre ele numai în sens impropriu. De aceea 
Brentano le consideră ca fiind semnificaţii derivate ale adevărului, care se 
ordonează însă în jurul semnificației lui fundamentale, judecata, prin raport cu care, 
de fapt, ele îşi primesc sensul”. 

Concluzia expunerilor consacrate de Brentano acestei probleme este următoarea: 
„Conceptul fundamental al adevărului rămâne mereu cel al corespondenţei minţii 
cunoscătoare cu lucrul cunoscut”. Trebuie adăugat aici că judecăţile care sunt 
considerate ca purtător în sens propriu al adevărului sunt judecăţile predicative în 
sens obişnuit de forma „S este P”, judecăţi care exprimă relațiile lumii perceptibile 
senzorial”. În raport cu ele, Brentano subliniază că sunt formate din concepte reale 
care se subsumează categoriilor aristotelice. În disertaţie conceptele reale sunt 
distinse de „conceptele obiective” („„objectiven ” Begriffen)“, concepte care nu au 
nicio referință reală şi prin intermediul cărora se formează judecăţi care nu se 
referă la domeniul metafizic categorial aflat în afara spiritului, ci la domeniul aflat 
numai în minte al „fiinţei doar raţionale”. După cum se va vedea în continuare, 
ceea ce, pe baza analizei lui Brentano, va putea fi considerat ca fiind al treilea 
concept al adevărului, anume ființa copulei sau semnificația veritativă a este-lui 
copulativ, este strâns legat de acest domeniu. 

În schimb, în Mer. IX, 10, 1051b 17-33, avem de a face cu o concepţie a 
adevărului care se referă la cunoaşterea a ceea ce este necompus (esenţele conceptuale 
şi substanţele necompuse, indiferent de modul în care ar putea fi interpretate 
acestea din urmă)”. Conform acestei teorii, adevărul nu constă în legarea conceptelor 
(într-o judecată), ci în sesizarea (atingerea) a ceea ce este necompus şi în rostirea 


21 MSF, p. 80 şi urm. 

?? MSF, p. 33; pe baza acestui pasaj şi a altor afirmaţii brentaniene nu putem fi de acord cu 
afirmaţia lui Chrudzimski conform căreia în prezentarea consacrată concepției aristotelice a adevărului 
Brentano ar fi neglijat rolul concepției aristotelice a adevărului corespondenţă (A. Chrudzimski, Die 
Ontologie Franz Brentanos, Dordrecht, Kluwer, 2004, p. 60, 62, 64). 

% În anii care vor urma Brentano o să ajungă la convingerea că judecata existenţială constituie 
forma fundamentală a judecății şi că toate judecăţile categorice pot fi reduse la judecăţi existențiale. 

24 MSF, p. 138. 

25 MSF, p. 90. 

2 Met. IX, 10, 1051 b, 25 ft; De an. III, 6, 430 a 26-27, 430 b 27 şi urm.; după cum am spus 
anterior, ceea ce este necompus poate fi înțeles sau ca esență conceptuală (a substanțelor sensibile, a 
obiectelor matematice) sau ca substanță pură, liberă de orice materie şi potențialitate, substanță ce 
poate fi interpretată teologic fie ca spirit al planetelor sau ca divinitate (Schwegler op. cit., p. 187, 
Ross op. cit., p. 276, Wilpert op. cit., 114 şi urm.), fie drept quidități ale substanțelor sensibile (Seidl 
op. cit., p. 494 şi urm.). 

sau spunerea a ceea ce a fost sesizat. Totul depinde aici de faptul dacă ceea ce este 
necompus este sesizat sau nu; dacă este sesizat, atunci atât sesizarea spirituală în 
discuţie, cât şi spunerea asociată ei sunt adevărate; dacă nu este sesizat, pentru că, 
de pildă, în cazul numerelor cineva nu ştie că, pentru Aristotel, esenţa oricărui 
număr constă în faptul de a fi o mărime discontinuă sau, în general vorbind, nu ştie 
ce este un anumit lucru sau ce înseamnă un anumit concept, atunci sesizarea 
spirituală a conţinutului conceptual avut în vedere nu are loc. Din acest motiv 
pentru Aristotel nesesizarea este asemănătoare necunoaşterii, iar nu falsității sau 
erorii, întrucât acestea din urmă au loc la Aristotel numai în legăturile realizate de 
judecată”. Această idee este strâns legată de ideea conform careia sesizarea spirituală 
în discuţie nu se înşală în raport cu obiectul propriu ei, după cum nici organul de 
simț nu se înşală în raport cu obiectul propriu lui. Alternativa nu constă aici în 
sesizarea adevărată sau falsă, ci în sesizarea sau nesesizarea a ceea ce este necompus. 

În capitolul consacrat fiinţei ca adevăr, Brentano nu accentuează în mod 
deosebit problema adevărului ca sesizare a ceea ce este necompus, ci o aduce în 
discuţie alături de celelalte accepţiuni ale adevărului la Aristotel, înțelegând-o fie 
ca sesizare a esenței lucrurilor, fie în perspectivă teologică ca sesizare a substanțelor 
simple, libere de orice materie, deci a divinităţilor. Interpretarea sa se deosebeşte 
într-un punct esenţial de ceea ce spune Aristotel in Mer. IX 10: pentru Aristotel 
ambele moduri de cunoaştere: cunoaşterea lucrurilor compuse şi a celor necompuse 
şi conceptele de adevăr asociate lor sunt la fel de importante, iar pe baza textului 
său nu se poate susține în mod univoc că adevărul cunoaşterii a ceea ce este 
necompus ar fi o semnificaţie secundară a termenului. Brentano, dimpotrivă, for- 
mulează exact această teză prin faptul că el consideră cunoaşterea realizată prin 
legarea şi separarea conceptelor, aşadar judecata, ca unic purtător în sens propriu al 
adevărului”. 

După cum am spus, în acelaşi timp cu considerarea sesizării spirituale ca 
purtător în sens propriu al adevărului, Aristotel enunță termenul „adevăr” şi despre 
spunerea prin care este exprimat acesta. Din alte locuri ale scrierilor sale poate fi 
însă dedus că adevărul enunțat în acest mod este adevăr în sens impropriu, fapt la 
care Brentano trimite în mod expres şi pe care îl are poate în vedere atunci când 
afirmă că judecata, iar nu simpla rostire a unui concept, este cea care este adevărată 
în sens propriu. Din punctul meu de vedere nu este necesar să deducem de aici că şi 
cunoaşterea a ceea ce este necompus ar fi adevărată în sens impropriu pentru 
Aristotel. În textul său nu există niciun indiciu pentru aceasta, iar accentul întregii 
sale analize cade pe distingerea celor două concepte ale adevărului şi ale obiectelor 


2! Pentru Aristotel temeiul erorii sau al falsităţii se află permanent în legătura conceptelor (De 
an. III, 6, 430 b 1); aici nu este însă vorba de legătură, ci de sesizarea intuitiv-spirituală a esenței 
conceptuale a lucrurilor; însă în măsura în care nu ştiu ceva, nu pot nici să-l gândesc, nici să-l folosesc 
în judecăţi; dacă nu ştiu ce este diagonala, nu pot vorbi cu sens despre ea. 

% În articolul său despre conceptul de adevăr la Aristotel P. Willpert susține şi el că pentru 
Aristotel judecata este purtătorul în sens propriu al adevărului şi îşi argumentează teza cu afirmaţia că 
pentru un asemenea purtător este esențial să fie adevărat sau fals, ceea ce nu este cazul la ceea ce este 
necompus (Willpert, op. cit., 117 ff). 

la care ele se referă. Brentano, dimpotrivă, consideră sesizarea a ceea ce este 
necompus ca pe o semnificaţie improprie a adevărului, o ordonează în rândul celorlalte 
semnificații improprii ale termenului şi nu se mai întoarce nicicând la ea în analiza 
sa”. Acest fapt mi se pare cu totul elocvent pentru direcția receptării sale care se 
concentrează pe considerarea judecății ca unic purtător în sens propriu al adevărului. 


2. AMBIGUITATEA FIINȚEI CA ADEVĂR LA BRENTANO 


În cel de al doilea capitol al secţiunii dedicate ființei ca adevăr Brentano 
susține că şi această accepţiune în sens propriu a lui, deci „a fi ca a fi adevărat” 
este polisemică, pentru că în Metafizica pot fi distinse două niveluri la care „a fi 
adevărat” se enunţă în sens propriu. Primul nivel este cel deja discutat în care 
judecata considerată ca întreg apare ca subiect despre care se enunță predicatul 
„este” în accepțiunea „este adevărat” sau „este fals”: „A (judecata) este B (adevărată 
sau falsă)”. Cel de al doilea nivel este ilustrat pe baza următorului text din Met. V 7, 
1017a 31-35: „Éti tò eînai sēmaínei kai tò éstin hóti alethes, tò de me eînai hoti 
ouk alethes allà pseiidos, homoios epi katapháseðs kai apophăseos, hoion hoti Esti 
Sokrătes mousikos, hoti alethes toiito, è hóti Esti Sokrătes ou leukos, hoti alethes; 
tò d'ouk éstin he diámetros symmetros, hoti pseiidos.” („«fiinţa» şi «este» înseamnă 
că este adevărat, neființa că nu este adevărat, ci fals, atât în raport cu enunțurile 
pozitive, cât şi cu cele negative, ca, de pildă, Socrate este cult, adică aceasta e 
adevărat, sau Socrate este non-alb, adică este adevărat; dimpotrivă, diagonala nu e 
comensurabilă, adică este fals”30. 

După el, între cele două concepţii există următoarele deosebiri: (1) în primul 
caz „este” era întrebuințat ca o determinaţie-predicat enunțată despre judecata 
considerată ca întreg pentru a o califica ca adevărată sau falsă („Propoziția „Socrate 
este alb” e adevărată”); în schimb, în Met. V 7 „este” apare drept copulă şi are rolul 
de a lega subiectul cu predicatul; (2) conform primei concepţii se poate spune ca 
adevărul este atât în afirmaţie, cât şi în negaţie (la fel şi falsul), pe când în Met. V 7 


? MSF, p. 76-77. 

30 Trad. Brentano MSF, p. MBS, 84-85. În traducerile româneşti acest text a fost redat după 
cum urmează: „Apoi, a fi şi este înseamnă că ceva e adevărat, după cum a nu fi înseamnă ceva 
neadevărat sau fals, fie că e vorba de o judecată afirmativă, fie că e vorba de una negativă. De pildă, 
propoziţia „Socrate e cult” înseamnă că asta e adevărat, după cum propoziţia „Socrate nu e alb” este 
de asemenea adevărat. Dimpotrivă, propoziţia „Diagonala pătratului nu e incomensurabilă cu latura 
lui” înseamnă că e falsă afirmaţia că această latură ar fi comensurabilă.” (trad. Bezdechi, p. 75); „Şi 
încă, în afirmaţie ca şi în negatie, „a fi” şi „este” înseamnă ceva adevărat, pe când „a nu fi”, ceea ce 
nu e adevărat, adică fals, ca de exemplu, în „Socrate este muzician”, „este” spune că e adevărat, ca de 
altfel şi în „Socrate este non-alb”. Însă în „diagonala este incomensurabilă cu latura” că este fals.” 
(trad. Vlăduţescu, p. 62); „De asemenea, „a fi” semnifică şi faptul că /ceva/ este, fiindcă e adevărat, în 
timp ce „a nu fi” semnifică faptul că /lucrul/ nu e adevărat, ci fals. La fel se întâmplă în cazul 
afirmației şi al negației, de exemplu: /se spune/ că Socrate este muzician, fiindcă aceasta este 
adevărat, sau /se spune/ că Socrate este non-alb, fiindcă aceasta este adevărat. Dar propoziţia /se 
spune/ diagonala nu este comensurabilă fiindcă e fals /că e comensurabilă/.” (trad. Cornea, p. 177) 

„adevărul” se află permanent în afirmație (indiferent dacă atribuie o determinație 
afirmativă sau negativă), iar „falsul” în negaţie”!. 

Nu am aici spațiul necesar pentru a intra în detaliile problemei, este însă ştiut 
că în acest pasaj Aristotel pune în evidență semnificaţia veritativă a fiinţei 
recurgând la o convenție familiară vechilor greci care, pentru a arăta că cele spuse 
de ei sunt adevărate, puneau copula înaintea subiectului şi a predicatului şi o 
accentuau (6sti Sokrătes mousik6s)?. Deşi în limbile moderne această uzanţă nu 
mai există, ea poate fi redată prin scrierea cursivă a copulei. Astfel scrisă, copula 
nu arată doar că predicatul revine subiectului, ci şi că legătura astfel formată este 
adevărată. De pildă, în propoziţia „Socrate este alb” lui Socrate i se atribuie 
proprietatea de a fi alb, urmând ca o examinare ulterioară să certifice dacă el este 
realmente aşa sau nu şi, drept urmare, dacă propoziţia este adevărată sau falsă. 
Scrierea cursivă a copulei „Socrate este alb” indică însă de la bun început adevărul 
judecății, faptul că proprietatea de a fi alb îi revine realmente lui Socrate. Merită de 
asemenea menţionat că acesta este unul dintre puţinele pasaje din filosofia greacă 
la care lingviştii se pot referi pentru a justifica uzul veritativ al copulei şi că la 
Aristotel acest uz veritativ nu exclude teoria adevărului corespondenţă, ci se edifică 
pe ea în sensul că toate propoziţiile adevărate conform teoriei amintite pot fi redate 
prin intermediul convenției referitoare la uzul veritativ al copulei”. 


3. CEL DE AL TREILEA CONCEPT ARISTOTELIC AL ADEVĂRULUI DUPĂ BRENTANO 


În ceea ce priveşte receptarea brentaniană a textului aristotelic, trebuie spus 
că nu este foarte clar dacă el cunoaşte sau nu uzul veritativ al colpulei, întrucât el 
nu explică deloc acest uz cititorului, ci preia şi repetă constant din comentariile lui 
Alexandru din Afrodisia şi ale lui Schwegler teza „adevărul este în afirmaţie, falsul 
în negaţie”. Din acest motiv, interpreţii i-au reproşat, pe drept, într-o anumită măsură, 
solipsismul şi subiectivismul implicat în asemenea afirmaţie căci generalizarea ei 
poate conduce la ideea că şi afirmaţiile absurde („Cercul e pătrat”) sunt adevărate”. 
Brentano nu susține în niciun caz această idee, dar, în acelaşi timp, nici nu previne 
în care se dezvoltă interpretarea lui, voi prezenta în linii generale cadrul teoretic al 
problemei, cadru dezvăluit doar parţial de analiza brentaniană. 

Pentru a stabili dacă o judecată este adevărată sau falsă în sensul teoriei 
adevărului corespondență sau pentru a trimite la adevărul ei prin intermediul uzului 
veritativ al copulei trebuie ca, mai întâi, judecata sa fie formată prin unirea 


31 MSF, p. 85. 

3 V, Ch. H. Kahn, The Verb “Be” in Ancient Greek, Dordrecht, Reidel, 1973, p. 332 f., 358 f., 
425, and Aristotle, Metaphysics, Books Gamma, Delta, Epsilon, transl. with notes by Chr. Kirwan, 
Oxford, Clarendon Press, 1993°, p. 146. 

33 Kahn, op. cit., p. 332. 

“DEF, Krell, On the Manifold Meaning of “Aletheia”: Brentano, Aristotle, Heidegger, in 
“Research in Phenomenology”, 5 (1975), p. 87, and A. Chrudzimski, op. cit., p. 60, 64. 

realizată de cupulă între subiect şi predicat. Acest uz copulativ al esfe-lui este 
fundamental, primitiv şi stă la baza celorlalte două întrebuinţări ale lui. Mai mult 
decât atât. La acest nivel fundamental se pot forma propoziţii afirmative care să fie 
false, deci care nu pot fi transpuse prin intermediul uzului veritativ al copulei, după 
cum pot fi de asemenea formate judecăţi negative care să fie adevărate. Cu alte 
cuvinte, uzul veritativ conform convenției greceşti amintite nu constituie decât o 
subclasă din ansamblul uzurilor posibile ale lui este. Or, cauza pentru care, în 
pofida multelor încercări făcute, analiza brentaniană a acestui pasaj aristotelic nu a 
fost încă adecvat interpretată constă tocmai în faptul că din toată această bogăţie de 
aspecte teoretice Brentano nu reţine decât unul singur, anume strânsa legătură a 
caracterului afirmativ al propoziției cu adevărul ei. Foarte important, Brentano 
operează în cursul analizei lui cu formula „adevărul este în afirmaţie” ca şi când ea 
ar constitui un alt concept, practic cel de al treilea concept al adevărului la 
Aristotel, unul distinct de conceptul adevărului corespondenţă şi de adevărul ca 
sesizare nemijlocită a ta asyntheta. Acest concept nu se aplică nici lucrurilor reale 
precum adevărul corespondenţă, nici celor necompuse precum adevărul sesizare, ci 
se aplică la ceea ce el consideră a fi domeniul fiinţei raționale sau domeniul ființei 
ca adevăr într-un sens cu totul special. Acest domeniu este constituit din noțiuni 
precum genul, specia, diferența, din negaţii logice, dar şi din ființe imaginare 
precum Jupiter. În raport cu toate aceste entităţi, spune Brentano, adevărul se află 
în afirmaţie, iar falsul în negaţie””. Deşi este clar că această teză poate avea 
implicaţii subiectiviste, Brentano nu susține nicicând în analiza lui că singură 
calitatea judecății este suficientă pentru a-i garanta adevărul, ci, după mine, el 
susține o teză mult mai modestă, şi anume că, deşi asemenea entităţi nu sunt reale, 
ci doar gândite sau imaginate, totuşi şi în raport cu ele este posibilă cunoaşterea. 
Altfel spus, şi despre ele putem forma afirmații care să fie adevărate. Adevărul 
acestor propoziţii, sugerează textul lui, nu se bazează însă pe corespondența cu 
realitatea, ci pe acordul cu principiile logicii sau cu alte propoziţii considerate ca 
adevărate sau false, ceea nu ce conduce în direcţia adevărului-corespondenţă, ci, 
mai degrabă, în cea a adevărului-coerenţă, de pildă, adevărul propoziției „Jupiter 
este un idol” provine din acordul ei cu credinţa noastră creştină monoteistă. Oricum 
ideea lui fundamentală mi se pare a fi aceea că în afara domeniului circumscris 
fiinţei categoriale, mai există încă unul, cel al fiinţei raționale. Acesta ia naştere 
prin operaţiile spiritului uman care uneşte şi leagă concepte, care nu mai sunt însă 
concepte reale. De aceea, în raport cu el se impune găsirea unui alt concept al 
adevărului decât adevărul-corespondență adecvat cunoaşterii realității categoriale. 


4. FIINŢA ÎN MINTE ŞI PROBLEMA ASPECTELOR REALE 
ALE POLISEMIEI FIINȚEI LA ARISTOTEL 


Deşi Brentano prezintă această idee ca ţinând de concepţia aristotelică a 
adevărului, trebuie spus clar că rezultatele obținute de el pornind de la semnificația 


35 MSF, p. 86 şi urm. 

veritativă a copulei pot fi considerate cu greu ca fiind aristotelice. Argumentul 
hotărâtor în favoarea acestei teze este următorul: Brentano ajunge să introducă în 
domeniul ființei ca adevăr concepte centrale ale logicii şi ființe imaginare prin 
faptul că dezvoltă ideea aristotelică a polisemiei ființei dincolo de cadrele în care 
fusese ea folosită de Aristotel. În Met. I2, 1003 b 6, comentată amănunţit de Brentano 
chiar pe prima pagină din primul capitol al disertaţiei lui, Aristotel spune: „Ceva 
este numit ființă fiindcă este substanţă, altceva fiindcă este proprietate a substanței, 
altceva fiindcă e o cale spre substanță sau fiindcă e corupere a substanţei sau 
privaţie a formei substanțiale sau calitate a substanţei sau fiindcă produce sau 
generează substanţa sau ceva care e enunțat în raport cu ea sau fiindcă e negație a 
ceva de acest gen sau a substanţei însăşi. De aceea şi spunem că neființa (das 
Nichtseiende) este o neființă”*. Ideea fundamentală a textului este aceea a polisemiei 
fiinţei pusă în evidență aici atât în aspectele ei reale, cât şi în cele nereale. Conform 
pasajului, substanța este accepțiunea fundamentală a ființei, iar toate celelalte 
accepțiuni ale ei au sens numai întrucât au o relaţie reală sau nereală, gândită, cu 
ea: mişcarea, generarea, coruperea şi celelalte categorii au o relație reală cu 
substanţa, în timp ce negaţiile lor au doar o relaţie nereală, creată de gândire cu ea. 
Pe scurt, relaţia cu substanţa este pentru Aristotel condiţia fundamentală pe care 
trebuie să o satisfacă orice entitate pentru a putea spune despre ea că este. 

Privind lucrurile în perspectivă istorică, se poate spune că disertația lui 
Brentano constituie lucrarea prin intermediul căreia aspectele reale şi nereale ale 
polisemiei fiinţei la Aristotel tocmai menționate au influențat constituirea a două 
mari momente ale fenomenologiei secolului al XX-lea: pe de o parte, gândirea 
ființei la Heidegger, care a dezvoltat cu precădere polisemia ființei în aspectele ei 
categorial-reale; pe de altă parte, aşa cum o să arat mai jos, problema intenţio- 
nalității şi a obiectelor intenţionale, problemă care apare pentru întâia dată în 
mişcarea fenomenlogică sub forma analizei consacrate de Brentano fiinţei copulei 
în disertaţie. În ceea ce priveşte această ultimă temă, trebuie spus că, deşi Brentano 
nu citează în expunerile lui nicio altă sursă istorică în afara lui Aristotel, analiza 
fiinţei copulei realizată de el nu este nicidecum originală, întrucât el preia, nu este 
clar dacă intenţionat sau nu, o idee introdusă în comentariul pasajului Metafizica E 
1003b 6-10 abia de Averroes în secolul al XII-lea, anume ideea nearistotelică că 
fiinţei existente în minte îi revine o anumită existenţă diminuată (esse diminutum) 
în raport, de pildă, cu existența substanţelor sensibile’. Toma din Aquino, a cărui 
operă a fost studiată intens de Brentano în anii premergători scrierii disertaţiei"*, va 
dezvolta şi extinde acest aspect nereal al polisemiei fiinţei la Aristotel şi va ajunge 
să considere că ființa în minte constituie un domeniu de sine stătător al ființei, 
domeniu care există alături de cel al substanțelor sensibile, al artefactelor şi al 


3 MSF, p. 53. 

3 V.Th. Kobusch, „Metaphysik”, HWPh Bd. 5, p. 1212; L. Oeing-Hanhoff, „Gedankending”, 
HWPh Bd. 3, p. 56. 

38 V.D, Münch, Die Einheit von Geist und Leib. Brentanos Habilitationsschrift als Antwort auf 
Zeller, în „Brentano Studien”, Bd. 6, p. 125-144. 

acțiunilor umane”. Elocvent pentru problema fiinţei copulei tratată de Brentano 
este următorul citat din primul capitol din De ente et essentia: „Trebuie avut în 
vedere că, după cum afirmă filosoful în a cincea carte a Metafizicii, fiindul, 
predicat ca atare, are două accepțiuni: mai întâi, înseamnă ceea ce se divide în zece 
categorii şi, în al doilea rând, semnifică adevărul judecăților. Între aceste două 
semnificaţii există următoarea deosebire: potrivit celei de-a doua accepțiuni, se 
poate denumi fiind tot ceea ce poate constitui obiectul unei judecăţi afirmative, 
chiar dacă aceasta nu corespunde la nimic din domeniul realităţii; în acest mod, pot 
fi privite drept fiinduri şi privaţiunile şi negaţiile; într-adevăr, spunem că afirmația 
este opusă negaţiei şi că orbirea ființează în ochi. În schimb, potrivit primei 
acceptiuni, nu se poate denumi fiind decât ceva care există în realitate”. Deşi nu 
trimite absolut niciun moment la Toma, cred că următoarea afirmaţie a lui 
Brentano se situează în acest cadru tomist: „De asemenea este sigur că „a fi”-ul 
copulei nu desemnează o energie a ființei, un atribut real, întrucât noi putem enunța 
totuşi ceva afirmativ şi despre negaţii şi privaţii, despre relații pur imaginare şi 
despre alte produse complet arbitrare ale gândirii, aşa cum susține Aristotel în 
pasajul mai sus citat din Mer. I 2: „De aceea spunem că nefiinţa este o non-fiinţă”*! 
sau atunci când spunem „orice mărime este egală cu sine”, caz în care, cu siguranță, 
în natura lucrurilor nu se va afla nimic de genul unui relativ precum este egalitatea, 
sau atunci când afirmăm: „Centaurii sunt monștrii fabuloşi; Jupiter e un idol” ș.a., 
căci este evident că în toate aceste afirmaţii nu recunoaştem niciun fel de realitate. 
„Este” înseamnă deci aici numai „este adevărat”?. 

După cum se observă din acest pasaj, pentru Brentano condiţia fundamentală 
pe care trebuie să o satisfacă o entitate pentru a afirma despre ea că este nu este 
relaţia reală sau gândită cu domeniul categorial, ci caracterul afirmativ şi adevărat 
al judecății formate despre ea. Pentru a ajunge să apere această teză pornind de la 
Met. A 7 Brentano a trebuit, cred, să ia următoarele decizii interpretative: (1) să 
accentueze, exact ca şi Toma, acele aspecte ale polisemiei ființei manifestate în 
enunțarea afirmativă a copulei despre negaţii în propoziţii care pot fi considerate ca 
exemple pentru uzul veritativ al copulei Mer. 7” 2, 1003 b 6 şi urm. precum 
„Neființa este neființă” şi (2) să aplice ideea uzului veritativ al copulei la entități 
care nu au nicio legătură cu ființa categorială. Trebuie spus însă că, astfel, el depăşeşte 
cadrele gândirii aristotelice întrucât pentru el, altfel decât pentru Aristotel, în sfera 
polisemiei fiinţei se va cuprinde şi cazul limită al enunţurilor referitoare la ființe 
imaginare, lipsite de orice existență reală. Or, decisiv pentru includerea acestor 
entități şi a judecăților despre ele în sfera fiinţei ca adevăr nu este relația reală sau 
logică cu substanţa primă — Jupiter nici nu este o astfel de substanţă, nici nu are 


3 Thoma de Aquino, In Eth. 1, 1 (1 ff.), apud. L. Oeing-Hanhoff, „Sein und Sprache in der 
Philosophie des Mittelalters”, în Sprache und Erkenntnis im Mittelalter, hrsg. v. W. Kluxen; Berlin, 
Walter de Gruyter, 1980, p. 169-171, and id., „Metaphysik”, HWPh Bd. 5., p. 1220. 

“ Thomas de Aquino, De ente et essentia / Despre fiind şi esenţă. Ediţie bilingvă. Trad. introd. 
şi note de Eugen Munteanu, Iaşi, Polirom, 1998, p. 35. 

* Met. T2, 1003 b 6. 

* MSF, p. 86-87. 

vreo relaţie logică cu ea — ci faptul că şi lor le poate fi atribuită ființa copulei în 
sens veritativ. Altfel spus, întrucât şi despre ele se pot formula judecăţi afirmative 
adevărate (în virtutea altor criterii decât corespondenţa) şi despre ele se poate spune 
că sunt, dar nu în sens propriu, real sau categorial, ci în sensul impropriu al fiinţei 
ca adevăr explicitat aici. 

Aşa cum arată analiza lui Brentano, entităţile în raport cu care funcționează 
această teză ţin de domeniul fiinţei raționale, domeniu constituit prin operațiile 
intelectului şi prin respectarea principiilor logicii”. Conceptele prin care sunt 
gândite aceste entități sunt numite de el concepte obiective şi sunt distinse în mod 
clar de conceptele reale subsumate categoriilor. Exemplar pentru constituirea fiinţei 
ca adevăr pe baza uzului veritativ al copulei în raport cu entităţile non-reale este 
următorul citat: „De aici rezultă numaidecât o sferă mai largă a fiinţei ca adevăr 
întrucât ei îi aparțin acum nu numai judecăţile, ci şi conceptele în măsura în care 
poate fi formulată o enunţare afirmativă despre ele, putându-le fi atribuită prin 
aceasta ființa copulei; în acest mod, chiar şi nefiinta, întrucât este o ne-fiinţă, este o 
„neființă care este” (sogar das Nichtseiende ist, weil es ein Nichtseiendes ist, in 
dieser Weise „ein Nichtseiendes seiend”), deci o fiinţă în sensul adevărului, şi, în 
genere, orice lucru gândit, adică totul în măsura în care, existând obiectiv (sublinierea 
mea I.T.) în spiritul nostru, poate deveni subiect al unei enunțări adevărate 
afirmative, va aparţine acestei sfere. Astfel nimic din ceea ce formăm în spiritul 
nostru nu este atât de despuiat (entblöfpt) de orice realitate încât să fie cu totul 
exclus din domeniul fiinţei ca adevăr, aşa cum o dovedeşte Aristotel însuşi când, în 
Met. A 12, 1019 b 6, afirmă: „Şi privaţia este într-o oarecare măsură o proprietate 
(Eigenschaft), dacă este aşa, atunci orice lucru, prin faptul că îi revine ceva pozitiv, 
va fi ceva. Fiinţa însă este tocmai ceva ce este spus într-un mod omonim”, 

Prezenţa temenului obiectiv în textul citat complică foarte mult situația 
interpretativă întrucât Brentano introduce astfel într-un cadru ideatic tomist un 
concept care nu face parte din vocabularul tomist, ci din cel conceptualist — după 
cum este cunoscut, acest termen este atestat pentru întâia dată în filosofia medievală la 
Henrich din Gent şi a fost preluat şi dezvoltat de Duns Scotus, Hervaeus Natalis, 
Petrus Aureoli şi Ockham“. La toţi aceşti autori termenul este legat de ideea unei 
anumite consistenţe ontologice a obiectelor în minte care, după o expresie a lui 
Klaus Hedwig, ajungeau astfel să concureze cu substanţele sensibile“. Trebuie însă 


4 MSF, p. 89-90. 

44 MSF, p. 87-88. 

4 V.K. Hedwig, „Sein, objektives”, HWPh Bd 9, p. 247-256 şi Th. Kobusch, „Objekt”, HWPh 
Bd 6, p. 1027-1035. 

46 Hedwig, „Sein, objektives”, p.248; asupra contextului scolastic al factorului intentional la 
Brentano v. în primul rând lucrările lui Hedwig:,Der scholastische Kontext des Intentionalen bei 
Brentano”, în Die Philosophie Franz Brentanos. Beiträge zur Brentano-Konferenz Graz, 4—8 September 
1977, (Hrsg. R. M. Chisholm & R. Haller), Amsterdam, Rodopi, 1978, p. 67-82; Über das intentionale 
Korrelatenpaar, în „Brentano Studien” 3 (1990/1991), p. 47-61; „Uber die moderne Rezeption der 
Intentionalität Thomas-Ockham-Brentano”, în Finalité et intentionalité: doctrine thomiste et perspectives 
modernes, Actes du Colloque de Louvain-la-Neuve et Louvain, 21—23 mai 1990, eds. J. Follon u. J. 
McEvoy, Paris 1992, p. 211- 235. 

subliniat aici că această teză nu este una aristotelică întrucât Aristotel nu a 
dezvoltat nicio noetică categorială, deci nicio teorie care să facă aserțiuni asupra 
modului în care există ființa în minte în comparaţie, de pildă, cu substanţele sensibile. 


5. ASPECTELE NEREALE ALE POLISEMIEI FIINȚEI 
ŞI ORIGINILE PROBLEMEI INTENŢIONALITĂŢII 


Pornind de aici, putem arăta cum această perspectivă asupra ființei în minte 
devine o piesă constitutivă a fundalului aristotelico-scolastic al intenționalității la 
Brentano şi la elevii lui. Termenul „obiectiv”, întrebuințat în disertaţie cu referire 
strictă la entitățile care există doar în minte, reapare în Die Psychologie von 
Aristoteles publicată cinci ani mai târziu pentru a sublinia că la Aristotel forma sau 
specia sensibilă se află în mod imaterial, obiectiv în organul de simţ. În acest sens 
Brentano spune: „Material, ca proprietate fizică, căldura este în corpul cald, ca obiect 
(obiectiv, n. m. I.T.), adică drept ceea ce este simțit, ea este în cel care simte căldura”. 

Momentul decisiv care leagă acest termen, utilizat de Brentano până atunci 
exclusiv în contextul comentariilor aristotelice, de problema intenţionalităţii este 
utilizarea lui în Psychologie vom empirischen Standpunkte (1874) în cunoscutul 
pasaj al intenţionalității“* unde este reintrodusă problematica factorului intenţional 
în filosofia contemporană şi unde termenul este folosit în mod expres de Brentano 
pentru a delimita clasa fenomenelor fizice de clasa fenomenelor psihice. Este ştiut 
că viziunea intenționalității expusă aici a fost hotărâtoare pentru teoriile intenţio- 
nalității elaborate de elevii lui, de Husserl în primul rând, şi de filosofii analitici 
contemporani precum R. M. Chisholm. 

Pornind de la pasajul amintit, Kasimir Twardowski, elev al lui Brentano şi 
întemeietor al Şcolii poloneze de logică, a considerat în 1894 că distincţia brentaniană 
dintre actul psihic şi conţinutul sau obiectul lui imanent este insuficientă şi 
ambiguă întrucât în raport cu obiectul actului trebuie distins, mai departe, între 
obiectul imanent sau conţinutul actului şi obiectul transcendent conştiinţei la care 


“ Franz Brentano, Die Psychologie des Aristoteles, insbesondere seine Lehre vom Nous 
Poietikos, 1867, p. 80; v. de asemenea p. 86, 120. 

Ei: „Orice fenomen psihic este caracterizat prin ceea ce scolasticii Evului Mediu numeau 
inexistenţa intențională (sau mentală) a unui obiect şi prin ceea ce noi am numi, deşi nu cu expresii 
complet clare, relaţia (die Beziehung) cu un conţinut, orientarea (die Richtung) spre un obiect (prin 
care nu trebuie înțeleasă aici o realitate) sau obiectualitatea (Gegenstândlichkeit) imanentă. Fiecare 
fenomen psihic conţine în sine ceva ca obiect, deşi nu fiecare în acelaşi mod. În reprezentare este ceva 
reprezentat, în judecată este ceva acceptat (anerkannt) sau respins, în iubire, iubit, în ură, urât, în 
dorință este ceva dorit. ... Această inexistență intențională este caracteristică exclusiv fenomenelor psihice. 
Niciun fenomen fizic nu prezintă ceva asemănător. Ca urmare, putem defini fenomenele psihice 
spunând că sunt acele fenomene care conţin intenţional în sine un obiect.” (Psychologie vom 
empirischen Standpunkt, 1874, Nachdruck Bd. 1. (hrsg. von O. Kraus), Hamburg, Meiner, 1973, p. 124— 
125; capitolul din care face parte acest pasaj este tradus de mine în antologia Conceptul de intențio- 
nalitate la Brentano. Origini şi interpretări (ed. I. Tănăsescu), Bucureşti, Paideia, 2002, p. 23-55, 
respectiv, pentru fragmentul citat aici, p. 38-39). 

actele psihice şi conținuturile lor imanente se referă”. Pentru a mă referi la un 
exemplu al lui Twardowski, în cazul obiectului imposibil cerc pătrat entitatea 
căreia ar trebui să-i revină simultan proprietatea de a fi cerc şi de a fi pătrat nu este 
conceptul în calitate de conținut sau obiect imanent actului de reprezentare prin 
care încercăm să gândim această entitate — conceptele ca atare nu au asemenea 
proprietăţi geometrice — ci obiectul la care conştiinţa se referă prin intermediul lui 
ca fiind purtătorul proprietăţilor respective”. 

În studiul din 1894 „Intentionale Gegenstände”? şi, mai apoi, în cea de a V-a 
Cercetare logică, replica husserliană la concepţia brentaniană a intenţionalității, 
Husserl a criticat teoria lui Brentano şi Twardowski considerând că ea duce la o 
dublare a lumii obiectelor existente independent de conştiinţă cu o lume a obiectelor în 
conştiinţă şi că astfel se maschează faptul că abia conştiinţa intenţională este aceea 
care face ca trăirile neintenţionale în calitate de conţinuturi sensibile ale conştiinţei 
să fie interpretate drept apariţii în conştiinţă ale unui anumit obiect”. Altfel spus, 
pentru Husserl obiectele intenţionale nu sunt conţinuturi ale actelor psihice, aşa 
cum le considera Brentano atunci când vorbea de existenţa lor mentală, intenţională 
sau obiectivă, ci sunt ceea ce actele intenţionale vizează interpretând într-un anumit 
mod conținuturile conştiinţei. Fenomenologic vorbind, Jupiter, considerat ca obiect 
intențional, nu este nici conținut al conştiinţei, nici obiect existent în vreo lume 
reală sau imaginară, ci ceea ce trăirea intențională vizează atunci când interpretează 
un anumit conţinut al ei, fie el o anumită imagine sensibilă a lui Jupiter, fie pur şi 
simplu numele „Jupiter”, ca reprezentant în conştiinţă al regelui mitologiei 
greceşti. Astfel, entităţile care constituiau pentru Brentano demeniul fiinţei în 
minte în disertaţie şi, mai apoi, domeniul obiectelor imanente actelor psihice în 
Psychologie vom empirischen Standpunkt, ajung să constituie prin Twardowski şi 
Husserl domeniul distinct al obiectelor intenționale vizate de actele psihice. Se 
observă astfel cum teoriile obiectelor intenţionale dezvoltate de Brentano, 
Twardowski şi Husserl pot fi puse în legătură cu problema ființei în minte din 
disertaţia lui Brentano, şi mai departe, prin intermediul ei, cu problema aspectelor 
nereale ale polisemiei ființei la Aristotel şi cu modul în care a fost ea interpretată în 
tomismul şi conceptualismul medieval. Dacă, pe de altă parte, luăm în considerare 
faptul că aceeaşi problemă a polisemiei ființei a fost cea care a inspirat gândirea 
heideggeriană asupra ființei, atunci putem observa cât de diferit au putut fi 
dezvoltate în cadrul mişcării fenomenologice impulsuri provenite din aceeaşi 
lucrare a lui Brentano. 

® Kasimir Twardowski, Zur Lehre vom Inhalt und Gegenstand der Vorstellungen, Wien, 
Hölder, 1894, p. 3—4, 29-34. 

50 Ibidem, 23-24, 30. 

5! Husserl, „Intentionale Gegenstände”, in id., Aufsätze und Rezensionen (1890-1910) (Hua, 
Bd. XXII), Hrsg. v. B. Rang, den Haag, Martinus Nijhoff, 1979, p. 303—348. 

*2 Husserl, Logische Untersuchungen (1900/01) (Hua, Bd. XIX/I). Hrsg. v. Ursula Panzer, den 
Haag, Martinus Nijhoff, 1984, p. 436 şi urm. 

5 Ibidem, p. 386-387, 438 şi urm. 


INTUIŢIE ŞI CONCEPT ÎN FILOSOFIA SPIRITULUI 
A LUI B. CROCE 


ALEXANDRU BOBOC 


1. Benedetto Croce (25.02.1886-—20.11.1952), una dintre personalităţile de 
prim rang ale secolului al XX-lea, format în tradiţiile clasice ale filosofiei, în 
special cele hegeliene, a asimilat o mare experienţă ştiinţifică şi teoretică şi a 
elaborat o operă! a cărei amploare şi diversitate îl situează în prelungirea marilor 
capacităţi creatoare ale timpurilor moderne. 

Croce l-a avut ca precursor pe G. Vico. „Acesta din urmă reprezintă însă un 
răsărit, pe când Croce un apus; la primul se întrevăd germinaţii ale unor activități 
spirituale ce se vor ivi mai târziu, pe când la al doilea sunt presărate acelaşi urme 


! Lucrări principale: Materialismo storico e economia marxistica (1900); Estetica come 
scienza dell'espressione e linguistica generale (1902); Logica come scienza del concetto puro (1905); 
Ciò che è vivo e chio che è morto della filosofia di Hegel (1907); Filosofia come scienza dello spirito, 
I-IV (1908-1917); Filosofia della practica (1909), La filosofia di G. Vico (1911); Breviario di 
estetica (1913); Saggio sullo Hegel (1913); Teoria e storia delle storiografia (1917); Goethe (1919); 
La poesia di Dante (1921); Estetica in nuce (1927); La poesia (1936); La storia come pensiero e 
come azione (1938); Il carattere della filosofia moderna (1941); Storia dell 'estetica per saggi (1942); 
Filosofia e storiografia (1949); Indagini su Hegel (1952); Scritti di storia letteraria e politica (Bari, 
I-XXX, 1911-1954); Saggi filosofice (I-XIV, Bari, 1910-1952); La mia filosofia (2006). 

Sunt de menţionat numeroasele studii şi articole din revista „La Critica”, în rubrica pe care a 
susținut-o vreme de o jumătate de veac, angajat adesea în polemici de răsunet, cu un spirit, aşa cum 
mărturisea Croce însuşi, de om şi de cetăţean. De fapt, ca ministru al instrucţiunii publice (1921-22, 
apoi după 1944), şi după aceea, a militat pentru demnitatea şcolii şi a învățământului. Alături de 
„Nouvelle Revue Francaise” şi de „Revista de l'Occidente”, condusă de Ortega y Gasset, „La Critica” 
a contribuit la mişcarea de înnoire a Europei. 

Despre Croce: Celto Carbonara „B. Croce”, în: Les grands courants de la pensee mondiale 
contemporaine. Portraits, I (sous la direction de M. Sciacca), Paris, Fischbacher & Morzorati, 1964, 
p. 389-392; G. Prezzolini, B. Croce (1909); G. Castellano, Benedetto Croce: Il filosofo-Il critico-Lo storica 
(1924); A.M. Fränkel, Die Philosophie Benedetto Croces und das Problem der Naturerkenntnis 
(1929); T. Osterwalder, Zur Philosophie Benedetto Croces (1950); M. Corsi, Le origini del pensiero 
di B. C. (1951); A. Carocciolo, Estetica e la Religione di B. Croce (1958); A.A. De Genaro, The Philosophy 
of B. Croce (1961); M. Abbate, La filosofia di B. Croce e la crisi della societa italiana (1966); K.E. 
Lönne, B. Croce als Kritiker seiner Zeit (1967), V. Stella, Il giudizio su Croce (1971); I. De Feo, 
Croce (1975); J.M. Palmer, H.S. Harris (eds.), Thought, Actions and Intuition as a Symposium on the 
Philosophy of B. Croce (1975); W. Rossani, Croce e l'estetica (1976), K. Acham, „B. Croce: 
Die Grundprobleme des Historismus”, în: Die Grossen der Weltgeschichte, XI (1978); P. Bonetti, 
Introduzione a Croce (1984), M. Fabris (ed.), Ritorno a Croce (1984); R. Zimmer, Einheit und 
Entwicklung in B. Croces Asthetik (1985). Menţionăm (pentru informarea generală): N. Abbagnano, 
Storia della filosofia, Vol. sesto („La filosofia dei secoli XIX e XX”), edizione TEA 1995 (capitolo V 
cu bibliografie); Paolo Bonetti, Introduzione a Croce (Laterza, 2001, cu o amplă bibliografie); 
Enciclopedia GARZANTI di filosofia (Nuova Edizione, Milano, 1993, 233-235); F. Tessitore, 
Introduzione a Lo Storicismo (1996). 

multiple ale unor curente de gândire care au trecut, amândoi au închegat sinteze 
complete din aceste materiale funcţional distincte”?. 

Întreaga viaţă şi activitate a lui Croce face dovada unei încercări aproape 
exemplare de punere în evidenţă a valorii culturii şi a personalităţii. În acelaşi timp, 
el a desfăşurat şi o prodigioasă activitate ca cetățean şi om politic, în special a luat 
atitudine în revista „La Critica” față de evenimentele cele mai semnificative din 
istoria şi cultura italiană. 

Croce — preciza M. Florian — este „cel mai de seamă neohegelian al vremii 
noastre... Dorind a despărți ceea ce este viu, de ceea ce este mort în filosofia lui 
Hegel, Croce preface de la temelie dialectica hegeliană, la care nu renunță, 
considerând-o metoda specific filosofică”. De fapt, „modelul lui Hegel rămâne, 
peste orice orientare şi dezvoltare; într-un anumit fel se păstrează şi în opera lui 
Croce... De la Hegel provine ideea unei mişcări dialectice a gândirii noastre: vedem 
mai întâi numai un aspect limitat al unei probleme, apoi adunăm celelalte aspecte 
şi, în cele din urmă, le legăm într-o sinteză. De la Hegel provine şi credința în 
spiritul care se realizează treptat în mişcarea dialectică. Tot de la Hegel provine, în 
cele din urmă, credinţa în progres, într-un sens al istoriei: istoria universală este 
autorealizarea treptată a spiritului””. 

Dar Croce, aşa cum o recunoaşte el însuşi, nu este „un hegelian ca atare... el 
construieşte, ca şi Hegel, o filosofie a spiritului, dar fără să pună o filosofie a 
naturii înaintea acesteia”. Separaţia de Hegel se relevă mai ales în „metoda 
unității-distincţie”, metodă care are o mare importanță în istoria culturii, în 
particular, în ceea ce priveşte critica, întrucât oferă un instrument valabil pentru a 
discerne sferele diferite ale realului. Dacă am vrea să dăm numele de sistem 
doctrinei lui Croce, ar fi de precizat „că e vorba de un sistem deschis, în care 
constanța formelor este unită cu noutatea şi varietatea ireductibilă a conţinutului”. 

Croce considera că „eroarea” lui Hegel constă în „confundarea distinctului şi 
a contrariului, care sunt în esență categorii ireductibile, urmând logici diferite”. 

2. Pe scurt, concepţia lui Croce este următoarea: nu există alt „real” decât 
Spiritul, care se împlineşte „dialectic” în patru trepte, două teoretice şi două practice: 
l) ca intuiție (treapta estetică), 2) ca sinteză a universalului şi a particularului 
(treapta logicii); 3) ca voinţă a particularului (treapta economică); 4) ca voință a 
universalului (treapta eticii). Spiritul trebuie să străbată aceste trepte mereu, către 
un nivel din ce în ce mai înalt. Puterea de cunoaştere a intuiţiei şi a fanteziei se 
situează la nivelul cel mai înalt al treptelor cunoaşterii. 


? EF, Papu, „Benedetto Croce”, în: Istoria filosofiei moderne, IV, București, Societatea Română 
de Filosofie, 1939, p. 367. 

3 M. Florian, Dialectica. Sistem şi metodă de la Platon la Lenin, Bucureşti, Casa Şcoalelor, 
1947, p. 70. 

* A. Hübscher, Von Hegel bis Heidegger, Reclam Jun. Stuttgart, 1961, p. 127. 

5 C. Carbonara, „Benedetto Croce”, în: Les grands courants de la pensée mondiale contemporaine: 
Portraits, |, Paris, 1964, p. 368. 

6 Ibidem. 

1B. Croce, Ce qui est vivant et ce que est morte de la philosophie de Hegel, Paris, 1910, p. 78. 

Prin teoria artei ca intuiţie şi expresie, Croce continuă tradiţia lui Vico şi De 
Sanctis, ceea ce relevă o unitate structurală a culturii italiene, străbătută, în concepția 
reprezentanților ei, de un profund spirit istoric, prin care se constituie unitatea între 
formele diverse ale afirmării prin creaţia umană, îndesosebi formele artei şi ale 
filosofiei. A avut răsunet polemica lui Croce cu empirismul şi neocriticismul, „o 
polemică în apărarea autonomiei filosofiei, axată pe ideea că renunţarea la orice 
element speculativ... a condus la subordonarea filosofiei faţă de ştiinţă”. 

Formele spiritului, după Croce, nu sunt succesive, ci simultane, nu sunt 
opuse, ci distincte. În aceasta şi constă deosebirea fundamentală dintre dialectica şi 
istorismul hegelian şi teoria „spiritului” a lui Croce: formele spiritului nu sunt 
angrenate într-o devenire, nu decurg una din alta, ci coexistă. Aşa cum s-a observat, 
„aplicând dialectica «distincţiilon» în locul dialecticii hegeliene a «opuşilor», pe 
care o foloseşte şi Gentile, Croce pare să ne dea mai degrabă o clasificare statică a 
formelor activităţii spiritului — artă-filosofie-economie-etică — decât o dinamică a 
lor... Gentile numea filosofia spiritului elaborată de Croce «filosofia celor patru 
cuvinte»... Totuşi «filosofia spiritului», elaborată de Croce reprezintă o sinteză 
unitară a spiritului în multiplicitatea formelor lui de dezvoltare... Ideea circularității 
spiritului în toate formele lui de manifestare este înţeleasă de el ca o formă 
funcțională de manifestare a unității culturii...” 

Croce este gânditorul care a analizat pe larg fenomenul expresiei. „Prin 
expresie el înțelegea nu numai expresiile lingvistice, ci şi expresiile nelingvistice 
(obiectivarea expresiilor în artă, de exemplu). Conceptul de «expresie» cuprinde 
astfel toate posibilitățile omului... Cu această distincţie, Croce urmărea demonstrarea 
caracterului neintelectiv al intuiției şi identitatea dintre intuiţie şi expresie”. 

Doctrina lui Croce despre intuiţie urmăreşte două țeluri: ea trebuie, mai întâi, 
să dovedească primordialitatea intuiţiei în raport cu intelectul, posibilitatea intuiţiei 
„pure” sau „expresiei pure”, ea trebuie, în al doilea rând, să dovedească faptul că, 
în timp ce cunoaşterea intuitivă poate să existe independent de cea intelectuală, 
aceasta din urmă, dimpotrivă, în niciun fel nu poate să existe şi să se realizeze fără 
cea intuitivă!!. 

Croce nu a opus însă intuiţia şi intelectul, aşa cum a făcut Bergson. „Intuiția 
este privită de Croce nu ca antipod al noțiunii, ci ca o condiţie a realizării ei în 
spirit, ca una dintre formele de legătură între diverse trepte ale spiritului” ?. 

De fapt, „teoria artei ca intuiţie şi expresie”, ca activitate organizatoare a 
impresiilor pasive, cu un cuvânt, ca formă, relua o veche idee şi chiar propria 


8 P, Bonetti, Introduzione a Croce, Laterza, 1984, p. 33. 

? Simion Ghiță, Evoluția filosofiei italiene. Relaţiile cu gândirea filosofică românească, 
Bucureşti, Editura Europa Nova, 1997, p. 177. Conform aceste teorii a «circularității spiritului», 
spiritul „trece de la o formă la alta, de la artă (intuiție) la filosofie (concept), de la cunoaştere la 
acțiune, de la economie (util) la morală (bine), într-un ciclu ce se repetă mereu, fapt care aminteşte de 
«corsi e ricorsi» al lui Vico” (Ibidem). 

10 Al. Boboc, „Probleme filosofice ale limbajului”, în culegerea: Limbaj, logică, filosofie, 
Bucureşti, Editura Ştiinţifică, 1968, p. 246. 

! V.F. Asmus, Problema intuiții v filosofii i matematike, Moskva, Soţekghiz, 1964, p. 140. 

12 Ibidem, p. 153. 

formulă a lui Francesco De Sanctis, după cum intuiţia considerată ca o treaptă 
anterioară cunoştinței conceptuale, în procesul teoretic al spiritului, relua unul 
dintre motivele filosofiei lui Vico”. 

În acest context, Croce consideră că arta şi ştiinţa sunt, în acelaşi timp, 
diverse şi unite; ele coincid prin latura estetică. Ceea ce vrea să stabilească Croce 
este unitatea realității spirituale. Filosofia însăşi „este o unitate; iar atunci când este 
vorba de estetică, de logică sau de etică, este vorba întotdeauna de întreaga 
filosofie, chiar dacă, din motive didactice, punem în lumină o singură latură a 
acestei legături indisolubile”!*. Căci „numai un concept mai exact al activităţii 
estetice poate să ducă la corectarea altor concepte filosofice şi la soluționarea unor 
probleme care pe altă cale pare aproape de nerealizat”!5. 

Cunoaşterea are două forme: „este sau cunoaştere intuitivă sau cunoaştere 
logică; cunoaşterea individualului sau cunoaşterea universalului, a lucrurilor 
considerate fiecare în parte sau cunoaşterea relațiilor lor; ea este, în sfârşit, sau 
producătoare de imagini sau producătoare de concepte”!€. 

După Croce, însă, „orice intuiţie adevărată sau reprezentare este expresie. 
Ceea ce nu se obiectivează într-o expresie nu e intuiţie sau reprezentare, ci senzație 
şi natură. Spiritul nu intuieşte decât făcând, formând, exprimând. Cine separă 
intuiţia de expresie nu reuşeşte niciodată să le lege între ele”. 

Croce precizează apoi că „activitatea intuitivă intuieşte în măsura în care 
exprimă”. Căci a exprima nu are sensul obişnuit al cuvântului, adică nu se restrânge la 
expresiile verbale. In fond, „există şi expresii non-verbale, ca liniile, culorile, toate 
acestea trebuind incluse în conceptul de expresie, care cuprinde astfel orice fel de 
manifestări ale omului, orator, muzician, pictor sau orice altceva”!$. 

Raportul dintre cunoaşterea intuitivă sau expresie şi cunoaşterea intelectuală 
sau concept se manifestă şi ca raport între artă şi ştiinţă, între poezie şi proză. 
Croce precizează însă că, în afară de intuiție şi concept, nu mai există alte forme de 
cunoaştere: „Ceea ce rămâne precis în urma acestor explicații este că două sunt 
formele pure sau fundamentale ale cunoaşterii: intuiţia şi conceptul, arta şi ştiinţa şi 
filosofia, topind în ele istoria, care este o rezultantă a intuţiei pusă în contact cu 
conceptul”!”. 


157. Vianu, „Benedetto Croce”, în: Idealul clasic al omului, Bucureşti, Editura Enciclopedică 
Română, 1975, p. 110. 

14 B, Croce, Estetica privită ca ştiinţă a expresiei şi lingvistică generală (trad. Nina Façon), 
București, Editura Univers, 1970, p. 65-66. 

` Ibidem, p. 66. Dincolo de aceasta, este de reținut că Benedetto Croce „ajunge la formularea 
sistemului său filosofic pornind de la examinarea problemelor literare şi istorice. Prima formă a 
esteticii sale (Tesi fondamentali di un 'estetica come scienza dell espressione e linguistica generale, 
1900) i-a fost sugerată de necesitatea unei orientări precise în critica literară şi a luat naştere ca o 
tentativă de a da o sistematizare filosofică riguroasă principiilor criticii care orientau opera lui Francesco De 
Sanctis (1818-83), pe care el îl considera drept adevăratul său maestru” (Nicolo Abbagnano, Storia 
della filosofia, Volume sesto: La filosofia dei secoli XIX e XX, Torino, TEA, 1993, p. 125). 

Ip, Croce, Estetica..., p. 75. 

! Ibidem, p. 81-82. 

15 Jbidem, p. 82. 

1 Ibidem, p. 104. 

3. Croce porneşte de la estetică şi construieşte întregul edificiu: „Sistemul 
există în Estetică în măsura în care este element al unei structuri şi nu există decât 
în raport cu ea; în ciuda polemicii sale contra sistemelor, Croce construieşte un 
«sistem» care şi-a adâncit adevărul printr-o continuă autocreare, dar a cuprins de la 
început esenţa gândirii pe care o reprezintă” 

Nu este vorba, aşadar, de un sistem în sensul clasic, al epocii lui Hegel. Căci 
un astfel de sistem s-ar găsi „în afară de mişcarea efectivă a vieţii istorice, ale cărei 
dificultăţi filosofia trebuie să le soluţioneze. Imposibilității de a construi sisteme 
filosofice îi corespunde imposibilitatea de a erija sisteme istorice, sau, după cum 
acestea se numesc, de obicei, istorii universale”, adică expuneri în care „viaţa 
omenirii este comprimată pe dimensiunea uniliniară a cronologiei... adevărata 
istorie, istoria vie — ne lămureşte Croce — nu este decât aceea în care faptul trecut 
este pus în legătură cu un interes prezent şi este reflectat în acelaşi fel în care ne 
gândim la faptele pe care le executăm. Adevărata istorie este deci istorie prezentă”!. 

Valoarea prezentului pentru a înțelege spiritul istoric conduce, în concepția 
despre cunoaşterea istorică, la ceea ce s-a numit „prezentism”, formulă ce pare a 
pune în dificultate obiectivitatea cunoaşterii istorice. Căci „orice istorie este o 
istorie actuală, în timp ce adevărul cunoaşterii istorice este în funcţie de nevoia care 
a determinat această cunoaştere”. 

Dincolo de ceea ce s-a numit un relativism sui generis inerent prezentismului, 
sublinierea necesităţii de a ieşi din „sistemele istorice” rămâne de perspectivă atât 
pentru istoriografie, cât şi pentru filosofia istoriei. 

„Istoria ca gândire şi acțiune” (1938) conţine „polemica împotriva oricărei 
forme de iraționalism şi activism” şi sublinierea „necesităţii istorice”, refuzând 
„orice transcendenţă şi orice determinism naturalist”; „judecata istorică este unica 
formă a cunoaşterii, categoriile sunt imanente însăşi judecării şi permit a distinge 
diversitatea calitativă a faptelor istorice”. 

Sorgintea hegeliană nu este uitată: „Ca şi Hegel, Croce vedea în toate 
fenomenele manifestări ale spiritului absolut, pe care nu-l înţelegea ca esență 
dincolo de fenomen, ci ca principiul imanent al acestuia. Absolutul nu trebuia astfel 
gândit ca atare, ci în mod istoric, ceea ce exprimă istorismul absolut, caracteristic 


pentru filosofia lui Croce”?*. 


% Nina Façon, „B. Croce”, în: B. Croce, Estetica..., p. 15-16. 

21 T, Vianu, op. cit., p. 114. 

?2 A. Schaff, Istorie şi adevăr (trad. Al. Boboc şi I. Mihăilescu), Bucureşti, Editura Politică, 
1982, p. 134. 

% P, Bonetti, Introduzione a Croce, Roma-Bari, Laterza, 1984, p. 88, 89. Distincția riguroasă 
„dintre gândire şi acțiune, dintre cunoaşterea faptelor şi actualizarea valorilor, l-a condus la refuzul 
categoric al oricărei filosofii a istoriei” (Ibidem, p. 96). 

4 W, Röd, Der Weg der Philosophie, IL, München, C.H. Beck, 2000, p. 408. În virtutea acestui 
«istorism», „filosofia spiritului nu poate să fie altceva decât «gândire istorică», gândire care are drept 
conținut istoria. Filosofia se dizolvă în «istoriografie»... Problemele autentice nu sunt astfel «problemele 
ultime» ale metafizicii, ci problemele concrete şi particulare ale vieții spiritului” (E. Severino, 
La filosofia contemporanea, Milano, Rizzoli Libri, 2001, p. 151). 

Istoria însăşi este înţeleasă ca „suprema identitate a esenței şi a existenţei 
întrucât conceptul pur este cel care realizează propria explicaţie ontologică în 
concepte distincte. Aceasta înseamnă că devenirea istoriei este mişcarea dizolvării 
sale în identitatea cu spiritul”. 

Nu este întâmplătoare astfel polemica în jurul istorismului (la începutul 
secolului 20), în care au intervenit: Max Weber, E. Troeltsch, F. Meinecke şi alții, 
străbătută de o idee de perspectivă: „criza istoricismului nu se află în istoriografie, 
ci în presupoziţiile filosofice ale istoriei”; „cercetarea istoriografică a demonstrat 
că, înaintea «naturii complexe» a lumii istorice, istoriograful distinge un «fenomen 
originar» în baza «interesului» de cunoaştere şi practic, fără de care cercetarea nu 
ar avea sens, aceasta relevând «tensiunea acută dintre universal şi particular, dintre 
spiritul comun şi spiritul individual»” (citatele trimit la scrierea lui E. Troeltsch: 
Der Historismus und seine Uberwindung, 1924: traducere italiană: Lo Storicismo), 
subliniind „alteritatea intrinsecă a lumii istorice şi intersubiectivitatea fenomenologică 
a comprehensiunii celuilalt, care defineşte categoriile cunoaşterii istorice: indivi- 
dualitate şi dezvoltare”. 

4. „Istorismul” este depăşit, dar se menţine spiritul istoric, într-o „dialectică a 
distinctelor” cu largi semnificaţii de cuprindere sistematică: „Cele patru categorii 
(frumosul, adevărul, utilul, binele) servesc pentru caracterizarea realității, funcționând 
ca şi criterii pentru orice judecată istorică, astfel încât filosofia vine cu realizări în 
«metodologia istoriografiei»... Cum istoria este unica realitate, în felul acesta, 
cunoaşterea istorică e unica cunoaştere dotată cu validitate teoretică ... Fireşte, în 
afară de cunoaşterea istorică se află acțiunea istorică, care se desfăşoară de-a lungul 
unor conflicte şi drame ale căror motivații ating atât sfera economicului cât şi sfera 
idealităţii morale”. 

Croce adaugă la acestea „încă un gen de «raționalitate imanentă» a dezvoltării 
istorice: istoria umană e totdeauna «istorie a libertăţii», cu toate eclipsele pe care 
libertatea le poate suporta din partea vieţii politice a statului”. 

Acestea se asociază cu o etică a acțiunii, cu ideea participării omului la 
propria istorie, la o lume care îşi este suficientă sieşi, având în ea „motive şi rațiuni 
umane”, 

Umărind istoria doctrinelor estetice, Croce sublinia „sensul istoric viu al 
epocii noastre”, care „a micşorat tot mai mult importanța teoriilor evoluționiste sau 
abstract progresive, care falsifică mişcarea liberă şi originală a artei”. 

Într-o formulare sintetică, această filosofie a spiritului aduce laolaltă formele 
creaţiei, cunoaşterii şi acțiunii: „Aşa cum intuiţia estetică cunoaşte fenomenul sau 


25 F, Tessitore, Introduzione a Lo Storicismo, Roma-Bari, Laterza & Fgli, 1996, p. 213. 

26 Ibidem, p. 221. 

” Enciclopedia Garzanti di Filosofia (Redazioni Garzanti), Milano, 1993, p. 234. 

% Ibidem, p. 325. 

? B, Croce, Filosofia e storiografia, Bari, Laterza, 1949, p. 330, apud: N. Façon, Benedetto 
Croce, în: Estetica..., p. 51. 

30 B, Croce, Estetica..., p:527: 

natura, iar Conceptul filosofic cunoaşte noumen-ul sau spiritul, tot aşa activitatea 
economică vrea fenomenul sau natura, iar cea morală vrea noumen-ul sau spiritul. 
Spiritul care se vrea pe sine, pe sine cel adevărat, universalul care e în spiritul 
empiric şi finit: iată formula care defineşte poate mai puţin impropriu conceptul 
moralității. Această voinţă a adevăratului sine însuşi este libertatea absolută” 

În ciuda rezervelor față de Hegel, este un fel de încheiere cu adevărat 
„hegeliană”, cu accente ce pun în evidență o conştiinţă istorică şi o înţelegere 
lucidă a frământărilor şi a năzuinţelor unei epoci marcate de transformări puternice 
în structura societăţii şi a culturii umane. 

De fapt, Croce a fost una dintre personalitățile care a influenţat pe multiple 
planuri viaţa culturală a Italiei şi a Europei în genere. Şi aceasta, vreme de aproape 
un secol (secolul al XX-lea). Estetica sa concentrează o bogată activitate 
publicistică (de critică literară, îndeosebi) şi socială. Dincolo de elogiile pe care i 
le-a adus (şi i le aduce încă) lumea culturală italiană, reține atenția aprecierea unui 
reprezentant al culturii germane: „De multă vreme Croce este privit, în zile bune, 
ca şi în zile rele, drept praeceptor Italiae. Ceea ce în Franţa, în Anglia şi în 
Germania a săvârşit o întreagă generaţie, a realizat pentru Italia el singur””. 
Comentariile ar fi aici de prisos. 


Benedetto CROCE: 
CU PRIVIRE LA TRAVALIUL MEU FILOSOFIC 
(INTORNO AL MIO LAVORO FILOSOFICO) 


Notă introductivă: 

Redăm în continuare în traducere un text semnificativ, cumva testamentar, al 
marelui filosof şi om de cultură italian, în care sunt clarificate raporturile cu Hegel, 
precum şi orientarea dominantă a unei filosofii a spiritului întemeiată pe unitatea 
dintre filosofie şi istorie în ceea ce Croce însuşi numeşte «istoricism absolut», prin 
«dialectica distinctelor»  delimitându-se de încadrarea concepției sale în 
«neohegelianismy», mai exact de etichetarea acesteia ca «neohegelianism italian». 
Studiul este instructiv atât prin sinteza ideilor de bază a ceea ce s-a numit «Lo 
storicismo di Croce», cât şi prin modul obiectiv nuanţat în care autorul celebrei 
Estetici se raportează critic la Hegel, şi la tradiţie în genere, concepând totul sub 
specia depăşirii şi a repoziționării filosofiei ca «moment al istoriei gândirii». 

Textul se află în vol. Filosofia e storiografia (Laterza, Bari, 1962, p. 53-65), 
reluat mai recent în vol.: La mia filosofia, a cura di Giuseppe Galasso (Seconda 
edizione), Milano, Adelphi Edizioni, 2006, p. 3-23. 


31 Ibidem, p. 131. 
32 A. Hübscher, op. cit., p. 134. 


182 Alexandru Boboc 


x x 


M-am sustras întotdeauna solicitării de a explica în puține cuvinte, popular, 
cum s-ar zice, propria mea filosofie: aceasta fie pentru că filosofia, ca oricare operă 
umană, nu este cu adevărat înțeleasă decât de către cei care se pricep la o astfel de 
meserie, fie pentru că posesivul «al meu» îmi suna neplăcut: cel care într-o meserie 
preia travaliul întrerupt de camaradul şi predecesorul său nu obişnuieşte a-l mai 
numi în felul acesta, ci spune pur şi simplu «al nostru». Dar, ajuns acum la vârsta la 
care, aşa cum sunau cuvintele lui Giovanni Prati, colindă-n suflet «melancolia 
ce-nsoţeşte timpul ce trece» (şi care, la rândul ei, face să persiste melancolie, dar 
nu cum o vedem noi: ca tristețea atroce a amurgului marcat de nimicirea şi 
distrugerea a tot ceea ce consideram scump şi sacru pe lume), adică la vârsta la care 
viața parcursă apare ca un trecut cuprins parcă într-o privire, şi omul se 
poziţionează în «istorie» — adică, pentru a o spune în cuvinte simple, se priveşte pe 
sine ca şi cum ar fi deja mort, — iată cum mi-aş dori să răspund pe scurt, dar pe cât 
de simplu pe atât de raţional şi discret, la întrebarea pusă mai înainte. 

În ce priveşte comparaţia pe care am făcut-o mai sus cu exercitarea unei 
meserii, este de precizat că aceasta are sens de colaborare şi, ca atare, trebuie să ne 
debarasăm de pretenţia sau iluzia că opera sau «sistemul» unui filosof ar trebui să 
fie dezvăluirea o dată pentru totdeauna a aşa-numitului «mister al realităţii», 
enunţarea adevărului deplin şi definitiv, celebrarea trecerii gândirii în repaos din 
dubiile ei şi, cu aceasta, şi a omului însuşi, care să nu mai considere că ar mai 
exista ceva care l-ar face să nu îşi frământe gândirea pentru a trăi o viață umană. 
Omul gândeşte şi va gândi mereu, şi mereu se va îndoi, căci nu s-ar putea gândi 
dacă nu s-ar trăi sub semnul adevărului, în lumina divinității. Dar şi în acest proces 
neîntrerupt omul se izbeşte din când în când de anumite obstacole de nivel mai 
general, de tenebre, obscurităţi şi perplexităţi, pe care încearcă să le înlăture pentru 
a putea merge mai departe în gândirea şi acţiunea corespunzătoare acesteia. 
Filosof, în sens specific sau eminent, este numit acela care înlătură unul dintre 
aceste obstacole mai mult sau mai puţin grave, cel care disipează una dintre aceste 
nelinişti, alungă una dintre aceste tenebre — pe scurt, este acela a cărui operă se 
bucură, mai repede ori mai lent, dar sigur, de anumite efecte în dezvoltarea şi 
consolidarea culturii şi a vieţii morale. 

Din aceasta şi decurge stupiditatea părerii după care filosofiile ar fi similare 
invențiilor ingenioase şi bizare ori scamatoriilor şi, stimulând uneori entuziasm şi 
fanatism, dobândind o anumită credibilitate, se dezmint una pe alta, fiecare filosof 
contrazicându-l pe altul şi substituindu-i-se. Dar lucrurile nu stau aşa, în ciuda 
superficialităţii şi ignoranței vulgului neatent şi indiferent. Adevărurile dobândite 
de filosofi nu se răstoarnă unul pe altul, ci se însumează şi se integrează unele pe 
altele, dominând gândirea şi viața, nici chiar vulgul neputând să li se sustragă, să 
nu fie dominat de acestea. Cum ar putea să mai fie răsturnat vreodată adevărul pe 
care Socrate l-a împărtăşit oamenilor, punând în lumină, împotriva scepticismului 
şi diletantismului oratoric şi literar al sofiştilor, forța logicii, a conceptului şi a 
definiției conceptului? Şi când a fost răsturnat adevărul dobândit de Descartes, care 

a pus omul faţă-n faţă cu gândirea, cu unica instanţă în stare să justifice realitatea 
fiinţării de sine (dell 'esser suo)? Şi când cel dobândit de Vico, care leagă gândirea 
de acţiune şi afirmă că omul îşi poate cunoaşte istoria întrucât el însuşi a făcut-o? 
Şi când cel al lui Immanuel Kant, care a învins pentru totdeauna senzualismul şi 
intelectualismul abstract odată cu descoperirea sa a sintezei a priori şi cu noua teză 
după care categoria ar fi goală fără intuiție, iar intuiţia ar fi oarbă fără categorie? Şi 
cine ar învinge şi dezrădăcina vreodată adevărul dobândit de Hegel, după care 
principiul contradicţiei, înţeles superficial în enunţul intelectualist «A este A şi nu 
este non-A», trebuie să fie reformat profund, întrucât realitatea, care nu este 
imobilă, ci este vie, nu stă pe loc, ci devine, reclamă principiul diferit după care 
«A este împreună cu non-A» şi, ca urmare, logica intelectualistă trebuie să-i cedeze 
logicii dialectice supremaţia? 

La această exigență explicit exprimată şi valabilă a lui Hegel se ataşează 
parţial şi travaliul meu ca filosof, fără a mă determina însă să-mi imaginez în locul 
istoriei evenimenţiale, cum este înfăţişată de obicei, o istorie diversă şi neevenimențială 
şi fără a fi nevoit să consider travaliul pe care îl îndeplinesc, ca şi oricare gânditor, 
mic sau mare, cum ar fi, ca realizabil în sine, ci numai în corelaţie şi conexiune cu 
cele precedente. Evident, Hegel a fost ultimul mare geniu speculativ apărut în 
istoria filosofiei, un geniu comparabil cu cel al lui Platon sau Aristotel, al lui 
Cartesius, al lui Vico şi Kant, iar după el nu au mai existat decât inteligenţe minore, 
ca să nu mai vorbim de simpli epigoni, care de altfel nici nu contează. Dar, cu tot 
respectul față de Hegel, simţeam în mod chinuitor, şi apoi mi-a devenit clar că, aşa 
cum aş zice repetând cuvintele pe care îndrăgostitul Ovidiu le spunea Corinei, nu 
s-ar putea trăi nici cu el, nici fără el. Fără el, nu: deşi îmi erau bine cunoscute atât 
furioasa revoltă împotriva filosofiei sale de-a lungul întregului secol al XIX-lea, cât 
şi acuzele ce i se aduceau, anume: de sistematician arbitrar, de dispreţ față de fapte, 
de jocuri sofisticate, chiar de nebunie vizionară, ori şi mai rău, de şarlatanie. Prin 
toate acestea, confruntarea sa critică cu logica tradițională nu era luată în seamă de 
nimeni, iar tentativele (lui Trendelenburg şi ale altora) s-au dovedit neconvingătoare şi 
mizerabile, cu atât mai mult cu cât s-au încheiat cu trecerea sub tăcere şi cu 
proclamarea unei victorii care de fapt nu a avut loc niciodată; şi, ceea ce e şi mai 
important, adevărul substanțial al dialecticii lui Hegel trecuse de fapt în miezul şi în 
sângele întregului secol, în al cărui spirit domina cultul pe care el l-a impregnat, 
anume cel al gândirii istorice; aceasta în sensul că ştiinţele naturii înseşi s-au 
restructurat istoricizându-se în felul lor cu evoluționismul, iar noul pozitivism 
pretindea să fie filosofie a evoluţionismului; şi din politica pozitivismului a fost 
înlăturată credinţa nutrită de secolul al XVIII-lea în raționalismul intelectualist, în 
iluminism şi în radicalismul iacobin, în timp ce noua mişcare revoluţionară, oricum 
ar fi ea desemnată, ca socialism sau comunism, pretindea să dea imbold ştiinţei 
prin adoptarea şi adaptarea la obiectul ei a istoricismului hegelian, prezent încă şi 
azi, ca hegelianism reînveşmântat sau mascat în manifestări teoretice, în Rusia. 

Dar, pe de altă parte, hegelienii ortodocşi (mulţi erau în Italia oameni foarte 
demni şi onorabil) se ţineau de cărţile lui Hegel ca de o biblie, făcând din filosofia 
lui o religie cu exegeze, dogme şi superstiții conexate la acestea, convertind şcoala 

într-un fel de biserică de credincioşi: de la ei ne-am aştepta astfel în van ca 
examinarea critică şi corectarea necesară a cuvântului maestrului să constituie un 
stimulent; căci Hegel-ul pe care aceştia îl prezentau ca blocat şi solidificat, 
pierduse eficacitatea acelui Hegel genuin, cel care s-a luptat îndelung cu el însuşi, 
şi, încă pe când era muribund, era răscolit de dubii şi frământări interioare. 
Împotriva acelui Hegel al lor m-am răzvrătit şi eu: m-am răzvrătit din dragostea 
mea pentru istorie, pe care o vedeam neglijată, tratată de aceştia cu o dialectică a 
priori, şi nu cu acea dialectică care trebuie să rezulte pe baza memoriei şi a 
documentului reexaminat; m-am răzvrătit din dragostea mea pentru poezie, pe care 
o vedeam redusă în manieră baumgartiană la o percepere confuză şi la o tratare 
imaginativă cu concepte şi opoziții conceptuale, la o filosofare neadecvată; m-am 
răzvrătit din imposibilitatea de a gândi trecerile dialectice afirmate de Hegel de la 
Idee la Natură şi de la Natură la Spirit, cu reîntoarcerea acestuia la Ideea împăcată 
cu sine, şi din cauza cvasitotalităţii de triade, care la orice trecere s-ar stârni şi 
rezolva şi în ale căror soluționării pseudologice sistemul şi-ar da o aparență de 
armonie şi coerenţă. 

Cu toate acestea era necesar a ţine seama de Hegel însuşi, altfel neputându-se 
merge mai departe; eu nu am aflat însă în mine cutezanţa şi încrederea de sine a 
unui Tommaso Campanella, căruia poezia lui Alessandro Poerio îl prilejuia să dea 
glas orgolioasei provocări adresată lui Aristotel: 


«Nici chiar stând pe troni ai secolelor, 
m-ar putea împiedica Stagiritul, 
ca să nu-i spun: — Rivalizez cu tine!» 

Opoziția mea față de Hegel a fost însă circumspectă, într-un anumit fel 
timidă, însoţită de o conştiinţă frământată, cu presentimentul că în Hegel a luat 
naştere un adevăr sub capriciile sistematice, de la care şi din chiar cauza cărora nu 
se puteau nicicum învinge dificultățile fără a fi cunoscut mai întâi din ce elemente 
se compune legătura dintre acestea şi cum şi de ce au fost puse împreună. În fine, 
acum, când a venit timpul şi pentru mine să văd de ce păienjeniş trebuie să-mi spăl 
ochii, îmi apare, irezistibilă şi luminoasă, logica proprie modului de filosofare pe 
care l-a creat Hegel, Dialectica; şi cu aceasta cade tot ceea ce oprimă, apasă şi 
distorsionează acea mare gândire, anume: ceea ce îi provenea din tradițiile 
teologice, academice şi politice ale ţării sale şi ale timpului său, precum şi din 
elanul său de vestitor al unei noi şi terminale filosofii şi al unui studiu final al 
istoriei universale. În felul acesta, înțelegând ceea ce în geniul său, care ţine de 
ceea ce-i divin, era omeneşte încurajator şi de sprijin indirect din această 
inteligență, mi-am propus să dezvălui cu răbdare legătura strânsă dintre Hegel- 
filosoful şi Hegel-ul pasional şi practic, adică nu mai mult şi nu încă filosof, dintre 
redescoperitorul dialecticii şi constructorul unui sistem închis, dintre gânditorul 
robust şi profund şi schematizatorul excesiv de triade în lanţ. Concluzia la acestea 
şi-a aflat tratarea în cartea mea, atât de rău famată, intitulată: Ceea ce este viu şi 
ceea ce este mort în filosofia lui Hegel (1906). 

Nu sunt de neglijat aici obiecțiile venite imediat din partea supravieţuitorilor 
hegelieni şi a ultimilor lor şcolari şi imitatori cu privire la modul în care eu am 
înţeles metoda speculativă, distingând într-un sistem filosofic ceea ce este viu şi 
ceea ce este mort, adevărul şi falsul; căci un sistem (spuneau ei, făcând imitativ 
referire la Hegel) este realizarea unui principiu, şi poate şi trebuie depăşit, dar în 
unitatea sa compactă, grație unui alt principiu superior acestuia, nu doar prin separarea 
şi critica părţilor lui; eu însumi negam în mod conştient unitatea compactă a 
sistemelor filosofice şi constatam, fără prejudecăţi, dincolo de aparența lor unitară, 
realitatea unei probleme, a unei serii sau a unui complex de probleme particulare, 
unele bine determinate, altele nu, finalizate sistematic până la un anumit punct, dar 
totdeauna cu sistematizări provizorii; toate acestea însă ca să reîncep totul (căci 
totdeauna trebuie să se ia de la început) apoi, ca rezultat al unor experienţe 
ulterioare şi al unor probleme inevitabile, mai precis de la mişcarea istoriei, şi nu 
de la realizarea unui principiu particular nou, mişcarea care nu se epuizează în 
niciunul dintre acestea fiind, după opinia mea, unicul principiu al gândirii şi al 
filosofiei, de fapt, gândirea însăşi în natura sa eternă şi universală. Totodată nu am 
vrut să ascult de preceptele lor de a deduce şi dezvolta una din alta, în ordine 
progresivă, relevând contradicţiile logice interne, formele spiritului sau categoriile; 
aceasta întrucât acceptarea unei astfel de tratări, de urmăriri obositoare a 
contradicțiilor logice, cu oprire în cele din urmă la o categorie supremă ultimă, 
constituie tocmai panlogismul care dobândise vigoare şi credit în opera lui Hegel şi 
care mie îmi repugna. Odată încheiate socotelile cu Hegel, am subliniat cu deplină 
conştiinţă latura valorică a marelui său adevăr, situându-l în afară de orice pericol, 
pentru a-mi fi de folos acolo unde era nevoie de o tratare, cu noi modalităţi şi noi 
concepte, a acelor probleme cărora Hegel le dăduse soluționări forţate şi artificiale. 

În consecinţă, nu numai în estetică, în filosofia limbajului, în filosofia 
moralei şi în cea a economiei şi a dreptului, precum şi în alte părţi am introdus şi 
susţinut soluţii cu totul diferite de cele hegeliene, ci chiar în logica însăşi, acolo 
unde relaţiile ştiinţelor naturale şi ale istoriografiei cu filosofia îmi arătau că era 
oportun să resping în mod categoric cele două ştiinţe imaginare concepute şi cultivate 
de Hegel, anume: „Filosofia naturii” şi „Filosofia spiritului”, şi să clarific, chiar să 
regândesc altfel „Fenomenologia spiritului”, recuperând-o într-o „Fenomenologie a 
erorii” şi totodată a cercetării adevărului; în ceea ce priveşte istoria filosofiei, în 
virtutea accesului ei la o nouă demnitate, era de negat modul în care se prezenta ca 
o istorie a apariţiei succesive a categoriilor în istorie; aceasta pentru a păstra 
unitatea şi înainte de toate identitatea ei cu filosofia ş.a.m.d. Dar esenţialul a constat 
în faptul că în logică, reluând şi regândind dialectica sa, căreia îi recunoşteam 
substanţiala valoare, mi-a devenit clar că a fost contaminată ea însăşi, chiar viciată 
de vechile obişnuinţe teologico-scolastice ale metafizicii tradiționale, precum şi de 
procedeele logicii abstracte, şi că de aici decurge metoda arbitrară cu care Hegel a 
tratat-o şi a expediat-o în probleme particulare, în ciuda scânteierilor ce străfulgerau 
peste tot din mintea sa superioară, din experienţa sa şi din penetrarea de către el a 
lucrurilor umane. Deşi poseda un sentiment puternic, viril şi amplu al vieţii morale, 

totuşi, în virtutea triadelor sale şi a temperamentului său german puţin politic şi 
mult supus față de autoritate, l-a subordonat statului, mai exact statului prusac, 
care, după opinia sa, ar fi ajuns la perfecțiunea artei politice; Hegel avea, lucru rar 
printre filosofi, o cunoaştere temeinică şi dragoste pentru poezie, pentru muzică, 
pentru artele figurative, iar în planul criticii nu le vicia natura genuină, 
împovărându-le cu valori extraestetice, conceptuale, culturale şi sociale; cu mult 
mai riguros decât alți gânditori ai timpului său, Hegel a subliniat separarea şi 
opoziţia dintre procedarea intelectului în ştiinţă şi cea a raţiunii în filosofare, 
legându-le apoi una de alta într-un proces omogen de anticipare şi împlinire; era un 
temperament frapant de realist şi a dezminţit totuşi adesea atestările clare ale 
realității; era categoric imanentist şi a deschis totuşi căile transcendenţei. Maşina 
sistematică pe care a pus-o astfel în mişcare îl împingea şi îl târa după sine, strivind 
germenii celor mai bune gânduri ale sale. 

Cum concepea el forma contrarietăţii, cea care credita momentele şi mişcarea 
dialecticii? Şi unde se originează contrarietatea, care la Hegel nu constituie un 
dualism de neînvins în sensul religiei persane (parsistico) sau maniheist, ci pune 
capăt unei concilieri? Examinând cu atenție geneza contrariilor, analizându-i 
conceptul, nu se poate evita (este convingerea la care şi el ajunge) concluzia: 
contrarietatea nu ia naştere fără temeiul distincţiei, căci are loc tocmai în accesul de 
la o formă la alta, de la un act al spiritului la alt act al acestuia, de la un distinct la 
alt distinct. Fundamentală este aşadar distincția în unitatea spiritului, iar odată cu 
aceasta în unitatea însăşi, în care nu se manifestă nimic altceva decât procesul 
distincţiilor, o unitate indistinctă neputând să fie decât abstractă, imobilă şi moartă, 
matematică şi nu organică şi vitală. 

Hegel se sprijinea, chiar a rămas ferm la forma (mera) contrarietății, luând-o 
ca fundament, făcând-o chiar generatoare de realitate; în felul acesta el a pierdut 
conştiinţa dialecticii complexe a spiritului în formele sale, forme pe care Hegel le 
subaprecia, le nega chiar, interpretându-le ca pe o sumă de eforturi imperfecte ale 
adevărului filosofic de a ajunge într-un fel de misticism al Ideii, ceea ce, evident, 
constituie o aberaţie cu cele mai grave consecinţe, o invalidare, aşa cum s-a spus, 
care străbate întreaga sa construcție. Şi aceasta cu atât mai mult cu cât acea mult 
invocată şi reinvocată de el forță a contrarietății, care apăruse în mod miraculos în 
mintea anticului Heraclit, a lui Heraclit poreclit obscurul, este reclamată acum ca 
instrument necesar al progresului gândirii moderne, constituind, chiar cu imper- 
fecțiunea şi nemotivaţia unui enunţ pe care el nu l-a formulat, forma şi faima 
gloriei sale nemuritoare de regenerator al filosofiei. Ca urmare, deoarece gândirea 
modernă nu se putea lipsi de ea, acţiunea acestei forţe a contrarietăţii, şi a depăşirii, 
care înseamnă conservare şi elevare, s-a afirmat pretutindeni, chiar şi în noua casă, 
pe care eu am edificat-o şi am compartimentat-o şi decorat-o, casă nouă în 
fundamentele sale şi în dispunerea, comunicarea şi destinaţia încăperilor ei, atât de 
deosebite de cele lăsate de Hegel. 

Raportul care intervine între spirit şi natură nu mai este cel dualist, mediat de 
Dumnezeu sau de Idee, ci cel unitar, din care spiritul plăsmuieşte, pentru propriile-i 

scopuri, conceptul de natură sau de lume externă; şi astfel calea trecerii la 
transcendență este categoric închisă. Împărţirea triplă, care provine de la stoici şi s-a 
păstrat prin secole şi pe care Hegel a găsit-o încă în wolffianism, între o filosofie 
«raţională», o filosofie «reală» şi una «metafizică», cea care le unifică (filosofia 
spiritului, filosofia naturii şi Logica-metafizică) este anulată şi, în consecință, 
rămâne unica şi cea care dizolvă în sine pe celelalte Filosofie a spiritului, afirmând 
spiritualismul absolut al realităţii. Formele proprii ale spiritului sau categoriile care 
sunt toate logice, şi de aceea fără nevoie de adecvare la logică, cu excepţia ultimei, 
menită să le împlinească pe toate, şi care de altfel nu se poate justifica pe ea însăşi 
în nerelativitatea sa la celelalte depăşite de ea şi dezvoltate în ea, au cedat locul 
cercului etern al valorilor eterne sau formelor, categoriilor spiritului, dintre care 
niciuna nu presupune în funcţionarea sa pe celelalte; aşadar toate necesare, niciuna 
prevăzută cu primat, căci primatul este numai primat al cercului însuşi, în întregul 
său. Şi totuşi s-a scris, obiectivând şi criticând, şi încă într-un mod cu iz satiric, 
despre cele «patru» categorii ale mele (adevărul, frumosul, binele şi utilul) că ar fi 
invenţii personale ale mele şi nu forțele spirituale şi ideale la care omul face apel în 
orice clipă, şi nu în zadar; şi cu câtă insistență mi s-a obiectat că le-aş fi unificat în 
manieră hegeliană, adică le-aş fi sacrificat şi distrus, când eu tocmai de aceasta 
m-am ferit! În fond, în concepţia mea poezia e poezie şi nu filosofie, şi practica şi 
moralitatea este practică şi moralitate, şi nu poezie, nici filosofie, iar filosofia este 
filosofie şi nu poezie, nici practică sau moralitate, dar ea se hrăneşte din toate 
acestea şi toate acestea la rândul lor se hrănesc din ea. Moralitatea însăşi, care sub 
un anumit aspect ar putea denumi potenţa unificatoare a spiritului, este ca atare 
numai întrucât se inserează între celelalte ca egală, cu rol de moderare şi guvernare, 
exercitând între acestea imperium şi nu tyrannidem, mai exact respectându-le 
autonomia. Nici în filosofie lucrurile nu stau altfel: separată şi inferioară, cum se 
considera altădată, cunoaşterea istorică sau istoria — căci istoria este filosofia însăşi 
în concreteţea sa, şi interpretând şi înțelegând mai bine şi mai temeinic definiția 
kantiană a puterii de judecare, ajungem la unica judecată care constituie criteriul 
adevărului, cea care include în sine filosofia, în mod viu şi nu altundeva decât în 
istorie şi ca istorie. De aceea, având nevoie să dau un nume casei astfel construită, 
am preferat celui devenit vag şi echivoc de «idealism», un altul, anume: «istoricism 
absolut». 

Că această concepţie filosofică, căreia i-au fost relevate aici numai anumite 
trăsături, ar fi una asemănătoare cu cea hegeliană, or, cum a şi fost denumită, un 
neohegelianism, «neohegelianism italian», este un botez împotriva căruia nu este 
decât de protestat, dar aceasta nu pentru că nu ar fi de dat crezare şcolilor, 
reîntoarcerilor, restaurărilor, repetiţiilor, cârpelilor de orice fel, ci pentru a susține 
ferm teza că o gândire, dacă se dovedeşte ca atare gândire, este totdeauna a cuiva, 
mai bine spus a momentului istoric în care a fost gândită, totdeauna originală şi nu 
reductibilă la o alta sau derivabilă din alta; numai cu această condiţie este ea 
universală, iar când gânditorii nu sunt trataţi în acest mod, atunci nu sunt înţeleşi în 
adevărul lor şi în caracterul lor specific, ci li se aplică acele maniere introduse 

cândva în filosofie de cauzalism şi determinism”. E de prisos a mai explica aici că 
acela care întreprinde un asemenea discurs nu se lasă condus la acea /audum 
immensa cupido (elogiere a poftei nemăsurate), prin care ar vrea să transforme într-o 
încăpățânare personală vanitatea de a recunoaşte descendența sa de la un maestru. 
Şi ce ar putea să fie mai bun, mai reconfortant de aşteptat de la încrederea şi 
fidelitatea faţă de persoana şi autoritatea unui maestru? Cine nu a încercat această 
mângâiere a destinderii, în tinereţea sa îndeosebi, şi nu ar fi vrut ca aceasta să 
dureze o veşnicie, aşa cum îşi doreşte totdeauna inima credincioasă, singura situată 
mai sus decât toate inimile fidele, în care să-şi afle sprijinul, siguranța fermităţii 
sale? Această mângâiere am încercat-o şi eu, şi îmi amintesc cu câtă râvnă, cu câtă 
palpitantă aşteptare, cu câtă tresărire de bucurie întâmpinam persoana şi cuvintele 
celor care puteau să-mi disipeze dubiile şi nelămuririle, cât îi apreciau pe acei 
maeştri, cum mă identificam cu ei, adecvându-mă lor, cumva dizolvându-mă în ei. 
Dar în dragoste şi în amiciţia morală durabilitatea invariantă şi imperturbabilă a 
legăturii este un dar rar şi trecător, pe care fortuna îl face uneori celor norocoşi (şi 
experienţa vine totodeauna să ne prevină că inima fidelă trebuie să fie în noi, în 
sinele nostru), care nu este de aşteptat nicicând din raportul nostru cu maeştri noştri 
de viață intelectuală; căci aceştia ajută (momentan) gândirea noastră în dobândirea 
libertăţii şi o stimulează la creaţii independente în noi situaţii în care se află sau va 
fi pusă, deşi uneori noi nu recunoaştem aceasta sau nu vrem să ţinem seama de 
aceasta, situându-ne în opoziţie cu ei sau cu adversari ai lor. Aceasta mi s-a 
întâmplat şi mie în raportul cu filosofia lui Hegel, pe care îl salut şi îl venerez 
oricând ca maestrul între cei mai buni maeştri pe care i-am avut în filosofie, dar 
căruia i-aş putea fi mai puţin un discipol fidel; şi nu am pregetat, când mi-a părut 
necesar, şi în măsura şi profunzimea în care îmi era necesar, să dezvolt şi să 
corectez, să integrez şi să substitui teoriile sale, şi să refac într-un mod nou 
structura sistemului, ba chiar am criticat conceptul său de sistem definitiv, grație 
însă unui altul, care ar fi trebuie să fie şi al său, de sistem nedefinitiv, pentru că 
trebuie considerat în mişcarea sistematizărilor provizorii şi dinamice. Cât viitor va 
îngădui destinul acestui sistem (şi, mi-o doresc, în acest din urmă cuvânt, fie şi 
numai ca intenţie), filosofia mea va fi, ca toate celelalte, numai un moment al 
istoriei gândirii, depăşită (eu însumi am vrut să o depăşesc, de multe ori şi o voi 
depăşi atât cât voi trăi şi gândi) de unda quae supervenit undam (de unda care 
depăşeşte undele), de creşterea şi extinderea spiritului uman; căci neîndoielnic, 
rămân şi vor rămâne încă adevăruri accesibile descoperirii şi consemnării. Mici sau 
mari cum suntem noi, nici nu putem să căutăm şi să dorim mai mult decât aceasta. 
(1945) 


Traducere de Alexandru Boboc 


3 Despre «neo» în filosofie a se vedea ceea ce este spus în Discorsi di varia filosofia, Laterza, 
Bari, 1945, vol. I, p. 107-115. 


EMIL CIORAN ŞI INTERIORIZAREA ISTORIEI 


LORENA PĂVĂLAN STUPARU 


În acest studiu îmi propun să analizez demersul cioranian de interpretare a 
istoriei din perspectiva propriei individualități a filosofului. 

Pornind de la observaţii expuse potrivit unei silogistici convertite etic sau de 
la afirmaţii cu caracter de confesiune, temele filosofice agreate de autorul român 
pot fi structurate în jurul concepţiei sale asupra destinului istoric, utopiei, exilului şi 
funcţiei eliberatoare a scrisului — pentru a ajunge la „sentințele” cu intenţii de 
universalitate. 

Temele meditaţiei filosofice cioraniene rămân acelea ale unui filosof/moralist 
al istoriei şi culturii: relația dintre bine şi rău, dintre afectivitate şi uscăciunea 
spirituală, dintre justiţie şi injustiţie, dintre individ şi societate, dintre forţa şi neputința 
creatoare, dintre amurg (decădere) şi înflorire, dintre progres (echivalentul modern 
al căderii, în opinia filosofului) şi mediocritatea istorică, raportate la ideea de destin 
istoric. 


CUM REZOLVĂ CIORAN PROBLEMELE FILOSOFICE 


Dacă în expresie finală opera lui Emil Cioran integrând autenticitatea actului 
creator aparține domeniului artei, prin „materia” ei primă, supusă transformărilor 
nu atât printr-un demers riguros, cât prin jocul concluziilor paradoxale — aceasta 
este o manifestare vie a naturii actului filosofic modern: în care a „filosofa” 
omului (în toate planurile) pe care contemporanii nu şi le pun şi cărora nu le înţeleg 
rostul, înseamnă a nu face nimic folositor în percepţia simțului comun, sau, mai 
precis-cioranian, înseamnă „a trăi ca un parazit” a cărui principală funcție vitală 
constă în descompunerea ideilor şi cărților altora. 

Emil Cioran este dintre aceia care toată viaţa au căutat şi nu s-au găsit decât 
pe ei înşişi, chiar şi atunci când (sau poate mai ales atunci când), urmărind 
„activitatea unei civilizaţii” şi „extragerea ideilor din neantul lor abstract”, nu poate 
face mai mult decât să constate, dezamăgit, transformarea conceptelor în mituri. ȘI, 
în consecinţă, să suspende actul filosofic analitic, adoptând un fel de „hermeneutică 
a subiectului” (Foucault) constând într-o poetică introspectivă a lecturii filosofice: 
„Trebuie să citeşti nu ca să-l înţelegi pe celălalt, ci ca să te înţelegi pe tine însuţi”. 

Nu ne putem exprima aşadar categoric în legătură cu un gânditor care nu 
propune categorii pentru a porţiona universul sau pentru a explica prin ele ceea ce 


! Emil Cioran, Eseuri, traducere de Modest Morariu, Bucureşti, Editura Cartea Românească, 
1988, p. 306. 

realmente este de neexplicat, ci doar de interpretat, aşa cum nu-l putem încadra 
într-o şcoală de gândire anume pe şlefuitorul silogismelor amărăciunii pentru care 
mai important decât conceptul sau principiul este autoreflectarea stării care le 
pregăteşte, preludiul şi difuzarea lui în tonalitatea cea mai lipsită de bruiaje cu putință. 

După Cioran, filosofia nici nu ar trebui studiată ca atare, ci ar trebui să fie o 
experiență proprie, o trăire personală. Dezacordul lui Cioran cu filosofia vine din 
constatarea (personală şi fundamentală) potrivit căreia aceasta nu a reuşit încă să 
exprime universul şi cu atât mai puţin să ofere soluţii suferinței umane. Singurul 
merit al disciplinei patronate de bufnița Minervei (căreia filosofia hindusă, 
urmărind eliberarea i se sustrage şi în consecință este admirată de acest filosof în 
genere nemulțumit) constă în diversificarea limbajului şi în definirea adevărului 
(atitudine analitică şi pragmatică în esenţă, cu toate că eseistică în formă). 

Partizan şi adversar deopotrivă al propriilor sentinţe, Cioran rămâne aşadar 
filosof mai ales atunci când vorbeşte despre tot ceea ce prelucrează aforistic pentru 
sine, şi, după cum spune Philippe Tiffreau în Cioran ou la dissection du gouffre — 
„un adevărat filosof, fructul unei epoci divizate de cele două blocuri Est-Vest”, ba 
chiar „ultimul nostru filosof?. De altfel, acest comentator afirmă că intenţia 
scriiturii lui Cioran este aceea de a epata, şi pentru a-şi susţine aserțiunea foloseşte, 
la rândul său, asociații mai mult sau mai puţin epatante, precum: „Monsieur Guillotin 
de l'aphorisme”, „Cioran Newton”, „(le) Hollywood en philo”, „le San Antonio de 
la philo”, „un sort de Dali”, „la premiere star de la chaîne des nouveaux philosophes 
post-soixant-huitards”, „un Moliere de la methaphysique nucleaire”, „Super- 
Cioran, le penseur héros de nos adolescents new-wave”, „Joker Cioran”, „Gandhi- 
Cioran”, „Cioran Cromagnon”, „Cioran Ben-Hur”, „Rabby Cioran”, „Enigmus 
Cioranex”, „Cioran Bachus”, „Cioran Socrate”, „Beethoven Cioran”, „notre blaise 
number one”, „le Violoniste de la langue française”, „un Paganini de l'aphorisme”, 
„un ecrivain philosophicoeur”, „un dadaiste malgré lui”, „notre platonique Casanova 
de la pensée”, „notre outsider magnifique”? „ş.a. 

Toate aceste etichete ludice în formă şi contradictorii în conținut (raportate 
unele la altele) reuşesc totuşi să concentreze lumea interioară a lui Cioran şi 
atitudinea acestuia față de existenţă şi cultură — şi totodată să arate că interpretul, ca 
şi textul căruia i se aplică, frizează „interdisciplinaritatea”, din nevoia evidentă de a 
„scurta” calea exprimării unor frământări care nu pot îmbrăca întotdeauna haina 
filosofiei. Repetatele referințe muzicale sugerează muzicalitatea „compoziției” 
filosofice cioraniene, tot aşa cum referinţele literare, spirituale, politice sugerează 
ipostaze ale însuşi comentatorului cioranian, molipsit de obiectul muncii sale: 
acesta poate să exclame şi să aprobe zgomotos, să spună enormități sau truisme, 
poate să fie entuziast curtenitor sau entuziast moderat, dezamăgit revoltat sau 
dezamăgit malițios, dar mai rar poate să rămână indiferent. Acesta nu este totuşi 
cazul unor exegeze/sinteze/convorbiri de referinţă precum Cioran ou le dernier 


? Philippe Tiffreau, Cioran ou la dissection du gouffre, Paris, Henry Veyrier, 1991, p. 24. 
Ibidem, p. 22; 23; 27; 29; 47, 49; 65; 66; 67; 70; 71; 74; 104; 107; 131; 134; 158; 162; 177. 

homme şi Entretiens de Silvie Jadeau, Le mecontentement de Cioran de Clement 
Rosset, Ensayo sobre Cioran de Fernando Savater, al studiilor şi eseurilor dedicate 
moralistului ocazional de oameni de cultură români notorii de la Mircea Eliade, 
Constantin Noica, Petre Ţuţea până la Sorin Alexandrescu, Irina Mavrodin, Livius 
Ciocârlie, Dan C. Mihăilescu, Gabriel Liiceanu, lon Vartic, Mircea A. Diaconu şi, 
desigur, alţii care au ordonat potrivit propriilor criterii „prioritățile cioraniene”. 

Este posibil ca exerciţiile de stil pe care le repetă la nesfârşit Cioran, 
exprimând uneori prin aceleaşi cuvinte idei diferite, iar alteori aceeaşi idee prin 
cuvinte diferite — să fie interpretate drept metode prin care el ajunge la problemele 
pe care le consideră fundamentale. 

Cioran recunoaşte, în ultimă instanță, două probleme cardinale: cum să 
suporţi viaţa şi cum să te suporţi pe tine însuţi“. Şi acestea două sunt capitale pentru 
că omul, ca şi popoarele (cu vagi excepții şi în anumite perioade), este obiect al 
istoriei, pentru că „nu omul a creat istoria (...) ci el constituie de fapt un rezultat al 
istoriei”; pentru că problema libertăţii în istorie, „exact acea problemă care generează 
istoria” este insolubilă, deoarece „contemplând istoria universală, am putea crede 
că omul e un automat genial, care a inventat totul şi a rămas totuşi produsul 
destinului”. Conceperea destinală a istoriei la Emil Cioran este rezultatul atitudinii 
lui fundamentale (de tip oriental, am spune, dacă nu ar fi şi stoică în acelaşi timp) 
în fața vieţii: non-acţiunea. „Eu consider că omul fiinţează autentic doar atunci 
când nu face nimic. De îndată ce acţionează, de îndată ce trece la fapte, devine o 
creatură demnă de compătimire””. Numai că în ceea ce îl priveşte pe individ non- 
acțiunea este o virtute, pe când în cazul popoarelor, în mod paradoxal, non-acţiunea 
este un viciu. Acestor popoare Cioran le reproşează lipsa de voinţă de a se impune 
în istorie, dar, pe de altă parte, el înţelege această pasivitate ca pe o tragedie 
(independentă deci de voinţă) a celor care nu fac, ci doar „îndură istoria”. Faptul că 
Emil Cioran pledează în scris pentru non-acţiune (deci acţionând) nu este o dovadă 
de inconsecvenţă, ci mai curând expresia laturii „eroice” a spiritului cioranian, a 
celui care a înţeles că „omul e pândit de soarta lui Rimbaud. O explozie formidabilă 
într-un răstimp limitat, un fenomen incomparabil, dar de scurtă durată”. 

Astfel, elogiind parazitismul şi ipohondria (atunci când se declară „convalescent 
al propriei individualităţi”) într-o perpetuă stare de „tristețe metafizică”, Cioran 
constată totodată, ca bun cunoscător al istoriei, că „omul secretă dezastru”, dar 
efectul catastrofist al acestui mesaj este atenuat de eleganța rostirii. Căci altfel: 
„Adevărurile umanismului, încrederea în om şi restul, nu mai au decât o vigoare a 
ficţiunii, decât o prospețime a umbrelor”. 


4 Convorbire cu George Carpat-Foche, Paris, martie 1992” în Convorbiri cu Cioran, Bucureşti, 
Humanitas, 1992, p. 254. 

5 Ibidem, p. 241. 

6 Ibidem, p. 242. 

7 Ibidem, p. 249. 

5 Ibidem, p. 247. 

” Emil Cioran, Syllogismes de l'amertume, Paris, Gallimard, p. 150. 

10 jbidem. 

Pe lângă teme filosofice consacrate (şi tratate antisistemic) precum viaţa, 
timpul, existenţa, decadenţa, omul, sinele, istoria, Cioran abordează original (cel 
puţin în manieră) teme ca lacrimile, plictisul (valah), umorul, muzica, afectivitatea. 
Dar pentru el deţinătorii marilor adevăruri nu sunt înțelepţii, iluminaţii, artiştii de 
stat, oamenii de cultură recunoscuţi, ci personajele marginale ale istoriei dintotdeauna: 
bețivul, poetul, târfa, cerşetorul. Şi aceasta probabil pentru că în aceste tipologii se 
regăsesc indivizii care au ales pe cont propriu libertatea „absolută”, fiind, într-un 
fel, şi „condamnaţi” deopotrivă la libertatea corpului şi a spiritului, cu toate 
avantajele şi dezavantajele care decurg de aici. 

Exteriorizându-se în opera sa ca într-un jurnal, Cioran consideră „nevoia de 
metafizică” drept reacția şi rezultatul unei indispoziții subiective: „Orice metafizică 
începe printr-o angoasă a corpului”"!, iar această stare patologică intratabilă cu 
miljoacele oferite de aceia care văd lumea „obiectiv” (altfel spus ca pe un 
„obiect”), poate fi ameliorată prin decriptarea propiei melancolii. De aceea nucleul 
tuturor dezvoltărilor ideatice se află, în cazul lui Cioran explicit şi axiomatic 
formulat, în propria-i subiectivitate, începând cu celebra Pe culmile disperării 
(1934), trecând în Cartea amăgirilor (1936) şi în toate care i-au urmat, în română 
ca şi în fanceză, până la Aveux et Anathemes (1987). 

În toate acestea, făcând dovada unei dotări excepţionale pentru suferința 
ilegitimă (căci pur şi simplu metafizică) şi deopotrivă pentru abilitatea de-a o 
exorciza prin scris, înzestrat cu o maniacală memorie a reacţiilor proprii, gânditorul 
pare preocupat mai curând de „istoria inimii”, decât de istoria gândirii şi a civilizaţiilor. 
Ritmica frământărilor acestui om care priveghează apusul civilizaţiilor şi impasurile 
filosofiei, transfigurate cu gratuitate într-o operă în care îşi găsesc leac nevrozele 
cele mai subtile, ne invită la cel mai onest scepticism: „Gânditorul care reflectează 
fără iluzii asupra realității omeneşti, dacă vrea să rămână înlăuntrul lumii şi elimină 
subterfugiul misticii, ajunge la o viziune în care se amestecă înţelepciunea, 
amărăciunea şi farsa”, de unde rezultă că „nu are convingeri decât acela care nu a 
aprofundat nimic”!?. 

De aici, poate, nevoia lui Cioran de a vorbi nu numai despre sine, dar şi 
despre destin şi utopie atunci când se gândeşte la istorie, pentru că utopia reprezintă 
visul, irealitatea, viitorul, pe scurt proiecția unei alte lumi (mai bune, desigur) ca 
alternativă la realitatea istorică. Dar, spre deosebire de această manifestare a 
posibilului, imprevizibilului şi întâmplătorului care fac din istorie antiutopia însăşi 
în marş funebru, utopia cea adevărată, bine gândită şi alcătuită conform unor 
principii necesare este imposibilă. De aici — drama, convalescenţa continuă, nevoia 
de filosofie şi convingerea că aceasta este posibilă numai ca fragment îndelung 
stilizat. 


!! Emil Cioran, Précis de decomposition, Paris, Gallimard, 1949, p. 214. 
12 Emil Cioran, De l'inconvénient d’être né, Paris, Gallimard, 1973, p. 27. 

DE CE DESTINUL ESTE ISTORIC PENTRU CIORAN 


Desuetă în raport cu procesul istoric obiectiv, dacă îi asociem acestuia 
vreunul dintre sensurile mitologice originare şi irelevantă din punct de vedre 
filosofic dacă ţinem cont de etichetele limbajului comun, noţiunea de destin poate 
avea o funcţie hermeneutică dacă este utilizată în corelarea celor două laturi ale 
umanului de obiect şi subiect al istoriei. Şi aceasta cu atât mai mult cu cât autorul 
care o foloseşte, precum Cioran, reuşeşte să transmită prin ea faptul că omului — 
deşi aşa cum se înfăţişază el astăzi este un rezultat sau chiar „produs” al istoriei 
fiind (con)damnat de la bun început să o trăiască pasiv, să o îndure — îi revine şansa 
unei „angajări” reflexive, posibilitatea de a „face” şi a „desface” istoria prin 
comentariu, regenerând-o astfel, după propriile-i criterii. 

Utilizarea noţiunii de destin în interpretarea istoriei nu se reduce, aşa cum ar 
fi de aşteptat, la concluzia că istoria se desfăşoară conform unui plan stabilit dinainte, 
că evenimentele se petrec pentru că așa a fost fixat într-un plan al Providenţei. În 
sfera acestei noţiuni intră şi treapta „semnificată” a evenimentelor cauzativ 
importante, independente de voinţa individuală sau de voinţa colectivă a celor care 
le suportă, dar care îşi imprimă consecinţele asupra cursului vieții, impunând fie şi 
pentru un timp limitat înţelepciunea unor conducători, sau, dimpotrivă — în episoadele 
tragice ale istoriei — voinţa de putere, ambiția şi tenacitatea celor care au vocația 
unor „demiurgi răi”, creatori de lumi al căror principiu este cu mult dincoace de bine. 

Traduse în limbajul filosofic-hegelian, acestea ar putea fi manifestări 
capricioase ale „spiritului universal”, pe care Emil Cioran le consemnează cu calm, 
în stilul său inconfundabil: „Rolul insomniei în istorie de la Caligula la Hitler. 
Incapacitatea de a dormi este cauza sau consecinţa cruzimii? Tiranul veghează — 
iată ceea ce îl defineşte cu adevărat”!%(s.a.). Acesta este numai una dintre modalitățile 
prin care eseistul Cioran îi conferă destinului figură şi individualitate, acolo unde 
Hegel le refuza, cel puţin în Prelegeri de estetică. Aici, analizând arta clasică, 
filosoful clasic german constata că destinul rămâne „lipsit de formă”, ca o 
consecință a esenței sale abstracte, ca sinteză ce rezultă din „puterea universală 
unică, ce depăşeşte natura particulară a diferiților zei”, „necesitatea ca atare”!?. 

O astfel de definire contextuală a destinului ar putea trece drept un avertisment 


cu privire la suspendarea inteligibilităţii istoriei asociate destinului, inteligibilitate 
asigurată, în primul rând, de cunoaşterea pozitivă a faptelor. Din perspectiva 
adecvării cunoaşterii la realitatea istorică, la existenţa ei obiectivă, extinderea sferei 
noţiunii de destin la domeniul istoriei este abuzivă. Ipoteza aceasta nu are însă 
valabilitate absolută dacă se ia în considerare faptul, la fel de elementar, că istoria, 
înainte de a fi domeniul inteligibilului este domeniul sensibilului, iar sensul „laic” 
al noţiunii de destin, acela al subordării individului şi colectivităţii condiționărilor 
economice, sociale şi politice, este admis ca făcând parte din logica imanentă devenirii. 


15 Emil Cioran, Le Mauvais Demiurge, Paris, Gallimard, 1969, p. 137. 
14 G.W.F Hegel, Prelegeri de estetică, Volumul 1, Traducere de D.D. Roşca, Editura Academiei 
RSR, 1966, p. 511. 

După aceste câteva repere ale conţinutului noţiunii (asupra cărora voi mai 
reveni), mă voi referi pe scurt la sfera căreia îi este aplicată aceasta de către Emil Cioran, 
la materia şi spiritul istoriei care o întrețin şi la înțelesurile care decurg de aici. 

Locurile citate aici oglindesc nivelurile de realitate în care destinul apare ca 
materializare a ideii de necesitate, dar şi ca suprem pretext al ideii de libertate, în 
ipostaza destinului individual şi destinului colectiv (produs al jocului dialectic 
dintre istoria națională şi istoria universală). Această separare a problematicii este 
pe cât de lipsită de noutate, pe atât de artificială şi simplificatoare, dar eficientă, 
sper, în vederea sistematizării unui autor care comentând opera lui Joseph de 
Maistre vede în „idolatria începuturilor şi a paradisului”, în „obsesia originilor”, 
principala caracteristică („„marca”) „gândirii reacționare” pe care o opune, în acest 
studiu, „gândirii revoluționare”!5. 

În ceea ce priveşte aspectul individual al destinului, Emil Cioran atinge, în 
stilul excesiv care îl caracterizează, extremitatea ideii; pentru el acțiunea destinului 
în viața omului se manifestă ca „tristeţea de a fi”, tradusă ca „fond de tristeţe (...) 
independent de determinările exterioare ale tristeților”, lupta împotriva destinului 
fiind, de fapt „lupta împotriva ta însuţi”. „Suferinţa de a fi om” sau „pur şi simplu 
suferinţa de a fi”"7, zonă în care noţiunea de destin este operațională în sensul său 
tradițional, ilustrează temele constante ale meditaţiei cioraniene. În numele acesteia 
îi este adresat în repetate rânduri supremul reproş filosofiei, care, departe de a găsi 
soluţii, nu are nici măcar calitatea de a „consola”. Mă opresc la un singur fragment: 
„Dacă filosofia nu ar fi făcut nici un progres de la presocratici încoace, n-am fi avut 
nici un motiv să ne plângem. Exasperați de harababura conceptelor, sfârşim prin a 
ne da seama că viaţa noastră se agită veşnic în elementele cu care presocraticii 
alcătuiau lumea, că pământul, apa, focul şi aerul ne condiţionează, că această fizică 
rudimentară dezvăluie cadrul încercărilor noastre şi principiul pătimirilor noastre. 
Complicând aceste câteva date elementare, noi am pierdut — fascinaţi de decorul şi 
edificiul teoriilor — înţelegerea Destinului, care totuşi, neschimbat, este acelaşi ca în 
primele zile ale lumii. Existența noastră, redusă la esenţa ei, continuă să fie o luptă 
împotriva elementelor dintotdeauna, luptă pe care ştiinţa noastră n-o îmblânzeşte 
nicidecum. Eroii din toate timpurile nu sunt mai nefericiţi decât eroii lui Homer, şi 
dacă au devenit personaje (s.a.), aceasta-i numai pentru că au pierdut din suflu şi 
măreție. Cum s-ar putea oare ca rezultatele ştiinţelor să schimbe poziția metafizică 
a omului?”!5. 

Esenţa acestui amestec de stoicism şi nevoie de transcendere a condiţiei 
umane constă în aceea că, împotrivindu-se existenței obiective a universului şi 
indiferenței naturii care îl domină (accepţiune „materialistă” a destinului) sau 
măsurându-se cu forța de natură divină care se află deasupra tuturor zeilor, a 


15 E.M. Cioran, Essai sur la pensée reactionaire, Paris, Fata Morgana — Bruno Roy, éditeur, 
1977, p. 99. 

16 Emil Cioran, Amurgul gândurilor, Bucureşti, Humanitas, 1991, p. 30. 

! Emil Cioran, Eseuri, ed. cit., p. 58. 

18 Ibidem, p. 20. 

oricărei virtuți şi a oricărei voințe (accepţiune homerică a destinului), ființa umană 
îşi descoperă un univers propriu în care interogația face parte din afirmarea 
condiției sale. Disproporţia dintre aspiraţia către altceva şi conştientizarea dramatică a 
condiţiei reale reprezintă în acelaşi timp cauză şi efect ale unei permanente 
oscilații: „Tu nu vei fi niciodată decât ceea ce nu eşti şi întristarea de a nu fi ce 
eşti”!”. Admiţând că dincolo de fascinația pentru propria-i expresie Cioran a vrut să 
spună astfel ceva despre dramatica legătură dintre situația omului de fiinţă în lume 
cauzată de „căderea în timp” şi nemurirea lui, ne confruntăm cu o viziune 
postistorică, asumată fără echivoc în următorul fragment: „Hotărât, nu există 
salvare prin istorie (...). Ar fi oare cu putinţă ca o dată abolită (s.n.) existența 
noastră exterioară să regăsim propia noastră natură? Va fi apt omul post-istoric, 
fiinţă cu desăvârşire liberă, să regăsească în el însuşi atemporalul, adică tot ceea ce 
a fost reprimat în noi de istorie?” 

Proiectarea destinul individual la scară naţională şi universală este adecvată 
cunoaşterii istorice în măsura în care, prin discurs, individul se identifică cu istoria 
şi vorbeşte în numele ei ca parte de ființă istorică. Dar, a spune despre un popor (în 
cazul de faţă, cel român) „Suntem prin ceea ce am acumulat netrăind”?leste un 
exemplu de transferare ilicită a unei note introspective la societate. „Şi dacă 
psihologiceşte nu pot fi explicate formele sociale, cristalizările obiective ale soartei 
unui popor, se pot înţelege totuşi golurile, insuficienţele, latura negativă a unui 
destin”. Explicabile, totuşi, aş adăuga, dacă interpretăm atitudinile spirituale (dar 
şi pe cele politice) drept reflex al frustrărilor unui popor a cărui „soartă” s-a „scris”, 
în cele mai multe rânduri, la curtea marilor imperii, pentru care o hotărâre luată 
într-o cancelarie imperială, un acord sau tratat de pace mai mult sau mai puţin 
secrete au preluat adesea rolul poziţiei aştrilor. 

Strategia negativistă a lui Cioran este îndreptată în direcţia faptului că pe plan 
istoric nu s-a creat nimic în România, împotriva mimetismului mediocru, 
manifestat în incapacitatea de a adapta modele funcţionale propiilor structuri, 
împotriva virtuţii naţionale a resemnării. 

Pe de altă parte, Cioran admite că atât omul cu istoria sa personală, cât şi 
istoria colectivă sunt deopotrivă victime ale timpului, pe care îl caracterizează într-un 
loc astfel: „Dezechilibrul neîntrerupt, ființă care nu încetează să fărâmiţeze, timpul 
este în sine o dramă din care istoria reprezintă episodul cel mai marcant”. 

De aceea, în ciuda pesimismului şi a ironiei, Cioran crede în felul său în 
utopie, pentru că mecanismele acesteia constau în a acţiona „sub fascinația 
imposibilului”, omul ca „animal istoric” fiind „un amator de fericire imaginată”. În 
acelaşi loc, după ce se întreabă dacă este mai uşor să construieşti o utopie sau o 
apocalipsă, „scepticul de serviciu” descoperă că „(...) alchimia şi utopia se 


19 Ibidem, p. 56. 

% Emil Cioran, Ecart&lement, Paris, Gallimard, 1973, p. 17. 

2! Emil Cioran, Schimbarea la față a României, Bucureşti, Humanitas, 1990, p. 74. 
2 Ibidem, p. 59. 

% Emil Cioran, Ecartelement, ed. cit., p. 39. 

întâlnesc urmând, în domenii eterogene, un vis de transmutare asemănător, dacă nu 
identic: una obţine ireductibilul în natură, cealaltă ireductibilul în istorie. Şi dintr-un 
acelaşi viciu al spiritului sau din aceeaşi speranță provin elixirul vieţii şi cetatea 
ideală”. Este suficient să ne gândim la înţelesul simbolic, „mistic sau metafizic”, la 
„desăvârşirea de sine” şi „libertatea perfectă” care urmează transmutării metalelor — 
în interpretarea lui Mircea Eliade — pentru a realiza că în multe cazuri ceea ce 
absolutizează Eliade relativitează Cioran. 

Din această perspectivă relativizantă, aportul noţiunii de destin la înțelegerea 
istoriei devine îndoielnic: deşi este „un mijloc de a interpreta evenimentele”, 
această noţiune rămâne în limitele unei „filosofii a istoriei pentru uzul cotidian, 
viziune deterministă cu baza afectivă, metafizică de circumstanță”*. Cu alte 
cuvinte, luarea prea în serios a noţiunii în sensul construcţiei filosofice este la fel 
de exagerată ca şi respingerea totală sau dispreţuirea ei. Cu toate acestea, ca formă 
a temporalităţii, ca expresie a limitării iniţiativei umane şi istorice, destinul istoric 
îşi menţine funcţia comprehensivă pe care o aminteam la început, într-o viziune în 
care necesitatea este deopotrivă rezultatul proceselor obiective şi al finitudinii 
spiritului subiectiv. Şi pentru că a relativiza înseamnă şi a afirma ceea ce ai negat, 
pledoaria lui Emil Cioran pentru drepturile filosofice ale noţiunii de destin istoric 
arată astfel: „În epocile în care luăm cunoştinţă de nulitatea iniţiativelor noastre, 
asimilăm destinul fie providenţei, deghizare liniştitoare a fatalităţii, camuflaj al 
eşecului, mărturie a neputinței de a organiza devenirea, şi totuşi voinţă de a 
desprinde liniile esenţiale şi de a dezvălui un sens, fie jocului forțelor mecanice, 
impersonale, al cărui automatism reglează acţiunile noastre şi credințele noastre 
(...). Acest joc (...) mecanic şi impersonal (...) îl rezumăm — conversiune a 
conceptelor în agenţi universali — la o forță morală responsabilă de evenimente şi 
de întorsătura pe care acestea trebuie să o ia. În plin pozitivism, nu se invocă, în 
termeni mistici, viitorul, căruia i s-ar preta o energie de o eficacitate cu nimic mai 
prejos decât aceea a Providenţei? Este deci cu atât mai adevărat că se strecoară în 
explicaţiile noastre un fior teologic, inerent, se pare, gândirii noastre, constrânsă să 
ofere o imagine coerentă a lumii” (s.n.). 

Impasurile căutării acestei imagini coerente a lumii sunt vizibile la Cioran 
începând cu cartea sa de debut, Pe culmile disperării (1934), recompensată cu 
Premiul Comisiei pentru premierera scriitorilor tineri needitați şi continuând cu 
acelea care l-au consacrat în România atât ca tânăr filosof dezamăgit existenţial şi 
spiritual (Lacrimi şi sfinți — 1937, Amurgul gândurilor — 1940), cât şi ca rebel al 
cauzei ridicării României la rangul de mare putere în Balcani şi de cultură majoră 
în concertul națiunilor lumii (Schimbarea la față a României — 1936). 

Ultima carte scrisă în româneşte, Îndreptar pătimaş (1940), când filosoful se 
afla deja la Paris, este dominată de figura melancolică a apatridului şi pregăteşte 


24 Emil Cioran, Histoire et utopie, Paris, Gallimard, 1960, p. 117. 
25 Emil Cioran, Ispita de a exista, București, Humanitas, p. 31. 
“5 Emil Cioran, Essai sur la pensée réactionaire, ed. cit., p. 16. 

adoptarea definitivă a limbii franceze care — dincolo de un exercițiu de continuă 
perfecţionare stilistică ce i-a adus notorietate — reprezintă pentru Emil Cioran o 
probă inițiatică şi un act existenţial civilizator, menit să tempereze angoasele trăite 
direct în experienţa singurătăţii, a lecturii sau a muzicii, a insomniei cândva cu 
efecte devastatoare. Insomniile pariziene din vremea scrierii şi rescrierii Tratatului 
de descompunere (până în 1949, când este publicat la Gallimard cu titlul Precis de 
decomposition) nu-i mai cauzează autorului nevroze care altădată erau impulsul 
„cultului închinat tiranilor” (Histoire et utopie — 1960), iar „sentinţele” (modul lui 
Cioran de a ajunge direct la concluzie, trecând prin judecăţi filosofice foarte 
personale, situate dincolo de logica obişnuită) sunt pronunțate pe tonul clemenţei, 
şi nu al condamnării. Cititorului introdus în filosofie, cărțile lui Cioran din această 
perioadă îi pot lăsa impresia că aşa cum la Hegel şi Dilthey lumea istorică se naşte 
din spirit, la Cioran aceasta se naşte din stilistica textuală care nu este altceva decât 
o formă din ce în ce mai perfecționată de surprindere a devenirii cunoaşterii de 
sine. 

Temele meditaţiei cioraniene rămân şi după adoptarea limbii franceze acelea 
ale unui moralist dublat de un filosof al istoriei şi culturii: raporturile dintre bine şi 
rău, dintre afectivitate şi uscăciunea sufletească, dintre dreptate şi injustiție, dintre 
individ şi societate, dintre crepuscul şi înflorire, dintre progres (echivalentul 
modern al căderii potrivit opiniei filosofului) şi mediocritate istorică, dintre plictis 
şi entuziasm, dintre persoane marginale şi mari personalități — examinate în context 
local sau universal, filtrate prin concepția destinală a istoriei. 

Dacă una dintre regulile stabilite de Cioran în Cartea amăgirilor pentru a nu 
cădea pradă melancoliei stabilea „A dezlega teama de propriul tău destin”, în 1992, 
când filosoful s-a hotărât să nu mai scoată nicio carte, după ce a folosit din 
abundență acest cuvânt, răspunde la întrebarea „Ce e, de fapt, destinul?” prin 
concluzia unor repetate observaţii, şi nu printr-o definiție: „E vizibil prin aceea că 
înaintezi sau nu. Majoritatea făpturilor umane duc o viaţă sterilă. Intelectualul fără 
conținut interior e un automat. Cei cu destin se recunosc după chemarea interioară, 
merg înainte, depăşind eşecul”. Ceea ce în această nouă viziune (altfel 
contradictorie, dacă destinul este un dat imuabil) se traduce, evident, nu prin reuşita 
şi succesele personale, cât prin dobândirea conştiinţei păcatului originar care „arată 
că omul a început printr-o catastrofă (...) aşa cum la fel de bine putea să aibă un 
început reuşit, spiritual, să zicem” — şi mai ales prin depăşirea cumplitei 
consecinţe a nesăbuinţei luciferice a celor dintâi strămoşi biblici. 

Aşadar, fără a fi original, la crepusculul carierei sale de filosf „existențialist” 
Cioran acceptă că viaţa omului şi istoria au acelaşi început, şi anume alungarea din 
Rai, că păcatul originar este deopotrivă sinonimul căderii şi al destinului — ceea ce 
poate fi tradus prin aceea că oamenii care se nasc în condiţia istorică deja dobândită 


27 Convorbire cu Branka Bogavac Le Comte, aprilie 1992”, în Convorbiri cu Cioran, ed. cit., 
p. 265. 
28 Ibidem. 

nu şi l-au ales, ci se nasc odată cu el, dar îl pot aboli. Şi aceasta nu numai adoptând 
soluţia creştină a botezului, dar continuând să se sustragă fiecare repetării 
conştiente a acestuia, înaintând într-o direcţie spirituală. Care poate fi gnostică 
(tendinţa spre dobândirea unei cunoaşteri cât mai înalte) sau agnostică, acceptând 
chiar planul Creaţiei printr-o credință superioară, proprie spiritelor de elită — chiar 
dacă în viaţa de toate zilele puternicii acestei lumi nu dau pe ele niciun ban. 

Problema destinului era mai complicată atunci când Emil Cioran considera că 
aşa cum există „persoane cu destin”, există şi „popoare cu destin” (precum 
odinioară Euripide, care credea, pe urmele lui Homer, că zeii nu se ocupă cu soarta 
oamenilor de rând, aceştia fiind abandonaţi hazardului). În acest sens, în cazul 
colectivităţii sintagma „a avea destin” este asociată cu „voinţa de a face istorie”, 
vizibilă în ambiția oamenilor politici ce transformă angoasa în voință. Astfel, de 
exemplu, Rusia este pentru Cioran o ţară cu destin (în primul rând datorită ortodoxiei 
prin care „concurează” Apusul), Franţa este o ţară care şi-a ratat destinul, Italia este 
compatibilă cu această noţiune numai ca urmaşă a defunctei Rome, Spania şi-a 
epuizat destinul religios în grandoarea secolelor trecute, Anglia ca şi Germania au 
destin (potrivit paradoxalei definiții „progresiste”); evreii sunt geniali în măsura în 
care „au colonizat cerul”, iar americanii (pentru desemnarea cărora Cioran 
foloseşte şi termenul de „yankei”) fiind prea superficiali, sunt cu totul lipsiţi de 
interes pentru filosof. În stadiul de gândire din Shimbarea la faţă a României 
(versiunea originală), țara natală apărea drept „o ţară care nu moare de foame, 
fiindcă mizeria este naturală, de secole încoace”. România era caracterizată drept 
„O ţară de țărani urâţi şi nehrăniţi” care, departe de a-şi legitima existenţa prin lupta 
pentru o idee istorică se complace în „îngustimea de viziune a naţionalismului”, iar 
acesta „pleacă din derivarea lui din antisemitism”, ceea ce face ca „o problemă 
periferică” să devină sursă de mişcare şi viziune”. Cum însă „națiunea este o 
fatalitate”, „infinitul negativ” al psihologiei românilor ar putea fi convertit (potrivit 
tânărului filosof al anilor treizeci) cu ajutorul unei dictaturi şi într-un elan colectiv 
în „infinitul pozitiv care este eroismul”, ceea ce dă sens vieţii cu „un parfum de 
inutilitate”. Răspunsul dat peste ani de Emil Cioran în /storie şi utopie (replica 
raţională şi universală la „antiutopia” Schimbarea la faţă a României) la întrebarea 
despre supremaţia balcanică a României este unul cosmopolit, într-o istorie definită 
drept „destin în mers al omului”, în sensul că „poate fi comparată cu o viaţă care se 
manifestă şi degenerează”. 

Or, în termenii păcatului originar, destinul este un dat al fiecărui om, şi nu al 
colectivităţii. Este interesant de remarcat în acest sens că o colectivitate îşi 
proiectează începutul mai degrabă într-un act eroic, măcar că sângeros, mostruos 
chiar (legende, mitologii), decât într-un act de slăbiciune, altfel spus că înaintează 
în direcţia unui destin pe care şi l-a ales în condiţia istorică deja dobândită de aceia 
care o alcătuiesc. Şi în acest sens destinul este istoric: în măsura în care viața 


? Emil Cioran, Schimbarea la față a României, Bucureşti, Editura Vremea, 1936, p. 129. 
3 Emil Cioran, Histoire et utopie, ed. cit., p. 96. 

fiecărui individ (fragment temporal desprins prin cădere din atemporal) intră într-o 
altă limită, aceea impusă de colectivitatea din care face parte, la rândul ei încadrată 
în cercul istoriei lumii. Altfel spus, cultivarea individualității nu echivalează 
întotdeauna cu sustragerea totală din istorie — ceea ce înseamnă că onestitatea 
faptului trăit, experienţa individuală (prin care avem acces la universal) presupune 
şi istoricitatea, cel puţin pe aceea marcată de sancţiunea divină. Punând în raport de 
analogie destinul individual cu destinul umanităţii, şi istoria fiecărui om cu istoria 
genului uman, Cioran propune finalmente o imagine a căderii şi recuperării omului. 
Principiul acestei construcţii realizate prin asamblarea polilor opuşi este, în cazul 
lui Cioran, afectivitatea: în numele acesteia „scepticul de serviciu” incriminează 
limitele filosofiei, marcată de neputinţa de a sublima suferința umană; în numele 
acesteia filosoful elogiază poezia şi muzica; în numele acesteia bibliofagul 
încremeneşte realizând că cea mai mare parte a autorilor cărților aşezate ordonat pe 
un raft sunt morţi; în numele acesteia moralistul istorist conchide că „o civilizaţie 
este atinsă atunci când delicaţii dau tonul”, marca epocilor decadente fiind tocmai 
uscăciunea afectivă: „Or, nu ne dedicăm lumii valorilor decât prin afectivitate, prin 
ea proiectăm vitalitatea în categorii şi norme”. De aceea dorinţa de a cuprinde 
istoria universală într-o singură formulă, de a exprima şi înţelege întregul proces în 
câteva cuvinte aproximative este iluzorie, dacă o comparăm cu domeniul 
afectivității. Omul nu este capabil să retrăiască, introspectiv sau retrospectiv, decât 
o mică parte din suferinţa universală, puterea lui de compasiune fiind limitată: 
„Toată puterea noastră stă în uitări şi în incapacitatea de a ne reprezenta pluralitatea 
destinelor simultane”. 

Toate acestea pun sub semnul întrebării prejudecata critică potrivit căreia 
negația ar fi cheia hermeneuticii cioraniene. În limbajul lui Cioran negația este doar 
un agent stilistic al cărui rol se limitează la evitarea risipei verbale în ceea ce îl 
priveşte pe autor şi a confuziei în ceea ce îl priveşte pe cititor. 

Din această perspectivă „ocolul istoriei” care înfăţişează „dinamismul 
victimelor” şi „degringolada civilizaţiilor” are rostul de a reconstitui din fragmentele 
temporalităţii ceea ce ar putea însemna identitatea individuală, urmărind în 
„conţinutul concret” al istoriei, „conţinutul interior”, adică substanţa care îl împlineşte 
pe om şi care, într-un mod poate neaşteptat, nu este din această lume nici pentru un 
sceptic precum Cioran: „O viaţă obişnuită poate să se desfăşoare fără substanţă, 
dar, când posedăm şi acel conținut, intrăm în transcendent, care ne poate invada şi 
viaţa cotidiană”. 

Ceea ce ne face să credem că o afirmaţie precum „Nu sunt insensibil la 
dimensiunea religioasă” — nu este întâmplătoare, aşa cum nu este un capriciu nici 
dezvoltarea acesteia: „Personal cred că religia merge mult mai adânc decât orice 
altă reflecţie a spiritului uman şi că adevărata vizuiune a vieţii este religioasă. 


31 Emil Cioran, Eseuri, ed. cit., p. 30; 35. 
3 Convorbire cu Branka Bogavac Le Comte, aprilie 1992”, în Convorbiri cu Cioran, ed. cit., 
p. 264. 

Omul care nu a trecut prin religie şi care nu a cunoscut tentaţia religioasă este un 
om vid”. De altfel, chiar şi în Lacrimi şi sfinți, judecată în epocă drept o 
blasfemie (prin prisma unor aserţiuni de genul „lisus a fost amantul oficial al 
sfintelor”), dar pe care autorul o consideră „cartea cea mai religioasă care a fost 
scrisă vreodată în Balcani”, Cioran era de părere că „tot ce e valabil în filosofie se 
reduce la împrumuturile din religie şi la apelurile mistice”. 

Emil Cioran s-a născut în aprilie 1911 în România şi a murit în iunie 1995 la 
Paris. A fost un om al cărui destin istoric (cel puţin prin prisma condiţiei de exilat 
datorată rupturii politice a istoriei) s-a identificat cu destinul său cultural, prin 
aceea că în cărţile publicate este vizibilă înaintarea de la un stil de a gândi şi a fi 
dominate de hybris, către smerenia celui care a înţeles că dacă începutul a fost urât, 
ca al tuturor oamenilor, sfârşitul trebuie să fie frumos, atât cât ţine de efortul 
individual (şi aici Cioran împărtăşeşte concepţia lui Eschil asupra destinului). lar 
Cioran a reuşit să încheie frumos, dincolo de abjecţia bolii şi a mizeriei fizice, cel 
puţin prin arta cuvântului său care arată cum se poate înainta în spirit. 

Dacă „setea de utopie e o sete religioasă, o dorinţă de absolut”, atunci putem 
spune că acesata are rolul de a ţine în viață istoria. Dar nu e mai puţin adevărat că 
la tot pasul pândeşte pericolul deturnării utopiei, al transformării ei în contrautopie: 
„Tot ce face omul se întoarce împotriva lui: iată-i destinul şi iată legea tragică a 
istoriei”. Nici chiar aceia care sunt subiecţi ai istoriei (adică aceia care o fac), nu se 
pot sustrage acestei legi: „Contemplând istoria universală, am putea crede că omul 
e un automat genial, care a inventat totul şi a rămas totuşi produsul destinului”. 

Orice apologie fiind în opinia lui Emil Cioran un „asasinat prin entuziasm”, 
nu mi-am propus să epuizez problema interiorizării istoriei la Emil Cioran, ci 
numai să expun câteva aspecte, căci potrivit aceluiaşi filosof, răul cel mai mare 
care i se poate întâmpla unui autor este acela de a fi înţeles. 


* Acknowledgment: Acest studiu a fost finanţat din contractul POSDRU/89/ 
1.5/$/62259, proiect strategic „Ştiinţe socio-umane şi politice aplicative. Program 
de pregătire postdoctorală şi burse postdoctorale de cercetare în domeniul ştiinţelor 
socio-umane şi politice”, cofinanţat din Fondul Social European, prin Programul 
Operaţional Sectorial Dezvoltarea Resurselor Umane 2007-2013. 


33 Convorbire cu François Fejt5”, în Convorbiri cu Cioran, ed. cit., p. 264. 
3 Emil Cioran, Lacrimi şi sfinți, Bucureşti, Humanitas, 1991, p. 51. 
35 Ibidem, p. 28. 

Între diferiţii analişti ai socialului, adepţii construcţionismului social sesizeză 
şi ei importanţa limbajului pentru ontologia socială, atrăgând atenţia că procesul de 
obiectivare nu se poate face decât prin limbaj. Dar ei vor pune în continuare accent 
pe operaţiile de tipizare şi de construcţie a structurilor sociale, fără a mai insista în 
mod special asupra problematicii limbajului. Asupra acestei problematici s-au 
adâncit însă teoreticienii actelor performative de limbaj, asumând ideea de bază că 
vorbirea, utilizarea limbajului este o „formă de viaţă”, este o activitate care poate 
performa. 

Angajarea lui Wittgenstein, de exemplu, într-o anumită măsură, în direcția 
perspectivei performative, se va produce abia prin Cercetări filozofice, cadru în 
care, pe lângă respingerea teoriei reprezentaționaliste de tip augustinian asupra 
limbajului, ori a limbajelor ideale ca etalon, Wittgenstein critică aspru concepțiile 
autonomiei limbajului şi, mai ales, cele mentaliste cu privire la semnificaţie. 
Gânditorul vienez nu va obosi să sublinieze că semnificația nu este o entitate 
mentală, nu este o experienţă interioară, ci ea este dată de folosirea cuvintelor în 
„jocurile de limbaj”. Or, expresia „joc de limbaj” trebuie „să evidenţieze aici că 
vorbirea limbajului este o parte a unei activităţi, sau a unei forme de viață”. 
Diversele activități se realizează prin intermediul acţiunilor lingvistice: a da ordine 
şi a acţiona potrivit lor, a descrie obiecte după înfăţişare ori după măsurători, a 
construi obiecte, a relata evenimente, a formula presupuneri sau ipoteze, a prezenta 
rezultate, a născoci poveşti şi a citi, a juca teatru ori a cânta melodii, a dezlega 
ghicitori şi a face glume, a rezolva probleme şi a traduce, a ruga, a mulțumi, a 
blestema, a saluta, a se ruga? constituie tot atâtea tipuri variate de jocuri de limbaj. 
Vorbirea însăşi este, de fapt, acţiune. 

Cel care va crea însă o teorie sistematică a actelor de vorbire ca acţiuni va fi 
John Langshaw Austin”. Într-un prim moment, acesta diferenţiază între enunţurile 
constatative, care descriu diferite stări de lucruri şi pot fi, în consecinţă, adevărate 
sau false, şi enunţurile performative, care nu descriu ceva, nu vorbesc despre ceva, 
nu constată şi, ca atare, nu pot fi adevărate sau false, dar fac ceva, adică sunt 


! Mai pe larg despre semnificaţia performativă am tratat în loan Biriş, Conceptele ştiinţei, 
Bucureşti Editura Academiei Române, 2010. 

? Ludwig Wittgenstein, Cercetări filozofice, (traducere în limba română din limba germană de 
către Mircea Dumitru şi Mircea Flonta, în colaborare cu Adrian-Paul Iliescu), Bucureşti, Editura 
Humanitas, 2003, p. 104. 

? Ibidem, p. 105. 

+ John Langshaw Austin, How to Do Things with Words, Second Edition, Oxford University 
Press, 1975. 

acţiuni ori fac parte din acţiuni, instituind astfel o nouă realitate în lume. În această 
categorie intră enunţurile imperative, cele optative, interogative, etice, declarative, 
contractuale etc. Pentru ca enunţurile performative să reuşească, trebuie să fie 
îndeplinite anumite condiţii, cum ar fi: existența unor proceduri convenţionale 
acceptate; condiţia ca persoanele şi circumstanțele să fie potrivite, să fie îndreptăţite 
pentru invocarea procedurilor convenţionale; executarea corectă şi completă a 
procedurilor de către toţi participanţii la actul de comunicare; atunci când se 
urmăreşte declanşarea unui comportament, participanţii trebuie să aibă intenţia de a 
se comporta în consecință. În cazul în care condiţiile nu sunt respectate, actele 
respective vor fi nereuşite, constituind rateuri sau abuzuri. 

Nemulțumit de complicațiile care pot apărea când dorim să diferențiem 
enunțurile constatative de cele performative, Austin revine şi propune împărțirea 
actelor de vorbire în trei categorii, şi anume: a) actele locutorii (locuționare), care 
„spun ceva”, „spun că...”, având ca rezultat semnificaţia; b) actele ilocutorii sau 
ilocuţionare, care „susţin ceva”, „susţin că...”, rezultatul acestora fiind forța 
ilocuționară; c) actele perlocutorii (perlocuţionare), având menirea de a „convinge 
că...” şi de a produce ca rezultat anumite efecte. lată un exemplu dat de Austin: 
pentru un act locuţionar, el mi-a spus: „nu poţi s-o faci” (deci a spus că...); pentru 
un act ilocuționar, el „s-a împotrivit posibilităţii ca eu s-o fac” (adică a susținut 
că...), pentru un act perlocuţionar, el „m-a împiedicat s-o fac” sau el „mi-a băgat 
minţile în cap” (aşadar m-a convins că...). 

Iată cum, prin stabilirea acestor tipuri de acte de vorbire, Austin reuşeşte, 
într-o modalitate sistematică, să producă o revoluționare a filosofiei analitice şi să 
atragă atenția asupra legăturilor profunde dintre limbaj şi performanţă. Astfel, 
atrage atenţia Austin, atunci când noi spunem ceva, de fapt facem ceva, aşa că ar fi 
mai corect ca atunci când cineva rosteşte un enunț să spunem că acea persoană face 
ceva anume, mai degrabă decât spune ceva. De pildă, când spun „eu vă promit că 
vă ajut”, eu nu descriu ceva, ci de fapt fac respectivul act prin cuvintele mele, fac 
promisiunea. Fiind acţiuni, actele de vorbire sunt atunci acte sociale ce pot fi 
definite frecvent ca obiceiuri, tradiții, practici sociale şi instituții. 

În ce constă caracterul înnoitor (chiar revoluționar după cum s-a apreciat în 
literatura de specialitate) al concepției lui Austin? În principal în faptul că schimbă 
optica asupra limbajului: dacă în mod tradițional atenția era concentrată îndeosebi 
pe conţinutul limbajului, Austin are în vedere forța ilocuţionară a actelor de limbaj 
şi efectele perlocuționare. Acestea interacționează cu conţinutul şi pot să-l modifice. 
De aceea, semnificaţia nu poate fi redusă pur şi simplu la conţinutul locuţionar. Nu 
cumva forța ilocuţionară se poate constitui într-un tip de semnificaţie de care nu s-a 
ținut seamă până aici? Oricare ar fi răspunsul la această întrebare, ceea ce pare 
sigur este faptul că după analiza lui Austin nu mai avem siguranţa că suntem în 
posesia semnificației unui enunț fără să înțelegem în prealabil dacă e vorba de o 
descriere, de o observaţie, ori de o sugestie, de o atenţionare, de o promisiune, de 
un ordin etc. 

Una dintre cele mai reuşite dezvoltări ale ideilor lui Austin despre limbajul 
performativ o găsim la Donald D. Evans”. Acest autor observă că în cazul lui 
Austin se pot sesiza două teorii în legătură cu termenul „performativ”. Conform 
primei teorii, enunţurile pot fi constatative („spun ceva”) sau performative („fac ceva”). 
Într-o a doua teorie, toate actele lingvistice sunt ilocuţionare, deci au forță 
ilocuționară şi se împart în acte performative şi acte constatative. Donald D. Evans 
va folosi termenul de „performativ” în sensul celei de-a doua teorii a lui Austin, 
respectiv în sensul de acte lingvistice cu forță ilocuționară. În concepția lui Evans 
există cinci categorii de acte performative: 1) constatativele (constatives), 2) angaja- 
mentele (commissives), 3) decretele (exercitives), 4) conduitele (behabitives); 
5) verdictele (verdictives). Conform poziţiei lui Evans, constatativele se pot subsuma 
performativelor, pentru că şi în acest caz se „face ceva”, se estimează, se afirmă, se 
concluzionează etc. Dar, în raport cu celelalte performative, în cazul constatativelor 
forța ilocuţionară poate fi separată de conţinut, iar sub aspectul conţinutului 
constatativele pot fi adevărate sau false. 

În acest context sunt interesante relaţiile logice care se pot stabili între perfor- 
mative. În acest sens, pentru Evans, dacă avem două expresii p şi q în calitate de 
performative, atunci putem vorbi de o relaţie de determinare între ele (de exemplu, 
p determină q, p conduce la q, p îl implică pe q etc.) dacă sunt îndeplinite 
următoarele condiţii: 1) forțele performative ale lui p şi q sunt aceleaşi; 2) între 
conținuturile lui p şi q (cp şi cq) există următoarea relaţie: cp A — cq sunt incompatibile 
când cp şi — cq au aceeaşi forţă performativă“. Trebuie ţinut seamă apoi de faptul 
că pot exista trei genuri de determinare performativă: a) cazul în care forța 
performativă explicită este aceeaşi pentru fiecare expresie; b) cazul în care forța 
performativă a premisei este neexplicită, iar forța performativă a concluziei este 
explicită; c) cazul în care forța performativă explicită a expresiilor nu este aceeaşi . 

Mai aproape de noi în timp s-a impus teoria lui John Searle cu privire la 
limbajul performativ. Cu unele nuanțări, tipologia actelor ilocuţionare este asemă- 
nătoare cu aceea propusă de către D. Evans, şi anume: 1) aserțiunile (constatativele); 
2) angajamentele; 3) directivele (decretele); 4) expresivele (conduitele), 5) declara- 
tivele (verdictele). Cu precizarea că tipologia este alcătuită în funcție de scopul 
intenţionat şi că intenționalitatea nu poate avea decât trei situaţii, respectiv poate fi 
îndreptată pe direcția minte — lume, invers pe direcţia lume — minte, şi cazul nul, 
fără direcționare. Apoi, în viziunea lui Searle, stările de conştiinţă nu sunt în totalitatea 
lor intenţionale, iar stările intenţionale nu sunt întotdeauna conştientizate. Actele 
ilocuționare sunt în mod obligatoriu intenţionate, iar intenționalitatea intrinsecă 
vorbitorului este transferată cuvintelor, propoziţiilor, simbolurilor etc. Pe când 
actele perlocuţionare nu sunt în mod obligatoriu intenţionate, deoarece ele pot 
produce uneori efecte fără existența unei intenţii. De exemplu, reuşim să 


* Donald D. Evans, The Logic of Self-Involvement, London, SCM Press LTD, 1963. 
ê Ibidem, p. 59. 

7 Ibidem, p. 60 

8 John R. Searle, Mind, Language and Society, Phoenix, 1998, p. 65. 

convingem pe cineva în legătură cu anumite probleme, situaţii ori evenimente fără 
să intenționăm aşa ceva, tot aşa cum putem să supărăm alte persoane fără să ne 
propunem acest lucru. 

Pentru Searle, intenţionalitatea nu trebuie înţeleasă în legătură specială cu 
verbul „a intenţiona”, ci doar ca un termen tehnic menit să evidenţieze acele 
„caracteristici ale reprezentării în virtutea cărora aceasta este despre ceva sau 
orientată către ceva’. Demersul lui Searle încearcă, după cum mărturiseşte el 
însuşi, să răspundă la unele întrebări, cum ar fi: cum poate avea loc trecerea de la 
ceea ce constituie „lumea fizică a rostirii” la lumea „actelor de vorbire cu sens”?; 
apoi, pentru filosofia gândirii, cum poate aparţine realitatea mentală unui univers 
fizic, format din particule şi câmpuri de forță?; sau extinzând investigația către 
realitatea socială, cum poate exista o lume socială obiectivă într-un univers 
structurat în ființe biologice, aşa cum sunt oamenii? Autorul este convins că 
ştiinţele sociale nu au răspunsuri satisfăcătoare la astfel de întrebări, tocmai pentru 
că marilor savanți din acest domeniu — Weber, Simmel sau Durkheim — le-a lipsit 
„O teorie adecvată a actelor de vorbire, a performativelor, a intenţionalității, a 
intenționalităţii colective, a comportamentului guvernat de reguli etc.” "?, 

Însă o teorie adecvată cu privire la aceste acte trebuie să se bazeze pe 
distincţii foarte fine, cum ar fi aceea între caracteristicele intrinseci ale obiectelor şi 
caracteristicile relative la observator. Pentru aceasta trebuie avute în vedere 
următoarele aspecte: a) existenţa „în sine” a unui obiect fizic nu depinde de 
atitudinile noastre; b) unele trăsături ale obiectului sunt intrinsece, adică nu depind 
de atitudinile noastre (de exemplu, masa ori compoziţia chimică); c) obiectul are şi 
trăsături „relative la observator”, adică trăsături ce există numai în relația cu 
intenţionalitatea subiectului, aceste trăsături fiind subiective ontologic (de exemplu, 
obiectul acesta este un prespapier); d) unele trăsături subiective ontologic sunt 
obiective în plan epistemic (aceasta se întâmplă când trăsătura respectivă nu este 
relativă doar la o persoană, ci reprezintă opinia sau evaluarea mai multor persoane, 
adică are un caracter cel puțin intersubiectiv), e) trăsăturile observatorilor care 
permit realizarea trăsăturilor relative la observator sunt intrinsece observatorilor. 
Dacă suntem atenți la aceste trăsături se poate observa că diferitele distincţii intră 
în combinaţie între ele: „distincţia dintre intrinsec şi relativ la observator, cea dintre 
subiectivitate şi obiectivitate ontologică şi cea dintre subiectivitate şi obiectivitate 
epistemologică”!!. Iar astfel de distincţii, ca şi combinaţiile posibile dintre ele, sunt 
pline de consecinţe în ceea ce priveşte procesul explicativ în ştiinţele sociale. 

După opinia lui Searle, caracteristica esenţială a intenţionalităţii este 
atribuirea (sau stabilirea) de funcţii. Orice obiect al ontologiei ştiinţifice poate 
primi funcții din partea subiecţilor umani, funcţii care, ținând seamă de observaţiile 
anterioare, nu pot fi niciodată intrinsece, ci numai relative la observator. Cu alte 


? John R. Searle, Realitatea ca proiect social (traducere în limba română de Andreea Deciu), 
Iaşi, Editura Polirom, 2000, p. 19. 

19 jbidem, p. 13-14. 

!! Ibidem, p. 23. 

cuvinte, natura nu cunoaşte funcții, cu excepţia existenţelor naturale prevăzute cu 
conştiinţă. Preluând un exemplu dat de Searle, deşi biologii vorbesc adesea de 
funcţii „naturale”, intrinsece naturii (de pildă, funcţiile inimii, ale creierului etc.), 
acest mod de a vorbi este impropriu: căci numai fenomenul de pompare a sângelui 
de către inimă este intrinsec naturii, dar dacă spunem „funcția inimii este de a 
pompa sângele”, atunci e vorba de atribuirea de către noi a acestei funcţii, atribuire 
care este relativă la observator. 

Apoi, trebuie reţinută propunerea lui Searle de a distinge între intenționalitate 
şi intensionalitate, atribuirea de funcţii (= caracteristica esenţială a intenționalității), 
spre deosebire de atribuirea cauzală, fiind prin excelență un proces intensional. 
Pentru Searle „intensionalitatea este proprietatea propoziţiilor şi a altor reprezentări 
care nu au trecut testul extensionalităţii”, adică au „opacitate referențială”, nu 
îndeplinesc cerința substituirii, pe când intenţionalitatea este o proprietate a minții, 
aceea de orientare către obiectele şi stările de lucruri din realitate!?. Dacă ținem pe 
urmă seamă şi de faptul că nu toate funcțiile sunt atribuite după criteriul intenţiilor 
practice ori al acţiunilor agenţilor umani, va trebui să distingem între funcțiile 
instrumentale (dependente de intenţii) şi funcţiile non-instrumentale (independente 
de intenții), iar în cadrul celor instrumentale să stabilim o categorie specială, aceea 
pentru funcțiile de „semnificație? sau de „simbolizare”, caz în care funcţia de 
atribuire are menirea de a reprezenta altceva decât semnul însuşi, aşa cum sunt 
cuvintele sau alte simboluri producătoare de semnificație. 

În legătură cu actele de limbaj, Searle face o altă distincţie importantă, anume 
aceea dintre regulile constitutive, de constituire (constitutive rules) şi regulile de 
reglementare, regulative (regulative rules), primele având rolul de a institui însăşi 
existența unei activităţi (aşa cum, de exemplu, regulile jocului de şah instituie chiar 
jocul ca atare), iar cele din urmă reglementează activităţi deja existente (cum se 
întâmplă cu regulile de circulaţie care reglementează şofatul, dar şofatul preexistă 
regulilor). Faptele instituţionale din societate reprezintă astfel o existenţă specială, 
ele putând fiinţa numai în cadrul regulilor de constituire, adică numai prin limbaj 
ca instituţie fundamentală. Această situaţie are consecinţe deosebite pentru 
explicaţia din ştiinţele sociale, deoarece, spre deosebire de ştiinţele naturii, în cazul 
socialului, atitudinile noastre, prin funcțiile de semnificaţie, vor fi parte constitutivă 
a fenomenelor. În cuvintele lui Searle: „un lucru poate fi munte chiar dacă nimeni 
nu-l consideră ca atare; ceva poate fi o moleculă chiar dacă nimeni nu se gândeşte 
la aceasta. Însă în privința faptelor sociale, atitudinea noastră față de fenomen este 
parțial constitutivă pentru acel fenomen”"”. Pentru că, exemplifică Searle, dacă 
cineva dă o mare petrecere la Paris şi se poate eşua într-o situaţie scăpată de sub 
control, ajungându-se la un număr de răniți mai mare decât numărul celor morți în 
bătălia de la Austerlitz, evenimentul va fi considerat tot o petrecere, nu o situaţie de 
război. Adică un fenomen este o „petrecere” pentru că aşa îl considerăm noi, la fel 


"2 Ibidem, p. 28. 
15 Ibidem, p. 39. 

un război este „război” pentru că aşa îl considerăm noi prin atitudinile noastre 
constitutive respectivelor fenomene. 

Mare parte din faptele instituţionale pot fi produse, aşadar, prin propoziţii 
performative explicite, ceea ce înseamnă că aceste forme lingvistice devin constitutive 
faptelor instituţionale. La limită, adică exprimat mai radical, Searle va considera că 
orice societate, pentru a avea fapte instituționale, presupune măcar o formă 
primitivă de limbaj. „În acest sens, limbajul are prioritate logică asupra celorlalte 
instituţii. Un asemenea punct de vedere declară limbajul drept instituţia socială 
fundamentală; oricare altă instituţie are nevoie de limbaj, fără ca limbajul să 
presupună existența unei alte instituţii. Limbajul poate exista fără bani sau căsătorie, 
dar reciproca nu e valabilă”!*. De aici se poate trage concluzia că şi gândirea este 
dependentă de limbaj, cel puţin în parte, deşi Searle subliniază că există şi o 
gândire independentă de limbaj, o gândire prelingvistică, pe care o găsim şi la 
animale. Cel puțin două sunt tipurile de situaţii care explică dependenţa gândirii de 
limbaj: a) situațiile de mare complexitate pentru gândire, aşa cum sunt cele 
matematice, care necesită un sistem de simboluri, gândirea abstractă presupunând 
în mod obligatoriu cuvinte şi simboluri; b) situaţiile de necesitate logică, în care 
expresia lingvistică a gândirii reprezintă o condiţie esențială pentru ca gândirea să 
se producă efectiv. O aserţiune de genul „Azi este marţi, 26 octombrie” — spune 
Searle — nu poate funcţiona dacă nu există un sistem verbal, căci nu există o stare 
de lucruri „marţi, 26 octombrie” în lipsa unui sistem verbal, motiv pentru care un 
animal, un câine de exemplu, nu poate gândi „azi este marţi, 26 octombrie”. 

Dar dacă faptele instituționale conţin limbajul ca element constitutiv, iar 
limbajul, la rândul său, este şi el fapt instituţional, nu rezultă că limbajul are nevoie 
de limbaj, nu cădem în circularitate? Searle este conştient de această situaţie şi o 
formulează explicit. El va susţine însă că circularitatea se regăseşte doar la nivelul 
expunerii, pentru că, în realitate, precondiţia atât pentru registrul instituţionalului, 
cât şi pentru cel al limbajului este funcţia de simbolizare, capacitatea de a ataşa 
sensuri obiectelor. În acest moment efortul lui Searle se îndreaptă către un demers 
fundaționist, căutând capacităţile preexsistente ce formează fundalul întregului 
proces lingvistico-instituțional. El respinge teoriile inconştientului, de la Freud la 
Chomsky sau Fodor, considerându-le o soluţie prea uşoară, întrucât nu explică 
tocmai acest inconştient. Ce este „fundalul” propus de Searle? Este un set de capacități 
preintenţionale „care permit manifestarea stărilor intenţionale ale functiilor”. 
Capacităţile sunt înclinații, dispoziţii, tendinţe şi tot ceea ce poate funcționa în 
calitate de structură cauzală, de cauzalitate neurofiziologică. Nu cunoaştem în 
actualul stadiu al ştiinţei cum funcţionează această cauzalitate neurofiziologică, dar 
putem descrie situația la un nivel superior. Există anumite tipuri de funcții de 
fundal, aşa cum este interpretarea lingvistică, cea perceptivă, narativă, motivaţională, 
de disponibilitate, de comportament ori de structurare conştientă. 


14 Ibidem, p. 57. 
15 Ibidem, p. 109. 

Tipul cel mai potrivit de explicaţie pentru funcționalitatea fundalului i se pare 
lui Searle a fi modelul darwinist, deoarece acest model elimină teleologia din 
explicaţiile biologice şi oferă un nou tip de explicaţie. Schema de explicație 
predarwiniană era una teleologică, o schemă conform căreia, de exemplu, s-ar putea 
spune: „peştele are forma pe care o are ca să supravieţuiască în apă”. Modelul 
darwinist răstoarnă această schemă şi propune două niveluri: a) nivelul cauzal, 
nivel la care, ca răspuns la mediul înconjurător, spunem că genotipul produce 
fenotipul, adică „peştele are forma pe care o are datorită structurii sale genetice” şi 
nu datorită scopului de a supravieţui; b) nivelul funcţional: „spunem că peştii care 
au această formă au şanse mai mari de supravieţuire decât peştii care nu o au”. În 
acest fel „supraviețuirea rămâne o parte a explicaţiei, dar acum funcționează 
diacronic, ca element al explicaţiei. Ea operează la nivelul a mai multe generații, 
iar rolul ei cauzal este inversat. 

Întrucât teleologia a fost astfel eliminată, supraviețuirea nu mai este un scop 
urmărit, ci doar un efect obţinut. lar când acest efect e obţinut, el permite repro- 
ducerea mecanismelor generatoare supraviețuirii”!S. Acest model de explicaţie ar 
trebui adoptat şi pentru capacităţile de fundal, opinează Searle. În acest fel, la nivel 
cauzal, am putea spune că o persoană se comportă într-un mod anume deoarece 
posedă o structură (un echivalent al structurii genetice) care o predispune la acel 
comportament, iar la nivel funcţional, „persoana ajunge să fie predispusă la un 
anumit comportament pentru că acel comportament e conform cu regulile instituţiei”. 
Fireşte, această predispoziţie se dobândeşte prin modalități care sunt în concordanţă cu 
structura de reguli ale instituției, adică prin modalități care sunt sensibile la această 
structură. 

Mai ales cu ideile lui Searle, ontologia socială a devenit în ultimul timp 
extrem de interesantă'*, teoria lui Searle fiind considerată cea mai elaborată"? Ce 
sunt pentru Searle obiectele sociale, instituţiile precum mariajul, justiția, cetățenia, 
moneda, un restaurant etc.? Nu sunt altceva decât produsul unei intenționalități 
colective, intenţionalitate care elaborează astfel de instituţii în mod convenţional 
pornind de la entități sau evenimente naturale. Ce înseamnă, de exemplu, o 
bancnotă de 100 de euro în zilele noastre? E vorba de bani, de o bucată de hârtie cu 
însemne speciale ca rezultat al unui acord colectiv (al unei intenționalități 
colective) prin care s-a convenit că respectiva bucată de hârtie valorează 100 de 
euro în contextul economic actual. Desigur, această bucată de hârtie ar putea exista 
independent de acest acord, ar putea avea chiar o anumită calitate artistică sau pur 
şi simplu ar avea doar statutul de „existenţă fizică”, de „existenţă naturală”. Cum se 
ajunge ca această bucată de hârtie naturală să dobândească statutul de realitate 


1% Ibidem, p. 120. 

1 Idem. 

1 p. Di Lucia (dir.), Ontologia sociale, Macerata, Quodlibet, 2003. 

19 Achille C. Varzi, Ontologie (traduction de italien de Jean-Maurice Monnoyer), Paris, Les 
Editions d'Ithaque, 2010, p. 97. 

socială? Prin acordul colectiv amintit, prin decizia ca ea să permită celui care o 
deţine să obţină, în schimbul ei, diferite bunuri sau servicii. 

La modul condensat, teoria lui Searle ne spune că obiectele sociale sunt 
rezultatul aplicării unei reguli constitutive care poate fi exprimată în formula: 


X contează ca Y în contextul C 


În exemplul nostru de mai sus, bucata de hârtie (realitatea fizică) X contează 
ca bani, ca 100 de euro, deci ca Y (realitate socială, instituţională) în actuala situaţie 
economică a lumii (contextul C). Se poate uşor observa că, dacă această formulă 
este considerată general valabilă pentru apariţia entităţilor sociale, atunci poziţia lui 
Searle, după unii autori, este naturalistă şi reducționistă: „entităţile sociale există, 
dar nu sunt altceva decât entităţi fizice cărora noi le atribuim o importanță socială”. 

Îndeosebi Barry Smith critică naturalismul şi reducționismul lui Searle. 
Acesta arată că ontologia lui Searle se desfăşoară pe două niveluri: nivelul faptelor 
„de jos”, adică nivelul faptelor „brute”, care pot exista în mod independent de noi 
şi de instituţii (pietrele, munţii, Pământul etc.); nivelul faptelor „de sus”, fapte numite 
„instituționale”, care sunt dependente prin excelență de „intenţionalitatea colectivă” a 
fiinţelor umane. Supunând analizei formula redată mai înainte, Smith consideră că 
ontologia socială propusă de către Searle are patru componente”: 1) anumite 
obiecte fizice; 2) anumite acte sau stări cognitive în virtutea cărora obiectele fizice 
dobândesc şanse speciale de a li se atribui funcţii; 3) funcțiile respective ca atare; 
4) contextele în care se realizează actele sau stările cognitive de la punctul doi. 

Smith consideră că explicaţia propusă de către Searle este corectă, dar 
incompletă când e vorba de modul de a fi al faptelor. Dacă e vorba de modul de a fi 
al obiectelor, atunci teoria lui Searle este aproape completă, dar incorectă. Să luăm 
pe rând cele două calificări. Despre fapte, teoria este corectă, dar incompletă. Cum 
aşa? Smith este de acord cu cele două niveluri propuse de către Searle, nivelul de 
jos al „faptelor brute” şi nivelul de sus al „faptelor instituționale”. Această explicaţie i 
se pare însă prea banală şi incompletă. Formula lui Searle este discutabilă, crede 
Smith, deoarece există multe specii de obiecte sociale care nu-şi găsesc 
corespondent pentru termenul X, adică pentru nivelul faptelor brute. De exemplu, 
conturile din bănci înregistrate în calculatoare. Poate un blip magnetic, o amprentă 
magnetică pe un disc din calculator să conteze ca bani? Greu de susținut aşa ceva. 
Deci, formula X contează ca Y în contextul C acoperă un teren plin de lacune, 
observă Smith, explicaţia fiind incompletă. Putem, continuă Smith, să acceptăm şi 
sugestia lui Searle de a considera obiectele sociale drept acte sociale, să gândim 
instituţiile drept modele de activităţi. Dar, în acest caz, ne apropiem periculos de o 


% Ibidem, p. 98. 

?! Barry Smith, L 'ontologie de la réalité sociale. Une critique de John Searle (traduit de 
Panglais par Pierre Livet), în vol. Pierre Livet et Ruwen Ogien (dir.), L 'enqucte ontologique. Du 
mode d'existence des objets sociaux, Paris, Editions de L"Ecole des Hautes Etudes en Sciences 

teorie sceptică a obiectelor sociale, întrucât, la limită, nu mai există obiecte sociale, 
ci doar (şi în mod vag) „structuri de activitate”. 

Să vedem cea de-a doua calificare a lui Smith: în legătură cu obiectele 
sociale, teoria lui Searle este incorectă, deşi aproape completă. Pentru a-şi susţine 
această calificare, Smith are în vedere în special rolul contextului din formula lui 
Searle X contează ca Y în contextul C. Pornind de la observaţia că teoriile 
contextuale ale adevărurilor necesare trebuie să facă faţă la trei tipuri de provocări 
(existenţa unor adevăruri necesare trans-contextuale;, axiomele unor teorii ştiinţifice, 
cel puţin în unele cazuri, sunt şi ele adevăruri necesare; există adevăruri necesare 
ale unor teorii ştiinţifice care nu pot fi reduse la adevăruri logice), Smith consideră 
că şi pentru teoria lui Searle cu privire la obiectele sociale se pot face obiecţii 
analoage. În primul rând, există obiecte sociale Y care transcend contextele (de 
exemplu, Kosovo, Nagorno-Karabhak, West Bank şi altele de acest fel au o 
importanță specială pentru ontologia socială şi politică). În al doilea rând, există 
anumite tipuri fundamentale de obiecte sociale care sunt analoage axiomelor din 
teoriile ştiinţifice, astfel încât acestea nu pot fi considerate ca produse ale unor acte 
cognitive în maniera sugerată de formula lui Searle „contează ca...”. În al treilea 
rând, contextele de care vorbeşte Searle sunt ele însele obiecte sociale, ceea ce 
înseamnă că am avea nevoie de o explicaţie a ontologiei contextelor”, o explicaţie 
care să fie consistentă cu programul reducționist al lui Searle. 

În replica sa la cele spuse de către Barry Smith, John Searle” începe prin a 
atrage atenţia că efortul său din lucrarea Realitatea ca proiect social nu este 
îndreptat atât către definirea obiectelor sociale sau a faptelor sociale, ci mai ales 
către analiza faptelor instituţionale. De asemenea, Searle precizează expres poziția 
sa naturalistă, ideea că instituţiile sociale precum banii, proprietatea, guvernele şi 
mariajul etc. sunt create de către oameni ca o extensie a fenomenelor biologice mai 
fundamentale, fiinţele umane având capacitatea şi aptitudinea de a se angaja în 
comportamente cooperative, dar şi capacitatea înnăscută de a utiliza simbolismul 
lingvistic. Searle îi reproşează lui Smith că introduce trei confuzii în legătură cu 
concepţia sa: a) confuzia că obiectivul principal al demersului său ar fi analiza 
„obiectelor sociale”; b) eroarea de a considera că formula X contează ca Y în 
contextul C urmăreşte să definească obiectele sociale şi că enunţurile de forma 
„contează ca...” ar juca rolul condiţiilor necesare şi suficiente; c) neglijarea natura- 
lismului concepției lui Searle. 

„Pentru mine — subliniază John Searle — formula X contează ca Y în contextul 
C serveşte ca mijloc mnemotehnic util să reamintesc că faptele instituționale nu 
există decât pentru că persoanele sunt pregătite să considere sau să trateze lucrurile 
ca având un anumit statut şi, legat de acest statut, o funcţie pe care ele n-o pot 


* Ibidem, p. 191-192. 

exercita numai pe baza structurii lor fizice”. Deci, formula amintită nu este 
altceva decât un rezumat simplu al unui gând complex. Însă acest mijloc 
mnemotehnic, această formulă, insistă Searle, nu reprezintă o definiție a obiectelor 
sociale. Searle atrage atenţia că noţiunea de „obiect social” este una înşelătoare, 
deoarece ea sugerează că există o clasă de obiecte sociale distinctă de clasa 
obiectelor non-sociale. Dar o asemenea distincţie induce contradicții de forma: ce 
este o bancnotă de un dolar din mâna mea? o simplă bucată de hârtie, adică un 
obiect non-social? un dolar, respectiv un obiect social? Răspunsul firesc este acela 
că este şi una şi alta, ceea ce înseamnă că nu avem o clasă separată de obiecte 
sociale. În consecință, ceva este un obiect social numai sub anumite descripții, şi nu 
sub altele. Adică, enunţul deschis „X este un obiect social” nu este unul extensional 
în privinţa substituibilităţii, deci nu determină o clasă. O astfel de proprietate logică 
nu este inocentă, atrage atenţia Searle, căci noţiunea de „obiect social” nu trebuie 
înțeleasă, de exemplu, prin analogie cu aceea de „obiect de oţel”. „Obiectele de 
oţel” formează o clasă distinctă de obiectele care nu sunt de oţel, dar nu există o 
distincţie asemănătoare între „obiectele sociale” şi „obiectele non-sociale”. Aceasta 
pentru că acelaşi lucru poate să fie obiect social relativ la o descripție, şi obiect 
non-social relativ la o altă descripţie. 

Totodată, Searle se arată convins că Smith nu ia în serios naturalismul, 
întrucât acesta din urmă (Smith) are angajamente metafizice pe care nu le explicitează. 
Pentru Searle ființele umane sunt ființe biologice cu capacitate intenţională 
colectivă, iar faptele sociale nu sunt altceva decât cazuri de intenţionalitate colectivă. 
Faptele intenţionale sunt interesante deoarece implică o componentă deontică, iar 
această componentă atrage intervenţia limbajului. Prin evoluție s-a ajuns la 
capacitatea de a simboliza şi, astfel, la fenomenele culturale instituționale. 

După aceste precizări mai generale, Searle alcătuieşte o listă de şase erori pe 
care, după opinia sa, Smith le comite atunci când analizează concepţia lui Searle. O 
primă eroare se produce când Smith susține că analiza lui Searle se face la două 
niveluri, presupuse a fi nivelul obiectelor non-sociale (cele „brute”) şi nivelul 
obiectelor sociale. Această împărţire nu este corectă, subliniază Searle, deoarece, 
atunci când el are în vedere o teorie generală a realităţii instituționale şi sociale, se 
vorbeşte de cel puţin şapte niveluri diferite. O a doua eroare este comisă când se 
susține că analiza lui Searle vizează în principal obiectele sociale şi când se 
sugerează că existenţa termenului Y din formulă presupune existenţa în continuare 
a termenului X. Dar aceasta este o confuzie, susține Searle, pentru că pe el îl 
interesează actele de limbaj, respectiv situaţiile de genul în care, de exemplu, 
finalitatea unui act de limbaj ca promisiunea este aceea de a crea o obligaţie, iar 
obligaţia continuă să existe şi după ce s-a făcut promisiunea. Aceasta nu este pur şi 
simplu doar o proprietate ciudată a unui act de limbaj, ci este o trăsătură 
caracteristică pentru structura deontică a realităţii intenționale. 


?4 Ibidem, p. 200. 

A treia eroare constă în faptul că Smith vorbeşte mereu de obiecte sociale, în 
timp ce pe Searle îl interesează faptele instituționale. Şi ceea ce este esențial pentru 
faptele instituționale este că acestea, odată create, continuă să existe cât timp sunt 
recunoscute, adică din momentul în care a apărut funcția Y, practic nu mai avem 
nevoie de termenul X. A patra eroare se regăseşte în lipsa de preocupare a lui Smith 
de a distinge clar între faptele instituționale autentice şi alte tipuri de fenomene 
sociale, ceea ce îl conduce pe Smith la observaţia că teoria lui Searle nu explică şi 
fenomenele muzicale. Dar aceasta înseamnă să nu se ţină seamă de proiectul de a 
studia faptele instituţionale, replică Searle, pentru că „noţiunile cruciale pentru 
mine sunt acelea de drepturi, de datorii, de obligaţii şi de diverse alte tipuri de 
puteri. Realitatea instituţională, în sens larg, este o chestiune de putere... Iar 
structura realităţii instituționale este o structură de putere. Ceea ce nu este cazul 
pentru operele muzicale. Acestea nu sunt decât fenomene acustice cărora li s-a 
impus o funcţie, dar nu o funcţie legată de un statut”. 

Pentru cea de-a cincea eroare din lista lui Searle, acesta ne atrage atenția că 
Smith extrapolează confuzia în legătură cu termenul X şi la nivelul contextului C. 
Adică, aşa cum presupunea că un „obiect social” nu poate exista decât atâta timp 
cât există termenul X, la fel procedează şi când vorbeşte despre contextul C, 
sugerând că un obiect social există atâta vreme cât există şi contextul specific în 
care a apărut. Niciuna din aceste susţineri nu este corectă, menţionează Searle. Se 
întâmplă adesea să fie nevoie de un context particular pentru a crea o funcţie de 
statut, dar, odată creată, această funcţie există independent de context. E drept, 
uneori perpetuarea contextului este esenţială pentru ca un „obiect social” să 
continue să existe. Şi Searle exemplifică: „pentru ca Bill Clinton să continue să fie 
preşedintele Statelor Unite ale Americii, trebuie să continue să existe şi Statele 
Unite. Există însă multe fapte instituţionale care devin total independente de 
context, deoarece contextul, care era esenţial pentru crearea lor, le-a creat în aşa fel 
că ele nu mai depind de nicio trăsătură contextuală. Astfel, de exemplu, New York 
Yankees au câştigat World Series în 1998. Pentru ca activitățile lor să fi contat 
pentru victorie, acestea trebuie să se fi produs într-un anumit context. Dar odată ce 
au câştigat, ei sunt învingătorii din World Series din 1998 pentru toate timpurile şi 
în toate contextele”. 

Apoi, este tot o eroare — continuă Searle — să se considere că diferitele contexte 
în care sunt create faptele instituţionale ar fi nişte entităţi non-instituţionale. 
Contextele sunt ele însele instituționale. Searle concede, totuşi, că există o 
problemă în legătură cu care Smith are dreptate: este vorba despre exemplul cu 
amprentele magnetice (blips-urile) din calculatoarele unde sunt înregistrate conturile 
bancare. Searle recunoaşte că, strict vorbind, acestea nu sunt o formă de bani 
(precum monedele), la fel şi cardurile bancare, ci sunt doar reprezentări ale banilor. 


?5 Ibidem, p. 205. 
2 Idem. 

În fine, cea de-a şasea eroare este în legătură cu regulile constitutive. Smith 
susţine că în concepția lui Searle aceste reguli sunt pur convenționale. Or, atrage 
atenţia Searle, această susţinere nu este corectă, pentru că el are mare grijă să 
distingă între regulile constitutive propriu-zise şi realizările convenționale ale 
acestor reguli. De exemplu, reprezintă o regulă constitutivă satisfacerea unor 
condiţii pentru a dovedi capacitatea de a conduce un autovehicul, dar modalitățile 
diferite de a stabili aptitudinea de a conduce sunt elemente convenţionale. În 
schimb, capacitatea fizică reală de a conduce autovehicule nu este o problemă de 
convenţie. La sfârşitul răspunsului său, Searle nu este de acord nici cu calificativul 
de „reducționist” pentru programul pe care l-a propus. El subliniază că ceea ce îl 
interesează în mod deosebit este ontologia realităţii instituţionale şi structura 
faptelor intenţionale, însă nu există nimic în proiectul său care să merite calificarea 
de „reducţionist”. 

Dar tot ce am văzut până aici nu este decât o teorie specială cu privire la 
instituţiile sociale. În cartea sa recentă, Making the Social World”, Searle ne 
anunță că îşi continuă proiectul, prezentându-ne acum o teorie generală a 
construcției realităţii sociale. Diferența importantă între teoria specială şi cea 
generală rezidă în faptul că autorul n-a sesizat până aici ceea ce el numeşte 
„centralitatea declaraţiilor funcţiei de status”. În acest sens, formula de până 
acum, X contează ca Y în contextul C, trebuie văzută doar ca una din formele 
declaraţiei funcţiei de status, pe lângă alte forme de acest gen. Teza de bază este 
aceea că fiinţele umane au capacitatea de a impune funcţii pentru diferite obiecte şi 
persoane acolo unde acestea (obiectele şi persoanele) nu pot performa doar în 
virtutea structurii lor fizice. lar performanța unei funcţii pretinde să existe o 
recunoaştere colectivă a statusului pe care persoanele sau obiectele îl au, ceea ce 
înseamnă că performanţa se realizează numai în prezența acestui status. Funcţiile 
de status pot fi numite puteri deontice, iar aceste puteri reprezintă în ultimă instanță 
liantul societăţii, al întregii civilizații”. Funcţiile de status (= puteri deontice) sunt 
create de intenţionalitatea colectivă. 

Aşadar, în teoria sa generală despre construcţia realităţii sociale, Searle ne 
atrage atenţia că toate faptele instituţionale, respectiv funcţiile de status, sunt create 
de actele de limbaj numite „declarații” (verdicte). Suportul acestora se găseşte în 
sfera intenţionalităţii. Întreaga ontologie socială este creată de minţile umane. 
Consecvent poziţiei sale naturaliste, Searle aminteşte din nou că biologia depinde 
de fizică, iar conştiinţa şi intenţionalitatea sunt cauzate de neurobiologie, apoi 
societatea este creată de intenționalitatea colectivă. Intenţionalitatea poate cunoaşte 
diferite direcţii de acces, de la minte către lume (|), ori de la lume către minte (f). 
Dar trebuie să distingem între două tipuri de intenții, şi anume: a) intenţiile care 
preced performanţa unei acţiuni, care sunt prealabile acțiunii (prior intention); 


27 John R. Searle, Making the social world, Oxford University Press, 2010. 
% Ibidem, p. 19. 
% Ibidem, p. 9. 

b) intenţiile-în-acţiune, adică acelea care sunt componente ale acţiunii însăşi 
(întention-in-action). Cu precizarea că orice acţiune reclamă existența unei intenții 
în acea acțiune, dar nu toate acțiunile presupun o intenţie în prealabil, pentru că 
multe acţiuni pot fi spontane“. Din punct de vedere ontologic, intenţiile prealabile 
(aşa cum sunt credinţele sau dorințele) sunt stări ale minții, în timp ce intențiile-în- 
acțiune sunt evenimente actuale. Ambele tipuri de intenţii funcționează cauzal şi 
sunt cauzal auto-referențiale. 

Ținând seamă de cele spuse, putem acum să prezentăm structura generală a 
intenționalităţii, aşa cum este concepută de către Searle“: 


Cunoaşterea Voința 
Percepția Memoria | Credinţele Intențian- intenția ® Dorinţele 

i i acțiune prealabilă i 
Direcţia de 
ACCES ļ i) | T T T 
Direcția de 
cauzare | | NI l l N/A 
Cauzalitate 
auto- da da nu da da nu 
referențială? 


(Expresia N/A înseamnă non-aplicabil) 


Aşa după cum rezultă şi din tabel, noi ne reprezentăm cum sunt lucrurile 
reale pentru percepţie şi memorie, pe direcția minte-lume, deoarece relaţia de 
cauzare este pe direcţia lume-minte. Searle observă că, pentru unii filosofi, formele 
primare ale intenţionalităţii ar fi credințele şi dorinţele, dar el, credincios poziției 
naturaliste, ne atrage atenţia că acestea sunt derivate din formele mai de bază 
(biologic vorbind) ale intenţionalității în acţiune şi percepție. În cazul credințelor şi 
dorințelor relaţiile cauzale sunt mult purificate, practic nu se mai văd, întrucât ele 
nu au componente de cauzalitate auto-referenţială. 

Dar care sunt condițiile ca intenționalitatea să fie colectivă? Searle observă că 
problema intenționalităţii colective a devenit în ultima vreme un soi de industrie 
artizanală în cadrul filosofiei analitice”, organizându-se conferinţe bianuale chiar 
cu acest titlu, „intenționalitatea colectivă”, şi se publică tot mai multe studii şi cărți 
în legătură cu acest subiect. Există multe controverse, puncte de vedere greu de 
conciliat”. Dar, observă Searle, aproape niciun autor nu face deosebirea între 


30 Ibidem, p. 33. 

* Ibidem, p. 38. 

% Ibidem, p. 45. 

% Dintre multiplele studii dedicate subiectului, Searle apreciază în mod special pe acelea 
semnate de Margaret Gilbert (On Social Facts), Raimo Tuomela (We Will Do It: An Analysis of 
Group-Intentions, apoi The Philosophy of Sociality: The Shared Point of View), Michael Bratman 
(Faces of Intention), Seumas Miller (Social Action: A Teleological Account) şi David Velleman 
(Practical Reflection). 

intențiile prealabile şi intențiile-în-acţiune. Desigur, atunci când avem în vedere 
intenționalitatea colectivă, enunţurile noastre îmbracă forme precum „Noi facem 
cutare sau cutare lucru”, „Noi intenționăm să facem cutare sau cutare lucru”, „Noi 
credem cutare sau cutare lucru” etc. Toate aceste expresii vizează situaţii de 
intenționalitate colectivă, dar cele mai importante forme de intenţionalitate 
colectivă, apreciază Searle, sunt acelea care apar în planificare şi acţiune, adică 
intențiile prealabile şi intențiile-în-acţiune. 

Există intenţionalitate colectivă şi în credinţe sau în dorințe. De exemplu, 
cineva, în calitate de membru al unei comunități religioase, poate să creadă ceva 
numai ca „parte” a credinţei colective. Sau, cineva care este angajat politic, poate 
să dorească ceva ca „parte” a unei dorinţe colective. Pe Searle îl interesează însă cu 
predilecție intenţionalitatea colectivă cooperativă, adică aceea din planificări 
colective şi din acțiuni colective". Fără îndoială, întâlnim dificultăți foarte serioase 
când vrem să înţelegem intenţionalitatea colectivă. O primă dificultate, ne spune 
Searle, este legată de faptul că intenționalitatea umană există numai în creierele 
umane individuale. Unde este locul atunci pentru intenționalitatea lui Noi? O a 
doua dificultate se referă la faptul că, deşi intenționalitatea se găseşte doar în 
minţile individuale, intenționalitatea mea individuală poate trece, totuşi, dincolo de 
acțiunile pe care le cauzez personal, aşa încât putem vorbi de o intenționalitate 
dincolo de cauzarea proprie, individuală. În al treilea rând, în multe cazuri de 
comportament cooperativ (echipe sportive, grupuri muzicale etc.), există ceva 
genuin cooperativ, chiar dacă intențiile individuale ale membrilor grupului pot 
diferi în conţinut unele de altele. 

În încercarea de a depăşi atari dificultăţi, Searle propune o listă de şase teze 
de care ar trebui să ţinem seamă în analiza intenţionalităţii colective“: 1) să avem o 


3 În alte lucrări din literatura de specialitate se consideră că, în general, putem avea două 
abordări pentru problema genezei instituţiilor sociale: a) o abordare din perspectiva mâinii invizibile 
(Menger, Hayek, Nozick şi alții), caz în care se consideră că există o emergență spontană a 
instituţiilor, prin realizarea unui echilibru al acţiunilor şi intereselor individuale; b) o abordare din 
perspectiva solidarității sociale (impuse sau voluntare), context în care poate avea loc o emergenţă a 
instituţiilor cooperative. În acest din urmă caz, lucrurile depind de conjuncția cererilor individuale, pe 
de o parte, şi de capacitatea de control pentru siguranţa că fiecare participant intenționează să 
coopereze (vezi, Michael Hechter, The Emergence of Cooperative Social Institutions, în vol. Michael 
Hechter, Karl-Dieter Opp and Reinhard Wippler (eds.), Social Institutions, Berlin/NewY ork, Walter 
de Gruyter 1990). La rândul său, Wolfgang Balzer, în studiul A Basic Model for Social Institutions, 
publicat în Journal of Mathematical Sociology, vol. 16(1), 1990, susţine că putem vorbi de instituţii 
de ordinul întâi, caz în care actorii sunt individuali şi pot fi considerați ca membrii unui set, adică, 
spunem noi, e vorba de o conjuncţie a lor în cadrul setului, iar acțiunile pot fi şi ele conjugate într-un 
set. Autorul se ocupă de acest tip de instituţii şi oferă o micro-bază (MB) a modelului aferent: MB =< J, 
A, PERFORM, INTEND, POWER>, unde J este setul individualilor, A este setul acţiunilor, 
performanţa, intenţia şi puterea fiind relaţii. Balzer aminteşte că există şi instituţii de ordin superior 
(de care nu se ocupă în acest studiu), unde avem de-a face cu cel puţin un actor corporat. Putem 
deduce că în astfel de situații actorul corporat nu mai trebuie considerat drept un set de individuali, o 
conjuncţie de acţiuni, ci un actor colectiv, altceva decât o sumă de indivizi. 

3 John R. Searle, Making the social world, p. 44-45. 

distincție clară între intenţiile prealabile şi intenţiile-în-acţiune; 2) condițiile de 
satisfacere a celor două tipuri de intenţii amintite la punctul 1) sunt cauzal auto- 
referențiale; 3) toate intențiile (fie individuale, fie colective) există înăuntrul 
minţilor individuale; 4) în cazul intenționalităților colective, trebuie să distingem 
ceea ce poate cauza eul individual, ceea ce face eul individual ca să crească 
performanţa contribuţiei sale la performanţa colectivă; 5) din cauză că intenţiile 
prealabile şi intențiile-în-acţiune sunt cauzal auto-referenţiale, conţinutul lor 
propozițional poate fi reprezentat numai de elemente pe care agentul le poate (sau 
crede că le poate) influenţa cauzal; 6) deşi în intenționalitatea colectivă eul 
individual nu poate cunoaşte intenționalitățile individuale ale celorlalți în detaliu, 
fiecare eu individual are nevoie să creadă că împărtăşeşte cu ceilalți un scop comun 
şi intenționează să-şi realizeze partea sa în vederea atingerii acelui scop. 

Dacă aşa înțelegem lucrurile, atunci individualismul metodologic — avertizează 
Searle — nu pretinde să reducem intenţiile colective (we-intentions) la cele 
individuale (J-intentions). Searle se pronunță hotărât împotriva unui pattern de 
analiză în care un enunţ de forma „noi intenționăm...” să poată fi redus, de 
exemplu, în cazul unui „noi” format din trei persoane, A, B şi C, la un enunţ de 
forma „Eu, ca A, intenționez...” plus „Eu, ca B, intenţionez...” plus „Eu, ca C, 
intenționez...”*€. Situaţia descrisă, conform căreia intenţionalitatea există numai în 
minţile individuale, nu obligă nici logic şi nici ontologic, nu implică obligaţia după 
care conţinutul care există în minţile individuale să nu poată exista în forme 
gramaticale plurale. În acord cu cele susţinute de Searle, putem face acum 
observaţia că el respinge un model adiţional pentru intenționalitatea colectivă, un 
model bazat pe conjuncţia intenționalităților individuale. Credem că aşa se explică 
lipsa de interes a lui Searle pentru acele încercări de explicare a instituţiilor sociale, 
respectiv a genezei acestora, în care accentul se pune pe adiţionarea, pe conjuncția 
cererilor sau intereselor individuale. În alte cuvinte, intenționalitatea colectivă nu 
este o „sumă” de intenţionalităţi individuale, ci este un fapt intrinsec colectiv, care 
trebuie înțeles prin concepte colective. 

Cum recunoaştem, după ce criteriu putem stabili că avem de-a face sau nu cu 
o intenţionalitate colectivă? Să imaginăm următoarele situaţii, aşa cum ne propune 
Searle. Într-o primă situaţie, nişte tineri instruiți la Harvard după modelul din teoria 
mâinii invizibile a lui Adam Smith, îşi propun să meargă în lume şi să încerce 
fiecare să se îmbogăţească şi să facă binefaceri pentru oameni. În acest caz există 
un scop pe care îl are fiecare dintre ei, deci un scop comun, dar nu există 
cooperare, deci nici intenţionalitate colectivă, consideră Searle. Să imaginăm, 
acum, următoarea situaţie: tinerii absolvenţi fac un pact solemn că vor să se 
îmbogăţească şi să ajute oamenii prin acţiunile pe care le pot face în acest sens. 
Aici putem vorbi de o intenţionalitate colectivă, ne asigură Searle. De ce, care este 
deosebirea? Deosebirea constă în faptul că în cea de-a doua situație există o 


% Ibidem, p. 46. 

obligaţie asumată de către fiecare membru individual”. In prima situaţie indivizii 
nu au un pact sau o promisiune că vor acţiona, în schimb, în a doua situaţie, există 
o promisiune solemnă făcută de către fiecare dintre ei, adică o obligație asumată că 
vor acționa cum au promis. 

Altfel spus, când vorbim de intenționalitate colectivă, avem în vedere 
capacitatea umană sau animală de a coopera în diferite activități, iar această 
cooperare implică existența unei cunoaşteri comune sau a unei credințe comune. 
Cu observaţia că această cunoaştere sau credință comună, împreună cu intențiile 
individuale de a atinge un scop comun, deşi necesare, nu formează şi o condiție 
suficientă pentru cooperare. După cum am văzut, este nevoie de angajamente, de 
obligaţii asumate, iar aceste angajamente se fac prin limbajul declaraţiilor, ceea ce 
presupune, la rândul său, capacitate de angajare în conversație, adică o formă 
fundamentală prelingvistică a intenţionalităţii colective. Iniţierea conversației, 
apreciază Searle, constituie deja prin ea însăşi un nivel înalt al intenţionalității 
colective. 

Mai departe, ne putem întreba cum putem imagina logic şi metodologic 
trecerea — prin obligaţia asumată — de la individual la colectiv? Am văzut că Searle 
nu admite calea însumării, a conjuncției, şi credem că este absolut îndreptăţit să 
facă acest lucru. Rămâne atunci calea unei relaţii partitive. Această opţiune este 
mărturisită în mod repetat de către Searle, el atrăgând constant atenţia că, într-o 
intenționalitate colectivă, un eu individual nu acționează singur, iar acţiunea sa nu 
se aşează simplu lângă o alta, nu se însumează, ci fiecare acţiune individuală este 
parte a celei colective (ceea ce nu au înţeles unii din criticii săi). În această 
relaționare, un loc esenţial este ocupat de către funcţiile de status. Acestea prezintă 
două trăsături specifice“: a) ele reclamă o intenţionalitate colectivă, atât pentru a fi 
create, cât şi pentru a-şi continua existenţa după ce au fost create; b) o persoană sau 
altă entitate are astfel de funcţii nu doar în virtutea structurii sale fizice, ci în 
virtutea impunerii colective şi a recunoaşterii unui status. 

Orientarea demersului realizat de către Searle are următorul sens, după cum 
el însuşi recunoaşte: de la intenționalitate către limbaj, apoi de la limbaj către 
instituţiile sociale“. Aşadar, trebuie să refacem legăturile de la mintea individuală 
la societate. În acest demers, Searle se ridică împotriva a două obişnuințe din 
tradiţia filosofică. În primul rând, el crede că este o eroare să susţinem că nu există 
gândire fără limbaj (aşa cum afirmă Donald Davidson şi Michael Dummett, de 
exemplu), că într-o astfel de susţinere subzistă, în cele din urmă, o „biologie 
proastă”. În al doilea rând, deşi există o tradiţie puternică în care se spune că nu 
putem avea o analiză adecvată a ontologiei sociale fără o analiză a limbajului, 
autori precum Habermas, Bourdieu ori Foucault, reprezentativi pentru această 


37 Ibidem, p. 48. 
% Ibidem, p. 53. 
3 Ibidem, p. 59. 
“ Ibidem, p. 61. 

tradiţie, nu ne spun, totuşi, ce anume este limbajul. Or, subliniază Searle, înainte de 
a începe să explicăm natura societăţii sau rolul limbajului în societate, e nevoie să 
avem răspuns la întrebarea fundamentală, ce este limbajul? 

În cadrul relaţiei limbaj-fapte instituţionale vom avea două tipuri de legături: 
a) o legătură top-down, căci nu putem avea fapte instituționale fără limbaj; b) o 
legătură bottom-up, din cauză că, din moment ce avem limbaj, vor apărea inevitabil 
şi fapte instituţionale non-lingvistice. În ceea ce priveşte limbajele umane naturale, 
trebuie să ţinem seamă în special de trei componente ale lor: componenta 
fonologică, cea sintactică şi cea semantică; o a patra componentă, cea pragmatică, 
ar putea fi neglijată, crede Searle, întrucât ea are în vedere constrângerile generale 
de folosire a limbajului. Putem ignora şi componenta fonologică, fiind uşor să ne 
imaginăm limbaje care există numai în formă scrisă. În schimb, rolul sintaxei este 
crucial. Ea implică trei caracteristici diferite: discontinuitatea, compoziționalitatea 
şi generativitatea. Discontinuitatea ne arată că diferitele cuvinte sau morfeme din 
care sunt alcătuite enunţurile îşi păstrează identitatea în posibilele recombinări (pe 
când în cazul unor compuşi din diverse ingrediente, acestea din urmă nu-şi mai 
păstrează identitatea, aşa cum se întâmplă, de exemplu, cu ingredientele dintr-o 
prăjitură). Compoziţionalitatea exprimă faptul că aranjamentul sintactic al 
cuvintelor în enunţuri va afecta semnificația enunţului, iar generativitatea, respectiv 
capacitatea infinit generativă a limbajelor naturale evidenţiază ideea că pot fi create 
la infinit noi şi noi enunţuri, noi conţinuturi semantice. Aşa se face că atunci când 
noi utilizăm semnificaţia semantică pentru o realitate, pentru a crea o realitate, vom 
trece, de fapt, dincolo de acea semnificație. 

Pe latura naturalismului concepţiei sale, Searle ne aminteşte că, hominidele 
care n-au limbaj, pot avea în schimb capacități umane de intenţionalitate 
prelingvistică, aşa cum sunt percepțiile şi acțiunile intenționale. Ce se întâmplă însă 
când astfel de fiinţe dobândesc limbajul? Searle ţine să precizeze că el nu va urma 
căile biologiei evoluţionare, respectiv cercetările care se ocupă de evoluția 
limbajelor umane, ci este interesat de registrul conceptual al explicaţiei. În acest 
registru se impun următoarele întrebări: ce trăsături ale limbajului sunt prezente 
deja în conştiinţa prelingvistică? ce trăsături ale limbajului lipsesc din conştiinţa 
prelingvistică? ce trăsături de conştiinţă lipsesc în limbaj? ce funcții sunt necesare 
limbajului pentru a performa? 

După cum s-a observat deja în paginile anterioare, atât actele de vorbire, cât 
şi stările intenționale au conținuturi propoziţionale, condiții de satisfacere şi direcţii 
de acces. Adică, pentru a răspunde la prima întrebare, atât limbajul, cât şi 
mentalitatea prelingvistică au structuri formale (conținuturi propoziţionale, condiţii 
de satisfacere şi direcții de acces) surprinzător de asemănătoare. Apoi, şi limbajul şi 
mentalitatea prelingvistică posedă forme prelingvistice de conştiinţă. Un animal, 
exemplifică Searle, care înfruntă mediul, înseamnă că poate distinge lucrurile, are 
„categorii” de spaţiu şi timp, pentru că localizează obiectele în spaţiu şi experi- 
mentează schimbările în timp. Mai departe, distingând obiectele, animalul are 

„categoriile” de identitate şi de individuaţie, iar pe această bază, el va poseda şi 
„categoriile” de proprietate şi relaţie. Searle ne spune că foloseşte termenul de 
„categorie” şi nu de „concept”, deoarece animalul prelingvistic nu are concepte în 
sensul deplin al cuvântului“, dar experienţele de conştiinţă prelingvistică ale 
animalelor sunt ca şi ale noastre, datorită înzestrărilor biologice similare. 

În legătură cu cea de-a doua întrebare, ce trăsături ale limbajului lipsesc în 
mentalitatea prelingyvistică, este vorba, în primul rând, de trăsătura de discontinuitate în 
plan sintactic pentru limbaj, de faptul că limbajul este esențialmente segmentat, 
ceea ce nu este cazul pentru conştiinţa prelingvistică, unde avem un flux continuu, 
întrerupt doar de somnul fără vise sau de alte forme de inconştiență. O altă 
diferenţă esenţială provine din statutul cu totul special al declaraţiilor în cadrul 
actelor de vorbire. Spre deosebire de toate celelalte acte de vorbire, declaraţiile sunt 
singurele care au dublă direcție de acces (Î), aşa cum se întâmplă în exemplul atât 
de invocat al unei cununii la primărie, când primarul, la sfârşitul ceremoniei, spune: 
„vă declar soţ şi soţie!”. Prin declarații, limbajul creează o realitate, reprezentând 
realitatea ca fiind existentă. Nu există ceva analog declaraţiilor în mentalitatea 
prelingvistică, deoarece stările intenţionale prelingvistice, subliniază Searle”, nu 
pot să creeze fapte în lume pe care să le reprezinte, totodată, ca existând deja. 

Se pune acum problema, exprimată de către cea de-a treia întrebare, ce 
trăsături ale conştiinţei lipsesc din limbaj. Având în vedere observațiile deja 
exprimate până aici, anume că limbajul este discontinuu, iar conştiinţa prelingvistică 
este asemenea unui flux continuu, putem spune atunci că limbajului îi lipseşte 
tocmai continuitatea, acea unitate pe care în experiențele conştiinţei o găsim deja 
construită, aşa cum o întâlnim în diferite percepții vizuale, de sete, de foame etc., 
unitate asupra căreia stăruie îndeosebi psihologia gestaltistă. Semnificativ este apoi 
şi faptul că, în experienţa conştiinţei, obiectele sunt proeminente. În percepţie, de 
exemplu, un obiect, cu trăsăturile sale, se manifestă proeminent, adică are un 
contur ce iese în evidenţă în contrast cu contextul, cu mediul său. În schimb, 
limbajele segmentează experiențele în mod diferit. 

În fine, la cea de-a patra întrebare, care sunt funcţiile limbajului în procesul 
de performare, Searle răspunde că e vorba de funcțiile de semnificare, de 
comunicare, de reprezentare şi de exprimare. După Searle, hominidele prelingvistice au 
percepții, acţiuni intenţionale şi procese de gândire prelingvistică. Toate acestea 
sunt stări intenționale care dispun de conţinuturi propoziţionale. Când o astfel de 
fiinţă comunică intenţional cu alta, ea încearcă să reproducă propriul conţinut 
intențional în capul celeilalte”. Cu observaţia următoare: când ne întrebăm ce se 
comunică, noi avem răspunsul standard că se comunică informaţie, dar termenul de 
„informaţie” — atrage atenţia Searle — este unul extrem de confuz şi rău definit. În 
consecință, Searle admite fără rezerve că ceea ce se comunică în actele de vorbire 


4l Ibidem, p. 67. 
* Ibidem, p. 69. 
8 Ibidem, p. 71. 

sunt stări intenționale, şi din cauză că stările intenţionale reprezintă lumea, ceea ce 
se comunică este informaţie despre lume. Să luăm un exemplu propus de Searle: 
dacă eu comunic cuiva că plouă, eu nu spun ceva despre mine şi despre opiniile 
mele, ci despre vreme. Dar nu există altă posibilitate ca eu să intenționez să spun 
ceva despre vreme decât utilizând reprezentările mele mentale despre vreme, adică 
stările mele intenționale direcționate-către-vreme, aşa cum pot fi opiniile sau 
credinţele. 

La nivel animal, comunicarea transmite „propoziţii nestructurate”, ceea ce 
înseamnă un conţinut propozițional fără sintaxă internă. La acest nivel se pot 
comunica aşa-numitele feature placing (particularităţi amplasate) despre mediu, 
ceea ce în cuvinte ar putea fi: „pericol!”, „plouă!”, „foc!” etc. Trebuie să distingem 
însă între reprezentări şi expresii. Când spun „plouă!”, eu am o reprezentare despre 
vreme, chiar dacă reprezentarea este nestructurată. Dar atunci când spun „au!”, ca o 
expresie spontană a unei dureri, eu nu-mi reprezint nimic. Generalizând, actele de 
vorbire expresive şi simple, chiar atunci când performează intențional, nu sunt 
„lingvistice” în sens propriu, iar cuvintele care le corespund nu sunt „cuvinte” 
propriu-zise. Ca să fie lingvistice, astfel de acte trebuie să implice reprezentarea. 

Să rezumăm: animalele au conţinuturi propoziționale nestructurate; pot să 
aibă însă particularităţi structurate ale lumii reale şi capacitatea de a recunoaşte 
aceste structuri şi elementele lor; adică, animalul are conţinuturi perceptuale şi 
conţinuturi de credință cărora le lipseşte structura sintactică; „animalul are 
particularități amplasate, dar nu încă referință şi predicație. Pentru referință şi 
predicaţie este nevoie de invenţie simbolică, invenţie care să fractureze conţinutul 
propozițional în componente. Dar el are deja materialul pentru a construi acele 
componente din intenționalitatea sa prelingvistică””. 

Aşadar, trecerea la limbajul uman şi la sfera socialului implică invenţia 
simbolică. Situaţia de comunicare socială, spre deosebire de cea animală, conduce 
la angajamente sociale, deoarece credințele şi stările care le corespund implică 
angajamente. lar în momentul în care avem acte de vorbire care pot performa prin 
convențiile de limbaj, înseamnă că dispunem deja de o deontologie. Astfel, după 
opinia lui Searle, limbajul este forma de bază a deontologiei publice. Când un 
bărbat spune „aceasta este proprietatea mea”, sau o doamnă afirmă „acesta este 
soțul meu”, cei doi creează stări de lucruri prin declaraţii. Dacă o persoană poate 
face pe altă persoană să accepte declaraţia sa, atunci se creează o realitate 
instituțională, care nu exista înaintea acelei declarații. 

După cum am semnalat deja, declarațiile au dublă direcţie de acces. Când 
declar, „aceasta este casa mea”, eu îmi reprezint dreptul de proprietate asupra 
acestei case (direcţia de acces fiind cuvânt-către-lume), iar când, în aceeaşi 
declaraţie, eu aştept ca alte persoane să accepte reprezentarea mea, înseamnă că eu 
am creat dreptul numai întrucât există o acceptanţă colectivă (direcția de acces 
fiind acum lume-către-cuvânt), având astfel simultan o direcție dublă (f). Iată de 


+ Ibidem, p. 78. 

ce, în concepţia lui Searle, forma logică a creaţiei realităţii instituţionale este aceea 
a declaraţiilor performative, a declaraţiilor cu funcţii de status. Ce concluzie 
ontologică se poate trage de aici? Ar fi o greşeală, crede Searle, să ne imaginăm că 
realitatea socială are drept „cărămizi” de bază indivizii sociali şi diferite obiecte. 
Realitatea socială“, conform cu analiza de până aici, nu poate fi altceva decât 
ansamblul de activităţi ale persoanelor şi relațiile de putere (putere performativă) 
care, nu numai că guvernează aceste activități, ci formează componentele constitutive 
ale acelor activități. 

Se impune acum o observaţie. Deşi realitatea socială este creată prin 
declaraţii, limbajul însuşi nu este creat astfel, ceea ce înseamnă că avem o asimetrie 
între limbaj şi celelalte instituţii sociale. Din acest motiv putem spune că faptele 
instituționale non-lingvistice (sau extra-lingvistice) presupun reprezentări lingvistice 
pentru a exista. Pe de altă parte, creaţia performativă a faptelor instituţionale 
lingvistice este destul de diferită de creaţia faptelor instituționale non-lingvistice. În 
cazul faptelor instituţionale lingvistice avem nevoie de anumite convenţii pentru a 
crea semnificaţia. Dar când e vorba de fapte instituţionale non-lingvistice, pe lângă 
convențiile de semnificație, avem nevoie în plus de convenţii sau reguli extra- 
lingvistice (chiar dacă, la rândul lor, şi acestea au fost create de limbaj), respectiv 
de o poziţie socială care să confere puterea de a crea faptul instituţional. Adică 
avem nevoie de declaraţii ale funcţiilor de status. De exemplu, pentru a face o 
promisiune sau o rugăminte, este suficient să fii un vorbitor competent al limbajului, 
folosind acel limbaj în acord cu convențiile lingvistice. Dar pentru a declara un 
război, pentru a suspenda o întâlnire, sau pentru a declara un divorţ, este nevoie de 
ceva în plus, de acea poziţie socială şi de puterea extralingvistică de a crea 
respectivele fapte, aşa cum am amintit mai înainte. 

Pentru a avea o reprezentare mai clară a ideilor exprimate mai sus, Searle ne 
propune următoarea schiţă“: 


Fapte instituționale lingvistice | Fapte instituționale non-lingvistice 


Condiţii pentru creaţie | Convenții de limbaj Convenții de limbaj plus convenții 
extra-lingvistice (ele însele create de 
limbaj) 

Elemente constitutive | Pronunţarea constituie creația Pronunțarea în anumite circumstanțe 


speciale şi, uncori, însoţite de acţiuni, 
constituie creația 


Agenţii Orice vorbitor competent poate | Condiţii tipice de vorbitor, o poziţie 
crea fapte instituționale specială sau condiţie specială pentru a 
lingvistice crea fapte instituţionale non-lingvistice 


Acum, dacă privim lucrurile dintr-o perspectivă logică, trebuie să menţionăm 
că enunţurile despre faptele instituționale nu sunt întotdeauna extensionale. După 
cum am văzut, faptele instituționale constau în relații de putere create de 


“5 Ibidem, p. 106. 
46 Ibidem, p. 113. 

reprezentări lingvistice şi parţial constituite tocmai din aceste reprezentări. De 
aceea, logic vorbind, aceste fapte nu rezistă la testul de substituibilitate (legea lui 
Leibniz), fiind referenţial opace, în termenii lui Quine. Altfel spus, partea din 
formula propusă de Searle, „...contează ca...”, va crea un context intensional, nu 
extensional. De aceea, concluzionează Searle, logica cuantificațională, atât de agreată 
de către filosofii iubitori de formalizare, nu ne este de mare ajutor în analiza 
realităţii instituționale. Pentru că, în cadrul acestei realități, noi nu dispunem, 
precum în alte domenii, de obiecte preexistente, adică nu putem avea o formă de 
cuantificare existențială pentru un x, să spunem că x este o corporație, din moment 
ce prin ipoteză nu avem un x preexistent care să devină corporație. lată de ce forma 
logică pentru crearea unei corporaţii particulare nu poate fi de felul următor: 


Pentru unii x, x devine corporaţia Y. 
Mai degrabă această formă trebuie să fie una declarativă: 
Noi creăm această corporație declarând că ea, corporaţia Y, există. 


Într-o analiză standard de semantică a logicii cuantificaţionale, atrage atenţia 
Searle“, cuantificatorii aranjează un domeniu de obiecte existente, dar în cazul 
creaţiei de entităţi care au funcţii de status nu există un astfel de domeniu. În 
concluzie, structura logică a creaţiei tuturor realităților instituţionale este la fel cu 
structura actelor performative. Să amintim acum clasicul exemplu al raţionamentului 
practic conform căruia, dacă afară plouă şi trebuie să merg pe jos undeva, pentru a 
rămâne uscat, e nevoie să iau o umbrelă. Un astfel de argument se desfăşoară în trei 
paşi: 

1. Eu doresc să rămân uscat. 

2. Eu cred că pentru a rămâne uscat, în condiţiile în care afară 
plouă, trebuie să-mi iau o umbrelă. 

3. De aceea, eu îmi iau o umbrelă. 


Care este deosebirea față de un raționament teoretic? În timp ce în raționamentul 
teoretic concluzia argumentului conduce la o credinţă, respectiv la o cunoştinţă, în 
raționamentul practic concluzia argumentului conduce la o intenţie sau, în unele 
cazuri, la o acţiune. Altfel spus, dacă raţionamentul teoretic ne conduce către o 
predicţie, cel practic ne conduce către o intenţie. 

Aşadar, cum funcţionează raționalitatea în acţiune? Pentru a răspunde la 
această întrebare, Searle mai introduce patru noțiuni: motivaţia totală, un motivator, un 
efector şi un constitutor. În exemplul de mai sus, dacă cineva mă întreabă de ce ţin 
să-mi iau umbrela, eu pot răspunde în diferite feluri: „vreau să rămân uscat”; 
„pentru că plouă”; sau „am nevoie de umbrelă pentru a rămâne uscat” etc. Fiecare 
din aceste invocări poate fi un motiv pentru acțiune, adică un motivator. Dar 
fiecare din aceşti motivatori se constituie în motivatori numai dacă ei sunt parte a 

motivaţiei totale pentru acţiune. Motivația totală pentru acţiunea din acest caz 
constă dintr-o dorinţă şi o credință: dorința de a rămâne uscat şi credinţa că numai 
dacă îmi iau umbrela îmi pot realiza dorința. Şi dorinţa, şi credinţa sunt entități 
factitive, dar dorinţa are direcția de acces lume-către-minte (T), iar credinţa are 
direcția de acces minte-către-lume (|). În exemplul nostru, efectorul este acţiunea 
de a lua umbrela pentru scopul de a rămâne uscat. Efectorii sunt cauze actuale sau 
potenţiale, dar nu în toate cazurile. Uneori motivele conduc la constitutori, fără a 
cauza scopul. De exemplu, dacă doresc să pronunţ un enunţ în franceză şi, pentru 
a-mi satisface dorinţa, pronunț enunţul „Il pleut” („plouă”), atunci — spunând „Il 
pleut” —, aceasta nu-mi cauzează pronunția franceză, ci constituie actul pronunțării 
unui enunţ în franceză, adică este un constitutor. 

În fine, să mai amintim că descripţia instituţiilor se face şi ea pe niveluri: un 
prim nivel este acela al sistemului de reguli constitutive (cum ar fi regulile 
monedei, regulile proprietăţii private sau regulile jocurilor); al doilea nivel se referă 
la capacitatea agenţilor umani de a crea fapte care, la rândul lor, sunt şi ele 
constrângătoare. Realitatea instituţiilor sociale nu este de acelaşi tip cu faptele 
naturale. Fiind atent la presupozițiile ontologice ale demersului său, Searle 
subliniază în concluzii că, în teoria sa generală, doreşte să impună cel puţin trei 
obiective“: 1) realitatea umană instituţională (şi chiar întreaga civilizaţie) este 
creată în existența sa inițială şi este menţinută în existenţa sa continuată printr-o 
singură operaţie logico-lingvistică; 2) operaţia este o declaraţie de funcţie de status; 
3) diversitatea şi complexitatea civilizaţiei umane se explică prin faptul că operația 
amintită la punctul doi nu este restricționată la un subiect, ci se aplică în mod 
recursiv, adesea prin angrenare de subiecți diverşi. Aşa stând lucrurile, ar fi o 
greşeală să tratăm instituțiile la fel ca fenomenele naturale studiate de fizică, 
chimie şi biologie. Când economiştii formulează o lege conform căreia economiile 
sunt egale cu investiţiile (S = I), aceasta nu trebuie considerată ca o lege din 
mecanică, de exemplu că forţa este egală cu produsul dintre masă şi acceleraţie 
(F = MA). Un exemplu elocvent pentru a sublinia diferențele dintre realitatea 
naturală şi realitatea socială pot fi chiar recentele crize economice, spune Searle, 
care ne arată cât se poate de limpede că ele sunt produse ale unei fantezii masive. 
Câtă vreme oamenii împărtăşesc o fantezie, sistemul va funcționa, dar când încep 
să nu mai creadă în acea fantezie, sistemul începe să se destrame. 


48 Ibidem, p. 201. 


IDEEA EGALITĂŢII DE ŞANSE LA RAWLS ŞI NOZICK 


SERGIU BĂLAN 


John Rawls este autorul unei teorii filosofice a dreptăţii care a beneficiat de o 
atenţie constantă şi durabilă, iar prin comparaţie cu aceasta, concepția sa despre 
egalitatea echitabilă de şanse (fair equality of opportunity) este mai puţin cunoscută, 
deşi este demnă de toată atenția noastră. Ea are la bază faptul că Rawls a observat 
că modul în care este gândită în general egalitatea de şanse, adică reprezentând 
acea componentă a dreptăţii care solicită existența unei competiții libere şi corecte 
pentru accesul la oportunităţile disponibile în cantități limitate pentru membrii 
societăţii, este unul incomplet. Rawls argumentează în repetate rânduri că este 
necesar ca şansele de a urma o anumită carieră trebuie să fie deschise tuturor celor 
care posedă talentele şi calitățile necesare, însă totodată arată că acest fapt nu este 
suficient pentru instituirea unei autentice egalități de şanse din motivul că astfel 
s-ar permite ca diferenţele în ce priveşte condiţia social-economică prealabilă a 
candidaților să influenţeze capacitatea lor de a se pregăti pentru competiţia prin 
care sunt selectaţi ocupanţii unei anumite poziții, şi astfel competiția nu s-ar mai 
desfăşura în condițiile egalității de şanse. Intenţia sa este aceea de a formula o 
teorie a egalităţii de şanse în care, pe de o parte să se respecte principiul după care 
poziţiile sociale dezirabile să fie acordate candidaților care sunt mai calificați 
pentru a le ocupa, iar pe de altă parte să se ofere argumente în sprijinul ideii 
conform căreia oricare individ, indiferent de circumstanţele socio-economice ale 
vor fi necesare pentru a se bucura de succes în competițiile pentru ocuparea 
poziţiilor sociale dezirabile. În consecinţă, arată Andrew Mason, teoria sa va fi una 
întemeiată pe un principiu al meritocraţiei care este bazat pe un anumit mod de a 
înţelege meritul în conexiune cu dreptatea”. 

Teoriile care leagă ideea de dreptate de aceea de merit (desert theories of 
justice) susțin că o acţiune este dreaptă dacă şi numai dacă distribuirea beneficiilor 
şi a îndatoririlor este făcută corect în funcție de meritele personale ale indivizilor. 
Meritul poate fi înţeles într-un sens instituțional, conform căruia principiile meritului 
sunt determinate de normele instituționale prevalente, practicile curente sau 
aşteptările rezonabile, ori într-un sens non-instituţional, în acord cu care principiile 
meritului nu sunt atât de contingente. La rândul său, în sens non-instituţional, care 
este considerat cel mai adecvat, meritul poate fi conceput în două moduri: în primul 


! A. Mason, Levelling the Playing Field. The Idea of Equal Opportunity and its Place in 
Egalitarian Thought, Oxford, Oxford University Press, 2006, p. 68. În capitolul al treilea al acestei 
lucrări, Mason realizează o prezentare excelentă a doctrinei rawlsiene, de care ne vom folosi pe larg 
în cele ce urmează. 

caz (justice-determined sense), meritul este gândit în funcție de ideea de dreptate, 
în sensul că principiile dreptăţii determină principiile după care se stabilesc 
meritele, şi nu depind de acestea din urmă, iar în al doilea meritul este gândit în 
anterioritate logică în raport cu ideea de dreptate (prejusticial), în sensul că 
principiile după care sunt recunoscute meritele sunt anterioare principiilor dreptății 
şi pot fi relevante pentru determinarea a ceea ce este drept. În acest din urmă 
înțeles, stările de fapt care privesc atribuirea meritelor nu presupun recursul la stări 
de fapt legate de ceea ce se consideră a fi conform dreptăţii”. Teoria lui Rawls 
privind egalitatea de şanse este una meritocratică însă, arată Mason, modul în care 
el înţelege meritul nu este unul independent şi anterior logic ideii de dreptate, 
deoarece principiul egalităţii echitabile de şanse este o parte a teoriei dreptăţii ca 
echitate, fapt pentru care e nevoie să vedem pe scurt care este teoria lui Rawls 
despre dreptate, aşa cum este aceasta expusă în lucrarea A Theory of Justice’. 

Ideea principală aflată la fundamentul teoriei lui Rawls despre dreptate este 
aceea că principiile dreptăţii care ar trebui adoptate sunt acelea asupra cărora 
persoanele raționale, preocupate de promovarea viitoare a propriilor interese vor 
cădea de acord în condiţiile unei poziţii iniţiale de egalitate: „Este prin urmare 
limpede că doresc să afirm că o concepţie privitoare la dreptate este mai rezonabilă 
decât alta sau Justificabilă în raport cu aceasta, dacă persoanele raţionale aflate în 
situaţia iniţială ar alege principiile dreptății oferite de prima în dauna celor oferite 
de a doua. Concepţiile despre dreptate trebuie să fie ierarhizate în funcţie de 
caracterul lor de a fi acceptabile pentru persoanele aflate în circumstanțele amintite”. 

Poziţia iniţială, sau situaţia originară desemnează o imaginară situaţie 
contractuală inițială în care o comunitate ipotetică de indivizi raționali, egali, care-şi 
urmăresc propriile lor interese şi în care niciun individ nu este dezavantajat 
stabilesc de comun acord regulile în funcţie de care să se precizeze drepturile şi 
îndatoririle fiecărui individ din comunitatea respectivă. Scopul lor nu este acela de 
a întemeia un sistem social, ci de a formula un set de principii privitoare la ceea ce 
urmează a fi considerat drept. 

Pentru ca să fim siguri că setul de reguli pe care-l vor adopta nu-l va favoriza 
pe niciunul dintre ei, Rawls afirmă că trebuie să presupunem existența unei limitări 
cognitive pe care o numeşte văl al ignoranței, în spatele căruia trebuie să fie plasate 
părțile contractante în situația originară, în moment în care aceştia au posibilitatea 
de a adopta cel mai avantajos contract: „Ideea poziţiei originare este de a institui o 
procedură echitabilă, astfel încât oricare ar fi principiile asupra cărora se va cădea 
de acord, ele să fie juste [...] trebuie cumva să anulăm efectele contingențelor 
specifice care îi pun pe oameni în stare de adversitate şi îi determină să exploateze 


? Cf. P. Vallentyne, “Desert and Entitlement. An Introduction”, în P. Vallentyne (ed.) Equality 
and Justice. Desert and Entitlement, London, Routledge, 2003. 

3 A. Mason, loc. cit. 

circumstanţele sociale şi naturale în propriul lor avantaj. Acum, pentru a realiza 
acest lucru, eu presupun că părțile sunt situate în spatele unui văl al ignoranței (a 
veil of ignorance). Ele nu cunosc modul în care diferitele alternative vor afecta 
situația lor particulară şi sunt obligate să evalueze principiile numai pe baza unor 
consideraţii generale”. 

Acest văl de ignoranță presupune faptul că ei nu sunt conştienţi de o serie 
întreagă de lucruri privitoare la ei înşişi, cum ar fi propriul statut socio-economic, 
apartenenţa rasială, etnică, religioasă, poziţia pe care o ocupă în comunitate, 
talentele naturale pe care le posedă, propria idee despre bine (adică despre ce e 
important şi valoros), planurile pentru o viaţă mai bună pe care le-ar putea 
întocmi“. Vălul ignoranței este necesar în scopul asigurării imparțialităţii deciziilor 
inițiale, deoarece, dacă părțile contractante nu cunosc lucrurile enumerate mai 
înainte, atunci nu vor avea tendinţa de a încerca să construiască principiile dreptăţii 
în propriul lor folos, adică nu vor căuta să impună principii care sunt avantajoase 
pentru grupul etnic, religia ori categoria socio-economică din care fac parte. În 
acest fel, părţile contractante nu vor putea negocia în sensul clasic al termenului, 
deoarece nu vor avea nişte poziţii inițiale diferite de la care să pornească, şi care să 
le influenţeze obiectivele şi maniera de negociere”. 

Singurele lucruri pe care părțile contractante le cunosc sunt adevărurile 
general valabile despre orice societate umană: „ele înţeleg regulile politicii şi 
principiile teoriei economice, cunosc bazele organizării sociale şi legile psihologiei 
umane [...] şi toate lucrurile generale care afectează alegerea principiilor dreptăţii”. 
Aşadar, deşi se găsesc îndărătul vălului de ignoranță, părțile pot face diferite 
presupoziţii, şi pot fi la rândul lor obiectul unor asumpţii. În primul rând, se 
presupune că fiecare dintre părţi aderă la principiile gândirii raţionale. În al doilea 
rând, fiecare posedă o anumită înțelegere a ceea ce este binele. În măsura în care 
fiecare parte respectă primele două condiții, adică este raţională şi are o înţelegere a 
binelui, se prezumă că fiecare va dori să configureze realitatea în funcție de 
conţinutul acelei idei de bine, oricare ar fi el. Se presupune, de asemenea, că fiecare 
dintre părțile contractante va dori să dispună de cât mai multă libertate, avuţie, de 
un venit cât mai mare şi de cât mai multe oportunităţi, deoarece toate acestea 
sporesc şansele transpunerii în realitate a concepţiei despre bine. În consecință, 
Rawls numeşte aceste premise cu termenul de bunuri primare (primary goods). 

Argumentul lui Rawls continuă în lucrarea A Theory of Justice cu afirmaţia 
conform căreia părțile contractante, aflate în spatele vălului ignoranței şi în 
condiţiile presupuse anterior, vor alege două principii fundamentale ale ideii de 
dreptate: „l. Principiul celei mai mari libertăţi egale” şi 2. Un principiu ce presupune 
două elemente: „(a) Principiul egalităţii (echitabile) a şanselor;, (b) Principiul 

diferenţei”. În conformitate cu primul principiu, fiecare persoană trebuie să se 
poată bucura de cea mai mare libertate fundamentală posibilă compatibilă cu o 
libertate similară a tuturor celorlalți. Libertăţile fundamentale se referă la libertatea 
politică, libertatea cuvântului, libertatea de asociere, libertatea de conştiinţă şi de 
gândire, libertatea persoanei, dreptul garantat la proprietate şi libertatea în raport cu 
arestarea şi deținerea arbitrară. Ulterior, în scrierea Political Liberalism, Rawls a 
oferit o formulare mai rafinată a acestui prim principiu: „Fiecare persoană beneficiază 
de dreptul egal la un sistem întrutotul adecvat (to a fully adequate scheme) de 
libertăți fundamentale care este compatibilă cu existenţa unor sisteme similare 
pentru toţi ceilalți”. 

Dacă primul principiu se referă la drepturi şi îndatoriri egale pentru toți 
(fiecare individ are drept egal la cea mai extinsă libertate fundamentală, compatibilă cu 
o libertate similară pentru ceilalți), cel de-al doilea are în vedere reglementări 
referitoare la avere şi putere, şi presupune, după cum am văzut, două componente. 
În conformitate cu acest al doilea principiu, inegalităţile economice şi sociale 
trebuie să facă obiectul unei rearanjări, astfel încât toate persoanele să fie expuse la 
ele în aceeaşi măsură, idee care se regăseşte în principiul egalităţii echitabile de 
şanse, dar şi astfel încât să rezulte cel mai mare beneficiu pentru cei mai puţin 
avantajaţi, idee care a fost denumită „principiul diferenţei”. Prin urmare, inegalitățile 
trebuie să fie în avantajul tuturor (conform cu prima parte a regulii) şi legate de 
poziţii sociale accesibile în egală măsură tuturor (conform cu a doua parte a 
regulii). După cum afirmă Rawls, „structura fundamentală ar trebui să permită 
existența acestor inegalităţi atâta vreme cât ele îmbunătăţesc situaţia tuturor, 
inclusiv a celor mai puţin avantajaţi, dar numai dacă sunt consistente cu libertatea 
egală şi cu egalitatea echitabilă a şanselor. Deoarece părţile pornesc de la o 
împărţire egală a tuturor bunurilor sociale primare, cei care beneficiază mai puţin 
dispun, ca să zicem aşa, de un drept de veto. Ajungem astfel la principiul diferenței. 
Dacă luăm egalitatea ca bază de comparaţie, atunci cei care au câştigat mai mult 
trebuie să fi făcut acest lucru în termeni care sunt justificabili în faţa celor care au 
câştigat mai puţin”! 

În legătură cu raportul dintre principiile enunțate, Rawls afirmă că, atunci 
când se prefigurează posibilitatea apariţiei unui conflict între ele, părțile aflate în 
poziţia originară vor acorda prioritate celui dintâi în raport cu cel de-al doilea 
(astfel încât, dacă unele inegalităţi violează libertățile fundamentale ale cuiva, 
atunci ele nu vor mai fi acceptate, chiar dacă de pe urma lor beneficiază toți 
indivizii), şi vor considera de asemenea că principiul egalităţii echitabile de şanse 
primează faţă de principiul diferenței. Atunci când părţile contractante iau decizii 
în condiţii de incertitudine, intervine încă o regulă, numită de către Rawls „regula 

maximin”, despre care se spune că „ne sugerează să ierarhizăm alternativele în 
funcţie de cele mai rele consecinţe posibile: va trebui să adoptăm acea alternativă 
ale cărei cele mai rele consecinţe posibile vor fi mai bune decât cele mai rele 
consecinţe posibile ale celorlalte”!?. În consecință, în virtutea acestei reguli, fiecare 
individ va alege acel tip de societate care să-i fie cel mai puţin defavorabil, adică o 
societate în cadrul căreia indivizii cei mai puţin favorizați se află în situaţia cea mai 
puţin defavorabilă în care s-ar putea găsi. 

După cum se poate observa, poziţia originară este elementul central al teoriei 
lui Rawls despre dreptate, deoarece este caracterizată de imparțialitate şi egalitate: 
imparţialitate pentru că, luând în considerare vălul de ignoranță, nu poate fi vorba 
de favorizarea cuiva, şi egalitate pe motiv că toţi participă în aceeaşi măsură la 
formularea principiilor dreptăţii. Pe lângă argumentul bazat pe ipoteza poziției 
originare, el mai oferă şi un altul, numit uneori „argumentul intuitiv”, destinat să 
vină în sprijinul ideii de egalitate echitabilă de şanse şi a principiului diferenţei. 
Acest argument pleacă de la premisa după care distribuirea beneficiilor nu trebuie 
să fie influențată de factori care din punct de vedere moral să fie arbitrari şi 
concluzionează că principiul diferenţei, limitat de principiul egalității echitabile de 
şanse este tocmai ceea ce e necesar pentru a împiedica acest lucru să se petreacă”. 

Putem acum, după ce am expus pe scurt concepţia lui Rawls despre dreptate, 
să trecem la maniera în care el abordează egalitatea de şanse. În viziunea sa, 
egalitatea şanselor priveşte mai întâi faptul că într-o societate în care domneşte 
libertatea naturală şi dreptatea, poziţiile dezirabile trebuie să fie deschise celor 
competenți în mod egal: „În sistemul libertăţii naturale, distribuţia iniţială este 
reglementată de aranjamentul conţinut implicit în ideea după care carierele trebuie 
să fie accesibile celor talentaţi [...] Aceste aranjamente presupun un context 
caracterizat de libertate egală (după cum se specifică în primul principiu) şi o 
economie de piaţă liberă. Ele presupun o egalitate formală de şanse în sensul că toți 
trebuie să aibă cel puțin aceleaşi drepturi legale privind accesul la toate poziţiile 
sociale avantajoase”!?. 

Această cerință implică cel puțin faptul că nu ar trebui să fie permisă 
existența unei legislații care să impună celor desemnați să realizeze selecția să facă 
discriminări, şi nici a uneia care să pretindă ca diferitelor grupuri din societate să li 
se aplice tratamente diferite. Rawls nu clarifică suficient ideea după care carierele 
trebuie să fie accesibile celor talentați, ceea ce deschide drum diferitelor interpretări, 
însă Mason face presupunerea că acest lucru se poate întâmpla doar dacă 
persoanele care fac selecţia nu au puterea de a exclude din start anumite grupuri de 
la accesul la poziţiile dezirabile, deoarece dacă ar avea această posibilitate, acest 
lucru ar face ca ideea accesului egal al celor talentați la aceste poziţii să fie 
consistentă cu existența unui sistem de apartheid informal. Chiar dacă legea nu îi 

obligă în mod explicit pe cei care fac selecția să procedeze astfel, ei trebuie să se 
abțină de la a face discriminări, dacă se doreşte să existe egalitate de şanse. Se 
poate spune, arată Mason, că ideea după care carierele trebuie să fie accesibile 
celor talentaţi nu este strict echivalentă cu aceea conform căreia pozițiile sociale 
avantajoase fac obiectul unor competiţii deschise tuturor sau cu aceea că pentru 
ocuparea acestor poziţii trebuie să fie în mod obligatoriu selectaţi candidaţii care 
deţin cele mai bune calificări, dar este îndeaproape legată de acestea”. 

Din punctul de vedere al lui Rawls, această idee nu este suficientă pentru 
asigurarea egalității de şanse deoarece regula care impune accesul liber al celor 
talentați la orice carieră permite, aşa cum se arată în „argumentul intuitiv” 
prezentat mai înainte, ca acest acces să fie „influențat într-o manieră improprie de 
factori arbitrari din punct de vedere moral”"S. Categoria socio-economică, rasa ori 
etnia în care o persoană este integrată prin naştere constituie factori „arbitrari din 
punct de vedere moral”, deoarece această integrare e întâmplătoare, dar poate 
afecta şansele persoanei respective chiar în condițiile existenţei unei competiţii 
deschise pentru ocuparea poziţiilor sociale avantajoase. Din acest motiv, el 
consideră că situația poate fi remediată numai prin adoptarea principiului liberal al 
egalităţii echitabile de şanse: „Ideea este aici că poziţiile avantajoase trebuie să fie 
accesibile nu doar într-un sens formal, ci toţi trebuie să aibă o şansă echitabilă de a 
le obţine. Nu este clar în mod imediat ce anume se are în vedere cu aceasta, dar am 
putea spune că aceia care posedă abilităţi şi înzestrări similare ar trebui să 
beneficieze de şanse similare în viață. Mai precis, presupunând că există o 
distribuire a înzestrărilor naturale, cei care se găsesc la acelaşi nivel din punct de 
vedere al talentelor şi abilităților şi manifestă aceeaşi dorinţă de a le utiliza, ar 
trebuie să aibă aceleaşi perspective de succes, indiferent de locul lor iniţial în 
sistemul social”!”. Deşi Rawls nu afirmă în mod explicit acest lucru, Mason este de 
părere că afirmația sa implică ideea după care acele persoane care beneficiază de 
abilități şi înzestrări superioare şi manifestă o dorinţă mai puternică de a se folosi 
de ele ar trebui să se bucure în cele din urmă de perspective mai bune de succes 
decât acelea care se bucură de abilități şi înzestrări mai modeste sau dau dovadă de 
mai puţină voinţă de a le pune la lucru'*. 

Modul în care Rawls concepe principiul egalităţii echitabile de şanse, dar şi 
celelalte principii destinate să facă posibilă realizarea idealului dreptății permite ca 
ele să poată fi considerate o posibilă bază teoretică a oricărei societăți umane 
guvernate de dreptate. Principiul egalităţii echitabile de şanse pare a fi destinat să 
contracareze efectele dezavantajelor impuse de apartenenţa persoanelor la diferite 
categorii socio-economice. Instituţiile acestei societăţi ar trebui proiectate în aşa fel 
încât poziţiile sociale avantajoase să fie ocupate numai prin competiție deschisă, iar 

procesele prin care sunt dobândite abilităţile şi cunoştinţele necesare pentru 
participarea la aceste competiţii să fie accesibile în mod echitabil pentru toți 
indivizii. În acest mod, societatea întreprinde tot ceea ce este necesar pentru a se 
asigura că persoanele care se găsesc la egalitate în ceea ce priveşte talentul, 
abilităţile şi voinţa de a se folosi de aceste înzestrări dețin şanse egale de succes. În 
consecință, pentru Rawls, egalitatea de şanse reprezintă mai degrabă o consecinţă a 
acțiunii instituţiilor fundamentale ale societăţii, decât a procedurilor individuale de 
selecție. Ea poate fi considerată şi un apanaj al acestor proceduri particulare, dar 
numai cu condiţia ca ele să aibă loc în condiţiile create de existenţa unor instituții a 
căror misiune este tocmai aceea de a se asigura că persoanele aflate la egalitate din 
punctul de vedere al talentelor, abilităţilor şi dorinţei de a se folosi de ele să aibă 
şanse egale de a dobândi poziţiile sociale avantajoase”. 

Deşi principiul egalităţii echitabile de şanse impune ca oportunităţile de 
succes să fie disponibile în mod egal celor care dispun de aceleaşi calități şi aceeaşi 
dorinţă de a le utiliza, Mason observă că el nu specifică în ce moment din viața 
oamenilor ar trebui să fie făcută comparaţia între ei din punctul de vedere al 
talentului şi abilităților, precum şi al motivaţiei de a le utiliza, cu scopul final de a 
pune în aplicare principiul. De asemenea, Rawls nu explică în detaliu ce anume 
trebuie să înţelegem atunci când spunem că doi indivizi se găsesc la egalitate în 
ceea ce priveşte talentele şi abilităţile.” O variantă de a răspunde la această 
întrebare ar fi decizia de a alege drept moment al comparaţiei vârsta la care 
indivizii sunt considerați raționali şi responsabili. Această idee pare să contrazică 
însuşi spiritul principiului, deoarece alegerea momentului comparaţiei în acest mod 
ar îngădui diferenţelor de situație socială dintre oameni să influenţeze într-un grad 
prea mare şansele lor de succes. Este mai mult decât probabil că indivizii ajunşi la 
vârsta la care sunt consideraţi raționali şi responsabili au parcurs deja diferite 
programe educative prin care şi-au dezvoltat, în moduri diverse, potenţialul nativ, 
au deprins diferite abilități, şi-au rafinat anumite înzestrări şi au ajuns să aibă 
motivații inegale, specifice pentru fiecare, iar aceste diferenţe educative nu pot fi 
considerate irelevante din punctul de vedere al modului în care Rawls înţelege 
ideea egalității de şanse. O altă variantă ar fi de a alege ca reper al comparaţiei 
momentul naşterii, însă aici intervine întrebarea dacă nu cumva este exagerat să 
atribuim talente, înzestrări şi motivații conştiente unor nou-născuţi. Sugestia lui 
Mason este aceea că am putea mai degrabă să vorbim despre potenţialul pe care ei 
îl au de a dobândi abilităţi şi înzestrări, precum şi o motivaţie puternică, în cazul în 
care vor fi crescuţi în ambianța socială potrivită”!. Dar chiar şi aşa, există motive 
pentru care se poate argumenta că momentul naşterii nu este prea timpuriu pentru 
realizarea comparaţiei, ci, dimpotrivă, deoarece se ştie că circumstanţele pre-natale 

pot influența substanțial potenţialul pe care copilul îl are la naştere, ceea ce 
subminează principiul egalităţii echitabile de şanse şi țelul său subiacent, de a 
contracara efectele circumstanțelor socio-economice asupra oportunităţilor de care 
pot profita indivizii de-a lungul vieţii. Spre exemplu, circumstanțele specifice ale 
mediului în care trăieşte mama, cum ar fi alimentaţia şi substanţele poluante pe 
care le ingerează au o influență majoră asupra dezvoltării fătului, putând interfera 
cu evoluţia normală a acestuia, anterioară momentului naşterii, astfel că atunci 
când vine pe lume, copilul este deja dezavantajat într-o manieră relevantă pentru 
ideea egalității de şanse. Urmând această logică, arată Mason, va trebui să ne 
întoarcem în timp înainte de momentul naşterii, aproape de acela al concepției, însă 
şi acest eveniment poate fi influenţat de circumstanţe anterioare, cum ar fi defecte 
anatomice ori fiziologice ale embrionului cauzate de factori sociali ori economici 
care grevează viața mamei”. 

Această dificultate pare să fi fost sesizată şi de către Rawls, care arată că 
„aplicarea consistentă a principiului şansei echitabile impune să considerăm 
persoanele ca fiind independente de influenţele poziţiei lor sociale. Dar cât de 
departe trebuie urmată această tendință? S-ar părea că, chiar şi atunci când cerința 
echităţii şanselor este satisfăcută, familia va determina apariția unor şanse inegale 
pentru indivizi. Ar trebui atunci să fie abolită familia? Dacă vom lua ideea de 
egalitate a şanselor în sine şi îi vom conferi un anumit primat, ea ar înclina decizia 
în această direcţie. Însă în contextul teoriei dreptăţii ca întreg, nu e nici o urgenţă în 
acest sens””. Pe de altă parte, chiar dacă s-ar putea stabili până unde trebuie să 
urmăm această tendință, adică dacă am putea stabili cu precizie care trebuie să fie 
momentul în care să fie făcută comparaţia potenţialului de care dispune fiecare 
persoană, cu scopul de a lua măsuri concrete de contracarare a efectelor negative 
ale contextului socio-economic în care acestea îşi cultivă calitățile şi motivația, 
oricare ar fi acest moment, rămâne de rezolvat dificultatea practică a realizării 
acestei comparații. Nevoia de a găsi un principiu practic de organizare a funda- 
mentelor societăţii, care să poată fi realmente aplicabil, face superfluă discuția 
teoretică despre momentul exact la care ar fi potrivit să fie făcută comparația 
despre care vorbim. Degeaba am stabili în manieră teoretică un astfel de moment, 
dacă în practică nu s-a putea aplica regula bazată pe această alegere. Dacă dorim să 
formulăm un principiu al egalităţii de şanse care să poată fi aplicat realmente în 
practică, atunci momentul la care trebuie să comparăm talentele, abilităţile şi 
motivaţia oamenilor trebuie să fie ales astfel încât aceşti factori să fie detectabili, şi 
prin aceasta să ne abatem în practică de la rigoarea teoretică a argumentului, 
deoarece altfel nu am putea proceda la implementarea lui”. 

Este sigur că Rawls a observat şi el faptul că între teoria şi aplicarea practică 
a principiului egalității de şanse apar disonante, vizibile în acest context prin faptul 
că, deşi cerința existenței egalității echitabile formulată de către el poate fi 
satisfăcută, influența familiei va genera în practică inegalităţi între indivizi, chiar şi 
în aceste condiții. Indiferent când am fixa momentul în care, conform cerinţelor 
principiului egalităţii echitabile de şanse, trebuie să facem comparaţia între indivizi 
în ceea ce priveşte înzestrările şi motivaţia, chiar dacă aceştia s-ar situa la egalitate 
în momentul în care este posibilă realizarea practică a comparaţiei, totuşi ar fi 
posibil ca ei să fi beneficiat de şanse inegale în momentul în care teoria sugerează 
că ar fi mai relevant să fie făcută comparaţia (cum ar fi momentul naşterii ori al 
conceperii), iar acțiunile familiei să fi modificat situația între timp, ceea ce face ca 
principiul teoretic să fie încălcat tocmai prin măsurile care se iau pentru realizarea 
egalizării. 

Dificultăţile nu se opresc însă aici. Chiar dacă am putea identifica un moment 
în care comparaţia să fie posibilă şi relevantă, mai trebuie să răspundem la o 
întrebare, şi anume la aceea privind modul în care putem cuantifica nivelul 
înzestrărilor naturale şi acela al posibilităţii şi voinței de a le utiliza. Un posibil 
răspuns, arată Mason, este că ar trebui să deducem acest nivel din preţurile pe care 
aceste talente şi abilităţi le au pe piaţa liberă a muncii, atunci când sunt pe deplin 
dezvoltate. Talentele, abilitățile şi disponibilităţile unei persoane sunt situate la un 
nivel mai înalt decât ale alteia dacă ele pot fi licitate la un preţ mai ridicat pe o 
piaţă liberă în care carierele sunt deschise pentru oamenii înzestrați, ceea ce face ca 
acestea să depindă de funcţionarea legii cererii şi ofertei, de atitudinile şi compor- 
tamentele predominante şi societate. Aceasta înseamnă că şansele unei persoane 
sunt în cele din urmă determinate de atitudinile şi convingerile celorlalți membri ai 
societății cu privire la ceea ce este mai important, mai dezirabil şi mai valoros 
într-un anumit moment, care reprezintă consecinţele faptului că persoana respectivă 
s-a născut întâmplător într-un anumit loc şi moment”. Oricum, arată Mason, acest 
fapt nu reprezintă o problemă insurmontabilă pentru teoria lui Rawls, deoarece e 
limpede că nu lezează principiul ei fundamental, de îndată ce aceleaşi considerente 
sociale se aplică în cazul evaluării înzestrărilor tuturor candidaților potenţiali la 
ocuparea unui anumit post, care fac parte din aceeaşi generaţie şi au de înfruntat 
acelaşi mediu social (cu toate că rămâne discutabilă egalitatea de şanse dintre 
membrii unor generaţii diferite, care au de făcut față unor circumstanţe sociale 
diferite). 

Există însă şi alte obiecţii care pot fi ridicate față de teoria rawlsiană a 
egalităţii de şanse, după cum arată Andrew Mason. Prima dintre acestea are la bază 
observațiile făcute de către James Fishkin şi Brian Barry şi constă principial în 
ideea după care dezideratul fundamental al doctrinei lui Rawls, adică acela al 
asigurării egalităţii de şanse pentru toți cei care prezintă înzestrări naturale şi 


25 Ibidem, p. 16. 

motivații similare, ar putea fi foarte bine realizat printr-un procedeu foarte simplu, 
şi anume redistribuirea aleatoare a copiilor imediat după naştere unor părinți 
diferiţi de cei naturali”. Dacă egalitatea la naştere a șanselor în viaţă ar fi o 
condiţie suficientă pentru existenţa unei autentice egalități de şanse, atunci chiar şi 
o societate în care există caste privilegiate, dar în care se practică sistemul 
redistribuirii aleatorii a copiilor imediat după naştere ar putea trece testul. Din acest 
motiv, ideea că egalitatea de şanse în viață la naştere este garantul egalităţii reale 
de şanse ar putea fi respinsă. Acest lucru rămâne valabil chiar şi dacă nu am alege 
naşterea, ci un alt moment al evaluării şanselor de viață, deoarece redistribuirea 
aleatoare s-ar putea face după acest moment. 

Dacă însă vom considera că egalitatea şanselor în viață este totuna cu 
egalitatea echitabilă de şanse, aşa cum o concepe Rawls, atunci riscăm să ignorăm 
ceea ce el a subliniat în repetate rânduri, şi anume faptul că întotdeauna accesul la 
cariere şi poziţii privilegiate trebuie să fie deschis pentru toţi cei înzestrați, ceea ce 
scoate din discuţie posibilitatea existenţei unui sistem social care admite existența 
unor caste cu privilegii ereditare. După cum subliniază Mason, obiecţia nu este însă 
respinsă prin aceasta, deoarece ideea că accesul trebuie să fie deschis pentru cei 
înzestrați (careers open to talents) nu este cu totul neproblematică, în sensul că pot 
exista situaţii în care acest principiu poate să între în conflict cu acela care susține 
că indivizii egal înzestrați şi egal motivaţi ar trebui să beneficieze de şanse egale de 
succes. Spre exemplu, prejudecățile etnice pot influenţa şansele de care dispun 
candidaţii, deoarece persoanele care fac selecţia lor, oricât de bine intenţionate ar fi 
şi oricât ar dori să nu defavorizeze pe nimeni, se pot afla sub influența 
prejudecăţilor inconştiente, care să le sugereze, de pildă, că un individ aparținând 
unui anumit grup etnic este mai leneş sau mai puţin conştiincios. Aceste lucruri se 
întâmplă în realitate, şi pentru contracararea efectelor lor se recurge uneori la 
stabilirea unui sistem de rezervare a unui număr de locuri candidaţilor ce aparțin 
grupului defavorizat astfel, conform cu reprezentarea sa proporțională în populaţie. 
Dar aceasta ar însemna că, urmărind să punem în practică principiul conform 
căruia toţi trebuie să aibă şanse egale în viață vom încălca principiul după care 
carierele trebuie să fie disponibile pentru cei înzestrați, care nu admite nici un fel 
de alt criteriu afară de talentele şi motivaţia celor interesați. Prin urmare, 
introducerea unui sistem de rezervare proporţională a locurilor ar fi inacceptabilă 
pentru Rawls, care argumentează că „în sistemul libertăţii naturale, distribuţia 
iniţială este reglată de aranjamentele implicite în concepția conform căreia carierele 
trebuie să fie deschise pentru cei înzestrați (...). Aceste aranjamente presupun un 
context în care există libertate egală (după cum specifică primul principiu) şi o 
economie de piață liberă. Acestea presupun egalitatea formală de şanse, în sensul 


% CF. J.S. Fishkin, Justice, Equal Opportunity, and the Family, Yale University Press, 1983, 
B. Barry, “Equal Opportunity and Moral Arbitrariness”, în N. Bowie (ed.), Equa/ Opportunity, 

că toți indivizii trebuie cel puţin să beneficieze de aceleaşi drepturi legale de a 
accede la toate poziţiile sociale privilegiate”. 

Consecința acestei situații ar fi aceea că, dacă acceptăm că, pentru a exista 
realmente egalitate echitabilă a şanselor trebuie să fie respectate atât principiul 
după care oportunităţile de carieră trebuie să fie deschise celor talentaţi, cât şi acela 
după care şansele în viaţă ale celor egal înzestrați şi motivaţi ar trebui să fie egale, 
atunci în anumite situaţii ar fi imposibil să existe egalitate echitabilă de şanse. 
Pentru a evita conflictul între cele două principii, Rawls ar trebui să formuleze şi 
aici o regulă de prioritate, care să stabilească precis care dintre ele ar trebui să fie 
aplicat mai întâi atunci când ele ajung în conflict. Mason observă însă că, dacă 
medităm mai profund asupra acestei chestiuni, vom ajunge să observăm că nu mai 
e clar de ce ar trebui ca ideea de competiţie liberă să aibă rol de axiomă 
independentă.” Ceea ce constituie esenţa concepţiei lui Rawls este ideea după care, 
pentru a obţine realmente egalitatea echitabilă a şanselor, trebuie să contracarăm 
efectele diferenţelor apărute între oameni din cauza circumstanțelor sociale, din 
motivul că acestea sunt arbitrare din punct de vedere moral, ceea ce conduce la 
egalizarea şanselor de succes ale celor care sunt la fel de înzestrați şi motivaţi. Dar 
aceasta înseamnă că ideea după care cei mai calificați trebuie să acceadă la pozițiile 
socio-economice dezirabile nu este un principiu de sine stătător, ci o consecință 
derivată din principiul după care persoanele cu talente şi motivații similare trebuie 
să aibă şanse egale. 

În opinia lui Andrew Mason, teoria lui Rawls despre egalitatea echitabilă de 
şanse, gândită în acest context, prezintă o structură compusă din trei elemente 
principale: (1) o intenţie subiacentă, şi anume aceea de a contracara efectele 
circumstanțelor sociale diferite, din motivul că ele ar fi arbitrare din punct de 
vedere moral; (2) un principiu de acțiune practică, destinat să reglementeze 
proiectarea instituțiilor sociale, prin care să se definească ce anume trebuie să 
înțelegem prin această acţiune de contracarare (acesta este principiul după care cei 
ce dispun de înzestrări egale şi motivații egale, cuantificate la un anumit moment 
ulterior naşterii, ar trebui să se bucure de oportunităţi de succes egale); (3) o 
specificare a celor mai potrivite metode de aplicare practică a acestui principiu, 
acestea fiind selectarea candidaţilor cu calificările cele mai bune şi asigurarea 
accesului egal la educaţie pentru toţi indivizii”. 

Odată înțeleasă această structură, observăm că obiecţia lui Barry şi Fiskin 
poate fi respinsă imediat: de fapt, egalitatea echitabilă de şanse nu poate fi realizată 
prin redistribuirea aleatoare a copiilor imediat după naştere, deoarece şansele de 
care aceştia urmează să se bucure în viaţă vor fi semnificativ influențate de situația 

socio-economică a familiei în grija căreia sunt încredințați prin acest procedeu. Prin 
aceasta, principiul de acţiune practică ales îşi ratează scopul, deoarece intenția 
subiacentă nu mai ajunge să fie realizată. 

Cea de-a doua obiecţie importantă care ar putea fi formulată la adresa teoriei 
egalității echitabile de şanse este aceea că aceasta nu poate fi realizată decât prin 
abolirea instituţiei familiei, iar aceasta este o eventualitate inacceptabilă: „Mai 
mult, principiul şanselor echitabile poate fi doar imperfect tradus în faptă, cel puţin 
atâta vreme cât o anumită formă a familiei mai există. Măsura în care capacitățile 
naturale se dezvoltă şi ajung să dea roade este afectată de tot felul de condiţii 
sociale şi atitudini de clasă. Chiar voinţa de a face un efort, de a încerca, şi de a 
deveni astfel meritorii este ea însăşi dependentă de circumstanţele sociale şi viața 
într-o familie fericită. În practică, este imposibil să asigurăm şanse de reuşită şi 
oportunităţi culturale egale pentru cei care sunt la fel de înzestrați, astfel că am 
putea fi puşi în situaţia de a adopta un principiu care recunoaşte acest fapt şi ca 
urmare atenuează efectele loteriei naturale înseși”. Dar dacă lucrurile stau astfel, 
şi totuşi nu dorim să renunțăm la dezideratul egalităţii de şanse, atunci de ce nu am 
renunța în cele din urmă la instituţia familiei? 

În spiritul teoriei lui Rawls, se poate răspunde la această întrebare arătând că 
libertățile fundamentale au prioritate în raport cu principiul egalității echitabile a 
şanselor. Între libertăţile fundamentale ar putea să figureze (deşi în text nu apare ca 
atare) şi aceea de a constitui familii şi de a creşte şi educa în cadrul acestora copiii 
aşa cum consideră de cuviinţă, fără însă a le face vreun rău. În consecință, Rawls ar 
putea adăuga această chestiune pe lista libertăţilor fundamentale, şi apoi să 
argumenteze că, deşi dezideratul realizării egalității echitabile de şanse impune 
abolirea familiei, acest lucru nu este posibil deoarece faptul de a avea o familie 
face parte dintre libertăţile fundamentale, care au preeminență asupra dezideratului 
egalității. 

O a treia obiecție are în vedere intenţia subiacentă a principiului egalității 
echitabile de şanse şi afirmă că, din punctul de vedere al acesteia, principiul pur şi 
simplu nu merge suficient de departe“!. Maniera în care Rawls ajunge de la ideea 
după care carierele ar trebui să fie la dispoziţia celor talentaţi la cea referitoare la 
egalitatea echitabilă a şanselor are în spate ideea că atribuirea poziţiilor socio- 
economice dezirabile nu ar trebui să fie influenţată de factori care sunt arbitrari din 
punct de vedere moral. Dar principiul egalităţii de şanse continuă să permită ca 
accesul la poziţiile dezirabile să fie influenţat de înzestrările naturale (acele talente 
sau abilități care sunt datorate moştenirii genetice), pe care Rawls le consideră de 
asemenea a fi elemente arbitrare din punct de vedere moral. Din acest motiv, 
consistenţa logică a argumentului îl obligă să admită că egalitatea echitabilă de 
şanse, gândită riguros, ar trebui să impună ca toți indivizii să dispună de şanse 

egale de a ocupa o poziţie dezirabilă indiferent de înzestrările lor naturale, şi deci 
de meritele lor derivate din acestea. Ideea aceasta însă, după care atribuirea 
poziţiilor nu trebuie să ţină cont de înzestrările naturale, pare să vină în conflict cu 
ceea ce oamenii cred în mod obişnuit despre modul în care trebuie înţeleasă 
egalitatea şanselor. 

Răspunsul pe care l-ar putea oferi Rawls la această observaţie ţine de modul 
în care trebuie înţeles raportul dintre principiul egalităţii echitabile a şanselor şi 
principiul diferenței, în contextul în care este vorba despre contracararea diferențelor 
între circumstanţele sociale şi între înzestrările naturale ale indivizilor”. Principiul 
egalității echitabile a şanselor creează posibilitatea ca diferenţele între calităţile 
indivizilor care sunt moştenite genetic să influenţeze accesul la pozițiile socio- 
economice avantajoase, pe când principiul diferenţei limitează inegalitățile care 
rezultă de aici, în special cele privitoare la averi şi venituri. Rawls explică rolul 
principiului diferenţei astfel: „Presupunând că structura instituțiilor este aceea 
cerută de libertatea egală şi de egalitatea echitabilă de şanse, aşteptările ridicate ale 
celor care sunt mai bine poziţionaţi sunt juste dacă şi numai dacă ele funcţionează 
ca parte a unei scheme care îmbunătăţeşte perspectivele celor mai puțin avantajaţi 
membri ai societăţii. Ideea intuitivă este aceea că ordinea socială nu înseamnă 
instituirea şi protejarea unor perspective atrăgătoare pentru cei care sunt mai bine 
situaţi, în afară de cazul în care acest lucru este în cele din urmă în avantajul celor 
mai puțin norocoşi [...] Urmează că principiul diferenţei este o idee pronunţat 
egalitaristă, în sensul că dacă nu are loc o distribuire care îmbunătăţeşte situația 
ambelor persoane (ca să ne limităm la cazul a două persoane, pentru simplificare), 
atunci distribuirea egală este de preferat”*5. În acest mod, teoria lui Rawls permite 
ca persoanele care sunt înzestrate cu abilităţi şi înzestrări superioare să se bucure de 
recompense mai mari, dar numai dacă această procedură are drept consecință 
îmbunătăţirea situaţiei celor defavorizați. Dacă înţelegem relația dintre cele două 
principii în acest mod, atunci rezultă că principiul egalităţii echitabile a şanselor 
reglementează accesul la pozițiile sociale privilegiate, în timp ce rolul principiului 
diferenţei este acela de a reglementa distribuirea avuţiei şi a veniturilor. 

Problema care rămâne de rezolvat în contextul acestui mod de a înţelege 
lucrurile este însă aceea a priorității principiului egalităţii echitabile a şanselor în 
raport cu principiul diferenţei, în sensul că Rawls pretinde ca primul dintre ele să 
fie satisfăcut mai înaintea celuilalt, în eventualitatea în care ele ar intra în conflict. 
Dacă primul se referă la accesul la poziţii dezirabile, iar cel de-al doilea la 
gestionarea avuţiei, atunci nu e clar de ce egalitatea în ceea ce priveşte accesul la 
poziţiile socio-economice privilegiate nu ar trebui sacrificată cu scopul de a oferi 
beneficii materiale mai mari persoanelor celor mai dezavantajate din societate, 
adică de ce nu am acorda prioritate celui de-al doilea principiu în dauna primului”. 


52 Loc. cit. 

Concluzia lui Andrew Mason este aceea că această problemă a justificării priorități 
primului principiu, rămasă nerezolvată, subminează întreaga construcție teoretică a 
lui Rawls. Dacă, pe de o parte, considerăm că principiul egalității echitabile a 
şanselor reglementează distribuirea unui anumit bun, şi anume a oportunităţilor de 
a ocupa poziţii socio-economice dezirabile şi avantajoase, atunci înseamnă că 
acordându-i preeminenţă în raport cu principiul diferenţei, conferim o importanță 
disproporționat de mare şanselor de a ocupa aceste poziţii. Dacă, pe de altă parte, 
vom considera că funcţia acestui principiu este aceea de a contracara efectele 
diferenţelor circumstanțelor sociale asupra şanselor de a dobândi anumite avantaje, 
în timp ce funcţia principiului diferenţei este contracararea efectelor diferențelor 
naturale asupra aceloraşi şanse, e greu de justificat de ce primul ar trebui să aibă 
prioritate în raport cu al doilea”. 

O perspectivă cu totul diferită asupra problemei egalităţii de şanse este aceea 
propusă de către Robert Nozick. Ea are drept fundament teoria dreptăţii ca 
îndreptăţire (justice as entitlement) expusă de către Nozick pe larg în lucrarea sa 
Anarhie, stat şi utopie“, conform căreia fiecare persoană este îndreptăţită (entitled) 
să deţină acele lucruri, drepturi şi oportunități pe care este capabilă a le dobândi 
intrând în tranzacții (schimb, negociere etc.) legitime cu ceilalți membri ai 
societății. Această teorie constituie un exemplu clasic de doctrină a egalităţii bazată 
numai pe ideea de drepturi ale indivizilor, deoarece conferă prioritate absolută 
drepturilor individuale, în sensul că obligația de a respecta drepturile individuale 
ale celorlalți deține preeminenţă asupra tuturor celorlalte principii, inclusiv celor ce 
privesc corectitudinea, echitatea, bunăstarea, eficiența şi alte tipuri de considerente 
utilitariste. În acest context, egalitatea este înţeleasă ca dreptul egal al fiecărei 
persoane de a-şi exercita drepturile individuale, indiferent de faptul că această 
exercitare ar putea avea drept consecințe apariția de inegalităţi între indivizi. 
Egalitatea între persoane în ceea ce priveşte libertatea este totuna cu egalitatea 
formală de şanse, iar orice intervenţie care ar putea interfera cu distribuirea inegală 
a beneficiilor este permisă numai dacă respectă principiile dreptății, altfel fiind 
considerată o violare inacceptabilă a libertăţii persoanelor. În consecință, conform 
doctrinei lui Nozick, nu este permisă nicio intervenţie colectivă în favoarea celor 
mai puţin avantajaţi, deoarece numai persoanele individuale pot decide dacă doresc 
sau nu să intervină pentru a se ocupa de nevoile celor defavorizaţi. În conformitate 
cu doctrina dreptăţii ca îndreptăţire, oamenii nu au nicio obligaţie morală de a veni 
în ajutorul celorlalți deoarece fiecare individ are parte de ceea ce merită, ca o 
consecință a propriilor sale acţiuni. Fiecare are parte doar de ceea ce i se cuvine de 
drept, deoarece fiecare beneficiază de capacitatea de autodeterminare şi se foloseşte de 
ea nestingherit, astfel că doar el însuși e responsabil de consecinţele faptelor sale”. 


35 Ibidem, p. 88. 

Această concepţie privitoare la modul în care ar trebui să concepem o 
societate dreaptă priveşte viaţa socială ca pe o multitudine de tranzacţii între indivizii 
care urmăresc diverse scopuri în viaţă, corespunzătoare cu nivelurile diferite ale 
capacităţilor lor personale, de care sunt consideraţi răspunzători ei înşişi. Fiecare 
este responsabil de modul în care este diferit față de alții în privinţa înzestrărilor, 
abilităților, oportunităţilor şi realizările sale, şi manifestă această responsabilitate 
prin însuşi faptul că tranzacţionează resurse cu ceilalţi, cu scopul de a-şi îmbunătăţi 
perspectivele de succes în viaţă. Diferenţele care există între indivizi în ceea ce 
priveşte capacităţile, oportunitățile şi realizările nu au nicio legătură cu echitatea 
ori inechitatea. Nicio instanţă exterioară, cum ar fi statul, nu are voie să intervină în 
aceste tranzacții, deoarece aceasta ar însemna o încălcare a autonomiei persoanelor 
şi a dreptului lor la auto-determinare. Toate acestea au fost rezumate de către 
Nozick într-o formulare succintă a doctrinei sale, după care „lăsând la o parte 
problema achiziţiei şi cea a rectificării, am putea spune: [să cerem] de la fiecare în 
funcţie de ceea ce el însuşi alege să facă, şi [să concedem] fiecăruia în funcție de 
ceea ce el însuşi face pentru sine (cel mai probabil cu ajutorul celorlalți în condiţii 
contractuale) şi ceea ce decid ceilalți să facă pentru el şi să îi ofere din ceea ce le-a 
fost lor dat mai înainte (în condiţiile acestei maxime) şi nu au cheltuit ori transferat 
încă. În calitate de slogan, această regulă are defectele sale, după cum cititorul 
perspicace va fi observat. În consecință, pe post de rezumat şi de simplificare 
semnificativă (şi nu ca o maximă cu vreun înţeles independent), avem: De la 
fiecare după cum alege, fiecăruia după cum este ales.” 

Conform interpretării lui Marius Willem Van Wyk, în lucrarea Anarhie, stat 
şi utopie, Nozick urmăreşte să demonstreze trei lucruri: (1) că statul minimal este 
justificat şi că el se dezvoltă în mod natural din starea de anarhie, deşi doctrina 
anarhistă susține contrariul; (2) că orice stat mai extins decât statul minimal 
(nightwatchman state) va fi lipsit de legitimitate; (3) că statul minimal nu este doar 
singurul stat justificabil, ci şi un ideal pentru care merită să luptăm”. Pentru el, 
starea originară este una de anarhie, care e starea naturală în care se găsesc indivizii 
deținători de drepturi. Aceştia constată apoi că ar fi în avantajul lor să se angajeze 
în acorduri reciproce pentru a se proteja de acţiunile potenţial agresive ale 
celorlalţi, ceea ce va conduce în cele din urmă la apariția statului minimal, ca un 
produs al înțelegerilor încheiate de indivizi cu scopul de a-şi proteja persoana şi 
posesiunile. Nozick afirmă explicit că „statul minimal este cea mai extinsă formă 
de stat care poate fi justificată. Orice stat mai extins înseamnă o încălcare a 
drepturilor oamenilor”. Argumentul privitor la constituirea statului este de natură 

Entitlement Theory and Equality”. Expunerea care urmează se sprijină substanţial pe ideile conţinute 
în aceste două texte. 

38 R, Nozick, op. cit., p. 160. 

3 M.W. Van Wyk, op. cit., p. 174. 

contractualistă, dar, conform lui Nozick, nu existenţa contractului este elementul 
fundamental al statului minimal, ci faptul că indivizii sunt considerați deținători de 
drepturi individuale. 

Insistenţa lui Nozick asupra faptului că forma minimală a statului este singura 
tolerabilă vine din ataşamentul său faţă de ideea de drepturi individuale, şi cu 
deosebire de conceptul de drept de proprietate individuală, care face ca filosofia sa 
politică să fie centrată în jurul unei singure valori, care dobândeşte preeminență 
absolută. Nozick porneşte de la premisa că indivizii au drepturi naturale, adică 
drepturi care nu sunt stabilite prin legislaţie, ci sunt mai degrabă drepturi morale, şi 
orice guvernământ este obligat să le respecte. Statul ia naştere fără să fie nevoie de 
consimțământul tuturor indivizilor, aşa cum presupunea Locke, prin urmare nu 
există obligația morală de a te supune statului, ci doar obligaţia morală de a 
respecta drepturile naturale ale celorlalţi. Ideea fundamentală este aceea că indivizii 
sunt deţinătorii drepturilor, iar dreptul fundamental este acela de proprietate asupra 
propriei persoane, pe când dreptul de proprietate asupra altor lucruri, sau posesiuni, 
este privit ca un produs al tranzacţiilor în care indivizii se angajează în mod liber, 
respectând cele trei principii ale dreptăţii: (1) Principiul dreptății în achiziție, care 
priveşte modalitatea prin care lucrurile pe care nu le posedăm pot intra în posesia 
noastră; (2) Principiul dreptăţii în transfer, ce reglementează procesele prin care o 
persoană poate să transfere proprietăți unei alte persoane; (3) Principiul rectificării, 
care stabileşte cum se pot corecta nedreptățile care pot apărea în achiziția şi 
transferul proprietăţilor de-a lungul timpului”. 

Pentru Nozick, drepturile individuale nu pot fi concepute decât sub forma 
unor reguli stricte care să limiteze o eventuală intervenţie în sfera privată a oricărui 
individ, adică în sfera vieţii, libertății şi proprietății. Drepturile astfel concepute nu 
stabilesc un rezultat final de genul reducerii numărului de încălcări ale drepturilor 
în societate, ci reprezintă mai degrabă reguli pe care trebuie să le respectăm în 
relațiile noastre cu ceilalți. Acestea se aplică tuturor indivizilor şi constau în 
interzicerea formală a violenţei, a agresiunii, a constrângerii sau a amenințării cu 
constrângerea, care sunt singurele comportamente care pot fi interzise, fiindcă 
altfel ar fi imposibil să fie enunțate drepturi egale şi necontradictorii pentru toți 
indivizii. Un drept reprezintă, deci, libertatea de a acţiona fără a fi constrâns de 
altcineva. Drepturile generale nu fac nimic altceva decât să interzică intervenția 
prin intermediul forței într-o acţiune protejată printr-un drept individual. Ideea de 
dreptate este strâns legată de o teorie a proprietăţii ca îndreptăţire (entitlement 
theory of justice). În esenţă, arată Nozick, „principiul complet al dreptăţii distributive 
(distributive justice) spune pur şi simplu că o distribuire este dreaptă dacă fiecare 
este îndreptățit să dețină ceea ce posedă în urma distribuirii”?. 

Dar dacă repartiția proprietăţii este dreaptă numai în condiţiile în care fiecare 
este proprietarul doar a ceea ce este îndreptăţit să dețină, urmează că teoria dreptăţii 

ca îndreptățire este istorică, adică se poate decide dacă distribuirea este dreaptă 
numai dacă ne referim la felul în care s-a produs ea realmente. Aceasta presupune 
necesitatea unei investigații de natură istorică a achiziției originare a dreptului de 
proprietate şi a modului în care el a fost transferat de la un individ la altul. Dacă 
aceste procese au avut loc cu respectarea principiului dreptăţii în achiziţie şi a 
principiului dreptăţii în transfer, atunci proprietarul actual este îndreptăţit să dețină 
ceea ce deţine, indiferent de consecinţele care decurg de aici pentru celelalte 
persoane. Redistribuirea avuției dinspre cei bogaţi către cei săraci prin intermediul 
unui sistem de impozitare, ca şi orice alt sistem de taxare care depăşeşte ceea ce 
părțile au stabilit că este strict necesar pentru întreţinerea statului minimal, sunt 
inacceptabile. Conform celor spuse de către Nozick, „din punctul de vedere al unei 
teorii a îndreptățirii, redistribuirea este o chestiune serioasă, deoarece implică, aşa 
cum e cazul în realitate, o încălcare a drepturilor oamenilor. [...] Impozitarea 
veniturilor provenite din muncă se găseşte pe picior de egalitate cu munca forțată”* 

Dacă într-o societate în care funcționează o redistribuire structurală, 
principiile de redistribuire se bazează în principal pe drepturile celui care primeşte, 
teoria lui Nozick are în vedere drepturile celui care dă. Drepturile individuale sunt 
drepturile pozitive de a face ceva, cum ar fi acela de a încheia contracte, iar în urma 
exercitării lor decurg drepturi de proprietate asupra lucrurilor care au făcut obiectul 
acțiunii respective. Nu numai că din punct de vedere moral caritatea forţată nu are 
nici o valoare, dar nu are cum să existe o obligaţie reală impusă prin forță de a ajuta 
pe cineva. Drepturile sociale, aşa cum sunt înţelese în genere, nu sunt drepturi, în 
sensul teoriei lui Nozick, ci chiar opusul lor, din moment ce creează obligaţii care 
violează drepturi individuale. Acesta este motivul pentru care impozitul este 
asimilat cu munca silnică: chiar dacă este lăudabil din punct de vedere moral să-ţi 
ajuţi aproapele, situaţia se schimbă radical atunci când ajutorul este reglementat 
juridic şi impus cu forţa. 

Dreptatea socială, în sens de redistribuire, se situează astfel, după opinia lui 
Nozick, la antipozii adevăratei dreptăţi. A pretinde din partea unei persoane să îşi 
sacrifice o parte din timpul său de muncă pentru a plăti un impozit destinat 
finanțării protecţiei sociale ori activităţilor de binefacere este totuna cu a o obliga 
să muncească pentru alţii, iar această formă mascată de muncă forţată este o 
încălcare inacceptabilă a libertăţii persoanei, aproape la fel de rea precum sclavia. 
Dacă presupunem că distribuţia iniţială a proprietăților este una corectă, iar apoi 
indivizii încep să se angajeze în tranzacții, la un moment dat distribuirea 
posesiunilor va începe să devină inegală. În aceste condiţii, dacă tranzacţiile au 
avut loc într-o formă non-coercitivă, atunci distribuirea finală rezultată trebuie de 
asemenea să fi considerată dreaptă, chiar dacă este una ilegală. Dacă cineva ar dori 
să restaureze starea originară de egalitate, atunci ar trebui să recurgă la forță pentru 
a redistribui lucrurile pe care indivizii le dețin în mod legitim, iar dacă ar dori să 

evite de la bun început posibilitatea ajungerii la starea de inegalitate, atunci ar 
trebui să interzică transferurile legitime de proprietate între persoane. Ambele 
alternative sunt însă inacceptabile din punctul de vedere al teoriei lui Nozick. 

Singura situaţie în care el consideră că redistribuirea forţată este permisă e 
aceea în care, investigând istoria modului în care un lucru a ajuns să devină 
posesiunea cuiva, descoperim că principiul dreptăţii în achiziție sau principiul 
dreptăţii în transfer au fost încălcate. În această eventualitate, principiul rectificării 
permite o redistribuire coercitivă cu scopul de a schimba situaţia şi a reconstitui pe 
cât este posibil starea de lucruri în aşa fel încât ea să fie cât mai asemănătoare cu 
aceea care ar fi apărut dacă primele două principii nu ar fi fost încălcate“. Spre 
exemplu, confiscarea abuzivă a proprietăților de către statul comunist justifică 
aplicarea principiului rectificării în scopul de a retroceda aceste proprietăţi, ori de a 
acorda despăgubiri acolo unde acest lucru nu mai este posibil din diferite motive. 

Din perspectiva teoriei dreptății ca îndreptăţire, Nozick a criticat principiul 
diferenței propus de către Rawls, care constă în mod esenţial din ideea unei 
echitabile distribuiri a beneficiilor şi obligaţiilor cooperării sociale. Trei motive îl 
determină să respingă acest principiu: (1) Ideea lui Rawls după care înzestrările şi 
talentele (considerentele în funcție de care se accede la poziţiile sociale privilegiate) 
reprezintă doar nişte consecinţe întâmplătoare ale unor factori externi, pe care 
societatea are dreptul să le compenseze (dispunând astfel de ele ca de un fel de 
proprietate comună), ceea ce afectează respectul de sine al persoanelor autonome 
care deţin aceste înzestrări; (2) Nozick atacă presupoziția făcută de Rawls, după 
care înzestrările şi abilităţile unei persoane sunt arbitrare din punct de vedere 
moral, argumentând că o persoană poate să fie îndreptăţită să dețină ceva fără să fie 
neapărată nevoie să fi meritat să intre în posesia acelui lucru, adică cineva este 
îndreptățit a avea un anumit talent fără ca acesta să-i fi fost atribuit pe baza 
meritelor personale; (3) În al treilea rând, el contestă recomandarea lui Rawls după 
care societatea ar trebui să se folosească de cei care au mai mult succes şi de 
realizările lor în beneficiul celor care au o situaţie mai precară, deoarece acest tip 
de compensare ar contraveni principiului kantian după care nu avem voie să tratăm 
o ființă umană ca pe un mijloc, ci doar ca pe un scop”. 

Din cele spuse până aici s-ar putea trage concluzia că doctrina lui Nozick nu 
lasă loc decât pentru acele măsuri de promovare a egalităţii de şanse care privesc 
simpla egalitate formală. Cu toate acestea, Van Wyk arată că există cel puţin două 
situaţii în care Nozick admite că sunt permise şi intervenţii de natură substanțială în 
scopul instituirii egalității şanselor, care însă presupun o oarecare extindere a 
limitelor acţiunii statului dincolo de varianta sa minimală“. 

Prima dintre acestea vizează situaţia în care este nevoie să fie aplicat 
principiul rectificării prin intermediul acțiunii afirmative cu scopul de a remedia 


4 M.W. Van Wyk, op. cit., p. 176-177. 

urmările unor nedreptăți care au avut loc în trecut prin încălcarea principiilor 
dreptăţii în achiziție şi în transfer. Se întâmplă adesea ca unii oameni să fure 
proprietatea altora, să îi înşele, să îi aducă la condiţia de sclavi, să le ia produsele 
muncii, să îi împiedice a trăi aşa cum doresc ori să îi excludă prin forță de la 
participarea în activităţile de schimb ale pieţei”. Toate acestea constituie în mod 
evident nedreptăți, ceea ce ridică problema reparării lor şi a ceea ce trebuie şi poate 
fi făcut în mod legitim în acest sens, problemă care comportă o serie întreagă de 
interogaţii, după cum subliniază Nozick: Ce anume trebuie făcut pentru rectificarea 
nedreptăților? Ce obligaţii au cei care au comis nedreptatea față de cei a căror 
situaţie au înrăutățit-o prin acţiunea lor? Mai există obligaţii dacă se plăteşte o 
compensație imediat după ce nedreptatea a fost comisă? Ce se schimbă în situația 
în care beneficiarii nedreptăţii şi cei afectaţi negativ de ea nu sunt implicați direct 
în actul injust, ci, de exemplu, urmaşi ai acestora? Un act injust faţă de cei care au 
săvârşit o nedreptate rămâne un act injust, ori poate fi considerat corect şi 
îndreptăţit? Care sunt limitele a ceea ce le este permis să facă victimelor nedreptății 
în scopul de a rectifica nedreptatea, inclusiv în cazul în care aceasta a fost comisă 
de către persoane ce acţionează în numele statului? În fine, întrebarea care pare să 
fie cea mai importantă: până unde ar trebui să meargă cineva atunci când doreşte să 
elimine consecinţele unor nedreptăţi comise în trecut“? 

Nozick argumentează că, „dacă presupunem că (1) victimele nedreptăţii sunt 
într-o situație mai rea decât ar fi fost într-o altă situație [în care nedreptatea nu ar fi 
fost comisă — n.n., S.B.] şi (2) este cel mai probabil ca aceia aflaţi în grupul cel mai 
puţin favorizat să fie victimele (sau descendenţii victimelor) celor mai grave 
nedreptăţi, cărora li se datorează compensații din partea acelora care au beneficiat 
de pe urma acelor nedreptăţi (care e de presupus că sunt actualmente cei mai bine 
situaţi în cadrul grupului, deşi uneori cei care încalcă regulile fac parte dintre cei 
mai defavorizaţi), atunci o regulă generală aproximativă de corectare a nedreptăților ar 
putea fi următoarea: să organizăm societatea în aşa fel încât să îmbunătăţim 
condiţia acelui grup care a sfârşit prin a avea cea mai defavorabilă situaţie din 
întreaga societate, oricare ar fi el”. După Nozick, această regulă nu poate avea 
decât un caracter general, iar formularea ei specifică pentru fiecare situație în parte 
trebuie să ţină seama de circumstanţele istorice concrete ale acesteia, adică de 
modul precis în care s-a produs încălcarea principiilor dreptăţii în achiziție şi în 
transfer, pentru a se putea lua măsurile reparatorii care se impun în acel caz 
particular. 

Problema care rămâne să fie rezolvată este însă aceea a limitelor până la care 
trebuie să mergem pentru repararea unei nedreptăți trecute. Ea are în vedere 
punctul până la care este necesar să ne întoarcem în trecut pentru a investiga istoria 
nedreptăților săvârşite, iar Nozick nu oferă o regulă generală pentru rezolvarea 

acestei chestiuni. El admite că este necesară o investigaţie istorică, prin care să se 
estimeze cum anume ar fi arătat situaţia dacă nici o nedreptate nu s-ar fi comis, 
ceea ce înseamnă că trebuie mers până la descoperirea informaţiilor relevante 
pentru ca estimarea să poată fi făcută cu acuratețe. Dacă ea nu corespunde cu starea 
reală de fapt, atunci trebuie ca aceasta să fie modificată până când ajunge să fie cât 
mai asemănătoare cu estimarea. Există cazuri în care sunt posibile mai multe 
estimări ale situaţiei ipotetice, iar atunci trebuie făcută o alegere a aceleia care ar 
trebui să fie obținută în realitate prin acțiuni rectificatorii, caz în care pot fi luate în 
calcul şi principii ale egalității substanțiale, pe care Nozick le respinge în 
principiu“. 

Conform interpretării propuse de către Bron Raymond Taylor, principiul 
rectificării, în varianta propusă de către Nozick, are o acțiune limitată de insistența 
sa asupra respectării principiului autonomiei persoanei, în privința a două aspecte 
importante: (1) principiul rectificării este aplicabil doar în măsura în care este 
posibil ca persoana care a încălcat principiile dreptăţii în achiziție şi transfer (şi nu 
urmaşii acesteia, de exemplu) să fie obligată să ofere compensații celor care au fost 
victimele reale ale acestor încălcări (şi nu urmaşilor lor) şi (2) principiul rectificării 
este aplicabil doar în acele situații în care este posibilă estimarea rezonabil de 
precisă a modului în care ar fi arătat distribuţia posesiunilor în cazul în care nici o 
încălcare a principiilor dreptăţii în achiziţie şi transfer nu ar fi avut loc. Consecințele 
practice care decurg de aici sunt destul de limitative: (1) Este greu de crezut că 
principiul rectificării ar putea fi aplicat pentru a oferi compensaţii victimelor unor 
nedreptăţi comise cu mai mult de o generație sau două; (2) Acţiunea afirmativă 
preferenţială nu este justificată şi permisă, cu excepţia situațiilor în care este vorba 
de supraviețuirea persoanelor; (3) Acţiunea afirmativă care are în vedere grupuri nu 
este justificată şi permisă deoarece încalcă drepturile individuale garantate de teoria 
îndreptățirii, (4) Aplicarea teoriei lui Nozick va proteja persoanele individuale 
împotriva nedreptăților şi discriminărilor trecute sau prezente doar atâta vreme cât 
victima individuală şi autorul individual pot fi identificaţi cu precizie”. 

Având în vedere aceste considerente, concluzia lui Van Wyk este că, din 
punctul de vedere libertarian al lui Nozick, acţiunea afirmativă este justificabilă cu 
deosebire în cazurile în care discriminările sau alte nedreptăţi au avut loc relativ 
recent, iar victimele şi autorii pot fi identificaţi. Accentul pus de acesta pe 
drepturile şi libertăţile individuale face ca principiul rectificării să nu fie aplicabil 
în cazul unor întregi grupuri şi categorii sociale care au fost victime ale 
nedreptăţilor (cum este cazul abuzurilor săvârşite de către reprezentanţii statului 
comunist din România împotriva unor întregi categorii sociale, economice sau 
etnice), deoarece pentru el doar indivizii, şi nu grupurile pot fi considerați în mod 
legitim ca fiind victime. 


5 Ibidem, p. 153, v. Şi nota. 

Pittsburgh Press, 1991, p. 41, apud M.W. Van Wyk, op. cit., p. 180. 


Ideea egalităţii de şanse la Rawls şi Nozick 243 


Cea de-a doua situaţie se referă la ceea ce Nozick, în capitolul al V-lea din 
Anarhie, stat şi utopie, numeşte „clauza lockeeană” (the Lockean proviso), cu 
referire la clauza condiţională a dreptului de apropriere despre care vorbeşte John 
Locke în capitolul al cincilea al lucrării sale Second Treatise on Government”. 
Aici, discutând despre problema proprietăţii şi a muncii, Locke arată că indivizii au 
dreptul de a dobândi posesiuni folosind în procesul muncii resurse pe care natura le 
oferă, însă ei pot face acest lucru numai în măsura în care rămâne o cantitate 
suficientă din acestea la dispoziţia celorlalți oameni care ar putea avea nevoie de 
ele: „Nici luarea în posesie a unei parcele de teren, prin îmbunătățirea ei, nu 
reprezintă un prejudiciu la adresa altui om, de îndată ce rămâne încă suficient şi la 
fel de bun, chiar mai mult decât ar putea folosi cel încă neîmproprietărit. Astfel că 
nu a rămas mai puţin pentru ceilalți în urma acestei luări în posesie. Aceasta 
deoarece faptul că el a lăsat încă disponibil atâta cât pot folosi ceilalți este tot aşa 
ca şi când nu ar fi luat nimic. Nimeni nu s-ar putea simţi afectat de faptul că un om 
a băut apă, deşi a luat o înghiţitură bună, atâta vreme cât are pentru a-şi potoli setea 
un întreg râu care a rămas la dispoziţia sa. lar situaţia terenului şi a apei, acolo unde 
există ambele din belşug, este cu totul asemenea”s?. 

După Locke, resursele naturale reprezintă în mod originar proprietatea 
comună a tuturor indivizilor. Aceştia au dreptul de a-şi investi forța de muncă (ce 
constituie proprietate privată, în virtutea dreptului natural de proprietate asupra 
propriei persoane) pentru a utiliza părți din proprietatea comună, pe care o 
transformă astfel în proprietate privată, pe care au dreptul natural de a o proteja de 
eventualele injoncţiuni ale celorlalți. Nozick a preluat ideea de proprietate asupra 
propriei persoane, ca şi pe aceea a clauzei de apropriere şi s-a folosit de ele pentru 
a nuanţa principiul dreptăţii în achiziţie, ajungând să formuleze propria versiune a 
clauzei, cu ajutorul căreia să putem stabili în care circumstanţe achiziția 
posesiunilor este îndreptățită. 

În varianta lui Nozick, clauza lockeeană stabileşte că, deşi orice act de luare 
în proprietate afectează ceea ce poate fi considerat proprietate comună, şi astfel 
acceptabil atâta vreme cât nu înrăutăţeşte cu nimic situaţia celorlalți în raport cu 
starea în care nu ar fi existat nici un fel de proprietate privată: „Un proces care dă 
naştere în mod normal unui drept transmisibil de proprietate asupra unui lucru care 
mai înainte nu era proprietatea nimănui nu va fi acceptabil dacă poziţia celorlalți, 
care prin aceasta nu mai au libertatea de a se folosi de lucrul respectiv, este 
înrăutăţită pe cale de consecință”. Clauza limitativă nu este însă absolută, 
deoarece Nozick arată că un individ este îndreptăţit să ia în posesie un lucru de care 
şi alţii ar putea avea nevoie, în condiţiile în care le oferă acestora compensaţii şi 


“2 Cf. R. Nozick, op. cit., p. 175 sq. 

prin aceasta situaţia lor nu se înrăutățeşte: „doar în cazul în care el nu oferă 
acestora compensaţii, luarea în posesie va fi considerată o încălcare a clauzei 
referitoare la principiul dreptății în achiziţie şi va fi una ilegitimă””. 

Nozick oferă câteva exemple extreme în care funcţionează clauza limitativă. 
Astfel, o persoană nu poate lua în posesie singura sursă de apă dintr-un deşert, 
urmând ca apoi să îi taxeze pe cei care au nevoie de apă. De asemenea, nu îi este 
permis să perceapă o taxă nici în situația în care deţine o sursă de apă, iar toate 
celelalte seacă, în afară de a sa. În mod similar, proprietarul unei insule izolate nu 
are dreptul de a refuza unui naufragiat dreptul de acces pe insulă şi de a considera 
că acesta îi încalcă dreptul de proprietate“. Toate aceste situaţii presupun recursul 
la clauza limitativă privind dreptul de apropriere şi pun în evidență o trăsătură 
esenţială a acesteia: rolul său esenţial este acela de a limita drepturile de proprietate 
atunci când exercitarea acestora ar conduce la limitarea sau interzicerea accesului 
celorlalte persoane la condiţiile de bază ale exercitării libertății. Clauza lockeeană 
se aplică, în viziunea lui Nozick, doar atunci când condiţiile de subzistență ale 
celorlalți sunt înrăutățite prin recursul exclusivist la exercitarea unui drept de 
proprietate”. 

Trebuie observat însă că Nozick este de părere că nu se poate face apel la 
clauza lockeeană decât pentru evitarea înrăutăţirii stării cuiva, dar nu şi pentru 
îmbunătăţirea acesteia. Spre exemplu, arată el, un cercetător care a sintetizat o nouă 
substanță care tratează eficient o boală şi care refuză să o vândă altfel decât în 
condiţiile stabilite de el nu poate fi obligat să procedeze altfel în virtutea clauzei 
limitative, deoarece el nu a înrăutățit situaţia nimănui prin acțiunile sale, lipsindu-i 
de ceea ce el însuşi a luat în proprietate. Ceilalţi sunt liberi să utilizeze aceleaşi 
ingrediente pe care el le-a folosit şi să producă la rândul lor substanţa respectivă, 
dacă au capacitatea de a o face. Tocmai această capacitate este aceea care produce 
diferența, însă ea nu este rezultatul unei luări în posesie a ceva ce mai înainte era 
proprietate comună, şi deci nu face obiectul clauzei restrictive. 

Din acest considerent, rezultă că acțiunea afirmativă destinată să egalizeze 
oportunităţile nu poate beneficia de sprijinul clauzei lockeene în acest sens, şi deci 
nu este acceptabilă decât pentru evitarea înrăutățirii situaţiei cuiva, nu şi pentru 
îmbunătăţirea ei. În general, acțiunea afirmativă este destinată să rezolve situaţii de 
inegalitate relative la anumite privaţiuni, iar nu la problema supravieţuirii înseşi, 
astfel că versiunea propusă de către Nozick a clauzei lockeene nu oferă prea multe 
argumente în sprijinul programelor de realizare a egalităţii de şanse prin 
intermediul acţiunii afirmative. Desigur însă că limitele de aplicabilitate ale clauzei 
depind în mare măsură de ceea ce se înțelege într-un context dat prin condiții 
minimale necesare supravieţuirii, astfel că ele pot fi subiectul unor interpretări 
destul de elastice. Spre exemplu, ea nu poate fi aplicată în cazurile în care este 


5 Loc. cit. 

vorba de îmbunătăţirea şanselor unor persoane de a ocupa poziţii sociale 
privilegiate, cum ar fi locuri de muncă foarte bine plătite, dar am putea recurge la 
ea atunci când e vorba de locuri de muncă de nivel mai puţin elevat, necesare 
persoanelor care altfel nu-şi pot câştiga existența, ori pentru măsuri elementare de 
protecție socială“. 

În consecinţă, abstracţie făcând de aceste două situaţii în care pare permisă 
transcenderea statului minimal prin anumite forme de acţiune afirmativă, Taylor 
observă că „o evaluare nozickeeană a problemelor sociale prin prisma priorităţii 
ideii de autonomie ar putea oferi un fundament pentru acțiunea afirmativă cu scop 
de protecție, dar nu preferenţială. Acest lucru nu este surprinzător, de îndată ce 
teoria sa a îndreptățirii este preocupată în realitate de egalitatea de şanse (înţeleasă 
ca incluzând egalitatea accesului legal la societatea de piaţă, dar nu în mod necesar 
şi egalitatea oportunităţilor reale de dezvoltare a talentelor naturale). Tendința 
teoriei libertariene de a susține acțiunea afirmativă sub formă de măsuri de 
protecţie, dar nu preferențiale face puțin probabil ca o teorie libertariană să ofere 
argumente morale în sprijinul acţiunii afirmative, cel puţin în forma în care această 
politică este practicată în momentul de faţă”? 

În acest punct trebuie să atragem atenţia asupra unui fapt, şi anume acela că 
îndeobşte se consideră că o concepţie lbertariană, precum aceea a lui Nozick, are 
drept categorie fundamentală ideea de libertate a individului. În cazul lui Nozick, 
însă, după cum subliniază Gerald Allan Cohen, deşi lucrarea sa Anarhie, stat şi 
utopie este considerată o expresie clasică a libertarianismului, „sugestia este 
înşelătoare. Aceasta pentru că angajamentul primordial al filosofiei sale nu este față 
de libertate, ci faţă de teza proprietăţii de sine (se/f-ownership), care susține că 
fiecare persoană este proprietara îndreptățită din punct de vedere moral asupra 
persoanei şi capacităților sale şi, în consecinţă, că fiecare este liber (din punct de 
vedere moral) să utilizeze acele capacități după cum doreşte, în măsura în care nu 
se manifestă agresiv față de ceilalți”“. Cohen consideră că pentru Nozick nu 
libertatea este condiția primordială din care derivă calitatea oamenilor de a fi 
proprietari de sine, deoarece el nu oferă nici o sugestie despre faptul că am putea 
cumva deriva proprietatea de sine din libertate. În realitate, faptul că individul este 
de la început considerat proprietarul legitim al persoanei sale este condiția 
originară din care derivă atât libertatea, cât şi drepturile asupra corpului său şi a 
abilităților sale. 

Deoarece Nozick nu oferă în Anarhie, stat şi utopie o analiză detaliată a 
noţiunii de proprietate de sine, şi nici măcar o definiție explicită, Cohen încearcă să 
suplinească această carenţă arătând că „principiul libertarian al proprietăţii de sine 
afirmă că fiecare persoană se bucură, în ceea ce o priveşte, de drepturi exclusive de 


* Loc. cit. 

control şi folosinţă, şi prin urmare nu datorează nici servicii, nici bunuri nimănui 
altcuiva cu care nu a încheiat un contract pentru a i le furniza”!. Cel mai probabil, 
Nozick a derivat această idee din preceptul kantian după care indivizii trebuie să fie 
considerați întotdeauna drept scopuri în sine, şi nu drept mijloace pentru atingerea 
altor scopuri: „ei nu pot fi sacrificați sau folosiţi pentru realizarea altor scopuri fără 
consimțământul lor. Indivizii sunt inviolabili” ®. 

În aceste condiţii, fiecare persoană deţine în ceea ce o priveşte (sub formă de 
îndreptățire morală), toate acele drepturi pe care un stăpân de sclavi le are asupra 
unui sclav (sub formă de drept legal), şi este moralmente îndreptăţită să dispună de 
sine în acelaşi mod în care stăpânul unui sclav este îndreptăţit legal să dispună de 
sclavul său®. Aceasta nu înseamnă însă nicidecum că Nozick ar fi cumva de acord 
cu existenţa sclaviei, cum greşit s-ar putea înțelege, din moment ce însuşi principiul 
proprietăţii de sine exclude posibilitatea acesteia, deoarece nici un individ, în măsura în 
care este proprietar asupra sieşi, nu poate fi în mod legitim transformat în 
posesiunea altcuiva. Ideea proprietăţii de sine nu înseamnă altceva decât că fiecare 
individ este proprietarul îndreptățit asupra corpului său, a talentelor, abilităților şi 
înzestrărilor cu care se naşte şi, prin extensie, asupra produselor care rezultă din 
exercitarea legitimă a forţei sale de muncă şi a acestor talente şi abilități. 

În aceste condiţii, susţine Nozick, „a dispune de rezultatele muncii altuia este 
echivalent cu a îl priva de un număr de ore din timpul său şi a-l constrânge să 
desfăşoare diferite activităţi. Dacă oamenii te obligă să desfăşori o anumită muncă 
sau să munceşti fără plată pentru o anumită perioadă de timp, aceasta înseamnă că 
ei decid ce anume trebuie să faci şi ce scopuri trebuie să servească munca ta, 
indiferent de deciziile tale. Acest proces prin care ei te privează de puterea de 
decizie îi transformă în proprietari parțiali asupra persoanei tale; le dă un drept de 
proprietate asupra ta”. Acest lucru, însă nu este permis în principiu deoarece ar 
încălca principiul proprietăţii de sine. 

Dar dacă individul este proprietarul de drept exclusiv asupra persoanei sale şi 
a rezultatelor exercitării abilităţilor sale, atunci distribuirea avuţiei şi a beneficiilor 
în societatea considerată în ansamblu este o distribuire dreaptă dacă fiecare este 
îndreptățit să deţină ceea ce posedă, adică dacă a ajuns să aibă acele posesiuni prin 
acțiuni care nu încalcă principiul dreptăţii în achiziţie şi în transfer, precum şi acela 
al rectificării. În consecință, distribuirea avuţiei, a beneficiilor şi a oportunităţilor 
este dreaptă, indiferent de cât de egală sau inegală se întâmplă să fie, oricât de 
corectă sau incorectă ni s-ar putea părea din punct de vedere intuitiv. Singurul lucru 
care contează este ca oamenii să fi ajuns să deţină ceea ce posedă într-o manieră 
consistentă cu principiile dreptăţii, ceea ce permite fără nici o restricţie existența 
situațiilor în care unii oameni au mai mult decât alţii, unii leneşi care au noroc sunt 

mai bogaţi decât cei care muncesc din greu, sau indivizi aflaţi în conflict cu morala 
o duc mai bine decât oamenii corecţi şi cinstiți”. De aici rezultă că inegalitatea 
poate fi gândită ca o stare perfect normală şi care se bucură de îndreptăţire indis- 
cutabilă, iar egalitatea programatică în ceea ce priveşte avuţia, beneficiile, 
oportunităţile poate fi realizată numai cu preţul comiterii de nedreptăţi, de îndată ce 
instituirea şi menținerea unei stări de egalitate presupune încălcarea dreptului 
individual la proprietatea de sine“. 

Conform teoriei dreptăţii propusă de Nozick, individul este îndreptățit să 
deţină tot ceea ce a dobândit prin exercitarea înzestrărilor sale ori prin schimburi 
legitime cu ceilalți, ceea ce nu mai lasă loc pentru nici un fel de intervenție 
colectivă în favoarea celor care sunt mai puţin avantajaţi, deoarece numai 
persoanele individuale au libertatea de a decide dacă doresc sau nu să ofere ajutor 
celor care au nevoie de el. Din această perspectivă, nu există nicio obligație morală 
de a veni în ajutorul celor defavorizați, deoarece fiecare persoană ajunge să aibă 
parte de ceea ce merită, ca o consecinţă a acțiunilor proprii: fiecare merită situația 
în care se găseşte, deoarece ajung aici în virtutea capacității proprii de 
autodeterminare. Aceasta se întâmplă, consideră Mithaug, deoarece viaţa socială 
este înțeleasă ca o succesiune de tranzacţii între indivizi care urmăresc atingerea 
unor scopuri corespunzătoare diferitelor capacităţi de care dispun. Diferenţele 
dintre indivizi în ceea ce priveşte capacităţile, şansele şi rezultatele sunt considerate 
ca fiind responsabilitatea acestora, iar fiecare dintre ei arată că îşi asumă această 
responsabilitate prin faptul că se angajează în tranzacţii cu scopul de a-şi 
îmbunătăţi capacitatea de a obţine ce doresc în viaţă. Faptul că indivizii diferă în 
ceea ce priveşte capacitățile şi oportunităţile nu trebuie privit ca o nedreptate, iar 
intervenţiile colective pentru corectarea acestei situații sunt ilegitime deoarece 
presupun încălcări ale libertăţii şi dreptului la autodeterminare ale persoanei“. 

Drepturile individuale nu constituie, după Nozick, ceva cu care indivizii sunt 
înzestrați de la început, în virtutea unui principiu normativ universal, ci sunt 
câştigate de către fiecare membru al societăţii, deoarece ele emană din tranzacțiile 
specifice în care se angajează aceştia în mod voluntar, în care fiecare parte cedează 
o parte din resursele sale în schimbul unei părți din ceea ce posedă celălalt. 
Legitimitatea tranzacţiilor vine din faptul că fiecare parte este de acord să respecte 
drepturile celeilalte într-o anumită sferă a domeniului resurselor şi oportunităţilor, 
în schimbul recunoaşterii drepturilor sale în altă sferă. Rezultatul acestei situații, 
arată Mithaug, este acela că oportunităţile trebuie gândite ca drepturi şi obligaţii: 
dreptul lui X la oportunitatea 1 depinde de responsabilitatea lui Y de a-i permite lui 
X accesul la ea, în timp ce dreptul lui Y la oportunitatea 2 depinde în acelaşi fel de 
responsabilitatea lui X de a-i permite accesul la aceasta. Indivizii sunt de acord să 


6 Ed. Feser, Robert Nozick (1938-2002), în „Internet Encyclopedia of Philosophy”, disponibil 
on-line la http://www.iep.utm.edu/nozick/ . 

îşi respecte reciproc drepturile cu privire la distribuția oportunităţilor şi la accesul 
la diferite resurse. Echitatea se defineşte ca situația în care distribuirea oportunităţilor 
s-a realizat în urma acordului părţilor, iar oportunităţile de care dispune fiecare 
individ îi aparţin în mod îndreptăţit deoarece au fost dobândite în acord cu 
principiile dreptăţii în achiziţie şi transfer. Nu există nicio altă modalitate 
îndreptățită de distribuire a oportunităţilor, deoarece orice altă procedură ar viola 
un acord anterior la care s-a ajuns pe calea unei tranzacţii liber consimțite între 
parteneri egali“. 

În situaţia în care, pentru Nozick, ceea ce este recunoscut ca fiind dreptul 
unei persoane este ceea ce ea reuşeşte să dobândească prin tranzacţii libere cu 
ceilalţi, iar ceea ce se negociază în aceste tranzacții depinde de capacitățile persoanei şi 
de facultatea sa de autodeterminare, atunci urmează că dacă o persoană nu dispune 
de capacităţile şi de şansa de a-şi schimba viitorul prin negocierea unei noi 
oportunități cu ceilalţi, atunci nu va putea să-şi asigure oportunitatea respectivă. În 
consecință, arată Mithaug, persoana respectivă nu va fi îndreptăţită să pretindă 
accesul la oportunitatea respectivă, ca la un drept al ei, iar ceilalți nu vor avea nicio 
obligaţie de a-i respecta dreptul la aceasta. Deoarece în acest fel anumite persoane 
sunt private de anumite şanse, din cauza faptului că nu dispun de capacitățile 
necesare pentru a-şi asigura accesul la ele prin negociere cu ceilalți, ele nu pot 
pretinde că există o discrepanţă între ceea ce li s-ar cuveni de drept şi ceea ce deţin 
în fapt, şi nu au nici un drept de a cere ca această discrepanţă să fie eliminată de 
către societate. Indivizii sunt îndreptățiți să posede doar acele lucruri şi să aibă 
acces la acele oportunităţi pe care sunt capabili să şi le procure singuri, utilizându-şi 
în mod liber înzestrările naturale şi angajându-se în tranzacții legitime cu ceilalți. 
Ceea ce nu pot obţine prin propriile puteri, nu sunt îndreptățiți să aibă. Drepturile 
unei persoane sunt acele oportunităţi pe care îi poate determina pe ceilalți să i le 
respecte în virtutea capacităților sale de negociere, iar obligațiile sale reprezintă 
ceea ce ea însăşi trebuie să admită şi să respecte în ceea ce priveşte pretențiile 
celorlalți. Dacă o persoană negociază cu o alta de pe poziţii care sunt în mod 
legitim mai puternice, atunci raportul drepturi—-obligaţii care se va institui, deşi va 
fi unul dezechilibrat, va fi totuşi întru totul legitim, ceea ce înseamnă că persoana 
respectivă este perfect îndreptăţită să beneficieze de oportunități mai bune decât 
cealaltă”. 

Consecința acestui mod de a înţelege dreptatea este aceea că singurul mod în 
care un individ poate dobândi bunuri sau îşi poate îmbunătăți şansele în viaţă este 
angajarea în tranzacţii libere cu ceilalți. Nozick arată că „nimeni nu are drepturi la 
ceva dacă aceasta presupune lucruri sau acţiuni asupra cărora alți indivizi au 
drepturi. Drepturile şi îndreptățirile altora asupra unor lucruri particulare (acest 
creion, propriul corp şi aşa mai departe), precum şi modul în care ei decid să se 
folosească de aceste drepturi şi îndreptăţiri determină mediul extern al fiecărui 

individ şi mijloacele care îi stau la dispoziţie. Dacă scopurile sale presupun 
utilizarea unor mijloace asupra cărora alţii au drepturi, atunci el trebuie să îşi 
asigure cooperarea voluntară a acestora”. 

Dar dacă fiecare este îndreptățit să aibă doar ceea ce a reuşit să dobândească 
în mod legitim prin propriile puteri, iar unicul mod în care distribuirea proprietății 
şi a oportunităţilor poate fi modificată este angajarea liberă în tranzacții a 
indivizilor, atunci urmează că, indiferent de faptul că oportunităţile pot fi inegal 
distribuite, nu este permisă nici o acțiune a societăţii pentru corectarea acestei 
situaţii. Ceea ce deține fiecare în materie de bunuri sau oportunităţi este ceea ce a 
reuşit el însuşi să dobândească, adică tot ce este îndreptăţit să dețină, atât din punct 
de vedere legal, cât şi moral, cu alte cuvinte, fiecare are parte de ceea ce merită. 
Cei care au parte de oportunităţi mai bune, se află în această situaţie deoarece s-au 
dovedit mai capabili să şi le procure, iar cei care au mai puţine drepturi şi mai 
puţine oportunităţi sunt aceia care au fost mai puţin capabili de a şi le asigura prin 
tranzacţii cu ceilalți membri ai societății, din cauza înzestrărilor naturale mai 
precare, a abilității limitate de negociere ori a faptului că au depus mai puține 
eforturi în acest sens. Din punctul de vedere al teoriei lui Nozick, singurul mod 
acceptabil prin care această stare legitimă de fapt poate fi modificată, iar situația 
celor mai puţin favorizați îmbunătăţită este prin acţiunea individuală voluntară a 
celor care sunt mai bine situați economic şi social. Nu este permisă nici acțiunea 
colectivă, nici obligarea acestora din urmă să ia măsuri pentru egalizarea opor- 
tunităților, singura modalitate acceptabilă fiind tot angajarea în tranzacții 
individuale libere. Este posibil ca în urma acestor tranzacţii să aibă de câştigat nu 
doar cei defavorizaţi, ci şi cei care doresc să îi asiste, cel puţin în privința 
gratitudinii, deferenței şi a prestigiului social”. 

Trebuie observat în încheiere, după cum accentuează şi Cohen, că, deşi 
inegalitatea în ceea ce priveşte posesiunile ori şansele nu este moralmente 
condamnabilă din punctul de vedere al teoriei lui Nozick, iar existența ei nu 
permite nici un fel de măsuri colective de îndreptare a situaţiei, el nu descurajează 
nicidecum inițiativa individuală a persoanelor care doresc să întreprindă acţiuni 
pentru corectarea ei”. Oricine e liber să considere că este greşit din punct de vedere 
moral să nu îi ajuţi pe cei defavorizaţi şi că a nu face acest lucru este blamabil, însă 
e la fel de liber să creadă contrariul. Din acest motiv, nimeni nu are dreptul de a 
acționa pentru egalizarea şanselor decât în nume propriu şi cu resurse proprii, fapt 
pentru care teoria lui Nozick interzice impozitarea forțată şi alte forme prin care 
inegalităţile sunt eliminate prin acțiunea colectivă constrângătoare a statului, care e 
defavorabilă unor persoane, şi prin aceasta le încalcă drepturile. Nozick nu 
încurajează oamenii să se bucure că există inegalităţi, ci doar constată că acestea 
există, şi că nu sunt ilegitime dacă nu se încalcă principiile dreptății atunci când ele 

apar. El nu-i îndeamnă pe oameni să refuze să îi ajute pe cei defavorizaţi, ci doar 
subliniază că această acțiune trebuie să fie produsul inițiativei private a individului, 
şi nu a acţiunii statului, care ar încălca astfel libertăţile şi drepturile persoanelor. 
Principiul proprietății de sine arată că fiecare om ar trebui să fie liber să facă tot 
ceea ce doreşte cu sine însuşi şi cu ceea ce deține legitim, atâta timp cât nu 
afectează negativ libertatea celorlalţi, şi deci el e liber să acţioneze pentru 
egalizarea şanselor şi pentru a oferi compensații celor defavorizați, dacă el însuşi 
decide în mod liber că doreşte să facă acest lucru, însă statul ori societatea nu au 
niciun drept de a-l constrânge să facă aceasta împotriva voinţei sale. 


DISCURSUL MINCINOS: RADIOGRAFII CLASICE 
ŞI CONTEMPORANE (I1)* 


ANA BAZAC 


SOCIOLOGIA DISCURSULUI MINCINOS: PLATON ŞI MACHIAVELLI 


În cele ce urmează, interesul se concentrează nu asupra motivelor psihologice 
pentru care mint oamenii!, ci exclusiv asupra mecanismului prin care discursul 
mincinos se angrenează în relaţiile de putere? (având, deci, motive egoiste, de 
interese materiale şi de putere politică) şi asupra consecinţelor acestei angrenări în 
procesul educaţiei democratice. 

Platon a fost cel care a descris fără falsă pudoare discursul mincinos ca 
instrument al puterii, şi, concret, al impunerii supunerii în faţa dominaţiei. Acest tip 
de discurs mincinos a fost socotit de către el drept o minciună nobilă: modelul 
omului putea să fie cel al omului care spune mereu adevărul şi care nu dăunează 
niciodată celorlalţi”, dar, cum în cetate oamenii sunt de diferite feluri, şi cum, 
pentru ca cetatea să dăinuie şi să fie armonioasă, trebuie să existe o strictă diviziune a 
muncii şi o strictă respectare a legilor, oamenii trebuie să se supună necondiționat 
acestor legi. Cum poate fi, însă, obţinută, o asemenea supunere? Și prin violență, 
desigur. Dar modalitatea mai eficientă este aceea a manipulării, am spune noi cu un 
termen modern. 

Concret, Platon a vorbit de modalitatea prin care oamenii pot fi făcuţi să se 
distanţeze de opiniile (rele) pe care le-au avut, iar această modalitate constă în 
comunicarea către ei, cu bună ştiinţă, a miturilor care reprezintă cea mai bună 
legitimare a statu quo-ului. „Atunci oare vom îngădui cu uşurinţă să asculte copiii, 
te miri ce mituri, plăsmuite de către te miri cine şi să-şi umple adesea sufletele cu 
opinii cu totul potrivnice acelora pe care socotim că ei trebuie să le aibă, atunci 
când vor fi oameni în toată firea?” „Nu vom îngădui aşa ceva!” „Mai întâi deci, pe 
cât se pare, trebuie să-i supraveghem pe alcătuitorii de mituri. Dacă ei compun un 


"Partea I a fost publicată în Studii de istorie a filosofiei universale, vol. XIX, Bucureşti, 
Editura Academiei Române, 2011. 

! Aldert Vrij, Detecting Lies and Deceit: Pitfalls and Opportunities, Second edition, 
Chichester, John Wiley & Sons, 2008, p. 18-19. 

? Căci tocmai manifestarea relaţiilor de putere, cu diferenţierile sociale şi cu nedreptatea, i-au 
permis lui Hesiod (Theogonia, 226) să vorbească despre minciuni (pseudo-logoi) alături de relele 
(munca dură — ponos, uitarea — lethe, foametea — limos, dureri — algea, luptele — hysminai, bătăliile — 
makhai etc.) dezvăluite de conflict (Eris). 

3 Platon, „Republica” (traducere de Andrei Cornea), în Platon, Opere, V, Ediţie îngrijită de 
Constantin Noica şi Petru Creţia, Cuvânt prevenitor de Constantin Noica, Bucureşti, Editura 
Ştiinţifică şi Enciclopedică, 1986, 331d, p. 86. 

mit bun, să-l acceptăm, dacă nu, să-l respingem. lar apoi vom convinge dădacele şi 
mamele să povestească copiilor miturile acceptate şi să le plămădească sufletele cu 
ajutorul miturilor. ..lar dintre miturile pe care ele le povestesc acum, multe trebuie 
alungate... (acestea sunt) mituri mincinoase... când un mit ar reprezenta rău, prin 
cuvânt, realitatea privitoare la zei şi la eroi...”?. 

Oamenilor trebuie să li se comunice şi „acele istorii care să-i facă să se teamă 
cât mai puţin de moarte”. „Trebuie, pe cât se pare, ca şi în privinţa acestor mituri 
să alcătuim reglementări pentru cei ce vor să le povestească şi să le cerem să nu 
arunce, pur şi simplu, cu ocări asupra lumii lui Hades, ci, mai degrabă, s-o laude... 
vom şterge aşadar toate poveştile de acest fel... Noi ne temem ca nu cumva 
paznicii să ajungă, din pricina acestei înfiorări, mai emotivi şi mai slabi de înger 
decât se cade”. 

Concluzia lui Platon, care l-a îndreptățit pe Popper să îl considere un 
totalitar”, arată astfel: „Se cuvine, deci, ca doar cârmuitorii cetăţii să mintă, fie pe 
duşmani, fie pe cetățeni, având în vedere folosul cetăţii; tuturor celorlalți însă nu li 
se dă voie să mintă”*. 

Mai târziu, Machiavelli a justificat astfel fenomenul discursului mincinos al 
deţinătorilor de putere: „Cei care se comportă numai cu violenţă, asemenea leului, 
nu se pricep deloc la politică. Deci un principe prevăzător nu trebuie să-şi ţină 
cuvântul nici atunci când el se întoarce împotriva lui şi nici atunci când au dispărut 
motivele ce l-au îndemnat să făgăduiască un lucru. lar dacă oamenii ar fi cu toții 
buni, n-ar mai fi bună nici învățătura aceasta a mea. Dar fiindcă oamenii sunt răi şi 
nu-şi ţin cuvântul dat faţă de tine, nici tu nu eşti nevoit să-l ţii faţă de ei”. Mai 
mult, discursul mincinos prin care se obţine puterea poate presupune — tocmai 
pentru că prinţul este privit cu neîncredere de către popor (din moment ce şi acesta 
minte) — şi a spune adevărul, deoarece acesta va fi privit cu aceeaşi decepţie ca şi 
minciunile anterioare", deci va fi un alt instrument de conducere. 

Cu alte cuvinte, controlul şi dominaţia oamenilor au loc mai eficient prin 
utilizarea discursului mincinos!!. O formă a acestuia este şi promisiunea lipsită de 


* Ibidem, 371b-c, e, p. 146, 147. 

* Ibidem, 386a, p. 155. 

ê Ibidem, 386b, p. 156, 387c, p. 157. 

7 Karl R. Popper, Societatea deschisă şi duşmanii săi (1945), Bucureşti, Humanitas, vol. I, 1993. 

8 Platon, „Republica” 389b-c, p. 160. 

? Niccolò Machiavelli, Principele, (1513), Traducere, tabel cronologic, note şi postfață de 
Nicolae Luca, prefață de Gh. Lencan Stoica, Bucureşti, Editura Minerva, 1994, Cap. XVIII, p. 90. 

10 Prinţul trebuie „să pară”...că „nu propovăduieşte altceva decât pacea şi credinţa, şi e cel mai 
mare duşman şi al uneia şi al alteia”, ibidem, p. 91, 92. 

!! De aceea, proverbul lui Plutarh — a minţi este faptă de sclavi — trebuie înţeles ca sancționare, 
din perspectiva categoriilor conducătoare care nu pun sub semnul întrebării legitimitatea raporturilor 
de putere, a reacției celor dominați la dominație. Dominația însăşi fiind „mincinoasă” în raport cu 
intuiţia oamenilor că inegalitatea socială şi modalităţile de a o impune sunt opuse condiţiei umane ca 
atare, ca şi în raport cu aspiraţia lor, răspunsul la dominație a putut avea loc nu numai prin supunere, 

acoperire. Categoriilor conducătoare nici nu le trece prin cap să creadă în propriul 
lor discurs, să respecte cele afirmate, să se comporte în acelaşi fel în care pretind de 
la alţii un comportament moral şi, evident, să respecte cele promise!?. Machiavelli 
exprimă, în maniera naivă a descrierii celor ce se întâmplă în realitate, concepția 
cinică a elitelor: „dat fiind că nimeni nu-şi ţine cuvântul, nici tu nu trebuie să o 
faci”. Sigur că aici este vorba despre o metodică a conducerii, unde obiectivul esenţial 
nu este acela al situării exemplului (iar conducătorul este un exemplu) pe un nivel 
înalt de moralitate, tocmai pentru ca supuşii să aspire spre acest nivel şi să imite 
comportamentul conducătorului, ci acela al modalităţilor celor mai eficiente şi mai 
ieftine. Din metodica lui Machiavelli putem desprinde, însă, două idei: 1) că raporturile 
de putere, nedreptăţile'” au determinat frica şi generalizarea ascunderii adevărului 
din partea celor care suportau aceste nedreptăți şi raporturi de putere, 2) că această 
situaţie a fost folosită pentru a legitima expandarea dominaţiei şi a manipulării. 


nu numai prin revoltă făţişă, ci şi prin minciună. Aceasta reprezenta un amestec de revoltă, neputinţă 
şi frică: supraviețuirea celor supuşi pe vecie nu putea să aibă loc decât prin folosirea unui amestec de 
discursuri, şi adevărate şi mincinoase, din moment ce stăpânii înşişi, chiar dacă nu îi minţeau în mod 
concret, îşi ocupau poziţia în urma unui concurs mincinos de împrejurări. 

12 Adevărul acestui fapt a fost arătat de Platon: stăpânitorii cetăților nu se comportă altfel față 
de supuşi decât păstorul faţă de oi şi vite, pe care le îngraşă cu gândul doar la binele stăpânilor şi al 
lor. „Crezi că la altceva ţintesc ei zi şi noapte, decât de unde să tragă ei înşişi vreun folos?... dreptatea 
şi dreptul... (sunt) folosul celui mai tare şi al cârmuitorului, şi că doar paguba este proprie supusului 
şi celui ce slujeşte... Lucrurile trebuie astfel privite, naiv peste poate ce eşti, Socrate, anume că omul 
drept, pretutindeni e dezavantajat față de cel nedrept”, „Republica”, ediţia citată, 343b-d, p. 103. 

15 Platon a legat explicarea virtuţii („Menon”, traducere de Liana Lupaş şi Petru Creţia, în 
Platon, Opere, II, Ediţie îngrijită de Petru Creţia, Bucureşti, Editura Ştiinţifică şi enciclopedică, 1976, 
87b, p. 397, 88c, p. 399; 88a, b, c, p. 398-399; 97c, p. 409-410; 98a, p. 410; 100b, p. 414; 100b, 
p. 414) de aceea a dreptății. Aceasta, deoarece dreptatea apărea drept obiectivul cel mai important al 
reglementării vieții sociale, în timp ce virtutea era calitatea necesară a omului pentru a realiza acest 
obiectiv. Această supoziție este certificată de Hesiod, Munci şi zile (sec. VIII î. e. n.), traducere de 
Ştefan Bezdechi, studiu introductiv de Ion Banu, Bucureşti, Editura Ştiinţifică, 1957, 110-115, p. 51; 
30-35, p. 46; 245-250, p. 55; 210, p. 54; 220, p. 54. Dar şi de Theognis din Megara şi Solon. Vezi şi 
Thomas J. Figuicira, „Khrâmata: Acquisition and Possession in Archaic Greece”, în Social Justice in 
the Ancient World, (Edited by K. D. Irani, Morris Silver, Contributor Morris Silver), Contributions in 
Political Science, Number 354, Global Perspectives in History and Politics, Westport, Connecticut, 
London, Greenwood Publishing Group, 1995, p. 47: Solon, fr. 13. 7-8: „Doresc să am, dar nu vreau 
să achiziționez proprietatea pe nedrept”, sau Theognis, „unii au răutate, acoperită de bogăţie/alţii au 
virtute, acoperită de sărăcie”, ibidem, deşi există o condiţionare a bogăției admise şi plăcute zeilor de 
către dreptate şi înțelepciune, p. 49. (Theognis, vers. 27-30, 523-526, 753-756, 1007-1012). 

Toţi aceştia ilustrează faptul că în perioadele de criză socială — când apar noi „interpretări” ale 
raporturilor sociale (concret — de putere) — problema dreptăţii şi a nedreptăţii este trăită mai acut: 
deoarece dominaţia se manifestă în noi forme discreţionare, cumva în contradicție chiar față de 
structurile existente (şi percepute ca nedrepte) de dominație — supunere. 

În acest sens, toate concepțiile filosofice concentrate pe etică — chiar dacă au reflectat intenția 
creatorilor lor de a ocoli trăirea nedreptății, sau neputința lor de a o înfrunta, adică de a se cantona 
unilateral în domeniul reflecției — pot fi înţelese ca semnale, mai mult sau mai puţin alienate, despre 
viaţa socială concretă. 

PSIHOSOCIOLOGIA DISCURSULUI MINCINOS: DAVID OWEN 


Concluzia sociologică a celor de mai sus este că oamenii mint în spaţiul 
public — deci nu este vorba aici despre minciună în spațiul privat — datorită 
raporturilor de putere. În cadrul acestora, cei de jos mint ca să supravieţuiască sau 
să-şi amenajeze nişe cât mai confortabile în mediul format din reţele ostile. Cei de 
sus mint ca să-şi menţină sau să-şi maximizeze poziţiile de putere. 

Teoria că elitele conducătoare mint conştient, deci că membrii lor deţin în 
acelaşi timp şi adevărul — pe care îl trec sub tăcere — dar şi negația adevărului, 
aceea pe care o emit, este comună. Această teorie implică presupunerea că protagoniștii 
minciunilor din spaţiul public!“ valorizează în continuare adevărul şi că ei îşi 
înving permanente procese de conştiinţă pentru a putea emite discursuri mincinoase 
(şi încă într-un mod credibil). În realitate, lucrurile nu stau așa. Iar aceasta şi 
datorită poziţiei în relaţiile de putere şi deoarece cuvintele au o forţă mai mare 
decât se crede. Ele au şi rolul de a crea realități, deci de a legitima comportamente. 

S-a spus demult că puterea corupe, ba chiar înnebuneşte. lar atunci când 
puterea cere emiterea constantă de discursuri mincinoase, se pun cel puţin două 
întrebări: de ce se comportă puterea astfel şi care sunt consecinţele proferării de 
minciuni asupra emitenţilor ca atare. 

Cele două întrebări trimit la răspunsuri care arată întrepătrunderea lucrurilor. 
Cu alte cuvinte, perseverarea celor din clasa politică" în a emite discursuri 
mincinoase are şi consecințe asupra psihologiei emitenților acestor discursuri şi 
reflectă şi faptul că deja intrarea unor oameni în clasa politică a avut drept teren 
conturarea prealabilă a psihicului lor în convergență cu banalitatea discursurilor 
mincinoase la nivelul politicii. 


14 Îi excludem, aici, pe formatorii de opinie din mass media. 

15 Este interesantă descrierea recentă a clasei politice la Peter Oborne, The Triumph of the 
Political Class, London, Simon & Schuster, 2007, unde noua clasă politică britanică din ultimii 25-30 de 
ani este un grup caracterizat de atitudinea sa profesională față de politică, şi nu ideologică, şi care a 
făcut ca diferențele dintre partide să înceteze datorită căutării comune a puterii şi a dominației (patronage); 
noua clasă politică a constituit un „capitalism de cumetrie” (crony capitalism, p. 123—124), bazat pe 
corupţie, venalitate, dispariţia distincției dintre public şi privat şi atacul asupra independenţei marilor 
instituţii ale parlamentului, tribunalului şi serviciului civil; clasa politică este parteneră cu clasa media 
(Media Class) pe care o domină (aceasta fiind „his ancillary arm”, p. 5) şi este produsul statului, 
adică „depinde de stat pentru statutul său, privilegiile sale speciale, structura carierei şi crescând 
pentru sprijinul său financiar” (p. 3); AB, este o caracterizare extrem de importantă: dacă până în 
epoca descrisă de autor se putea vorbi despre o diferență între capitalismul occidental — bazat pe 
modelul weberian al birocraţiei/chiar al clasei politice/al funcţionarului şi unde puterea economică a 
predominat şi determinat puterea politică — şi capitalismul birocratic din Est în care puterea 
economică a birocraţiei decurgea din puterea sa politică, autorul a arătat că această diferență tinde să 
dispară în capitalismul târziu, cel din Occident tinzând să preia trăsăturile parazitare ale capitalismului 
birocratic; clasa politică este întrepătrunsă cu interesele marilor corporaţii, influențând luarea 
deciziilor în favoarea acestora (p. 4); ca urmare, noua clasă politică se diferenţiază de vechile elite 
politice tocmai prin faptul ea are drept studiu exclusiv guvernarea şi nu forme de viață exterioare 
acesteia (p. 6). 

Cercetând psihologia liderilor politici, medicul şi omul politic britanic David 
Owen! a conturat legătura dintre putere şi mişcarea psihicului uman. Atunci când 
un om are un loc sigur şi de frunte în reţelele de putere — şi, a subliniat autorul 
criteriul de non-contaminare cu boala psihică specifică, atunci când nu este educat 
să fie modest, nici să aprecieze critica şi, evident, nici să fi exersat auto-critica, 
atunci când nu au nici simţul umorului şi nici doza de realism care pare unora a fi 
cinism —, el poate contracta sindromul hybris. 

Ce este acesta? Hybris înseamnă în greaca veche acțiunea care îl umileşte pe 
cel care suportă această acțiune. Este vorba, deci, de o relaţie de putere între cel 
care umileşte şi victimă. Dar hybris se întoarce împotriva făptuitorului: căci acesta 
ajunge să sufere de sindromul hybris. Cei la putere şi cei cărora li se pare că totul le 
este şi în putinţă şi permis, deci cei care au pierdut criteriul de evaluare a faptelor 
umane — diferenţa dintre bine şi rău: a nu dăuna celorlalți, a nu le provoca suferințe 
de nici un fel, sau dimpotrivă, a face toate acestea — devin aroganți, supra- 
încrezători în ei înşişi, plini de morgă, orgoliu, trufie, disprețuitori față de ceilalți şi 
gata să se manifeste violent, chiar excesiv de violent. 

Owen descrie câteva simptome ale sindromului hybris: 

— o înclinaţie narcisistă de a vedea lumea ca o simplă arenă în care cei 

puternici îşi exercită puterea şi caută gloria, 

— o predispoziţie de a face acele lucruri (de a expune acele discursuri) care îi 

pun în lumină bună şi care le îmbunătăţeşte imaginea, 

— o preocupare disproporţionată pentru propria imagine, 

— o manieră mesianică de a vorbi despre ceea ce fac şi o tendință spre 

exaltare în vorbă şi maniere”. 

Deoarece consecinţele sindromului hybris sunt grave datorită deciziilor pe 
care conducătorii atinşi de acest sindrom le iau, este necesară, spune Owen, o 
cercetare ştiinţifică, neurologică, pentru a vedea şi cauzele dar, mai ales, pentru a 
putea preveni acest fenomen. 

Aşadar, legat de tema discursului mincinos, practicarea acestor discursuri 
porneşte de la constatarea de către un tânăr care doreşte să intre în clasa politică, că 
duplicitatea faptelor este banală: deci că discursurile sunt divergente față de 
realitate. În acest prim moment, se poate spune că tânărul respectiv încă are 
conştiinţa adevărului şi a diferenţei dintre acesta şi discursul mincinos. Dar, dacă 
tânărul a intrat în clasa politică şi luptă cu mijloacele specifice din acest domeniu 
pentru a accede la locuri cât mai avansate, deci dacă politicianului minciuna din 


1* David Owen, The Hubris Syndrome: Bush, Blair and the Intoxication of Power, Politico's 
Publishing Ltd, 2007; David Owen, In sickness and in power: illness in heads of government during 
the last 100 years, London and New York, Praeger, Methuen Publishing Ltd, 2009. 

11 Vezi şi Seamus P. MacSuibhne, „What makes “a new mental illness”?: The cases of 
solastalgia and hubris syndrome”, Cosmos and History: The Journal of Natural and Social 
Philosophy, Vol 5, No 2, 2009, http://www.cosmosandhistory.org/index.php/journal/article/view/ 
143/261. 

discursul său îi devine a doua natură, atunci, chiar dacă nu ajunge la sindromul 
hybris'?, el ajunge să creadă că adevărul este tocmai discursul său şi, astfel, chiar să 
considere îndreptăţită pedepsirea oricui nu aprobă său se îndoieşte de „adevărul” 
oficial. 


MINCIUNĂ ŞI CONFORMISM SOCIAL 


Faptul că oamenii spun minciuni pentru a se conforma valorilor, obiceiurilor — 
deci, în fond, tot relaţiilor de putere — nu înseamnă un simplu tribut dat confor- 
mismului social. Deoarece valorile şi obiceiurile constituie nu repetarea neutră a 
unor reacții şi a unor aprecieri, ci rezultatul raporturilor de forță din societate, 
rezultatul impunerii. lar conformismul social însuşi reprezintă mentalitatea şi 
calitatea de adecvare a individului la valorile dominante în comunitatea şi timpul 
lor. Din acest punct de vedere, ne apare o contradicţie foarte interesantă între 
tendința oamenilor de a-şi manifesta unicitatea, de a se valoriza în ochii celorlalți 
prin independenţa de gândire, sentimentul şi modul propriu de a fi şi, pe de altă 
parte, tendinţa lor de a nu distona în comunitatea lor, de a nu devia de la modelele 
umane dominante şi, desigur, specifice locului lor social. Ambele tendințe poartă 
pecetea condiţionării lor sociale şi istorice, dar a doua evidențiază cu mai multă 
putere faptul că adecvarea individului la valorile dominante este o necesitate sine 
qua non pentru însăşi existenţa sa. Căci dacă spontaneitatea şi creativitatea 
individului — valorizate pozitiv sau nu în funcție de tipul de comunitate în care au 
ele loc, de locul social al individului respectiv, deci de date concrete favorizante 
pentru aprecierea acestor trăsături — pot să nu se manifeste cu o putere prea mare 
fără ca viaţa acelui individ să fie în primejdie, faptul de a nu se supune tiparului 
comportamental dominant poate antrena pericole: eşuarea (ratarea), suferinţe fizice, 
moartea. 

Conformismul social înseamnă că însăşi repetarea reacţiilor şi a aprecierilor a 
avut loc în cadrul raporturilor de putere. lar cum raporturile de putere presupun 
discursurile mincinoase, conformismul social se transpune şi el în asemenea 
discursuri. Minciunile conformiste sunt, astfel, semne ale supunerii: reale sau 
mimate. Şi, fireşte, oamenii care nu se conformează obiceiurilor şi valorilor nu sunt 
catalogați drept mincinoşi (dimpotrivă, prin faptul că nu se disimulează, aceşti 
oameni sunt „prost de cinstiţi”). Aceşti oameni sunt descrişi de către „gura lumii”, 
de către purtătorii de opinie şi formatorii de opinie drept excentrici, neadaptaţi, 
nebuni. 

Discursurile mincinoase provenite de la cei aliniați conformismului social 
implică, înainte de toate, mimarea de către ele a asumării valorilor şi discursurilor 
politice dominante. Modelul unei asemenea mimări este cel din povestea lui Hans 


18 Dar există, ca în toate fenomenele psihice, o continuitate între normalitate şi devierile 
psihice, aşa că sindromul hybris se manifestă treptat şi crescendo. 

Christian Andersen, Hainele împăratului (1837): curtenii nu încetau să laude 
minunatele haine ale împăratului, doar că acestea nu existau. O primă interpretare 
este aceea că ei se disimulau, văzând în fapt goliciunea împăratului. O altă 
interpretare, pe baza teoriilor psiho-sociologice ale personalității din secolul trecut, 
permite supoziţia că în realitate curtenii chiar nu mai vedeau corpul gol al 
împăratului, ci numai culorile neasemuite ale hainelor sale. Într-adevăr, repetarea 
unor clişee şi constrângerile conformismului sunt atât de puternice încât oamenii 
ajung să creadă ceea ce spun şi li se spune. Dar povestea scriitorului danez a mai 
precizat ceva: că ţesătorii îi promiseseră împăratului haine invizibile pentru cei 
nepotriviţi cu funcţia lor. Astfel încât nici împăratul şi nici curtenii nu au 
recunoscut că ei nu vedeau deloc niciun fel de haine. Conformismul social, ca 
rezultat al raporturilor de putere, apasă asupra tuturor participanților la aceste 
raporturi, indiferent de locul lor social. Astfel încât, conformismul celor de jos are 
loc de frica de a nu suferi violenţa sau înrăutățirea condiţiilor de trai, în timp ce 
conformismul celor de sus este rezultatul obiectivului lor esenţial, cel de a nu-şi 
pierde locul dominant. (Copilul din poveste, cel care a fost singurul care a avut curajul 
inocenţei să strige că împăratul e gol, reprezintă excentricii amintiţi mai sus). 

Discursuri mincinoase atipice — deoarece cele tipice sunt cele în care 
emitentul ştie clar că nu spune adevărul, deci că se disimulează — sunt cele 
interpretate în teoria personalităţii autoritare'”. În pofida primei impresii generate 
de concept, personalitatea autoritară nu este aceea a autorităţii politice conducătoare 
într-un mod excesiv, ci aceea a supuşilor care ascultă neabătut, ba chiar au un 
convenţionalism exagerat şi tendință de agresivitate față de cel mai slab (ca o 
compensare a supunerii față de cel puternic), ca şi refuz al atitudinii critice şi 
democratice. Personalitatea autoritară chiar crede (vrea să creadă) discursurile 
mincinoase de sus, dând impresia celor care îi privesc prestația uneori entuziastă, 
alături de discursul politic dominant, de oportunism. Este, fără îndoială. Dar 
interiorizarea profundă a motivațiilor oportuniste şi supunerea față de autoritatea 
care este socotită drept singura aducătoare de siguranță fac ca nu oportunismul — 
care presupune un dram de conştiinţă critică asupra discursurilor primite şi a 
dedublării proprii —, ci personalitatea autoritară să fie trăsătura cea mai pregnantă a 
receptorilor aliniaţi faţă de discursurile mincinoase. Cel puțin în momentele 
extreme, ca acelea de totalitarism. Dar, înaintea rinocerilor” descrişi de Eugen 
Ionescu, cei pentru care autoritatea cea mai iraţională reprezintă adevărul de 
necontestat, există modelul lui Dickens din David Copperfield (1850) Uriah Heep. 
Este totuşi o legătură între acest respingător exemplar de umilință calculată şi 
linguşitorul yesman actual. 


19 Theodor W. Adorno, Else Frenkel-Brunswik, Daniel Levinson, Nevitt Sanford, The Authoritarian 
Personality (Studies in Prejudice) (1950), New York, W.W. Norton & Co Inc, 1993. 

20 Eugen Ionesco, Les Rhinocéros (1959), în ediţia română Eugen Ionesco, Teatru, III, 
Bucureşti, Univers, 1996. 

MINCIUNA POLITICĂ 


„Politica minte”: faptul că aceasta este o opinie populară larg răspândită este 
rezultatul raporturilor de putere, şi mai ales a celor moderne. În întreaga istorie a 
societăților ierarhizate social derularea politicii a fost marcată de contradicția dintre 
înțelesul democratic al politicii — ca rezolvare comună a problemelor comune — şi, 
pe de altă parte, înțelesul cinic potrivit căruia politica era/este impunerea intereselor 
celor care pot să o facă. Politica presupunea, deci, nu numai violenţă fizică, reală 
sau virtuală, ci şi discurs convingător: bazat pe adevăr sau pe minciună. Minciuna 
din spaţiul public nu a apărut, aşadar, o dată cu modernitatea, dar gradul de con- 
ştientizare de către cetăţeni a devenit acum mai mare, şi mai articulat: tocmai 
datorită noilor principii ale drepturilor omului şi ale legitimităţii politice prin popor. 

Cu toate acestea, deci cu toată goana politicienilor după credibilitate, o mare 
parte a discursurilor lor a fost şi este bazată pe minciună. Obiectivul lor este cel de 
a o acoperi, de a face ca ea să fie crezută şi, mai ales, de a amâna trezirea populației 
mințite. Dar minciuna este generată de relațiile moderne în care puterea (economică şi 
politică) nu mai are, pur şi simplu, altă sursă decât lupta fără scrupule pentru ea. 
Aşa ne putem explica de ce într-o Anglie prosperă şi principală mare putere dintr-un 
sfârşit de secol al XIX-lea care, cu tot „răul de sfârşit de secol” nu experimenta mai 
puţin ceea ce s-a numit „epoca frumoasă”, discursul politicienilor era marcat de 
reprezentări greşite (misrepresentation) în jurul cărora discutau la nesfârşit, fără ca 
totuşi să convingă”!. Oscar Wilde a sesizat, însă, ceea ce mai târziu a arătat şi 
Koyre: faptul că nivelul minciunii a scăzut, aura sa de şiretenie ingenioasă a 
dispărut, aşadar „arta de a minţi” s-a evaporat (Wilde), datorită faptului că „minciuna 
modernă, fabricată în masă şi adresându-se masei... îşi scade standardele” (Koyré). 

Această situație a societăţii de masă, specifică deja primei revoluţii 
industriale dezvoltate, şi legată de tehnologiile comunicării în masă, constituie baza 
continuității minciunii politice din regimul politic democratic (cum a fost cel din 
Anglia lui Wilde) în regimurile totalitare la care s-au referit Hannah Arendt” şi 
Koyre. Există, fireşte, şi discontinuitate: Arendt a considerat că propaganda unită 
cu teroarea aparține regimurilor totalitare, în care profeția/timpul viitor este 
orizontul temporal care legitimează adevărul”, şi în care, nu faptele ca atare, ci 
plonjarea în fictiv”* permite transformarea organizației în cadru intangibil al 
conştiinţei şi al asumării adevărului. 


7! Oscar Wilde, The Decay of Lying — An Observation (1889, 1891), http://www.online- 
literature.com/wilde/1307/. 

* Hannah Arendt, Originile totalitarismului (1948, 1951), traducere de Ion Dur şi Mircea 
Ivănescu, Bucureşti, Humanitas, 1994, p. 454, 460. 

% Ibidem, p. 454: „vorbind la modul demagogic, nu există o altă cale mai eficientă pentru a 
evita discuţiile decât prin scoaterea unui argument de sub controlul prezentului şi afirmând că doar 
viitorul îi poate dovedi meritele”. 

24 Ibidem, p. 459: „înainte ca liderii de mase să acapareze puterea, pentru a face ca realitatea să 
se conformeze minciunilor lor, propaganda lor este caracterizată prin extremul lor dispreț față de 
fapte...”. 

Insistând asupra faptului că între adevărul comunicat sub forma dialogului şi, 
pe de altă parte, opinia comunicată sub forma retoricii menite să convingă există un 
antagonism”, Arendt a sugerat (din perspectiva liberalismului său utopic), că societatea 
post-totalitară însăşi poate cădea în derapajul în care opiniile, şi nu adevărul”, sunt 
induse de către „comunicatori” care mimează pluralismul lui vox populi”. 

Deoarece mijloacele de comunicare, ca toate instrumentele dealtfel, sunt 
înhămate la treabă în cadrul relaţiilor de putere, să observăm ambivalenţa folosirii 
lor. Modelul totalitar a putut să fie caracterizat de subordonarea cvasi-totală a 
tehnicii de comunicare politică față de putere. Dezvoltarea explozivă a acestei 
tehnici astăzi, deşi generând folosirea superficială şi pervertită a puterii tehnicii, 
poate, în acelaşi timp, să ducă la o zdruncinare în conştiinţa politică a omului 
obişnuit. Treptat, masa îşi schimbă locul, nu mai e doar un obiect al politicienilor, 
prelucrat de aceştia în sensul de a-i crede, ci subiect devenit, înainte de toate, în 
urma pierderii vechii sale calități de a avea încredere şi prin câştigarea calității 
rezervate doar „elitei” politice”, aceea de a gândi asupra obiectivelor/proiectelor, a 
mijloacelor, a timpului, a responsabilităţi. În acest sens, „masa” devine „categorie 
intelectuală”. 

În sfârşit, deoarece publicitatea politică este un mijloc de informare şi 
dezvăluire, deci de preîntâmpinare a minciunii, ea a fost mult timp dacă nu 
interzisă — în numele caracterului secret şi sacru al conducerii politice —, cel puţin 
frânată. Dar, chiar dacă poate fi şi ea integrată în jocurile de putere (adică are loc 
înăuntrul acestora, urmându-le logica), totuşi este din ce în ce mai vizibilă tendința 
autonomizării publicităţii politice democratice de forțele dominante" şi, desigur, 
tendința pluralismului acestei publicități democratice. 

O asemenea tendință evidenţiază criza de credibilitate a politicienilor şi a 
politicii, mai larg, a instituţiilor şi organizării societății actuale. Criza nu este nouă, 
dar fiecare dezvăluire — de la Pentagon Papers”! la Wikileaks — se constituie într-un 
eveniment fondator al unei direcţii de manifestare a adevărului. 


25 Hannah Arendt, „Adevăr şi politică”, în Arendt, Între trecut şi viitor. Opt exerciţii de 
gândire politică (1954), Bucureşti, Antet, 1997, p. 241. 

2% Vezi şi reducerea, practic, a democraţiei (a dialogului democratic) la „adevărul” sondajelor 
de opinie. 

2 Vezi Ana Bazac, „Introducere”, Ana Bazac coord., Comunicarea politică: repere teoretice 
şi decizionale, Bucureşti, Vremea, 2006, p. 37-45. 

?8 Care este nu o „aristocrație a minciunii”, ci o propagatoare urâtă a acesteia, o „cacocrație, 
Alexandre Koyré, Réflexions sur le mensonge (1943), http://espace.freud.pagesperso-orange.fr/topos/ 
psycha/psysem/mensonge.htm, nota 30. 

Ibidem, nota 43. 

30 În vechea ideea a lui Kant că oamenii ei trebuie să facă „în toate privințele uz public de 
rațiunea proprie”, adică „să-şi exprime public părerile asupra nepotrivirii, ori chiar a nedreptăţilor”, 
adresându-se publicului, „adică lumii” în calitate de cetăţeni care gândesc liber, Immanuel Kant, 
„Răspuns la întrebarea: Ce este luminarea?” (1783), Immanuel Kant, Ce este luminarea? Și alte 
scrieri, Ediţie, traducere, note şi anexe, postfață de Alexandru Boboc, Cluj-Napoca, Editura Grinta, 
f.a., p. 60, 62, 63. 

3! Hannah Arendt, „Lying in Politics: Reflections on The Pentagon Papers”, 1971, în Arendt, 
Crises of the Republic, London, Penguin Books, 1971. 

INTENŢIE ŞI CONŢINUT AL DISCURSULUI POLITIC MINCINOS 


Cea mai mare parte a analizei teoretice asupra discursului este legată de 
constituirea acestuia, adică de intenția de la baza sa”. Problema conţinutului este 
lăsată cercetării etice şi, în acest cadru, aspectele specific politice sunt fie explicit 
lăsate de o parte, fie avute în vedere ca simple cazuri particulare şi ilustrări ale 
comportamentului moral cercetat în mod savant. Este exemplară maniera de 
abordare „tip filosofia analitică”**: din moment ce, susţine el, propoziţiile morale 
nu ar fi verificabile, ci doar supuse simțămintelor noastre care determină intuitiv ce 
e de acceptat şi ce e de respins, nici nu ar avea o atât de mare importanță să 
mergem pe firul consecinţelor concrete ale unor argumente sau altora — deci, în 
fond, pe firul consecinţelor lor practice, şi „până la capăt”. Ca urmare, conținutul 
unui discurs politic este intuitiv însuşit sau respins dar, cum unii oameni îl însuşesc 
iar alţii, în acelaşi timp, îl resping, discuţia asupra acestui conţinut ar da seama doar 
de relativitatea lucrurilor. De aceea, ar fi mai bine doar să vedem cât de coerente 
sunt argumentele discursive într-un anumit cadru de prezumții şi să nu le confruntăm 
cu prezumțţii şi domenii externe. Dar în această perspectivă, fenomenologia însăşi 
evidenţiază o explicare limitată a intenției. 

Dincolo de mecanismul fenomenologic, este cel cercetat de filosofia socială 
care evidenţiază motivațiile din spatele intenţiilor şi, în acelaşi timp, ceea ce se 
constituie prin discursuri şi fapte. 

O ilustrare. Discursurile politice post 1989 — care au reflectat, desigur, faptul 
că cele anterioare ofereau o situaţie paradoxală greu de digerat: relativa coerență 
formală discursivă şi, în acelaşi timp, elemente reale ce infirmau sensul discursurilor — 
au corespuns intereselor de acaparare a noii puteri de către membrii fostelor 
categorii birocratice, doritoare să îşi depăşească condiţia spre stăpânirea de facto a 
bunurilor societăţii, în consonanță cu structurile sociale de putere mondiale. Aceste 
interese s-au transpus, în planul discursurilor, în câteva intenţii cheie: de a opri 
cercetarea şi cunoaşterea situaţiei paradoxale de dinainte, de a descrie noua 
societate ca pe „forma în sfârşit găsită” a democraţiei şi prosperității, de a opri 
înțelegerea intenţiilor conducătoare şi a mecanismelor de transformare socială şi de 
a temporiza momentele în care oamenii îşi pot da seama de inadvertențele dintre 
discursuri şi fenomene reale. Intenţiile au fost cu atât mai înverşunate cu cât fosta 


32 Jacques Derrida, „Histoire du mensonge. Prolégomènes” (1997), Cahier de I'Herne : Jacques 
Derrida, Dirigé par Marie-Louise Mallet et Ginette Michaud, Paris, Editions de I'Herne, 2004, p. 498. 

3 Desigur, nu este vorba de toţi cercetătorii care au aplicat prezumțiile acestei filosofii, ci doar 
de un „tip”, adică de analize care: pe de o parte, au ocolit conţinuturi concrete delicate din discursuri 
şi, pe de altă parte, au transmis ideea că analiza argumentaţiei ar fi aceeaşi, indiferent de conţinutul şi 
mizele concrete ale discursurilor. 

Un contraexemplu — în domeniul cercetat — al acestui tip este G. A. Cohen, Why Not 
Socialism?, Princeton, Princeton University Press, 2009 (Cohen, universitar britanic de prestigiu, a 
fost fondatorul „marxismului analitic”). 

34 Vezi şi Ana Bazac, „Cuvânt înainte”, în Ana Bazac (coord.), Datoria: perspectivă multi- 
disciplinară, Bucureşti, Editura Academiei Române, 2012, p. 9—11. 

birocraţie conducătoare nu a avut, desigur la început, bani suficienți pentru a 
privatiza avuţia statului/a societăţii: de aceea, a opacizat procesele sociale”. 

În acest sens, există câteva mesaje — tot atâtea conţinuturi ale discursurilor — 
care pot fi menţionate: perspectiva neo-liberală post 1989 poate părea neavantajoasă 
doar pentru acei oameni care nu sunt muncitori şi competenţi, nu îşi iau soarta în 
mâini şi nu profită de oportunităţi“; deoarece separarea dintre conducători şi 
conduşi este un fapt etern, singura soluţie a celor mulți este să îi aleagă pe 
conducători, iar a avea bine pus la punct mecanismul de alegeri este chintesența 
democraţiei”, deoarece fiecare dintre guvernări s-a dovedit a avea consecinţe 
maligne pentru societate în ansamblu şi pentru diferitele categorii sociale, singura 
soluţie, din nou, este înlocuirea celor de la putere cu cei din opoziţie: cei care nu 
preiau acest mod de gândire fiind „rămaşi în urmă”, „cei reformişti şi democrați” 
sunt aceia care „sunt de partea schimbării” şi o investesc cu puterea (deci mai mult 
decât speranța) de a aduce lucrurile pe făgaşul lor bun (deci „normal”). 

Desigur că toate aceste prezumţii — aşa cum sunt toate din politic şi social — 
au la bază seturi de valori, deci de poziții sociale şi ideologice precise. Oamenii nu 
sunt subiecți autonomi şi suspendaţi într-un mediu al informaţiilor din care ei ar 
alege „liber”. În fapt, nici o schimbare — devenită, în fond, un ritual, golit de 
substanță, aşa cum sunt ritualurile în general — nu răspunde la aşteptările clamate: 
doar un personaj sau altul (mai ales din fosta putere) are rolul de țap ispăşitor, 
linşat politic — şi pe drept şi pe nedrept —, doar un nou timp pentru establishment se 
câştigă şi doar o nouă schimbare se construieşte (pentru un orizont temporal cât 
mai îndepărtat). 

Prezumțţiile ideologice se transmit prin discursuri ce mânuiesc cunoştinţele 
oamenilor: elementele de adevăr, elementele de preconcepţii, imaginile false luate 
drept adevărate (şi imaginile adevărate luate drept false) ca şi operarea lor conco- 
mitentă în cele două registre, ale celui al principiilor şi, respectiv, ale celui al 
faptelor. 

Din acest ultim punct de vedere, să nu omitem — iar pentru intelectuali 
fenomenul este mai puternic decât la oamenii obişnuiţi — că, de multe ori, 
judecăţile politice nu pot ajunge la concluzii coerente şi „până la capăt” deoarece 
registrul principiilor atârnă mai greu decât cel al analizei concrete a faptelor. Aşa se 
explică şi comunismul dogmatic — „principiile erau atât de bune” — şi fetişismul 
democraţiei — „trebuie să alegem pe cineva şi apoi, dacă nu alegem, cum putem să 


35 Vezi şi Catherine Samary, « Les voies opaques de la transformation capitaliste à Est », 
La pensée, 347, 2006. 

3 Dar a profita de oportunităţi înseamnă şi a aplica modelul prestidigitatorului: „cu iuţeala mea 
de mână şi cu nebăgarea de seamă a dvs.”. Această expresie din vechile spectacole de circ produse in 
bâlciuri sintetizează comportamentul birocraţiei post 1989. Pentru majoritatea populației, mulți ani au 
trebuit să treacă până ce au înţeles. 

37 De aceea, se continuă acest mesaj, înainte nu existau alegeri/oricum nu erau libere şi, în 
acelaşi timp, a îmbunătăţi cadrul şi procedurile de alegere — o mare energie consumându-se în discuția 
despre unele elemente ale cadrului (Constituţia) şi despre sisteme de vot — este garanția sigură a 
democraţiei. 

mai obiectăm împotriva aleşilor/a politicii?”. În această perspectivă, copacii nu se 
văd din cauza pădurii. După cum, mai ales în urma bombardamentului exemplelor, 
temeiul lor principial nu mai este luat în seamă: pădurea nu se vede din cauza 
copacilor, iar unii cred că singura soluţie este să fie „pragmatici”. 

Totuşi, oamenii au capacitatea de a lega lucrurile şi de a „intui” sintetic 
despre ce e vorba dincolo de discursurile primite. Exprimarea acestei capacităţi nu 
este decât un pas spre a înţelege — deci spre a separa adevărul de fals —, iar clasa 
politică face tot ce poate pentru ca cel puţin să nu se depăşească acest pas. Căci el 
este, pe cât de general/abstract", pe atât de lipsit de putere: într-adevăr, imaginea 
este că „şi ăştia şi ăia sunt la fel”, dar atunci rezultă că nu mai există nici o 
posibilitate de a disloca o asemenea structură, care apare a fi omnipotentă. 

În acelaşi timp, capacitatea de intuire a adevărului politic se cere a fi 
exprimată clar chiar de către subiecţii înşişi ai acestei capacităţi. Altfel, cei care îi 
„interpretează” pe aceşti subiecți — adică vorbesc în numele lor sau în locul lor — le 
deformează şi capacitatea şi intenţiile. De exemplu, lipsa de încredere a populaţiei 
în instituţiile democratice — parlament, partide — şi în instituţii în general (justiţie) a 
fost considerată de comentatorii mainstream drept o premisă a alunecării majorității 
spre o atitudine de extremă-dreapta (care ar susține o eventuală ofertă politică de 
acest fel). 

În realitate, pe de o parte, tocmai valorizarea democraţiei îi face pe oameni să 
nu aibă încredere în înfăţişarea actuală a instituțiilor democratice. În afara unor 
profitori ai vechiului sistem şi care pur şi simplu exclud din discursul lor 
problemele regimului politic, oamenii nu doresc defel dictatura, ci observă tocmai 
cât de mare este distanţa dintre ceea ce ar trebui să fie instituţiile democratice şi 
realitate. Ei sancţionează minciuna care acoperă potențialul democratic şi al acestor 
instituţii şi ca atare. Pe de altă parte, şi inclusiv prin ceea ce se numeşte fulfilling 
prophecy, orientarea spre non-democraţie — să ne amintim vechea idee, uşor de 
găsit în toate spaţiile şi nu doar în cel românesc, a „mâinii forte” care salvează ţara 
de cei care au corupt (în sensul lui Platon şi Aristotel) instituţiile — este mereu 
indusă de sus. Fragilitatea democraţiei nu porneşte de la lipsa de pregătire democratică 
a majorităţii populaţiei, ci, dimpotrivă, de la categoriile de sus. Acestea obişnuiesc 
oamenii cu anumite mesaje — probate prin realitatea duşmănoasă — şi, mai ales, 
formează oamenii în aşa fel încât ei să nu aibă nici simţ critic şi nici instrumentele 
intelectuale pentru a exercita acest simţ. Conspirația tăcerii asupra unor subiecte 
permite tocmai derapajele iraționaliste în cheia cărora se abordează — tot de sus 
începând — aceste subiecte tabu“, iar rezultatul este constituirea unor mase înfrânte, 


38 G.W.F. Hegel, „Wer denkt abstrakt?” (1807), Werke in zwanzig Bänden, Frankfurt am Main, 
Surkamp Verlag, 1970, 2 Band (Jenaer Schriften — 1801-1807), p. 575-580): numai oamenii simpli 
gândesc abstract, adică după simpla etichetare a lucrurilor, fără a merge mai departe de ele. 

% Vezi şi Attila Jakab, Hongrie : la gauche n’a pas perdu les élections...Elle n existe pas!, 
25avril 2010, http://michelcollon.info/index.php?option=com_content&view=article&id=2708:hongrie- 
la-gauche-na-pas-perdu-elle-nexiste-pas-&catid=6:articles&Itemid=11. 

manipulabile. Problema nu este, deci, în principal, că elita politică oferă ceea ce 
vor aceste mase (deci se coboară la limbajul lor) ci, dimpotrivă, că le reduc la 
starea care îi este cea mai convenabilă. Deci iniţiativa porneşte de la ea”. 

În sfârşit aici, deoarece iniţiativa minciunii politice vine de sus, are loc o 
defazare în plus între cele două părți opuse ale societății. Oamenii obişnuiţi — 
învăţaţi să spună, totuşi adevărul — nici nu cred şi nici nu-şi imaginează minciunile 
ce structurează procesul de conducere şi, evident, nici mijloacele de a le impune. Ei 
cred, înainte de toate, ceea ce spune discursul, căci relaţia discursivă este esențială 
în formarea lor ca oameni. lar discursul are mereu şi o parte logică şi adevărată. 
Abia confruntarea cu dezminţirea discursului de către comportamentul însuşi al 
emiţătorilor îi învaţă că este vorba de minciună: dar e târziu şi oamenii devin mai 
slabi în faţa avalanşei minciunilor care urmează mereu şi la un calibru mai mare. 


UN ULTIM MOMENT DE ONTOLOGIE A ADEVĂRULUI ŞI MINCIUNII POLITICE 


O problemă care a apărut mai sus este aceea a accesului la adevăr al 
majorității populaţiei. Accesul este mediat prin şi datorită caracterului funciarmente 
ideologic al realităţii sociale: aceasta înseamnă că nimic din ce are loc în societate 
nu este independent de imaginile oamenilor despre societate, imagini conturate din 
perspectiva locurilor şi experienţelor sociale particulare. Oamenii nu-şi recunosc 
propriile presupoziții, dar „realitatea însăşi nu se poate reproduce în afara mistificării 
ideologice”. 

Înlăturarea vălurilor este necesară, dar nu suficientă. Sau, altfel spus, înlăturarea 
însăşi nu are loc numai cu argumentele rațiunii, din moment ce mistificările 
ideologice nu se realizează numai cu elemente cognitive raţionaliste ci, între altele, 
chiar cu acel cinism (Sloterdijk) ce presupune, din capul locului, că distanța dintre 
realitate şi imagine există dar „e a mea/mă favorizează”. Doar în acest cinism, 
perspectiva ideologică structurează realitatea. Ca urmare, este vorba despre un 
întreg proces de schimbare a poziţiei subiectului ca atare pentru a schimba 
perspectiva ideologică. 

Este greu; deoarece există o puternică inerție şi a poziţiei şi a ideologiei, 
inerție care se manifestă ca un „imperativ etic” ce cere, pentru fiecare poziţie şi 
ideologie, „Fiat justitia, pereat mundus””. 

Un al doilea motiv al dificultății este posibilitatea ontologică de gândire 
dublă sau a contradicţiilor. Oamenii pot accepta — sau, mai corect, nu sunt educați 


“9 Tar aceasta, tocmai pentru că, datorită condiţiilor istorice, iniţiativele maselor nu au putut 
avea loc până acum — lăsând la o parte excepţiile (care nu confirmă decât regula, deşi au o valoare 
mare) — decât în cadrul sistemului, indiferent de dorinţe, aşteptări şi sloganuri. 

4l Slavoy Žižek, The Sublim Object of Ideology, London, New York, Verso, 1989, p. 28. 

* Ibidem, p. 162. 

să pună sub semnul întrebării, să ancheteze şi să delibereze asupra — fenomene 
contradictorii. De exemplu, că la şcoală se fac şi ore de religie şi ore de biologie 
(darwinistă), sau că ei nu doresc taxe mari, dar în acelaşi timp statul trebuie să 
asigure burse etc. 

Din acest punct de vedere, gândirea comună este educată să fie ipocrită, 
adică, potrivit etimologiei greceşti a acestui cuvânt, să dea dovadă de o capacitate 
redusă de înțelegere, de a merge până la capăt cu raţionamentul logic”. 

Ca urmare, şi chiar dacă nu reflectă poziţii sociale, ci doar un imaginar 
ideologic puternic internalizat, apare paradoxal că nu minciuna doare, ci adevărul“: 
tocmai deoarece realitatea socială prezentă este aceea care îi supără pe oameni, ei 
preferă auto-amăgirea, evadarea în imaginar — iar în politică acesta se cheamă 
wishful thinking —, ceea ce include şi evadarea într-o lume a conceptelor pure, sau a 
preocupărilor de „turn de fildeş”. 

În sfârşit, la întrebarea de ce oamenii nu fac ceea ce spune discursul (nu 
neapărat cel politic, ci cel etic) oficial, acreditat, acceptat în fond de ei, cel puţin 
atunci când aşteaptă de la alţii ceea ce au fost ei învățați să facă şi să spere, ca şi 
atunci când îşi educă copiii: şi anume, să spună adevărul, răspunsul relevă 
caracterul complicat al adevărului. Oamenii ştiu că, deşi cerința de a spune 
adevărul are şi ea „adevărul” şi rostul ei, mai există unul pe de lături: că, cel puţin 
unii nu spun adevărul şi nu se întâmplă nimic, dacă ei se situează de partea celor 
care pot să facă asta. 

Lăsând la o parte o concluzie deja subliniată — că minciuna, ca şi adevărul, 
sunt contextuale, conceptele ca atare fiind vide şi corespunzând la n contexte” — 
adevărul politic (deci în societate) nu este o urmare clară şi automată a cunoaşterii 
(ca în ştiinţă), ci ceva care depăşeşte, într-o anumită situaţie, „cunoştinţele care 
contează”. Este vorba despre ceva ce urmează într-o situație şi în urma unui 
eveniment — care se află în situaţie, dar nu îi aparține, este suplimentar situaţiei — şi, 
în acelaşi timp, ce iese din limbajul sau logica situaţiei“. Evenimentul lasă urme 
care permit întâlnirea mentală a diferitelor elemente ale situației. Adevărul 
social/politic este, astfel, aleator şi aproape impredictibil. Dar el nu este defel 


% Yro — mic, puţin; Kpiow înseamnă — în afară de criză, deci moment decisiv — şi judecata 
asupra unui lucru, deci a decide despre (primul sens este a separa, a distinge, a alege), decizie, 
judecată, deznodământ. 

+ Vezi şi The science of lying: Why the truth really can hurt, http://www.independent.co.uk/news/ 
science/the-science-of-lying-why-the-truth-really-can-hurt-2018293.html. 

45 De exemplu, minciuna crasă a unor politicieni la TV se adresează unui public-ţintă; ei ştiu 
că numai acesta este anumit permeabil la minciunile lor; sau reclama pentru sucuri contrafăcute se 
adresează, din nou, doar unui public. Iar diferenţierea acestuia depinde în cea mai mare măsură de 
relaţiile de putere. După cum, desigur, obiectul acestor relaţii este mereu de a mări publicul-ţintă. 

46 În fond, conform lui Gödel, adevărul unui sistem se află în afara sistemului însuşi. Vezi şi 
Ana Bazac, „The Last Stage Explanation within the Study of Society”, Noesis, XXXIV, Editura 
Academiei Romane, 2009, p. 81-91. 

consecința automată a elementelor de mai sus. Pentru a avea loc întâlnirea 
diferitelor elemente este nevoie de anchetarea lor — în urma dezamăgirii“ avute în 
fața logicii situaţiei — iar rezultatul este nu un adevăr ce pluteşte neutru peste 
lucruri, ci unul purtat/asumat de către subiecți politici. De aici începe aventura 
umanizării'S, despre care Arendt spunea că este tocmai activitatea ce depăşeşte 
simpla caznă pentru prezervarea existenţei ca atare”. 


“7 încă o dată, Simon Critchley, Infinitely Demanding: Ethics of Commitment, Politics of 
Resistance, Brooklyn NY, Verso, 2008, consideră că problema etică este dată nu de mirare, ci de 
dezamăgire, decepţie, deziluzie. 

48 Alain Badiou, Peut-on penser la politique ?, Paris ? Seuil, 1985 ; L'Etre et l'événement, 
Paris ? Seuil, 1988 ; Manifeste pour la philosophie, Paris, Seuil, 1989 ; Saint Paul, Paris, PUF, 1997. 

